
Skiriu savo šeimai 


„Kai siela klaidžioja sutemose, joje bręsta nuodėmė. Kaltas yra 
ne tas, kuris nusideda, bet tas, kuris sudarė patamsius.“ 


Viktoras Hugo, „Vargdieniai“ 


" Iš prancūzų kalbos vertė P. Povilaitis. V.: Vaga, 2009. Čia ir toliau vertėjos pa- 
stabos. 


Nusikaltimai 


Barnardo parke rastas negyvas berniukas. 


Danieliui išneriant iš Angelo metro stotelės ir traukiant į Is- 
lingtono policijos komisariatą, dvokė paraku. Buvo tvankus 
vidurvasaris, mėnulis nepastebimai kilo į šviesų neramų dan- 
gų. Oras slėgė, grėsė pratrūkti audra. 

Įsukus į Liverpulio kelią, sududeno griaustinis ir ėmė kristi 
sunkūs lietaus lašai — priekaištingi, baudžiantys. Danielis pasi- 
statė apykaklę ir skuoste nuskuodė pro „Waitrose“ ir „Sainsbu- 
ry's“ prekybos centrus, vingiuodamas tarp paskutinių pirkėjų. 
Jis buvo bėgikas, tad nejautė įrampos nei krūtinėje, nei kojo- 
se — net tada, kai ėmė lyti smarkiau, merkti striukės pečius ir 
nugarą, kai lėkti reikėjo vis greičiau. 

Policijos komisariate jis išsipurtė iš plaukų vandenį ir ranka 
nusibraukė veidą. Nusišluostė lagaminą. Jam prisistatant, sti- 
klas, skyręs nuo registratoriaus, aprasojo. 

Budintis policininkas seržantas Terneris jau laukė jo ir ištie- 
sė sausą ranką. Jo kabinete Danielis nusivilko striukę ir pasika- 
bino ant kėdės atlošo. 

— Greitai atvykote, — prabilo Terneris. 

Danielis negalvodamas stumtelėjo ant stalo savo vizitinę 
kortelę. Danielis buvo dažnas svečias Londono policijos ko- 
misariatuose, bet Islingtono komisariate lankėsi pirmą kartą. 

— „Harvėjaus, Hanterio ir Stil“ partneris? — šypsodamasis 
tarė seržantas. 

— Kaip suprantu, jis nepilnametis? 

— Sebastianui vienuolika. 

Seržantas pažvelgė į Danielį, lyg jo veide ieškotų atsako. 
Danielis visą gyvenimą tobulino išraiškas ir žinojo, kad tam- 
sios, į detektyvą įsmeigtos akys neišduoda nieko. 

Danielis buvo patyręs nepilnamečių advokatas: kaip solisi- 
torius' jis gynė penkiolikametį, kaltinamą nušovus gaujos ben- 
dražygį, dar kelis paauglius, vagiliavusius, kad įsigytų narkoti- 
kų. Gyvenime jis su vaikais bendravo mažai. Rėmėsi tik savo 
paties vaikystės patirtimi. 

— Jis nesuimtas, ne? — Danielis paklausė Ternerio. 

— Dar ne, bet kai kas ten negerai. Pamatysite pats. Jis tiks- 
liai žino, kas nutiko berniukui... matau, kad žino. Jo motiną 
suradome tik paskambinę jums. Ji atvažiavo prieš dvidešimt 
minučių. Mama tvirtina visą laiką buvusi namie, bet prastai 
jautusis, ką tik perskaičiusi žinutes. Paprašėme teismo orderio 
apieškoti namus. 

Danielis stebėjo, kaip rausvi Ternerio skruostai pabrėžiant 
žodžius įdumba. 

— Tai jis išties įtariamas žmogžudyste? 

— Taip, po galais, taip. 

Danielis atsiduso ir iš lagamino išsitraukė bloknotą. Drė- 
gnais drabužiais mažumėlę žvarbdamas jis rašėsi, ką policinin- 
kas glaustai pasakojo apie nusikaltimą, liudytojus ir pokalbio 
su vaiku detales. 

Sebastianas buvo apklaustas suradus kito vaiko kūnelį. 
Negyvo berniuko vardas buvo Benas Stouksas. Paaiškėjo, 


" Anglosaksų valstybėse teisės patarėjas, teisme paprastai neatstovaujantis kli- 
entui. 

kad sekmadienio popietę jis buvo mirtinai sumuštas Barnar- 
do parko žaidimų aikštelėje po medžiais. Jam į veidą buvo 
trenkta plyta, nuo to lūžo akiduobės kaulas. Užpuolikas su- 
darkytą vaiko veidą uždengė ta pačia plyta, šakomis ir lapais. 
Kūnas buvo paslėptas po mediniu žaidimų nameliu parko 
kampe, o pirmadienio rytą ten jį rado jaunas žaidimų aikš- 
telės sargas. 


— Beno motina sekmadienio pavakare pranešė, kad dingo 
vaikas, - pasakojo Terneris. — Sakė, kad berniukas po pietų iš- 
ėjo pasivažinėti dviračiu Ričmondo žiedo šaligatviais. Jam ne- 
buvo leidžiama išvažiuoti iš žiedo, bet išėjusi apsidairyti mama 
jo neberado. 

— O šį berniuką jūs apklausėte, nes?.. 

— Kai buvo rastas kūnas, Barnsberio kelyje pastatėme auto- 
busiuką rinkti žinioms apie nusikaltimą. Vietinis gyventojas 
papasakojo Barnardo parke matęs du besipešančius berniukus. 
Vienas pagal apibūdinimą galėjęs būti Benas. Vyras užrikęs 
ir liepęs berniukams liautis, tada kitas vaikas šyptelėjęs ir pa- 
sakęs, kad jie tik žaidžia. Kai Beno mamai pateikėme antro 
vaiko aprašymą, ji įvardijo Sebastianą Krolį — tavo berniuką — 
gyvenantį vos už kelių namų nuo Stouksų. 

Kai šią popietę ketvirtą valandą užsuko du policininkai, Se- 
bastianas namie Ričmondo žiede buvo vienas — bent jau mes 
taip manėme. Sebastianas policininkams pasakė, kad mama 
išėjusi, o tėvas išvykęs į užsienį verslo reikalais. Suradome rei- 
kiamą suaugusiįjį ir netrukus nusivežėme jį į komisariatą. Iš pat 
pradžių buvo aišku, kad jis kai ką slepia. Socialinė darbuotoja 
pareikalavo iškviesti solisitorių. 

Danielis linktelėjo ir užvertė bloknotą. 

— Aš jus palydėsiu, — pasiūlė Terneris. 

Vedamas į apklausų kambarį Danielis pajuto į jį iš policijos 
komisariatų besismelkiančią klaustrofobiją. Sienos buvo nukli- 
juotos visuomenei skirtais valdžios įspėjimais apie vairavimą 
išgėrus, narkotikų vartojimą ir smurtą šeimose. Visos žaliuzės 
buvo uždarytos ir purvinos. 

Apklausų kambaryje langų nebuvo. Sienos išdažytos blyškia 
žalsva spalva, tuštutėlės. Tiesiai priešais Danielį sėdėjo Sebas- 
tianas. Policija atėmė berniuko drabužius, tad jis vilkėjo baltą 
popierinį kostiumą, šnarantį jam besimuistant ant kėdės. Su per 
dideliu kostiumu berniukas atrodė dar mažesnis ir pažeidžia- 
mesnis — jaunesnis nei vienuolikos. Jis buvo nepaprastai dailus, 
beveik kaip mergaitė, plačiu ovaliu veiduku, raudonomis lū- 
pytėmis ir didelėmis žaliomis protingomis akimis. Itin blyški 
oda aplink nosį nubarstyta strazdanėlėmis. Plaukai kaštoniniai, 
tvarkingai nukirpti. Jis nusišypsojo Danieliui, ir šis atsakė tuo 
pačiu. Vaikas atrodė toks mažas, kad Danielis bemaž neišmanė, 
kaip su juo šnekėtis, ir kiek įmanydamas slėpė nuostabą. 

Seržantas Terneris pristatė Danielį. Terneris buvo aukštas 
vyras, aukštesnis net už Danielį, atrodė per didelis šiam kam- 
barėliui. Supažindindamas Danielį su Sebastiano motina Šar- 
lote, jis pasilenkė. 

— Labai ačiū, kad atėjote, — kreipėsi Šarlotė. - Mes jums iš- 
ties dėkingi. 

Danielis linktelėjo Šarlotei ir pasisuko į jos sūnų. 

— O tu turbūt Sebastianas? — paklausė jis, sėsdamasis ir atsi- 
darydamas lagaminą. 

— Taip, tiesa. Jei norite, galite vadinti mane Sebu. 

Danieliui palengvėjo, kad berniukas iš pažiūros toks atviras. 

— Gerai, Sebai. Malonu susipažinti. 

— Ir man malonu su jumis susipažinti. Jūs mano solisitorius, 
ar ne? — Sebastianas nusišypsojo, ir Danielis kilstelėjo antakius. 

Šis berniukas — jauniausias jo klientas, bet atrodė labiau pa- 
sitikintis savimi už jo gintus paauglius. Žalios tiriamos Sebas- 
tiano akys ir linksmas, nuoširdus balsas jį nuginklavo. Motinos 
brangakmeniai atrodė sunkesni už ją pačią, drabužiai brangūs. 
Kai glostė Sebastianui koją, smulkūs jos rankos kaulai judėjo 
kaip paukštelio kauliukai. 

Berniukas tikrai nekaltas, atsiversdamas bylą pamanė Da- 
nielis. 

Buvo atnešta kavos, arbatos ir šokoladinių pyragaičių. Pas- 
kui seržantas Terneris juos paliko vienus, kad Danielis galėtų 
asmeniškai pasikalbėti su jaunuoju klientu ir jo motina. 

— Galima? — paklausė Sebastianas, tiesdamas į pyragaičius 
švarius, plonyčius, į mamos panašius pirštus. 

Danielis linktelėjo šypsodamasis iš berniuko mandagumo. 
Prisiminė sunkią savo vaikystę, mėginimus susigaudyti suau- 
gusiųjų pasaulyje ir staiga pasijuto atsakingas už vaiką. Užme- 
tė ant kėdės atlošo drėgną striukę ir atsilaisvino kaklaraištį. 

Šarlotė pirštais pasišukavo plaukus. Apžiūrėjo išpuoselėtus 
nagus ir sunėrė rankas. Danielis kurį laiką išsiblaškęs spokso- 
jo - jo mamos nagai irgi būdavo labai ilgi. 

— Atsiprašau, — tarė ji; smarkiai išdažyti vokai pakilo ir vėl 
nusileido. - Ar mes ilgai užtruksime? Turiu nubėgti paskambin- 
ti Sebo tėčiui ir pasakyti, kad jūs čia. Jis Honkonge, bet prašė 
pranešti, kas vyksta. Subėgiočiau namo. Sakė, prieš apklausą ga- 
lima atnešti Sebui drabužių. Negaliu patikėti, kad jie atėmė visus 
drabužius. Netgi paėmė DNR mėginį — nors manęs nebuvo... 

Ore tvyrojo slogūs drėgnos lagamino odos ir aitraus Šarlo- 
tės kvepalų muskuso kvapai. Sebastianas pasitrynė rankas ir 
atsisėdo tiesiai, lyg džiaugdamasis, kad čia yra Danielis. Iš ap- 
lanko kišenėlės išėmė vieną Danielio vizitinę kortelę, atsilošė ir 
susižavėjęs ją apžiūrėjo. 

— Graži kortelė. Ar jūs firmos partneris? 

— Taip. 

— Tai jūs mane ištrauksite iš Čia? 

— Tavęs niekuo nekaltina. Mes tik greitai aptarsime tavo is- 
toriją, paskui dar policija norės kai ko paklausinėti. 

— Jie mano, kad aš sužeidžiau tą berniuką, bet tai nesą- 
monė. 

— Norėjai pasakyti netiesa, - sušnabždėjo Šarlotė. — Kaip aš 
tave mokiau? 

Danielis, tylomis vertindamas ne laiku ištartą Šarlotės pa- 
stabą, susiraukė. 

— Aišku. Tai tu nori papasakoti, kas atsitiko sekmadienio 
popietę? —- paklausė Danielis. 

Berniukui dėstant savo istoriją, kaip jis išėjo pažaisti su kai- 
mynu Benu Stouksu, Danielis užsirašinėjo. 

— Stouksai gyvena vos už kelių namų, — pridūrė Šarlotė. — 
Kartais vaikai kartu žaidžia. Benas —- mielas berniukas, suma- 
nus, tik Sebastianui šiek tiek per mažas. 

— Jam tik aštuoneri, — šypsodamasis ir linkčiodamas, žiū- 
rėdamas Danieliui tiesiai į akis, tarė Sebastianas. Delnu prisi- 
dengė burną, lyg tramdytų juoką. - O gal reikėtų sakyti buvo 
aštuoneri. Juk dabar jis negyvas, ar ne? 

Danielis vos nekrūptelėjo nuo Sebastiano žodžių. 

— O tai juokinga? — paklausė Danielis. Dirstelėjo į Sebas- 
tiano motiną, bet ši išsiblaškiusi apžiūrinėjo nagus, lyg nieko 
negirdėjusi. — Ar žinai, kas jam atsitiko? 

Sebastianas nusigręžė. 

— Manau, jį kažkas užpuolė. Gal pedofilas. 

— Kodėl taip manai? 

— Na, manęs to jau klausinėjo. Jie mano, kad po to, kai aš jį 
paskutinį kartą mačiau, Benui kažkas atsitiko, o jeigu jis ne- 

gyvas, tai tikriausiai buvo pedofilas arba serijinis žudikas, arba 
kas nors panašaus... 

Danielis suraukęs kaktą pažvelgė į berniuką, bet šis atrodė 
ramus, apie Beno likimą kalbėjo taip, lyg tai būtų loginis žai- 
dimas. Danielis ėmė jį spausti, kamantinėti, ką veikė tą dieną 
prieš išeidamas į lauką ir grįžęs. Berniukas kalbėjo aiškiai ir 
nuosekliai. 

— Gerai, — tarė Danielis. Jautė, kad berniukas juo kliaujasi. 
Ir pats juo tikėjo. - Ponia Krol? 

— Vadinkite mane Šarlote, niekada nemėgau savo santuoki- 
nės pavardės. 

— Gerai, Šarlote. Jei galima, norėčiau jums užduoti porą 
klausimų. 
— Žinoma. 

Danielis atsigręžęs pastebėjo, kad jos dantys ištepti lūpų 
dažais, o smulkus kūnas įsitempęs. Plaukai buvo kruopščiai 
sugarbanoti, akys tiksliai apvestos, bet oda aplink jas atrodė 
suglebusi. Šypsena iškamuota. Jeigu sužinotų, kad jos dantys 
išterlioti lūpų dažais, dingtelėjo Danieliui, susigėstų. 

— Ar šiandien atvykus policijai Sebastianas namie buvo 
vienas? 

— Ne, aš buvau namie, tik miegojau. Užėjo migrena, tad iš- 
gėriau porą tablečių. Kritau kaip negyva. 

— Išvežtas Sebastianas, pasak policijos pranešimo, tvirtino 
nežinąs, kur jūs. 

— Ak, jis tik juokavo. Kartais taip daro. Suprantat, jam pa- 
tinka krėsti pokštus. 

— Aš tik norėjau juos apgauti, - karštai pritarė Sebastianas. 

— Policija nenumanė, kur esate, todėl iškvietė socialinę dar- 
buotoją... 

— Kaip jau sakiau, - tyliai tarė Šarlotė, - buvau prigulusi. 

Danielis sukando dantis. Svarstė, ką Šarlotė slepia. Berniu- 

ku jis tikėjo labiau nei motina. 

— O sekmadienį, kai Sebastianas grįžo, buvote namie? 

— Taip, kai jis grįžo pažaidęs su Benu, aš buvau namie. Visą 
laiką sėdžiu namie... 

— Ar Sebastianui grįžus nepastebėjote nieko keista? 

— Ne, nieko panašaus. Jis parėjo ir... regis, sėdo žiūrėti te- 
levizoriaus. 

— Kada jis grįžo? 

— Apie tris. 

— Aišku, - tarė Danielis. - Sebai, kaip jautiesi? Ar dar galėsi 
atsakyti į policijos klausimus? 

Šarlotė atsisuko ir apkabino Sebastianą. 

— Na, jau vėlu. Mielai padėtume, bet gal galima atidėti ry- 
tojui? 

— Paklausiu, - pažadėjo Danielis. - Pasakysiu, kad jam reikia 
pailsėti, bet jie gali ir nesutikti. O jei ir sutiks, jo gali neišleisti. 

— Neišleisti? Kodėl, po-galais? — nusistebėjo Šarlotė. 

— Aš paprašysiu, bet žmogžudystės atveju paprastai taip ne- 
daroma. 

— Sebastianas čia niekuo dėtas, — paprieštaravo Šarlotė; jai 
pakėlus balsą, kaklo sausgyslės įsitempė. 

— Viskas gerai. Palaukite čia. 


Buvo beveik devynios vakaro, bet policija ketino tęsti apklausą. 
Šarlotė sulakstė į Ričmondo žiedą sūnui drabužių, tad Sebas- 
tianas baltą popierinį kostiumą galėjo iškeisti į mėlynas spor- 
tines kelnes ir pilką medvilninį megztuką. Paskui jis vėl buvo 
nuvestas į apklausų kambarį. 

Sebastianas atsisėdo prie Danieliaus, iš kitos pusės — sta- 
lo gale - jo mama. Seržantas Terneris įsitaisė priešais Danielį. 

Jam draugiją palaikė kitas policininkas, pailgo veido inspekto- 
rius Blekas, jis atsisėdo priešais Sebastianą. 

— Sebastianai, tu neprivalai nieko sakyti, bet jei dabar ne- 
paminėsi ko nors, kuo vėliau remsiesi teisme, tai gali pakenkti 
tavo gynybai. Viskas, ką pasakysi, gali būti panaudota kaip 
įkaltis... 

Sebastianas, klausydamasis oficialios įžangos, šniurkštelėjo, 
pakėlė akis į Danielį ir užsitraukė ant plaštakų rankogalius. 

— Tau patogu su gražiais švariais drabužiais? — paklausė po- 
licininkas. — Sebai, juk žinai, kodėl paėmėme tavo drabužius? 

— Taip, ieškojote kaltės įrodymų. 

Sebastianas kalbėjo apgalvotai, aiškiai ir ramiai. 

— Tiesa. Kaip manai, kokių įrodymų rasime? 

— Nežinau. 

— Kai šiandien tave paėmėme, ant tavo sportbačių buvo dė- 
mių. Sebai, panašu, kad tai kraujas. Ar gali paaiškinti, iš kur 
tos dėmės? 

— Nežinau. Gal žaisdamas įsipjoviau, neprisimenu. O gal 
ten purvas... 

Seržantas Terneris atsikrenkštė. 

— Negi neprisimintum, jei būtum taip įsipjovęs, kad ant 
barų būtų likę kraujo žymių? 

— Nebūtinai. 

— Tai manai, kad ant tavo batų kraujas, ir jis tavo paties? — 
nuo rūkymo prikimusiu balsu klausinėjo inspektorius. 

— Ne, aš nenumanau, kokios ten dėmės. Žaisdamas lauke 
dažnokai išsipurvinu. Aš tik sakau, kad jei ten kraujas, tai vei- 
kiausiai pats nusibrozdinau žaisdamas. 

— Kaip galėjai nusibrozdinti? 

— Gal nukritau ant akmens arba šokdamas iš medžio įsidrės- 
kiau šaka. 

— Ar vakar ir šiandien daug šokinėjai iš medžių? 

— Ne, daugiausia žiūrėjau televizorių. 

— Šiandien nebuvai mokykloje? 

— Ne, ryte prastai jaučiausi. Skaudėjo pilvą, todėl likau namie. 

— Ar mokytoja žino, kad šiandien sirgai? 

— Na, paprastai kitą dieną eidamas į mokyklą nunešu raštelį... 

— Sebastianai, jei šiandien visą laiką buvai namie, kodėl taip 
išsipurvino tavo sportbačiai? Iš kur ant jų atsirado kraujo? — 
palinkęs į priekį paklausė seržantas Terneris. 

Danielis pajuto iš jo burnos sklindant kavos kvapą. 

— Ar tai galėjo būti vakarykštis kraujas? 

— Seržante, mes nesame tikri, kad tai kraujas. Gal galėtu- 
mėte kitaip pateikti klausimą? — paprašė Danielis ir kilstelėjo 
antakį. Jis žinojo, kad policininkai mėgins šitaip paspęsti ber- 
niukui spąstus. 

Terneris piktai paklausė: 

— Sebastianai, ar šituos batus avėjai sekmadienį? 

— Gal. Galėjo būti ir jie. Neprisimenu. Aš turiu daug batų. 
Palauksim, pamatysim. 

Danielis pasižiūrėjo į Sebastianą ir pamėgino prisiminti 
save vienuolikos metų. Prisiminė, kaip drovėdavosi suaugu- 
siųjų žvilgsnių. Prisiminė, kaip perštėdavo nusidilginus, kaip 
būdavo gėda, kad jis negražiai apsirengęs. Prisiminė pyktį. O 
Sebastianas pasitikėjo savimi ir aiškiai reiškė mintis. Kibirkštė- 
lė berniuko akyse liudijo, kad jam patinka, kai jį kamantinėja, 
nors detektyvas šiurkštus. 

— Taip, pamatysim. Netrukus išsiaiškinsime, nuo ko tos dė- 
mės ant batų, ir, jei tai kraujas, kieno jis. 

— Paėmėte Beno kraujo? 

Žuvusio berniuko vardas belangiame kambaryje nuskam- 
bėjo primityviai ir tuščiai, tarsi visiems prieš akis būtų iškilęs 

skaidrus burbulas, spindintis vaivorykštės spalvomis. Danielis 
sulaikė kvapą, bet burbulas sprogo. 

— Mes labai greitai sužinosime, ar ant tavo batų yra jo krau- 
jo, - sušnabždėjo Terneris. 

— Ar mirus, — Sebastiano balsas buvo skambus, susidomė- 
jęs, — kraujas vis dar teka? Tai jis tebėra skystas? Maniau, jis 
sutirštėja ar kaip ten. 

Danielis pajuto, kaip jam ant rankų pasišiaušė plaukeliai. 
Pamatė, kaip, pokalbiui pasukus šia šiurpia linkme, polici- 
ninkai prisimerkė. Danielis juto, ką jie mąsto, bet tebetikėjo 
berniuku. Prisiminė, kaip vaikystėje suaugėliai jį smerkdavo ir 
kokie neteisingi būdavo jų nuosprendžiai. Sebastianas, be abe- 
jo, buvo protingas, ir viena Danielio dalis suprato jo smalsumą. 


Apklausa baigėsi gerokai po dešimtos. Danielis išsekęs stebėjo, 
kaip Sebastianas savo kameroje gulasi į lovą. Šarlotė pasilenku- 
si glostė berniukui plaukus. 

— Nenoriu čia miegoti, - Sebastianas kreipėsi į Danielį. - Ar 
negalite jų paprašyti išleisti mane namo? 

— Sebai, viskas bus gerai, — pamėgino jį nuraminti Danie- 
lis. — Tu buvai labai drąsus. Rytoj rytą jiems vėl reikės tave 
apklausti. Bus paprasčiau, jei nakvosi čia. Bent jau būsi saugus. 

Sebastianas pakėlė galvą ir šyptelėjo. 

— Ar dabar eisi apžiūrėti lavono? —- paklausė Sebastianas. 

Danielis skubiai papurtė galvą. Vylėsi, kad netoli kamerų 
budintis policininkas neišgirdo. Priminė sau, kad vaikai pa- 
saulį supranta kitaip nei suaugusieji. Netgi vyresni jo ginti pa- 
augliai nepasverdavo savo žodžių, ir Danielis turėdavo jiems 
patarti gerai pamąstyti prieš ką nors sakant ar darant. Jis ap- 
sivilko striukę, sudrebėjo nuo vis dar drėgnos odos. Daug ne- 
kalbėdamas atsisveikino iki rytojaus su Šarlote ir Sebastianu. 

Galinėje Mylios metro stotelėje Danielis išlipo jau po pusės 
dvyliktos, vasaros dangus buvo tamsiai mėlynas. Lietus liovėsi, 
bet ore vis dar tvyrojo įtampa. 

Kaklaraištį įsikišęs į marškinių kišenę, atsiraitojęs rankoves, 
jis ant peties užsimetė striukę, giliai įkvėpė ir patraukė pirmyn. 
Paprastai namo būtų važiavęs autobusu - jei būtų spėjęs, būtų 
įšokęs į 339-ą, bet šiąnakt jis nužygiavo tiesiai Girios gatve, pro 
senamadiškas kirpyklas ir konditerijos krautuves, pro baptistų 
bažnyčią ir barus, į kuriuos nebuvo kojos įkėlęs, pro šiuolaikiš- 
kus, nuo gatvės atitrauktus daugiabučius. Kai priešais išvydo 
Viktorijos parką, namai jau buvo netoli. 

Diena buvo sunki, jis vylėsi, kad berniukas nebus apkal- 
tintas, kad įrodymai jį išteisins. Sistema buvo žiauri suaugė- 
liams, ką jau kalbėti apie vaikus. Jam reikėjo pabūti vienam, 
pamąstyti, gerai, kad paskutinė jo mergina prieš du mėnesius 
išsikraustė. 

Parėjęs išsitraukė iš šaldytuvo alaus ir jį gurkšnodamas at- 
sidarė pašto dėžutę. Krūvelės apačioje gulėjo laiškas. Vokas 
melsvas, adresas ranka užrašytas rašalu. Lietus sušlapino voką, 
ir Danielio vardas su adresu vietomis išsiliejo, bet jis atpažino 
braižą. 

Prieš užkišdamas mažylį pirštą už voko ir jį atplėšdamas, jis 
mauktelėjo didelį gurkšnį. 


Brangusis Dani, 
man sunku rašyti šį laišką. 

Jaučiuosi prastai ir žinau, kad neilgai betempsiu. Abejoju, ar 
vėliau turėsiu jėgų, tad panorau tau parašyti dabar. Paprašiau, 
kad seselė jį išsiųstų atėjus mano laikui. Negalėčiau pasakyti, kad 
laukiu paskutiniosios, bet mirti nebijau. Nenoriu, kad jaudintu- 
meisi. 

Tik norėčiau paskutinį kartą tave pamatyti, daugiau nieko. 
Norėčiau, kad būtum su manimi. Jaučiuosi toli nuo namų ir toli 
nuo tavęs. 

Dėl daug ko gailiuosi, vienas iš tų dalykų, mano meile, esi tu — 
galbūt dėl tavęs gailiuosi labiausiai. Apgailestauju, kad tik tiek 
dėl tavęs padariau, kad smarkiau nepakovojau. 

Per šiuos metus daug kartų tau tai sakiau. Žinok, kad tetros- 
kau tave apsaugoti. Norėjau, kad būtum laisvas, laimingas, sti- 
prus, ir - žinai ką? - manau, toks ir esi. 

Nors suprantu, kad pasielgiau neteisingai, dabar galvoju apie 
tave, dirbantį Londone, ir tai man teikia keistą ramybę. Ilgiuosi 
tavęs, bet tai tik savanaudiškumas. Širdyje žinau, kad tau pui- 
kiai sekasi. Neapsakomai didžiuojuosi, kad esi teisininkas, bet 
nėmaž nesistebiu. 

Palikau tau ūkį, nors ir nieko vertą. Turbūt tą seną trobą nu- 
sipirktum už savaitės atlyginimą, bet juk kurį laiką ten buvo tavo 
namai. Bent aš taip tikiuosi. 

Visą laiką žinojau, kad sulauksi sėkmės. Tikiuosi, esi laimin- 
gas. Laimę pasiekti sunkiau. Tikriausiai dar nesupranti, bet aš 
tetroškau tavo laimės. Myliu tave. Tu mano sūnus, patinka tau 
tai ar ne. Pasistenk atsikratyti neapykantos man. Atleisk man, ir 
aš ilsėsiuosi ramybėje. 

Su visa savo meile, 

Mama. 


Jis sulankstė laišką ir įdėjo į voką. Pabaigęs alų kurį laiką stovė- 
jo atgalia ranka užsidengęs lūpas. Pirštai virpėjo. 

— Jis bėglys, — socialinė darbuotoja tarė Minei. 

Danielis stovėjo Minės virtuvėje prie krepšio, kuriame buvo 
visas jo turtas. Jos virtuvė kvepėjo keistai: gyvuliais, daržovė- 
mis ir medžio degėsiais. Namas buvo ankštas, tamsus, ir Da- 
nieliui nesinorėjo pasilikti. 

Minė, įsisprendusi į klubus, pažvelgė į jį. Danielis iškart su- 
prato, kad ji geros širdies. Jos skruostai buvo raudoni, akys laks- 
tė. Ji segėjo sijoną iki pat kulkšnių, avėjo vyriškus batus ir vilkė- 
jo ilgą pilką megztinį, vis gobstėsi juo. Jos papai ir pilvas buvo 
dideli, ant viršugalvio pūpsojo garbanotų žilų plaukų kuodas. 

— Sprunka pasitaikius pirmai progai, — socialinė darbuotoja 
pavargusiu balsu aiškino Minei, paskui garsiau kreipėsi į Da- 
nielį: - Dabar tau nebėra kur bėgti, ką, mielasai? Tavo mama 
nesveikuoja. 

Trisija ištiesė ranką, norėdama spustelėti Danieliui petį. Šis 
išsisuko ir atsisėdo ant virtuvinio stalo. 

Minės aviganis Blicas ėmė laižyti jam kulkšnis. Socialinė 
darbuotoja sušnabždėjo Minei: 

— Perdozavo. 

Danielis išgirdo. Minė mirktelėjo jam, parodė žinanti, kad 
jis girdėjo. 

Danielis kišenėje sugniaužė mamos vėrinį. Mama jį pado- 
vanojo prieš trejus metus, kai neturėjo vaikino ir buvo blai- 
vi. Tai buvo paskutinis kartas, kai jiems Aido pabūti vieniems 
dviem. Nuo to laiko jie galėdavo bendrauti tik stebimi, bet 
Danielis nuolat bėgdavo pas ją. Kad ir kur ji būdavo, Danielis 
visada surasdavo mamą. Jis buvai jai reikalingas. 

Nykščiu ir smiliumi jis užčiuopė pirmą jos vardo raidę: S. 

Automobilyje socialinė darbuotoja pranešė Danieliui vežan- 
ti jį į Bramptoną, nes niekas Niukasle jo neima. 

— Tolokai, bet, manau, Minė tau patiks, - aiškino ji. 

Danielis nusigręžė. Trisija buvo panaši į visas kitas jam pa- 
skirtas socialines darbuotojas: myžalų spalvos plaukai, klaikūs 
drabužiai. Danielis jos nekentė taip pat, kaip anų. 

— Ji turi ūkį ir gyvena viena. Be vyro. Juk tau gerai, kad nėra 
vyro, ką, mielasis? Nurimk. Tau pasisekė, kad Minė sutiko. 
Dabar tau būtų sunkoka rasti vietą. Niekas nenori berniuko, 
krečiančio tokias nesąmones. Žiūrėsime, kaip tau seksis, po 
mėnesio susitiksime. 

— Noriu pamatyti mamą. 

— Ji prastai jaučiasi, mielasis, todėl negali su tavim bendrauti. 
Viskas tavo labui. Jai reikia laiko atsigauti, tiesa? Juk nori, kad 
ji atsigautų, ar ne? 


Trisijai išėjus, Minė parodė jam kambarį. Jai lipant laiptais, Da- 
nielis stebėjo, kaip jos klubai linguoja pirmyn atgal. Įsivaizdavo 
prie grupės muzikanto krūtinės pririštą bosinį būgną ir kailiu 
aptrauktas lazdeles, mušančias į taktą. Jo palėpės kambarėly- 
je stovėjo viengulė lova, langas žvelgė į galinį kiemą, kuriame 
Minė laikė vištas ir ožį Hektorą. Šis kiemas vadinosi Flinų ūkiu. 

Jis pasijuto kaip visada, kai jam aprodydavo naują kambarį. 
Svetimas. Be vietos. Norėjo išeiti, bet vis dėlto pasidėjo ant 

lovos krepšį. Lovatiesė buvo rausva, tapetai su rožių pumpu- 
rėliais. 

— Nepyk, kad tokios spalvos. Paprastai man siunčia mergaites. 

Jie pažvelgė vienas į kitą. Minė išplėtė akis ir nusišypsojo 
Danieliui. 

— Jei viskas gerai seksis, galėsime pakeisti. Išsirinksi spalvas, 
kokių norėsi. 

Jis apžiūrėjo savo nagus. 

— Apatinius, mielasai, gali susidėti tenai. Kitus drabužius 
susikabink čia, — kalbėjo ji, judėdama ankštoje erdvėje. 

Prie lango suburkavo balandis, ir ji patukseno į stiklą, no- 
rėdama jį nubaidyti. 

— Nekenčiu balandžių, - tarė. — Tikri parazitai. 


Minė paklausė, ko jis norėtų vakarienei, bet Danielis tik gūžte- 
lėjo pečiais. Ji pasiūlė jam bulvių apkepo su mėsa arba sūdytos 
mėsos, ir Danielis išsirinko apkepą. Minė paprašė prieš valgį 
nusiprausti. 

Jai išėjus, Danielis iš kišenės išsitraukė kišeninį peiliuką ir 
pasikišo po pagalve. Džinsų kišenėje turėjo dar vieną sulanks- 
tomą. Drabužius susidėjo ten, kur Minė liepė, kojines ir šva- 
rius marškinėlius suguldė tuščio stalčiaus krašte. Atrodė, kad 
atskirai jiems nejauku, tad juos sustūmė. Stalčius buvo išklotas 
keistai kvepiančiu gėlėtu popieriumi; jis sunerimo, kad nepra- 
kviptų ir jo drabužiai. 

Danielis užsirakino ilgo, siauro Minės vonios kambario du- 
ris ir atsisėdo ant vonios krašto. Vonia buvo ryškiai geltona, 
tapetai mėlyni. Čiaupai buvo purvini, žemėti, ant grindų drai- 
kėsi šuns plaukų. Jis atsistojo ir ėmė plautis rankas, pasistiebęs, 
kad matytų veidrodį. 

Tu, mažas bjaurybe. 

Danielis, spoksodamas į savo veidą, trumpus tamsius plau- 
kus, tamsias akis, kampuotą smakrą, prisiminė šiuos žodžius. 
Juos ištarė Brajanas, ankstesnis globėjas. Danielis supjaustė jam 
padangas, o jo degtinę supylė į akvariumą. Žuvytės nugaišo. 

Vonioje ant lentynos stovėjo mažas porcelianinis drugelis. 
Atrodė senas ir pigus, nudažytas ryškiai geltonai ir mėlynai, 
kaip vonios kambarys. Danielis įsikišo jį į kišenę, nusišluostė 
rankas į kelnes ir nusileido žemyn. 

Virtuvės grindys buvo nešvarios, pritrupintos ir pripėduotos. 
Šuo gulėjo savo krepšyje ir laižėsi pautus. Virtuvės stalas, šal- 
dytuvas ir darbastaliai buvo užgriozdinti. Danielis, prikandęs 
lūpą, viską dėmėjosi. Vazonėliai, rašikliai, mažas kauptukas. 
Maišelis šuns maisto, didelės dėžės folijos, receptų knygos, sti- 
klainiai su kyšančiais spagečiais, trys skirtingų dydžių arbati- 
niai, tušti stiklainiai, purvinos, aliejuotos virtuvinės pirštinės, 
pašluostės ir dezinfekcijos priemonių buteliukai. Šiukšliadėžė 
buvo sklidina, prie jos stovėjo du tušti džino buteliai. Lauke 
buvo girdėti vištų kudakavimas. 

— Tu ne itin šnekus, ką? — plėšydama salotos lapus atsigręžu- 
si per petį kreipėsi ji. - Eikš čia, padėsi gaminti salotas. 

— Aš nemėgstu salotų. 

— Nieko baisaus. Sutaisysime mažą porciją man vienai. Su- 
pranti, čia mano salotos ir mano pomidorai. Salotų nemėgsi, 
kol pats jų neužsiauginsi. Ateik padėti. 

Danielis atsistojo. Jo galva siekė Minės pečius, šalia jos jis 
jautėsi aukštas. Minė priešais jį paguldė pjaustymo lentelę, pa- 
davė peilį, tada nuplovė tris pomidorus ir sudėjo juos ant len- 
telės, prie dubens su salotų lapais. Parodė, kaip juos pjaustyti 
skiltelėmis. 

— Gal nori paragauti? — prikišo skiltelę jam prie lūpų. 

Danielis papurtė galvą, ir Minė suvalgė pati. 

Pjaustydamas pirmą pomidorą jis stebėjo, kaip Minė į aukš- 
tą taurę įmetė ledukų, įspaudė citrinos sulčių, o ant jų supylė 
likučius iš džino butelio. Įpylus toniko, ledukai ėmė traškėti ir 
šnypšti. Minė pasilenkusi pastatė džino butelį šalia kitų, tada 
grįžo prie Danielio. 

— Šaunuolis, — pagyrė ji. — Skiltelės tobulos. 

Jis mąstė apie tai nuo tada, kai Minė padavė peilį. Neketino 
jos sužeisti, tetroško išgąsdinti. Norėjo, kad ji dabar pat suži- 
notų apie jį visą tiesą. Jis pasisuko ir prikišo peilį jai prie veido, 
smaigalys buvo vos už poros centimetrų nuo nosies. Ašmenys 
iškruvinti pomidorų sėklomis. Danielis svajojo išvysti, kaip 
iš baimės nusvyra jos lūpų kampučiai. Norėjo, kad ji klyktų. 
Jau anksčiau buvo tai išmėginęs su kitais ir, matydamas, kaip 
jie krūpteli ir atšoka, pasijusdavo galingas. Jam nerūpėjo, kad 
Minė - paskutinė jo galimybė. Nenorėjo būti jos smirdančiuo- 
se namuose. 

Šuo arsitūpė krepšyje ir sulojo. Danielis nuo staigaus garso 
krūptelėjo, bet Minė neatšlijo. Tik suspaudė lūpas ir atsiduso 
pro nosį. 

— Mielasis, supjaustei tik vieną pomidorą, — tarė ji. 

Jos akys pasikeitė; nebebuvo tokios draugiškos, kaip Danie- 
liui atvykus. 

— Nebijai? — paklausė jis, tvirčiau sugniaužęs peilį, kad šis 
net sudrebėjo jai prieš veidą. 

— Ne, mielasis, jei būtum nugyvenęs mano gyvenimą, ir tu 
nebijotum. Dabar supjaustyk likusius pomidorus. 

— Galėčiau tave nudurti. 

— Galėtum... 

Danielis bedė peiliu į pjaustymo lentelę, paskui dar kartą, 
tada nusigręžė ir ėmė pjaustyti pomidorą. Truputį skaudėjo 
dilbį. Pasisuko jį, smeigdamas peilį į medį. Minė nusigręžė ir 

trūktelėjo gėrimo. Blicas pribėgo prie jos, ir ji nuleido ranką, 
kad šuo galėtų aplaižyti krumplius. 


Kai Minė patiekė vakarienę, Danielis jau buvo išbadėjęs, bet 
stengėsi to neparodyti. Valgė alkūne pasirėmęs į stalą ir ant 
rankos pasidėjęs galvą. 

Ji buvo plepi, pasakojo apie ūkį ir savo auginamas daržoves. 

— Iš kur tu? - pilna burna pasidomėjo jis. 

— Na, gimiau Korke, bet čia jau. pragyvenau ilgiau nei ten. 
Kurį laiką buvau Londone... 

— Kur yra Korkas? 

— Kur yra Korkas? Dievulėliau, negi nežinai: Korkas yra Ai- 
rijoje! 

Danielis nunarino galvą. 

— Korkas yra tikroji Airijos sostinė. Dydžio maždaug kaip 
pusė Niukaslo, — nežiūrėdama į jį ir pjaustydama salotas dėstė 
ji. Kiek patylėjusi pridūrė: — Užjaučiu dėl tavo mamos. Regis, 
dabar ji nekaip jaučiasi. 

Danielis liovėsi valgęs. Suspaudė šakutę ir bakstelėjo į stalą. 
Ant Minės kaklo pastebėjo auksinį kryželį. Pasigėrėjo smulkiai 
išraižyta kančia. 

— Tai ko čia atvažiavai? — jis parodė šakute į Minę. - Kodėl 
palikai miestą? Atsidanginai nežinia kur. 

— Mano vyras norėjo čia gyventi. Mes susipažinome Londo- 
ne. Išvykusi iš Airijos ten dirbau psichiatro sesele. Jis, be kitų 
profesijų, buvo ir elektrikas. Užaugo čia, Bramptone. Man 
anuomet buvo nesvarbu, kur gyventi. Jis norėjo persikelti čia, 
ir man tai tiko. 

Minė baigė gerti, subarškėjo ledukai. Jos žvilgsnis buvo 
toks, kaip tada, kai Danielis prikišo peilį. 


— Kas yra psichiatro seselė? 

— Na, tai seselė, prižiūrinti psichikos ligonius. 

Danielis sutiko Minės žvilgsnį, tada nusuko akis. 

— Tai tu išsiskyrusi? 

— Ne, mano vyras miręs, — atsakė ji stodamasi ir plaudamasi 
lėkštę. 

Danielis, baigdamas gerti arbatą, stebeilijo jai į nugarą. 

— Jei nori, yra dar, -— vis dar nusigręžusi pasiūlė ji. 

Danielis norėjo, bet atsakė esąs sotus. Nunešė Minei lėkštę, 
ji padėkojo, ir jis pastebėjo, kad jos akys pasikeitė, žvilgsnis vėl 
tapo šiltas. 

Baigusi plauti indus, ji užlipo į jo kambarį nešina rankšluos- 
čiais ir paklausė, ar jam ko nors nereikia, gal dantų pastos ar 
šepetėlio. 

Danielis sėdėjo ant lovos, įsmeigęs akis į raudonas spirales 
ant kilimo. 

— Paliksiu vieną vonioje. Turiu porą naujų. Dar ko nors? 

Jis papurtė galvą. 

— Daiktų turi ne per daugiausia, juk taip? Turbūt reikės dra- 
bužių mokyklai. 

Ji atidarė spintą ir pačiupinėjo jo pasikabintų kelnių palanką. 

Danielis aukštielninkas nuvirto ant lovos. Įsikišo rankas į 
kišenes ir išsitraukė porcelianinį drugelį. Gulėdamas ant nu- 
garos jį apžiūrėjo. Minė šnekėjosi su juo, lankstėsi ir rinko nuo 
grindų daiktus, uždarinėjo langus. Lenkdamasi tyliai suniurz- 
gėdavo ir atsidusdavo. 

— Ką ten turi? — staiga paklausė. 

Danielis įsigrūdo drugelį į kišenę, bet Minė spėjo pamatyti. 
Jis išsišiepė. Jam patiko jos išraiška — iš susirūpinimo nutįsęs 
veidas. Stipriai sučiaupusi lūpas, suraukusi kaktą ji stovėjo lo- 
vos kojūgalyje. 

— Jis ne tavo. 

Danielis pažvelgė į ją. Keista, ji nė nekrūptelėjo nuo peilio, 
bet kraustosi iš proto dėl kvailo porcelianinio drugelio. Ji kal- 
bėjo taip tyliai, kad, norėdamas ją išgirsti, Danielis turėjo šiek 
tiek pasikelti. Stengėsi nealsuoti. 

— Danieli, žinau, mes dar menkai pažįstame vienas kitą. Ži- 
nau, kad gyvenime patyrei sunkumų, ir aš pasistengsiu, kad 
tau būtų lengviau. Suprantu, kad kils rūpesčių. Kitaip nežais- 
čiau šio žaidimo. Vis dėlto kai ką tu turi gerbti. Tik taip su- 
gyvensime. Tu negali imti šios puošmenos. Ji man svarbi. No- 
rėčiau, kad valydamasis dantis drugelį padėtum ant lentynos. 

— Nepadėsiu, — spyriojosi Danielis. — Aš jį noriu pasilikti. 
Man jis patinka. 

— Na, suprantu tave. Jei būsi atsargus, gali jį porą dienų pa- 
turėti, bet norėčiau, kad paskui padėtum ant lentynos vonio- 
je, kur abu galėtume juo gėrėtis. Šįkart nusileidžiu, duodu dvi 
dienas, nes tau tai nauji namai, ir noriu, kad apsiprastum. Bet 
po dviejų dienų, jei dar nebūsi grąžinęs, paprašysiu tai padaryti. 

Dar niekas šitaip nesikalbėjo su Danieliu. Jis nesuprato, ar 
ji pyksta, ar nuolaidžiauja. Nuo nepatogios padėties paskaudo 
alkūnes. 

Minė tvirčiau įsisupo į megztinį ir išėjo iš kambario. Jai 
įkandin nusekė citrinų sulčių kvapas. 


Danielis atsikėlė pusę penkių ryto ir nubėgo penkiolikos kilo- 
metrų trasą per Viktorijos parką ir Pietų Haknio rajoną. Darbo 
dienomis jis nebėgdavo tokių ilgų nuotolių, bet šiandien jam 
to reikėjo. Paprastai užtrukdavo valandą ir dvylika minučių, 
bet pastaruoju metu pasistengęs ruožą įveikdavo per valandą 
ir penkias. Stengėsi kasmet tapti bent minute greitesnis. Toks 
laimėjimas buvo lyg mirties neigimas. 

Bėgimas, kitaip nei dauguma veiklų, Danieliui atrodė įpras- 
ta būsena; kartais sprukti atrodydavo pati logiškiausia išeitis. 

Jis buvo nemiegojęs, bet stengėsi neatsilikti nuo laiko. Bėg- 
damas sutelkė dėmesį į įvatrius raumenis. Įtempė liemenį, 
pajuto, kaip šis sukiojasi į šonus. Lėkdamas į kalvą nukrei- 
pė mintis į šlaunis ir spaudimą jose, stengdamasis nelėtinti 
tempo. Šioje Ist Endo dalyje jis pragyveno beveik aštuonerius 
metus ir jau buvo ištyrinėjęs kiekvieną centimetrą parko, ma- 
tomo pro miegamojo langą. Žinojo kiekvieną medžio šaknį, 
pakėlusią takelį — lyg bundančių numirėlių pirštai. Žinojo, 
kur vasarą būna vėsu, o žiemą žvarbu. Žinojo, kur lyjant lie- 
tui telkšo balos. 

Į galvą vis lindo mintys. Nustūmęs jas į šalį, Danielis su- 
vokdavo, kad sumažino greitį. 

Dabar, pasukus namo, mintys grįžo prie laiško. Jis negalėjo 
patikėti, kad ji išties mirusi. 

Mirusi. Koja užkliuvo už akmens, ir jis griuvo į priekį. Ne- 
spėjo susilaikyti, išsitiesė visu ūgiu, iki kraujo nusibrozdino 
kelį, apsibraižė alkūnę ir delno minkštimą. 

— Velnias, — stodamasis balsiai nusikeikė. 

Senukas su nutukusiu niūfaundlendu palenkė prie jo kepu- 
rėtą galvą. 

— Viskas gerai, sūneli? Smarkiai griuvai. Šiuo metu šviesa 
visada krečia pokštus. 

Danielis kvėpavo taip sunkiai, kad negalėjo atsakyti, bet 
pamėgino nusišypsoti vyrui ir kilstelėjo ranką norėdamas pa- 
rodyti likęs sveikas. Pamėgino bėgti toliau, bet iš rankos varvė- 
jo kraujas. Nenorom parrisnojo Senojo Fordo keliu ir šviesaus 
akmens laiptais pakilo į savo butą. 


Nusiprausęs po dušu Danielis susitvarstė ranką, tada apsivilko 
rausvus marškinius su balta apykakle ir baltais rankogaliais. 
Segantis rankoves žaizda tvinkčiojo. Jis giliai įkvėpė. Nuo tada, 
kai sutiko berniuką ir gavo laišką, jautėsi lyg nesavas. Žiūrė- 
damas į veidrodį ištiesino pečius ir pamėgino išvaikyti įky- 
rias mintis. Šiandien nenorėjo galvoti apie laišką. Jautėsi kaip 
vaikystėje: sutrikęs, užmaršus, nesusigaudantis, nuo ko viskas 


prasidėjo ir kodėl pakriko. 


Danielis susitarė susitikti su Šarlote Krolių namuose ir palydėti 
ją į policijos komisariatą. Jam atrodė keista, kad moteris mie- 
gojo, kai jos sūnelį paėmė policija, tad norėjo su ja pasišnekėti. 

Ričmondo žiedas rugpjūčio saulėje atrodė itin prašmatnus, 
šiuolaikiški langai tviskėjo virš baltutėlių palangių. Danielis už- 
lipo laiptais prie durų ir atsilaisvino kaklaraištį. Skambutis buvo 

porcelianinis, išpieštas gėlėmis. Danielis paspaudė, atsikrenkštė, 
dirstelėjo per petį į senovinį „Bentley“, pastatytą ant šaligatvio. 
Ketino spausti antrą kartą, bet durys atsivėrė ir pasirodė pagy- 
venusi moteris darbiniais drabužiais su dulkių šluotele rankoje. 

— Prašom užeiti, — pakvietė ji; akcentas galėjo būti lenkiškas. 
Nunarinusi galvą pasuko į svetainę, šluotele mostelėjo į laip- 
tus. — Ponia Krol virtuvėje. 

Likęs vienas koridoriuje, Danielis atkreipė dėmesį į neseniai 
nuskintus vilkdalgius, kiniškas vazas ir šilkus, tamsius senovi- 
nius baldus. Bandydamas susigaudyti, kur virtuvė, įsikišo ran- 
ką į kišenę. Įkandin skrudintos duonos kvapo nusileido žemyn 
laiptais, nuklotais storu kreminės spalvos kilimu, būgštauda- 
mas, kad batai nepaliktų žymių. 

Šarlotė dėvėjo saulės akinius. Susmukusi sėdėjo prie kavos 
ir laikraščio. Saulė sruvo į virtuvę pusrūsyje ir atsispindėjo nuo 
baltų paviršių. 

— Danieli! — gręždamasi sušuko Šarlotė. — Įsipilkite kavos. 
Tuoj susiruošiu. Dovanokite, skauda galvą, o šiuo siaubingu 
laiku čia velnioniškai šviesu! 

— Šiandien bus karšta, - stovėdamas virtuvės vidury ir abiem 
rankomis laikydamas lagaminą linktelėjo Danielis. 

— Sėskitės, išgerkit kavos. 

— Ačiū. Ką tik gėriau. 

— Išaušus skambino vyras. Honkonge tada buvo antra po 
pietų, — dviem pirštais suspaudusi smilkinius ji gurkšnojo 
apelsinų sultis. - Klausė, ar Sebastianas suimtas, ar ne. Baisiai 
niršo ant manęs. Pasakiau, kad, man regis, ne. Teisingai? Juk... 
taip yra tik dėl to, kad Sebastianas pažinojo Beną... Vis dėlto 
jie atrodo siaubingai rimti... 

— Jis suimtas, bet neapkaltintas. Oficialiai įspėtas ir apklau- 
siamas dėl žmogžudystės, tai gali trukti kelias dienas. Verčiau 

tam pasiruošti. Manau, elgiatės teisingai, kad padedate polici- 
jai. Matysim, kaip seksis šiandien. 

Šarlotės veidas akimirką sustingo. Ryškioje saulės šviesoje 
Danielis pastebėjo tirštą grimą, susigumuliavusį raukšlelėse 
aplink lūpas. | 

— Mes turim jam padėti visa tai ištverti. Nenorime, kad jis 
kaltintų save, tereikia, kad jis kuo išsamiau atsakinėtų į klau- 
simus. Jeigu dabar jis nepasakys ko nors, kas vėliau pasirodys 
svarbu, teisme tai gali būti nukreipta prieš jį, — aiškino Da- 
nielis. 

— Dieve, juk tai juokinga... vargšui vaikui tenka visa tai pa- 
tirti. Juk byla nenueis iki teismo, ne? 

— Nucis, jei policijai užteks įrodymų jį apkaltinti. Šiuo metu 
jis įtariamasis, tik tiek. Rimtų įkalčių jie neturi, bet svarbiau- 
sia, ką praneš ekspertizė. Galbūt atsakymą gausime šiandien ir, 
tikėkimės, Sebastianas bus išteisintas. 

Danielis atsikrenkštė. Norėjo tikėti guodžiančiais savo žo- 
džiais. 

— Ar anksčiau Sebastianas neturėjo panašių bėdų? — paklau- 
sė jis. 

— Ne, žinoma, ne. Visa tai baisi klaida. 

— O mokykloje jam sekasi gerai? Neturi bėdų su kitais vai- 
kais ar... su mokslais? 

— Na, mokyklą jis ne iti2 mėgsta. Vyras sako, dėl to, kad jis 
per daug protingas. Suprantat, jam ten per lengva. 

— Taigi jis turi bėdų? - Danielis kilstelėjo antakį ir pastebėjo, 
kaip ginant sūnų įsitempė Šarlotės kaklas. 

— Jis kartais susierzina. Sebastianas išties talentingas. Į tėvą, 
bent jau taip tvirtina Kenas. Mokytojai tiesiog neišmano, kaip 
su juo elgtis, kaip... atskleisti jo galimybes. Ar jūs... — Šarlotė 
nutilo, nusiėmė saulės akinius. Danielis pamatė, kad jos akys 

staiga viltingai nušvito. — Ar galėčiau jums parodyti kai ku- 
riuos jo darbus? Jis tikrai nepaprastas vaikas. Nė nežinau, kaip 
tokį sukūriau. 

Šarlotė nusišluostė delnus į kelnes ir nušokavo laiptais aukš- 
tyn. Danielis nusekė iš paskos. Jis vos spėjo paskui Šarlotę, li- 
pančią į pirmą aukštą, o paskui dar aukštyn į Sebastiano kam- 
barį. 

Antrame aukšte Šarlotė pasuko žalvarinę rankeną ir atidarė 
Sebastiano kambario duris. Danielis nedrįso žengti vidun, bet 
Šarlotė jam pamojo. 

Kambarys buvo nedidukas. Danieliui krito į akis lovatiesė 
su Žmogumi voru ir melsvos sienos. Čia buvo tyliau ir tam- 
siau nei virtuvėje, langai žvelgė į šiaurę. Jie įsibrovė į asmeninę 
erdvę, ir Danielis jautėsi nejaukiai. 

— Pažiūrėkit į tą paveikslą, — Šarlotė parodė į piešinį anglimi, 
prismeigtą prie sienos. 

Danielis pamatė senutę kumpa nosimi. Anglis vietomis 
buvo apsitrynusi, senutės akys žvelgė perspėjamai. 

— Ko gero, tai aš. Jis man nupiešė Kalėdoms. Vienas drau- 
gas dailininkas sako, kad čia galima įžvelgti anksti prabudusį 
talentą. Nemanau, kad portretas labai panašus, bet, regis, iš- 
reiškia asmenybę... 

Danielis linktelėjo. Ant lovos buvo išrikiuoti minkšti žaislai. 
Šarlotė pasilenkusi paėmė Sebastiano kuprinę, ištraukė sąsiuvi- 
nius, atvertė puslapius, kur berniukas buvo puikiai įvertintas, 
ir padavė Danieliui. Užmetęs akį Danielis sudėjo sąsiuvinius 
ant komodos. 

Šarlotė pasilenkė surinkti nuo žemės išsibarsčiusių pieštu- 
kų. Žiūrėdamas į ją Danielis pastebėjo prie lovos tvarkingai 
pastatytus sportbačius ir į šūsnį nuo didžiausios iki mažiausios 
sukrautas knygas. 

— Jis nepaprastas berniukas, — pakartojo Šarlotė. — Mate- 
matikos klaidų beveik nedaro ir labai gerai skambina pianinu. 
Tik jo pirštukai per trumpi. 

Danielis, prisiminęs savo vaikystę ir pianino pamokas, at- 
siduso. Prisiminė, kaip turėdavo vos ne iki skausmo tempti 
smulkias, jaunas rankeles, kad apimtų akordus. 

Koridoriuje ruošdamasi išeiti Šarlotė neskubėdama apsivy- 
niojo kaklą šilkiniu šalikėliu. Danielis ir vėl atkreipė dėmesį, 
kokia ji gležna. Matė, kaip jai pasilenkus rankinės išsišovė stu- 
buro kauliukai. 

Pagalvojo apie Sebastianą, vienutėje laukiantį Šarlotės. Ir vėl 
prisiminė savo motiną: kaip laukdavo jos socialinių darbuotojų 
kabinetuose ir policijos komisariatuose spėliodamas, kada gi 
ji pasirodys. Tik suaugęs pajuto šiokį tokį kartėlį. Vaikystėje 
džiaugdavosi, kad ji išvis atėjo. 

Jie patraukė į Islingtono policijos komisariatą kitapus gatvės 
nuo Barnardo parko. Tai buvo atvira parko vieta su takeliais 
ir futbolo aikšte. Vienintelė vieta nuslėpti smurtui buvo vaikų 
žaidimų aikštelė, nusidriekusi palei Kopenhagos gatvę, apsup- 
ta krūmų ir medžių. Danielis žinojo, kad policija jau gavo Is- 
lingrono rajono tarybos kamerų filmuotą medžiagą. Spėliojo, 
ką ji atskleis. Kopenhagos garvės kampas iškart už nusikalti- 
mo tyrimo autobusiuko buvo nuklotas Benui skirtomis gėlė- 
mis. Eidamas pas Krolius, Danielis stabtelėjo ir perskaitė kelis 
užrašus. 


Ryto šilumai ir šviesai buvo draudžiama patekti į apklausų 
kambarį. Sebastianas sėdėjo stalo gale, Danielis ir jo mama — 
priešais policininkus. Šįkart seržantą Ternerį atlydėjo konste- 
blis Hadsonas, liesas vyras viltinga veido išraiška. Jam judant, 
keliai daužydavosi į stalą. Danielis žinojo, kad pokalbio klau- 

sosi dar vienas policininkų prisigrūdęs kambarys — apklausa 
įrašoma ir žiūrima kitoje patalpoje. 

— Gerai, Sebastianai, — kreipėsi seržantas Terneris. — Kaip 
manai, kelintą valandą pamatei dviračiu besivažinėjantį Beną? 

— Nežinau. 

— Gal prisimeni, ar tai buvo prieš pietus, ar po pietų? 

— Po pietų. 

— Tikrai po pietų, — patvirtino Šarlotė. — Sutaisiau pietus 
prieš jam išeinant. 

Policininkas susiraukė dėl Šarlotės kišimosi ir kažką užsi- 
rašė. 

— Katras nusprendėte eiti į parką? 

Sebastianas susikišo į burną keturis pirštus. Pakėlė į lubas 
mėtų spalvos akis ir jas pavartė. 

— Neprisimenu. 

— Turi prisiminti, katram tai šovė į galvą. Jis buvo su dvira- 
čiu, o tu be. Ar tai tu sugalvojai? 

— Ką tik sakiau, kad neprisimenu. 

Danielis pastebėjo, kaip berniuko lūpos iš pykčio vos vos 
trūktelėjo. Svarstė, ar teisingai supranta berniuko jausmus. 
Iš savo vaikystės Danielis daugiausia prisiminė pyktį: pyktį 
ir baimę. Danielis niekada nebuvo toks pasitikintis savimi 
kaip Sebastianas, bet kažkas jame Danieliui priminė jo paties 
vaikystę. 

— Ką pasidarei rankai? — Sebastianas staiga paklausė Da- 
nielio. 

Danieliui pasidingojo, kad vaikas mėgina išsisukti nuo poli- 
cininko klausimo. Jis dirstelėjo į policijos seržantą, tada atsakė: 

— Pargriuvau... bėgiodamas. 

— Skaudėjo? 

— Nelabai. 


38 


— Gerai, Sebai, grįžkime prie tavo istorijos, — nutraukė juos 
seržantas Terneris. — Vienas iš jūsų nusprendė eiti į parką. Kas 
nutiko paskui? 

Sebastianas susmuko ant kėdės, smakras įsirėmė į krūtinę. 

Šarlotė ėmė glostyti sūnui koją. 

— Seržante, jis labai apgailestauja, bet jaučiasi pavargęs. Vis- 
kas taip įtempta, ar ne, brangusis? Manau, tos smulkmenos 
šiek tiek vargina... 

— Atleiskite, ponia Krol, bet smulkmenos — mano darbas. 
Gal galėčiau paprašyti patylėti ir neatsakinėti už sūnų? 

Ponia Krol linktelėjo. 

— Sebai, kaip patekote į parką? 

— Pro pagrindinius vartus... 

— Supratau. Ar parke judu su Benu susiginčijote? 

Sebastianas stipriai papurtė galvą, lyg norėdamas nubaidyti 
musę. 

— Purtai galvą, bet vienas liudytojas tvirtina matęs parke be- 
simušančius du jūsų amžiaus berniukus. Ar kas nors judu su 
Benu užkalbino - liepė nesimušti? 

— Seržante, labai atsiprašau, — įsikišo Šarlotė. — Jis ką tik 
pasakė, kad nesipyko su Benu. Sebas ne iš tų, kurie paleidžia į 
darbą kumščius, tiesa, sūnau? 

Seržantas giliai įkvėpė ir paklausė Sebastiano, ar nenorėtų pa- 
daryti pertraukos ir išgerti sulčių. Kai berniukas, lydimas kon- 
steblio Hadsono, išėjo į tualetą, seržantas sunėrė ant stalo rankas. 
Danielis pastebėjo, kad vyro plaštakos minkštos ir mėsingos. 

— Ponia Krol, suprantu, kaip jums sunku, bet gal galėtumė- 
te pasistengti neatsakinėti už jį? 

— Suprantu, gerai, galėčiau, tiesiog tai antra prigimtis. Ma- 
tau, kad jam nepavyksta išreikšti minčių, kaip jis geba, tad 
noriu padėti viską išsiaiškinti. 

— Visi to norime — išsiaiškinti. Gal norėtumėte trumpam 
išeiti — išgerti kavos, kol užduosiu kitus klausimus? 

Šarlotė atsitiesė ir pažvelgė į Danielį. 

— Kaip norite, — tarė Danielis. - Galite likti, bet pažadėkite 
nesikišti. Jūs turite teisę čia būti. 

— Jūs juo pasirūpinsite? — paklausė Šarlotė. 

— Žinoma. 

Parvestas atgal Sebastianas, neradęs mamos, nusprendė at- 
sisėsti arčiau Danielio. Berniukas nenustygo vietoje, ir Danie- 
lis kartais pajusdavo, kaip ranka brūkšteli jam į ranką arba 
pėda į koją. 

— Tai sakai, judu su Benu nesiginčijote? 

— Ne, mes tik žaisdami truputį susikibome. Žaidėme slėpy- 
nes ir gaudynes, o kai jis mane sugavo, voliojomės ant žolės ir 
pešėmės. 

— Kartais peštynės pasidaro nevaldomos. Ar taip atsitiko? 
Persistengei? 

Sebastiano skruostai vėl išraudo iš pykčio. 

— Ne, - tarė jis. —- Aš nieko nedariau, tai Benas man porą 
kartų skaudžiai trenkė — gal netyčia, todėl jį pastūmiau. 

— Aišku. Pastūmei Beną. Ką jūs veikėte, kai žmogus su šu- 
nimi riktelėjo liautis? Ar tu jį mušei? 

— Ne. 

Sebastianas atrodė įskaudintas. 

— Seržante, jūs daug kartojatės, — nutraukė jį Danielis. — Jis 
jau atsakė į šiuos klausimus. Gal galėtume eiti toliau? 

Sebastianas giliai atsiduso, Danielis sugavo jo žvilgsnį ir 
mirktelėjo. Berniukas plačiai šyptelėjo ir pamėgino mirktelėti, 
bet užsimerkė abi akys. 

— Matai, nemoku, - stipriai užspaudęs akis tarė jis. - Man 
reikia treniruotis. 

— Dabar tai nesvarbu, — nukirto seržantas. — Ar pasimušę 
judu grįžote į žaidimų aikštelę? 

Sebastianas užsimerkęs šypsojosi, ir seržantas susierzinęs 
žvilgtelėjo į Danielį. Danielis atsikrenkštė ir švelniai palietė 
Sebastianui ranką. 

— Sebai, žinau, kad sunku, bet dar truputį pakentėk, gerai? 

— Ar tau peršti ranką? 

— Ačiū, nebe, jau praėjo. 

— Bėgo kraujas? 

— Nebebėga. 

— Ar iš jos tryško kraujas? 

Mėtų spalvos akys vėl išsiplėtė. 

Danielis nustebo, kad jo širdis ėmė tuksėti greičiau. Papurtė 
galvą, ištiesino pečius ir pasižiūrėjo, kaip policininkai, tyrinė- 
dami berniuką, apsilaižo lūpas. 

— Kas atsitiko, kai nuėjote į žaidimų aikštelę? 

— Užlipome aukštyn ir žaidėme ant padangų, tada pasakiau, 
kad aš alkanas ir noriu namo. 

— Aš čia turiu aikštelės nuotrauką. Kur jūs laipiojote? 

— Noriu mamos, - paprašė Sebastianas. 

— Dar truputėlį, Sebastianai. Mes paprašėme, kad tavo 
mama palauktų lauke, ir tu ją pamatysi, kai tik papasakosi 
mums, kas atsitiko, - pažadėjo seržantas. 

Danielis suprato, ką Sebastiano amžiaus berniukui reiškia 
negalėti susitikti su mama - priverstinis jų išskyrimas jam pa- 
čiam kėlė neviltį. Numanė, kad tą patį jaučia ir Sebastianas. 

— Jei gali, parodyk, kur judu karstėtės, - paprašė seržantas. 

— Nežinau, - verkšleno Sebastianas. —- Aš noriu mamos... 

Danielis iškvėpė ir tyliai padėjo ranką ant stalo. 

— Mano klientas aiškiai pageidauja, kad pakviestumėte jo 
mamą. 

— Ji sutiko išeiti ir leisti mums pasikalbėti be jos. 
— Jis turi teisę būti su mama, jei to nori. Jeigu ji negrįš, jis 
nebeatsakinės į klausimus. 


Apklausa buvo nutraukta, policininkas nuėjo pakviesti Sebas- 
tiano mamos. Danielis nusprendė apsilankyti tualete, korido- 
riuje jį pasivijo seržantas. 

— Klausyk, sūnau, žinau, kad turi atlikti savo darbą, bet abu 
suprantame, kiek daug pastatyta ant kortos. Neaiškinsiu, ko- 
kios tavo pareigos. Žinau, stengiesi jį parodyti iš geriausios pu- 
sės — kad ir ką jis padarė, bet vaikas nori iškloti tiesą. Jis mažas 
berniukas ir nori papasakoti, kas nutiko — netrukdyk jam. Jis 
tai padarė; jam tereikia prisipažinti. Tu nematei to sudaužyto 
kūnelio, o aš mačiau. Tau nereikėjo guosti... 

— Gal galėčiau jus nutraukti? Arveskite jo mamą, ir mes tęsi- 
me apklausą. Jeigu dėl to viskas truks ilgiau, tebūnie. 

— Vyresnysis inspektorius sutiko duoti dar dvylika valandų. 

Danielis linktelėjo ir susikišo rankas į kišenes. 

— Taigi turime laiko iki antradienio ketvirtos valandos po 
pietų, bet Magistratų teismo paprašėme pratęsti terminą. Lai- 
ko bus tiek, kiek reikės, įsidėmėk mano žodžius. 


Danielis grįžo į apklausų kambarį ir atsivertė naują bloknoto pus- 
lapį. Iš kambario kampo į juos spoksojo filmavimo kameros akis. 

— Tuoj atves tavo mamą. 

— Tu jiems davei pylos? Manau, tu geras teisininkas. 

— Tu turi teisę matyti savo mamą, jei nori. Mano darbas 
pasirūpinti, kad žinotum savo teises. 

Šarlotės kvepalai įplaukė į kambarį pirma jos. Ji atsisėdo 
prie seržanto Ternerio. Danielis suprato, kad jos paprašė būti 
toliau nuo sūnaus ir tylėti. 

Seržantui toliau klausinėjant Sebastianą, ji nieko nebesakė, 
tik retsykiais pažvelgdavo į vaiką. Ji sutelkė dėmesį į savo apy- 
rankę, paskui į sijoną, nagų odeles, galop į Danielį. Užsiraši- 
nėdamas seržanto klausimus ir glaustus Sebastiano atsakymus, 
jis juto jos žvilgsnį. 

Seržantas Terneris savo užrašų knygelėje kažką išbraukė ir 
kažką pabraukė. 

— Ką gi. Grįžkime prie to, apie ką kalbėjomės. Grįžkime 
į žaidimų aikštelę. Papasakok dar kartą, dėl ko ginčijotės su 
Benu. 

— Jau sakiau, —- Sebastianas prašiepė apatinius dantis. - Mes 
nesiginčijome, mes tarėmės. Aš pasakiau, kad noriu namo, o jis 
nenorėjo manęs išleisti. 

— Papasakok daugiau apie jūsų pasitarimą. 

Danielis linktelėjo Sebastianui, paragino atsakyti į klausi- 
mą. Stengėsi, kad berniukas nurimtų. Jei jis susierzintų, atro- 
dytų kaltas, o Danielis nenorėjo, kad vaikas kenktų pats sau. 
Jis, kaip ir policininkai, stebėjosi ūmiais vaiko protrūkiais ir 
troško, kad Sebastianas nuosekliai papasakotų istoriją. Da- 
nielis nusprendė prašyti pertraukos, jei berniukas dar labiau 
subjurtų. 

— Mes padangomis užlipome iki pat medinės lipynės vir- 
šaus, — toliau pasakojo Sebastianas. — Tai labai aukštai. Aš pa- 
vargau, galvojau apie mamą, kaip jai skauda galvą. Pasakiau, 
kad noriu grįžti namo, bet Benas neleido. Pamėgino sulaikyti. 
Supykęs jis mane pastūmė, ir aš jam liepiau liautis. 

— Jis tave pastūmė? 

— Taip, jis norėjo, kad likčiau lauke ir žaisčiau. 

— Ar tu supykai, kai jis tave pastūmė? Ar pastūmei jį? 

— Ne. 


— Gal nustūmei jį nuo lipynės? 

— Seržante, jūs gavote atsakymą, - Danielio balsas mažame 
apklausų kambaryje skambėjo garsiai. 

— Aš jo nenustūmiau, bet Benas pasakė, kad nušoks. Supran- 
tat, jis bandė mane perkalbėti. Aš buvau pasiruošęs eiti namo, 
o jis norėjo, kad pasilikčiau ir pasižiūrėčiau, kaip nušoks. 

— Benas mažas berniukas, mažesnis už tave. Jūs užsikorėte 
labai aukštai. Ar jis tikrai nusprendė šokti žemyn? 

— Seržante, ko jūs tuo siekiate? - paklausė Danielis. 

Seržantas atsikrenkštė ir pasidėjo rašiklį. 

— Sebastianai, ar tikrai taip buvo? 

— Taip. 

Vaikas aikštingai suglebo ant kėdės. 

— Ar tu tikrai jo nenustūmei? Gal tu jį nustūmei, jūs susi- 
mušėte? 

— Ne! 

Berniuko pyktį išreiškė lūpos ir skruostai. 

— Sebai, ar tu pyksti? 

Sebastianas susinėrė rankas ir prisimerkė. 

— Ar tu pyksti ant manęs, kad aš tai perpratau? Ar tu nustū- 
mei Beną? 

— Nesąmonė. 

— Kartais žmonės pyksta dėl to, kad mėgina ką nors nuslėpti. 
Supranti? 

Staiga Sebastianas nučiuožė nuo kėdės. Gulėdamas aukš- 
tielninkas ant grindų apklausų kambaryje jis ėmė klykti. Da- 
nielis net pašoko. Sebastianas rėkė, žviegė, o kai atsigręžė į Da- 
nielį, jo veidas buvo perkreiptas ir ašarotas. 

— Aš jo nenustūmiau. Aš jo nenustūmiau. 

— Kaip, tavo galva, jis nusileido? 

— Nežinau, aš jo neskriaudžiau. Aš... aš ne... - Sebastianas 
taip šaižiai spiegė, kad Terneris užsidengė ausį. 

Tik po kiek laiko Danielis susivokė, kad net išsižiojęs spok- 
so į berniuką. Tvankiame kambaryje jam staiga pasidarė labai 
šalta — šaltis kilo iš pačių gelmių, nepadėjo net patirtis. 

Terneris padarė pertraukėlę, kad Sebastianas aprimtų. Šar- 
lotė, atkišusi alkūnes, baugščiai priėjo prie sūnaus. Berniuko 
veidas buvo išraudęs iš pykčio ir dryžuotas nuo ašarų. 

— Brangusis, bk geras, — Šarlotės nagai kybojo virš sūnaus. 
Jos rankos buvo raudonos, kapiliarai išryškėję, pirštai drebė- 
jo. - Brangusis, kas čia dedasi? Gal galėtum nurimti? Mamytei 
nepatinka, kai tu taip jaudiniesi. Nesileisk supykdomas. 

Danielis panūdo įtempti raumenis ir sprukti tolyn nuo ve- 
riamų berniuko riksmų ir varžančio apklausų kambario iškil- 
mingumo. Dar kartą užsuko į vyrų tualetą, apsišlakstė veidą 
šaltu vandeniu ir, atsirėmęs į kriauklę, patyrinėjo save veidro- 
dėlyje. 

Jis panoro atsisakyti bylos, ne dėl to, kokia ji buvo, o dėl 
to, kokia žadėjo būti. Iš to, kaip policija spaudė Sebastianą, 
jis spėjo, kad iš laboratorijos jie gavo teigiamų rezultatų. Jei 
berniukas bus apkaltintas, žiniasklaida jį pulte užpuls. Danie- 
lis nesijautė tam pasirengęs. Prieš metus jis buvo ėmęsis ne- 
pilnamečio bylos — berniuką apkaltino nušovus kitą gaujos 
narį. Byla nuėjo iki Londono centrinio teismo, ir berniukas 
buvo pasodintas. Jis atrodė pažeidžiamas, apkramtytais nagais, 
kalbėjo tyliai. Danielis vis dar negalėjo susitaikyti su mintimi, 
kad jaunuolis kalėjime. O štai dabar į šį tinklą pateko kitas 
vaikas, tik dar jaunesnis. 


Danieliui stovint prie registratūros stalo, priėjo vyresnysis po- 
licijos inspektorius detektyvas ir paėmė jam už alkūnės. Vyras 
buvo aukštas, stambokas, trumpai kirprais žilais plaukais ir 
nevilties sklidinomis šviesiai rudomis akimis. 

— Viskas gerai, — jis parapšnojo Danieliui per petį. — Mes visi 
taip jaučiamės. 

— Išgyvensiu, — patikino šis. 

Gerklėje tarytum suplastėjo drugeliai. Jiems ištrūkus, jis 
užsikosėjo. 

— Ar jūs iš šiaurės rytų? 

Danielis linktelėjo. 

— O jūs? 

— Iš Halo. Jūsų akcentą turbūt paveikė ir Londonas, taigi 
sunku suprasti. 

— Jau senokai čia gyvenu. 


Seržantas Terneris pranešė, kad vyresnysis inspektorius Ma- 
kramas nori matyti Danielį. Šis buvo nuvestas į jo kabinetą, 
ankštą ir tamsų, dienos šviesa skverbėsi tik pro langelį aukštai 
sienoje. 

— Nelengva, — Danieliui įžengus, tarė vyresnysis inspekto- 
rius. 

Danielis nejučia atsiduso, ir, Makramui išgirdus, tyliai nu- 
sijuokė. 

— Ne pirmą kartą tai patiriame, bet vis tiek sunku priprasti. 

Danielis nusikosėjo ir palingavo galva. Pirmą kartą pasijuto 
artimas šiam vyrui. 

— Sunkiausias darbas, kiek esu turėjęs. Mačiau tą vargšę mo+ 
terį, kai ji išvydo šitaip nužudytą mažylį. Žiauru... Danieli, ar 
tu turi vaikų? 

Šis papurtė galvą. 

— Aš turiu du. Baisu net pagalvoti, tiesa? 

— Padėtis... 

— Padėtis pasikeitė. Mes tikriausiai jį apkaltinsime Benuko 
nužudymu. 

— Kokiu pagrindu? Iš to, ką aš... 

— Liudytojas matė, kaip jis mušėsi su Benu, o kitą rytą vaiką 
radome negyvą. Teismo ekspertizės atstovai žodžiu patvirtino, 
kad ant Sebastiano batų ir drabužių, paimtų iš namų, yra Be- 
nuko kraujo. Klausinėjame jį apie tai jau kelias valandas. Jeigu 
iki antros neišgausime prisipažinimo, prašysime Magistratų 
teismo daugiau laiko. Šįryt gavome kratos orderį, ir krimina- 
listų komanda tebėra jo namuose... Kas žino, ką jie ten iš- 
kapstys? 

— O kaip filmuota medžiaga? 

— Dar nagrinėjame. 


Rytą atsikėlęs Danielis apsirengė ir nusileido laiptais žemyn. 
Minės nebuvo, ir jis pasišlaistė po virtuvę, svarstydamas, ką 
veikti. Miegojo prastai. Valydamasis dantis porcelianinio dru- 
gelio negrąžino. Paslėpė jį kambaryje. Nusprendė niekada jo 
neatiduoti. Norėjo jį pasilikti vien todėl, kad Minei jo reikėjo. 
Nesuprato, kam ji nusipirko tą drugelį, bet dabar jis įgijo vertę. 

— Štai ir tu, mažyli. Alkanas? 

Ji vilko į koridorių kubilą pašaro. 

— Išvirsiu mums košės, o tada aprodysiu ūkį. Paaiškinsiu 
tavo darbus. Čia mes visi turime darbo. 

Danielis susiraukė. Minė kalbėjo taip, lyg turėtų didelę šei- 
mą, bet juk čia gyveno tik ji ir gyvūnai. 


Minė išvirė košės ir padarė ant stalo vietos valgyti. Valgyda- 
ma ji skleidė keistus garsus, lyg kvėprų maistą. Nurijusi kąsnį 
caktelėdavo liežuviu vertindama skonį. Garsai blaškė Danielį, 
todėl ji baigė pirma. 

— Jei nori, mažyli, yra dar. 

Danielis ir vėl pasisakė esąs sotus. 

— Gerai. Tai eime. Guminių neturi, ką? 

Jis papurtė galvą. 

— Nieko baisaus, aš turiu beveik visų dydžių. Žygiuojam. 

Kieme Minė atidarė pašiūrę, ir Danielis įėjo. Dvelkė drėg- 
na žeme. Palei vieną sieną stovėjo eilė guminių batų, didelių 
ir mažų, kaip ji ir sakė. Kai kurie buvo kūdikiško dydžio, bet 
stovėjo ir viena pora milžiniškų, vyriškų žalių batų. 

— Ar tiek vaikų auginai? — paklausė jis matuodamasis vieną porą. 

— Daugiau, - atsakė ji ir pasilenkusi pastatė porą nuvirtusių 
batų. 

Jai pasilenkus, sijonas pakilo ir pasirodė baltos blauzdos. 

— Kiek laiko globoji vaikus? 

— Ak, nė nebežinau, mielasai. Jau turbūt daugiau nei dešimt 
metų. 

— Ar liūdi, kai vaikai išeina? 

— Ne, jeigu jie patenka į gerus namus. Porą įvaikino malo- 
nios šeimos. 

— O kartais gali grįžti ir pas mamą... 

— Tiesa. Kartais, jei taip geriau. 

Guminiai buvo tik vos vos didoki. Danielis paskui Minę 
nusekė į vištidę, o paskui užlipo į palėpę virš jos. Dvokė sisiu- 
ku. Paukščiai kapnojo jam į kojas, ir jam knietėjo juos paspirti, 
kaip balandžius parke, bet susilaikė. 

— Aš prižiūriu Hektorą, — tarė Minė. - Jis senas ir kartais 
prastai nusiteikęs. Pasirūpinu juo iškart atsikėlusi. Tavo užduo- 
tis bus palesinti vištas ir surinkti kiaušinius. Tai svarbiausias 
darbas. Hektoras čia gyvena todėl, kad aš jį myliu, o pinigų 
uždirbu iš vištų. Parodysiu, kaip jas lesinti, o tada surinksime 
kiaušinius. Tai lengva, tu greitai išmoksi ir galėsi juos surinkti 
kas rytą prieš mokyklą. Tokia bus tavo pareiga. 

Vištidė buvo gal penkiasdešimt metrų ilgio. Dalis uždengta, 
dalis atvira. Danielis stebėjo, kaip Minė saujomis semia maistą 
ir beria į lovelį. Tada liepė pamėginti jam, ir jis padarė tą patį. 

— Tai grūdai, — paaiškino ji. - Ūkininkas man jų duoda už 
dėžutę kiaušinių. Nepadaugink. Vienos dviejų saujų užtenka. 
Jos gauna virtuvės atliekų, dar mėgsta žolę, piktžoles. Kaip 
manai, kiek čia jų yra? 

— Gal keturiasdešimt, — atsakė jis. 

Minė atsigręžė ir prasižiojusi keistai pažvelgė į Danielį. 

— Tu tikras protinguolis. Mes turime trisdešimt devynias 
vištas. Kaip suskaičiavai? 

— Taip atrodo. 

— Gerai, dabar, kol jos lesa, eime rinkti kiaušinių. Paimk 
šitą... — ji padavė Danieliui kartoninį dėklą. - Žymu, kur jų 
tupėta, — aiškino ji. — Matai? Žiūrėk, vieną radau. Tikras dič- 
kis gražuolis. 

Danieliui nepatiko nei ūkis, nei namai, bet darbą jis pamė- 
go. Suradus kiaušinį, apimdavo džiaugsmas. Kiaušiniai buvo 
purvini, aplipę vištų mėšlu ir plunksnomis, bet jam patiko. 
Nesinorėjo jų daužyti, kaip kad knietėjo sukulti porcelianinį 
drugelį ar įspirti vištoms. Vieną pasiliko sau, vogčia įsibruko į 
kišenę. Tai buvo rudas, dar šiltas kiaušinukas. 

Baigę rinkti jie suskaičiavo kiaušinius. Dvidešimt šeši. Vė- 
liau Minė triūsė kieme, ruošė Hektorui pašarą, plepėjo su jos 
kojas apspitusiomis vištomis. Prie sienos atremtos stovėjo ša- 
kės, ir Danielis jas paėmė. Jos buvo sunkios, bet berniukas iš- 
kėlė jas virš galvos kaip sunkumų kilnotojas. Šakės nubildėjo 
žemėn. 

— Atsargiai, mielasai, — tarė ji. 

Danielis vėl pakėlė šakes. Minė stovėjo pasilenkusi, atsta- 
čiusi stambų sijonu aptemptą užpakalį. Laikydamas šakes gal- 
vos aukštyje, jis žengė į priekį ir bakstelėjo jai į sėdynę. 

— Ei, — staiga atsitiesusi sušuko ji. — Padėk jas, - jos akcentas 
buvo keistas, ypač kai tarė „padėk“. 

Danielis išsišiepė ir užsimojo šakėmis, žengė žingsnį link 
nepasitraukė. 

Staiga Danielis pajuto smūgį, net dubuo kaukštelėjo į stubu- 
rą. Metęs šakes gavo dar. Ožys antrą kartą dūrė jam į užpakalį, 
ir jis griuvo į priekį ant šakių veidu į purvą. Tučtuojau atsistojęs 
jis kaip vijurkas atsigręžė, sugniaužė kumščius ir pasiruošė ko- 
vai. Ožys nunarino galvą, Danielis pamatė smailus rudus ragus. 

— Dani, ne! - Minė paėmė jį už alkūnės ir atitraukė. — Nerei- 
kia. Jis tave mikliai sudoros. Senukas ožys dėl manęs pametęs 
galvą. Jam nepatiko, ką tu padarei. Verčiau palik jį ramybėje. 
Jis tave persmeigs štai šituo ragu, ir tavęs nebebus. 

Danielis leidosi nutempiamas. Lanku patraukė namo, vis 
grįžčiodamas į ožį. Priėjęs slenkstį, iškišo Hektorui liežuvį. 
Ožys vėl puolė, bet Danielis šmurkštelėjo į namus. 


Minė liepė Danieliui praustis ir ruoštis. Jis taip ir padarė, kol 
Minė virtuvėje nuplovė ir supakavo kiaušinius. Vonioje nusi- 
prausęs veidą ir išsivalęs dantis jis nuslinko į miegamąjį. Kiau- 
šinis kišenėje liko sveikas, ir berniukas jį pasidėjo į stalčių prie 
lovos. Paguldė ant pirštinės, iš šonų apdėjo trimis kojinėmis, 
kad būtų šilta kaip lizdelyje, uždarė stalčių ir jau ketino leistis 
žemyn, bet apsigalvojo, grįžo į kambarį, iš po pagalvės išsitrau- 
kė mamos vėrinį ir padėjo jį į lizdelį prie kiaušinio. Apžiūrėjo 
nugarą ir sėdynę, ar ožys neapdraskė ragais. Griūdamas buvo 
nusibrozdinęs abu delnus. 

Minė vyniojosi ant kaklo rausvą vilnonį šaliką. Tebesegė- 
jo tą patį pilką sijoną ir avėjo vakarykščius batus. Ant ilgojo 
megztinio buvo apsivilkusi žalią paltą. Jis buvo per siauras 
ir neužsisegė, tad ji taip ir išėjo atsilapojusi, su plevenančiu 
rausvu šaliku. 

Minė sakė, kad jie eis užrašyti Danielio į vietinę mokyklą, o 
paskui nupirks jam naujų mokyklinių drabužių. 

— Drošime pėsčiomis, — einant pro automobilį tarė ji. Tai 
buvo tamsiai raudonas „Renault“ su voratinkliais aptrauktu 
dešiniu veidrodėliu. — Vis tiek tau reikia parodyti kelią į mo- 
kyklą, tiesa? 

Danielis gūžtelėjo ir išsekė įkandin. 

— Nekenčiu mokyklos, — pareiškė jis. - Mane vis tiek išmes. 
Visada išmeta. 

— Na, jei laikaisi tokio požiūrio, nieko nuostabaus. 

— Ką? 

— Galvok apie gerus dalykus. Gal tada net pats nustebsi. 

— Jei galvosiu, kad mama pasveiks, ar ji pasveiks? 

Minė nieko neatsakė. Danielis pėdino atsilikęs per žingsnį. 

— Daug metų apie tai svajoju, bet neišsipildo. 

— Teigiamas mąstymas - tai ne svajonės. Tu kalbi tik apie norus. 

Už penkiolikos metrų nuo namų jie išėjo į padorų keliuką. 
Minė pasakė, kad iki mokyklos reikės eiti dvidešimt minučių. 

Iš pradžių jie keliavo pro sodybas, paskui per parką, tada 
pro lauką su karvėmis. Jiems žingsniuojant, Minė papasakojo 
Danieliui apie Bramptoną, nors jis ir tvirtino, kad jam neįdo- 
mu. Ilgai čia nepasiliksiąs. 

Vos už trijų kilometrų nuo Bramptono yra Adriano siena, 
pasakojo ji. Danielis pasakė niekada negirdėjęs apie tokią sieną, 
ir ji pažadėjo vieną dieną jį ten nusivesti. Nuo čia iki Karlailo 
šešiolika kilometrų, o iki Niukaslo — devyniasdešimt. 

Devyniasdešimt kilometrų, pėsčiuodamas paskui Minę mąs- 
tė Danielis. 

— Gerai jautiesi, mielasai? — pasiteiravo ji. — Šiandien atrodai 
nusiminęs. 


— Viskas gerai. 

— Ką mėgsti veikti? Matai, aš nepripratusi prie berniukų. 
Turėsi man padėti susigaudyti. Tai ką mėgsti? Futbolą? 

— Nežinau, - atsakė jis. 

Jie perėjo per parką, ir Danielis atsigręžęs pasižiūrėjo į sū- 
puokles. Ant vienų sėdėjo stambokas vyras ir pamažėle sūpa- 
vosi kojomis. 

— Nori pasisupti? Mes turim laiko. 

— Ten tas tipas, — tarė jis, markstydamasis prieš aukštai dan- 
guje spindinčią saulę. 

— Tai Bilis Harperis. Bilis tau netrukdys. Jam patinka suptis. 
Visada patiko. Jis geras žmogus. Nė musės nenuskriaustų. Čia, 
mažyli, visi vieni kitus pažįsta. Pamatysi, tai didžiausia mies- 
telio blogybė. O gerai tai, kad kai visus pažįsti, nėra ko bijoti. 
Bramptone nieko nenuslėpsi. 

Danielis susimąstė: čia nieko nenuslėpsi, visi tave pažįsta. 
Jis žinojo, kaip esti miesteliuose. Gyveno keliuose, kai mama 
sirgo. Miesteliai jam nepatiko. Jam patiko Niukaslas. Svajojo 
gyventi Londone. Nenorėjo, kad jį visi pažintų. 

Minė, lyg išgirdusi jo mintis, pasidomėjo: 

— Tai tau patinka Niukaslas? 

— Taip, - patvirtino jis. 

— Norėtum ten grįžti? 

— Aš noriu gyventi Londone. 

— O, rimtai? Manau, tai puiki mintis. Man ten patiko. Jeigu 
užaugęs išsikelsi į Londoną, kaip manai, kuo būsi? 

— Aš būsiu kišenvagis. 

Danielis manė gausiąs barti, bet Minė atsigręžė į jį ir kumš- 
telėjo alkūne. 

— Kaip Faginas? 

— Kas jis toks? 


— Nematei „Oliverio Tvisto“? 

— Gal ir mačiau. Rodos, mačiau. 

— Ten yra vienas senis - kišenvagis. Jam blogai baigiasi. 

Danielis paspyrė kelis akmenukus. Prie jų pasuko karvė. 
Danielis atšoko ir pasislėpė už Minės. Ši nusijuokė. 

— Ak, vaikine, karvės tau nepadarys nieko blogo. Saugotis 
reikia jaučių. Išmoksi. 

— Kaip atskirti, ar tai karvė, ar jautis? 

— Na, tau pasisekė. Atsidūrei Bramptone. Čia pilna ūkinin- 
kų, galėsi išsiaiškinti. 

— Tai čia karvė, taip? 

— Taip. 

— Sena karvė, kaip tu? 

Minė sustojo, atsigręžė ir pažvelgė į Danielį. Buvo pridususi, 
skruostai išraudę. Jos akys vėl liovėsi spindėjusios. Danielio šir- 
dis ėmė daužyte daužytis, kaip po ilgo nebuvimo grįžus namo 
pas mamą. Palietus durų rankeną, širdelė suspurdėdavo — jis“ 
nenumanydavo, ką už tų durų ras. 

— Ar aš tave kada nors įžeidžiau? 

Danielis mažumėlę prasižiojęs pažvelgė į ją. 

— Ar įžeidžiau? 

Jis papurtė galvą. 

— Pasakyk. 

— Ne, neįžeidei. 

— Teprašau, kad elgtumeisi taip pat mandagiai. Supranti? 

Jis linktelėjo. 

— O jei jau apie tai prakalbome, žinai, kad tavo laikas su 
drugeliu baigiasi. 

— Nesuprantu. 

— Sakiau, gali jį porą dienų paturėti, bet dabar man reikia 
atgauti. Šįvakar, kai prausiesi veidą ir valysiesi dantis, noriu, 
kad padėtum jį į vietą, supratai? 

Danielis vėl linktelėjo, bet Minė jau buvo nusigręžusi. 

— Klausiu, ar supratai? 

— Taip, — atsakė jis garsiau, nei norėjo. 

— Puiku, — tarė ji. —- Džiaugiuosi, kad mes suprantame vie- 
nas kitą. Dabar užmirškime tai. 

Danielis sekė paskui ją keliuku, įsmeigęs akis į jos batus 
ir žolę, atkreipė dėmesį, kad jos sijono užpakalis apdrabstytas 
purvu. Rankos atrodė lyg nesavos, ir jis jas papurtė, kad atsi- 
kratytų nemalonaus jausmo. 

— Žiūrėk! — sušuko ji, sustojo ir parodė į dangų. — Matai? 

— Ką? 

— Pelėsakalį! Matai, smailais sparnais ir ilga uodega? 

Paukštis nupiešė danguje platų lanką ir atsitūpė ant aukšto 
medžio viršūnės. Danielis jį pamatė ir pakėlė ranką, kad ge- 
riau įžiūrėtų. 

— Jie tikri gražuoliai. Turime saugoti nuo jų viščiukus, kol 
paauga, bet man jie atrodo labai dailūs, o tau? 

Danielis gūžtelėjo. 


Mokykla buvo senas pastatas, apsuptas sukiužusių trobelių. Iš 
pažiūros ji Danieliui nepatiko, bet jis nudūlino paskui Minę 
laiptais aukštyn. Ji nebuvo susitarusi, tad jiems teko prisėsti ir 
palūkėti. Danielis apskritai nemėgo mokyklų, jam atrodydavo, 
kad lubos slegia. Minė, regis, ir vėl pajuto, kaip jis jaučiasi. 

— Viskas gerai, mažyli, — tarė ji. - Tau nebūtina šiandien pat 
pradėti mokytis. Mums tik reikia užsirašyti. Kai tave įtrauks į 
sąrašus, nupirksime naujų drabužių. Galėsi išsirinkti pats. Ži- 
noma, su protu, aš gi nesivolioju piniguose, — kalbėjo Minė, 
pasilenkusi prie Danielio. 

Ji kvepėjo beveik gėlėmis. Aiškiai buvo justi vakarykščio 
džino tvaikas, bet su juo maišėsi citrinų, drėgnos vilnos ir vištų 

kvapai, dvelkė vasaros žole, per kurią jie brido į mokyklą. Tą 
akimirką, uosdamas, Danielis pasijuto jai artimas. 


Direktorius buvo pasirengęs juos priimti. Danielis manė, kad 
Minė paprašys jį pasėdėti už durų, bet ji nusitempė jį už al- 
kūnės, ir jie kartu įžengė į direktoriaus kabinetą. Direktorius 
buvo vidutinio amžiaus vyras storais akiniais. Danielis nė ne- 
spėjęs atsisėsti ėmė jo nekęsti. 

Minė užtruko visą amžinybę, kol įsitaisė ant kėdės prie Da- 
nielio, priešais direktoriaus stalą. Nusivyniojo šaliką, nusivilko 
paltą, paskui neskubėdama susitvarkė megztinį ir sijoną. Da- 
nielis pastebėjo, kad ji paliko purvinus pėdsakus nuo laukia- 
mojo į kabinetą. 

— Mine, — pasisveikino direktorius. — Visada malonu tave 
matyti. 

Danielis trikampėje lentelėje ant stalo perskaitė, kad direk- 
toriaus pavardė yra ponas F. V. Hartas. 

Minė kostelėjo ir pažvelgė į Danielį. 

— Taip, — tarė Hartas. - Ir ką gi tu mums šiandien atvedei? 
— Tai Danielis, - tarė Minė. — Danielis Hanteris. 

— Aišku, ir kiek gi tau metų, Danieli? 

— Vienuolika, — atsakė šis. 

Balsas kabinete skambėjo keistai, kaip mergaitės. Danielis 
vėl nudelbė akis į kilimą ir purvinus Minės batus. 

Ponas Hartas prisimerkęs apžiūrėjo Danielį. Minė atsidarė 
rankinę ir prieš poną Hartą padėjo popieriaus lapą. Tai buvo 
socialinės tarnybos raštas. Ponas Hartas paėmė jį ir tuo pat 
metu užsidegė pypkę, stipriai sukando galiuką ir ėmė traukti, 
kol link Minės ir Danielio nuplaukė sunkus dūmas. 

— Regis, neturime jo popierių iš ankstesnės mokyklos. Kur 
jis prieš tai mokėsi? 

— Gal galėtumėte paklausti jo paties? Jis sėdi štai čia. 

— Na, Danieli? 

— Greivso mokykloje Niukasle, pone. 

— Aišku. Užklausime. Danieli, kaip tau ten sekėsi mokytis? 

— Nežinau, - atsakė vaikas. Girdėjo alsuojant Minę ir pa- 
manė, kad ji jam šypsosi, bet atsigręžęs pamatė, kad nė nežiūri 
į jį. Hartas kilstelėjo antakius, ir Danielis pridūrė: - Ne per 
geriausiai. 

— Kažkodėl jaučiu, kad labai švelniai pasakyta. 

Hartas iš naujo užsidegė pypkę ir traukė, kol iš nosies pa- 
rūko dūmai. 

— Tau tai nauja pradžia, - žiūrėdama į Danielį tarė Minė. — 
Ar ne? Nuo šiol ketini elgtis pavyzdingai. 

Jis pasisuko į Minę ir šyptelėjo, tada linktelėjo Hartui. 


Kitą rytą Danielis pabudo slegiamas minties apie naują mo- 
kyklą, sunkesnės už antklodes. Tiek daug naujų mokyklų. Jis 
įsiklausė į vištas kieme ir balandžius ant stogo latakų. Vėl sa- 
pnavo mamą. Ši gulėjo ant sofos senajame bute, ir jis negalėjo 
jos pažadinti. Iškvietė greitąją, bet medikai vis nesirodė, tad jis 
vėl pamėgino ją prikelti, pabučiuoti, kad ji atsigautų, kaip matė 
darant per televiziją. 

Sapnas buvo artimas Danielio patirčiai. Garis, mamos 
draugas, išėjo sumušęs Danielį ir jo mamą, pasiėmęs beveik 
visus pinigus ir degtinės butelį. Danielio mama už likusią pa- 
šalpą nusipirko dozę, pasakiusi, kad nori pasijusti geriau. At- 
sibudęs vidury nakties Danielis pamatė ją karančią nuo sofos 
pramerktomis akimis. Pažadinti nepavyko, tad jis iškvietė grei- 
tąją. Realiame gyvenime greitoji atvažiavo netrukus ir atgaivi- 
no mamą. Danieliui buvo penkeri. 

Jis nuolat sapnuodavo ją. Niekada negalėdavo išgelbėti. 

Apsivertęs ant šono, Danielis atsidarė spintelės stalčių. Už- 
čiuopė kiaušinį, dabar jis buvo šaltas kaip akmuo. Pašildė jį 
delne. Vėl įkišo ranką į stalčių, pirštais paieškojo pigaus auk- 
sinio vėrinio, kurį ji segėdavo ant kaklo ir padovanojo jam tą 
dieną, kai jis buvo geras. Kai jis buvo geras. 

Vėrinio nebebuvo. 

Danielis atsisėdo ir ištraukė stalčių. Kiaušinį pasidėjęs ant 
pagalvės, puolė naršyti. Galop stalčių apvertė, iškratė kojines 
ir vaikiškas knygutes, tušinukus ir senus nuo vokų nuplėštus 
pašto ženklus, paliktus stalčiuje kitų vaikų. Vėrinio nerado. 


— Negaliu eiti į mokyklą, — pranešė jis. 

Vilkėjo Minės jam padėtus drabužius: baltus apatinius 
marškinėlius ir kelnaites, pilkas kelnes ir baltus marškinius. 
Marškinius sagstėsi paskubomis ir supainiojo sagas. Stovėjo 
priešais ją suraukęs kaktą, į visas puses styrančiais plaukais. 

Minė jam prikrovė košės, o sau į stiklinę įsimetė aspirino. 

— Žinoma, gali, mielasai. Sutaisiau tau priešpiečius. 

Ji pastūmė jam maišelį su sumuštiniais. 

Danielis stovėjo prieš ją virpėdamas, dešinėje rankoje lai- 
kydamas kiaušinį. Švarios kojinės nuo virtuvės grindų aplipo 
purvu. 

— Pavogei mano vėrinį? — tik pašnibždom pavyko ištarti. 

Minė kilstelėjo antakį. 

— Jis buvo stalčiuje su kiaušiniu, o dabar nebėra. Atiduok 
tuoj pat. 

Danielis sviedė kiaušinį į virtuvės grindis, ir šis taip patiško, 
kad ner Blicas stryktelėjo į savo krepšį. 

Minė pasilenkė ir sudėjo sumuštinius į jo mokyklinį krep- 
šį. Danielis išplėšė iš jos krepšį ir numetė ant grindų paskui 
kiaušinį. 

— Tau laikas į mokyklą. Jei padėsi į vietą drugelį, aš padėsiu 
vėrinį. 

— Sudaužysiu tavo sušiktą drugį, jei neatiduosi man vėrinio, 
tu sena karve vagile. 

Minė nusigręžė nuo jo. Danieliui panūdo išsitraukti iš ki- 
šenės peiliuką, bet anksčiau ji jo neišsigando. Jis nusigręžė ir 
užlėkė laiptais aukštyn. Drugelį buvo paslėpęs po čiužiniu. 

— Še, — sušuko jis ir padėjo jį ant darbastalio. — Še tau kvailą 
drugį, atiduok man vėrinį. 

Minė segėjo jo vėrinį. Danielis negalėjo patikėti savo 
akimis. Nusiėmusi grąžino jį Danieliui ir įsikišo drugelį į 
kišenę. 

— Na, Dani, ko iš to pasimokei? — jam atgavus kvapą, pa- 
klausė ji. 

— Kad tu esi stora suknista vagilė. 

— Aš manau, kad mes sužinojome, jog abu turime brangių 
daiktų. Jei tu gerbsi manuosius, aš gerbsiu tavuosius. Rasi kelią 
į mokyklą? 

— Atsiknisk. 

Jis įkišo kojas į batus ir užtrenkė duris, paskui save tempda- 
mas mokyklinį krepšį. Pakeliui apspardė dilgėles ir kiaulpienes. 
Eidamas rinko akmenėlius ir svaidė į varnas, bet jos buvo per 
toli. Bilio Harperio ant sūpuoklių nebuvo, tad Danielis stabte- 
lėjo ir taip jas sumazgė, kad joks kitas vaikas nebegalėtų suptis. 
Vėlavo į mokyklą, bet jam buvo nė motais. 

Nerūpėjo nei paskutinės galimybės, nei naujos pradžios. 
Berniukas tetroško, kad visi atsiknistų ir paliktų jį ramybėje. 


Pirmą dieną gavo pastabą už vėlavimą. 


Auklėtoja buvo panelė Pringl, Danieliui ji atrodė panaši į 
drugelį. Vilkėjo melsvą megztuką, šviesūs plaukai siekė že- 

miau menčių. Ant aptemptų džinsų kišenės buvo išsiuvinėta 
rožė. Ji buvo jauniausia jo turėta mokytoja. 

— Danieli, nori sėdėti prie mėlynojo suolo? — pasilenkusi 
prie jo, delnus suspaudusi keliais paklausė panelė Pringl. 

Jis linktelėjo ir įsikūrė netoli mokytojos stalo. Už to paties 
suolo sėdėjo dar du berniukai ir dvi mergaitės. Vidury suolo 
buvo priklijuotas mėlynas lapelis. Danielis sėdėjo rankas pasi- 
kišęs po suolu, akis nukreipęs į grindis prie panelės Pringl stalo. 

— Mergaitės ir berniukai, pasveikinkime į mūsų klasę atėjusį 
Danielį. Ar norite jį pasveikinti? 

Sveikas atėjęs į mūsų klasę, Danielį. 

Pajutus įsmeigtas bendraklasių akis, Danielio pečiai pa- 
kumpo. 

— Danielis čia atsikraustė iš Niukaslo. Niukaslas mums vi- 
siems patinka, tiesa? 

Pasigirdo murmesys ir kėdžių brūžavimas. Danielis pakėlė 
akis į mokytoją. Ji ketino kažko paklausti, bet paskui apsigal- 
vojo. Jis pasijuto dėkingas. 


Panelė Pringl vis paglostydavo jam nugarą ir pritūpdavo pa- 
sižiūrėti, ar viskas gerai. Danielis nedarė ko paprašytas, ir ji 
nusprendė, kad naujokas nesupranta užduočių. 

Berniukai prie jo stalo buvo Gordonas ir Brajenas. Gordo- 
nas pasakė, kad jam patinka Danielio penalas su motociklu - jį 
nupirko Minė. Danielis pasilenkė per stalą ir sušnabždėjo Gor- 
donui, kad jei jis palies penalą, bus nudurtas. Pasigyrė turįs 
peilį. Mergaitės prie stalo nusijuokė, ir jis pažadėjo jį parodyti. 

Mergaičių vardai buvo Silvija ir Betė. 

— Mama sakė, kad tu naujas Flin globotinis, - tarė Silvija. 

Danielis užsikniaubė ant suolo, ant sąsiuvinio, į kurį pripie- 
šė šautuvų, nors panelė Pringl liepė aprašyti savo pomėgį. 

Betė pasilenkė ir ištraukė iš po Danielio sąsiuvinį. 

— Atiduok, — paprašė jis. 

— Kiek ten gyveni? - laikydama sąsiuvinį taip, kad jis nepa- 
siektų, iš džiaugsmo išplėstomis akimis paklausė Betė. 

— Keturias dienas. Atiduok mano sąsiuvinį arba nupešiu 
plaukus. 

- Jei paliesi mane, įspirsiu į kiaušus. Tėtis mane išmokė. Ži- 
nai, kad senė Flin yra airių ragana, ką? Jau matei jos šluotą? 

Danielis peštelėjo Betę už plaukų, bet ne taip stipriai, kad ji 
pravirktų. Ištiesęs ranką pasičiupo sąsiuvinį. 

— Turėtum pasisaugoti. Ji iš vaikų verda troškinį. Suvalgė 
savo pačios dukrą, o paskui žarstekliu užmušė vyrą. Paliko jį 
kraujuojantį galiniame kieme, kraujas tekėjo ant žolės... 

— Kas čia vyksta? — panelė Pringl įsisprendė rankomis į klubus. 

— Panele, Danielis mane pešė. 

— Bete, nesek pasakų. 


Per pietų pertrauką žaidimų aikštelėje Danielis valgė sūrį ir 
Minės sutaisytus sumuštinius su raugintais agurkais žiūrėda- 
mas, kaip vaikėzai žaidžia futbolą. Sėdėjo ant sienelės, kad ge- 
riau matytų, uostinėjo orą ir mėgino sugauti kieno nors žvilgs- 
nį. Baigęs pietauti maišelį nusviedė ant žemės. Vėjas jį pagavo 
ir nunešė į nuotekų griovelį prie vielinės tvoros. Danielis su- 
sikišo rankas į kišenes ir susigūžė. Buvo šalta, bet jis neturėjo 
kur dėtis, kol baigsis pertrauka. 
— Ei, žmogau, nori pažaisti? Mums vieno trūksta. 

Pašaukęs vaikėzas buvo žemas, kaip Danielis, rusvaplaukis, 
pilkas kelnes apsitaškęs purvais. Laukdamas, ką atsakys Da- 
nielis, rankove nusišluostė nosį. 

Danielis stryktelėjo nuo sienos ir, neišsitraukęs rankų iš ki- 
šenių, prikėblino prie jo. 

— Ko norėjai? 

— Moki žaisti? 

— Jo. 

Žaisdamas jis pasijuto geriau. Po ginčo su Mine dėl vėri- 
nio pilvą slėgė niūrus sunkulys, o lakstant palei purvo sklidiną 
griovį jis šiek tiek atlėgo. Danielis troško įspirti įvartį, pasiro- 
dyti stiprus, bet nepasitaikė proga. Žaidė atkakliai ir, kai su- 
skambėjo skambutis, buvo uždusęs. 

Kvietęs žaisti berniukas priėjo prie Danielio. Pasikišęs po 
pažasčia kamuolį nužingsniavo greta. 

— Gerai žaidi. Jei Kevo nebus, galėsi žaisti ir ryt. 

- Jo. 

— Koks tavo vardas? 

— Danis. 

— Aš Derekas. Ar tu naujokas? 

— Jo. 

Juodaplaukis berniukas pamėgino išmušti Derekui iš rankų 
kamuolį. 

— Atiduok. Jis mano. Čia Danis. 

— Žinau, — atsakė juodaplaukis. — Tu naujasis globotinis iš 
Flinų ūkio, tiesa? Mes kaimynai. Mama man sakė, kad ragana 
Minė turi naujoką. 

— Kodėl ją vadini ragana? 

— Nes ji ragana, - paaiškino Derekas. — Tu verčiau pasisau- 
gok. Ji nužudė savo dukrą, o paskui vyrą žolėje prie namų. Visi 
žino. 

Čia nieko nenuslėpsi, prisiminė Danielis. Visi vieni kitus pa- 
Žįsta. 

— Mano mama matė, kaip merdėjo jos vyras, ir iškvietė grei- 
tąją, bet buvo per vėlu, - pasakojo juodaplaukis. Jis vėpsojo į 
Danielį iššiepęs dantis su plačiomis pradantėmis. 

— Kodėl ji būtinai ragana? Gal paprasta žudikė? 

— Tai kodėl jos nenuteisė? Mano tėtis sako, kad gana į ją 
pažiūrėti, iškart matysi, jog kažkas negerai. Ir tau gali baigtis 
kaip tai paskutinei. 

— Apie ką tu? 

— Ji pas Minę prabuvo gal tik mėnesį. Niekas mokykloje net 
jos vardo nesužinojo. Buvo tikra tylenė. Aikštelėje jai užėjo 
pasiutimo priepuolis, ir ji mirė. 

Juodaplaukis berniukas parkrito ant žemės, mėgdžiodamas 
priepuolio ištiktą vaiką. Pražergė kojas ir ėmė mėšlungiškai, 
lyg kratomas elektros, plakti rankomis. 

Danielis žiūrėjo. Staiga jam kilo noras spirti, bet susilaikė. 
Gūžtelėjęs pečiais nusekė paskui berniūkščius į mokyklą. 


Pabėgiojus Danieliui buvo vėsu. Jis džiaugėsi retai pasitai- 
kančia žvarba, žinojo, kad tokią dieną metro bus itin tvanku. 
Taisydamasis kaklaraištį per veidrodį apžvelgė miegamąjį, pro 
langą sruvo ryto saulė. Pusę devynių jam reikės būti policijos 
komisariate, kad vėl galėtų prasidėti apklausa, bet jis, kaip 
visada, neskubėdamas tvarkingai surišo mazgą. Nuslopino 
žiovulį. 

Vakar po vidurnakčio išgėręs alaus, jis susirado Karlailo 
ligoninės numerį. Nusprendė neskambinti, bet vis tiek jį už- 
sirašė. Žinojo, kad jei Minė serga, bus nuvežta ten. Vien nuo 
minties, kad ji serga ir merdi, skausmas pervėrė krūtinkaulį 
ir privertė giliai įkvėpti. Paskui skaudulį išstūmė deginantis 
pyktis ir sausumas gerklėje — net ir po šitiek laiko. Jis jai ne- 
skambins. Ji jam jau daug metų mirusi. 


Apklausų kambaryje Danielis, laukdamas Sebastiano, kvėpė 
troškų vakarykščių klausimų orą. Seržanto Ternerio akys buvo 
apsiblaususios. Vyresnysis vyras pasitampė apykaklę ir palygi- 
no rankogalius. Danielis žinojo, kad policija iš teismo medici- 
nos ekspertų gavo žodinį pranešimą, patvirtinantį, kad krau- 
jas ant Sebastiano drabužių yra Beno Stoukso. Vaizdajuostę 

tebenagrinėjo policija, norėdama išsiaiškinti, ar joje užfiksuoti 
berniukai. 

Policininko atvestas Sebastianas atrodė pavargęs. Šarlotė 
atsekė paskui juos, tik atsisėdusi virpančiais pirštais nusiėmė 
saulės akinius. 

Seržantas Terneris pagal nustatytą tvarką prisistatė, pra- 
nešė datą ir laiką. Danielis, nusukęs parkerio dangtelį, laukė 
klausimų. 

— Sebastianai, kaip šįryt jautiesi? — paklausė seržantas Ter- 
neris. 

— Ačiū, gerai, — atsakė Sebastianas. — Pusryčiams gavau 
prancūziškų skrebučių. Bet ne tokių skanių kaip Olgos. 

— Kai grįši, Olga tau iškeps, - dusliu, bemaž užkimusiu bal- 
su pažadėjo Šarlotė. 

— Sebastianai, prisimeni, kad paėmėme tavo drabužius ir 
nusiuntėme į laboratoriją ištirti? 

— Žinoma, prisimenu. 

— Na, iš laboratorijos gavome žodinį pranešimą, kad raudo- 
nos dėmės ant tavo marškinių išties yra kraujas. 

Sebastianas papūtė lūpas, lyg ketindamas bučiuotis. Pakėlęs 
antakį atsilošė. 

— Sebastianai, ar žinai, kieno kraujas gali būti ant tavo marš- 
kinių? 

— Paukščio. 

— Kodėl taip manai? Sužeidei paukštį? 

— Ne, radau negyvą ir pakėliau. Jis buvo dar šiltas, kraujas 
lipnus. 

— Negyvą paukštį matei tą dieną, kai buvo nužudytas Benas? 

— Tiksliai neprisimenu. 

— Na, paaiškėjo, kad ant tavo marškinių ne paukščio kraujas. 
Jis žmogaus. Beno Stoukso. 


65 


Sebastianas apžiūrinėjo kambario kampus. Danieliui pasi- 
rodė, kad berniukas šyptelėjo. Tai nebuvo plati šypsena, tik vos 
vos išlinko lūpos. Danielis pajuto daužantis širdį. 

— Sebastianai, ar žinai, iš kur ant tavo marškinių galėjo atsi- 
rasti Beno kraujo? 

— Gal jis įsipjovė ir, kai žaidėme, ištepė mane. 

— Na, specialūs gydytojai, apžiūrėję tavo marškinius, gali 
daug pasakyti apie esantį ant jų kraują. Pasirodo, ant tavo 
marškinių yra tokio kraujo, kurį jie vadina ištryškusiu krauju. 
Tą kraują Benas išpūtė iš burnos arba nosies... 

Šarlotė delnais užsidengė veidą. Ilgi nagai siekė plaukų šaknis. 

— Ant tavo kelnių ir batų irgi priraškyta kraujo. Tas kraujas 
ištryško su jėga... 

Dabar abu Sebastiano antakiai pakilo. Jis pažvelgė į fAilma- 
vimo kamerą. Nuo to vaizdo Danielis net sustingo. Gražus 
berniukas pakėlęs galvą žvelgė į akis valdžiai; visiems tiems 
nematomiems žmonėms iš viršutinio aukšto, stebintiems vai- 
kiškas jo veido išraiškas ir ieškantiems priežasčių jį apkaltin- 
ti. Danielis prisiminė šventuosius, kuriems Minė melsdavosi 
švelniais, putniais pirštais su įkarščiu sukiodama rožinio ka- 
roliukus. Šventasis Sebastijonas buvo apšaudytas strėlėmis, bet 
išliko gyvas. Danielis neprisiminė, kaip jis žuvo, bet tai buvo 
smurtinė mirtis. Danielis pajuto stiprų poreikį ginti Sebastia- 
ną, net jei policininkai pateiktų daugiau jo kaltės įrodymų. At- 
ėjęs liudytojas pasakė tą popietę, kai Sebastianas, pasak mamos, 
jau buvo namie, matęs juodu su Benu besimušančius žaidimų 
aikštelėje, nors filmavimo kameros to nepatvirtino. Danielio 
neišgąsdino nei tai, nei teismo medicinos išvados. 

Policininkai atkakliai tardė Sebastianą, ir Danielis juto, 
kaip jie jaudinasi. Jis laukė, kol jie peržengs ribą —- bemaž sva- 
jojo, kad jie nueitų per toli ir jis galėtų juos sustabdyti. 

— Sebai, ar gali paaiškinti, kaip ant tavo drabužių galėjo pa- 
tekti Beno kraujo? — sunkiai judindamas žandikaulius pakar- 
tojo klausimą Terneris. - Pasak ekspertų, toks kraujas ant tavo 
drabužių leidžia spėti, kad tu Beną sužeidei iki kraujo. 

— Leidžia spėti, — tarė Sebastianas. 

— Atsiprašau? 

— Kraujas Aidžia spėti, kad aš jį sužeidžiau. Jeigu spėliojate, 
nieko tikrai nežinote... 

Danielis matė, kaip Ternerio veide šmėkštelėjo pyktis. Jie 
siekė palaužti berniuką — toks buvo kamantinėjimo tikslas — 
bet Sebastianas pasirodė esąs stipresnis už juos. 

— Bet tu, Sebastianai, tikrai žinai. Sakyk, ką padarei Benui. 

— Sakiau, — jo apatiniai dantukai išsikišo virš apatinės lū- 
pos. — Aš jo nesužeidžiau. Jis pats susižeidė. 

— Sebastianai, kaip jis susižeidė? 

— Jis norėjo padaryti man įspūdį, todėl nušoko nuo lipynės 
ir susižeidė. Trinktelėjo galvą, ir iš nosies pasipylė kraujas. Pri- 
ėjau pasižiūrėti, ar jam viskas gerai, tada galėjau ir išsikruvinti. 

Nors Sebastianas niršo, ši nauja informacija jam, regis, pa- 
tiko. Jis atsitiesė ir linktelėjo galva, lyg norėdamas patvirtinti 
sakąs tiesą. 


Trečiadienį septintą Sebastianui su mama atnešė vakarienę, jie 
pavalgė vienutėje. Danielis juos stebėjo prislėgtas. Šarlotė valgė 
mažai. Jai išėjus cigaretės, Danielis nusekė iš paskos. Vėl lijo. 
Jis pasistatė švarko apykaklę ir susikišo rankas į kišenes. Nuo 
jos cigaretės tvaiko susuko pilvą. 

— Ką tik pranešė, kad jam bus pateikti kaltinimai, — tarė 
Danielis. 

— Juk žinote, kad jis nekaltas. 

Didelės jos akys žvelgė maldaujamai. 

— Vis dėlto jam bus pateikti kaltinimai. 

Šarlotė nusigręžė nuo jo, ir jis išvydo, kaip virpa pečiai. Tik 
jai šniurkštelėjus suprato, kad ji verkia. 

— Neverkit, — Danieliui bemaž kilo noras ją globoti. - Gal 
pasakykime jam kartu? Dabar jam reikia, kad būtumėte stipri. 

Danielis nė pats gerai nesuprato, kodėl tai pasiūlė — su kli- 
entais jis artimai nebendraudavo, — bet dar prisiminė, kaip 
pats buvo mažas berniukas, vargstantis su negalinčia juo pa- 
sirūpinti mama. 

Šarlotė vis dar tirtėjo, bet Danielis matė, kaip ji ištiesino 
pečius ir giliai įkvėpė. V raidės pavidalo iškirptėje išryškėjo 
šonkauliai. Ji atsigręžė ir šyptelėjo jam, aplink akis dar buvo 
šlapia nuo ašarų. 

— Kiek jums metų? 

Ilgi jos nagai staiga atsidūrė ant Danielio dilbio. 

— Trisdešimt penkeri. 

— Atrodote jaunesnis. Neparaikauju, tikrai maniau, kad dar 
neturite trisdešimt. Puikiai atrodote; vis svarsčiau, ar esate tiek 
subrendęs... išmanyti tokius dalykus. 

Danielis nusijuokė ir gūžtelėjo pečiais. Pažvelgė sau į kojas. 
Pakėlęs galvą pamatė, kad jos cigaretė šlampa. Šilti lietaus lašai 
kabojo nuo standžiai apipurkštų garbanų. 

— Man patinka savimi besirūpinantys vyrai, — ji nuo lietaus 
suraukė nosį. — Tai jį apkaltins, o tada? 

Šarlotė stipriai užsitraukė, skruostai įdubo. Kalbėjo šiurkš- 
čiai, bet Danielis matė, kad ji vis dar virpa. Jis pasiteiravo apie 
jos vyrą Honkonge: kaip sutuoktinis galėjo palikti ją vieną su 
viskuo tvarkytis. 

— Rytoj rytą jis stos prieš nepilnamečių teismą. Pati byla ti- 
kriausiai nueis iki Karūnos teismo, taigi maždaug po dviejų 
savaičių prasidės apklausos ir bylos nagrinėjimas... 


68 


— Bylos nagrinėjimas? Na, jis gi tikrai nekaltas. 

— Bus paprašyta visam tam laikui jį suimti. Porą mėnesių 
iki teismo jis veikiausiai gyvens nepilnamečių izoliatoriu- 
je. Mes, žinoma, paprašysime, kad jį paleistų už užstatą, bet ' 
žmogžudysčių atvejais teisėjai dažniausiai skiria areštą, netgi 
vaikams. 

— Žmogžudysčių. Arvejais. Žmogžudysčių. Juk žinote, kad 
mes galime sumokėti. Nesvarbu, kiek kainuotų. 

— Kaip sakiau, surasiu jums gerą baristerį , jis kovos, bet tu- 
rime pasirengti tam, kad iki teismo Sebastianas bus areštuotas. 

— Kada bus teismas? 

— Nežinia. Manyčiau, lapkritį... 

Šarlotė vos nepaspringo seilėmis. 

— Kaip jį ginsite? 

— Na, susisieksime su galimais liudytojais, pasitarsime su 
liudytojais ekspertais, šiuo atveju psichiatrais, psichologais. .. 

— Kam, po galais? 

— Na, jie įvertins Sebastianą — ar jis gana sveikas dalyvauti 
teisme. 

— Nejuokaukit. Jis kuo sveikiausias. 

— Jie kalbės ir apie patį nusikaltimą: ar Sebastianas gana 
brandus suvokti, kokiu nusikaltimu jis kaltinamas. 

Šarlotė, išpuoselėtais nagais sugnybusi cigaretės galelį, sti- 
priai traukė paskutinius dūmus. Ant nuorūkos buvo matyti 
lūpų dažų žymės, o ant jos pirštų galų — dėmės nuo cigarečių. 
Jis prisiminė geltonus savo mamos pirštų galus ir kaukolės apy- 
braižas, išryškėdavusias jai traukiant dūmą. Prisiminė, kaip 
kamuodavosi iš alkio matydamas ją dešimt dolerių keičiant į 
narkotikus. Prisiminė ledinukus vakarienei: juos sutriaukšda- 
vo pernelyg greitai. 


" Anglosaksų valstybėse teisės patarėjas, teisme atstovaujantis klientui. 

Danielis užsimerkė ir įkvėpė. Suprato, kad šiuos prisimini- 
mus sukėlė laiškas, o ne Šarlotė. Jis papurtė galvą lyg norėda- 
mas jų atsikratyti. 


Buvo septinta vakaro. Pokalbių kambariui ramybę teikė saldus 
kvapas, kylantis nuo Sebastiano karšto šokolado. 

Seržantas Terneris atsikrenkštė. Šarlotei ir Danieliui, kaip 
teisėtiems suaugusiems Sebastiano atstovams, buvo įteiktas 
raštas su kaltinimais. 

— Sebastianai Kroli, jūs kaltinamas šiuo nusikaltimu: Benja- 
mino Tailerio Stoukso nužudymu 2010 metų rugpjūčio aštun- 
tą dieną, sekmadienį. 

— Gerai, — atsakė Sebastianas ir sulaikė kvapą, tarsi prieš 
nerdamas. 

Žiūrint į berniuką Danieliui gniaužė gerklę. Viena jo dalis 
žavėjosi vaiko akiplėšiškumu, bet kita spėliojo, kas po juo sle- 
piama. Dirstelėjo į Šarlotę, ši, apsikabinusi alkūnes, švelniai 
sūpavosi. Atrodė, kad kaltinama ji, o ne sūnus. 

Berniuko atsakymas valandėlę sutrikdė Ternerį. Sebastia- 
nas pasisuko į mamą. 

— Mamyte, aš to nepadariau! 

Šarlotė ramindama uždėjo delną jam ant kojos. Sebastianas, 
atkišęs apatinę lūpą, ėmė krapštytis nagus. 

— Tu neprivalai nieko sakyti, bet jei dabar nepaminėsi ko 
nors, kas vėliau gali būti svarbu teisme, gali pakenkti sau. Vis- 
kas, ką pasakysi, galės būti panaudota kaip įrodymai. 

— Žinai, kad aš to nepadariau. Mamyte, aš to nepadariau, — 
pakartojo Sebastianas. 

Ir pravirko. 

Kitą rytą be penkių devynios Danielis buvo vietoje. Specialus 
autobusiukas privažiavo ir atidarė Sebastianui duris. Danielis 
susinėręs rankas stovėjo, kol berniuką surakintais riešais išve- 
dė iš vienutės ir pasodino į narvą autobusiuko gale. Šarlotė su 
saulės akiniais raudojo. Uždarius ir užrakinus narvo duris, ji 
sugriebė Danielį už dilbio. 

— Mamyte! - viduje klykė Sebastianas. - Mamyte! 

Jo riksmai skambėjo taip, lyg vinimi raižytum metalinį au- 
tobusiuko kėbulą. Danielis sulaikė kvapą. Taip buvo nutikę 
daugeliui jo klientų: žmonėms, už kuriuos jis norėjo kovoti, 
žmonėms, kuriais jis žavėjosi, žmonėms, kuriuos jis niekino. Ši 
akimirka jam reikšdavo ramybę. Ženklindavo pradžią. Bylos 
pradžią, gynybos pradžią. 

Žiūrėdamas, kaip užsidaro durys, Danielis girdėjo savo 
paties riksmus vaikystėje, beviltiškus maldavimus. Prisiminė 
save Sebastiano amžiaus. Buvo sunkus vaikas. Galėjo griebtis 
smurto. Kas jį išgelbėjo nuo tokio likimo? 

Net ir užrakinus duris, Danielis su Šarlote tebegirdėjo vidu- 
je šaukiantį Sebastianą. Danielis nežinojo, ar berniukas kaltas, 
ar ne. Viena jo dalis tikėjo, kad Sebastianas sakė tiesą, kita neri- 
mavo dėl keisto jo domėjimosi krauju ir susierzinimo priepuo- 
lių, derančių kur kas mažesniam vaikui. Tačiau Danieliui buvo 
nesvarbu, kaltas Sebastianas ar ne. Danielis neteisė klientų. Jie 
visi turėjo teisę į gynybą, ir jis vienodai uoliai dirbo tiems, ku- 
rių nemėgo, ir tiems, kuriais žavėjosi. Su nepilnamečiais visada 
būdavo sunkiausia. Net jei jie būdavo kalti, kaip Tairelis, jam 
norėdavosi apsaugoti juos nuo kalėjimo. Jis buvo matęs, kas 
nutinka įkalintiems jaunuoliams: jie tampa priklausomi nuo 
narkotikų, o išleisti vėl nusikalsta. Danielis jautė, kokios pa- 
galbos jiems reikėtų, bet buvo manoma, kad tai per brangu; 
politikai iš baudžiamosios teisės siekdavo pelnyti sau taškų. 

Danielis sėdėjo savo kabinete, žvelgiančiame į Liverpulio ga- 
tvę. Tyliai įsijungęs radiją rašėsi pastabas apie Sebastiano bylą. 

Laišką įsikišo į priekinę lagamino kišenę; popierius nuo 
skaitymo jau buvo apsiglamžęs. Išsitraukęs perskaitė dar kartą. 
Į ligoninę taip ir nepaskambino. Negalėjo patikėti, kad Minė 
mirusi, vis skaitė laišką, lyg kažką būtų praleidęs. Nuspren- 
dė, kad tai žiauri klasta. Ji daug merų skambinėjo ir maldavo 
atleisti, o dabar jai tai įgriso ir ji panoro paskutinį kartą jį pa- 
matyti. 

Danielis spėliojo, ar laiškas nėra dar vienas Minės bandy- 
mas susigrąžinti jį į savo gyvenimą. Gal ji ir serga, bet vis tiek 
mėgina jį paveikti. Sulankstęs Danielis nustūmė laišką tolyn. 
Vien nuo minčių apie ją iš pykčio sugniauždavo skrandį. 

Kabinete buvo šilta, pro pakeliamus langus krito gležni sau- 
lės spinduliai ir nušvietė dulkeles. Jis pakėlė ragelį. 

Po visko, ką jis jai prikalbėjo, ji vis tiek paskambindavo 
kasmet per jo gimtadienį, o kartais ir per Kalėdas. Jis veng- 
davo jos skambučių, bet paskui naktį gulėdavo ir mintyse 
su ja ginčydavosi. Regis, metai neapmalšino jo įniršio. Kelis 
kartus Danielis atsiliepęs kalbėjo trumpai ir atžariai, nesileido 
įtraukiamas į pokalbį, nors Minė klausinėjo, ar jam patinkąs 
darbas, ar turįs merginą. Abejingumo jis buvo išmokęs seniai, 
bet Minė padėjo ištobulinti įgūdžius. Ji kalta, kad jis nenorėjo 
nieko prisileisti prie savęs. Ji pasakodavo apie ūkį ir gyvulius, 
lyg norėdama priminti namus. Danielis teprisimindavo, kaip 
ji nuvylė jį. Kartais ji imdavo atsiprašinėti, tada jis ją nutrauk- 
davo. Mesdavo ragelį. Pasiteisinimais bodėjosi dar labiau negu 
pačiu poelgiu. Ji tvirtino tai padariusi jo labui. Jis norėjo viską 
užmiršti, ir dažniausiai pavykdavo negalvoti, bet prisiminus 
nuo skausmo užgniauždavo kvapą. 

Jis neskambino Minei daugiau nei penkiolika metų. 

Nuo jųdviejų ginčo, kai jis pareiškė, kad verčiau jau Minė 
būtų negyva. 

Regis, to neužteko. Danielis prisiminė, kaip troško ją kuo 
labiau įskaudinti. 

Vis dėlto jos numerį surinko niekur nepasižiūrėjęs, nė ne- 
įtempęs atminties. Telefonas suskambo, ir Danielis giliai įkvėpė. 
Atsikrenkštė ir pasilenkė virš stalo, akis įbedęs į kabineto duris. 

Įsivaizdavo, kaip ji svetainėje keliasi nuo kėdės, o naujausias 
mišrūnas šunėkas žiūri pakėlęs antakius. Bemaž juto jos džino 
kvapą ir girdėjo atodūsius. Nesinervink, ateinu, ateinu, turbūt 
murmėjo ji. Įsijungė atsakiklis. Danielis susimąstęs priglaudė 
telefoną prie smakro. Nebuvo tam nusiteikęs. Padėjo ragelį. 

Už lango pamatė liekną, raumeningą bėgiką. Danielis ste- 
bėjo, kaip jis vingiavo tarp mašinų ir pėsčiųjų. Iš žingsnio 
ilgio ir pobūdžio matė, kad jo greitis neblogas, nors iš toli 
atrodė, jog vyras juda lėtai. Už stiklo mirguliavo medžiai. Ka- 
binete jis prasėdėjo nuo ankstyvo ryto ir dar nebuvo išėjęs 
pasidžiaugti saule. 

— Užsiėmęs? — įkišusi galvą pro duris, paklausė vyresnioji 
Danielio partnerė Veronika Stil. 

— Kas atsitiko? 

Veronika prisėdo ant sofos ranktūrio veidu į jį. 

— Tik atėjau pasižiūrėti, kaip laikaisi. 

Danielis švystelėjo tušinuką ant prikraigalioto bloknoto. 
Atsigręžė į ją, rankas susidėjo už galvos. 

— Gerai, - Danielis atsilošė. 

— Ėmeisi to darbo? 

— Taip, — jis persibraukė plaukus. — Suprantu, karjeros at- 
žvilgiu ne pats geriausias sprendimas. Žinau, kad užvirs košė. 
Viena mano pusė visai sutrikusi, o kita nori pamėginti... jį 
išgelbėti. 

— Jis tvirtina esąs nekaltas. 

— Taip, atkakliai laikosi savo istorijos. Mama ją patvirtina. 

— Ar ketvirtadienį buvai apklausoje? 

— Taip, kaip ir numatėme, už užstatą jo neišleido, išsiuntė į 
Parko rūmų izoliatorių. 

— Dieve, tai klaiku. Jis ten bus pats jauniausias. 

Danielis linktelėjo, delnu pasitrynė skruostą. 

— Kas bus jūsų karališkasis advokatas? Irena jau gavo laipsnį? 

— Taip. Įtraukta į sąrašus kovą. 

— Prisimenu, rašiau jai sveikinimo laišką. 

— Nustebau, kad ji ėmėsi, bet jau buvo atėjusi į nepilname- 
čių teismą. Labai džiaugiuosi, kad ji sutiko. Mes turim daug 
galimybių. 

Suskambo telefonas, ir Danielis, atsiprašęs Veronikos, del- 
nu prisidengęs burną, pakėlė ragelį. 

— Štefe, — tarė jis, — prašiau manęs su niekuo nejungti. 

— Žinau, Dani, atleisk. Bet tai asmeninis skambutis. Jis sakė, 
kad skubus. Nusprendžiau paklausti, gal norėtumėte atsiliepti. 

— Kas skambina? 

— Teisininkas iš šiaurės. Sakė, reikalas susijęs su šeima. 

— Sujunk. 

Danielis atsiduso ir gūžtelėjo Veronikai; ši šyptelėjusi išėjo 
iš kabineto. 


Danielis vėl atsikrenkštė. Kūno raumenys staiga įsitempė. 

— Sveiki, ar čia Danielis Hanteris? Aš Džonas Kaningemas, 
ponios Flin įgaliotinis. Danieli, užjaučiu. Turiu jums blogų 
naujienų. Mirė jūsų motina. Nežinau, ar girdėjote... bet ji pa- 
liko nurodymus. 

— Man ji ne motina. 

Danielis negalėjo nuslėpti pykčio. 


74 


Kurį laiką tvyrojo tyla. Danielis tegirdėjo, kaip tvaksi jo 
širdis. 

— Kaip suprantu, Minė... jus įvaikino 1988 metais. 

— Klausykit, ko norit? Man laikas į susirinkimą. 

— Atleiskite, kad trukdau. Gal galėčiau paskambinti kitą 
kartą? Tenorėjau pranešti apie laidotuves ir testamentą. 

— Man nieko iš jos nereikia. 

— Ji jums paliko visą sodybą. 

— Visą sodybą. 

Danielis atsistojo. Pamėgino nusikvatoti, bet pavyko tik 
žioptelėti. 

- Jei norėtumėte dalyvauti, laidotuvės bus paprastos, vyks 
antradienį, septynioliktą. 

Žodžiams beveik neužteko kvapo, bet jis pratarė: 

— Neturiu laiko. 

— Suprantu, bet paveldas... 

— Kaip sakiau, man nieko nereikia. 

— Na, gerai, nėra kur skubėti. Manau, užtruksime, kol su- 
tvarkysime namo dokumentus. Susisieksiu su jumis, kai... 

— Klausykit, tikrai nebeturiu laiko. 

— Gerai. Ar galėčiau paskambinti trečiadienį po laidotuvių? 
Savo kontaktus palikau jūsų kolegei, jei norėtumėte mane rasti. 

— Puiku, viso geriausio. 

Danielis padėjo ragelį. Smiliumi ir nykščiu pasitrynė akis, 
giliai atsiduso. 


Baltosios Koplyčios stotelėje Danielis turėjo persėsti į Londo- 
no antžeminį metro, važiuojantį į Parko rūmus. Anerlio gatvė 
dvokė išmetamosiomis dujomis ir išdžiūvusiu lietumi. Danie- 
lis juto, kaip kaktos viršuje ir tarpumentėje kaupiasi prakaitas. 
Žemas dangus jį slėgte slėgė. Buvo penktadienio rytas, kita 

diena po pirmos apklausos, ir jis ketino susitikti su Sebastianu 
ir jo tėvais. Sebastiano tėvas grįžo iš Honkongo; Danielis jo 
dar nebuvo matęs. 

Keista, jis šiek tiek bijojo vėl susitikti su berniuku ir jo šei- 
ma. Prastai miegojo. Rytą bėgo lėtai, pavargo nė nepradėjęs. 
Dvi naktis iš eilės pabudo susapnavęs Bramptoną, jos namus 
purvinomis grindimis ir vištas vištidėje. 

Laidotuvės vyks po poros dienų, bet jis dar nejautė netekties. 


Kai atvyko į izoliatorių, Kroliai jau laukė. Danielis susitarė pir- 
ma susitikti su jais, o paskui su Sebastianu. Jiedu sėdėjo prie 
stalo šviesiame kambaryje aukštais, siaurais langais. 

— Malonu susipažinti, Danieli, - Sebastiano tėvas atžygiavo 
per kambarį paspausti jam rankos. 

Buvo kokiais trimis centimetrais aukštesnis, tad Danielis, 
sveikindamasis su juo, ištiesino nugarą ir atlošė pečius. Vyro ran- 
ka buvo sausa, šilta, bet tokia stipri, kad Danielis net kvėptelėjo. 

Keneras Kingas Krolis buvo galingas vyras. Kresnas, apva- 
liu pilvuku ir putniais skruostais, paraudusia tamsia oda, storais, 
tamsiais plaukais. Stovėjo rankomis įsisprendęs į klubus, atkišęs 
pilvą, lyg siekdamas patvirtinti, kad yra tikresnis vyras už Danie- 
lį. Kraujagyslių tinklas ant skruostų išryškėjo nuo geriausio vyno 
ir viskio. Iš jo sklido tiesiog gaivališkas išdidumas, kylantis iš ge- 
rovės. Jis lyg verpetas siurbė visą patalpoje esančią energiją. Šar- 
lotė sėdėjo šalia ir, vos jam prabilus ar pakėlus ranką, susirasdavo 
jį akimis. Danielis atsisuko parkerį ir stumtelėjo per stalą vizitinę 
kortelę. Kenetas, mažumėlę iššiepęs putlias lūpas, ją ištyrė. 

Šarlotė iš aparato atnešė beskonės kavos. Ji vis dar atrodė 
nepriekaištingai; kaskart, kai Danielis ją išvysdavo, nagai bū- 
davo vis kitokios spalvos. Dedančios ant stalo puodukus ran- 
kos mažumėlę drebėjo. 

— Negaliu pakęsti, kad jis čia, — aimanavo ji. — Čia tiesiog 
siaubinga. Girdėjote, praeitą savaitę vienas vaikas nusižudė? 
Pasikorė. Baisu net pagalvoti. Danieli, ar jūs apie tai žinote? 

Danielis linktelėjo. Jos paties klientas Tairelis netrukus po 
nuosprendžio mėgino nusižudyti. Septyniolikos metų berniu- 
ką perkėlė į kitą jauniesiems nusikaltėliams skirtą įstaigą, ir 
Danielis sunerimo, kad jis nepamėgintų vėl. Netgi izoliato- 
riuose jaunuoliais nebuvo rūpinamasi taip, kaip, Danielio ma- 
nymu, priderėjo. 

Šarlotė, apie tai mąstydama, virpančiais pirštais palietė lūpas. 

— Jis išgyvens, — tarė Kenetas. - Danieli, tęskite, kokie dabar 
rezultatai? 

— Nenoriu, kad jis čia būtų, - Danieliui sklaidant užrašus, 
šnabždėjo Šarlotė. 

Kenetas jai caktelėjo liežuviu. 

Bendraujant su Kroliais, Danielio raumenys įsitempė. Jis 
juto, kad po spalvotu laku, šilku ir švelnia itališka vilna slepiasi 
negeri dalykai. 

— Prieš susitinkant su Sebastianu, norėjau kai ką aptarti su 
jumis. Norėjau... perspėti, kad galime sulaukti nemenko ži- 
niasklaidos dėmesio. Turėsime būti atsargūs, susikurti strate- 
giją ir stengtis jos laikytis, kad žurnalistai kuo mažiau kištųsi. 
Savaime suprantama, jo tapatybė nebus atskleista... Iš Karališ- 
kosios prokuratūros vis dar laukiame kaltinamųjų išvadų, jas 
gavę veikiausiai jau kitą dieną galėsime instruktuoti advokatus. 
Jūs su Sebastianu galėsite susitikti su karališkąja advokate Ire- 
na Klark. Ji buvo atėjusi į nepilnamečių teismo apklausą, bet 
tikriausiai jos nematėte. 

— Sūnau, kiek jums metų? - kreipėsi Kenetas Krolis. 

Smiliumi ir nykščiu jis laikė Danielio vizitinę kortelę ir bils- 
nojo ja į stalą. 

— Ar tai svarbu? 

— Atleiskite, bet atrodote kaip ką tik baigęs universitetą. 

— Aš esu mūsų firmos partneris. Baudžiamojoje teisėje dirbu 
jau beveik penkiolika metų. 

Krolis sumirksėjo rodydamas, kad suprato. Vėl ėmė tuksen- 
ti kortele į stalą. 

— Kaip sakiau, per kelias artimiausias dienas iš Karališko- 
sios prokuratūros turėtume gauti kaltinamąsias išvadas. Kiek 
dabar žinome, byla remiasi krauju, rastu ant Sebastiano drabu- 
žių, taip pat liudytoju, neva mačiusiu besimušančius berniukus 
tuo metu, kai, pasak Šarlotės, Sebas buvo namie. Dar žinome, 
kad liudys kaimynai ir mokytojai... Tai ne taip svarbu. Be to, 
kūnas buvo rastas žaidimų aikštelėje, kurioje Sebastianas prisi- 
pažino buvęs su Benu nužudymo dieną. 

— Jam vienuolika metų, - sududeno Krolis. - Kur kitur jam 
žaisti, jei ne toje sumautoje žaidimų aikštelėje? 

— Manau, gynyba turi tvirtą pagrindą. Dauguma įrodymų 
yra netiesioginiai. Jie remiasi teismo medicinos išvadomis, bet 
kraujas ant Sebastiano drabužių galėjo atsirasti visai nekaltu 
būdu. Daugiau apie tai sužinosime pasikalbėję su patologu ir 
medicinos ekspertais, bet dabar atrodo, kad vaikai susimušė, 
aukai iš nosies pratrūko kraujas, ir jo pateko ant Sebastiano 
drabužių. Sebastianas nuo trečios valandos po pietų turi alibi — 
jus, Šarlote; liudytojo parodymai, kad matė berniukus, abejo- 
tini. Policija nerado tai pagrindžiančios hilmuotos medžiagos. 
Nužudymas buvo žiaurus, bet Sebastianas 2eparėjo namo visas 
kruvinas. Jis to nepadarė. 

— Mator, visa tai klaida, — lūžtančiu balsu įsiterpė Šarlotė. — 
Net ir įrodymai dažnai būna klaidinantys. 

— Ką tu išmanai? — sušnypštė Krolis. — Tik išvažiuoju porai 
savaičių į užsienį, o tu leidi jį suimti. Gal verčiau nesikišk, gerai? 

Šarlotė staigiai iškvėpė, gležni peteliai pakilo vos ne iki 
ausų. Nuo Krolio kritikos jos veidas po ruda pudra išraudo. 
Danielis sugavo jos žvilgsnį. 

— Danieli, —- Krolis dabar kalbėjo taip garsiai, kad Danielis 
bemaž juto, kaip po juo virpa stalas, — jūs puikiai padirbėjote, 
ir mes dėkojame, kad prisidėjote. Ačiū, kad padėjote policijos 
komisariate, bet aš ir pats turiu ryšių. Manau, mes perduosime 
bylą kitai advokatų komandai. Mes nerizikuosime. Nenoriu 
jūsų įžeisti, bet jaučiu, kad turime rimtai imtis reikalo. Nema- 
nau, kad jūs turite reikiamos patirties... Suprantate? 

Danielis prasižiojo. Ketino pasakyti Kroliui, kad „Harvė- 
jus, Hanteris ir Stil“ yra viena iš geriausių Londono teisininkų 
kompanijų. Vis dėlto nutylėjo. Atsistojo. 

— Spręskite jūs, — stengdamasis nusišypsoti tarė jis. - Viskas 
jūsų rankose. Turite teisę pasirinkti jums tinkamiausią advo- 
kartų komandą. Sėkmės. Jei ko nors prireiktų, žinote, kur esu. 


Išėjęs į lauką Danielis nusivilko švarką ir, markstydamasis sau- 
lėje, atsiraitojo marškinių rankoves. Daug metų nebuvo atleis- 
tas; pamėgino prisiminti, ar kada nors buvo atleistas taip grei- 
tai. Jautėsi įžeistas, kad Kenetas Krolis jį išvijo, bet nesuprato, 
ar skaudėjo įžeistą savimeilę, ar buvo gaila prarastos galimybės 
apginti berniuką. Danielis sustojo gatvėje ir pažvelgė į Parko 
rūmus. Tai buvo šiurpus pavadinimas kalėjimui. 

Pasuko į metro, aiškindamas sau, kad byla būtų buvusi 
sunki, ypač dėl žiniasklaidos dėmesio. Kojos neklausė, jis 
vos sliūkino. Diena buvo tyki ir šilta, tačiau jis sau atrodė lyg 
spūdinąs prieš vėją. Juto, kaip kūną tempte tempia atgalios. 
Seniai nebuvo to patyręs, bet jausmas atrodė pažįstamas — pa- 
našu į išėjimą ir praradimą. 

Po pamokų jis patraukė pas Minę. Pėdino lėtai, atsilaisvinęs 
kaklaraištį, ant pečių kadaravo kuprinė. Paėmęs pagalį dau- 
žė abipus takelio augančią žolę. Buvo pavargęs, galvojo apie 
mamą. Prisiminė, kaip ji sėdėdavo miegamajame priešais veid- 
rodį, pieštuku dažydavosi akis ir klausdavo, ar esanti panaši į 
Debę Hari. Pasidažiusi ji atrodydavo graži. 

Prisiminęs, kaip leisdamasi švirkštą ji vypsodavo puse lūpų, 
o skruostu varvėdavo dažas, Danielis porą kartų sumirksėjo. 
Tada ji neatrodydavo graži. 

Pakėlęs galvą jis vėl išvydo virš durpyno sklandantį pelėsa- 
kalį. Danielis stovėjo ir žiūrėjo, kaip paukštis iš žolės pačiupo 
laukų pelę ir ją nusinešė. 

Neišgirdo, kaip jie jį pasivijo, tik kažkas smarkiai trenkė į 
dešinį petį, ir jis kluptelėjo. Atsigręžęs pamatė tris berniukus. 

— O, naujokėlis! 
— Atsikniskit, palikit mane ramybėj. 

Danielis nusigręžė, bet berniukai jį vėl stumtelėjo. Jis su- 
gniaužė kumščius, nors žinojo, kad prasidėjęs gautų į kailį. Jų 
buvo per daug. Sustojo, kuprinė nukrito ant žemės. 

— Gera gyventi su sena ragana, ką? 

Jis gūžtelėjo pečiais. 

— Kam taip darai? Gal tu pedikas? Ooo! 

Didžiausias vaikėzas pakraipė klubus ir delnu pasitrynė 
krūtinę. Danielis krepšyje turėjo peilį, bet nebuvo laiko jo ieš- 
koti. Jis puolė didžiausią vaikį — galva smogė jam į pilvą. 

Skaudžiai. 

Berniokas sužiaukčiojo, lyg ruoštųsi vemti, bet kiti du pagul- 
dė Danielį. Ėmė spardyti jam šonus, kojas, rankas ir galvą. Da- 
nielis alkūnėmis užsidengė veidą, bet pederastu išvadinęs vaikis 
sugriebė už plaukų ir atlošė galvą. Danielis pajuto, kaip sma- 
kras pakilo, kaklas išsitempė. Bernioko kumštis vožė Danieliui 
į nosį. Danielis išgirdo trakštelėjimą ir pajuto kraujo skonį. 

Jie paliko jį kraujuojantį žolėje. 

Danielis gulėjo susirietęs, kol balsai nutyko. Burna buvo 
pilna kraujo, sopėjo visą kūną. Ėmė dilgsėti ir niežėti rankas. 
Pramerkęs akis ir pažvelgęs į dilbį jis pamatė, kad šis nusėtas 
baltomis dėmelėmis. Danielis gulėjo dilgėlyne. Apsivertė ir at- 
siklaupė. Neverkė, bet akyse tvenkėsi ašaros, tad jis nusibraukė 
jas nudilginta ranka. Ašaros trumpam numalšino perštėjimą, 
paskui ėmė niežėti. 

Pro šalį vedinas šunimi pėdino pagyvenęs vyras. Rotveileris 
suraukęs snukį urzgė ant Danielio, šuniui iš nasrų varvėjo sei- 
lės. Šuo sulojo, sužvangėjo grandinė, Danielis net krūptelėjo. 
"Tada atsistojo. 

— Tu sveikas, vaikine? — žingsniuodamas tolyn per petį pa- 
klausė vyras. 

Danielis nusigręžė ir pasileido bėgti. Per parkelį nulėkė į 
Bramptono stotį. Pinigų autobusui ar traukiniui neturėjo, bet 
kelią į Niukaslą žinojo. Dūmė laikydamasis už suspardyto 
šono, paskui paėjėjo ir vėl pamėgino bėgti. 

Automobiliai riedėjo pro šalį taip greitai, kad net išmušda- 
vo jį iš pusiausvyros. Galvoje minčių neliko, tik skaudėjo nosį, 

maudė šoną, į gerklę tekėjo kraujas, bjauriai perštėjo ranką, o 
jis pats jautėsi lengvas, lyg išdegęs, regėjos, tuoj pakils kaip 
popierėlis kamine. Kraujas iš nosies sukrešėjo ant smakro, ir jis 
jį nutrynė. Pro nosį alsuoti negalėjo, bet nenorėjo jos kliudyti, 
kad vėl nepratrūktų. Buvo šalta. Jis nusiraitojo ir užsisagstė 
marškinių rankoves. Sudilginta, ištinusi oda trynėsi į marški- 
nių medvilnę. 

Namo. Jis svajojo būti su ja, nesvarbu kur. Socialinė dar- 
buotoja pranešė, kad ją išrašė iš ligoninės. Ji pasveikins jį, ap- 
kabins, ir jis pasijus kaip namie. Jau vos neapsigręžė, bet prieš 
akis iškilo jos vaizdas. Jis užmiršo automobilius, nelygų kelią ir 
kraują gerklėje. Prisiminė, kaip mama dažydavosi, kaip išlipusi 
iš vonios kvepėdavo talku. Užmiršo net šaltį. 

Danielis troško. Liežuvis lipo prie gomurio. Pamėgino už- 
miršti troškulį, prisiminė, kaip ji pirštais kedendavo jam plau- 
kus. Bandė atkurti, kada tai buvo. Paskui jau kelis kartus kir- 
posi. Ar ji lietė dabar ant jo galvos augančius plaukus? 

Jam žingsniuojant ir ant pirštų skaičiuojant mėnesius, su- 
stojo autobusiukas. 

Danielis pasitraukė. Vairuotojas buvo ilgaplaukis vyras išta- 
tuiruotu dilbiu. Atidaręs langą jis pasilenkė ir sušuko: 

— Kur trauki, vaikine? 

— Į Niukaslą. 

— Tai šok. 

Danielis žinojo, kad vyras gali būti iškrypėlis, bet vis tiek 
klestelėjo šalia. Troško išvysti mamą. Vairuotojas gana garsiai 
klausėsi radijo, tad Danielis nejuto poreikio kalbėti. Vyras vai- 
ravo sunėręs rankas ant vairo. Sukiojant vairą, rankų raumenys 
judėjo. Jis dvokė senu prakaitu, autobusiukas buvo purvinas, 
primėtytas sumaigytų skardinių ir tuščių cigarečių pakelių. 

— Ei, vyruti, geriau užsisek diržą! 

Danielis padarė, kaip liepta. 

Vyras iš pakelio ant prietaisų skydelio išsitraukė cigaretę, 
įsikando ją ir paprašė Danielio paduoti prie jo kojų besimėtan- 
tį žiebtuvėlį. Danielis stebėjo, kaip vairuotojas degasi cigaretę. 
Jam ant rankos buvo nuogos moters tatuiruotė, o ant kaklo — 
randas lyg nuo nudegimo. 

Vyras atidarė langą ir išpūtė dūmus į pro šalį lekiantį orą. 

— Nori? 

Kandžiodamas lūpą Danielis paėmė cigaretę. Užsidegė ją 
ir, kaip vairuotojas, atsidarė langą. Vieną koją prisitraukė ant 
sėdynės, kairę ranką atrėmė į atdarą langą. Rūkydamas Da- 
nielis jautėsi laisvas, įžeistas, pašėlęs ir vienišas. Nuo cigaretės 
apsiašarojo. Atsilošęs gaudė vėją. Pykino, kaip visada rūkant, 
bet jis žinojo, kad neapsivems. 

— Kokie reikalai Niukasle? 

— Tik noriu pamatyti mamą. 

— Susipešei, ką? 

Danielis gūžctelėjo ir vėl užsitraukė. 

— Namie nusiprausi. 

— Jo. 

— Ką būtum daręs, jei nebūčiau sustojęs? 

— Būčiu ėjęs. 

— Ėė, vaikine, kelias tolimas. Būtum užtrukęs visą naktį. 

— Man nesunku, bet vis tiek ačiū, kad paėmėte. 

Vairuotojas nusikvatojo, tik Danielis nesuprato, iš ko. Prie- 
kiniai vyro dantys buvo aplūžę. Jis baigė rūkyti cigaretę ir 
spragtelėjo nuorūką pro langą. Danielis stebėjo, kaip tolsta 
raudonos kibirkštėlės. Jis irgi norėjo išmesti savąją, bet buvo 
surūkęs tik pusę. Bijojo prisidaryti nemalonumų už švaistymą. 
Kelis kartus įtraukė ir, kai vairuotojas pasilenkęs pro langą at- 
sikrenkštė ir nusispjovė, išspriegė cigaretę pro langą. 

— Ar mama tau išvirs arbatos? 

— Jo. 

— Kuo ji tave pavaišins? 

— Pavaišins... jautienos kepsniu ir Jorkšyro pudingu. 

Mama jam iškepdavo tik duonos skrebučių. Su gardžiu sūriu. 

— Antradienį jautienos kepsnys? Oho, norėčiau pas jus pagy- 
venti. Neblogai. Kur man tave išmesti? 

— Centre. Kur patogiau. 

— Vaike, galėčiau pargabenti tave namo. Nakvosiu Niukasle. 
Nenoriu, kad pavėluotum kepsnio. Kur gyveni? 

— Kaugeite, jis yra... 

Vyras vėl nusikvatojo, ir Danielis suraukęs kaktą pažvelgė 
ji 

— Supratau, vaike. Aš gi žinau Kaugeitą. Nuvešiu tave ten. 


Išlipus Danieliui pasidarė šalta. Vyras išleido jį prie kelio žiedo 
ir nuvažiuodamas patūtavo. 

Danielis susigūžęs nudūmė Pontelando keliu, paskui Kaš- 
tonų alėja ir atsidūrė Gudobelių žiede. Pastaruosius dvejus me- 
tus čia gyveno jo mama. Prieš kelis mėnesius socialinė tarnyba 
jam leido čia pernakvoti. Tai buvo baltas namas gatvelės gale, 
prie dviejų užkaltų raudonų plytų pastatų. Danielis pribėgo 
prie jo. Iš nosies vėl pasipylė kraujas, bėgant skaudėjo, tad jis 
sumažino greitį. Pakėlęs ranką palietė nosį. Ji atrodė per dide- 
lė, tarsi nesava. Netgi kraujo užkimšta nosimi jis užuodė, kad 
pirštai dvokia cigarete. Kuprinė maskatavo ant pečių, tad jis ją 
pasiėmė į ranką. 

Sustojo prie takelio namo. Visi langai buvo išdužę, viršuti- 
nis išimtas, viduje juoda. Susiraukęs jis pažvelgė į mamos langą. 
Temo, bet šis langas atrodė dar juodesnis už kitus neapšvies- 
tus langus. Žolė kieme siekė iki kelių, takelis buvo apžėlęs. Jis 

milžiniškais žingsniais nubrido per žolę prie šoninių durų. Ant 
žolės mėtėsi įvairiausių daiktų: suplotas kūginis kelio ženklas, 
apverstas vaikiškas vežimėlis, senas batas. Lojo šuo. Danielis 
sunkiai šnopavo. 

Prieš pasukdamas rankeną jis pastovėjo prie durų. Širdis ba- 
ladojosi, ir jis prikando lūpą. Čia jo nelaukė kepsnys. Vis dėlto 
jis pasvajojo, kad mama atlapotų duris ir apglėbtų jį. Gal šiuo 
metu ji neturi vaikino. Gal pas ją nėra draugų. Gal ji blaivi. 
Gal iškeps jam skrebučių, ir jie kartu sėdės ant sofos ir žiūrės 

„Teismą“. Krūtinėje keistai degino. Jis sulaikė kvapą. 

Atidaręs duris ir įėjęs į prieškambarį, pajuto drėgmės ir svi- 
lėsių tvaiką. Dirstelėjo į svetainę, bet ten buvo tamsu. Jis ne- 
verkė. Įėjo vidun. Virtuvės nebebuvo. Danielis priglaudė prie 
sienos ranką ir pažvelgė į juodą delną. Oras nuo dūmų tebe- 
buvo drėgnas, graužė gerklę. Sofa svetainėje buvo sudegusi iki 
spyruoklinių griaučių. Jis užlipo laiptais. Kilimas žliugsėjo nuo 
vandens, turėklai buvo apanglėję. Vonia ir kriauklė — suodinos. 
Miegamajame veidrodinės spintos durys buvo sudužusios, bet 
jam pavyko jas praverti. Drabužiai viduje liko nesudegę. Da- 
nielis šmurkštelėjo į spintą ir prispaudė prie veido jos sukneles. 
Atsitūpė tarp jos batų ir basučių. Kaktą priglaudė prie kelių. 


Nežinojo, kiek pratūnojo spintoje, bet po kiek laiko ant laip- 
tų kažką išgirdo. Žmogus vaikščiojo iš kambario į kambarį ir 
šūkavo: 

— Ar čia kas nors yra? 

Danieliui knietėjo sužinoti, kur jo mama, bet kai išėjo į ko- 
ridorių, vyras sugriebė už apykaklės ir prirėmė prie sienos. Jis 
buvo tik šiek tiek aukštesnis už Danielį. Vilkėjo baltą liemenę. 
Pro degėsių tvaiką Danielis užuodė sūrsvą jo prakaitą. Vyras 
pilvu spaudė Danielį prie sienos. 

— Ką, po velnių, čia dirbi? — riktelėjo vyras. - Nešdinkis iš čia. 

— Kur mano mama? 

— Tavo mama? Kas ta tavo mama? 

— Ji čia gyveno, dar liko jos drabužiai. 

— Narkomanai supleškino namus, nieko nepaliko. Jie net 
nesuprato, kad dega. Turėjau iškviesti gaisrinę. Galėjo sutva- 
tėti visa gatvė. 

— O kaip mama? 

— Apie tavo mamą nieko nežinau. Visus išgabeno neštuvais — 
turbūt taip ir neatsikvošėjusius. Vienas visai suskrudo. Buvo 
šlykštu. Net negalėjai suprasti, ten vyras ar moteris. 

Danielis išsirangė ir nurūko laiptais žemyn. Girdėjo, kaip 
vyras šaukė pavymui. Bėgdamas pravirko, paslydo ir nuriedėjo 
kelis laiptus. Apsibrozdino ranką, bet skausmo nejuto. Atsisto- 
jęs išmovė pro duris, užkliuvo už suploto kelio ženklo. Kojos 
dundėjo į šaligarvį. Jis nežinojo, kur lekia, bet lėkė kiek kojos 
neša. Kuprinė turbūt kažkur nukrito: prie spintos ar ant laiptų, 
tad be nepatogaus jos svorio jis jautėsi lengvas ir greitas. Pasi- 
leido Pontelando keliu. 


Prie jo, tamsoje sėdinčio ant Vakarų kelio šaligatvio, priėjo 
policininkė. Danielis nepakėlė galvos, bet kai ji paragino eiti 
kartu, pakluso, nes buvo pervargęs. Komisariate buvo paskam- 
binta jo socialinei darbuotojai, ir ši jį pargabeno Minei. 


Į Bramptoną jie atvyko jau po dešimtos. Miestelyje buvo labai 
tamsu, žali laukai po nakties dangumi atrodė juodi. Žvalgan- 
tis pro automobilio langą, Danielio vokai apsunko. Trisija jam 
aiškino apie bėgimus ir nepilnamečių kolonijas, apie tai, kaip 

jis ten pateks, jei nesugebės gyventi namuose. Danielis nesitei- 
kė nė žvilgtelėti į ją. Nuo jos kvepalų graužė nosį ir skaudėjo 
galvą. 

Minė stovėjo prie lauko durų, apsisupusi didžiuoju savo 
megztiniu. Danieliui išlipus iš automobilio, pribėgo Blicas. 
Minė ištiesė rankas, bet Danielis išsisuko ir nudrožė į namus. 
Šuo nubidzeno paskui jį. Sėdėdamas laiptų apačioje, Danielis 
žaidė su šuns ausimis — aksominiais kvadratėliais — ir laukė, 
kol jiedvi įeis. Blicas išsitiesė ant nugaros, kad Danielis galė- 
tų paglostyti jam pilvą, ir berniukas, nors pavargęs, atsiklaupė 
prie šuns. Baltas pilvo kailis buvo purvinas nuo lauko. 

Už durų Danielis girdėjo Minę ir Trisiją. Jos kuždėjosi. Mo- 
kykla. Motina. Policija. Gaisras. Nuspręsti. Nors ir kaip ištem- 
pė ausis, daugiau nieko nenuklausė. Jis mėgino teirautis apie 
mamą ir policininkų, ir socialinės darbuotojos... Policija nesi- 
teikė nė pamėginti išsiaiškinti, o Trisija automobilyje pažadėjo 
patikrinti, kas jai atsitiko, ir, ką nors sužinojusi, pranešti Minei. 

— Kodėl Minei, kodėl negali pasakyti tiesiai man? — užriko 
ant jos Danielis. 

— Jei blogai elgsiesi, kitamet atsidursi Jaunimo globos centre 
ir ten gyvensi iki aštuoniolikos. 


Minė uždarė duris ir, įsisprendusi į klubus, pažvelgė į jį. 

— Kas yra? 

— Atrodo, buvo sunki diena. Pripilsiu tau vonią. 

Danielis tikėjosi išgirsti ką nors kita. Buvo nusiteikęs griež- 
tiems žodžiams. Nuėjo į vonią ir sėdėjo ant klozeto, kol ji vo- 
nioje maišė putas. Veidrodis apgaravo, padvelkė švara. 

Paėmusi rankšluostį, Minė pamirkė jį šiltoje vonioje. 

— Nosis atrodo bjaurokai. Leisk, prieš lipant apvalysiu krau- 
ją. Truputį per vėlu, bet uždėsime ant jos ledo. Juk nenorime, 

kad tavo nosis liktų suplota kaip bokserio, ar ne? Tokiam gra- 
žiam berniukui netiktų. 

Danielis leido Minei pasirūpinti juo. Ji elgėsi švelniai, šil- 
tu rankšluosčiu numazgojo prikepusį kraują, apšluostė aplink 
nosį. 

— Skaudėjo, mielasai? 

— Nelabai. 

— Tu tikras narsuolis. 

Minei pasilenkus, Danielis užuodė džino kvapą iš jos burnos. 

Baigusi ji perbraukė jam per plaukus ir priglaudė delną prie 
skruosto. 

— Nori apie tai pasikalbėti? 

Jis gūžtelėjo pečiais. 

— Ieškojai mamos? 

— Jos ten nebuvo. 

Balsas užkimo. 

Minė švelniai prisitraukė jį prie savęs, ir jis skruostu paju- 
to šiurkščią megztinio vilną. Vėl pravirko, nors pats nesuprato, 
dėl ko. 

— Gerai, gerai, — ji paglostė jam nugarą. — Verčiau išlieti, nei 
laikyti viduje. Trisija man praneš, ką sužinos apie tavo mamą. 
Viskas bus gerai. Suprantu, dabar atrodo kitaip, bet aš vos tave 
pamačiusi supratau, kad esi ypatingas berniukas. Tu stiprus ir 
protingas. Ne visąlaik būsi mažas. Kad ir ką tvirtintų žmonės, 
suaugus kur kas geriau. Pats priimi sprendimus, gyveni, kur 
nori ir su kuo nori. Tavęs laukia puikus gyvenimas. 

Vonioje buvo drėgna nuo garų. Danielis jautėsi labai pavar- 
gęs. Priglaudė galvą prie jos pilvo ir pravirko. Apkabino ją per 
klubus. Rankos nesuėjo, bet buvo gera ilsėtis ant jos pilvo ir 
jausti, kaip alsuojant jis kilnojasi. 

Danielis atsisėdo ir rankove nusišluostė akis. 

— Na, lipk ir sušilk, kol sutaisysiu vakarienę. Purvinus dra- 
bužius sumesk ant grindų. Atnešiu pižamą. 

Minei išėjus, Danielis nusirengė ir įlipo į vonią. Ji buvo per 
karšta, ir jis ne iš pat karto atsigulė. Putos šnypštė. Rankos at- 
rodė siaubingai: nubrozdintos nuo laiptų, mėlynos nuo spardy- 
mo. Mėlynių buvo ir ant šonkaulių, ir ant šonų. Įlindęs į vonią 
jis pasijuto geriau. Atsigulė ant nugaros ir, panardinęs galvą po 
vandeniu, susimąstė, ar panašiai atrodo mirus: šilta, tylu, supa 
vanduo. Plaučiuose pajutęs spaudimą atsisėdo. Minei įėjus, jis 
šluostėsi nuo veido putas. 

Ji padėjo pižamą ant klozeto, ant viršaus patiesė rankšluostį. 
Prie vonios stovėjo kėdė, ji pasirėmė į kriauklę ir atsisėdo. 

— Kaip vanduo? Ar bent kiek geriau? 

Jis linktelėjo. 

— Turiu pasakyti, atrodai gražiau. Na ir išgąsdinai su tuo 
savo krauju. Kas atsitiko? Pasižiūrėk į rankas. Visos sudaužytos. 

— Mokykloj susimušiau. 

— Su kuo? Bramptone pažįstu visus. Jie perka mano kiauši- 
nius. Galiu pasišnekėti su jų mamomis. 

Danielis įkvėpė. Jau ketino išrėžti, kad suspardytas buvo 
dėl jos, bet apsigalvojo. Jautėsi pernelyg pavargęs su ja ginčytis, 
be to, ji jam truputėlį patiko — tik už tai, kad sutvarkė nosį ir 
prileido vonią. 

— Norėsi valgyti? 

Jis linktelėjo. 

— Vakarienei išviriau troškinio. Tavo porcija šaldytuve. Jei 
nori, pašildysiu. 

Danielis vėl linktelėjo ir prilietė nosį patikrinti, ar nekrau- 
juoja. 

— O gal nakčiai verčiau suvalgysi skrebutį su sūriu? Ir išgersi 
kakavos? 

— Skrebutį su sūriu. 

— Gerai. Einu kepti. Netrukus lipk. Jei per ilgai užsisėdėsi, 
sušalsi. 

— Mine, - jai einant pro šalį, Danielis uždėjo ranką ant vo- 
nios krašto. — Žinai, tas drugelis — kodėl jis tau taip patinka? 
Ar jis labai brangus? 

Ji tvirčiau susisiautė megztinį. Danielis neketino būti įžūlus. 
Jam tik buvo smalsu, bet Minė užsivėrė. 

— Man jis labai brangus, - atsakė ji. Jau ketino išeiti, bet prie 
durų atsigręžė. — Jį padovanojo dukra. 

Danielis pasilenkė per vonios kraštą, kad pamatytų jos vei- 
dą. Akimirką Minė atrodė liūdna, paskui išėjo; jis girdėjo ją 
dūsaujant, kai leidosi laiptais žemyn. 


Vėliau savo kambaryje, klausydamasis, kaip migdamas girgžda 
namas, jis patikrino, ar mamos vėrinys tebėra vietoje, o peilis 


tebeguli po pagalve. 


Danielis, mentimis įsirėmęs į vairuotojo sėdynę, lėkė M6. At- 
sidarė langą, iškišo alkūnę. Vėjo ūžesys bemaž nustelbė radiją, 
bet jam reikėjo oro. Riedėdamas į šiaurę, jis juste juto magne- 
tinę trauką. Į laidotuves vykti neketino, bet savaitgalis praėjo 
nerimastingai, ramybės nedavė mintys tai apie Sebastianą, tai 
apie Minę. Šeštą ryto pabudo skaudama galva, nusiprausė po 
dušu, apsirengė ir sėdo į automobilį. Kelyje praleido jau bemaž 
keturias valandas, vairavo nedėmesingai, mąstydamas apie 
ateitį ir prisimindamas praeitį, koja stipriai nuspaudęs greičio 


pedalą. 


Įsivaizdavo, kaip atvyks į Bramptoną, kaip atkakli žaluma pri- 
vers sulėtinti greitį, kaip ore draikysis mėšlo kvapas. Įsivaizda- 
vo, kaip sustojęs prie jos namų klausysis dabartinio kiemsargio 
lojimo. Šuo prilėks prie jo: bokseris, mišrūnas ar kolis. Kad ir 
kokių traumų patyręs, Minei liepus nutilti šuo paklus ir sustos. 
Ji pasakys šuniui, kad Danielis savas ir nėra ko triukšmauti. 
Savas. Virtuvės grindys bus neplautos, glaistas aplink langus 
apkapotas vištų. Minė išgėrusi, pasiūlys jam, ir jis neatsisakys, 
po pietų jie siurbčios džiną, kol ji susigraudins, kad pagaliau jį 
pamatė, ir apraudos išsiskyrimą. Bučiuos jį citrininėmis lūpo- 

mis ir kalbės, kaip jį myli. My/. Kaip jausis jis? Labai seniai ne- 
buvo šalia, bet kvapas atrodys pažįstamas. Nors jis taip pyksta, 
kad niežti nagai smogti, jos kvapas jį nuramins ir jis atsisės 
su ja svetainėje. Mėgausis jos draugija ir stebės, kaip kalbant 
išrausta jos veidas. Nuo jos artumo, gyvos airiškos tarmės jam 
palengvės. Tai bus lyg krikštas, jį užlies atpirkimas, permerks 
kaip šiaurės lietus, apvalys prieš ją, ir jis bus pasirengęs susitai- 
kyti su viskuo, ką padarė, su viskuo, ką ji jam padarė. Atleis 
jiems abiem. 

Danielis įsuko į poilsio aikštelę. 

„Niekada tau neatleisiu“, - kadaise, labai seniai, šaukė jis. 

„Vaike, aš ir pati sau niekada neatleisiu. Kaip galėčiau to 
tikėtis iš tavęs", - vėliau, po daugelio metų, telefonu kalbėjo ji — 
mėgino jam pasiaiškinti. Danieliui tik išsikrausčius į Londoną, 
ji skambindavo dažnai, vėliau, bėgant metams, vis rečiau, lyg 
būtų praradusi viltį, kad jis jai atleis. 

„Tenorėjau tave apsaugoti“, - mėgindavo įrodyti ji, bet Da- 
nielis nė nesiklausydavo. Niekada neleido jai pasiaiškinti, nors 
ir kaip ji stengėsi. Ne viskas atleidžiama. 


Danielis nusipirko kavos ir ištiesė kojas. Iki Bramptono buvo 
likę trisdešimt kilometrų. Oras atvėso, jis tarėsi užuodžiąs so- 
dybų kvapus. Kavą pasidėjęs ant automobilio stogo, jis susiki- 
šo rankas į kišenes ir susigūžė. Nuo įdėmaus žiūrėjimo į kelią 
perštėjo akis. Jau buvo beveik pietų metas, ir kava tik suerzino 
skrandį. Danielis pervažiavo pusę šalies, bet dabar negalėjo sau 
paaiškinti kodėl. Jeigu nebūtų sukoręs tiek kelio, grįžtų atgal. 

Paskutinius trisdešimt kilometrų jis važiavo lėtai, pirma 
juosta, klausydamasis oro švilpesio pro atvirą langą. Rouzhilo 
žiede įsuko į trečią kelią, susigūžė išvydęs rodykles į Heksamą 
ir Niukaslą. 

Už upėtakių fermos prieš akis atsivėrė Bramptonas, įsodin- 
tas į dirbamus laukus lyg grubus brangakmenis. Į šoną nuo ke- 
lio sklandė pelėsakalis, paskui išnyko. Kaip jis ir tikėjosi, pas- 
klido šiltas, raminamas mėšlo kvapas. Po Londono čia buvo 
labai gaivu. Raudonų plytų savivaldybės pastatai ir tvarkingi 
darželiai atrodė mažesni, nei jis prisiminė. Miestelis buvo pa- 
prastas ir tykus. Pasitikrinęs greitį Danielis jį pravažiavo ir įsu- 
ko į sodybą Karlailo kelyje, kur jis užaugo. 


Jis sustojo prie Minės ūkio ir kelias minutes prasėdėjo susidėjęs 
rankas ant vairo, klausydamasis savo alsavimo. Galėjo apsisuk- 
ti ir išvažiuoti, bet išlipo iš automobilio. 

Labai lėtai priėjo prie durų. Pirštai drebėjo, gerklė buvo 
išdžiūvusi. Nelojo joks mišrūnas, negiedojo užkimęs gaidys, 
nekudakavo vištos. Namai buvo užrakinti, nors Danielis kie- 
me lyg ir įžiūrėjo vyriškų batų žymes. Pažvelgė į buvusio savo 
kambario langą. Rankos kišenėse susigniaužė į kumščius. 

Jis užėjo už namo. Vištidė tebestovėjo, tik tuščia. Vėjas 
varstė duris, pinučiai buvo aplipę baltomis plunksnelėmis. Ož- 
kos nerado, tik purve pastebėjo kanopų pėdsakus. Ar galėjo 
nutikti taip, kad senos ožkos ją pergyveno? Danielis atsiduso, 
susimąstė apie tai, kaip gyvuliai išeina ir jų vietą užima nauji — 
lygiai taip išeidavo jos globoti vaikai. 

Danielis išsitraukė namų raktus. Kartu su raktais nuo buto 
Londone jis tebesinešiojo Minės namų raktus. Tuos pačius žal- 
varinius automatinių durų raktus, kuriuos ji jam davė vaikystėje. 

Atidarius duris iš namų trenkė drėgme; viduje buvo tylu. 
Šaltis stvarstė kaip senyvos rankos. Jis šmurkštelėjo vidun ir 
užsitempė ant rankų megztinio rankoves, kad būtų šilčiau. 
Namai tebekvepėjo ja. Danielis sustojo virtuvėje, pirštais per- 
braukė užgriozdintą darbastalį, siuvimo rinkinį, gyvūnų ėdalo 

dėžes ir stiklainius su monetomis, sagomis ir spagečiais. Virtu- 
vės stalas buvo nukrautas laikraščiais. Grindlentėmis šmirinė- 
jo atsargūs vorai. 

Jis atidarė šaldytuvą. Maisto buvo mažai, bet jo niekas ne- 
išėmė. Pomidorai susitraukė, užsidėjo pilkas pūkuotas kepures. 
Pusbutelis pieno sugižo ir pagelto. Salotos suvyto it jūros dum- 
bliai. Danielis uždarė dureles. 

Nuėjo į svetainę, kur ant sofos tebegulėjo paskutinis jos 
skaitytas laikraštis. Taigi antradienis buvo paskutinė jos na- 
mie praleista diena. Jis įsivaizdavo ją pakėlusią kojas skaitant 
„Guardian“. Palietė laikraštį, ir kūnu perbėgo šiurpas. Jautėsi 
jai artimas ir tuo pat metu tolimas, tarsi ji būtų atspindys, ma- 
tomas lange ar ežere. 

Senas pianinas prie lango buvo atidarytas. Danielis išsitrau- 
kė kėdutę ir atsisėdo klausydamasis, kaip nuo jo svorio įsitem- 
pia medis. Pėda švelniai pamaigė vieną pedalą, pirštus visu 
svoriu nuleido ant klavišų, išleido ausį rėžiantį garsą. Prisimi- 
nė vaikystės vakarus, kai nusliūkindavo žemyn ir, sėdėdamas 
ant laiptų, šildydamas kojas viena į kitą, klausydavosi, kaip 
ji skambina. Ji atlikdavo lėtus, liūdnus klasikos kūrinius, ku- 
rių jis andai nepažino, bet vėliau, suaugęs, įvardijo: Rachma- 
ninovą, Elgarą, Berhoveną, Ravelį, Šostakovičių. Kuo labiau 
ji apgirsdavo, tuo garsiau skambindavo ir tuo daugiau natų 
praleisdavo. 

Jis prisiminė, kaip stovėdavo šaltame koridoriuje ir stebė- 
davo ją pro praviras svetainės duris. Ji taip užguldavo klavišus, 
kad, regis, pats pianinas imdavo prieštarauti. Basos įdiržusios 
pėdos maigydavo pedalus, ant veido krisdavo žilos garbanos. 

Danielis, spaudydamas pavienius klavišus, šypsojosi. Skam- 
binti jis nemokėjo. Minė porą kartų bandė jį mokyti. Smilius 
surasdavo natas, ir jis klausydavosi jų garso: šalto, trūkčiojančio, 

vienišo. Tai prisiminęs jis užsimerkė; kambaryje dar tvyrojo 
slogus, aitrus šuns kvapas. Kažin, kur Minei mirus dėjosi šuo? 


Kasmet, kiek jis ją pažinojo, rugpjūčio aštuntą, vis iš naujo 
klausydamasi tos pačios plokštelės, ji pasigerdavo iki sąmonės 
netekimo. Ji neleisdavo jam kliudyti tos plokštelės. Rūpestin- 
gai ją slėpė, tik tą vieną dieną metuose išsitraukdavo ir paleis- 
davo, plonai adatėlei leisdavo suktis nučiupinėtais grioveliais. 
Ji sėdėdavo apytamsėje svetainėje, apšviestoje tik krosnies, ir 
klausydavosi Ravelio koncerto pianinui G mažor. Danielis tik 
universitete sužinojo kūrinio pavadinimą, nors seniai buvo įsi- 
dėmėjęs kiekvieną natą. 

Kartą ji leido jam pasėdėti drauge. Jam buvo trylika ar ke- 
turiolika, jis vis mėgino ją perprasti. Minė jį pasodino veidu 
į patefoną, brėžiantį kelią į muziką, ir liepė netriukšmauti. Ji 
lingavo smakrą aukštyn žemyn ir laukė natų, sukelsiančių jai 
sielvartą. 

Pasigirdus muzikai, jis atsigręžė į ją; nustebo, kaip ją pavei- 
kė kūrinys. Minė priminė mamą, besileidžiančią heroiną. Ta 
pati ekstazė, gilus susikaupimas, jaudulys, troškimas dar kartą 
tai patirti. 

Iš pradžių atrodė, kad Minė akimis seka natas, ji alsavo gi- 
liai, krūtinė kilnojosi. Akys prirvinko ašarų, Danielis net iš 
kito kambario galo matė, kaip jos žvilga. Ji buvo panaši į pa- 
veikslą — Rembrantą: spindintį, kaimišką, artimą. Pirštai ant 
krėslo mėgdžiojo natas, nors ji nė karto neskambino šio kūri- 
nio. Klausydavosi, bet niekada, nė kartelio neskambino. 

Pasigirdo disonansai A + ir B. Jiems be arvangos skambant, 
susitvenkė ir išriedėjo vieniša ašara, perbėgo skruostu. Garsai 
buvo neharmoningi, bet vis dėlto teisingi: išreiškė, ką ji jautė. 

Ji, regis, laukė tų disonansų, kaip pirštai ieško žaizdos. 

Rugpjūčio naktimis Danielį dažnai pažadindavo pianino 
garsai, ir, nutykinęs žemyn, jis pamatydavo ją verkiančią. Rau- 
da veržte verždavosi, lyg Minę kas būtų daužęs į pilvą. Danielis 
prisiminė, kaip klausydamasis susiriesdavo į kamuoliuką, nuo- 
gąstaudamas dėl jos, nesuprasdamas, kas blogai, negalėdamas 
jos paguosti. Jis bijodavo įeiti į kambarį ir susidurti su ja to- 
kia. Priprato matyti ją stiprią, nenugalimą: narsesnę, tvirtesnę 
nei jo mama. Vaikystėje jis nesuvokė jos širdgėlos. Niekada iki 
galo nesuprato, ko ji sielvartauja. Pamilo stiprias jos blauzdas, 
raumeningas rankas ir garsų, skambų juoką. Negalėjo žiūrėti į 
ją palūžusią, gedinčią. 

O rytą vėl viskas būdavo gerai. Palesinusi vištas, ji išger- 
davo dvi aspirino tabletes, sukirsdavo kiaušinienę ir tuo vis- 
kas baigdavosi iki kirų metų. Kitą vasarą pasikartodavo. Jos 
skausmas, regis, nesilpo. Kasmet grįždavo toks pat aršus, kaip 
žiemos speigas. 

Danielis susimąstė apie tai. Minė mirė devintą ar dešimtą 
rupgjūčio. Ar ją galiausiai pražudė sielvartas? 


Jis apsidairė po kambarį. Nustebo pajutęs namų svorį. Jį apsu- 
po ir prislėgė čia saugomi prisiminimai. Galvojo apie jos ašaras 
ir juoką: smagų, nevaržomą, kadaise jį sužavėjusį. Paskui prisi- 
minė, ką ji jam padarė. Jos nebeliko, bet jis vis dar negalėjo jai 
atleisti. Suprasti suprato, bet to neužteko. 

Danielis uždarė pianino dangtį. Pažvelgė į Minės kėdę, pri- 
siminė, kaip ji sėdėdavo susikėlusi kojas ir sekdavo pasakas, jos 
akyse atsispindėdavo ugnis, o skruostai iš džiaugsmo paraus- 
davo. Prie kėdės gulėjo dokumentų dėžė. Danielis ją paėmė ir 
atsisėdo į Minės kėdę patikrinti, kas ten yra. „Brampton News“ 
ir „Newcastle Evening Times“ iškarpos nupleveno jam ant ke- 
lių kaip išsigandusios kandys. 

TRAGIŠKA ŠEŠIAMETĖS ŽŪTIS 


Automobiliui, kuriuo važiavo moteris su dviem vaikais, pate- 
kus į avariją, žuvo šešiametė Delija Flin iš Bramptono Kam- 
brijoje. Kitas vaikas buvo nesmarkiai sužeistas ir ketvirtadie- 
nį išleistas iš ligoninės. Delija, nuvežta į Karlailo ligoninę, po 
dviejų dienų mirė nuo sunkių vidinių sužalojimų. 

Automobilį vairavusi vaiko motina, atsipirkusi menkais 
sužeidimais, atsisakė pareikšti savo nuomonę. 


Buvo dar du straipsniai apie automobilio avariją, bet Danielio 
dėmesį patraukė kita iškarpa. Ji buvo išplėšta iš vidinės laikraš- 
čio dalies ir gerokai apdriskusi. 


UKININKAS RASTAS NEGYVAS, SPĖJAMA, NUSIŽUDĘS 


Iš šių vietų kilęs Bramptono ūkininkas antradienio naktį 
buvo rastas nusišovęs. Atliekami tyrimai, bet jo mirtis poli- 
cijai nekelia įtarimų. 


Danielis sėdėjo tylioje, šaltoje svetainėje. Vaikystėje jis mėgino 
išklausinėti Minę apie šeimą, bet ji kaskart pakeisdavo temą. 
Dokumentų dėžė buvo prikrauta Delijos paveikslų: pirštų at- 
spaudų, lapų atvaizdų, mozaikų iš lęšių ir makaronų. Nė pats 
nežinodamas kodėl, Danielis sulankstė abi laikraščių iškarpas 
ir įsikišo į užpakalinę kišenę. 

Buvo šalta, jis vaikščiojo patrepsėdamas. Pakėlė ragelį. Te- 
lefonas išjungtas. Mirksėjo atsakiklis, ir jis perklausė žinutes. 

Kvėpčiojantis moters balsas šnabždėjo: „Mine, čia Agnesė. 
Girdėjau, sekmadienį negalėsi ateiti. Tik norėjau pasakyti, kad 
mielai užimsiu tavo prekystalį. Tikiuosi, nelabai sunkiai sergi. 
Pasišnekėsime vėliau...“ 

Atsakiklis perjungė kitą žinutę: „Ponia Flin, čia daktaras 
Hargrivzas. Tikiuosi, galėsite man atskambinti. Iš jūsų gydy- 

tojo gavau rezultatus. Neatėjote paskirtu laiku. Turėsite pasi- 
aiškinti ir, tikiuosi, sutarsite kitą laiką. Ačiū.“ 

„Daugiau žinučių nėra“, - paskelbė automatas. 

Koridoriuje prie telefono ant kėdės buvo sukrauta šūsnis 
laiškų. Danielis juos peržvelgė. Čia buvo elektros tinklų ir te- 
lefono kompanijos skolų raštai, laiškai iš Gyvūnų globos drau- 
gijos ir labdaringos veterinarinės ligoninės, „Farmers Weekly“ 
egzempliorius. Danielis nušlavė juos ant žemės ir atsisėdo del- 
nu užsidengęs burną. 

Galvoje skambėjo šiurpūs, nedarnūs garsai. Mirė. Mirė. Mirė. 


Danielis negalėjo nakvoti gildančiuose Minės namuose. Su- 
sirado kambarį vietiniame viešbutyje, suvalgė pernelyg, žalią 
kepsnį ir išgėrė butelį raudonojo vyno. Nė nenusirengęs užmi- 
go ant nailoninės antklodės drėgname kambaryje, dvokiančia- 
me taip, lyg čia kas nors būtų miręs. Važiuodamas paskambino 
Minės įgaliotiniui Kaningemui. Kaip ir tikėjosi, laidotuvės tu- 
rėjo vykti Kroholo krematoriumo koplyčioje. 


Išaušo antradienio rytas. Bramptone buvo vėsiau nei Londone, 
debesys dengė saulę. Danielis uodė medžių kvapą, atkakli jų 
žaluma net slėgė. Buvo pernelyg tylu, o išgirdę jo žingsnius 
žmonės, regis, nusigręždavo. Jis ilgėjosi Londono anonimišku- 
mo, skubros ir triukšmo. 

Atvykęs pamatė atviras koplyčios duris ir buvo palydėtas 
vidun. Salė prisirinko puspilnė. Išlydėti Minės atėjo jos am- 
žiaus vyrai ir moterys. Danielis atsisėdo gale, tuščio klaupto 
viduryje. Prie jo priėjo aukštas, liesas, pliktelėjęs vyras. 

— Ar jūs... Danis? — pašnibždom paklausė vyras, nors pa- 
maldos dar nebuvo prasidėjusios. 

Danielis linktelėjo. 

— Džonas Kaningemas, malonu susipažinti. 

Jo delnas buvo sausas ir kietas. Danielis juto, kad jo paties 
ranka drėgna nuo prakaito. 

— Labai džiaugiuosi, kad nusprendėte atvykti. Ateikite ar- 
čiau. Geriau matysis. 

Danieliui magėjo slapstytis užpakalyje, bet jis atsistojo ir 
paskui Kaningemą nusliūkino į priekį. Jam sėdantis, iš vaikys- 
tės pažįstamos moterys, ūkininkės, kurios dalydavosi su Mine 
turgaus prekystaliais, linkčiojo. 

— Po laidotuvių pietų nebus, — Danieliui į ausį sušnabždėjo 
Kaningemas. Iš jo burnos kvepėjo pieniška kava. — Bet jei tu- 
rėtumėte laiko pasišnekėti... 

Danielis linktelėjo. 

— Aš tarsiu jai kelis žodžius. Gal ir jūs norėtumėte? Galėčiau 
pranešti dvasininkui. 

— Geriau kalbėkite jūs, — atsakė Danielis ir nusigręžė. 


Per trumpas apeigas jis prasėdėjo taip sukandęs dantis, kad 
net ėmė mausti dešinio skruosto raumenis. Po giesmių dva- 
sininkas minkšta Karlailo tarme pasakė kelis įprastus paguo- 
dos žodžius. Danielis susivokė spoksąs į karstą, vis dar nega- 
lėdamas patikėti, kad ji tikrai viduje. Dvasininkui pakvietus 
atsisveikinimo žodį tarti Džoną Kaningemą, jis sunkiai nu- 
rijo seiles. 

Prie pakylos Minės įgaliotinis garsiai atsikrenkštė ir ėmė 
skaityti iš sulankstyto A4 formato lapo. 

— Džiaugiuosi, kad šiandien esu tarp žmonių, susirinkusių 
pagerbti nuostabios moters, prašviesinusios mūsų visų ir dau- 
gelio kitų, negalėjusių čia atvykti, gyvenimą. Minė mums vi- 
siems buvo pavyzdys, ir aš tikiuosi, kad ji didžiavosi tuo, ko 
pasiekė gyvenime. Su Mine susipažinau po tragiškos jos vyro 

Normano Flino ir dukters Kordelijos Rėjos Flin — tesiilsi jie 
ramybėje — mirties. Padėjau jai tvarkyti dokumentus. 

Danielis išsitempė ir giliai įkvėpė. Kordelija Rėja. Jis neži- 
nojo tikro mergaitės vardo. Retsykiais, kai Minė paminėdavo, 
ji būdavo Delija. 

— Ilgainiui įvertinau jos draugystę ir-ėmiau ją gerbti kaip 
žmogų, tarnaujantį kitiems taip, kaip mes visi turėtume tar- 
nauti. Minė buvo... maištininkė. 

Pro ašaras pasigirdo kikenimas. Danielis susiraukė. Nega- 
lėjo laisvai alsuoti. 

— Jai nerūpėjo, ką kiti apie ją mano. Vilkėjo taip, kaip norėjo, 
darė, ką užsimaniusi, kalbėjo, kas ateidavo į galvą... Galėjai ją 
mėgti arba... tiesiog pakęsti. 

Vėl pasigirdo juokas, lyg kas daužytų kilimą. 

— Ji buvo nuoširdi ir miela, globojo tuzinus gvenimo sužalo- 
tų vaikų, o devintame dešimtmetyje vėl tapo motina: įvaikino 
brangiausią sūnų Denį, laimė, galintį šiandien prie mūsų pri- 
sidėti... 

Moterys, sėdinčios Danieliui iš dešinės, atsigręžė į jį. Jis pa- 
juto, kaip rausta skruostai. Pasirėmė ant alkūnių. 

— Dauguma mūsų Minę pažįstame kaip smulkią ūkininkę, 
mes dirbome kartu su ja arba pirkome jos produktus. Gyvūnus 
ji irgi prižiūrėjo rūpestingai ir dėmesingai. Ukelis jai nebuvo 
tik pragyvenimo šaltinis, gyvūnai jai buvo lyg vaikai, reikalin- 
gi jos globos, ir ji jais uoliai rūpinosi. Štai mano, kaip draugo, 
įspūdžiai. Ji buvo nepriklausoma, maištinga, savarankiška, bet, 
svarbiausia, atjaučianti moteris. Jai išėjus, pasaulis tapo daug 
skurdesnis. Mine Flin, Dievas tave myli, ilsėkis ramybėje. 

Danielis matė, kaip šalia sėdinčios moterys nunarino galvas. 
Jis padarė tą patį tebejausdamas, kaip dega skruostai. Viena 


moteris pravirko. 

Kaningemas atsisėdo, moteris iš dešinės patapšnojo jam per 
petį. Dvasininkas abiem rankomis atsirėmė į sakyklą. 

— Minė prašė, kad per laidotuves išklausytume jai daug reiš- 
kusį muzikos kūrinį. Žemiškasis Minės gyvenimas baigėsi, ir 
dabar mes atiduosim jos kūną gamtos stichijoms. Žemė į žemę, 
pelenai į pelenus, dulkės į dulkes; pasitikime begaliniu Dievo 
gailestingumu... 


Danielis sulaikė kvėpavimą. Apsidairė spėliodamas, iš kur 
sklinda garsas. Nė neišgirdęs pianino akordų suprato, kurį kū- 
rinį ji išsirinko. 

Suskambus muzikai pajuto, kaip kūnas atsipalaiduoja. Ste- 
bintį, kaip užuolaidos pamažu užsitraukia ir uždengia karstą, 
smagi, ryžtinga muzika nešė jį pirmyn. Atrodė, kad laikas sto- 
ja, stringa. Sėdint čia su nepažįstamais žmonėmis ir klausantis 
jai taip artimos muzikos, Danieliui sukilo prisiminimai. 

Gyvenimo akimirkos įsispausdavo į būtį ir vėl išnykdavo, it 
natos. A 4, paskui B. Pajutęs, kaip kaista skruostai, jis apstul- 
bęs prasižiojo. Perštėjo gerklę. 

Labai seniai klausėsi viso koncerto. Turbūt paauglystėje: at- 
mintyje jis skambėjo skaudžiau, disonansai buvo šaižesni. Da- 
bar jį nustebino kūrinio ramybė, kaip puikiai derėjo harmonija 
su disonansais. 

Muzika kėlė keistus jausmus. Jis stipriai, kiek tik galėjo, 
sukando dantis, nenorėdamas pripažinti širdgėlos. Prisiminė 
šiltus, stiprius jos pirštus ir švelnias žilas garbanas. Jo oda tebe- 
juto jos rankų šiurkštumą. Nuo to vėl įsitempė kūnas, užkaito 
skruostai. Ne, jis neverks; ji to nenusipelnė. Vis dėlto viena jo 
dalelė pasidavė sielvartui. 

Kai jis išėjo į automobilių aikštelę, saulė jau buvo išlindusi. 
Danielis nusivilko švarką ir patraukė prie automobilio. Staiga 
suvokė esąs pavargęs, nepajėgus septynias valandas vairuoti iki 
Londono. Ant rankos pajutęs delną atsigręžė. Pamatė senyvą 
moterį suglebusiu, sukritusiu veidu. Ne iškart, bet vis dėlto 
atpažino Minės seserį Harietą. 

— Pažįsti mane? - paklausė ji; nuleisti lūpų kampučiai darkė 
visą veidą. 

— Žinoma. Kaip laikotės? 

— Tai kas aš? Kuo aš vardu? 

Danielis įkvėpė ir atsakė: 

— Jūs Harieta, teta Harieta. 

— Tai dabar geriniesi, ką? Suradai laiką, kai ji jau mirusi? 

— Aš... aš ne... 

— Vyruti, tikiuosi, tau pačiam gėda. Tikiuosi, dėl to čia ir 
atvažiavai. Teatleidžia tau Dievas. 

Harieta nukulniavo lazda badydama žemę. Danielis nusi- 
gręžė į automobilį ir atsirėmė į stogą. Nuo kelionės, laidotuvių 
ir kaimo ramybės svaigo galva. Iškvėpė, patrynė drėgnus pirš- 
tų galus. Išgirdo jį šaukiantį Kaningemą ir atsigręžė. 

— Dani, ieškau jūsų. Gal turėtumėte laiko papietauti ar iš- 
gerti arbatos? 

Jis mielai būtų atsisakęs ir išvažiavęs namo, bet dabar norė- 
jo kuo greičiau griūti į lovą, taigi sutiko. 


Kavinėje Danielis sėdėjo nunarinęs galvą, delnu užsidengęs 
veidą. Kaningemas jiems abiem užsakė arbatos, o sau dar du- 
benį sriubos. Danielis nevalgė. 
— Jums tikriausiai sunku, — susinėręs rankas tarė Kaningemas. 
Danielis atsikrenkštė ir nusisuko gėdydamasis painių 
jausmų Minei, suglumintas šiurkščių Harietos žodžių. Pats 

nesuprato, kodėl taip susijaudino. Juk jis jau seniai atsisvei- 
kino su Mine. 

— Ji buvo brangakmenis. Grynas brangakmenis. Palietė 
daugelio žmonių širdis. 

— Ji buvo kieta senutė, — tarė Danielis. - Manau, turėjo tiek 
pat priešų, kiek ir draugų... 

— Apeigos vyko koplyčioje, bet ji griežtai reikalavo būti 
kremuota ir palaidota be religinių apeigų. Gali patikėti, kre- 
muota? 

— Ji atsisakė Dievo, — tarė Danielis. 

— Žinau, kad daug metų nepraktikavo tikėjimo. Tiesą sa- 
kant, aš ir pats tam neturiu laiko, bet visada maniau, kad tikė- 
jimas jai svarbus. 

— Kartą ji man pasakė, kad sunkiausia atsisakyti apeigų ir 
burtų — ji neteikė jiems reikšmės, bet ir negalėjo atmesti. Sakė, 
kad krikščionybė tėra dar vienas blogas jos įprotis. Rožinį ji 
kalbėdavo girta. Blogi įpročiai eina išvien... Jūsų kalba buvo 
puiki. Sakėte tiesą. Ji buvo maištininkė. 

— Manau, Normanui žuvus, ji verčiau būtų grįžusi į Korką. 
Taip sakė sesuo — ar kalbėjotės su ja? Ji sėdėjo eilės gale. 

— Pažįstu jos seserį. Atvažiuodavo mūsų aplankyti. Persime- 
tėme keliais žodžiais. 

Danielis vėl nusuko žvilgsnį, bet Kaningemas to nepastebė- 
jo ir kalbėjo toliau. 

— Ji pranoko savo laiką, ta Minė. Jai reikėjo gyventi mieste, 
ji buvo kosmopolitė... 

— Ne, jai patiko kaime. Čia ji surado gyvenimo prasmę. 

— Bet jos idėjos buvo miesto idėjos, jai būtų buvę geriau iš- 
važiuoti. 

— Galbūt. Vis dėlto ji taip nusprendė. Kaip sakėte, mylėjo 
gyvūnus. 

Kaningemui atnešė sriubos ir kurį laiką jis darbavosi su ser- 
vetėle ir su sviestu užtepta bandele. Danielis sriubčiojo arbatą 
ir stebėjo jį, vis dar nesuprasdamas, apie ką Kaningemas norė- 
jo taip skubiai pasišnekėti. Džiaugėsi galėdamas parylėti. 

— Užtruksime, kol sutvarkysime sodybos dokumentus. Tu- 
rėsiu surasti firmą, kuri išvalytų namus, paskui paduoti skel- 
bimą. Nemanau, kad tokios būklės namą greitai parduosime, 
bet ką gali žinoti. Taigi būkite pasiruošęs kelis mėnesius palū- 
kėti, kol reikalai išsispręs. 

— Kaip jau sakiau telefonu, man nieko nereikia. 

Kaningemas atsargiai paragavo sriubos. Nusišluostęs lūpas 
servetėle tarė: 

— Maniau, gal apsigalvojote, jei jau atvykote į laidotuves. 

— Nė nežinau, ko čia atvažiavau. Manau, turėjau... - Da- 
nielis delnais pasitrynė veidą, — savo akimis pamatyti, kad ji 
mirusi. Mes ilgai nebendravome. 

— Ji man sakė... Dėl sodybos neskubėkite spręsti. Kaip sa- 
kiau, pracis keli mėnesiai, kol viską baigsime. Po kiek laiko 
susisieksiu su jumis, tada matysite, kaip jausitės. 

— Gerai, bet galiu iškart pasakyti, kad neapsigalvosiu. Jei 
norite, padovanokite viską gyvūnų prieglaudai. Jai tai patiktų. 

— Na, atėjus laikui nuspręsime. 

Prieš juos tįsojo tyla, kaip šuo, prašantis paglostyti. 

Kaningemas spoksojo pro langą. 

— Minė buvo tikra brangenybė, ar ne? Linksmuolė. Turėjo 
puikų humoro jausmą, tiesa? 

— Neprisimenu. 

Vyras nepatenkintas dirstelėjo į Danielį, tada nukreipė dė- 
mesį į sriubą. 

— Tai ji sirgo vėžiu? — giliai įkvėpęs paklausė Danielis. 

Kaningemas nurijo kąsnį ir linktelėjo. 

— Supranti, ji nekovojo. Būtų galėjusi gydytis chemoterapija, 
operuotis, bet atsisakė visko. 

— Žinoma, tai panašu į ją. 

— Ji man prisipažino esanti nelaiminga. Žinau, kad prieš 
daug metų susipykote. 

— Ji jau prieš tai buvo nelaiminga, - tarė Danielis. 

Kaningemas gramdė dubenį, net šaukštas barškėjo. 

— Iš pradžių jūs buvote jos globotinis, tiesa? 

Danielis linktelėjo. Pečiai ir žastai staiga įsitempė, jis pasi- 
muistė, kad atsipalaiduotų. 

— Jūs jai buvote ypatingas. Ji man sakė. Tarsi savas, - kalbė- 
jo Kaningemas. 

Danielis pažvelgė į jį. Ant ūsų buvo sriubos lašelis, akys 
plačios, tiriamos. Danielis šiam vyrui pajuto keistą pyktį. Ka- 
vinėje staiga pasidarė per karšta. 

— Atsiprašau, — tarė Kaningemas modamas, kad atneštų 54- 
skaitą, tarsi supratęs, kad peržengė ribą. - Ji prašė, kad perduo- 
čiau jums dėžutę su daiktais. Daugiausia niekučiai ir nuotrau- 
kos — nieko vertingo, — bet ji norėjo, kad turėtumėte. Galite 
juos paimti dabar pat. Jie automobilyje. 

Kaningemas išgėrė puoduką. 

— Suprantu, jums sunku. Žinau, kad nesutarėte, bet vis dėlto... 

Danielis, neišmanydamas, ką sakyti, kraipė galvą. Gerklėje 
vėl įsitaisė skaudulys. Jis pasijuto taip, kaip anksčiau kremato- 
riumne, tramdė ašaras ir pyko už tai ant savęs. 

— O gal norėtumėte pats imtis tvarkyti namą? Kaip šeimos 
narys turite teisę... 

— Ne, pakvieskite firmą, ten nieko nėra... Aš tikrai neturiu 
tam laiko. 

Tai pasakęs jis pasijuto geriau. Žodžiai buvo lyg gaivus oras. 
Jie stiprino, palaikė. 

— Kol čia esate, galite nueiti ir susirinkti visus asmeninius 
daiktus, bet, kaip sakiau, ji kai ką sudėjo jums. 

Jie atsistojo eiti; Kaningemas apmokėjo sąskaitą. Prieš ati- 
darydamas duris, Danielis paklausė: 

— Ji nekentėjo, tiesa? 

Jiedu išėjo į ankstyvo rudens saulę. Nuo jos ryškumo Da- 
nielis net prisimerkė. 

— Kentėjo, bet žinojo, kad tai neišvengiama. Manau, jai vis- 
kas įgriso ir ji panoro tai užbaigti. 

Vyrai paspaudė rankas. Danieliui pasirodė, kad Kaninge- 
mas trumpu, stipriu rankos paspaudimu nori perduoti, kas liko 
neišsakyta. Jis pats panašiai spausdavo rankas klientams, kai 
teismas jiems skirdavo kalėjimą. Jėga perteikiamas gerumas. 

Jausdamasis išvarytas ir gavęs atleidimą, Danielis jau ketino 
nusigręžti, bet Kaningemas kilstelėjo rankas. 

— Jūsų dėžutė! Mano automobilyje jūsų dėžutė. Tuojau. 

Danielis palūkėjo, kol Kaningemas iš bagažinės ištraukė 
kartoninę dėžę. Laukų ir sodybų kvapas jo nenuramino. 

— Na štai, — tarė Kaningemas. — Nieko vertinga, bet ji norė- 
jo, kad paimtumėte. 

Siekdamas išvengti dar vieno rankos paspaudimo, Kanin- 
gemas pamojavo Danieliui krematoriumo automobilių aikšte- 
lėje. Danielį toks gestas sutrikdė, bet jis linktelėjo. Dėžė buvo 
lengva. Nė nepažvelgęs vidun jis persidėjo ją į savo bagažinę. 


Berniukas įkišo kojas į per didelius guminius. Per kojines jie atro- 
dė šalti, kaip sustingusi želė. Išbarstė vištoms maisto likučius, kaip 
prašė Minė. Stengėsi piršais neliesti šaltų daržovių, bet vienas ku- 
kurūzas prilipo prie nago. Nuspriegė jį kaip snarglį. Minė pasakė, 
kad, jos galva, jam sulaužyta nosis. Lesinant vištas jam buvo sun- 
ku kvėpuoti. Jis dėl to nesijaudino, nekentė jų kvapo: amoniako, 
sumišusio su pūvančiomis daržovėmis ir šlapiomis plunksnomis. 

Buvo šeštadienis, Minė jam kepė kiaušinienę su kumpiu. 
Danielis matė ją pro virtuvės langą. Rytais ji visada būdavo 
tyki. Jis žinojo, kad tai šalutinis džino poveikis. Jam buvo vie- 
nuolika ir jis išmanė apie narkotikus, gėrimą ir pagirias, nors 
pats dar nebuvo patyręs pagirių. Vis dėlto kartą buvo pasigėręs. 
Vieną vakarą į lovą nusinešė dvi skardines silpno šviesaus alaus 
ir, mamos kambaryje per nespalvotą televizorių žiūrėdamas 

„Dalasą, jas išgėrė. Apvėmė visą pižamą. 

Lesindamas paukščius išėdomis, segėjo mamos vėrinį — jam 
nerūpėjo, kad atrodo kaip mergaitė. Norėjo žinoti, kad vėrinys 
saugus. Norėjo žinoti, kad ji saugi. Spėliojo, ką praeitą naktį 
Minei pasakė socialinė darbuotoja. Kai važiuojant automobiliu 
Trisija tikino nieko nežinanti apie jo motiną ir gaisrą, jis juto, 


kad ji kažką slepia. 

Danielis grįžo namo, stengdamasis neatgręžti nugaros gai- 
liai žiūrinčiam Hektorui. Ožio snukis Danieliui priminė socia- 
linę darbuotoją. Koridoriuje jis nusispyrė batus. Prie pat durų 
gulėjo Blicas. Danieliui įėjus, šunėkas pakėlė galvą, bet nepa- 
sijudino, taigi berniukui teko jį peržergti. Virtuvėje kvepėjo 
riebalais, kiauliena ir svogūnais. 

Minė patiekė pusryčius. Dešrelės buvo tokios slidžios, kad 
čiuožinėjo lėkštėje. Paėmęs šakutę jis pradūrė odelę. Jam tai pa- 
tiko labiausiai — persmeigti odelę ir stebėti, kaip sunkiasi sultys. 

— Ar jau geriau jautiesi? — pasidomėjo ji. 

Danielis, nepakeldamas akių nuo lėkštės, gūžtelėjo. 

— Kaip nosis? Išsimiegojai? 

Jis linktelėjo. 

— Mums reikia pasikalbėti. 

Danielis pažvelgė jai į akis; šakutė sustingo virš lėkštės. Mi- 
nės akys buvo šiek tiek platesnės nei paprstai. Danielis pajuto, 
kaip dingo apetitas, dešrelės riebalai gerklėje atrodė glitūs. 

— Kartais, kai nutinka kas nors bloga, turbūt atrodo len- 
gviausia sprukti, bet aš noriu, kad tu pasistengtum nebėgti, o 
pažvelgti į daiktus tokius, kokie jie yra. Tai sunkiau, bet ilgai- 
niui apsimoka. Patikėk. 

— Aš nebėgau. 

— Tai ką darei? 

— Ėjau aplankyti mamos. 

Minė atsiduso ir stumtelėjo lėkštę. Danielis matė, kaip ji 
prikando lūpą, tada pasilenkė ir ištiesė jam ranką. Jis palengva 
atšlijo, bet Minė taip ir liko per stalą ištiesta ranka. 

— Mes išsiaiškinsime, kas nutiko tavo mamai. Noriu, kad 
žinotum: aš jiems kasdien skambinu pasiteirauti. Pažadu, iš- 
kapstysiu viską... 


— Jai viskas bus gerai. Visada būna gerai. 

— Ir aš tuo tikiu. Tik noriu, kad kliautumeisi manim. Aš 
tavo pusėje, mielasai. Tau nebereikia visko daryti vienam. 

Pažadu. Kliaukis. Visko daryti vienam. Žodžiai vvaksėjo 
krūtinėje. Tarsi jis būtų girdėjęs juos ne ausimis, tarsi jie būtų 
į jį lekiantys akmenys. Meilė. Pasitikėjimas. Vienatvė. Danielis 
nesuprato, kodėl jie taip skaudžiai smogia. 

— Nutilk. 

— Dani, žinau, kad nori pamatyti mamą. Suprantu. Aš tau 
padėsiu išsiaiškinti, kur ji, ir mes su tavo socialine darbuoto- 
ja aptarsime lankymus sveiku protu. Bet, Dani, turi valdytis. 
Negali nuolat bėgioti. Supranti, jie tave atims iš manęs, o aš to 
mažų mažiausiai noriu. 


Danielis gerai nežinojo, ar jam baisiau nematyti mamos, ar 
būti atimtam iš Minės. Jam įgriso nuolat kraustytis į naujus 
namus, o paskui vėl būti išsiųstam, bet jis nesitikėjo ir čia pasi- 
likti. Žinojo, kad netrukus teks išvykti. Geriausia, jei pats dėl 
to pasistengs. 


Iš pradžių jis suvokė savo pirštus, vis dar lipnius nuo kukurūzų, 
tarsi plėvėtus, paskui širdis ėmė smarkiai daužytis ir užėmė 
kvapą. Pakilo nuo stalo, kėdė nuvirto ant žemės. Nuo trenks- 
mo Blicas krūptelėjo ir pašoko ant kojų. Danielis išlėkė iš vir- 
tuvės ir nudūmė aukštyn į savo kambarį. 

— Dani! - girdėjo ją šaukiant. 

Jis atsistojo prie kambario lango ir pažvelgė žemyn į kiemą. 
Perštėjo akis, rankos drebėjo. Girdėjo ją ant laiptų, prisitrau- 
kiančią prie turėklo, kad būtų lengviau lipti. Jis atsigręžė, prieš 
akis šmėkštelėjo rožių pumpurai ant tapetų. 

Susigriebė rankomis savo plaukus ir pešė, kol ištryško aša- 
ros. Klykė ilgai ir garsiai, kol neteko kvapo. Jai įžengus į kam- 

barį, paėmė iš stalčiaus brangenybių dėžutę ir tėškė į spintos 
veidrodį. Minei žengus artyn, ištraukė stalčių ir sviedė jai po 
kojų. Matė, kaip Minė, norėdama jį pasiekti, užlipo ant lovos, 
tada jis kumščiu, o paskui galva ėmė daužyti į langą. Norėjo 
ištrūkti, pabėgti nuo jos. Norėjo mamos. 

Negirdėjo, ką ji sako, bet jos lūpos judėjo, o akys iš sielvar- 
to buvo nuleistos. Pajutęs ant savęs jos rankas, jis atsigręžė ir 
vožė jai į lūpas. Tada nusisuko. Nenorėjo matyti priekaišto jos 
akyse. Vėl ėmė daužyti langą, kumščiu, paskui galva, šis trakš- 
telėjo, tada ant peties pajuto jos rankas. Sugniaužęs kumščius 
apsigręžė, bet Minė jį prisitraukė ir paguldė ant žemės. 

Laikė apkabinusi. Jo veidas buvo prispaustas jai prie krūti- 
nės, jos rankos veržė jį lyg virvė, kūnas spaudė savo svoriu. Jis 
priešinosi. Spardėsi, bandė išsilaisvinti, bet veltui. Pamėgino 
vėl suklykti, bet ji tik dar tvirčiau jį suspaudė. 

— Na šrai, vaikine, viskas gerai. Viskas bus gerai. Išleisk garą. 
Viską išleisk. Šaunuolis. 

Jis neketino verkti. Tad nespėjo nė susitvardyti. Tiesiog 
jautėsi labai pavargęs. Viskas išsiveržė iš jo — ašaros, atodūsiai. 
Jis negalėjo jų sulaikyti. Minė atsisėdo ir atsirėmė į sudaužytą 
spintos veidrodį, nepaleisdama iš gniaužtų berniuko. Rankų 
nebespaudė, tik prisitraukė jį arčiau. Danielis ant kaktos juto 
jos lūpas. Suvokė, kokius garsus leidžia, sunkų, trūkčiojamą 
alsavimą, jos kvapą. Drėgna vilna staiga jį paveikė raminamai, 
ir jis įtraukė kvapą. 


Danielis nenumanė, kiek jie taip prakiūtojo, tik žinojo, kad 
ilgai. Lauke pasikeitė oras, drėgną rytą išstūmė ryški saulė, ji 
užliejo namus ir ūkį. Jis liovėsi verkęs, tik kvėpčiodamas gaudė 
orą, lyg ragautų ką nors labai karšta. Jautėsi išsekęs. Nenutuo- 
kė, kas bus toliau. 

— Ššš, mielasai, — kuždėjo ji, Danieliui mėginant alsuoti ly- 
giai. — Viskas gerai. Aš ne tavo mama. Niekada nebūsiu tavo 
mama, bet esu čia. Visada būsiu, kiek tik tau reikės. 

Jis jautėsi pernelyg pavargęs atsisėsti ar atsakyti jai, bet vie- 
na jo dalis džiaugėsi, kad ji yra čia. Danielis tvirčiau apglėbė ją 
per liemenį. Ji irgi spustelėjo jį. 


Po kiek laiko jis vėl galėjo ramiai kvėpuoti. Palengva Minė jį 
paleido. Vėliau, anksti vakare atsigulęs į lovą, jis mėgino pri- 
siminti, ar kas nors kada nors jį taip laikė. Dauguma žmonių 
jo taip arti neprisileisdavo. Mama pabučiuodavo. Taip, pirštais 
perbraukdavo plaukus. Porą kartų, kai jis susižeidė, guodė. 

Danielis padėjo Minei atsistoti, ir jie kartu pabandė sutvar- 
kyti kambarį. Langas buvo įskilęs, veidrodis sukultas. Minė, 
apžiūrėjusi nuostolius, atsiduso. 

— Atsiprašau, nenorėjau sudaužyti, — tarė jis. — Jei nori, sutaisysiu. 

— Nė nežinojau, kad turi šitiek pinigų, — nusijuokė ji. 

— Galėčiau šiek tiek gauti. 

— Vėl mąstai apie kišenvagio profesiją? Gal verčiau nereikia. 

Ji pasilenkė ir paėmė nuo grindų papuošalų dėžutę. Susirie- 
tė per klubus, užpakalis atsikišo, sijonas pakilo, tad jis išvydo 
baltas jos kojas ir vyriškas kojines iki kelių. Matė, kad nuvarg- 
dino ją. Jos skruostai buvo išraudę, lūpa prakaituota. 

— Galėčiau, pavyzdžiui, išnešioti laikraščius. 

— Išnešioti laikraščius? Galėtum savaitgaliais padėti man 
turguje. Panėšėtum kiaušinius. Už tai mokėčiau kišenpinigius. 

— Gerai. 

— Tik man reikia atsargaus žmogaus. Sugebėtum atsargiai 
elgtis su kiaušiniais? 

— Pažadu, būsiu atsargus. 

— Na, tai pamatysime. Pamatysime. 

Danielis lėkė viršydamas greitį, vėl atsidaręs langus, mėgauda- 
masis gaiviu oru, giliai visa diafragma alsuodamas. Suraukęs 
antakius žvelgė į kelią, mėgindamas suprasti, ko taip susijau- 
dino per laidotuves, o paskui įniršo ant Kaningemo. Tai buvo 
vaikiška ir nesantūru. Vairuodamas jis tyliai keiksnojo save. 

Dabar, vėl atsidūręs kelyje, jis pasijuto geriau: atsipalaidavęs, 
nors ir pavargęs. Bramptonas buvo raminamieji; mintys apie 
darbą liko toli. Jis dar kartą giliai įkvėpė ir susimąstė, ar jį 
apsvaigino mėšlo kvapas. Reikėjo iškart sukti į M6 ir mauti į 
Londoną - norėjo grįžti dar nesutemus, bet susivokė važinėjąs 
atviru langu, uodžiąs laukus, žiūrįs į namelius ir prisimenąs 
vaikystėje lankytas vietas. 

Bemaž netyčia atsidūrė A69 kelyje ir prieš Niukaslą pakliu- 
vo į spūstį. Neketino daryti lanksto, bet kai ką dar norėjo pa- 
matyti; kaip tik šiandien jam kai ką prireikė nuveikti. 

Danielis įsuko į miestą, pravažiavo universitetą ir atsidūrė 
Džesmondo kelyje. Dabar vairavo kur kas lėčiau, bemaž bijo- 
damas atvykti. 

Kai išlipo iš automobilio, saulė slapstėsi už debesies. Ne- 
užmiršo, kad laukia ilgas kelias, bet nusprendė dar kartą ją 
pamatyti. 

Kapinių vartai buvo raudono smiltainio arka, ir jis pasijuto 
traukiamas į gilumą. Žinojo, kur eiti; šį kelią buvo išmatavęs 
jaunuolio kojomis, ieškodamas vietos, kur ji ilsisi. 

Danielis nustebo, kaip greitai rado kapą. Baltas marmu- 
ras buvo pakeitęs spalvą, dėmėtas. Juodos vardo raidės beveik 
nusilupusios, tad iš tolo galėjai perskaityti Semas Džeraldas 
Hlantas, o ne Samanta Džeraldinė Hanter. Danielis, susikišęs 
rankas į kišenes, atsiduso. 

Antkapis buvo paprastas kryžius, po juo žvyras, kad nerei- 
kėtų gėlių, priežiūros, jokių meilės apraiškų. 

Sūpuodamasis ant kulnų prieš kapą Danielis prisiminė žo- 
džius iš Minės laidotuvių. Atsakomybė. Kūnas. Gamtos stichi- 
jos. Žemiškas. Dulkės. Pelenai. Pasitikėjimas. Malonė. Prisimi- 
nė, kaip dar būdamas jaunuolis stovėjo prie šio kapo ir jautėsi 
įžeistas, kad jo vardas nebuvo iškaltas pigiame marmure. Jis 
norėjo, kad čia būtų užrašyta: „Mielai mamai nuo Danielio 
Hanterio“ Ar ji buvo miela mama? Ar ji apskritai jį mylėjo? 

Jis ilgai niršo dėl šios mirties, bet dabar nebesijaudino, kad 
ant antkapio nėra jo vardo. Žinojo, kad jo DNR sutampa su 
kaulų po kojomis DNR, bet jam tų kaulų nebereikėjo. 

Pagalvojo apie Minę, sudegintą ir paleistą pavėjui. Minty- 
se užuodė ją, skruostu juto jos megztinio šiurkštumą, matė 
džiaugsmą mėlynose drėgnose akyse. Jis ieškos jos, kaip 
pačios būties, kaip trumpalaikės, nesugaunamos dabarties. 
Metų metus jis jos vengė, o dabar jos nebėra: nei senoje tro- 
boje, nei kieme, nei kapinėse, nei sesers akyse. Minė pradin- 
go nuo žemės paviršiaus, tik marmuro luitas nebyliai liudija 
jos pabaigą. 

Danielis prisiminė, kaip raudojo prie šio kapo. Dabar jis 
stovėjo sausomis akimis, rankos kišenėse. Minę prisiminė aiš- 
kiau nei savo motiną. Su mama gyveno tik visai mažas. Daug 

metų jų susitikimai būdavo nejaukūs ir trumpi. Jis bėgdavo 
pas ją ir būdavo ištempiamas. 

Jis liko su Mine. Praleido su ja vaikystę, paauglystę ir jau- 
nystę. Dabar, jai išėjus, jis jautėsi keistai ramus, bet vienišas: 
vienišesnis nei prieš jos mirtį. To jis ir negalėjo suvokti. Prara- 
do ją prieš daug metų, bet tik dabar pajuto netektį. 

Praradimų neįmanoma pasverti, manė jis. Vis dėlto dabar, 
apmąstydamas abiejų savo motinų netektį, juto, kad dėl Minės 
sielvartauja labiau. 


Pakeliui į Londoną Danielis sustojo Doningtono parko degali- 
nėje. Įsipylė benzino, nusipirko kavos, tada pirmą kartą nuo to 
laiko, kai išvažiavo, pasitikrino telefoną. 

Buvo praleistų skambučių iš darbo. Gurkšnodamas drun- 
gną kavą ir kvėpdamas benzino garus, Danielis paskambino 
Veronikai. Sėdėjo vairuotojo vietoje atviromis durimis, klausy- 
damasis duslaus greitkelio krebždesio už nugaros. 

— Viskas gerai? — paklausė Veronika. — Vis bandom tave pa- 
siekti. Nepatikėsi... Beje, kaip laidotuvės? Tikiuosi, ne artimo 
Žmogaus? 

Danielis atsikrenkštė. 

— Ne... Ne, kas atsitiko? 

— Tu neatsiliepei į skambučius! 

— Taip... buvau išsijungęs. Turėjau visokių reikalų. 

— Jei nori, gali vėl imtis Sebastiano Krolio bylos. Neatsisakysi? 

— Ką turi omeny? 

— Kenetas Krolis tikrai turi ryšių. 

Danielis pasitrynė skruostą. Buvo nesiskutęs, delnu juto šerius. 

— Byla atsidūrė pas Makmaną Volkersą, bet... patikėsi ar 
ne, Sebastianas atsisakė su jais dirbti. Baisiausiai užsiožiavo ir 
pareiškė, kad rik tu būsi jo solisitorius! 

— Kodėl Sebastianas nenori su jais dirbti? Ką jie padarė? 

— Na, kitą dieną, kai išvažiavai, solisitorius iš Makmano 
Volkerso nuvažiavo pasimatyti su Sebastianu. Aš jį pažįs- 
tu, Dugas Braunas, regis, Krolio mokyklos laikų bičiulis... 
Visų smulkmenų nežinau, bet Sebastianas su juo elgėsi /abai 
nemandagiai. Įsikišo tėvai, o tada Sebastianas puolė klyk- 
ti, rėkti, kad nori tavęs. Jis kuo rimčiausiai liepė sugrąžinti 
tave — jo teisininką Danielį, - Veronika net kretėjo iš juo- 
ko. — Viskas taip pašlijo, kad Makmanas Volkersas atsisakė 
bylos. Tas Kinkongas - kaip ten jį vadini - skambina man 
be atvangos. Jie nori, kad tu sugrįžtum, ir Sebastianas būtų 
patenkintas. 

Danielis užbaigė kavą ir prikando lūpą. Jis jautė poreikį 
ginti ir gelbėti berniuką. Sebastianui buvo tiek metų, kiek Da- 
nieliui, kai pirmą kartą atsirado Minės virtuvėje. Ber dabar 
Minės nebebuvo, o Danielis jautėsi išsekęs. Nebuvo tikras, ar 
pasirengęs imtis bylos. 

— Tai grįši? — aiškus jos balsas skambėjo reikliai. — Peržiūrė- 
jau bylos santrauką, gynyba, regis, turi tvirtą pagrindą. 

— Žinoma, grįšiu, — patikino Danielis, bet žodžiai atrodė lyg 
plėšte išplėšti iš jo. 

Greitkelis už jo dundėjo, ir jis nusigręžė nuo erzinančio, 
trikdančio triukšmo. 

— Puiku. Tai rytoj paskambinsi Irenai į biurą? Reikia įsiti- 
kinti, ar ji ir jos padėjėjas dar laisvi. Būčiau pati kreipusis į ją, 
bet iš pradžių norėjau atsiklausti tavęs. 


Danielis dūmė greitai, užpakaly palikęs šiaurę. Stabtelėjo prie 
biuro pasiimti užrašų apie Sebastiano bylą. Buvo vėlu ir, eida- 
mas per siurrealistiškai tylias patalpas, jis pajuto palengvėjimą, 
kad nėra nė vieno bendradarbio. 

Kai grįžo į žiedą, diena jau blėso. „Pietų Haknio“ kondi- 
terijoje nusipirko gatavo maisto, paskui Senojo Fordo kelyje, 
netoli savo buto, pasistatė automobilį. Saulė leidosi į Viktorijos 
parką, tvenkinys su fontanu it pavandenijęs saulės laikrodis 
atspindėjo kruviną dangų. Ore buvo justi kepsnių ant ugnies 
kvapas. Atidaręs automobilio bagažinę jis iškėlė Kaningemo 
perduotą dėžę ir, nunarinęs galvą, vienoje rankoje laikydamas 
dėžę, kitoje maistą ir raktus, nupėdino į butą. 

Jautėsi prislėgtas, prieš akis vis dar stovėjo tuščia sodyba, 
girgždanti nuo netekties. Jis vėl išgirdo gaidas, skausmingas, 
kaip apnuogintas kaulas. Jos skambėjo šaltai ir kietai. 

Dėžę pastatė ant virtuvinio stalo, bet nepasižiūrėjo, kas vi- 
duje. Palinkęs virš stalo dėžės šešėlyje greitom sukirto aštrų 
troškinį, paskui nusiprausė po dušu. Nustatė karštą vandenį ir, 
abiem rankomis suėmęs antgalį, pasilenkė po srove. Šluostan- 
tis perštėjo odą. Nuogas atsistojo vonioje, žvarbdamas pažvelgė 
į savo veidą veidrodyje ir prisiminė virš Bramptono viržynės 
sklandžiusį pelėsakalį. Ir pats jautėsi vienišas, nepalenkiamas, 
įtempęs sparnus kylantis su šilto oro srove. 

Pastarosios dvi dienos buvo nerimastingos, tik jis nesuprato, 
ar nuogąstauja dėl berniuko bylos ir visko, kas iš to plaukia, ar 
liūdi dėl netekties ir bijo gyvenimo be jos; dabar jis nebesisten- 
gė išmesti Minės iš galvos. 

Netektis. Danielis mąstė apie tai, trindamasis smakrą. Nu- 
sprendė nesiskusti. Netektis. Apsivyniojo liemenį rankšluosčiu 
ir atsiduso. Netektis. Ji tokia pat kaip visa kita. Prie jos galima 
priprasti. Jis beveik nieko nebejuto. Motina mirė, dabar neliko 
ir Minės; viskas bus gerai. 


Danielis apsirengė ir ėmė sklaidyti Sebastiano bylą. Vylėsi, kad 
Irena tebebus laisva ir mielai jos imsis. Jis iš pat ryto paskam- 

bins jos sekretorei. Jiedu su Irena glaudžiai bendradarbiavo ke- 
liose bylose, bet ypač juos suvienijo pernykštis Tairelio gaujos 
susišaudymo procesas. Nuteisus Tairelį, jie abu krimtosi. 

Paskutinį kartą jie matėsi kovą, per Irenos paaukštinimo 
į karališkąsias advokates vakarėlį, nors jam vos pavyko per- 
simesti su ja pora žodžių. Ji buvo londonietė, gimusi Barnse, 
keleriais metais vyresnė už Danielį, bet skaitė teisės paskaitas 
Niukasle. Irena stengdavosi padaryti jam įspūdį savo šiaurės 
rytų tarme. Danielis negalėjo įsivaizduoti, kad Sebastianą 
būtų gynęs kas nors kitas. 


Vienui vienas bute Danielis negalėjo užmigti, tad vėl kibo į 
darbą. Jo padėjėjas jau buvo peržiūrėjęs filmavimo kameros 
įrašus, perduotus gynybai. Danielis juos dar kartą peržvelgė, 
jei anas ką nors būtų praleidęs. Dienos metu kameros dau- 
giausia žiūrėjo į Kopenhagos gatvę ir Barnsberio kelią, tik po 
septintos vakaro atsigręžė į parką. Danielis prasuko juostą iki 
parko, bet jame nebuvo vaikų be priežiūros, nieko įtartino. 

Tik po pirmos nakties jis baigė rašytis pastabas apie Sebas- 
tiano gynybą ir nukėlė Minės jam paliktos dėžės dangtį. Joje 
buvo tai, ko jis ir tikėjosi: mokyklinės jo nuotraukos, iškylų į 
paplūdimį prie Taino žiočių nuotraukos. Čia buvo jo pradinės 
mokyklos medaliai ir vidurinės mokyklos apdovanojimai, vai- 
kystės piešiniai, paveikslėliai ir sena Minės adresų knygelė. 

Dėžėje gulėjo įrėminta nuotrauka, stovėjusi ant židinio at- 
brailos, vaizduojanti Minę su dukra ir vyru. Vyras laikė mer- 
gytę ant rankų, o ši pūtė burbulus, skrendančius Minei į veidą. 
Vaikystėje Danielis stebėdavosi šia nuotrauka, nes Minė atrodė 
labai jauna. Ji buvo lieknesnė, trumpais, tamsiais plaukais, pla- 
čia balta šypsena. Jam tekdavo atidžiai įsižiūrėti į nuotrauką, 
kad surastų pažįstamus bruožus. 


117 


Dėžės dugne Danielio pirštai užčiuopė kažką šaltą ir kietą. 
Baigęs alų, jis ištraukė daiktą iš dėžės gelmių. 

Tai buvo porcelianinis drugelis, mėlyna ir geltona spalvos 
atrodė ryškesnės, nei jis prisiminė. Atrodė pigus. Vienas spar- 
nelis nuskeltas, bet šiaip sveikas. Danielis pasidėjo jį ant delno. 

Pagalvojo apie Minę, renkančią ir kraunančią jam šiuos 
daiktelius, apie ligą, jos eigą. Įsivaizdavo, kaip ji prašo sese- 
lės padėti atsisėsti ligoninės lovoje, kad galėtų jam parašyti. 
Bemaž regėjo ją, tyliai šniokštuojančią nuo pastangų, žvilge- 
sį mėlynose akyse, jai pasirašant „mama“. Tada ji jau žinojo 
mirštanti. Žinojo niekada jo nebepamatysianti. 

Įtempęs atmintį pamėgino prisiminti paskutinį kartą, kai 
jiedu šnekėjosi. Per visus tuos metus nebuvo gimtadienio ar 
Kalėdų, kad ji neatsiųstų atviruko ar nepaskambintų. Pernai 
per Kalėdas jis buvo išvažiavęs į Prancūziją slidinėti. Ji pali- 
ko dvi žinutes ir atsiuntė atviruką su dvidešimt svarų čekiu. 
Jis, kaip visada, ištrynė žinutes, suplėšė čekį, o atviruką iškart 
sugrūdo į šiukšlių dėžę. Dabar dėl agresijos, slypėjusios už šių 
veiksmų, jį persmelkė kaltės jausmas. 

Turbūt paskutinį kartą jie kalbėjosi balandį, per jo gimta- 
dienį. Jis skubėjo; antraip prieš pakeldamas ragelį būtų patikri- 
nęs numerį. Iš darbo grįžo vėlai, alkanas. 

— Čia aš, mielasai, — tarė ji. Visada kalbėdavo draugiškai, lyg 
jie būtų matęsi vos prieš savaitę. — Tik norėjau palinkėti tau 
linksmo gimtadienio. 

— Ačiū, — padėkojo jis; žandikaulio raumuo trūkčiojo. - Da- 
bar negaliu kalbėti, išeinu. 

— Žinoma. Tikiuosi, smagiai pašvęsi. 

— Ne, einu darbo reikalais. 

— Ak, suprantu. Kaip sekasi darbe? Ar vis dar patinka? 

— Klausyk, kada pagaliau baigsi? — užriko jis. 

Minė tylėjo. 

— Nenoriu su tavim kalbėtis. 

Danielis prisiminė, kaip prieš padėdamas ragelį luktelėjo 
atsako. Tada ji tikriausiai jau žinojo apie vėžį. Padėjęs telefoną, 
jis visą naktį galvojo apie ją; iš pykčio maudė pilvą. O gal tai 
buvo kaltė? 


Mintyse tebeskambėjo laidotuvių muzika. Jis prisiminė prie- 
kaištingą Harietos toną, lyg jis dėl visko būtų kaltas, o Minė 
niekuo dėta. Danielis abejojo, ar ji pasisakė Harietai ką pada- 
riusi. Harieta manė, kad jis nedėkingas, bet iš tiesų nuskriaus- 
tas buvo jis. 

Danielis paėmė drugelį ir įsižiūrėjo. Prisiminė, kaip pirmą 
kartą atsidūrė Minės virtuvėje, kaip prikišo jai prie veido pei- 
lį, koks griežtas, nepalenkiamas buvo jos žvilgsnis. Tai jis pir- 
miausia ir pamilo joje - bebaimiškumą. 

Danielio mintys nukrypo į Sebastianą. Jis susimąstė, ką 
berniukas jame įžvelgė, kodėl pareikalavo, kad būtų jo advo- 
katas. Dar kartą nykščiu paglostė drugelį ir švelniai padėjo ant 
kavos staliuko. 

— Žiūrėk, — sušuko Danielis, mojuodamas Minei iš kiemo. — 
Aš jį maitinu! 

Jis stovėjo suglaudęs kojas ir šėrė ožį Hektorą morka. Pas 
Minę pragyveno jau beveik metus ir purviname galiniame kie- 
me bei prigriozdintoje virtuvėje jautėsi kaip žuvis vandenyje. 
Jam patiko jo darbai, patiko gyvūnai, nors Hektoras tik dabar 
jį pamažu priėmė. 

Minė pabeldė į langą. 

— Atsargiai! Jis gali būti klastingas. 

Mažoje Bramptono mokykloje jam irgi ėmė geriau sektis. 
Gavo kelias pastabas, o kartą net diržo — už tai, kad apvertė 
stalą, — bet buvo apdovanotas aukso medaliu už anglų kalbą ir 
sidabro — už matematiką. Minei gerai sekėsi matematika, ir ji 
mielai jam padėdavo ruošti namų darbus. Auklėtojai gražuolei 
panelei Pringl jis patiko, be to, priklausė futbolo komandai. 

Minė vėl patukseno į langą. 

— Saugok pirštus. 

Danielis išgirdo skambant telefoną, ir Minė pradingo iš 
lango. Buvo gegužė, aukštoje žolėje aplink namus pribarstyta 
vėdrynų ir saulučių. Apsvaigę drugiai pleveno nuo žiedo prie 
žiedo, ir Danis juos stebėjo trumpėjant morkai. Kai galiukas 

liko visai menkas, paklusdamas Minei atitraukė ranką. Hek- 
toras nuleido galvą ir užbaigė morką su visais lapeliais. Danis 
švelniai paglostė šiltus trumpus plaukus, bet, ožiui nuleidus 
galvą, atitraukė ranką ir žengtelėjo atbulas. 

— Vėliau gausi dar vieną, — pažadėjo. 

Su Mine jis irgi gražiai sutarė. Savaitgaliais jie abu linksmai 
prisikvatodavo. Vieną dieną po turgaus iš sulankstomo stalo ir 
krūvelės paklodžių svetainėje pasistatė palapinę. Vietoj lobio 
ji atsinešė seną brangenybių dėžutę, ir jie sulindo palapinėn, 
dėdamiesi esą turtingi beduinai. Pavakariams ji iškepė žuvies 
pirštelių, ir jie šveitė juos palapinėje imdami rankomis ir dažy- 
dami į kečupą. 

Kitą dieną jie žaidė piratus, ji liepė jam užrištomis akimis 
lenta nulipti nuo suolelio svetainėje. Jam patiko jos juokas, jis 
visada prasidėdavo trim garsiais pliūpsniais, paskui pereidavo į 
kikenimą ir kudakavimą, tai trukdavo kelias minutes. Jis nusi- 
šypsodavo vien pamatęs, kaip ji kvatojasi. 

Praeitą savaitgalį jie dažė jo kambarį, Minė leido išsirinkti 
spalvą. Danielis sienoms išrinko žydrą, durims ir grindjuos- 
tėms — ryškiai mėlyną. Ji priėmė jį dirbti drauge, ir jie visą sa- 
vaitgalį įsijungę radiją plėšė rožių pumpurus ir spalvino sienas. 


Trinktelėjo lauko durys, išėjo Minė prispaudusi prie kaktos 
delną. 

— Kas atsitiko? — pasiteiravo Danielis. 

Jis jau perprato Minės veido išraiškas. Dirbdama savo dar- 
bus, patenkinta ji dažnai susiraukdavo. Kai nerimaudavo ar 
pykdavo, kakta išsilygindavo, o lūpų kampučiai vos vos nusi- 
leisdavo žemyn. 

— Eikš, vaikine, eikš vidun. Ką tik skambino Trisija. Atva- 
žiuoja tavęs pasiimti. 

Nors dvelkė šiltas vasaros vėjelis ir eidamas vakaro ruošą 
Danielis prakaitavo, staiga jį nukrėtė šaltis. Saulė skaudžiai žy- 
drame danguje tebebuvo aukštai, bet jis pajuto, kaip ant kiemo, 
lyg metami jo paties minčių, krinta šešėliai ir temdo su žiedla- 
piais ir pumpurais žaidžiančių drugelių spalvas. 

Danielis uždėjo ranką ant Hektoro ir senasis ožys atšoko, 
kiek leido virvė perdžiūvusiame kieme. 

— Ne, aš nevažiuosiu. Niekur neisiu... Aš... 

— Pala, nesikarščiuok. Nemanau, kad ji nori tave kur nors 
perkelti; ji ruošia tau susitikimą su mama. 

Minė atsistojusi tarpdury pliaukštelėjo rankomis. Sučiau- 
pusi lūpas pažvelgė į Danielį. 

Staiga Danieliui kieme tapo pernelyg triukšminga: ūžė bi- 
tės, kudakavo vištos. Jis delnais užsispaudė ausis. Minė priėjo 
prie jo, bet jis išsisuko ir pasileido į namus. Ji rado jį svetainėje, 
susirangiusį už pianino — ten jis lįsdavo, kai panašiai jausdavo- 
si. Dabar retai taip nutikdavo. 

Jis stebėjo besiartinančias jos kojas, storas, purvinomis šle- 
petėmis; ji atsisėdo ant krėslo prie pianino, ir jis pamatė jos 
kulkšnis. 

— Mielasai, tau nebūtina važiuoti, kaip nori, bet aš manau, 
kad taip būtų geriausia. Suprantu, tai išmuša iš vėžių. Jau se- 
niai jos nematei, tiesa? 

Danielis šiek tiek pasislinko ir nesmarkiai spyrė į pianiną; 
šis dusliai suaimanavo lyg sužeistas. Danielis šniurkštelėjo. Jis 
užuodė nepoliruotą pianino medieną, traukė jos kvapą. Tai jį 
ramino. 

- Eikš. 

Paprastai Danielis nebūtų išlindęs. Būtų tūnojęs, o ji 
laukusi šalia, jeigu jis būtų buvęs susijaudinęs, arba išėjusi į 
gretimą kambarį, jeigu jis būtų elgęsis ramiai. Šiandien, ne- 

norėdamas, kad ji išeitų, Danielis išropojo ir įsitaisė ant jos 
krėslo ranktūrio. Minė priglaudė jį prie savęs. Jam patiko, 
kad ji tokia didelė. Net kūdikystėje mama jam atrodė trapi. 
Kai apkabindavo jį, kaulai kartais taip įdurdavo, kad net su- 
skausdavo. 

Danielis viršugalviu juto apvalainą Minės smakrą. 

— Manau, jie tik nori su tavim pasišnekėti, gerai? Paskui ga- 
lėsi grįžti, ir aš tau vakarienei iškepsiu jautienos kepsnį. Kol 
tavęs nebus, nupirksiu jį specialiai tau. Šeštadienį išsikepsime 
sekmadienio kepsnį — tik dėl tavęs. 

— Su Jorkšyro pudingu? 

— Žinoma, ir su padažu, ir su tavo užsiaugintomis morkomis. 
Jos pačios gardžiausios, kiek tik užaugino žemelė. Tau puikiai 
sekasi. 

Ji pakėlė jį nuo krėslo. 

— Gerai, eik praustis. Trisija tuoj bus čia. 


Trisijos vedamas prie automobilio, Danielis per petį žvilgčiojo 
į Minę. Jis vilkėjo languotus marškinius trumpomis rankovė- 
mis ir džinsus. Apėmė pažįstamas jausmas, lyg viduriai būtų 
išimti, o vietoj jų prigrūsta suglamžyto popieriaus ar sausų 
lapų. Jis jautėsi prikimštas, bet kartu tuščias ir lengvas. Segėjo 
mamos vėrinį; atsisėdęs į automobilį prie Trisijos, patrynė jį 
smiliumi ir nykščiu. 

— Dani, viskas einasi į gera. Nepasiduok. 

— Ar aš gyvensiu su mama? - žiūrėdamas pro šoninį langą, 
lyg galėtų atsakyti praeivis, paklausė jis. 

— Ne, negyvensi. 

— Ar jūs mane perkelsite kur nors kitur? 

— Kol kas ne, šįvakar parvešiu tave pas Minę. 

Tebežiūrėdamas pro langą, Danielis prikando lūpą. 

— Ar aš su ja pabūsiu vienas? 

— Su mama? Ne, Dani, deja, susitikimas bus stebimas. Nori 
pasiklausyti radijo? 

Danielis gūžtelėjo, ir Trisija pasukiojo rankenėlę, kol su- 
rado patinkamą dainą. Danielis pamėgino įsivaizduoti, kaip 
renka kiaušinius, sodina morkas ar žaidžia futbolą, bet galvoje 
buvo tuščia ir tamsu. Prisiminė, kaip sėdėjo spintoje juodame 
nuo dūmų mamos bute. 

— Ko kaišioji liežuvį? — staiga paklausė Trisija. 

Danielis įtraukė jį. Juto anglies skonį. 


— Ei, žmogau, na ir išaugai! 

Jos kaulai vis dar skaudžiai badė. Jis įsitempė, mamai dar 
nespėjus jo apkabinti, pasiruošė šonkaulių ir alkūnių dūriams. 
Mama atrodė kaip visada, tik paakiai dar labiau pajuodę. Da- 
nieliui nesinorėjo jos liesti, ir jį tai sukrėtė. 

Trisija stovėjo ir abiem rankomis laikė rankinę. 

— Atnešiu atsigerti, galėsite šiek tiek ramiai šnektelėti; pas- 
kui padėsiu jums. 

Danielis nesuprato, į ką ji kreipiasi. Nesusigaudė, kuo jiems 
reikia padėti. 

Matė, kad mama tuoj pravirks. Atsistojo ir paglostė plau- 
kus, kaip jai patikdavo. 

— Mama, viskas gerai, neverk. 

— Tu visada buvai mano didvyris, juk taip? Kaip tau sekasi? 
Ar geruose namuose gyveni)? 

— Viskas gerai. 

— Žaidi futbolą? 

— Truputį. 

Danielis žiūrėjo, kaip ji apkramtytais nagais šluostosi akis. 
Ant dilbių buvo mėlynių, bet jis stengėsi jų nepastebėti. 

Trisija grįžo su dviem puodukais kavos ir skardine sulčių 
Danieliui. Atsisėdo ant sofos, vieną puoduką pastatė prieš 
mamą. 

— Na štai. Kaip sekasi? 

— Neišeina. Man iš pradžių reikia cigaretės. Turi? — ji atsi- 
stojo, susiėmusi rankomis už galvos pažvelgė į Trisiją. Danielis 
negalėjo jos tokios pakęsti; šitaip jos veidas atrodydavo dar lie- 
sesnis. — Dani, gal tu turi? Man reikia cigaretės. 

— Atnešiu tau, — pasišovė Danielis, bet Trisija atsistojo. 

— Ne, lik čia. Aš... aš atnešiu cigarečių. 

Jie buvo socialinės tarnybos biure Niukasle. Danielis jau 
buvo čia lankęsis. Jis nekentė oranžinių ir žalių kėdžių pasvi- 
rais atlošais ir pilkų linoleumo grindų. Susmukęs ant kėdės, 
stebėjo pirmyn atgal vaikštinėjančią mamą. Ji mūvėjo džinsus 
ir vilkėjo aptemptus baltus marškinėlius. Jis matė jos stuburą 
ir aštrius klubų kaulų kampus. 

Nusigręžusi nuo jo, mama tarė: 

— Dani, nenorėjau prie jos sakyti, bet aš labai gailiuosi. At- 
leisk, kad buvau niekam tikusi. Žinau, be manęs tau geriau, 
bet aš jaučiuosi šūdinai... 

— Tu nesi niekam tikusi... — pradėjo sakyti Danielis. 

Įėjo Trisija ir padavė mamai cigaretes ir žiebtuvėlį. 

— Pavyko iškaulyti iš bendradarbio pusę pakelio „Silk Cut“. 
Sakė, gali pasilikti. 

Danielio mama pasilenkė per stalą ir, pridengusi delnu, lyg 
sėdėtų lauke vėjyje, užsidegė cigaretę. Stipriai įtraukė, Danielis 
pamatė, kaip jos veido oda aptempė kaukolę. 

— Dani, šią savaitę mes su tavo mama buvome teisme. 

Danielis stebėjo Trisijos veidą. Ji žiūrėjo į mamą pernelyg 
išplėtusi akis. Mama spygsojo į stalą ir vos vos lingavo. Jos 
rankų plaukeliai buvo pasistoję. 

— Dani, aš išnaudojau paskutinę galimybę. Tu nebegalėsi 
manęs lankyti; tave atiduos įvaikinti. 

Danielis žodžius girdėjo, bet ne tokia tvarka. Jie suplūdo 
visi iškart, kaip bičių spiečius. Motina nežiūrėjo į jį. Dėbsojo į 
stalą, alkūnėmis atsirėmusi į kelius; kol viską pasakė, du kar- 
tus užsitraukė. 

Danielis suglebęs tebesėdėjo ant kėdės. Sausi lapai viduje 
krustelėjo. 

Trisija atsikrenkštė. 

— Kai tau bus aštuoniolika, galėsi atnaujinti ryšį, jei tik pa- 
norėsi... 

Atrodė, kad lapai staiga užsidegė nuo mamos cigaretės ki- 
birkšties. Danielis įrempė pilvo raumenis. Pašoko, stvėrė ciga- 
retes ir sviedė jas Trisijai į veidą. Pamėgino jai smogti, bet ji 
suėmė jį už riešų. Prieš prispaudžiamas prie kėdės, jis dar spėjo 
įspirti jai į blauzdą. 

— Dani, nereikia, — girdėjo sakant mamą. — Tu tik viską ap- 
sunkini. Pamatysi, tai išeis į gera. 

— Ne, - klykė jis, jausdamas, kaip kaista skruostai ir plaukų 
šaknys. — Ne. 

— Liaukis, liaukis, - šaukė Trisija. Danielis juto iš jos burnos 
sklindant pieniškos kavos kvapą. 

Ant galvos pajuto mamos pirštus, jos nagai švelniai braižė 
odą. Prispaustas Trisijos, jis atsipalaidavo, tada moteris atsisto- 
jo ir pasodino jį ant kėdės. 

— Štai taip, — tarė Trisija. - Elkis gražiai. Artmink, tai ir tavo 
paskutinė galimybė. 

Danielio mama užgesino cigaretę į folijos peleninę ant stalo. 

— Eikš čia, — pakvietė ji, ir Danielis įkrito jai į glėbį. 

Pirštai, liečiantys jo veidą, dvokė cigarete. Jos kaulai vėl su- 
smigo į jį, ir jam suskaudo. 


126 


Trisijos vežamas atgal pas Minę, Danielis kraipė galvą į šo- 
nus. Juto, kaip darda padangos. Trisija išjungė radiją ir kartais 
pamėgindavo su juo pasišnekėti, lyg jis būtų prašęs ką nors 
paaiškinti. 

— Taigi kol kas liksi pas Minę, bet mes-atiduosime tave įvai- 
kinti. Tai puiki galimybė, iš tikrųjų. Nebereikės niekur kraus- 
tytis, turėsi savo namus, naują mamą ir tėtį, gal net brolių 
ar seserų — tik pagalvok... Žinoma, privalėsi ir toliau gražiai 
elgtis. Niekas nenorės įvaikinti blogai besielgiančio berniuko — 
sutinki? Naujai mamai ir tėčiui nepatiktų, jei juos spardytum 
ar daužytum... Kaip sakė tavo mama, viskas išeis į gera. Vy- 
resniems berniukams sunku surasti vietą, bet jei būsi geras, 
mums gali pasisekti. 

Važiuojant Karlailo keliu ji nutilo, ir Danielis užsimerkė. 
Atsimerkė tik tada, kai automobilis trūktelėjo ir sustojo. Pa- 
matė atbėgantį Blicą vizgančia uodega ir iškištu liežuviu. 

Danielis sunkiai nurijo seiles. 

— O jeigu niekas manęs nepanorės, liksiu čia? 

— Ne, mielasis... Minė tik globėja. Čia turės atvykti naujas 
mažas berniukas ar mergaitė. Bet tu nesijaudink. Surasiu tau 
naujus puikius... 

Trisijai nespėjus ištarti „namus“, Danielis užtrenkė dureles. 

Parko rūmuose Danielis buvo apieškotas ir patikrintas. Šuo 
apuostė drabužius ir lagaminą, ar nėra narkotikų. 

Patarnautojas atnešė kavos ir pasakė, kad netrukus bus at- 
vestas Sebastianas. Šarlotė paskambino atsiprašyti, kad šiek 
tiek vėluos, liepė pradėti be jos. Ankštoje patalpoje jis jautėsi 
nejaukiai. Jam patarė kambarėlį nuolat laikyti užrakintą, o ko 
nors prireikus skambinti avariniu skambučiu. Pilve juto popie- 
rius ir lapus, sausus ir šlamančius; kamavo nerimas. 


Sebastianą atvedė globėjos padėjėja. 

— Sebai, smagu vėl tave matyti, — tarė Danielis. - Gerai jau- 
tiesi? 

— Nelabai. Man čia nepatinka. 

— Norėtum ko nors atsigerti? 

— Ačiū, ne. Ką tik gėriau apelsinų sulčių. Galėtum mane iš 
čia ištraukti? Man čia nepatinka. Čia siaubinga. Noriu namo. 

— Mama su tėčiu dažnai aplanko? 

— Mama buvo porą kartų, bet aš noriu namo... Negalėtum 
kaip nors sutvarkyti? Aš tik noriu namo. 

Staiga Sebastiano galva nusviro ant alkūnės linkio. Kita 
ranka jis apsiglėbė save. 

Danielis atsistojo ir pasilenkė virš Sebastiano, uždėjo ranką 
berniukui ant peties. Paglostė ir parapšnojo. 

— Nagi, viskas gerai. Prisimeni, aš tavo pusėje? Žinau, kad nori 
grįžti namo, bet turime padirbėti su teisėsauga. Kol kas negaliu 
tavęs išlaisvinti. Teisėjas nori, kad būtum čia, kur tau saugu. 

— Man nereikia jokio saugumo. Aš tik noriu namo. 

Danielis pajuto berniukui užuojautą. Tai buvo lyg dilgini- 
mas: karštis ir niežulys, žadinantys praeitį. Jis prisiminė, kaip 
pirmą kartą atvyko pas Minę, kaip socialinė darbuotoja aiški- 
no, kad jo paties labui jam negalima matytis su mama. 

— Aš galiu tik padėti po teismo grįžti namo. Ką apie tai ma- 
nai? Pasiruošęs dirbti su manim? Man reikia tavo pagalbos. 
Vienas nieko nepadarysiu. 

Sebastianas šniurkštelėjo ir rankove nusišluostė akis. Kai 
pakėlė galvą, blakstienos buvo drėgnos. 

— Mama vėluoja, — tarė Sebastianas. — Turbūt guli lovoje. 
Tėtis išskrido vakar vakare. Būtų geriau, jei grįžčiau. Todėl ir 
turi mane iš čia ištraukti. 

— Kuo būtų geriau, jei grįžtum? — pasidomėjo Danielis. 

Nors neabejojo žinąs, ką atsakys vaikas, svarstė, ar tik savo 
jausmų neperkelia berniukui. 

— O tu myli savo tėvą? — pasiteiravo Sebastianas, lyg negirdė- 
jęs Danielio klausimo. 

— Aš neturiu tėvo. 

— Kvailiuk, visi turi tėvus. Negi nežinojai? 

Danielis šyptelėjo iš berniuko. 

— Na, aš jo niekada nemačiau. Tai ir norėjau pasakyti. Jis 
išėjo man dar negimus. 

— Ar jis buvo geras tavo mamai? 

Danielis išlaikė Sebastiano žvilgsnį. Suprato, ką berniukas 
mėgina pasakyti. Jis stebėjo berniuko tėvus, matė, kaip agre- 


129 


syviai Kenetas elgiasi su berniuko motina. Danielis sumirksėjo 
prisiminęs, kaip jo paties mamą sviedė per kambarį, net sulū- 
žo krėslo, ant kurio ji krito, ranktūris. Prisiminė, kaip stovėjo 
tarp jos ir vyro, norinčio ją vėl nuskriausti. Prisiminė, kaip 
drebėjo jo kojos, dvokė šlapimu. 

— Klausyk, turime kibti į darbą. Dabar, kai mes vėl bendra- 
darbiaujame, gal prisimeni ką nors, ką dar turėčiau žinoti? 

Sebastianas pažvelgė į Danielį ir papurtė galvą. 

— Dabar mes vienu du. Aš tavo advokatas, o tu mano klien- 
tas. Man gali sakyti viską. Aš tavęs nesmerksiu. Viską darysiu 
tavo labui. Ar ką nors norėtum man papasakoti apie sekmadie- 
nį, kai žaidėte su Benu? Jei taip, dabar pats laikas. Kad vėliau 
nebūtų staigmenų. 

— Aš jums papasakojau viską, visiškai viską. 

— Gerai, tai aš pasistengsiu tave iš čia ištraukti. 


Metalas tyliai kaukštelėjo į metalą, kaip esti sulimpant ma- 
gnetams — atsirakino elektroninės durys. Šarlotė susijaudinusi, 
atsiprašinėdama, žvangėdama apyrankėmis įpuolė į kambarį. 
Atgręžė į save Sebastiano veidą ir pabučiavo jam į smilkinį. 

— Labai atsiprašau, spūstis buvo siaubinga! — sušuko ji, at- 
laisvindama alyvinės spalvos šilkinį šalikėlį ir nusimesdama 
švarkelį. — Dar tie bjaurybės apsaugos šunys. Jie mane pergąs- 
dino. Jau maniau, amžiais nepereisiu. 

— Mama nemėgsta šunų, - įsiterpė Sebastianas. 

— Viskas gerai, — patikino Danielis. —- Aš tik norėjau su Se- 
bastianu peržvelgti, kas bus toliau. 

— Puiku, klokite, — su nesuprantamu entuziazmu sušuko 
Šarlotė. 

Ji vilkėjo palaidinę užsegama apykakle ir vis tampė ant 
plaštakų rankogalius. 

— Na, per šiuos porą mėnesių turėsime daug nuveikti, pasi- 
ruošti teismui. Sebastianai, tau reikės susitikti ir pasišnekėti su 
keliais žmonėmis... Susitarsime, kad tave aplankytų psicholo- 
gas, maždaug po savaitės galėsi dar kartą susitikti su baristere, 
pristatysiančia teismui tavo istoriją. Ar aišku? 

— Lyg ir aišku. O ką veiks psichologas? 

— Dėl to nėra ko nerimauti. Jis tik nustatys, kaip tu ištversi 
teismą. Atmink, jis mūsų liudytojas, taigi nesijaudink. 

Šiandien pamėginsiu paaiškinti, kokius argumentus prieš 
tave panaudos kaltinimo liudytojai — kokius faktus jie pa- 
teiks norėdami įrodyti, kad nužudei Beną. Mes neseniai ga- 
vome šiuos dokumentus, ir aš kuriu ginamąją kalbą, paremtą 
tuo, ką prieš tave pateiks kaltintojai... Jei ko nors nesupranti, 
sakyk. 

— Viskas aišku kaip ant delno, - patikino Sebastianas. 

Danielis nutilo ir pažvelgė į berniuką. Vaikystėje jo gyve- 
nimas buvo panašus į Sebastiano, tik jis neturėjo Sebastiano 
pasitikėjimo savimi. 

— Pagrindinis įrodymas prieš tave yra tai, kad tvirtini tik 
žaidęs su Benu, sakai, kad jis būdamas su tavim nukrito ir su- 
sižeidė, bet ant tavo drabužių ir batų yra Beno kraujo. 

— Tai menka bėda. 

Sebastiano akys staiga atgijo, sužibo. 

— Kodėl? 

— Na, jūs galėsite pasakyti, kad kraujas ir visa kita ant ma- 
nęs pateko jam susižeidus... 

Stojo tyla. Sebastianas sutiko Danielio žvilgsnį, tada link- 
telėjo. 

— Mes įrodinėsime, kad Benas pargriuvo ir susižeidė, be to, 
mama patvirtina tavo alibi nuo trečios valandos, o tai verčia 
suabejoti liudytojo parodymais, esą jis matęs tave vėliau tądien 

besimušantį su Benu. Vis dėlto prokuroras aiškins, kad kraujas 
ir DNR ant tavo drabužių įrodo, jog tu jį nužudei. 

Danielis dirstelėjo į Šarlotę. Abiejų rankų bevardžiai pirštai 
drebėjo. Ji atrodė išsiblaškiusi, Danielis net nebuvo tikras, kad 
ji girdėjo jį. 

— Aš Beno nenuskriaudžiau, aš tik žaidžiau su juo... 

— Žinau, bet kažkas jį nuskriaudė — supranti, smarkiai nu- 
skriaudė, kažkas jį nužudė. 

— Nužudyti nėra taip jau blogai. 

Kambario tyloje Danielis girdėjo, kaip Šarlotė ryja seiles. 

— Juk visi mirsime, — vos vos šypsodamasis tarė Sebastianas. 
— Nori pasakyti, kad žinai, kaip mirė Benas? Jei nori, gali 
man papasakoti. 

Danielis net susigūžė laukdamas, ką berniukas atsakys. 

Sebastianas pakreipė galvą ir vėl šyptelėjo. 

Danielis pakėlė antakius, paragino jį. Po kiek laiko vaikas 
papurtė galvą. 


Danielis į savo bloknotą surašė Sebastianui, kokie įvykiai jo 
laukia nuo pirmo oficialaus pasitarimo su baristere iki pasiren- 
gimo teismui. 

— Po parengiamojo tardymo reikės kurį laiką laukti teismo. 
Tuo metu tu ir tavo tėvai, jei turėsite klausimų, galėsite susitik- 
ti su manim ir pasikalbėti. 

— Jėga, — pradžiugo Sebastianas. — O... kada bus teismas? 

— Tik po poros mėnesių. Iki tol turime daug nuveikti, bet aš 
pažadu prieš teismą nusivesti tave ir parodyti salę. 

— Neeeeee, — užbliovė Sebastianas ir trenkė ranka į stalą. — 
Aš noriu išeiti greičiau. Nenoriu čia likti. 

Šarlotė atsitiesė ir įkvėpė, lyg kas jai į veidą būtų kliustelėjęs 
puoduką vandens. 

— Ei, brangusis, ei, - murmėjo ji, virpančiais pirštais liesda- 
ma Sebastiano plaukus. 

Sebastiano akys blizgėjo nuo ašarų. 

— Klausyk, Sebai, kai ką sugalvojau, — tarė Danielis. - Nu- 
bėgsiu ir atnešiu mums sumuštinių. Ką manai? 

— Aš nueisiu, - pašoko Šarlotė. Jai imant rankinę, Danielis 
ant riešo pastebėjo violetinę mėlynę. — Man išties reikia įkvėp- 
ti gryno oro. Tuoj grįšiu. 


Sunkioms durims dusliai trinktelėjus, Sebastianas pakilo ir 
ėmė vaikščioti po kambarį. Berniukas buvo liesas, gležnais rie- 
šais, smailomis alkūnėmis. Danieliui dingtelėjo, kad jis tikrai 
per menkas žiauriai nužudyti Beną. 

— Sebai, ar, be vyro, liepusio jums nesipešti, dar kas nors 
užkalbino jus parke? 

Kėdės buvo prisuktos prie grindų, tad Danieliui teko atsi- 
stoti, kad galėtų matyti Sebastianą. Berniukas jam siekė šiek 
tiek virš liemens. Benas Stouksas buvo trejais metais jaunesnis 
už Sebastianą, bet tik penkiais centimetrais žemesnis. 

Sebastianas gūžtelėjo. Nežiūrėdamas į Danielį papurtė gal- 
vą. Jis rymojo prie sienos, apžiūrinėdamas nagus, paskui pasu- 
kiojo smilių aplink nykštį. 

— Gal parke pastebėjai ką nors keistai besielgiantį — gal kas 
nors žiūrėjo, kaip žaidžiate? 

Sebastianas vėl gūžtelėjo. 

— Žinai, kodėl ji vilki tą palaidinę? — paklausė Sebastianas. 

Pakėlė rankas prie veido, sujungęs nykščius ir smilius, pa- 
žvelgė į Danielį pro pirštų stačiakampį. 

— Turi omeny mamą? 

— Taip, kai ji vilki šią palaidinę, ant jos kaklo yra smaugimo 
žymių. 

Sebastianas vis dar žiūrėjo į Danielį pro pirštus. 

— Smaugimo žymių? 

Sebastianas rankomis susiėmė už gerklės ir gniaužė, kol pa- 
raudo veidas. 

— Liaukis, Sebai, — subarė Danielis. Švelniai trūktelėjo ber- 
niuką už alkūnės. 

Sebastianas juokdamasis atsirėmė į sieną. 

— Išsigandai? — paklausė jis taip plačiai šypsodamasis, kad 
Danielis pastebėjo, jog jam trūksta danties. 

— Bijau, kad tau neatsitiktų kas nors bloga, - atsakė Danielis. 

— Tik norėjau tau parodyti, - paaiškino Sebastianas. Grįžo 
prie stalo. Atrodė pavargęs, mąslus. — Kartais susinervinęs jis 
spaudžia jai kaklą. Taip gali ir numirti, žinojai? Jei per stipriai 
suspausi. 

— Kalbi apie mamą ir tėtį? - 

Pasigirdo rakinamų durų garsas. Sebastianas pasilenkė per 
stalą, delnu prisidengė burną ir sušnabždėjo: 

— Jei patemptum žemyn palaidinės apykaklę, pamatytum 
žymes. 


Įėjo Šarlotė, nešina sumuštiniais, ir, kol ji kraustė maistą ir 
gėrimus, Danielis susivokė įdėmiai ją stebįs. Žvilgtelėjo į Se- 
bastianą, besirenkantį sumuštinį. „Būtų geriau, jei grįžčiau“, — 
sakė berniukas. Danielis vėl pajuto užuojautą vaikui. Prisimi- 
nė, kaip vyriškos rankos gniaužė gerklę jo paties mamai. Pri- 
siminė, kokią neviltį jautė atskirtas, negalėdamas jos apginti. 
Tai jį vertė daryti siaubingus dalykus. 

Vos išaušus Danielis įžengė į vištidę. 

Žemę dengė pirmas rudeninis šerkšnas, nuo šalčio stingo 
pirštai, tad nuo žvarbos jis slėpėsi plunksnų ir šiaudų šildomoje 
vištidėje. Minė tebemiegojo. Leisdamasis žemyn per žadintuvo 
skambėjimą girdėjo ją knarkiant. Svetainėje ant pianino dang- 
čio buvo prilaistyta gėrimo. Jis sudžiūvo ir virto balta dėme, 
panašia į didelę medžio pūslę. 

Dabar, jai gulint be sąmonės, jis stropiai ėjo ryto ruošą. Jautė- 
si keistai: vienišas, liūdnas, piktas — kaip sakalas, kurį vieną dieną 
eidamas į mokyklą matė ant pašto dėžutės dorojantį lauko pelę. 

Nenumanė, kur jo mama. Jautėsi taip, lyg ji būtų iš jo pavogta. 

Danielis paėmė šiltą rudą kiaušinį. Jau ketino dėti jį į kar- 
toninę dėžę, kaip visada Minės jam paliktą virtuvėje. Delne 
kiaušinis atrodė kietas, bet pirštais jis juto jo trapumą. Pirštai 
pažinojo lukštą ir skystą trynį viduje, viščiuko viltį. 

Negalvodamas, vien norėdamas delnu pajusti aštrų dūžtan- 
čio kiauto durstelėjimą ir šleikštų trynio varvėjimą, Danielis 
sutraiškė kiaušinį. Trynys nuvarvėjo pirštais it kraujas. 

Staiga sprandą ir nugarą užliejo karštis. Jis ėmė kiaušinius 
vieną po kito ir traiškė. Nuo pirštų galų ant šiaudų po šio ne- 
didelio smurtinio poelgio kapnojo skaidrūs lašai. 

Nepatenkintos vištos kudakuodamos, lyg protestuodamos 
ėmė bėgti nuo jo. Danielis vienai įspyrė, bet ši - įniršęs raibas 
vasnojantis gumulas — bloškėsi jam į veidą. Jis vis dar slidžiais 
nuo kiaušinių pirštais puolė vištą. Prispaudė ją prie žemės ir, 
sparnui trakštelėjus nuo jo svorio, išsišiepė. Atsisėdo ant kelių. 
Paukštis sukvaksėjo ir nuklibinkščiavo ratais, vilkdamas su- 
laužytą sparną. Snapas žiopčiojo be garso. 

Danielis, sunkiai alsuodamas, laukė tinkamos akimirkos. 
Nuo vištų klegesio ant rankų pasišiaušė plaukeliai. Lėtai, ap- 
galvotai, lyg lankstytų kojines, Danielis pamėgino nutraukti 
vištai sparną. Išsigandęs pražioto snapo ir kyščiojančio liežuvio, 
nulaužė jai kaklą. Pasilenkęs nutraukė galvą. 

Višta nutyko, apskritoje akelėje pasirodė kraujo. 


Išeidamas iš vištidės Danielis suklupo. Parkrito ant alkūnių, 
kraujuotomis rankomis užkliudė veidą. Atsistojęs grįžo namo 
kruvinu skruostu, sportinės kelnės ir pirštai buvo aplipę nuga- 
labyto paukščio plunksnomis. 

Jam grįžus, Minė nebemiegojo, pylė į puodą vandenį. Sto- 
vėjo nusisukusi nuo jo, apskretęs chalatas karojo iki blauzdų. 
Grojo radijas, ji niūniavo popmuzikos dainą. Danielis ketino 
lipti aukštyn į vonią, bet kojos tarsi jaugo į žemę. Jis panoro, 
kad ji atsigręžtų ir pamatytų jį tokį purviną nuo savo smurto. 

— Kas čia dabar? — atsigręžusi tebesišypsodama sušuko ji. 

Galbūr jai susiprotėti padėjo plunksnos, prilipusios prie kel- 
nių, o gal skaisčiu kiaušinio tryniu ir vištos krauju išterliotas 
veidas. Sučiaupusi lūpas, Minė prasibrovė pro jį į kiemą. Da- 
nielis pro galines duris matė, kaip ji sustojo prie vištidės durų 
ir delnu užsidengė burną. 

Minei grįžus namo, Danielis jos veide ieškojo įniršio, pasibai- 
sėjimo, nusivylimo. Ji nežiūrėjo į jį. Užbildėjo laiptais aukštyn 
ir netrukus pasirodė pilku sijonu, vyriškais batais ir ssnu megz- 
tuku — taip ji vilkėdavo tvarkydamasi. Danielis stovėjo laiptų 
papėdėje, kiaušiniai ir kraujas džiūvo ant rankų, tempė odą. Jis 
užtvėrė jai kelią būgštaudamas bausmės, norėdamas bausmės. 

Minė sustojo laiptų apačioje ir pirmą kartą pažvelgė į jį. 

— Nusiprausk, — tik tiek tepasakė. 

Prasigrūdo pro jį į kiemą. 

Pro miegamojo langą jis matė, kaip ji renka sudaužytus 
lukštus ir po purvą išmėtytus šiaudus. Jis nusišveitė rankas ir 
veidą, paskui stovėjo ir stebėjo, kaip ji darbuojasi. Nusiėmė nuo 
kelnių plunksną ir, laikydamas ją smiliumi ir nykščiu, žvelgė 
pro langą. Paskui paleido ir bežiūrint, kaip Minė grįžta namo, 
plunksnelė patikliai nusklendė su vėju. Minė už kojų nešėsi ne- 
gyvą vištą. Vištos kaklas maskatavo sulig kiekvienu žingsniu. 

Kol Minė triūsė apačioje, jis tūnojo po antklode, o paskui 
spintoje. Išsisklaidžius ryto įkarščiui ir energijai, ėmė urgzti 
pilvas. Pasidarė šalta, ir jis užsirempė ant plaštakų rankoga- 
lius. Išlindęs iš spintos pažvelgė į vos prieš savaitę sudaužytą 
veidrodį. 

Mažas bjaurybė, vėl prisiminė. Pažvelgė sau į veidą, jo dalys 
nesuėjo. Pajuto, kaip stipriau sutuksėjo širdis. Atsistojo laiptų 
apačioje, paskui ten pat atsisėdo, įsiklausė į virtuvėje Minės 
keliamus garsus. Blicas užbėgo viršun ir šnopuodamas pasi- 
žiūrėjo į jį. Danielis paglostė aksomines šuns ausis. Blicas kurį 
laiką leidosi glostomas, paskui nukūrė žemyn. Danielis pama- 
žėle-nusileido iki laiptų vidurio, paskui iki apačios, ten sustojo 
įsikibęs turėklų stulpelio. Tik po dešimties minučių sukaupė 
drąsą ir žengė prie virtuvės durų. 

— Nenoriu net žiūrėti į tave, — vis dar nusigręžusi tarė Minė. 

— Pyksti? 

— Ne, Dani, - ji atsisuko. Lūpos buvo kietai sučiauptos, krū- 
tinė išpūsta. — Man tik labai liūdna. Išties labai liūdna. 

Jos ryškiai mėlynos akys buvo veriamos, drėgnos ir pernelyg 
išplėstos. Atrodė, kad veidas dunkso virš jo, nors ji stovėjo kita- 
me virtuvės gale. Danielis atsiduso ir nunarino galvą. 

Ji patraukė jam kėdę. 

— Sėskis. Turiu tau darbo. 

Ji atnešė didelę pjaustymo lentą su negyva višta ir paguldė 
priešais jį. 

— Štai ką tu padarysi, — tarė ji, tvirtai laikydama vištą ir plėš- 
dama plunksnas. 

Ji plėšė ir plėšė, netrukus pasirodė plikos odos lopinėlis, bal- 
tas ir spuoguotas. 

— Šita nugalabyta višta bus mums vakarienei, — tarė ji. — Iš 
pradžių ją reikia nupešti, paskui išdoroti ir iškepti. 

Minė stovėjo ir žiūrėjo, kaip jis sugriebia minkštas plunks- 
nas, kaip jas visais pirštais raunant pasimato pilkos šaknys. 

— Plėšk, — tarė ji, — stipriai plėšk. 

Danielis per smarkiai patraukė ir kartu su plunksnomis nu- 
silupo oda, mėsa liko lyg nuplikyta. 

— Štai taip, — ji nustūmė jo ranką ir išrovė kuokštą plunksnų, 
paliko baltą, gūbriuotą odą. - Sugebėsi? 

Danielis susigėdo pajutęs, kaip sugniaužė gerklę ir sudrėko 
akys. Linktelėjo ir prasižiojo. 

— Nenoriu, — sukuždėjo jis. 

- Ji irgi nenorėjo mirti, bet tu ją suluošinai, o paskui nudai- 
gojai. Dirbk, dirbk, nelauk. 

Minė nusigręžė nuo jo ir kalbėdama trenkė stikline į me- 
dinį darbastalį. Danielis išgirdo žvangtelėjimą, ledo kubelių 
barškesį ir silpną citrinos sulčių varvėjimą, lyg sisiojimą. Citri- 

nų sulčių ji pildavo, kai neturėdavo pinigų pačioms citrinoms 
arba nesukdavo dėl to galvos. Blaivinantis atkemšamo džino 
butelio garsas privertė Danielį suvirpėti ir jis padarė, kaip 
liepta. Šįkart švelniau suėmė paukščio plunksnas ir trūktelėjo. 
Staigus paukščio apsinuoginimas net gąsdino. 


Nupešęs paukštį, Danielis atsisėdo plunksnomis aplipusiais 
pirštais, prieš save pasidėjęs spuoguotą vištą. Norėjo sprukti, 
lėkti per parką ir mažiems vaikams sumazgyti sūpynes. Norėjo 
grįžti į spintą, pajusti uždarą, tamsų jos glėbį. Nuo nupeštos 
negyvos vištos kvapo pykino. 

Minė paėmė vištą ir perpjovė nuo šlaunų. Pjovė tvirtai, 
šiurkščiai, Danielis juto, kiek ji įdėjo jėgos. Įkišo ranką į vidų, 
stori, raudoni pirštai pradingo. 

— Turi kišti ranką iki pat galo, kol užčiuopsi kietą gumu- 
lą — skilvį. Stipriai suimk jį ir švelniai, lėtai trauk. Žiūrėk, kad 
viskas išeitų kartu. Štai! Pamėgink, neketinu dirbti už tave. 

— Nenoriu. 

Danielis girdėjo, kad jo balsas skamba kaip inkštimas. 

— Nebūk mažvaikis. 

Minė niekada iš jo nesityčiojo, bet dabar Danielis jos balse 
girdėjo pašaipą. 

Pasilenkęs virš linguojančios kriauklės Danielis įkišo ranką 
į kruvinus vištos vidurius. 

— Dėl plaučių per daug nesijaudink, — kalbėjo Minė. - Jie 
dažniausiai būna prilipę prie kaulų. 

Danielį pykino, bet jis pamėgino sugriebti ir ištraukti šil- 
tus vidurius. Sulig kiekvienu truktelėjimu jo paties skrandis 
susigniauždavo, į gerklę pakildavo tulžis. Kai pagaliau pavyko 
išplėšti tamsiai raudonus glitėsius, jis atsitraukė atbulas, nes jo 
paties skrandžio turinys išsiliejo ant žemės kartu su paukščio. 

Danielis pasilenkęs vėmė ant virtuvės grindų. Buvo neval- 
gęs, tad vėmalai atrodė kaip geltonas vandeningas skystis, tyš- 
kantis ant paukščio vidurių. 

— Viskas gerai, — tarė Minė. — Aš sutvarkysiu. Eik ir nusi- 


prausk. 


Vonioje Danielis pasitąsė virš dubens, paskui susmuko prie 
sienos. Nuo lentynos jam šypsojosi drugelis. Jautėsi klaikiai. 
Kaip iš kiauto ištraukta sraigė. Nusiprausė veidą vėsiu vande- 
niu ir nusišluostė rankšluosčiu, tada šveitėsi dantis, kol neliko 
vėmalų skonio. 

Prieš grįždamas į virtuvę, kelias minutes palūkėjo. Viskas 
atrodė keistai, nesinorėjo išeiti iš vonios. Panašiai jausdavo- 
si namie vonioje, kai kuris nors iš tų mušdavo mamą. Pilve 
teliūskavo ta pati tamsi baimės sriuba, taip pat maudė rau- 
menis. 

Danielis atsargiai atrakino duris ir sustojo laiptų viršuje. 
Paskui su visais drabužiais atsigulė į lovą, bet miegas neėmė. 
Jis įdėmiai klausėsi virtuvėje Minės keliamų garsų. Atsidarė ir 
užsidarė orkaitė, grindimis nuaidėjo žingsniai, ji šnektelėjo su 
Blicu, įbėrė jam į dubenį ėdalo. 


— Šimtą metų ten pratupėjai, — išvydusi jį tarė Minė. — Ruo- 
šiausi eiti tavęs ieškoti. Jau po dviejų, o tu dar nepusryčiavai. 
Išalkai? 

Danielis papurtė galvą. 

— Vis dėlto valgysi. Sėskis. 

Danielis atsisėdo prie stalo ir nudelbė akis į kvailą padėkliu- 
ką su poniu. 

Minė jau buvo iškepusi ir supjausčiusi vištą. Ant jo lėkštės 
prie konservuotų kukurūzų ir virtų bulvių gulėjo krūtinėlės 
griežinėliai. 

— Valgyk. 

— Nenoriu. 

— Valgysi. 

— Nenoriu. 

Jis nustūmė lėkštę. 

— Nugalabyti nugalabijai, taigi turi prisiimti atsakomybę. 
Suvalgyk viską. Tada žinosi, kad ji negyva, o jos gėris yra tavyje. 

— Aš jos nevalgysiu. 

— Tu sėdėsi čia, ir aš sėdėsiu čia, kol suvalgysi. 

Minė trinktelėjo į stalą gėrimą. Ledukai prieštaraudami pa- 
šoko. 


Jie sėdėjo, kol Minė baigė savo gėrimą. Danielis manė, kad ji 
atsistos įsipilti dar, o jam tai bus proga pabėgti, bet Minė pali- 
ko stiklinę džiūti. Žiūrėjo į jį ir lėtai mirksėjo. Laikas žėlė ant 
jų, kaip samanos ant akmenų kieme. Danielis žiūrėjo į šaltą 
vištieną su daržovėmis lėkštėje ir svarstė, ar negalėtų jų praryti 
kaip tablečių. 

— O jeigu suvalgyčiau daržoves? 

— Tu protingas vaikis, tai ko klausi? Juk žinai, man nerūpi, 
ar paliesi daržoves, bet savo pribaigtos vištos suvalgysi kiekvie- 
ną kąsnelį. Tie paukščiai yra mano pragyvenimo šaltinis, bet 
aš ne dėl to pykstu. Žinai, kad atėjus laikui juos valgau. Aš 
rūpinuosi jais, myliu juos, taip, mes juos suvalgome, bet jie 
nužudomi deramai, nekankinant, ne iš neapykantos ar pykčio. 
Šis paukštis nebegyvas, ir mes jo nešvaistysime, bet aš noriu, 
kad žinotum, jog jis negyvas dėl tavo kaltės, dėl to, kad tu 
jį nugalabijai. Jei ne tu, rytoj jis būtų dėjęs kiaušinius. Dani, 

žinau, kad tau buvo sunku, ir tu gali bet kada su manim apie 
tai pasikalbėti. Žinau, kad pyksti, ir turi į tai teisę. Aš kiek 
įmanydama stengiuosi tau padėti, bet negaliu tau leisti žudyti 
paukščių kaskart, kai pasijunti blogai. 

Danielis pravirko. Sriūbavo kaip mažas vaikas, susmukęs 
ant kėdės, šlapiomis lūpomis tyliai gaikščiojantis savo liūdesį. 
Užsidengė akis, kad nereikėtų žiūrėti į ją. 

Baigęs raudoti atsimerkė ir kelis kartus giliai įkvėpė. Minė 
tebesėdėjo priešais jį su tuščia stikline, įsmeigusi plieno mėly- 
numo akis. 

— Na štai, nurimai. Atsikvėpk ir suvalgyk. 

Danielis pasidavė, atsisėdo tiesiai ir ėmė pjaustyti vištieną. 
Atsirėžęs gabalėlį, pasismeigė ant šakutės. Lyžtelėjo mėsą, pas- 
kui įsidėjo į burną. 


Kaltė 

Danielis žvilgtelėjo į laikrodį ir pamatė, kad jau beveik trečia 
ryto. Į kambarį skverbėsi šalta žydra šviesa. Jis nesusigaudė, ar 
šią atšiaurią, rūsčią šviesą meta mėnulis, ar gatvės žibintai. Dir- 
bo iki dešimtos, pavalgė prie stalo, o grįždamas namo užsuko į 
„Karūną bokalo alaus. Jį čaižė pavieniai troškimai, bet sunki 
diena viską išvalė, ir jis lengvutėlis vartėsi lovoje. 

Gulėjo tamsoje ant nugaros, susidėjęs rankas po galva. 
Mąstė apie metų metus puoselėtą pyktį Minei, perėjusį į metų 
metus trukusį abejingumą. Dabar jis suvokė, kad šitaip gynėsi 
nuo jos — pykčiu ir abejingumu. Jai mirus, pyktis liko, tik ne- 
beturėjo objekto. Pusiaumiga jis stebėjo, kaip pyktis sklando ir 
sukiojasi aplink. 

Prieš daug metų Danielis nusprendė ją palikti, tad dabar 
sunkiai sekėsi gedėti. Tam kad gedėtum, turi prisiminti, o pri- 
siminimai ir yra gedulas. Galvodamas apie universiteto baigimą 
ir pirmus porą metų teisininko darbo Londone, jis sumirksėjo 
prietemoje. Visa tai vyko be jos. Jis didžiavosi savarankišku- 
mu. Nutraukęs ryšius, pats susimokėjo už studijas, paskui, kai 
įteikus diplomą praėjo vos trys mėnesiai, gavo darbo firmoje 
Londone. Jis pasiėmė kreditą, bet dabar prietemoje nuoširdžiai 
suabejojo, ar be Minės išvis būtų įstojęs į universitetą. 

Juto, kaip jį gaubia tamsa, kaip ji tupia jam ant krūtinės 
pasislėpusi po gobtuvu, pavojinga, juoda ir žvilganti it varnas. 
Danielis ant nuogos krūtinės užsidėjo delną, lyg norėdamas 
nuslopinti nagų dūrius. 


Jis paliko j4, bet jos išėjimas skaudino labiau. Blaškydamasis 
jis juto jos mirtį, pranokstančią jo paties atitolimą. Jos mirtis 
buvo sunkesnė, tamsi, lyg plėšrus paukštis nakties danguje. 

Dešimt po trijų. 

Prasižiojęs ir atsimerkęs Danielis prisiminė, kaip nugalabi- 
jo vištą. Prisiminė, kaip vaikiškomis rankutėmis smaugė jai 
brangų paukštį. Atsisėdo ir iškėlė kojas iš lovos. Taip ir sėdėjo 
tamsoje, užsikniaubęs ant kelių. Nebuvo kam jį sulaikyti, tad 
užsimovė šortus, įsispyrė į sportbačius ir išėjo pabėgioti. 


»YS- e 


vo rudens rytą. Bėgdamas pro fontaną užuodė vandenį, paskui 
drėgnus medžių lapus. Kojų trepsėjimas į takelį ir šylantys rau- 
menys teikė energijos, jis bėgo greičiau nei paprastai, plačiais 
žingsniais, liemeniu pasidavęs į priekį. Netgi tokiu greičiu le- 
kiant į galvą lindo vaizdai ir blaškė dėmesį. Jis regėjo karstą, 
matė Minę su guminiais, rankomis įsisprendusią į klubus, vėjo 
nurausvintais skruostais; Blicą, pagarbiai nulenkiantį galvą, jai 
įėjus į kambarį; šviežiais kiaušiniais nukrautą turgaus prekys- 
talį; vaikystės miegamąjį su rožių pumpurais ant tapetų. 

Jis buvo tikras laukinukas. Kas kitas, jei ne Minė, būtų pa- 
ėmęs tokį vaiką? Socialinė darbuotoja jį perspėjo. Minė juo 
rūpinosi, kai niekas kitas nesugebėjo. 

Nors jau ir taip sunkiai alsavo, Danielis pasileido dar grei- 
čiau. Juto, kaip kaista pilvo ir šlaunų raumenys. Šoną pervėrė 
dieglys, ir jis sulėtino greitį, kad kūnas prisitaikytų, bet ne- 

sustojo. Ėmė alsuoti giliau ir lėčiau, kaip buvo mokytas, bet 
dieglys nepasitraukė. Parko tamsoje elgetos krustelėjo ant šaltų 
suolų, ant jų veidų supleveno laikraščiai. Mintys blaškėsi tarp 
dieglio šone ir niekaip neblėstančio skausmo galvojant apie 
Minę. Ji buvo kalta, bet, užsipultas per laidotuves, Danielis 
susimąstė, kiek pagreitino jos mirtį. Juk jis norėjo ją įskaudinti. 
Suvokė, kad ją baudžia. Ji to nusipelnė. 

Nusipelnė. Danielis susverdėjo, tada ėmė eiti žingsniu. Iki 
namų buvo likę dar pusantro kilometro. Naktis pasitiko susi- 
gėdusį, dvejojantį švytesį rytuose. Aušrą. Danieliui tai atrodė 
teisinga — nauja diena turi būti tarsi mažas prievartos veiksmas. 
Tamsiai mėlynas dangus įgavo kraujo atspalvį. Jis žingsniavo 
rankomis įsirėmęs į klubus, sunkiai alsuodamas, tarp menčių 
tekėjo kraujas. Nebuvo pasirengęs dienai. Jautėsi išsekęs jai dar 
neprasidėjus. 


Į butą grįžo išpiltas prakaito. Išmaukė puslitrį vandens ir pa- 
lindo po dušu. Stovėjo po čiurkšle ilgiau nei įprasta, leido van- 
deniui srūti veidu. Juto, kaip po treniruotės lėtai tvinkčioja 
kraujagyslės, tačiau šįkart jo tai neramino. Jis visą gyvenimą 
bėgo. Bėgo iš mamos namų, nuo jos draugų. Bėgo iš globėjų 
atgal pas mamą; nuo Minės paspruko į universitetą, į Londo- 
ną. Ir dabar troško bėgti — tebejautė tokį poreikį, piktą raume- 
nų alkį, — bet nebebuvo kur. Ir nebeliko nuo ko. Mama buvo 
mirusi, dabar išėjo ir Minė; neliko tos, kurią jis mylėjo, ir tos, 
kuri mylėjo jį, o kartu ir jo meilės bei įrodymų, kad jis gali būti 
mylimas. 

Rengdamasis jis atidarė Minės paliktą dėžę ir išsitraukė jos 
šeimos nuotrauką. Įdomu, kodėl ji jam paliko ją? Danielis su- 
prato, kodėl gavo jųdviejų su Mine paplūdimyje nuotraukas, 
turgaus prekystalio ar darbų ūkyje prisiminimus. Minės šeimos 

nuotrauka jį visada traukė, bet tik todėl, kad vaizdavo jauną 
Minę, gerą motiną, ir tobulą jos šeimą. Vaikystėje Danielis buvo 
pamišęs dėl tobulų šeimų. Stebėdavo jas autobusuose ir parkuo- 
se, alkanomis akimis tyrinėdavo tėvų su vaikais ir tėvų tarpusa- 
vio bendravimą. Jam patikdavo matyti, ko stigo vaikystėje. 

Raukydamas kaktą Danielis pasistatė nuotrauką ant židi- 
nio atbrailos, prie savo Niukaslo „United“ bokalo. 

Susisagstė marškinius, papusryčiavo ir pusę šešių jau buvo 
susiruošęs iškeliauti. Darbe bus šeštą. Valydamasis dantis ir 
mesdamas į lagaminą dokumentus kai ką prisiminė, grįžo prie 
dėžės ir išsitraukė drugelį. Nesuprato kodėl, bet ir jį įsidėjo į 
lagaminą. 


Išlipęs iš metro Liverpulio gatvėje, Danielis nusipirko laikraš- 
tį. Retai į darbą ateidavo taip anksti. Netgi laikraštis atrodė 
šviežutėlis, šiltas kaip duona. Jis žinojo, kad kavinė prie stoties 
tokiu laiku jau atidaryta. Nusipirko kavos ir, užuot iškart dro- 
žęs į biurą, prisėdo ir pasimėgavo prabanga skaityti laikraštį 
gurkšnojant karštą skystį. 

Ketvirtame „Daily Mail“ puslapyje Danielis išvydo antraš- 
tę „MIRTIES ANGELAS“ ir atsiduso. 


Vienuolikos metų berniukas sulaikytas dėl žiauraus aštuon- 
mečio Beno Stoukso nužudymo. Auka prieš savaitę rasta mir- 
tinai sumušta Barnardo parke, Islingtone. 

Generalinė prokuratūra teigia Islingtono rajono — pagal 
turimas žinias ten gyvena berniukas — policijai siūliusi apkal- 
tinti jį žmogžudyste. Benas Stouksas rastas negyvas paslėptas 
vaikų žaidimų aikštelėje. 

Džimas Smitas, Karūnos teismo prokuratūros vadovas, 
pasakė: „Mes įpareigojome policiją vienuolikos metų berniu- 
ką apkaltinti aštuonmečio Beno Stoukso nužudymu.“ 

Berniukas, kurio pavardės dėl teisinių priežasčių atskleisti 
negalime, penktadienio rytą pasirodė nepilnamečių teismo 
apklausoje Haiburio Magistratų teisme. Jis sėdėjo teisiamų- 
jų suole kartu su apsaugos policininku. Kai buvo skaitomi 
kaltinimai, berniukas vilkėjo marškinius ir žalią megztinį, 
ryšėjo kaklaraištį. Per apklausą jausmų nereiškė. Berniukas 
parvežtas atgal į izoliatorių ir vėl pasirodys teisme rugpjūčio 
23 dieną. 

Berniukas, gyvenantis prabangiame Angelo rajone su bi- 
ologiniais savo tėvais, pradinėje Islingtono mokykloje buvo 
gerai žinomas dėl smurtinių ir tvarką griaunančių veiksmų. 
Vakar motina atsisakė atidaryti duris reporteriams. Beno 
Stoukso tėvai pernelyg prislėgti kalbėtis su žurnalistais, bet 
perdavė pareiškimą, kuriame rašo: „Mes labai sielvartaujame 
dėl mylimo Beno mirties. Nenurimsime, kol nebus surastas 
dėl to kaltas asmuo ir įvykdytas teisingumas.“ 

Užpuolimas — panašus į kūdikio Džeimso Baldžerio nu- 
žudymą 1993 metais, įvykdytą dviejų dešimtmečių — tautai 
sukėlė siaubą. Ministras pirmininkas Deividas Kameronas 
ir vidaus reikalų ministrė Tereza Mei jį pavadino „šiurpiu“. 


Danielis atsilaisvino kaklaraištį ir pasikišo laikraštį po pažas- 
čia. Kava pravėso, ir jis ją gurkšnojo žingsniuodamas į biurą. 
Vietinėje spaudoje buvo ir daugiau straipsnių: trumpų prane- 
šimų apie parengiamąją apklausą. Šis straipsnis buvo kitoks. 
Vedamasis. 

Prasideda, pamanė jis. Jau prasidėjo. Įdienojo, bet dar tvy- 
rojo ankstyvo ryto nuotaika. Iš nuovargio maudė pilvą, no- 
rėjosi atsigulti ant šaligatvio, priglausti skruostą prie purvino 
akmens ir užmigti. 


Į darbą jis atėjo pirmas. Valytojai dar tuštino šiukšlių dėžes ir 


šluostė stalus. Savo kabinete baigdamas gerti kavą Danielis per- 
skaitė Sebastiano kaltinamuosius dokumentus. Čia buvo kelios 

sumušto Beno kūno nuotraukos. Pirmoje buvo vaizduojama 
pati nusikaltimo vieta: Beno veidas po plyta ir pagaliais, kuriais 
jis buvo daužomas — tarsi nusikaltėlis iš jo kūnelio būtų mėgi- 
nęs pastatyti šventyklą. Vėlesnėse nuotraukose buvo aiškiai ma- 
tyti veido sužalojimai: sulaužyta nosis ir suskaldytas akiduobės 
kaulas. Veidas nepanašus į vaiko, veikiau sulaužytos, sumaigy- 
tos lėlės. Danielis, žiūrėdamas į nuotraukas, raukė kaktą. 


Prieš pat devynias suskambo telefonas, ir jis pakėlė ragelį. 
— Skambina Irena Klark, — tarė Stefanija. 
— Gerai, sujunk. 

Danielis nekantravo išgirsti jos balsą. Jie nesimatė beveik 
metus, tik per jos paaukštinimo į karališkąsias advokates vaka- 
rėlį buvo trumpai susitikę. Išsiskyrė tą vakarą, kai buvo nuteis- 
tas Tairelis. Jis prisiminė plonas, pašaipias jos lūpas ir lenktus 
antakius. 

— Sveikas, Dani, kaip sekasi? 
— Verčiau pasakok, kaip tu laikaisi. Kaip karališkosios advo- 
katės gyvenimas? Sveikinu su paaukštinimu. 

Irena nusijuokė. 

— Rytoj einu susitikti su patologe. Palaikysi man draugiją? — 
paklausė Danielis. - Va, peržiūrinėju ataskaitas. 

— Taip, būtinai. Kaip tik skambinu pasiūlyti susitikti Žalia- 
jame parke ar dar kur nors ir kartu ten nueiti. 

— Žinoma, — sutiko Danielis. - O paskui galėčiau nupirkti 
tau išgerti — pakeltume taurę už tavo sėkmę. 

Jis tyčia kalbėjo savo atvira tarme. Šypsojosi laukdamas, 
kad ji nusijuoks. 

— Žiauriai dirbau, — tarė ji. — Apie tai neturėjau kada nė pa- 
galvoti. Bus smagu susitikti. Senokai nesimatėme. 
— Negaliu apsakyti, kaip džiaugiuosi, kad ėmeisi šio darbo. 

Nuoširdžiai kalbantis jo veidas atšilo. 
— Privalėjau. Tai palietė kažkokią stygą... — paaiškino ji. 
— Žinau. Man irgi. 


Pavakare Irena jau laukė jo Žaliajame parke. Atrodė išbalusi ir 
pavargusi, plaukai viršuje ir iš šonų priploti, lyg ji ką tik būtų 
nusiėmusi peruką, bet jį išvydus jos veidas nušvito. Danielis 
pakštelėjo jai į abu skruostus, o ji spustelėjo jam dilbį, paskui 
perbėgo ranka iki riešo, akimirką palaikė jį, tada paleido. 

— Ei, Dani, mažyli. Gražiai atrodai. 

— Tu irgi, - jis rimtai taip manė. 

Nors šviesūs plaukai buvo prispausti prie galvos, o akys pa- 
vargusios, gatvėje ji išsiskyrė iš kitų. Stovėjo pakreipusi smakrą, 
žavėdamasi juo. Prie Irenos jam visada parūpdavo ištiesinti nu- 
garą ir pečius. 

Jie patraukė Pikadiliu, pro Ricą, paskui pasuko į Čarltono 
rūmus, kur kabinete, žvelgiančiame į Šv. Jurgio parką, turėjo 
susitikti su patologe Džile Golr. 

Danielis eidamas uodė Irenos kvepalus, nors pravažiuojan- 
tys autobusai išmesdavo į orą šiltus dūmų kamuolius. Jų žings- 
niai derėjo, ir Danielio dėmesys trumpam nukrypo į jų kojų 
ritmą. 

Buvo vėlyva popietė, bet saulė negailestingai plieskė aukš- 
tai danguje, tarsi kritiška akis. Patologės kabinete jiems pa- 
lengvėjo: oro kondicionierius neveikė, bet čia buvo vėsu, die- 
nos karščio nepraleido storos akmeninės sienos. Ji sėdėjo už 
plataus stalo, vėžlio kiauto akinius nustūmusi ant garbanotų 
rusvų plaukų. 

— Gal galėčiau pasiūlyti arbatos ar kavos? - paklausė daktarė 
Golt. 


Danielis su Irena atsisakė. 

Daktarė Golr atsivertė rudą aplanką ir nuleido akinius ant no- 
sies galo, kad galėtų peržvelgti Beno Stoukso patologinę ataskaitą. 

— Daktare Golt, jūsų ataskaita labai įdomi, — tarė Danie- 
lis. - Neabejojate, kad mirties priežastis buvo ūmi subdurinė 
hematoma, sukelta smūgio į priekinę dešinę galvos pusę? 

Daktarė Golt pastūmė jiems rentgeno nuotrauką. Tušinu- 
ku parodė hemoragijos apimtį. 

— Jūs tikra, kad nužudymo įrankis yra nusikaltimo vietoje 
rasta plyta? — paklausė Irena. 

— Taip, kontūrai tiksliai atitinka. 

— Aišku. Pataisykite, jei klystu, — toliau kalbėjo Irena. — 
Mirties laiką nustatėte maždaug be penkiolikos šeštą vakaro, 
bet negalėjote nurodyti užpuolimo laiko — ar tai būdinga esant 
tokiems sužalojimams? 

— Taip, — patvirtino daktarė Golt, numetė tušinuką ir atsi- 
lošė rankas susidėjusi ant pilvo. - Esant tokiems sužalojimams, 
bemaž neįmanoma nustatyti užpuolimo laiko. Hemoragija su- 
kelia smegenų spaudimą, bet iki mirties gali praeiti nuo kelių 
minučių iki dešimties valandų. 

— Taigi tai reiškia, kad užpuolimas galėjo būti įvykdytas 
apie šeštą vakaro? — pakėlęs antakį paklausė Danielis. 

— Tikrai taip arba keliomis valandomis anksčiau. 

Danielis su Irena susižvalgė. Danielis jau girdėjo Irenos kal- 
bą teisme. 


Išėjus iš patologės kabineto jau buvo vėsiau, bet Londono gatvės 
vis vien atrodė purvinos, triukšmingos ir tvankios. Buvo po pen- 
kių, sausakimša, žmonės nardė vienas pro kitą lyg žuvys; auto- 
mobiliai pypsėjo dviratininkams; praeiviai kalbėjosi nematomais 
mobiliaisiais. Trinksėjo taksi durelės, kvėpčiojo autobusai, virš 
viso to žydrame.danguje be garso šaudė reaktyviniai lėktuvai. 

— Na, buvo naudinga, —- dėdamasi saulės akinius ir nusivilk- 
dama švarką tarė Irena. 

Jos pečiai buvo stiprūs, kampuoti, kaip tenisininkės, Da- 
nielis jais žavėjosi. Nusitraukė kaklaraištį ir įsikišo į kišenę. 

— Tai ar galėčiau karališkajai advokatei nupirkti išgerti? 


Jie dar spėjo rasti staliuką gatvėje. Sėdėjo vienas priešais kitą 
ir, ilgėjant šešėliams, pavargusioms vasaros vapsvoms tingiai 
sukantis aplink tuščias stiklines, gurkšnojo alutį. 

— Už tave, - tarė Danielis ir susidaužė bokalais. 

— Taigi, — Irena atsilošusi stebėjo jį. - Kaip manai, ar Sebas- 
tianas tai padarė? 

Danielis gūžtelėjo. Kakta jautė saulę. 

— Jis tvirtina, kad ne. Keistokas vaikas, bet, manau, sako 
tiesą. Jis tik susipainiojęs. 

— Mane jis glumina, bet... mes mažai bendravome. 

— Jis protingas, nors dar vaikas. Manau... jis gana vienišas. 
Prasitarė apie tai, kaip tėvas muša mamą. Jie turtingi, bet man 
tai neatrodo laimingi namai. 

— Tikiu. Tėvas atrodo nusistatęs prieš moteris — nenori, kad 
mes gintume jo vaiką, nes aš moteris. 

— Ne! - sušuko Danielis. - Tai dėl manęs. Jis mano, kad aš 
per jaunas ir nepatyręs. 

Irena atsiduso ir gūžtelėjo, paskui surimtėjo. 

— Iš to, ką išgirdome iš Golr, laisvai galėjo būti ir kitas už- 
puolikas. Sebastianas turi alibi nuo... 

— ...trečios valandos... O vyras, tvirtinantis vėliau matęs 
Sebastianą besimušantį, atrodo paveiktas policijos arba tiesiog 
susipainiojęs. Jo pateiktas Sebastiano apibūdinimas nėra tiks- 
lus... o kai toks nuotolis, medžiai - aš buvau parke - neabejoju, 
mes jį sutriuškinsime. Jei tik juostoje būtų kas nors naudinga. 

— Aš net pats peržiūrėjau juostą, kad nieko neliktų pražiop- 
sota. Žinoma, policija, kaip įprasta, pareikalavo tik savivaldy- 
bės įrašų... 

— Tu radai kitų? 

— Na, dviejuose greta esančiuose baruose veikia filmavimo 
kameros. Mes jas dar peržiūrinėjame, ieškome berniukų, bet 
net ir tai, kad Sebastianą neva matė... 

— Suprantu, jei tik tuo metu žaidimų aikštelėje aptiktume 
ką nors kitą, ne Sebastianą... 

Ji ranka pasirėmė smakrą ir pažvelgė į tolį, į autobusus ir 
dviratininkus gatvėje. Danieliui patiko jos meliono sėklos pa- 
vidalo veidas. Jis stebėjo, kaip ji užsikiša už ausies sruogą. 

— Dar neišsilaižiau žaizdų nuo praeito karto, - pagaliau tarė 
ji. - Ar kada nors apie tai galvoji? 

Danielis atsiduso ir linktelėjo, delnu persibraukė plaukus. 
Juos abu slėgė kaltės nuosprendis, įmetęs paauglį atgal į jį už- 
auginusią sistemą. Jiedu prisirišo prie aukšto berniuko ruda 
kaip kaštonas įrempta oda ir linksma, greitai nušvintančia, ne- 
kalta šypsena. Jį kalėjime pagimdė nuo kokaino priklausoma 
motina, jis augo vaikų namuose. Jiedu sunkiai kovojo už jį, bet 
jis buvo kaltas, ir teismas tai patvirtino. 

— Atvirai tariant, Tairelis yra viena iš priežasčių, kodėl 
ėmiausi šios bylos, — tarė ji. 

— Prieš kokį mėnesį buvau jo aplankyti. Jis laukė, kol galės 
pateikti apeliaciją... Nuėjau jam pasakyti, kad apeliacijos ne- 
bus. Jis baisiai sulįsęs. 

Danielis nusigręžė. 

— O šitam, - kalbėjo Irena, — vienuolika, bet jis smulkutis... 
O gal taip ir turi atrodyti vienuolikmečiai? Neišmanau... Tai- 
relis bent jau atrodė kaip jaunuolis. 

Danielis išgėrė didelį gurkšnį. 

— Turi tai užmiršti, — tarė jis. - Karališkiesiems advokatams 
tikrai nederėtų jaudintis dėl tokių dalykų. 

Jis mirktelėjo ir nusišypsojo, bet Irena neatsakė į jo šypseną. 
Žiūrėjo kažkur kitur, paskendusi prisiminimuose. 

— Dievulėliau, kaip mes tąvakar prisigėrėme. 

Irena įsidėjo į akis alaus kamštelius ir suvaidino Tairelį nu- 
teisusį teisėją. 

— Mano sesuo niekaip nesuprato, kodėl paskui jaučiausi to- 
kia prislėgta, — pasakojo Irena. - Ji vis kartojo man: „betgi jis 
buvo kaltas“, tarsi tai būtų svarbu, paneigtų, ką jie jam padarė. 
Prisimenu tą siaubo išraišką berniuko veide, kai jį nuteisė ka- 
lėti. Jis atrodė labai jaunas. Tada aiškiai jaučiau ir tebejaučiu: 
kad jam reikia padėti, o ne jį bausti. 

Danielis persibraukė plaukus. 

— Gal mes dirbame ne savo darbą, - sukikeno jis. — Gal tu- 
rėtume būti socialiniai darbuotojai. 

— Arba politikai — ir viską išspręstume, — Irena šyptelėjo ir 
papurtė galvą. 

— Tu puiki baristerė, bet būtum netikusi politikė. Tavęs nie- 
kam nepavyktų užčiaupti. Įsivaizduoji save „Newsnight“? Im- 
tum siautėti ir tavęs niekada nebepakviestų į laidą. 

Irena nusijuokė, paskui šypsena išblėso. 

— Tepadeda Dievas Sebastianui, jei jis nekaltas. Tris mėne- 
sius iki teismo praleisti izoliatoriuje sunku net suaugėliui. 

— Bus sunku, net jei jis kaltas, - baigdamas bokalą pridūrė 
Danielis. 

— Baisu net pagalvoti, - kalbėjo Irena. - Paprastai palaikau 
teisinę sistemą. Dirbdamas tokį darbą privalai palaikyti. Bet 
kai turi reikalų su vaikais — netgi dideliais, susipažinusiais su 
gatvės gyvenimu, kaip Tairelis, imi galvoti, kad turi būti kokia 
nors kita išeitis. 

— Anglija ir Velsas atsilieka nuo didžiosios Europos dalies. 
Daugumoje Europos šalių vaikai iki keturiolikos net neda- 
lyvauja baudžiamajame teisme, — Danielis padėjo ant stalo 
delnus. —- Vaikų bylos nagrinėjamos civiliniuose teismuose, 
dalyvauja šeimų advokatai, dažniausiai viskas vyksta slapta. 
Suprantu, jei įvykdytas smurtinis nusikaltimas, rezultatai 
dažnai gali būti tokie patys — bet vaikas globojamas, o ne... 
įkalinamas. | 

— Palyginti su Europa, pas mus tikri viduramžiai... 

— Žinau, sulaukei dešimties metų ir drožk į baudžiamąjį 
teismą. Rimtai — dešimties metų! Absurdas. Škotijoje iki šių 
metų buvo aštuoneri metai. Dieve, dar prisimenu, kai man 
buvo aštuoneri, dešimt... jaučiausi toks mažas, sutrikęs, toks... 
nesusiformavęs kaip asmenybė. Kaip tokio amžiaus gali būti 
laikomas atsakingu pagal baudžiamąją teisę? 

Irena linkčiodama dūsavo. 

— Ar žinai, kokio amžiaus baudžiamojon atsakomybėn gali- 
ma patraukti Belgijoje? 

— Keturiolikos? 

— Aštuoniolikos. Aštuoniolikos. O Skandinavijos šalyse? 

— Penkiolikos. 

— Taip, penkiolikos. O pas mus dešimties! Bet labiausiai 
mane siutina, kad bėda ne dėl pinigų, išteklių ar panašių šūd- 
niekių. Kiek maždaug tavo ginamų žmonių kilę iš sunkios 
aplinkos: narkotikai, smurtas šeimoje... 

— Nenumanau. Sakyčiau, mažiausiai aštuoniasdešimt pro- 
centų. 

— Ir aš taip manau. Dauguma klientų augo sunkiomis sąly- 
gomis... Ar žinai, kiek valstybei kainuotų visą gyvenimą rū- 
pintis sunkiu vaiku? 

Irena prisimerkė, susimąstė, tada gūžtelėjo pečiais. 

— Per pusę milijono svarų. Metai asmeninės psichoterapijos 
kainuotų daugiausia dešimtadalį to. Įkalinimas — senamadiš- 
kas dalykas, bet ir jis žvėriškai brangus. Vien matematika tu- 
rėtų juos įtikinti. 

— Tai kas čia dabar įsisiautėjo? Manau, mane pirmą pakvies- 
tų į „Newsnighr“. 

Irena šiltai pažvelgė į jį ir sriubtelėjo alaus. 

— Tau patinka ginti, ką? Išeina savaime. 

— Taip, man patinka stovėti šioje pusėje, - Danielis pasirėmė 
ant alkūnių. - Net jei man nepatinka mano ginamas žmogus, 
aš prisiverčiu į pasaulį žvelgti jo akimis. Turi galioti nekaltu- 
mo prezumpcija. Man patinka sąžiningumas... 

— Žinau; mes visi į šį žaidimą įstojome dėl sąžiningumo. 
Gaila, kad ne visada viskas atrodo sąžininga. 

Stebėdami po dienos darbų namo skubančių automobilių ir 
žmonių srautą, jie kurį laiką tylėjo. 

— Žinai, spauda dėl šito tiesiog pasius. Bus kur kas baisiau 
nei su Taireliu. Juk supranti, tiesa? — paklausė Irena. 

Danielis linktelėjo. 

— Ar jau kas nors kabinėjosi? — pasidomėjo ji. 

— Ne, o prie tavęs? 

Irena gūžtelėjo pečiais ir numojo ranka, lyg kažkas būtų 
prie jos kabinėjęsis, bet ji nenorėtų apie tai šnekėtis. 

— Aš nerimauju dėl jo. Vaikas juodinamas spaudoje, nesvar- 
bu, kad neįvardytas... Kur sąžiningumas? Dar net neprasidėjo 
teismas. 

— Iškelsi šią mintį, tiesa? 

Irena atsiduso. 

— Taip, mes galėsime paprašyti atidėti nuosprendį tvirtinda- 
mi, kad prisiekusiuosius dar prieš teismą paveikė žiniasklaida, 
ber abu žinome, kad tai beprasmiška. Žiniasklaida linkusi juo- 

dinti, ir taip bus visada. Be to, Dievas žino, kokia nauda būtų 
iš atidėjimo, jei vaikas, šiaip ar taip, uždarytas... 

Irena žvelgė į tolį, lyg mėgindama įsivaizduoti ginčus tikra- 
me teisme. Danielis žiūrėjo į šaltas, mėlynas jos akis. 

— Tu turbūt esi viena iš jauniausių karališkųjų advokačių, taip? 

— Ne, nešnekėk niekų, baronienei Skotland trisdešimt penkeri. 

— O tau šiemet sueis keturiasdešimt? 

— Ne, mulki, trisdešimt devyneri! 

Danielis išraudo ir nusuko žvilgsnį. Irena prisimerkusi pa- 
sižiūrėjo į jį. 

— Irena, — tarė jis pro šalį riedantiems automobiliams. — /re- 
na. Vardas tau pernelyg senamadiškas. 

— Man jį davė tėvas, - Irena nuleido galvą. - Ar gali patikėti, 
jis mane pavadino šventosios Irenos Romietės vardu. 

— Tikiu. 

— Dauguma šeimos narių mane vadina Rene. Tik bendra- 
darbiams aš Irena. 

— Tai aš toks ir esu? Bendradarbis? 

Ji nusijuokė ir užbaigė alų. 

— Ne, - jos akys koketiškai kibirkščiavo. — Tu esi mielas 
advokatas iš šiaurės rytų. 

Danielis vylėsi, kad ji išraudo, bet tai galėjo būti ir nuo alaus. 

— Ką manai apie tą mielą advokatą iš šiaurės rytų? — pasido- 
mėjo jis. 

— Jis visai neblogas, — šypsodamasi atsakė ji. 

Danielis nusijuokė iš jos tvirtų priebalsių. Irena kalbėjo ryš- 
kia Mersisaido tarme. 

— Džiaugiuosi, kad vėl dirbsime kartu, — nebesišypsodamas 
tyliai tarė jis. 

— Ir aš, — pritarė Irena. 

— Ei, argi tu ne žavus? Gerai, paimsiu tuziną. 

Danielis, skaičiuodamas gražą konditerijos krautuvėje dir- 
bančiai Džinai Vilks, juto, kad Minė jam šypsosi. Prieš porą 
savaičių ponia Vilks išbarė Danielį, kad keikėsi jos krautuvėje. 
Pasiėmusi kiaušinius ji nupėdino, o Danielis suskaičiavo pelną 
ledų dėžutėje. Trisdešimt trys svarai penkiasdešimt. 

Minė vėl šyptelėjo, ir jis pasijuto pakylėtas. Vis dar laukė 
jos atleidimo. 

— Tau puikiai sekasi prekiauti, - pagyrė Minė. — Gebi malti 
liežuviu. Vos per tris valandas uždirbome krūvą pinigų. Jeigu 
taip seksis visą dieną, gausi komisinių. 

— Kas tai? 

— Na, tarkime, jei pelnysime daugiau nei šimtą dvidešimt 
penkis, tu gausi dalį. 

Danielis įkvėpė ir nusišypsojo. 

— Klientams, regis, tu patinki, taigi esi vertas tų pinigų. Tu 
gražuolis. Tik pažiūrėk į Džiną. Neatitraukė nuo tavęs akių. 
Man ji vos išspaudžia šypsenėlę. 

Vėjas pūstelėjo į iškabą „Flinų ūkis — švieži gaminiai“. Da- 
nielis ją patiesino, tada užsitempė rankogalius ant plaštakų ir 
atsigręžė į Minę. 

— Man ji nepatinka. 

— Kodėl gi? — pasidomėjo Minė. Ji uoliai vedė apskaitą užra- 
šų knygelėje. - Senutė Džina nė musės nenuskriaustų. 

— Ji blogai kalba apie tave, - žiūrėdamas Minei į akis, viena 
ranka kišenėje tarė Danielis. - Turėtum paklausyti. Krautuvė- 
je ji visiems pliurpia apie tave. 

— Ak, tegu sau šneka, ką nori. | 

— Jie visi šneka. Žmonės krautuvėje, vaikai mokykloje. Visi 
sako, kad tu ragana, nužudei savo vyrą ir dukrą... 

Danielis stebėjo, kaip Minės veidas subliuško ir išpurto lyg 
tešla — tarsi ji būtų mirusi. Skruostai nukaro labiau nei papras- 
tai. Ji paseno. 

— Džinė sako, kad tu turi šluotą ir panašiai, o Blicas yra tavo 
giminaitis. 

Tada Minė pratrūko kvatotis skardžiu pilviniu juoku, net 
atsilošė. Vieną ranką užsidėjo ant pilvo, kita atsirėmė į stalą. 

— Jie tik erzina tave. Negi nesupranti? 

Danielis gūžtelėjo ir rankove nusišluostė nosį. 

— Nežinau. Tai tu nenužudei vyro žarstekliu? 

— Ne, mielasai, nenužudžiau. Kai kuriems žmonėms taip 
patinka dramos, kad jie prikuria visokių dalykų, nes tikras gy- 
venimas jiems negana įdomus. 

Danielis pažvelgė į Minę. Ji pūtė sau į rankas ir trepsėjo 
kojomis. Jos kvapas ramino jį, nors jis nenutuokė kodėl. Viena 
jo dalelė tikėjo Mine, bet ją užgoždavo abejonės. 

Socialinė darbuotoja patvirtino, kad su mama jis nebeben- 
draus. Nugalabijęs vištą Danielis dar du kartus bėgo į Niuka- 
slą, mėgino jos ieškoti, bet senuose mamos namuose gyveno 
kiti žmonės. Jis klausinėjo kaimynų, bet nė vienas nežinojo, 
kur išsikraustė jo mama. Vyras, su kuriuo jis kalbėjosi po gais- 
ro, pasakė, kad ji tikriausiai mirusi. 

Socialinė darbuotoja Trisija pranešė Minei, kad Danielį 
įtraukė į įvaikinamų vaikų sąrašą ir jis galįs „bet kada“ išvyk- 
ti. Dabar, jausdamas dar vienų naujų namų grėsmę, Danielis 
pamilo sodybą ir stengėsi elgtis gražiai. Trisija patvirtino, kad 
sulaukęs aštuoniolikos, jei norės, jis galės susirasti mamą, bet 
iki to laiko jam nevalia nieko apie ją žinoti. 

— Tai kaip mirė tavo vyras ir dukra? — žvelgdamas Minei į 
akis ir laižydamasis nuo šalčio džiūvančias lūpas paklausė jis. 

Minė iš pradžių dėjosi jo negirdinti, tvarkė prekystalį ir 
siaustėsi paltu. Paskui sutiko jo žvilgsnį. Griežčiausios jos akys, 
pamanė Danielis. Drėgnas jų mėlis labai skyrėsi nuo tamsių jo 
paties akių. Kartais net skaudėdavo į jas žiūrint. 

— Įvyko nelaimė. 

— Abiem? 

Minė linktelėjo. 

— Kas atsitiko? 

— Dani, kiek tau metų? 

— Dvylika. 

— Žinau, kad išgyvenai sunkius dvylika merų. Nenoriu nė 
spėlioti, kokių siaubingų dalykų matei, padarei ar patyrei. Tik 
žinok, kad su manim gali kalbėtis apie viską, kas tau nutiko. 
Aš tavęs nesmerksiu. Man gali pasakoti, ką tik nori. Ūgtelė- 
jęs tikriausiai suvoksi, kad apie kai kuriuos dalykus kalbėtis 
nelengva. Galbūt ir dabar yra dalykų, kurių nenori pasako- 
ti... kas nutiko tavo mamai ar kitiems žmonėms. Gali su ma- 
nim apie tai pasišnekėti, bet jei nenori, žinok, kad gerbiu tavo 
sprendimą. 

Žinau, kad esi dar vaikas, bet tu jau supranti, ką reiškia 
netekti žmogaus. Neabejoju, kad išmanai daugiau už kitus. 
Suprantu, kaip ilgiesi mamos. Praradimai — gyvenimo dalis, 
bet juos ne visada lengva pakelti. Tik žinok, kad kai labiausiai 

ilgiesi mamos, kai apima didžiausias liūdesys — tas skausmas 
man pažįstamas. Kartais, kai netenkame brangių žmnių, pa- 
saulis atrodo nykus. Tarsi mylimas žmogus būtų buvęs švieselė, 
o jam išėjus stojusi tamsa. Atmink, mumyse visuose dega ta 
švieselė, tas gėris, o tai, kad jaučiamės liūdni, nereiškia, jog 
negalime kitiems nešti laimės. Nešti laimę ir yra laimė... 

Ji taip giliai atsiduso, kad net krūtinė subangavo. 

— Tai sužinojau mirus Normanui ir Delijai, bet vis dar nega- 
liu apie juos kalbėti. Tikiuosi, mielasai, supranti mane ir žinai, 
kad taip yra ne dėl tavęs, o dėl to, kaip jaučiuosi. 

Normanas ir Delija. Danielis tyliai pakartojo vardus. Staiga 
prieš jį iškilo jų gyvenimai, tikri ir brangūs — kaip nudaigo- 
tosios vištos. Delija atrodė blyški kaip porcelianinis drugelis; 
Normanas — tamsus, kaip žarsteklis, kuriuo Minė jį neva pri- 
baigė. 

Danielis linktelėjo Minei ir ėmėsi perkrauti kiaušinius. 

— Aris tave skriaudė? — paklausė Danielis. 

Varvėjo nosis, liežuviu jis juto sūrsvus skystus snarglius. Už- 
rietė liežuvį prie lūpų, bet Minė jį sulaikė ir šiurkščiai nušluostė 
nosį panaudota nosine, kurią nešiodavosi megztinio rankovėje. 

— Turi omeny Normaną? 

- Jo. 

— Dievulėliau, ne. Jis buvo geriausias žmogus pasaulyje. 
Tikras džentelmenas. Jis buvo mano gyvenimo meilė. 

Danielis suraukė antakius ir vėl rankove nusišluostė nosį. 

— Gana. Šnekos apie praeitį nieko neduoda. 


Vakarop Danielis padėjo Minei susikrauti į automobilį ne- 
gausius likusius produktus, iškabą ir dėžutę su įplaukomis. 
Atsisėdo į priekį, Minė įsigrūdo į vairuotojo vietą ir užvedė 
automobilį. Ji sunkiai šnopavo, megztinio aptempta krūtinė 

spaudėsi prie vairo. Automobilis užsivedė iš trečio karto, Da- 
nielis pasukiojo radijo rankenėlę, kol rado dainą. Ryšys buvo 
prastas, trūkinėjo. 

— Užsisek diržą, — paliepė Minė. 

— Gerai, — atsakė Danielis. — Gal vėl pataisytum anteną, 
kaip anąsyk, kad važiuodami galėtume klausytis muzikos? 

Jam patiko važinėti su Mine, nors gerai nežinojo kodėl. Ji 
vairavo nervingai, trūkčiojamai, o automobilis atrodė senesnis 
už ją pačią. Jam būdavo smagu, kai ji stipriau suspausdavo vai- 
rą ir išdrįsdavo padidinti greitį. Tvyrodavo miglota pavojaus 
nuojauta. Minė išlipo ir palankstė anteną, pagamintą iš vie- 
linio paltų pakabo. Pasitaisius ryšiui, Danielis parodė iškeltą 
nykštį. 

Jie nuvažiavo per miestą. Duslintuve buvo skylė, ir Danielis 
matė, kaip pėstieji spokso į triukšmingą automobilį. Mąstyda- 
mas apie komisinius, kuriuos gaus šįvakar suskaičiavus pinigus, 
jis uždainavo kartu su radiju. Grojo „Erenkis traukia Holivu- 
dan“. Danielis pasilenkė, kad smiliais galėtų mušti ricmą į pirš- 
tinių stalčių. 

Minė žvilgtelėjo į jį ir staiga pasuko vairą. 

— Ką čia darai? Ką tu... Ką tau sakiau? — suklykė ji, ir Da- 
nielis atšlijo. 

Ji važiavo Didžiąja gatve į Karlailo kelią, pro sustatytų 
automobilių virtines. Vėl suktelėjo vairą, nes iš „Bertės žuvų. 
garsiai pypsėdamas išriedėjo prekinis autobusiukas. Minė nuo 
to garso net pašoko, o automobilis išlėkė į kitą gatvės pusę, 
ties įvažiavimu į Longtauno kelią. Minei staigiai pasukus vai- 
rą, Danielis ranka atsirėmė į prietaisų skydelį. Automobilis iš- 
vengė prekinio autobusiuko, bet slystelėjęs trenkėsi į metalinę 
užtvarą kitoje sankryžos pusėje. Danielį bloškė į priekį, galva 
trenkėsi į prietaisų skydelį. 

Delnu prispaudęs gumbą Danielis susirietė ant automobilio 
grindų prie pavarų svirtelės. Minė dėbsojo prieš save taip šno- 
puodama, kad net krūtinė kilnojosi; rankomis vis dar gniaužė 
vairą. Danielis ėmė kvatotis. Skaudėjo galvą, bet jam atrodė 
linksma, kad jį nubloškė po prietaisų skydu, o automobilis įsi- 
rėžė į turėklus kitoje kelio pusėje. 

Smarkūs „Frenkis traukia Holivudan“ mušamieji mažame 
automobilyje dabar atrodė per garsūs. 

Minės kvėpavimas aprimo, ji palietė Danielį. Danielis 
manė, kad ji paglostys jam galvą ir paklaus, ar viskas gerai. 
Tačiau ji šiurkščiai sugriebė jį už rankų ir užtempė ant sėdynės. 

— Ką, po galais, dirbi, - purtydama jį užriko Minė. 

Jie daug visko kartu patyrė, bet Minė nė karto nebuvo pa- 
kėlusi balso. Danielis kilstelėjo pečius prie ausų ir pasisuko 
taip, kaip matytų ją akies kampeliu. Minės akys buvo išplėstos, 
matyti dantys. 

— Ką tau sakiau? Prašiau užsisegti diržą. Privalai važiuoti 
prisisegęs. Supranti, kas galėjo atsitikti?.. 

— Aš užmiršau, — sušnabždėjo Danielis. 

Minė vėl sugriebė jam už peties. Danielis per striukę juto 
jos pirštus. 

— Negalima užmiršti. Turi daryti, ką liepiu. Turi segėti sau- 
gos diržą. 

— Gerai, — sutiko Danielis, tada garsiau pridūrė: — Aišku. 

Minė atsipalaidavo. Tebelaikė jį už peties, bet taip smarkiai 
nebespaudė. Buvo uždususi, susikrimtusi žvelgė žemyn. 

— Aš tik bijau, kad tau kas nors neatsitiktų, — sušnabždėjo ji, 
tada prisitraukė jį prie savęs. - Bijau, kad tau kas 2075 neatsitiktų. 

Danielis plaukais juto jos kvėpavimo šilumą. 

Minė išjungė radiją. Jiedu kurį laiką sėdėjo tylomis. Danie- 
lis garsiai rijo seiles. 

— Gerai, užsisek dabar. 

Danielis padarė, kaip liepta, spragtelėjo diržo sagtį. 

Minė išlipusi apžiūrėjo buferį ir variklio gaubtą, paskui 
vėl įsėdo į automobilį. Atsikrenkštė ir užvedė variklį. Jis matė, 
kaip ant vairo dreba jos pirštai. Danielis pasitrynė vietą, kur ji 
spaudė. Tylėdami jie grįžo į sodybą. 


Danielis nuėjo šerti gyvulių, Minė tuo metu ėmė taisyti va- 
karienę. Kai jis grįžo ir kojinėmis perėjo per purvinas virtuvės 
grindis, Minė pylėsi sau džino. Paprastai ji būtų laukusi va- 
karienės, bet dabar, kasydama ištemptą Blico pilvą, iš anksto 
ruošė sau didelę stiklinę. Danielis, išgirdęs šnypštimą ir ledo 
kubelių traškesį, pažvelgė į ją. Matė, kad jos rankos tebevirpa. 

— Atsiprašau, — žiūrėdamas į šunį tarė jis. 

Ji gurkštelėjo, tada atsiduso. 

— Viskas gerai, vaikine. Aš irgi atsiprašau. Pratrūkau, oi, 
kaip pratrūkau. 

— Kodėl važinėji mašina, jei taip nemėgsti? 

— Na, kai ko nors bijai, dažnai geriausia daryti kaip tik tai, 
ko bijai! 

— Kodėl gi tu bijai vairuoti? 

— Na, bijau ne paties vairavimo. Tai, kas mus gąsdina, daž- 
niausiai susiję su mūsų širdimi ir jos ydomis. Visą laiką ko 
nors baiminiesi — iš baimių niekada neišsivaduoji. Nieko tokio. 
Baimė — kaip ir skausmas — yra tam, kad kai ką sužinotum 
apie save. 

— Ką turi omeny? 

— Kada nors suprasi. 


Vakarienei buvo keptos jautienos, morkų, žirnių ir keptų bul- 
vių. Danielis atlaisvino ant stalo vietos ir išdėliojo padėkliu- 

kus bei įrankius. Brėkštant vakarui vištos spietėsi prie lango. 
Tiekdama vakarienę Minė gurkšnojo jau antrą džiną, rankos 
nebedrebėjo. Danielis pajuto, kaip jį apima pažįstamas trum- 
palaikis liūdesys, lengvas it drugelis. Pašiurpo rankos. Jis pa- 
ėmė šakutę. 

— Mine? 

— Hmm? 

Ji pakėlė galvą. Veidas vėl buvo atsipalaidavęs, skruostai 
rausvi. 

— Trisija šią savaitę neskambino? 

— Ne, mielasai. O ką? Nori su ja pasišnekėti? 

— Tik norėjau paklausti, kas būtų, jei manęs niekas neįvai- 
kintų... Kada mane išvežtų į vaiknamį? Noriu žinoti, kada tai 
nutiks. 

Danielis ant rankos pajuto šiltus jos pirštus. 

— Tave tikrai įvaikins. Valgyk. 

— Ojei ne, ar galėčiau likti čia? 

— Kol jie leis, galėsi likti. Bet tave įvaikins. Juk nori to, ką? 
Turėti savo šeimą. 

— Nežinau. Mielai likčiau čia su tavim. 

Jis nudelbė akis į maistą. 

— Na, ir man patinka būti su tavim, bet aš neapgaudinėju 
savęs, kad čia tau geriausia. Jauni tėvai, gal net broliai ir sese- 
rys — štai ko tau reikia. Tikrų naujų namų. 

— Man jau bloga nuo naujų namų. 

— Dani, kiti namai bus paskutiniai. Aš tuo neabejoju. 

— Kodėl šitie negali būti paskutiniai? 

— Valgyk, atauš vakarienė. 


Jie kartu sutvarkė stalą, Danielis šluostė indus, o Minė pylėsi 
dar vieną porciją. Jis stebėjo ją akies kampučiu, matė, kad jos 

judesiai sulėtėję, kūnas apsunkęs. Minė iš svetainės atsinešė 
pinigų dėžutę ir atidarytą padėjo ant kavos staliuko prie savo 
džino. Lenkdamasi per liemenį, sunkiai alsuodama ji užkūrė 
ugnį, ir spragsinčios rūkstančios anglys palengva ėmė šildyti 
kambarį. Ji užleido klasikinę muziką, tada klestelėjo į krėslą ir 
išmaukė dar gurkšnį. 

— Ar jau gausiu savo komisinius? - klaupdamasis ant grindų 
prie kavos staliuko paklausė Danis. 

— Na, matysim. Iš pradžių noriu, kad suskaičiuorum. Mokėsi? 

Danielis linktelėjo. Atskyrė monetas nuo banknotų ir ėmė 
pašnibždom skaičiuoti. Pro lėtą jos išrinktą simfoniją buvo 
girdėti židinio liepsnos traškesys. Blicas atsictūpė iškelta galva, 
kaip visada, kai grodavo muzika. Pakraipė ausis, tris kartus 
apsisuko ir įsitaisė prie jos kojų, snukį pasidėjęs ant letenų. 

— Kiek? — Danieliui baigus skaičiuoti, paklausė Minė. 

— Šimtas trisdešimt septyni svarai šešiasdešimt trys pensai, — 
atsakė Danielis. 

— Sudėk viską atgal į dėžutę, o sau pasiimk penkinę. Ačiū 
už sunkų darbą. 

Danielis padarė, kaip sakyta. Atsisėdo sukryžiuotomis ko- 
jomis ir įsmeigė akis į penkių svarų banknotą. 

— Labai greitai suskaičiavai pinigus. Ar tikrai nesuklydai? 

— Tikrai. Nori patikrinti? 

— Parikrinsiu vėliau, nors tikiu tavim. Tu sumanus berniu- 
kas, tiesa? Galėtum geriau mokytis. 

Danielis gūžtelėjo, užsiropštė ant sofos, atsigulė ant nuga- 
ros ir pasikišo rankas po galva, kad matytų Ming. 

— Mokytoja irgi sako, kad, jai paklausus, žinai atsakymus, 
bet niekada neužbaigi kontrolinio ar testo. Neatlieki namų 
darbų ir nepadarai užduočių. Kodėl? 

— Man neįdomu. 

Minė susimąstė. Danielis matė, kaip ji pakėlė smakrą ir 
įsispoksojo į ugnį. 

— Pagalvok apie savo mamą, apie tėvą, jei jį prisimeni, — ty- 
liai tarė ji. - Kaip manai, ar jie gerai gyvena? 

Danielis palaukė, kol ji atsigręžė ir pažvelgė į jį, tada gūž- 
telėjo pečiais. 

— Kai įsivaizduoji save suaugusį - kaip manai, ką veiksi? 

— Noriu gyventi Londone. 

— Ką ten veiksi? Kokį darbą norėtum dirbti? Aš nekalbu 
apie vagiliavimą. 

— Nežinau. 

— Na, ar norėtum daug uždirbti, padėti žmonėms, dirbti 
lauke?.. 

— Noriu daug uždirbti. 

— Galėtum būti bankininkas. Dirbtum miesto centre, Lai- 
vyno gatvėje... 

— Nežinau. 

Ji nutilo ir vėl nusigręžė į ugnį. Lauke jau buvo tamsu, Da- 
nielis matė lange atsispindinčią liepsną ir jos veidą. 

— Pažvelgę į tavo gyvenimą turbūt matome, kad dabar jį 
tvarko įstatymai, tiesa? Teisme tikriausiai buvai daugiau kartų 
nei aš, teisėsauga nusprendė, kad dėl savo saugumo turi būti 
atskirtas nuo šeimos. Galvoju, ar tik iš tavęs neišeitų puikus 
teisininkas. Tada galėtum tarti svarų žodį šiais klausimais ir 
gerai uždirbrtum. 

Danielis sutiko jos žvilgsnį, bet nieko neatsakė. Dar niekas 
su juo taip nesikalbėjo. Niekas jam nesakė, kad jis gali pasi- 
rinkti, ką gyvenime daryti. 

— Dani, ateinantys metai turbūt bus svarbiausi tavo gyve- 
nime. Kitamet pradėsi lankyti gimnaziją. Pasaulis bus tau po 
kojų, pamatysi! Galėsi dirbti Londone, daryti, ką panorėjęs, 

patikėk. Mano mažylė Delija buvo tokia kaip tu. Nepaprastai 
gabi. Jai sekėsi visos pamokos: matematika, anglų, istorija. No- 
rėjo tapti gydytoja. Ir jai būtų pavykę... 

Minė vėl nusisuko į krosnį. Ugnelė sušildė kambarį, jos 
skruostai paraudo ir ėmė žvilgėti. 

— Ką reikia daryti, kad taptum teisininku? 

— Mielasai, tereikia gerai mokytis ir įstoti į universitetą. 
Prisimink žmones, kurie tave žemino. Parodytum jiems, ką? 
Baigtum universitetą ir taptum teisininku, - ji sukikeno įsmei- 
gusi akis į ugnį, paskui pakilo įsipilti dar gėrimo. - Įsivaizduok, 
kaip didžiuotųsi tavo mama. 

Danielis gulėjo ant sofos ir stebėjo, kaip rąžosi Blicas: sma- 
krą nuleidžia iki kilimo, ištiesia užpakalines kojas. Prisiminė 
ankstesnį globėją, laikantį jį už peties ir šnypščiantį: „mažas 
bjaurybė“, prisiminė vieną mamos draugą, trenkiantį jam į 
veidą ir išvadinantį „bepimpiu“, nes, nupirkęs jam cigarečių 
popieriaus, parnešė per mažai grąžos. Jis giliai įkvėpė. 

— Tai užtenka vien gerai mokytis? 

— Na, tai pradžia. Tikrai neaiškinčiau tau viso šito, jei ne- 
manyčiau, kad verta pamėginti. Žinau, kad esi protingas. Ne- 
abejoju, galėtum jiems parodyti. 

Minė išėjo iš kambario, Danielis girdėjo, kaip ji virtuvėje 
taisosi gėrimą. Oda juto krosnies kaitrą, o iš vidaus šildė Mi- 
nės žodžiai. Jis jautėsi stiprus, bet geras. Panašiai jausdavosi 
rūpindamasis gyvūnais. 

Minė vėl šleptelėjo į krėslą, apsilaistė gėrimu megztinį, pa- 
trynė ranka, kad įsigertų. 

— Taigi jei būčiau teisininkas, galėčiau padėti berniukams 
likti su mamomis? 

— Mielasai, esti įvairių teisininkų. Vieni dirba su šeimomis, 
o jei tau tai įdomu, ir tu galėtum tapti toks. Kiti dirba su dide- 

lėmis kompanijomis, dar kiti - su nusikaltėliais ar nuosavybe... 
supranti, padeda žmonėms nusipirkti namus. 

— Tai viskas būtų kaip Karūnos teisme? Aš stovėčiau prieš 
teisėją? 

— Taip, galėtum stovėti. Tau puikiai sektųsi. 

Danielis kurį laiką mąstė klausydamasis, kaip jos stiklinėje 
skimbčioja ledukai. 

— Galiu įjungti televizorių? — paklausė jis. 

— Gerai. Išjunk muziką, tik atsargiai, nesubraižyk plokšcelės. 
Prisimink, kaip rodžiau. 

Danielis pašoko ir švelniai pakėlė adatą nuo plokštelės. 
Abiem rankomis laikydamas už kraštų, kad nepaliktų pirštų 
atspaudų, nukėlė plokštelę ir atsargiai įkišo į įmautę. 

Televizorius buvo senas, nespalvotas, reguliuojamas ranke- 
nėle. Danielis ją sukiojo, kol surado komediją, tada stryktelėjo 
atgal ant sofos. 

— Tau reikėtų nusipirkti spalvotą televizorių. 
— Nejaugi? Aš ir taip randu, kur panaudoti pinigus. Kai būsi 
turtingas teisininkas, galėsi mums nupirkti. 

Ji mirktelėjo, ir Danielis nusišypsojo. Viduje buvo šilta nuo 
minties, kad liks čia ateinančius metus ir šią vietą vadins na- 
mais. Susirangęs ant sofos, jis žiūrėjo komediją „Ar jus jau ap- 
tarnavo?“ ir šypsojosi, bet iš pokštų nesijuokė —- suprato tik kai 
kuriuos. Tuo pat metu girdėjo spragsint ugnį ir skimbčiojant 
ledukus. Suvokė, kad jaučiasi saugus. Su ja jis jautėsi saugus, 
nors ji buvo girta, prastai vairavo ir keistai kvepėjo. Jis nenorė- 
jo iš čia išvykti. 

Pasibaigus serijai, Blicas pasiprašė į lauką, ir Danielis jį išlei- 
do pro užpakalines duris. Blicui grįžus, Danielis užšovė duris 
ir pasiėmė iš skardinės sausainį. Minės stiklinė buvo tuščia, 
veidas ašarotas. 


170 


Žiūrint į ją, šiluma išblėso. Minė spitrijo į televizorių, bet 
Danielis suprato, kad ji nieko nemato. Jos veidas atspindėjo 
pilką šviesą. Danielis priėjo prie krosnies ir atsistojo nugara į 
ją, užpakaliu ir kojomis juto karštį. 

— Viskas gerai? — paklausė jis. 

Minė delnu persibraukė skruostus, kairį ir dešinį, bet veidu 
jau tekėjo naujos ašaros. 

— Atleisk, mielasai. Nekreipk į mane dėmesio, — tarė ji. — 
Maąsčiau apie šiandieną. Tu mane baisiai pergąsdinai. Pažadėk 
visada segėti diržą, net jei važiuotum kita mašina. Pažadėk... 

Ji pasilenkė, krumpliai virš krėslo briaunos pabalo, lūpos 
sudrėko nuo ašarų ir seilių. 

— Pažadu, - tyliai tarė Danielis. - Einu miegoti. 

— Gerai, brangusis, saldžių sapnų, — ji dešine rankove persi- 
braukė veidą kartą, antrą, trečią. - Neužmiršk pasidėti pinigų 
į savo paršelio banką. Nesinešk į mokyklą ir nepirk šlamšto. 
Eikš... 

Ji ištiesė rankas, ir Danielis lėtai prisiartino prie jos. Minė 
suėmė jį už riešų ir švelniai prisitraukusi pakštelėjo į skruostą. 
Jis akimirką ilgiau pabuvo jos glėbyje, dešiniu skruostu jausda- 
mas šiurkščią vilną, o kairiu — drėgną vilną. 

Buvo po devintos, Danielis savo bute kirto gatavą tailandietiš- 
ką troškinį. Dar turėjo darbo, todėl sėdėjo virtuvėje įsijungęs 
nešiojamąjį kompiuterį, gurkšnojo alų ir stengėsi padažu neap- 
laistyti klavišų. Tyliai grojo radijas. Kitą rytą jam reikėjo daly- 
vauti teisme, vagiliavimo iš parduotuvės byloje. Danielis savo 
klientei, keturių vaikų motinai, pasakė, kad galima tikėtis, jog 
ji nebus įkalinta. Dabar jis peržiūrinėjo faktus ir užsirašinėjo 
detales. 

Sebastianas iš jo atėmė daugiau laiko nei būtina. Danielis 
visada gerai pasirengdavo teismui ir dabar peržiūrinėjo savo 
pastabas dėl rytojaus, bet į galvą vis lindo Sebastianas. 

Jis mėgino sutelkti dėmesį į aplankus, bet galvoje žiojėjo 
tuštuma. Nuo tada, kai paauglystėje paliko Minę, jis priprato 
būti vienas. Studijuodamas ir vėliau pagarsėjo kaip vienišius, 
niekam neįsipareigojantis širdžių ėdikas. Savarankiškas vyras. 
Vienišas vyras. Atsakingas tik pats sau. 

Danielis prisiminė, kaip Minės sesuo Harieta pasistiebė, 
kad jį pasiektų. „Vyruti, tikiuosi, tau pačiam gėda.“ Paskui ji 
ramstydamasi lazda nuklibinkščiavo laidotuvių namų kiemo 
žvirgždu. 

Harieta. 

Danielis prisiminė, kaip ji buvo atvažiavusi į svečius, kaip 
jie nuogąstaudami važiavo jos pasiimti iš Karlailo: Minės 
krumpliai ant vairo buvo pabalę, „Renault“ riaumojo, jai spau- 
džiant greitkeliu trečia pavara. 

Harieta buvo jaunėlė Minės sesuo, irgi slaugė, irgi kvatoklė, 
irgi mėgstanti išgerti. Danielis prisiminė, kaip ji, lankydamasi 
kartą per metus ar kas antrus metus, apiberdavo jį saldžia im- 
bierine gira kvepiančiais bučiniais ir apdovanodavo savo megz- 
tais megztiniais ir stiklainiais su kietais ledinukais. 

Baigęs troškinį, jis nustūmė lėkštę. Šluostydamasis lūpas 
svetainėje pamatė Minės dėžę ir išsitraukė adresų knygutę. 
Joje buvo daugybė Bramptono ūkininkų, bet galop Danielis 
rado Harietą - Harietą Makbraid - įrašytą į sąrašą mergautine 
pavarde, nors buvo ištekėjusi, Korke turėjo šeimą — Danielis 
buvo matęs nuotraukas. Pavartė knygelę, sustojo pačiame gale, 
atpažinęs dar vieną vardą: Trisija Stern. 

Trisija. Danielis dar prisiminė, kaip pirmą kartą su ja važia- 
vo pas Minę. Knygutėje buvo Niukaslo vaikų socialinės globos 
tarnybos numeris ir adresas, taip pat Karlailo socialinės tarny- 
bos telefonas. 

Danielis pradėjo nuo pradžių ir jau lėčiau peržiūrėjo knygu- 
tę. Džeinė Flin - Londono numeris, adresas kažkur Haunslou 
priemiestyje. Flin buvo santuokinė Minės pavardė: Minė Flin, 
Normanas Flinas ir Delija Flin - Flinai iš Flinų ūkio. Tikriau- 
siai Normanas turėjo šeimą, suprato Danielis, nors Minė nie- 
kada apie juos nepasakojo. Ir negalėjo papasakoti — vos ištarus 
vyro vardą jai ištrykšdavo ašaros. 

Buvo vėlu, Danielis nebeturėjo laiko. Reikėjo dar daug nu- 
veikti, teks nemiegoti iki antros, bet galvoje sukosi aibės klau- 
simų. Metų metus jis stengėsi apie ją negalvoti, bet dabar, jai 
mirus, jis pajuto jai trauką. Panoro suprasti — nors ir per vė- 

lai, —- kodėl Minė jį taip įskaudino ir kodėl pati jautėsi tokia 
nelaiminga. 

Danielis giliai įkvėpė. Pasilenkęs ir delnu pasirėmęs kaktą 
taip, kad ant pirštų krito plaukai, jis vėl atsivertė knygutę. 

Paėmė telefoną ir, vienoje rankoje laikydamas alaus butelį, 
kitos nykščiu surinko Harietos Makbraid, gyvenančios Korke, 
Midltone, numerį. Likus paskutiniam skaičiui, jis padėjo ra- 
gelį. Harieta nenorės su juo šnekėtis, nusprendė. Jis jai atrodo 
kaltas, žmogus, kurio reikia gėdytis ir gailėtis. Ir ką gi jis no- 
rėtų sužinoti iš Harietos? Danielis suprato, kad trokšta geriau 
pažinti Minę - ne tik kaip plačiastrėnę jį įvaikinusią ir nuo jo 
paties apsaugojusią moterį. 

Danielis pirštais persibraukė plaukus ir giliai atsiduso. Pa- 
dėjęs ragelį grįžo prie darbo, nusiteikęs ilgai nakčiai. 


Prokuratūra Sebastianui įvertinti pasamdė psichiatrą. Ata- 
skaitoje buvo rašoma, kad berniukas sveikas ir pakaltinamas. 
Danielis irgi surengė Sebastiano susitikimą su psichologu. Psi- 
chologas atvyko į Parko rūmus ištirti Sebastiano, ir po savaitės 
į „Harvėjų, Hanterį ir Stil“ buvo nusiųsta ataskaita. Danielis, 
kišdamasis dokumentus į lagaminą, kramtė lūpą. Nenumanė, 
ko tikėtis iš psichologo. Kartais jis jausdavosi Sebastianui ar- 
timas. Kartais bendraudamas su juo suglumdavo kaip Irena. 

Vyrų tualete Danielis pasitaisė kaklaraištį ir persibraukė 
plaukus. Buvo vienas ir žiūrėjo į save ilgėliau nei paprastai, ne- 
sišypsodamas, mėgindamas įsivaizduoti, kokį jį mato kiti. At- 
rodau pavargęs, pamanė jis, tamsias akis supo ratilai, skruostai 
buvo įkritę. Prisiminė, koks padūkęs buvo vaikystėje. Suprato, 
kodėl toks pasidarė, tik nenutuokė, kur tai nuves. Pasilenkęs 
arčiau veidrodžio jis pirštais brūkštelėjo per nosį, pajuto gum- 
belį, kurį priskyrė prie nosies lūžio vaikystėje. 

Danielis turėjo suspėti į Centriniame teisme vykstančią 
trumpą parengiamąją apklausą, o paskui susitikti su psicholo- 
gu. Vėlavo, todėl bėgte nubėgo į metro, nulėkė eskalatoriumi 
žemyn, paskui vėl pakilo — atsiprašė, lagaminu stuktelėjęs mo- 
teriai į klubą. Išlipęs Šv. Pauliaus stotelėje, nužygiavo į Centri- 
nį teismą. 

Iš ten ištrūko jau po ketvirtos ir patraukė į Fulamo rajoną 
susitikti su psichologu daktaru Bierdu. Ireną užlaikė kiti reika- 
lai, tad į susitikimą atėjo tik jaunesnysis jos padėjėjas Markas 
Gibonsas. 

Bierdas buvo jaunesnis, nei Danielis įsivaizdavo. Blyškia- 
odis, su strazdanėlėmis, pasklidusiomis nuo nosies ant skruos- 
tų ir kaktos, virš kurios jau retėjo plaukai. Atrodė susijaudinęs. 

— Gal norėtumėte kavos? — išlenkęs ploną šviesų antakį, lyg 
kas nors būtų ištaręs įdomią pastabą, paklausė daktaras Bierdas. 

Danielis atsisakė, o Markas atsikrenkštė ir paprašė arbatos. 


Jo ataskaita buvo nešališka, dalykiška, bet su asmeninėmis Se- 
bastiano charakterio įžvalgomis. Gynyba galėtų iš to pelnyti 
simpatijų Sebastianui, bet Danielis su Irena dar nenuspren- 
dė, kaip ja pasinaudoti, jei išvis pasinaudos. Daktaras Bierdas 
patvirtino, kad Sebastianas gali būti teisiamas suaugusiųjų 
teisme, bet Danielis norėjo Sebastianą parodyti kaip mažą 
berniuką, koks jis ir buvo, menkai pasirengusį teismo salės 
rūstumui. Psichologas Sebastianą apibūdino kaip protingą ir 
aiškiai reiškiantį mintis vaiką; Danielis tegalėjo viltis, kad ši 
teigiama profesionalo nuomonė padės paneigti kaltinimo liu- 
dytojų teiginius, neva Sebastianas esąs žiaurus chuliganas, o 
prisiekusiesiems sukels simpatiją. Žinoma, Danielis vylėsi, kad 

simpatijų neprireiks, kad pavyks vien faktais įrodyti berniuko 
nekaltumą. 

Daktaras Bierdas pas Sebastianą į Parko rūmus atvyko ap- 
siginklavęs lėlėmis ir spalvotais žymekliais. Danielis ataskaita 
susidomėjo ne tik todėl, kad ji veikiausiai bus svarbi teisme, 
bet ir dėl to, ką ji atskleidė apie Sebastianą. 


Markui sriubčiojant arbatą — puodukas virpėjo ant lėkštutės — 
Bierdas sėdėjo atsilošęs ant kėdės, susinėręs rankas ant kieto 
pilvo ir pasakojo apie Sebastianą. 
— Kaip minėjau ataskaitoje, jis itin protingas — intelekto ko- 
eficientas 140 — ir tikrai puikiai suprato, kas aš esu ir ko noriu... 
Danieliui pasirodė, kad Bierdas kalba susierzinęs. 


— Tai ar žinai, dėl ko aš čia? - paklausė daktaras. 
— Taip, — atsakė Sebastianas. — Jūs norite įlįsti man į galvą. 


— Kaip tokio amžiaus berniukas, jis išties... neįprastai su- 
brendęs ir tvirtai įsitikinęs, kad yra nekaltas, — tardamas šį 
žodį Bierdas plačiai atsimerkė. 

Danielis gerai nesuprato, ką byloja tokia veido išraiška: kad 
Sebastianas Bierdui padarė įspūdį ar kad daktaras juo nepatikėjo. 


— Sebastianai, ar supranti, kuo esi kaltinamas? 
— Žmogžudyste. 

— Kaip dėl to jautiesi? 

— Aš nekaltas. 


Berniukas suprantąs skirtumą, Danieliui su Marku aiškino 


Bierdas. Jis aiškiai skiriąs gera nuo bloga ir žinąs, kad žmogžu- 
dystė — ir bet koks smurtas — yra blogai. 

Danielis svarstė, ar Sebastianas išties suvokia skirtumą, ar 
tik atsakė taip, kaip norėjo daktaras. Prisiminė savo vaikystę 
ir nusižengimus — netgi nusikaltimus. Prisiminė nesuvokęs šių 
veiksmų amoralumo, viską daręs dėl savo naudos, siekdamas 
apsiginti ar atkeršyti. Minė jam padėjo įžvelgti skirtumą. 

Danielis atsivertė skyrių, kurį buvo pasižymėjęs prieš susi- 
tikimą. 

— Daktare Bierdai, rašėte, kad negalite numaryti, kaip elg- 
tųsi Sebastianas, veikiamas emocinio spaudimo, bet manote, 
kad net ir tokiomis aplinkybėmis jis suprastų, ką darąs ir kokie 
moraliniai to padariniai — atleiskite, kad perfrazuoju. Ką tiks- 
liai tai reiškia? 

— Na, mes su Sebastianu buvome susitikę du kartus, ir aš 
galiu pateikti jo vertinimą. Galiu patvirtinti, kad jis skiria gera 
nuo bloga, bet tam, kad galėčiau daryti išvadas, kiek jis su- 
pranta moralumą ir kaip jo elgesys keičiasi patiriant emocinį 
spaudimą, reikėtų ilgesnių tyrimų. 

— Supratau — sakote, kad jis... — Danielis atsivertė puslapį ir 
perskaitė: — negeba perprasti stiprių emocijų ir su jomis tvarky- 
tis, yra linkęs į pykčio priepuolius ir jausmų protrūkius. Kaip 
tai susiję su gebėjimu įvykdyti smurtinį nusikaltimą? 

— Na, labai mažai - man jis pasirodė intelektualiai brandus, 
netgi pernelyg subrendęs, bet, kaip sakiau, emociškai jis atrodo 
nebrandus. Mes palietėme kai kurias sudėtingas temas, ir jis 
regimai susijaudino, bet tikrai netapo agresyvus. 

Danielis raukydamas kaktą dar kartą peržvelgė ataskaitą. 

— Pastebėjote smurto požymių? 

— O, taip, — patvirtino Bierdas, imdamas bylą ir žiūrėdamas 
į užrašus. — Namie vienas iš sutuoktinių neabejotinai smurtau- 
ja prieš kitą. Pavaidinome su lėlėmis, nors Sebastianas iš pra- 
džių nenorėjo į tai įsitraukti... Galiausiai jis įsijautė. Žodžiais 

nieko neišreiškė — tai vėlgi liudija emocinį nebrandumą, — bet 
vaidino scenas, kur tėvas kumščiuoja ir spardo motiną. 

— Socialiniai darbuotojai neturėjo reikalų su šeima, — baig- 
damas arbatą tarė Markas. 

— Iš tikro, — sutiko daktaras Bierdas, - bet medicininės ata- 
skaitos patvirtina kai kuriuos Sebastiano teiginius. 


Aš vienturtis. Buvo kūdikis, bet jis mirė. Uždėdavau ranką ma- 
mai ant pilvo ir pajusdavau, kaip jis spardosi. Bet paskui ji par- 
griuvo ir pagimdė negyvą vaiką. 


— Sebastianas nupasakojo negyvo vaisiaus gimimą — ir gana 
vaizdingai. Ponia Krol dėl nelaimingo atsitikimo namie iš tie- 
sų trečią semestrą patyrė persileidimą, — patvirtino daktaras 
Bierdas. 

Danielis daktaro ataskaitoje skaitė, kad Sebastiano veidas 
pasakojant apie šiuos įvykius buvo „bejausmis“, be to, Bierdas 
pastebėjo, kad berniukas lūpomis išleido trumpą čiulpimo garsą. 

Danielis atsikrenkštė ir pažvelgė į užsirašinėjantį Marką. 

— Galiausiai, — tarė Danielis, — jūs atmetėte raidos psicho- 
logo nustatytą Aspergerio sindromo diagnozę? Apie ją buvo 
rašoma mokyklinėse ataskaitose. 

— Taip, neradau įrodymų, kad jam būtų Aspergeris, nors kai 
kurie jo bruožai susiję su šiuo spektru. 

— Siūlote posėdžio metu reguliariai daryti pertraukas? — pa- 
klausė Danielis. - Manau, tai įprasta, bet mes norėtume, kad 
jūs pats apie tai pasakytumėte teisme — sutinkate, Markai? 

Markas karštai palinkčiojo, Adomo obuolys virš marškinių 
apykaklės šoktelėjo. 

— Žinoma, teismo posėdžiai turi būti organizuojami atsi- 
žvelgiant į Sebastiano amžių ir emocinę būklę. Būdamas aukš- 

to intelekto, jis supras procesinius veiksmus, jeigu jie jam bus 
tinkamai išaiškinti, bet reguliarios pertraukos reikalingos, kad 
jis nejaustų per didelės emocinės įtampos. 


Danielis atsisveikino su Marku ir išvažiavo namo. Užsimer- 
kęs ir atsilošęs juto, kaip linguoja ir šokčioja metro. Prisiminė, 
koks bejėgis jautėsi, kai buvo mušama jo mama, paskui įsivaiz- 
davo, kaip Kenetas Kingas Krolis pargriovė Šarlotę ir ši neteko 
kūdikio. 

Grįžęs į žiedą jis virtuvėje išsikraustė lagaminą, išbarstė 
ant stalo šūsnį popierių su įrodymais Krolių bylai ir atsidarė 
alų. Po vakarienės dar kartą viską peržvelgs. Pamatė vakarykš- 
tį bloknotą su Harietos Makbraid ir Džeinės Flin numeriais 
ir atsisėdęs įsispoksojo į juos galvodamas, ką daryti. Harieta 
niršo ant jo, o Džeinė turbūt nė nebuvo apie jį girdėjusi. Jis 
nebuvo jų šeimos narys. 

Danielis palindo po dušu ir persirengė marškinėliais ir 
džinsais. Basas nutipeno į svetainę ir nuo židinio atbrailos pa- 
ėmė pirmosios Minės šeimos nuotrauką. Atsinešė ją į virtuvę 
ir, žiopsodamas į Minę, užbaigė alų. Minė švytėte švytėjo iš 
džiaugsmo, oda dar nebuvo nurudusi nuo lauke praleistų metų. 

Giliai įkvėpęs, Danielis paėmė telefoną. Surinko Harietos 
numerį; klausantis neįprastai ilgo skambučio iš nekantrumo 
spaudė krūtinę. Jis tyliai bilsnojo pirštais į stalą, nes nebuvo su- 
galvojęs, ką sakys. Kai jau ketino dėti ragelį, atsiliepė Harieta. 

— Alio, — pasigirdo šnopavimas, lyg ji būtų bėgte atbėgusi 
prie telefono. 

— Sveiki, ar čia... Harieta? 

— Taip, kuo galėčiau padėti? 

Ji kalbėjo ramiai, tvirtai, mėgindama prisiminti jo balsą. 

— Čia... čia Danis, mes matėmės per... 

Ilgai tvyrojo tyla, tada Harieta tarė: 

— Ko norėjai? 

Danielis pasilenkė virš virtuvės stalo ir pasiėmė Minės 
nuotrauką. Kalbėjo tyliai, buvo nepripratęs prašyti pagalbos. 
Kambaryje buvo šilta; jam iškėlus įrėmintą nuotrauką, ant 
rankų iššoko venos. 

— Atsiprašau... Kai pamačiau jus per laidotuves, man... Žo- 
džiu, norėjau pasikalbėti apie Minę. Ilgai apie ją mąsčiau ir 
supratau, kad daug ko nežinau — daug ko ji man nesakė. Pa- 
maniau, gal jūs galėtumėte... 

— Dani, kaip jau sakiau per laidotuves, staigus tavo susido- 
mėjimas gerokai pavėluotas. Kai tu su ja nesikalbėjai ir jos ne- 
aplankei, jai plyšo širdis. Plyšo širdis, supranti? Dabar ji mirusi, 
o tu bandai išsiaiškinti, koks puikus žmogus ji buvo? Aš gedžiu 
karštai mylėtos sesers, o tu su Mine atsisveikinai jau labai se- 
niai. Dabar, dėl Dievo meilės, palik mane ramybėje. 

— Atleiskite, —- sukuždėjo Danielis, bet Harieta jau buvo pa- 
dėjusi ragelį. 

Danielis Fronto gatvėje skaitinėjo komiksus „Brampton News“. 
Pajuto, kad yra stebimas, ir ūmiai atsisukęs išvydo į jį spok- 
sančią moterį tamsiai rudu kombinezonu. Sutikusi jo žvilgsnį, 
moteris šyptelėjo ir grįžo prie kasos. Danielis pajuto, kaip į 
veidą plūstelėjo kraujas. Moterį pažinojo, tai buvo Florencija 
Makgregor, visų vadinama Flo Mak. Ji pirkdavo iš Minės kiau- 
šinius, kartais vištas ir visada kibdavo prie kainos. Jos plaukai 
buvo juodut juodutėliai; Minė jam pasakė, kad ji dažosi. „Kai 
kurie žmonės negali susitaikyti su tuo, kad sensta, nors pasau- 
lyje nėra nieko tikresnio už mirtį“, - paaiškino ji Danieliui. 

Danielis suprato: Flo Mak mano, kad jis ruošiasi vogti ko- 
miksus. Buvo pasiryžęs tai padaryti, kad jos nenuviltų. Vis dėlto, 
sukdamas žurnalą ir ketindamas įsikišti jį už kelnių, jis prisiminė 
savo teisininko karjerą ir susimąstė, kaip tai atrodytų. Išvyniojęs 
komiksus kišenėje suskaičiavo pinigėlius. Turėjo užtektinai. 

Eidamas prie prekystalio, išgirdo Flo kuždant padėjėjai. Ne 
visus žodžius suprato, nuklausė tik „Flin“, „našlaičiai“, „gėda“. 

Danielis padėjo ant prekystalio komiksų žurnalą. 

— Keturiolika pensų, - tarė Flo. 

Danielis sviedė į ją žurnalą. 

— Susikišk sau į subinę, — sušuko jis ir išdrožė iš krautuvės. 

Mokykloje per pietus jis žaidė futbolą ir įmušė du įvarčius. 
Po pietų mokytoja davė matematikos testą, ir Danielis, kaip 
visada, užbaigė pirmas, tik šįkart išties surašė atsakymus. Po 
pamokų paprašė, kad panelė Pringl ištaisytų jo darbą. Visi at- 
sakymai buvo teisingi, tad panelė Pringl jam leido parsinešti 
auksinę žvaigždutę. | 

Danielis su testu ir auksine žvaigždute rankoje nužingsnia- 
vo per parką. Kiti vaikai jau buvo grįžę namo, tad aikštelėje 
buvo tylu. Ant sūpuoklių sėdėjo tik Bilis Harperis, ir Danielis 
jam pamojavo; stambusis vyras, palengva sūpuodamasis, pa- 
mojo jam. Danielis prisiminė pernykštę vasarą, kai šioje vietoje 
buvo sumuštas. Dabar jis jautėsi kitoks, vyresnis. Sulankstęs 
testą įsikišo į kišenę ir bėgte nubėgo namo, tik kartais stabtel- 
damas nuspirti saulutės galvelės. 


Kai Danielis parbėgo, Minė ožkų tvartelyje keitė kraiką. Jis 
priėjo jai už nugaros ir bakstelėjo į platų klubą. 

— Jau galvoju, kurgi tu. Maklinėji, kaip visada? 

— Ne, laukiau, kol ištaisys matematikos testą. Žiūrėk! — Da- 
nielis padavė Minei lapą. 

Minė kiek paspoksojo į lapą, tada, susigaudžiusi, sugriebė jį 
ir stipriai apkabino, taip suspaudė, kad jis nebegalėjo kvėpuoti, 
o kojos pakilo nuo žemės. 

— Nuostabu, — džiaugėsi ji. — Turime tai atšvęsti. Auksinė 
žvaigždutė tikrai verta trupininio pyrago ir saldaus kremo. 

Danielis žiūrėjo, kaip ji laužė prie vištidės iškerojusio ra- 
barbaro stiebus. Šie buvo trijų pirštų storio, lapai dideli kaip 
skėčiai. Minė grįžo nešina trimis stiebais ir paklausė, ar jis ne- 
norėtų vieno. Jai maišant pyragą ir kaitinant aliejų gruzdini- 
mui, Danielis sėdėjo prie virtuvinio stalo ir voliojo rabarbarus 
cukraus dubenyje. Saldumu padengta rūgštelė jam priminė 

laimę, o dabar jis išties jautėsi laimingas, turėdamas auksinę 
žvaigždutę, uosdamas gruzdinamas bulvytes ir liežuviu jaus- 
damas rabarbarų rūgštumą. 


Jam kertant trupininį pyragą, Minė užvedė kalbą. Ji stumtelė- 
jo dubenį nuo savęs, ir Danielis įsikišo į burną kremu apteptą 
rabarbaro griežinėlį. 

— Prisimeni, sakiau, kad socialiniams darbuotojams dažnai 
sunku surasti įtėvius tokiems vaikams kaip tu? 

Danielis liovėsi valgęs. Ranka nusviro ant stalo, šaukštas 
barkštelėjo į lėkštę. Burna buvo pilna, bet jis nebegalėjo pra- 
ryti. 

— Na, regis, Trisija rado susidomėjusią porą. 

Minė laukė, ką jis atsakys; Danielis juto tiriamą jos žvilgsnį. 
Berniukas nė nekrustelėjo - mėgdžiojo ją. 

— Jie turi didelių, aštuoniolikos, dvidešimt dvejų metų vaikų, 
jau tuoj išeisiančių iš namų. Iš viso vaikų yra keturi, ir tik vie- 
nas dar likęs namie. Taigi jausiesi taip, lyg gyventum šeimoje, 
bet gausi apsčiai dėmesio. Bus geriau nei čia su manimi ir be- 
sispardančiais gyvuliais. Ką manai? 

Danielis gūžtelėjo vienu pečiu ir pažvelgė į maistą. Pasisten- 
gė praryti kąsnį. 

— Jie gyvena Karlaile, turi didelį namą. Neabejoju, turėsi 
gražų erdvų miegamąjį... 

— Koks skirtumas? 

Minė atsiduso. Ištiesė į jį ranką, bet Danielis taip ūmiai 
atitraukė savąją, kad net nušveitė nuo stalo šaukštą. Kremo 
lašeliai užtiško ant sienos ir grindų. 

— Jie norėtų, kad pamėgintum pagyventi pas juos, — tarė ji. — 
Siūlo šį savaitgalį — tik susipažinti. 

Danielis pašoko nuo kėdės ir užlėkė viršun. Blicas miegojo, ir 
Danielis, maudamas į savo kambarį, užmynė jam ant uodegos. 
Nesuprato, ar šuns cypsmas, ar Minės prašymai sugrįžti sukėlė 
pyktį. Pyktis išsiveržė; vos atsiradęs savo kambaryje, jis ėmė 
viską niokoti: ištraukė stalčius, koja apvertė naktinį staliuką, 
sudaužė dar vieną lempą. Šįkart, kad nebūtų maža, užmynė 
gaubtą — vieną, du, tris kartus. 

Minei įėjus, Danielis stipriai susirangęs tūnojo tarp spintos 
ir lovos. Numanė, kad jam ant nugaros ir galvos nusileis guo- 
džiančios rankos, tad pasiruošė kovoti. Dar tvirčiau susigūžė. 
Jam tai priminė puolimą. Du mamos draugai buvo jį sumušę 
iki sąmonės netekimo. Jis prisiminė, kaip kiūtojo įsispraudęs 
tarp baldų, saugodamas pilvą ir galvą, smūgius priimdamas 
pečiais ir nugara, kol jį klykiantį ištempė už plaukų. 

Dabar jis taip pat gynėsi nuo Minės užuojautos. Įsitempė, 
kiekvienas kūno raumuo pasiruošė veikti, jei tik ji priartėtų. 
Jis veidu įsikniaubė į kelius, kad girdėtų ir uostų savo kvapą, 
rūgštelėjusį nuo naujienos arba nuo rabarbarų. 

Bet Minė jo nelietė. Danielis išgirdo, kaip jai sėdantis ant 
lovos priešindamosi sucypė spyruoklės. Minė atsiduso, paskui 
stojo tyla. 

Jis kelias minutes luktelėjo, keliais spausdamas akis ir žiūrė- 
damas į tvinkčiojančius ratilus po vokais. Akių obuolius nuo 
spaudimo net skaudėjo, bet jis nesiliovė. Sulenktos nugaros 
raumenys įsitempė. Palengva jis pakėlė galvą. Minė sėdėjo nu- 
gara į jį. Jis matė, kaip ji sukioja auksinę apyrankę ant kairės 
rankos. Jam ėmė patikti jos rankos, raudonas jų šiurkštumas. 
Buvo gera jausti jas ant skruosto ar galvos, tarsi jį galėtų pa- 
guosti tik tokios šiurkščios, kaip Minės, rankos. 

Smakrą įrėmęs į kelius, jis stebėjo ją. Ši sėdėjo ramiai, nu- 
sigręžusi nuo jo, ore tyrinėdama neregimus vaizdus. Jis matė, 

kaip kyla ir leidžiasi jos krūtinė, kaip blėstanti saulė žvilga ži- 
luose jos plaukuose, ir šie, atspindėdami šviesą, atrodo beveik 
balti. 

— Noriu likti su tavim, - galop pratarė jis. 

— O, Dani, — vis dar neatsigręždama tarė ji. - Džiaugiuosi, 
kad čia apsipratai; aš to ir siekiau. Bet tau tai puiki galimybė. 
Tai šeima; įsivaizduok, kaip gyventum vienas pats turėdamas 
du tikrus, patyrusius tėvus. Geriau nei sename mėšliname 
ūkyje, kur pabendrauti gali tik su tokia sene kaip aš - kalbu 
rimtai. 

— Man patinka ūkis... 

— Tie žmonės mėgsta išvykas. Jie protingi, patyrę tėvai. 

— Na ir kas? Koks skirtumas? 

Minė atsigręžė į jį. Patapšnojo lovą prie savęs. 

— Eikš čia. 

Danielis išsirangė ir įsitaisė prie jos. Minė kumštelėjo jam 
pečiu ir pasiteiravo: 

— Nori pasakyti, kad bijai savaitgalį praleisti svečiuose pas 
mielus nepažįstamus žmones? Niekas niekur tavęs neišsiunčia. 
Tai galimybė, kuria reikia pasinaudoti. 

— Ar galėsiu grįžti, jeigu jie man nepatiks? 

— Žinoma, bet kas sakė, kad +w jiems patiksi? Toks mažas 
niurzga? 

Danielis nusišypsojo, ir Minė jam vėl kumštelėjo. Jis su- 
sirangė plačiame jos glėbyje, rankomis apglėbė klubus, veidu 
įsikniaubė į minkštą žastą. 


Šeštadienio rytą Danielis stovėjo alkūnėmis atsirėmęs į savo 
kambario palangę ir laukė automobilio. Matė Minės daržą su 
lysvėmis ir aviečių stagarais. Tolimajame kiemo gale žemės 
siekė gumbuota šermukšnio ranka su sausgyslėmis, nubars- 

tytomis kraujo raudonio uogomis. Su juo susipažinti norėjo 
Džimas ir Valė Torntonai. Jie dar nevėlavo, bet Danielis jau 
laukė ilgiau nei valandą. Automobilio vis nebuvo matyti, tad 
jis spoksojo į vėjyje jam mojuojantį šermukšnį. Prisiminė, kaip 
lipo į medį skinti uogų, o Minė pasakė, kad jos nuodingos. Ji 
pasakojo, kad medis atbaido raganas, tai kaipgi ji galėtų būti 
ragana? Danielis žiūrėjo, kaip žvirbliai ir šarkos skina nuo šakų 
uogas. Svarstė, kaip paukšteliai išgyvena lesdami uogas, kurios, 
pasak Minės, nunuodytų žmogų. 

Danieliui taip mintijant, prie sodybos pririedėjo didelis juo- 
das automobilis. Berniukas pasislėpė už užuolaidos, bet nenu- 
leido akių nuo išlipusių iš automobilio aukšto šviesiaplaukio 
vyro ir moters aukštyn sukeltais plaukais, ryšinčios spalvotą 
šalikėlį. Jiems pradingus iš regos lauko, Danielis išėjo iš kam- 
bario ir atsisėdo laiptų viršuje. Jo krepšys sukrautas gulėjo apa- 
čioje, bet Minė sakė, kad iš pradžių šnektelės su jais. 

Lauko durys buvo atviros, Minė išėjo jų pasitikti. Manda- 
gūs žodžiai sklido vidun lyg ankstyvo rudens lapai. Blicas sto- 
vėjo pusiau viduje, pusiau lauke, tad Danielis tematė vizgančią 
jo uodegą. Nuo jaudulio suko pilvą, ir jis susirietė, norėdamas 
atsikratyti įtampos. Minei įsivedus svečius į kambarį, jis pasi- 
slėpė. 

Laukė, kad jį pašauks, bet pirmas laiptų viršun užbėgo Bli- 
cas ir ėmė šnopuoti jam į veidą. Danielis paglostė juodus ir 
baltus šuns karčius, o Blicas nuleido galvą. Tada jį ir pašaukė. 

— Dani? Mažyli, ar nenorėtum nusileisti? 

Išgirdęs Minės balsą, Blicas pasileido laiptais žemyn. Da- 
nielis luktelėjo, tada giliai įkvėpė ir ėmė lipti. Avėjo tik kojines 
ir žengė taip, kad grindlentės negirgždėtų. Minė stovėjo laip- 
tų apačioje ir keistai šypsojosi. Danielis dar nebuvo matęs jos 
taip šypsantis — tarsi ji būtų patenkinta savimi arba kažkas ją 

stebėtų. Danielis suraukė antakius, susikišo rankas į kišenes ir 
nusekė paskui ją į svetainę. 

— Sveiki... 

Vyras įsitempė, išskėtė rankas ir jau ketino stotis, bet mo- 
teris uždėjo jam ant dilbio ranką. Danielis pradžiugo, kad jis 
liko sėdėti. Minė laikė rankas jam ant pečių ir glostė. Danielis 
linktelėjo ir brūkštelėjo kojinėmis į svetainės kilimėlį. 

— Aš Valė, — prisistatė moteris, šypsodamasi panašiai kaip 
Minė, tik griežčiau; Danieliui pasirodė, kad jos dantys per balti, 
be to, matyti dantenos. — O čia Džimas, mano vyras — mes abu 
labai džiaugiamės, kad nusprendei savaitgalį praleisti su mumis. 

Danielis linktelėjo, ir Minė nuvairavo jį prie sofos. 

Pati įsmuko į virtuvę plikyti arbatos. Džimas su Vale įsiste- 
beilijo į Danielį, o šis atsilošė ant sofos. 

— Gal norėtum ką nors sužinoti apie mus? — paklausė Valė. 

— Aš jau viską žinau, — atsakė Danielis. - Jūs turite ketu- 
ris vaikus. Namie liko tik vienas, aštuoniolikametis berniukas. 
Jūs turite didelius namus, o Džimas yra buhalteris. 

Valė su Džimu kartu nervingai sukikeno. Danielis, užsime- 
tęs koją ant kojos, jas sūpavo. Taip rėmėsi į atlošą, kad smakras 
siekė krūtinę. 

— Tai gal papasakotum apie save? — paklausė Valė. — Ką 
mėgsti veikti? 

— Žaisti futbolą, šerti gyvūnus, prekiauti turguje. 

— Mes gyvename Karlaile, — pasilenkęs, alkūnėmis atsirė- 
męs į kelius tarė Džimas. - Daug keliaujame pėsčiomis arba 
dviračiais, ir aš tikrai kartais neatsisakyčiau pažaisti futbolo. 
Jei nori, galėtume pažaisti ir šį savaitgalį. 

Danielis pamėgino gūžtelėti, bet pečiai buvo įremti į sofą. 

Minė atnešė karštos arbatos ir sausainių su įdaru. Danielis 
tebesėdėjo susmukęs ant sofos, taigi Minė garsiau nei papras- 

tai čiauškėjo apie ūkį, Airiją, į kurią nuo 1968 metrų nebuvo 
įkėlusi kojos, pasakojo, nuo kada ji globoja vaikus. Danielis 
"tykiai kiūtojo prie jos, smiliumi braukydamas skylutę sofoje, 
kurią, kaip pasakojo Minė, prieš daug metų jos vyras pradegi- 
no cigarete. 

— Mes jau paruošėme tau kambarį, — tarė Valė. — Tai pats 
didžiausias kambarys, jis buvo vyriausio berniuko, ten turėsi 
savo televizorių. 

— Spalvotą? — pasidomėjo Danielis. 

— Taip. 

Danielis pažvelgė į Minę ir šyptelėjo. Stebėjo, kaip Džimas 
paėmė sausainį ir sušlamštė jį visą, nepalikęs nė trupinėlio Bli- 
cui, varvinančiam seiles prie jo kojų. 

— Turite gyvūnų? — tik dabar tiesiai atsisėdęs paklausė Da- 
nielis. 

— Ne, berniukai visą laiką norėjo šuns, bet Valė alergiška... 

— Oi, atsiprašau, — sušuko Minė ir sugriebė Blicą už pakar- 
pos. — Tuoj išvesiu. 

— Ne, ne, trumpai nieko baisaus, jei tik ji su juo nesimy- 
luos... Danieli, mes tikrai labai džiaugiamės, kad atvažiuosi 
savaitgaliui; bus smagu namie vėl matyti vaiką, — šypsantis 
Džimio šnervės išsiplėtė. 

Advokatų rūmai Hitkouto gatvėje kėlė vakarėlį — įprastą rug- 
sėjo pokylį, kad baristeriai galėtų pabendrauti su geriausiais 
solisitoriais ir teisėjais. Danielis į jį nuėjo su vyresniąja savo 
partnere Veronika, vildamasis ten sutikti Ireną. Atsinešė kon- 
fhdencialių dokumentų iš socialinių darbuotojų atlikto Krolių 
šeimos tyrimo - juos gavo jo biuro tarnautojas. 

Vakarėlis buvo prabangus: nemokamas baras prikimštas 
šampano, baristeriai ir advokatų padėjėjai gerinosi prie dar- 
bu juos aprūpinančių solisitorių. Pernai per vakarėlį Danielis 
sutiko buvusią savo draugę, beveik penkiolika metų jaunesnę 
mergiotę. Ji neseniai persikėlė į kirą advokatų kontorą. 

Danieliui su Veronika atvykus, kilimais iškloti laiptai ir 
koridoriai jau buvo sausakimši rausvaskruosčių, besijuokian- 
čių žmonių, jie užstojo duris į kambarius, prirvinkusius juoko. 
Ivyrojo saldus, šiltas, gardus kvapas. Muzika neskambėjo, bet 
pro pokalbių kakotoniją mažai ką galėjai girdėti. 

Danieliui teko pasilenkti prie Veronikos. 

— Atnešiu mums išgerti, — pasisiūlė jis, Veroniką į abu 
skruostus bučiuojant Karūnos teismo teisėjui. 

Laukdamas dviejų taurių šampano, jis nusivilko švarką ir 
įsikišo į kišenę kaklaraištį, paskui, vienoje rankoje tarp pirštų 

laikydamas taures, prasiskynė kelią atgal. Ireną pastebėjo ant 
laiptų, besikalbančią su kitu jaunu karališkuoju advokatu. 

Danielis ištiesė ranką pro tris teisėjus ir padavė Vero- 
nikai gėrimą, tada lėtai pasuko prie laiptų. Sugavo Irenos 
žvilgsnį, ši nusigręžė nuo vyro, su kuriuo šnekučiavosi, ir 
pamojo jam. 

— Dani, džiaugiuosi, kad atėjai, - pasilenkusi pakštelėjo jam 
į skruostą. 

Irena liko stovėti vienu laipteliu aukščiau. Susilyginęs su ja 
ūgiu, Danielis jautėsi keistai. Ji po teismo tebevilkėjo tiesų sijo- 
ną iki kelių ir baltą palaidinę. 

:— Pažįsti Danį? „Harvėjus, Hanteris ir Stil“? —- paklausė Ire- 
na pašnekovo baristerio. 

— O, taip, žinoma, Danielis Hanteris, tiesa? — baristeris pa- 
spaudė Danieliui ranką ir atsiprašęs nuėjo atsinešti gėrimo. 

— Kaip izoliatoriuje laikosi Sebastianas? — pasidomėjo Irena. 

Danielis, matydamas blizgančią jos odą ir nuogą paraudusį 
raktikaulį, šyptelėjo. 

— Tveria. Klausyk, turi minutėlę? Man kai ką atsiuntė. Rei- 
kia pasikalbėti, ką darysime su... 

— Įdomu, — Irena paėmė Danielį už alkūnės ir švelniai už- 
sivedė laiptais aukštyn. - Eime į mano kabinetą. Nesijaudink, 
ten dar yra vyno! 

Irenos kabinetas, kaip ir visos rūmų patalpos, buvo praban- 
giai ir tradiciškai išpuoštas, netgi tapetai ir kilimas spinduliavo 
raminamą konfidencialumą. Pro siaurus langus į vidų liejosi 
gatvės šviesa, Irena uždegė stalinę lempą. Iš koridoriaus plūdo 
garsai, tad Danielis tyliai uždarė duris. 

— Norėtum dar burbuliukų, o gal vyno? — paklausė ji, atida- 
rydama senovinį bufetą prie lango. 

— To paties, ko ir tu. 

Jis užbaigė šampaną, pasimėgavo rūgščiu šnypštimu ant lie- 
žuvio. 

— Išgerkim šito, — pasiūlė ji. Kamštis pokštelėjo, iš butelio 
parūko dūmelis. Irena pripylė taurę Danieliui, paskui sau, tada 
pastatė šampaną ant rašomojo stalo. — Kaip juostos? Ar ką nors 
radai? Kokį nors paslaptingo užpuoliko pėdsaką? 

— Nieko, - Danielis persibraukė akis. 

— Už... sėkmę šįkart, — Irena padavė jam taurę. 

Jie susidaužė, Irena prisėdo ant stalo krašto. Danielis užme- 
tė ant kėdės švarką ir išsitraukė ataskaitą, kurią norėjo jai paro- 
dyti. Už durų pasigirdo juokas, vyriškas balsas sušuko: „Tokia 
teisėtvarkos esmė, milorde.“ 

Danielis išlankstė ataskaitą ir padavė ją Irenai. 

— Čia... socialinės tarnybos ataskaita — dėl kaltinimo ir ži- 
niasklaidos pranešimų buvo specialiai sušaukta konferencija 
tirti Sebastiano šeimos gyvenimui, — paaiškino Danielis. 

— Iš kur gavai? 

Danielis papurtė galvą. 

— Anonimas atsiuntė į biurą, užrašęs mano vardą ir „slaptai. 
Gavau šįryt. 

— Kad ir kas tai padarė, nusipelnė kartuvių, — ji paėmė ir 
peržvelgė ataskaitą. — Kaip manai, kas tai buvo? 

— Manau, kas nors, dalyvavęs konferencijoje ir sekęs bylą. 
Verčiau skaityk. 

Danielis mauktelėjo nemažą gurkšnį šampano, o Irena ėmė 
balsiai skaityti: 

— Konferencijos priežastis — galimas Sebastiano nusikalti- 
mas; tėvai konferencijoje nedalyvauja. 

Ji pažvelgė į jį. 

Danielis atsisėdo prie Irenos ant stalo kampo ir pasilenkė jai 
per petį. Irena skaitė: 

Nuolatinis fizinis smurtas, trunkantis daug metų. Sulaužyti šeši 
šonkauliai, raktikaulis. Trūkusi blužnis. Sulaužyta nosis. Diaze- 
pamas, nitrazepamas, dihidrokodeinas. Antras bandymas nusi- 
žudyti — per didelė nitrazepamo dozė kartu su alkoholiu. Paci- 
entei pasiūlytas prieglobstis ir konsultacijos, bet ji atsisako savo 
vyrą įvardyti kaip užpuoliką. Gydytojai nustatė, kad 29 savaičių 
negimęs kūdikis žuvo dėl vaisiaus vandenų maišelio ir gimdos 
pažeidimų. 


— Tą patį Sebastianas suvaidino ir pas psichologą. 
Irena pakėlė galvą ir padėjo ataskaitą ant stalo. 
Danielis ją paėmė ir atvertė savo paryškintą ištrauką. 

— Skaitei šitą? 

Irena atsiduso ir gurkštelėjo iš taurės. 

— Šarlotė bandė nusižudyti... 

— Ir mėgino su savimi pasiimti Sebastianą, — baigdamas ger- 
ti, mažumėlę raukydamasis tarė Danielis. — Panašu į tai. Jam 
valė skrandį tą pačią naktį, kai buvo paguldyta Šarlotė. 

— Be šių tablečių, Sebastianuį niekas nieko nepadarė. 

— Jo nemušė, bet gana, kad jis matė mušamą mamą. Ne- 
nuostabu, kad, kaip sakei, jis elgiasi gluminamai. 

Irena atsiduso. 

— Kad ir kaip mudu norėtume, Kinkongas į teismą nepa- 
trauktas... Dievas žino, kas tau atsiuntė ataskaitą, bet mes ja 
niekaip nepasinaudosime. 

— Žinau, — tarė Danielis. - Kažkas naiviai tikėjosi, kad tai 
padės viską išsiaiškinti. 

— Labai naivu, - gurkšnodama tarė Irena. — Tas, kas tai pa- 
darė, rizikavo savo darbo vieta. 

— Juk skaitei mokyklos ataskaitas. Sebastianas ten apibū- 
dinamas kaip agresyvus peštukas... trukdantis klasei dirbti. 

Mes žinome, kad Karališkoji prokuratūra tai paminės, — kal- 
bėjo Danielis. 

— O gal mums pasiseks, ir tai neiškils aikštėn. Su Taireliu 
pasisekė. Be to, ši ataskaita yra slapta informacija. 

— Ber, kaip sakei, ji tik patvirtina tai, ką Sebastianas atsklei- 
dė psichologui. Mano manymu, jei sunkus charakteris bus pa- 
teiktas kaip įrodymas ir Sebastianą pavers pabaisa, galėsime 
pasitelkti smurtą namuose. Pasikviesime psichologą, kad tai 
paliudytų, ir nereikės šio dokumento. 

Irena purtė galvą. 

— Vargu ar teisėjas sunkų charakterį priims kaip įrodymą, 
bet dar mažiau tikėtina, kad ką nors įrodytume smurtu šeimo- 
je. Tu teisus, pravartu apie tai žinoti, bet aš nemanau, kad tai 
palaikytų dabartinę mūsų gynybos strategiją. Mes nusprendė- 
me sutelkti dėmesį į netiesioginius įrodymus. 

— Supranti, ta Krolių kaimynė — Džiljana Hodž — nuolat 
skambina policijai pranešti apie muštynes gretimame name. 
Karališkoji prokuratūra ją pakvietė liudytoja, — tarė Danielis. — 
Ji turi Sebastiano amžiaus vaikų ir savo pareiškime tvirtina, 
kad Sebastianas su jais elgiasi agresyviai. Galbūt teisėjas ne- 
priims šio pareiškimo — žinau, kad tu prašysi jį atmesti — bet 
jeigu jie mėgins šitaip piešti Sebastianą, mes galėsime smurtu 
paaiškinti jo polinkį kivirčytis su bendraklasiais, apie kurį ra- 
šoma mokyklos ataskaitose, bet pabrėšime, kad sunkus charak- 
teris nereiškia, jog jis žudikas. 

Jųdviejų akys susitiko. Irenos žvilgsnis buvo mąslus. 

— Suprantu, ką nori pasakyti, — tarė ji. - Turėsime tai galvo- 
je, bet negalime su jais sutikti, kad jis linkęs į smurtą. 

— Bylos faktai aiškūs — jie neturi pirštų atspaudų, nėra pa- 
tikimų liudytojų, patvirtinančių, kad Sebastianas buvo nusi- 
kaltimo vietoje, visi įrodymai netiesioginiai, bet aš neabejoju, 

kad jie suras liudytojų, patvirtinančių, jog jis tyčiojosi iš kitų 
vaikų, nors su byla tai niekaip nesusiję. Mes galėsime prieš juos 
panaudoti prokuratūros liudytojus. Džiljana Hodž prisipažins 
į Krolių namus kvietusi specialiąsias tarnybas. 
Irena linktelėjo ir padėjo ataskaitą. 
— Ačiū. Pagalvosime apie tai, — ji nutilo ir rimtai pažvelgė į 
Danielį. - Dani, atrodai pavargęs. 
— O tu atrodai nuostabiai, — žiūrėdamas į akis atkirto jis, 
tada ištuštino taurę. 
Irena, išgirdusi komplimentą, nusigręžė. 
— Ar tik pernai per šį vakarėlį nesugundei Karlo praktikan- 
tės? — pasidomėjo ji. 
Danielis nustebo pajutęs, kad rausta skruostai. 
— Kas tai? Tardymas? 
Irena nusijuokė, išlenkė antakius ir iškėlė pirštą. 
— Tai kur buvai pernai šią rugsėjo dieną? 
Danielis ištiesė rankas delnais į viršų, ant akių užkrito plaukai. 
— Girdėjau, judu išsiskyrėte. Praeitą mėnesį ji perėjo į kitą 
kompaniją. 
— Taip, girdėjau, — žvelgdamas į duris atsakė jis. 
Stojo tyla. Reljefiniai tapetai ir stori kilimai šildė ir gaubė 
tylą. Danielis jautėsi ištroškęs ir sukaitęs. 
— O kaip tu? — pasiteiravo jis. 
— Ar sugundžiau praktikantą? 
Jis prunkštelėjo. 
— Ar tik nesusitikinėjai su tuo Magistratų teisėju? 
— Dieve, tai buvo prieš šimtą metų, tu visai atsilikęs. 
Ji priėjo prie jo su buteliu ir įpylė į taurę dar šampano. Da- 
„nielis užuodė ją. Ji pažvelgė jam į akis. 
— Žinai, tu tikrai atrodai pavargęs. 
Danielis persibraukė akis ir atsiduso. 

— Žinau, prastai miegu. 

— Tikiuosi, ne dėl šios bylos. Ta bjaurybė žiniasklaida. 

— Iš dalies dėl to, bet... veikiau dėl asmeninių dalykų, - Da- 
nielis pasižiūrėjo į ją suspaudęs lūpas. 

Irena kilstelėjo antakį. 

— Dėl panelės? 

— Ne. Tiesą sakant... mirė mano... mama. 

— O, Dieve, Dani, labai užjaučiu. 

Už durų vėl pliūptelėjo juokas. Danielis nustebo pajutęs, 
kaip vėl kaista skruostai. Nenumanė, kodėl išklojo Irenai tiesą. 
Nusigręžė. Mano mama, mano mama — vos prieš du mėnesius 
jis jos nepripažino. Minė išėjo amžiams, bet dabar jis vėl galėjo 
laikyti ją savo motina. 

Irena atsisėdo prie stalo. Nusiavė batus ir pasukiojo pėdas, 
dviem rankomis laikydama taurę ir žiūrėdama į Danielį. 

— Juk žinai, Dani, kad ši byla bus sunki. 

— Žinau, „Angelo žudikas“. Gražiai skamba. 

Jis pakėlė antakį. 

— Nežinau, gal tai pernykštis skaudulys, bet kai kas šioje by- 
loje mane gąsdina. 

— Suprantu. 

— Negalim pasiduoti, - Irena ūmiai atsistojo ir apsiavė ba- 
tus. — Gal dabar spauda ir bjauri, bet per teismą viskas bus dar 
blogiau. 

Jie abu vienu metu siektelėjo ataskaitos, Danielis ranka ne- 
tyčia perbraukė jai per liemenį. 

— Atsiprašau — tai tavo kopija. Gali ją pasiimti. 

Ji linktelėjo ir įsikišo dokumentą į stalčių. Danielis pasuko 
žalvarinę durų rankeną, ji maloniai vėsino delną. Atidarius du- 
ris, į vidų plūstelėjo balsai ir karštis, jie skverbėsi į tylią erdvę. 

— Ačiū už gėrimą, — padėkojo jis. 

— Ačiū už žinias. 

Danielis pasitraukė ją praleisti, bet Irena laukė, kol jis išeis, 
taigi jie vėl susidūrė. 

— Atsiprašau, — tarstelėjo jis. 

Jos plaukai kvepėjo kokosais. Koridoriuje ji atsiskyrė nuo jo. 

— Dovanok. Turiu megzti pažintis. Pareiga šaukia! 

Danielis stebėjo, kaip ji lipa žemyn laiptais, spausdama ran- 
kas, juokdamasi ir rodydama baltus, tiesius dantis. 


Jis klaidžiojo po salę, apsikabinęs dar vieną šampano taurę. Be- 
veik visus čia pažinojo, bent iš matymo. Jam einant pro šalį, 
žmonės pašaukdavo vardu ar patapšnodavo per petį; kiti mojo 
per visą salę. Danielis pajuto, kad nenori šnekėtis nė su vienu. 

Pajuto klaustrofobiją ir susimąstė, ar dėl to kaltas pernelyg 
greitai išgertas šampanas. Pasistiebė praleisti dviejų baristerių, 
tada pro minią prasispraudė į didelę salę pirmame aukšte. Lan- 
gas buvo atviras, jis juto jį pasitinkančią nakties vėsą. 

Sliūkindamas prie lango, Danielis buvo įtrauktas į solisi- 
torių grupę. Stovėjo vieną ranką įsikišęs į kišenę, kartais šyp- 
telėdamas iš pokšto, tuo pat metu klausydamasis prie lango 
stovinčių rūkalių. 

— Ar žinojote, kad Irena ėmėsi „Angelo žudiko“ bylos? 

— Tikrai? Jaunai karališkajai advokatei tai abejotinas poelgis. 

— Reikalas rimtas. Nueis iki Centrinio teismo. Didelis pelnas. 

— Žinau, bet aš prie to nagų nekiščiau. Girdėjau, jis tvirtina 
esąs nekaltas. Tas mažius tikrai kaltas kaip velnias, tiesa? 

— Šeima piniginga. Tėvas prekiauja Honkonge. Gal kartais 
esate girdėjęs apie Džilsą, dirbantį Korneliams? Tas jį pažįsta. 
Regis, tėvas niršta, sako, kad tai klaida. 

— Na, pamatysime. Irena viską išsiaiškins. 

— Byla tvirtose rankose. 

— Tvirtose ir... švelniose. 

Vyrai nusikvatojo. 

Danielis atsiprašė. Ištuštintą taurę norėjo padėti ant pusmė- 
nulio pavidalo raudonmedžio stalo, prie porcelianinės vazos. 
Turbūt per stipriai pasirėmė į stalą, nes mėlynai balta vaza pa- 
vojingai susiūbavo. Jis sulaikė ją ranka. 

Užsisagstęs švarką pasidairė Veronikos, bet, jos neradęs, 
nusprendė išeiti. Jautėsi suirzęs. Galbūt Irena teisi: jis tiesiog 
pavargęs. Pasuko prie durų, nugara nuvarvėjo prakaito lašas. 

Lauke naktis ir vėsus vėjelis teikė palengvėjimą. Jis atsisegė 
dar vieną marškinių sagą ir lėtai patraukė į metro. Trumpalai- 
kė vėsa jo neatgaivino, čia buvo taip pat tvanku ir slogu, kaip 
pirma minioje. 

Žingsniuodamas į kišenes susibrukęs rankas, Danielis pa- 
sijuto vienišas. Jausmas nebuvo svetimas, bet šiąnakt jis nu- 
sprendė jį išragauti, ištirti jo skonį. Vienatvė atrodė stebėtinai 
rūgšti, kaip rabarbarai iš Minės daržo. 

Jis džiaugėsi, kad pasišnekėjo su Irena. Prisiminė, kaip ji 
muistėsi ant kėdės, o paskui erzino jį dėl praktikantės. 

Jis niekada ilgai neišbūdavo su viena moterimi. Praėjus 
jauduliui ir atsiradus artumui, jam pasidarydavo sunku. Jam 
nepatiko kalbėtis apie praeitį, jis netikėjo pažadais. Nė kar- 
to neprisipažino merginai ją mylįs, nors mylėjo. Daugelis sakė 
mylinčios jį, bet jis to nejuto ir netikėjo jomis. Jis mąstė apie 
Ireną stipriais, tiesiais pečiais. Jie kartu kovojo ir pralaimėjo, jų 
santykiai buvo tikri ir nekalti. Vis dėlto, nors jie buvo draugai, 
stūksojo profesionalumo siena, kurios Danielis neįsivaizdavo 
pralaušiąs. 

Jis praėjo sukamąją metro užtvarą, užlipo ant dešinės eska- 
latoriaus pusės ir pasyviai nusileido į miesto vidurius. Galvojo 
apie laukiantį teismą ir istorijas spaudoje, kurios darysis vis 

baisesnės. Sebastianas — neįvardytas ir beveidis - pasak laikraš- 
čių, esąs iš esmės blogas. Berniukas apskelbtas ne tik kaltu, bet 
ir nedoru. Spaudai negalioja nekaltumo prezumpcija. 

Sebastiano nekaltumas Danieliui rūpėjo mažiau nei ber- 
niuko išlikimas. Jis buvo bemaž įsitikinęs, kad jųdviejų su Ire- 
na gintas vaikinas mirs nesulaukęs dvidešimt. Nenorėjo, kad ir 
Sebastianą ištiktų toks likimas. 

Jausdamas, kaip jį apgaubia metro šiluma, Danielis mąstė 
apie ribą, skiriančią vaikus nuo suaugusiųjų. Teisinę ribą žino- 
jo: dešimties metų žmogų jau galima patraukti baudžiamojon 
atsakomybėn. Jis vėl prisiminė save Sebastiano amžiaus; kiek 
nedaug trūko, kad būtų atsidūręs šio vaiko padėtyje. 

Torntonai atsisakė net parvežti Danielį Minei. Sekmadienį tre- 
čią valandą jo paimti buvo iškviesta Trisija, nors planuota, kad 
Danielis svečiuose praleis ilgą savaitgalį ir grįš tik pirmadienio 
vakarą. 

Danielis pro automobilio langą stebėjo, kaip mąžta viena- 
aukštis galimų jo įtėvių namas. Valė su Džimu spėriai šmurkš- 
telėjo vidun ir, automobiliui dar neišvažiavus iš kiemo, užsida- 
rė duris. 

— Dani, tu esi didžiausias savo priešas, - pamokslavo Trisi- 
ja. — Turėjai galimybę apsigyventi naujuose namuose. Ar su- 
pranti, kaip sunku surasti įtėvius dvylikamečiui berniukui? 
Labai sunku, patikėk, ir tu pasielgei gėdingai. 

— Man jie nepatiko. Norėjau grįžti pas Minę. 

— Na, tu čia atvažiavai tik savaitgaliui. Negi negalėjai bent 
tiek laiko gražiai elgtis? 

— Aš tik norėjau atgal į sodybą... - Danis patylėjo, tada pa- 
klausė: — Matėte mano mamą? 

Trisija, sukdama į Karlailo kelią, atsikrenkštė. Danielis 
klausėsi ratų čiužėjimo į šlapią kelią. Apėmė keista ramybė — 
lyg po sunkaus darbo. Jautėsi sukrėstas, susijaudinęs ir tuo pat 
metu atsipalaidavęs — ir vėl pasielgė labai negražiai. Tai veikė 

kaip narkotikai. Jis atrėmė galvą į atlošą ir juto, kaip į jį liejasi 
tingi, vaiski ramuma. 

Jis laimėjo. Norėjo grįžti, ir štai jį veža pas Minę. Troško, 
kad Torntonai jo nekęstų, ir to pasiekė. 

— Džimas geras žmogus. Tikrai. Tik tu niekam nesuteiki 
galimybės. 

— Nekenčiu jo. 

Trisija atsiduso. 

— Dani, tau sunkiai einasi su vyrais, tiesa? Su Mine puikiai 
sutarei, maniau, pasitaisei, — Trisija kalbėjo, o Danis pro langą 
spoksojo į laukus ir pavienius medžius. — Netgi pradėjai gerai 
mokytis... Papasakojau Minei, kas atsitiko, ji labai nuliūdo. 
Aš irgi susikrimtau, bet negalėčiau sakyti, kad labai nustebau. 
Tau dar pasisekė, kad jie nepateikė kaltinimų. Jei ir toliau taip 
elgsiesi, nesulaukęs nė paauglystės atsidursi nepilnamečių ko- 
lonijoje, ir tada, vaike, tepadeda tau Dievas. Tepadeda tau Die- 
vas. Aš jau niekuo nebegalėsiu padėti. 


Jiems parvykus, Minė stovėjo lauke prie durų, apsisiautusi 
megztiniu. Ją išvydęs, Danielis iš gėdos susigūžė. Nunarino 
galvą, bijodamas reiklių mėlynų jos akių. Pro Minę nudrožė 
tiesiai į vidų ir užsinešė viršun krepšį. Jo paties išsirinktos žy- 
dros sienos, Minės nupirkta lovatiesė su lenktyniniu automobi- 
liu ir į kiemą žiūrintis langas ramino. Danielis nusiėmė mamos 
vėrinį ir pasidėjo jį į spintelę prie lovos. Dabar jis namie, ir 
vėriniui čia saugu. Peilį atėmė Torntonai, bet Danielis dėl to 
nesuko galvos. Čia jo neprireiks. 

Prie jo kambario durų pribėgo Blicas, nuleidęs galvą, šno- 
puodamas, iš džiaugsmo vizgindamas uodegą. Vos tik Danie- 
lis ištiesė ranką, šuo išsitiesė ant grindų ir atvertė pilvą. Glos- 
tydamas jį Danielis girdėjo apačioje besišnekančias Trisiją ir 

Minę. Šuns kvapas ir prislopinti balsai jam priminė atvykimą 
į Flinų ūkį. Namų kvapai ir skambus Minės balsas guodė, bet 
nusileisti žemyn jis nedrįso. Džiaugėsi grįžęs, tačiau dėl pasta- 
rųjų dviejų parų jautėsi nejaukiai. Norėjo likti viršuje su šuniu, 
bet Blicas, pajutęs jo neviltį, sunerimo ir nudūmė žemyn. Da- 
nielis girdėjo, kaip išėjo Trisija, o Minė ėmėsi taisyti vakarienę. 
Žinojo, kad ji laukia jo apačioje, bet delsė. Juto, kaip jai įgriso 
jo laukti. Šmurkštelėjo į patalus ir gulėdamas nenorom prisi- 
minė, kas įvyko. 


Pirma diena praėjo be nuotykių, nors Danielis didžiuliuose 
švariuose namuose su kreminės spalvos kilimais jautėsi ne- 
patogiai. Prie durų turėjo nusiauti batus, stiklines dėti ant 
padėklo. Jo kambaryje stovėjo dvigulė lova ir didžiulis tele- 
vizorius, bet patalpa buvo pernelyg erdvi, o naktį čia buvo 
tamsu, ir jis, baimindamasis šešėlių ir svetimos vietos, nega- 
lėjo užmigti. 

Pripratęs pabusti su gaidžiais, eiti šerti naminių padarų ir 
rinkti kiaušinių, Danielis atsikėlė anksčiau už Torntonus ir 
nusliūkino žemyn. Namai buvo nepriekaištingi. Danielis pa- 
sijuto alkanas, tad nuėjęs į virtuvę susirado duonos ir susite- 
pė sumuštinį. Dėdamas į šaldytuvą sviestą, pamatė stiklainį 
braškių uogienės ir užsitepė jos ant sumuštinio. Buvo šviesu 
kaip dieną, nors laikrodis ant viryklės rodė dešimt po šešių. 
Uogienė nebuvo tokia gardi kaip Minės, kurią jis padėjo virti 
stebėdamasis, kaip greitai viskas vyksta: uoga nuo augalo pa- 
tenka į puodą, o paskui į burną. 

Kurį laiką pasėdėjo virtuvėje, tada nusinešė lėkštę į svetai- 
nę, įsijungė televizorių ir susirado animacinius filmukus. Gar- 
siai kvatojantis iš vieno filmuko, sumuštinis išsprūdo jam iš 
rankos ir dribtelėjo ant kilimo uogiene žemyn. Jis pamėgino 

išvalyti dėmę šiltu vandeniu, bet uogienė tik dar labiau įsigėrė 
į audinį. Danielis uždėjo ant dėmės lėkštę ir toliau žiūrėjo 
televizorių. 

Maždaug po pusvalandžio, trindamasis akis, bet vis vien 
spausdamas šypseną, apačion nusileido Džimas. Vaizdo gro- 
tuvo laikrodis rodė šešias keturiasdešimt septynias. Džimas 
virtuvėje išsivirė kavos, atėjo ir atsisėdo ant sofos. Danielis ir 
toliau kiurksojo nugara į jį, bet žiūrėjo nebe filmukus — spok- 
sojo į blyškų Džimo atspindį televizoriaus ekrane. Džimas pa- 
sitrynė veidą, nusižiovavo ir kilstelėjo prie lūpų puoduką. 

— Tu tikras vyturys, ar ne? 

Danielis šyptelėjo puse lūpų. 

— Kada atsikėlei? 

Danielis gūžtelėjo pečiais. 

— Jau spėjai apsirengti ir visa kita. Matau, įsikūrei kaip 
namie. 

— Išalkau. 

— Viskas gerai. Jei esi alkanas, reikia valgyti. Aš gi nesibaru. 

Staiga Danielis pasijuto nejaukiai. Suvokė, kad Džimas į jį 
stebeilija, ir nuo to žvilgsnio ant sprando pasišiaušė plaukeliai. 
Vėl nusigręžė į televizorių, bet akies kampučiu stebėjo vyrą. 

— Sūnau, baigei valgyti? - paklausė Džimas. 

Vyras stūksojo virš jo, ištiesęs ranką į lėkštę. 

— Ne, - atsakė Danielis. 

— Atsiprašau? 

— Nevadinkite manęs taip. 

— Kaip tavęs nevadinti? 

— Aš jums ne sūnus. 

— Ak, - pratarė Džimas. Danielis pakėlė galvą, ir vyras vėl 
išspaudė šypseną. — Žinoma, žinoma. Supratau. Leisk man ją 
paimti. 

— Palikit ją, aišku? — Danielis pajuto, kaip suspurdo širdis. 
— Mes paprastai svetainėje nevalgome, maistui vieta virtuvė- 
je - bet tu nežinojai. Nagi... 

— Palikit ją, aišku? - Danieliui perdžiūvo burna. 

— Kas yra? — nusijuokė Džimas. - Tik norėjau nunešti tuščią 
lėkštę. 

Danielis pašoko ant kojų. Nežinojo, kada ir kur jo kūnas 
išmoko taip reaguoti į vyrų pyktį, bet staiga tapo budrus. Nors 
Džimas kalbėjo ramiai, Danielis girdėjo tramdomą įniršį. 

Berniukas nunarino galvą. Žodžiai iš vyro lūpų jam atrodė 
kaip puolimas. Tarsi sunkūs į jį svaidomi grumstai. Jis liovėsi 
klausęsis, ir dabar Džimo burna virto šiurpia, klastinga, žiop- 
čiojančia ir siurbiančia skyle. 


Danielis neprisiminė, kaip viskas vyko toliau, užmiršo tikslią 
seką. Palindęs po pūkine antklode giliai alsavo, traukdamas 
šuns ir ūkio kvapą. Prikišęs nosį prie odos juto savo kvėpavimo 
šilumą. Dabar beveik visas tūnojo po antklode. 


Jis pakėlė galvą į Džimą. Danielis buvo basas, kojų pirštais 
gniaužė kilimą ir kaupėsi. Džimo veidas stambiais dantimis 
ir didžiule nosimi dunksojo priešais jį. Staiga vyras pasilenkė 
prie Danielio. 

Danielis atšoko ir iš džinsų kišenės išsitraukė peilį. Spragte- 
lėjęs atlenkė jį ir prikišo vyrui prie veido. 

— Dieve brangus! —- Džimas atsitraukė, o Danielis žengė į 
priekį. 

— Kas čia dedasi? 

Tai buvo Valė, vilkinti chalatą. 

— Nesiartink, palik tai man, - Džimas sušuko taip garsiai, 
kad Danielis net krūptelėjo. 

— Palikit mane ramybėje, - sušuko Danielis, sukiodamas 
peilį, kad galėtų atsitraukti nuo Džimo prie sienos. 

— Tučtuojau padėk jį, - paliepė Džimas. 

Danielis jo akyse įžvelgė išgąstį. Stebėjo, kaip kilnojasi 
Adomo obuolys. Pamatęs, kaip šviesos atspindys nuo ašmenų 
krito ant Džimo marškinėlių, šyptelėjo. Džimas ištiesė ranką, 
pamėgino sugriebti Danielį už marškinėlių. 

— Atsargiai! — suspigo Valė. 

Danielis dūrė. Perrėžė Džimui dilbį. Vyras, laisvąja ranka 
susigriebęs už sužeistosios, atšlijo. Danielis matė, kaip jam pro 
pirštus ant kilimo varva plona kraujo srovelė. Danielis trum- 
pam atsipalaidavo, bet Džimas ūmiai atsigręžė ir pargriovė jį 
ant grindų, tada užmynė ant rankos ir sukdamas ištraukė iš 
gniaužtų peilį. 


Danielis šiuos įvykius prisimindavo kaskart skirtingai. Jau ne- 
bežinojo, kas iš tikrųjų atsitiko. Iš pradžių jam atrodė, kad 
Džimas pakėlė ranką, ir Danielis pasiruošė smūgiui. Paskui 
suprato klydęs: Džimas tik vos vos pasisuko, o Danielis pasi- 
naudojo proga. 


Prispaustas prie žemės Danielis ėmė klykti. Kai tik pavykdavo 
išlaisvinti koją ar ranką, spirdavo arba trenkdavo Džimui. Valė 
atplėšė Džimą, ir jie, palikę Danielį svetainėje ant grindų, už- 
rakino duris. Danielis spardė ir daužė duris, apatinius dantis 
suleidęs į viršutinę lūpą. Sudaužė visus suvenyrus nuo židinio 
atbrailos, tada atsisėdo prie sofos, kelius prisitraukė prie krūti- 
nės ir paglostė mamos vardo raidę. 


Veidui pasidarė per karšta, Danielis atsisėdo ir atmetė antklo- 
des. Diena buvo gaivi, graži, kaip pienas po grietine, bet Da- 

nielis jautėsi blogai. Blogumas tūnojo viduje. Galėtų vemti, bet 
jo neišvemtų. 

Nuvirto ant nugaros. Užuodė Minės kepamą vištą. Nuo 
apskrudusios paukštienos kvapo net pilvą susuko. Gulėjo 
spoksodamas į lubas, stebėdamas galvoje tyliai šmėkščiojan- 
čius vaizdus. 

Išgirdo urzgiant pilvą. Sučirškėjo gruzdintuvė — Minė mer- 
kė į riebalus drėgnas bulvių lazdeles. Juto smarkiai tvaksint 
širdį, tarsi ši mėgintų iššokti iš krūtinės, nors jis gulėjo ramių 
ramiausiai. Paskui išgirdo sunkius Minės žingsnius ant laiptų, 
medinis turėklas nuo jos svorio girgždėjo. Lipdama ji dūsavo. 


Minė atsisėdo ant lovos ir nutraukė jam nuo veido antklodes. 
Danielis užsimerkė. Pajuto, kaip šilti jos pirštai kutena kaktą. 

— Dani, ką mąstai? - sušnabždėjo ji. 

— Ką padariau. 

— Ką sakai)? 

— Galvoju, ką padariau. 

— Ar prisimeni, kodėl tai padarei? 

Danielis papurtė galvą ant pagalvės. 

— Neįsivaizduoju, ką man su tavim daryti, tiesiog neįsivaiz- 
duoju. Nieko bloga, jei kas nors tau nepatinka - aš daug ko 
nemėgstu, bet negalima imti ir badyti žmonių. Pamėgink pa- 
svarstyti, kodėl tau norisi taip elgtis. 

Danielis apsivertė ant šono. Atsigręžė į ją, rankas pasikišo 
po smakru, prisitraukė kelius. 

— Kodėl? - kuždėjo Minė. 

Danielis juto, kaip jos pirštai šukuoja jam plaukus. 

— Nes aš blogas, - sumurmėjo jis, bet ji neišgirdo. 


205 


Pasilenkė arčiau, ranka spustelėjo kaktą. 

— Ką, mielasai? 

— Nes aš blogas. 

Minė prisitraukė jį už alkūnės, Danielis nuleido kojas ir at- 
sisėdo šalia. Ji dviem pirštais suėmė jam už smakro. Danielis 
pažvelgė jai į akis, jose šokčiojo žiburiukai, kaip pirmą dieną 
jiems susipažinus. | 

— Tu — nesi —- blogas, - pabrėžtinai tarė ji. Danielis pajuto, 
kaip ji žnybtelėjo smakrą. - Tu mielas berniukas, ir man pasi- 
sekė, kad mes susitikome. 

Danielis vos tvardė ašaras. 

Minės megztinis kvepėjo šunimi ir žole. Umiai diena jį pri- 
slėgė visu svoriu, ir jis atsirėmė į ją, pasidėjo smakrą jai ant peties. 
Minė apglėbė jį abiem rankomis, glustelėjo ir išspaudė blogumą. 

— ...Vis dėlto, Dani, negali skriausti žmonių arba, jei jau 
taip, mano gyvulėlių.... 

Nuo tų žodžių jis atsitraukė. Susigėdo. 

— Žinau, kad žmonės tave visaip skriaudė, ir aš suprantu, 
kad nori jiems keršyti, bet štai ką tau pasakysiu — šis kelias tik 
žiopliams. Aš tai žinau. Tu gali kur kas daugiau. 

Danielis šniurkštelėjo, rankove nusišluostė akis ir nosį. 

— Ar tau būtinai reikėjo jam įdurti? Galėjai pasišnekėti su 
juo, paprašyti, kad parvežtų atgal, jei jau taip norėjai. Tau me- 
reikėjo jo sužeisti. 

Danielis linktelėjo, bet jo smakras buvo taip pritrauktas 
prie krūtinės, kad Minė neįžiūrėjo, ar jis tikrai sutinka. 

— Kodėl taip padarei? Manei, jis tau trenks? 

— Gal... nežinau... ne. 

Jis papurtė galvą, žiūrėdamas į Minę. 

Minės akių kampučiai buvo nuleisti, tarp antakių įsirėžusi 
gili raukšlė. 

— Tai kodėl? 

Jis giliai įkvėpė. Pasižiūrėjo sau į kojas. Kojinės buvo nusmu- 
kusios. Kurį laiką sukiojo kojas ir stebėjo, kaip šoka kojinės. 

— Aš noriu likti čia, - pasakė tebežiūrėdamas į jas. 

Stojo tyla. Danielis stebėjo Minės rankas. Jos buvo laisvai 
sunertos. Bijojo pažvelgti į akis. 

— Nori pasakyti, taip pasielgei, kad jie tavęs neįvaikintų? — 
galop paklausė ji. Balsas buvo labai tylus. Be jokio priekaišto. 
Regis, ji tik mėgino suprasti. 

Danieliui perštėjo galugerklį. Jis prisiminė pokalbį su Trisi- 
ja, kai paskutinį kartą pasimatė su mama: 

„Jeigu niekas manęs nepanorės, liksiu čia?“ 

„Ne, mielasis... Minė tik globėja. Čia turės atvykti naujas 
mažas berniukas ar mergaitė.“ 


— Aš noriu likti čia, — tik tiek jis galėjo ištarti. Sugniaužęs 
kumščius laukė, kol prabils Minė. Regis, praėjo amžinybė. 

— Norėtum, kad aš tave įvaikinčiau? Jei tikrai nori likti Čia, 
aš būčiau labai laiminga. Akimirksniu tave įvaikinčiau, jei tik 
man leistų. Tiesą sakant, įsisūnijau tave vos pamačiusi. Norė- 
tum likti? Aš pasistengsiu dėl mūsų. Nieko negaliu pažadėti, 
bet pamėginsiu. 

Ji žiūrėjo jam į akis. Laikė jį už pečių, kad negalėtų nusi- 
gręžti. Danielis nenorėjo nieko sakyti, nes žinojo vėl pravirk- 
siantis. Pamėgino linktelėti, bet sėdėjo taip susirietęs, kad vos 
galėjo pajudinti smakrą. Minė kilstelėjo žilą antakį, suraukė 
kaktą. 

— Tu nori... mane įvaikinti, — išlemeno jis. 

Jos pirštai gniaužė jam pečius. 

— Žinoma, noriu, bet tai teisiniai dalykai. Geriau už bet ką 
kitą žinai, kaip viskas gali atsigręžti prieš tave. Teisėtvarkoje yra 

savos gudrybės, ir aš jų neišmanau, bet dėl mūsų pasistengsiu. 
Neturėk daug vilčių, kol nepasirašysime popierių. Supranti? 

Minė apkabino jį, jis nurijo seiles, jo ašaros gėrėsi į megz- 
tinio vilną. Danielis neišleido nė garso, bet širdis spurdėjo. Jį 
užliejo džiaugsmas vien dėl to, kad Minė jo norėjo. 

— Motina Švenčiausioji, - staiga šūktelėjo ji. - Tavo bulvytės 
atšals, o višta sudegs. 

Jis giliai įkvėpė laukdamas šaltų bulvyčių. Nieko kito ir ne- 
norėjo. 

Kai Danielis vėl nuvažiavo į izoliatorių susitikti su Sebastianu, 
berniukas atrodė pasikeitęs. Išliko toks pat šaltakraujiškas, tik 
tapo niūresnis ir išdidesnis. Veidas papilnėjo, po akimis atsi- 
rado tamsūs ratilai. Liesi riešai pastorėjo, ant plaštakų atsira- 
do duobutės. Parko rūmuose nebuvo kur sportuoti; Danielis 
suprato, kad traškučių ir picų dieta po ekologiškų Islingtono 
daržovių, kuriomis Šarlotė, be abejo, maitino vaiką, šio orga- 
nizmui buvo tikras šokas. 

— Kaip sekasi? — pasiteiravo Danielis. 

— Gerai, — atsakė Sebastianas, grūsdamas kumštį už skruos- 
to ir tempdamas viršutinę lūpą. - Nuobodu. Ir mokykla blo- 
gesnė už paprastą. Mokytojai kvaili, o kiti vaikai dar kvailesni. 

— Na, teismas jau greitai. Šiandien norėčiau kai ką su tavim 
aptarti. 

— Ar mane teisiamųjų suole surakins? 

— Ne. Prieš teismą tu būsi nuvestas apžiūrėti salės. Miela 
moteris tau viską aprodys. Aš ją pažįstu. Ji tau viską papasakos 
apie procesą, kas vyks. Jau žinome, kad sėdėsi šalia manęs, ne 
teisiamųjų suole, tavo tėvai — mums už nugaros. Tinka? 

Sebastianas linktelėjo. 

— Todėl, kad jie nemano, jog aš tai padariau? 

— Ne, todėl, kad tu vaikas. Dabar į teisiamųjų suolus sodi- 
nami tik suaugusieji. 

— Ar tu pasakysi teisėjui, kad aš to nepadariau? 

— Prisimeni savo karališkąją advokatę Ireną Klark? 

Sebastianas energingai palinksėjo. 

— Na, tai ji išdėstys reikalą teisėjui. 

Danielis atsivertė bloknotą ir pasiėmė parkerį. Sebastianas 
atsistojo ir apėjo aplink stalą dirstelėti į dokumentus Danielio 
aplanke. Atsirėmęs į Danielį apžiūrėjo jo vizitines korteles, mo- 
bilųjį, parkerį ir USB atmintines, Danielio laikomus odiniame 
aplanke. Danielis užuodė švarius berniuko plaukus ir braškių 
kvapą iš burnos. Švelnus vaiko svoris ant peties buvo skaudžiai 
malonus. Danielis prisiminė, kaip prašydavo meilės iš svetimų 
žmonių, glaustydavosi prie jų, bet nei tikėjosi jos sulauksiąs, 
nei sulaukdavo. Taigi Danielis neatšlijo nuo berniuko. Rašėsi į 
bloknorą, stengdamasis nepasisukti ir nepasvirti nuo berniuko. 
Po kiek laiko Sebastianas atsiduso ir grįžo į savo pusę, nešinas 
Danielio išmaniuoju telefonu. Danielis, įeidamas į Parko rū- 
mus, jį išjungė. Sebastianas mikliai įsijungė. 

Danielis ištiesė ranką delnu į viršų. Berniukas nusišypsojo, 
jų akys susitiko. 

— Ačiū, - laukdamas tarė Danielis. 

Gerai nežinojo, kodėl leido Sebastianui paimti telefoną, bet 

dabar tikėjosi, kad vaikas jį grąžins nesipriešindamas. 
— Mama man leidžia pažaisti telefonu. 
— Puiku, galėsi paprašyti, kai ji ateis tavęs aplankyti. 

Sebastianas, nekreipdamas į jį dėmesio, atsilošė ir ėmė nar- 
šyti po Danielio adresų knygutę. 

Danielis pamėgino prisiminti, kaip elgdavosi Minė, kai jis 
neklausydavo. Ji perverdavo jį šaltu žvilgsniu, tomis pačiomis 
akimis, kurios būna ir sklidinos šilumos. Jis patikėdavo, kad 

Minė stipresnė. Danieliui dingtelėjo, kad jis gali nesuvaldyti 
berniuko, ir nuo tos minties ėmė tankiau plakti širdis. Ga- 
lop Sebastianas pakėlė akis, ir jų žvilgsniai susitiko. Danielis 
prisiminė kietą kaip plienas Minės žvilgsnį. Ji niekada jo ne- 
bijodavo. Danielis nemanė galįs parodyti tiek stiprybės, kiek 
ji, vis dėlto Sebastianas nusigręžė lyg įgeltas ir įdėjo telefoną 
Danieliui į delną. 

— Taigi, - vilkdamasis švarką ir žiūrėdamas į Sebastianą tarė 
Danielis, - kaltinimo liudytoja pakvies Beno mamą. Tikriau- 
siai ji bus pirma, paskui eis jūsų kaimynai ir gal pora vaikų iš 
kiemo ar mokyklos. 

— Kas? — Sebastianas vėl atkuto, žalios akys pragiedrėjo, pa- 
sidarė įdėmios. 

Danielis pervertė užrašus. 

— Popė... Feliksas. 

— Aš jiems nepatinku, jie sakys, kad aš blogas. 

— Todėl prokuratūra juos ir kviečiasi. Bet mes jiems nelei- 
sime sakyti, kad tu blogas. Teisiškai jiems nevalia duoti pa- 
rodymų, kad tu esi blogo būdo. Tai nesvarbu ir nesąžininga. 
Irena tai sustabdys. Norėjau tau apie tai pasakyti, nes, manau, 
mums visiems bus nemalonu klausytis Beno mamos, o pas- 
kui tavo pažįstamų vaikų. Visgi jie nėra svarbiausia bylos dalis. 
Turi pasistengti nesijaudinti, gerai? 

Sebastianas linktelėjo. 

— Dabar baigsime aptarti tavo parodymus. Ar tikrai daugiau 
nieko nenori man pasakyti? 

Sebastianas trumpam nusisuko, tada karštai papurtė galvą. 

— Aišku. 

— Ar man reikės duoti parodymus? 

— Ne. Kol kas planuojame, kad tau duoti parodymų nerei- 
kės. Tai ne pati maloniausia patirtis. Jau vien stebėti teismą 

bus nelengva. Vis dėlto palūkėsime ir žiūrėsime, kaip klostysis 
reikalai. Galbūt vėliau Irena nuspręs, kad tau reikėtų duoti pa- 
rodymus — tokiu atveju pasitarsime su tavimi. Gerai? 

— Gerai. 

— Svarbiausia dalis bus kaltės įrodymai, ir jų nagrinėjimas 
tikriausiai užtruks. Teisme išgirsi daug nuobodžių, mokslinių 
dalykų, bus sunku susigaudyti, bet turi pasistengti klausytis. 

Tave stebės. 

Sebastianas staiga atsitiesė. Tarsi pradžiugęs, kad jį stebės. 
Jis suplojo delnais ir žibančiomis akimis nusišypsojo Danieliui. 

— Tikrai? — paklausė jis. - Mane stebės? 

Danielis įsmeigė akis į berniuką, Sebastianas atlaikė žvilgs- 
nį. Vaiko akyse nebuvo gėdos. Jis nesuvokė, kad pasakė nede- 
ramus žodžius. Bet jis juk vaikas. 

— Vakar mama su tėčiu tave aplankė? 

Sebastiano pečiai nusviro. Nudelbęs akis jis linktelėjo. 

— Suprantu, kaip tau sunku. Turbūt ilgiesi jų. 

— Manau, tau pasisekė, — žiūrėdamas į akis tarė Sebastianas. 

— Kodėl? 

— Neturėjai tėčio. 

Danielis lėtai įkvėpė. 

— Na, žinai, mamos draugai kartais ne geresni. 

Sebastianas linktelėjo. Danielis neabejojo, kad berniukas jį 
suprato. 

— Noriu kuo greičiau išeiti, kad galėčiau ja rūpintis. Kartais 
priverčiu jį liautis. 

— Suprantu, kaip jautiesi, - tarė Danielis. — Ir aš norėdavau 
apginti mamą, bet tu turi rūpintis savimi. Neužmiršk, kad esi 
mažas berniukas, o ji suaugusi. 

Minė būtų taip pasakiusi. 

Po darbo, susikišęs rankas į kišenes, nunarinęs galvą, Danielis 
patraukė į „Karūną gatvės kampe. Jau buvo ruduo, žvarboka. 
Danielis vos negrįžo striukės, bet nebenorėjo matyti tų laiptų. 

Bare buvo šviesu ir šilta, kampe spragsėjo rąstų prikrautas 
židinys, tvyrojo aludės maisto ir drėgno medžio kvapai. Da- 
nielis užsisakė bokalą, atsisėdo prie baro ir pasukiojo stiklą 
rankose, kol nusėdo putos. Paprastai būtų skaitęs laikraštį, bet 
ne šįvakar. Nuo laikraščių jį jau pykino; kiekviename aprašo- 
mas Sebastianas, bevardis „Angelėlio žudikas“, arba bent tarp 
kita ko užsimenama apie jį nuomonių straipsniuose „pakriku- 
sios visuomenės“ temomis. Benas Stouksas jau buvo įamžintas 
kaip kankinys dėl gėrio, dėl pačios vaikystės. Jis buvo nebe pa- 
prastas aštuonerių metų Benjaminas Stouksas, o Benukas arba 
mažasis Benas, visur vaizduojamas vienodai: veidas paimtas iš 
dvejų metų senumo mokyklinės nuotraukos, be poros prieki- 
nių dantų, vienoje pusėje pasišiaušusiais plaukais. Jis virto An- 
gelų Angelu, todėl Sebastianas turėjo tapti velniu. 

Nuolatinis žiniasklaidos dėmesys Danieliui buvo neįprastas. 
Kai kurie anksčiau jo ginti paaugliai buvo ne ką vyresni už 
Sebastianą ir gyveno kur kas sunkiau, bet spauda jų bemaž 
nepastebėjo. Jų byloms būdavo paskiriamos kelios eilutės pus- 
lapio krašte, prie lenkimo linijos. Kuo jie svarbūs? Jie — tik gaujų 
vaikėzai, reguliuojantys savo populiaciją. Tokie gamtos dėsniai. 

Iki Sebastiano teismo buvo likusios vos trys savaitės. Vien 
apie tai pagalvojus Danieliui džiūvo burna. Jis sriubtelėjo pir- 
mą gurkšnį alaus. Jautėsi pasirengęs procesui, bet bejėgis prieš 
teismą. 

Žiopsodamas į savo bokalą, Danielis prisiminė Sebastiano 
akis, įdėmų jų žvilgsnį. Kaip berniukas apsidžiaugė, kad eis į 
teismą. Danielis nė nenutuokė, kaip vaikas gali pasielgti. Nors 
bare buvo šilta, Danielį nukrėtė šiurpas. 

— Kaip sekas, Dani? — pasidomėjo barmenas. Vyras buvo 
daugiau nei penkiasdešimt metų, ant diržo nukarusiu pilvu, 
nuo išgirstų istorijų paniurusiu veidu. - Sunki buvo savaitė? 

Danielis atsiduso ir purtydamas galvą šyptelėjo. 

— Kaip visada. 

— Kur dėjosi tavo gražuolė? Nemačiau šimtą metų. 

— Išsikraustė. 

— Užjaučiu, biče, — blizgindamas taures ir dėliodamas jas po 
baru tarė barmenas. — Maniau, judu neišskiriami. 

— Nepavyko. 

— Taip, bet, kaip sakoma, ne pirma, ne paskutinė. 

Švelnus barmeno balsas nutolo į kirą baro pusę — jis nusi- 
skubino aptarnauti ką tik įėjusios poros, moteris virpėjo nuo 
nakties oro. 

Danielis spoksojo į gintaro spalvos skystį bokale. Nuo ran- 
kų jis sušilo. Žiūrėdamas, kaip virš Viktorijos parko leidžiasi 
saulė ir žemus debesis skaldo gelsvai rausvais dryžiais, jis pa- 
lengva gurkštelėjo. Bare buvo šilta ir jauku, saldžiai kvepėjo 
sidru, alumi ir šiltu maistu. 


Dabar viskas pasidarė aiškiau, paprasčiau, bet jis vis dar ne- 
kantravo. Laukė Sebastiano teismo, troško daugiau sužinoti 
apie Minės gyvenimą. Norėjo ją suprasti. Panašiai pasijusdavo 
bėgdamas, kai nutaikydavo tinkamą tempą ir nurimdavo kvė- 
pavimas. Tuomet atrodydavo, kad galėtų bėgti amžinai. Taip 
jis 2008 metais nubėgo Londono maratoną. 

Buvo patiekta vakarienė, ir jis negalvodamas sukirto mė- 
sainį, tada, susikišęs rankas į kišenes ir nunarinęs galvą, grįžo 
į savo butą. 

Laiptais lipo pamažu, bet, išgirdęs skambant telefoną, pa- 
spartino žingsnį. 

— Alio. 

— Ar čia Danis? 

Moteriškas balsas buvo pažįstamas, bet jis niekaip neprisi- 
minė, kieno. 

— Dani, čia Harieta. 

Jis giliai atsiduso. 


Koridoriuje buvo tamsu, bet Danielis šviesos nedegė. Atsisėdo 
prie sienos ir pečiu prispaudė telefoną prie ausies. Alkūnėmis 
atsirėmė į kelius. 

— Kaip sekasi? — pasiteiravo jis. 

Priglaudęs kelius prie krūtinės juto, kaip plaka širdis. Spė- 
liojo, ką ji nori pasakyti, ar vis dar nusiteikusi jį kaltinti. 

— Turėjau tau paskambinti. Kuo daugiau galvoju, tuo aiš- 
kiau suvokiu, kad buvau... be reikalo šiurkšti. Tiesiog labai 
sielvartavau dėl jos. Tikiuosi, supranti. Jos gyvenimas buvo 
sunkus, ir dabar man jos labai stinga, bet turbūt ir tu taip 
jautiesi. Kad ir kas tarp jūsų įvyko, kadaise buvote artimi, ir 
tau tai baisi netektis. 

Danielis neišmanė, ką sakyti. Atsikrenkštė ir įkvėpė. 

— Niekada nepritariau, kad ji imtų tuos vaikus... 

— Turite omeny globotinius? Kodėl? Jai puikiai sekėsi, argi ne? 

— Ji buvo puiki motina, bet, ko gero, neįžvelgiau čia prasmės. 
Maniau, ji tik kankinasi. 

Tamsoje Danielis susiraukė. 

— Ačiū, kad paskambinote. 

— Na, jai būtų neparikę, kaip su tavim šnekėjausi, — Harie- 
tos balsas užlūžo, trumpam užkimo, paskui ji susivaldė. - Juk 
nepažadinau tavęs, ką? 

— Ne, ką tik grįžau. 

— Vis dar sunkiai dirbi? Visada sunkiai dirbai. 

Kurį laiką tvyrojo tyla. Danielis girdėjo Harietą šniurkšint, 
paskui prasidedant dešimtos valandos žinias. 

— Dani, ką norėjai apie ją sužinoti? 

Jis koridoriuje ištiesė kojas ir pasitrynė akis. Dabar nebuvo 
tam pasiruošęs. Per šią savaitę jis išseko, nukraujavo. Prieš atsa- 
kydamas giliai įkvėpė. 

— Nekaltinu jūsų, kad nenorėjote su manim šnekėtis. Nete- 
kote sesers. Nenorėjau jums visko dar labiau apsunkinti. Tie- 
siog... tik dabar suvokiau, kad jos nebėra. Net per laidotuves, 
regis, vis dar... niršau ant jos. Mes taip ir neišsiaiškinome san- 
tykių, bet dabar, jai išėjus, aš jos labai... ilgiuosi. 

Tardamas „ilgiuosi“ jis prikimo. Įkvėpė, kad aprimtų. 

— Buvau grįžęs namo... į sodybą. Minės nemačiau... na- 
mie nebuvau labai ilgai. Nežinau... daug ką prisiminiau. 
Praėjo aibė metų, bet taip neatrodė. Ji man paliko dėžę su 
nuotraukomis. Manau, supratau, kad labai daug ko apie ją 
nežinau... 

— Sakyk, mažyli, ką norėtum sužinoti, ir aš tau papasakosiu. 

— Na, norėčiau žinoti, kodėl ji buvo tokia liūdna. 

Jis sunkiai nurijo seiles. 

— Bet juk žinai, kad ji prarado mergytę, o paskui vyrą — vie- 
ną po kito. 

— Taip, bet ji niekada apie tai nepasakojo, ir aš nežinau visos 
istorijos. 

— Praėjus vos metams ji pradėjo imti svetimus vaikus. Ne- 
supratau jos. Vis dar nesuprantu. Ji buvo puiki auklė, puiki 
motina; manau, jai reikėjo rūpintis kitais. Ji buvo iš tų žmonių, 
kuriems reikia rūpintis kitais. 

— Prisimenu, ji man sakė, kad tai ir yra laimė... Apie Nor- 
maną ir Deliją nieko nepasakojo. Visada vengė šios temos — 
sakė, pernelyg skaudu. 

Harieta atsiduso. Danielis išgirdo vyrą klausiant, ar ji nori 
arbatos. 

— Ką turėjote omeny sakydama, kad ji kankinosi? — paklau- 
sė Danielis. 

— Na, prarandi mažą mergytę, tampi globėja ir tau kas kelis 
mėnesius siunčia po naują mažą mergytę. Bet nė viena nėra 
ji... - Harieta vėl užkimo. — Kaip ji galėjo tai tverti? Žinai, iki 
tavęs buvo vien mergaitės, visos ligi vienos. 

Danielis užsidengė burną. 

— Ji sakė, — Harietos balsas vėl užlūžo, ji leido sau trūkčioja- 
mai įkvėpti, - kad Delija išsinešė tiek daug meilės... Supranti, 
ji nebeišmanė, ko griebtis. Turėjo ir toliau duoti... Patikėk, tai 
ją ir pražudė! Ji mirė vienui viena, o tai neteisinga — juk mylėjo 
pusę pasaulio, nieko už tai nereikalaudama. 

— Nieko apie tai nežinojau, — tarė Danielis. Nugara pri- 
sispaudė prie sienos, tamsiame koridoriuje prieš akis iškilo ryš- 
kūs prisiminimai. — Kai buvau mažas, kai atsikrausčiau pas 
ją gyventi, atrodė, kad apie ją šneka visas miestelis. Sklandė 
daugybė gandų. Nepatikėtumėte... 

— Taip ir turėjo būti. Mažuose miesteliuose apstu siaurapro- 
čių, argi ne taip, o ji buvo su charakteriu. Tikra miestietė. Ji 
mėgo Londoną; ten buvo laiminga. Tai Normanas panoro at- 
sikraustyti į Kambriją. Tik pamanyk... Kambrija... dė/ Dievo 
meilės. Minė Kambrijoje! Jam mirus niekaip nesupratau, kodėl 
ji liko. Jos niekas nesiejo su ta vieta. Važiuok į Londoną arba 
grįžk čia, įkalbinėjau ją, tik nelik toje kvailoje skylėje. 

— Jai patiko ūkis, gyvūnai. 

— Tai buvo tik dingstis. 

— Čia ji augino šeimą. Turėjo namus... 

— Kad bent būtų grįžusi į Airiją... bet užsispyrė likti, tarsi 
tai būtų atgaila. 

— Atgaila už ką? 

— Na, ji kaltino save, supranti? Lyg būtų galėjusi tyčia pa- 
kenkti mergytei. Juk mylėjo ją labiau už viską pasaulyje. 

— Kas atsitiko? — Danielis kalbėjo pašnibždomis. — Avarija? 

— Taip. Įsivaizduoji, ką reiškia netekti šešerių metų vaiko? /r 
dar vienturčio. Delija buvo tikras saulės zuikutis. Protingiau- 
sias, linksmiausias vaikas, kiek teko matyti. Lyg iš akies trauk- 
ta maža Minė. Juodos garbanėlės ir skaisčiausios mėlynos akys. 
Ji buvo /o6is. Kai tai nutiko, dirbau Anglijoje; vos išgirdusi at- 
lėkiau, bet saulės zuikutis jau vadavosi mirtimi... 

Danielis sulaikė kvapą. 

— Ji buvo dar sąmoninga, supranti... kartais atsipeikėdavo. 
Žaizdos baisios, jai siaubingai skaudėjo. Minė negalėjo tver- 
ti. Laikė ją už rankos, o mažylė vis klausinėjo: „Mamyte, aš 
mirštu?“ O Dieve, ji taip kovojo, laikėsi iš paskutiniųjų. Staiga 
Minė nurimo. Tik prisimenu, kaip kuždėjo Delijai: „Viskas ge- 
rai, mažutė, tu vis tiek būsi mano angelas...“ 

Harieta tyliai pravirko. Danielis atsistojo ir uždegė korido- 
riuje lempą. Šviesa spigino akis, ir jis užsidengė jas ranka. Vėl 
išjungė. 

— Minė kaltino save, nes vairavo automobilį? 

— Vairavo, bet ne tik dėl to, - Harieta išsišnypštė nosį. - Su- 
pranti, Delija tą vakarą buvo svečiuose. Šventė draugės gim- 
tadienį, ir Minė nuvažiavo jos pasiimti. Dar viena mažylė pa- 
noro namo, ir Minė pasisiūlė ją pavėžėti, kad nereikėtų vargti 
tėčiui, supranti. 

Dievulėliau, prisimenu viską taip, lyg būtų nutikę vakar. 
Minė pasakojo, kad Delija vilkėjo gražiausią savo suknutę su 
gėlytėmis ir atrodė labai žavi. Iš vakarėlio nešėsi gabalėlį torto 
mėlynoje servetėlėje. Vis dar prisimenu - ji sakė, kad servetėlė 
buvo mėlyna. 

Minė, teatleidžia jai Dievas, Delijos draugę Tildę (tikrai 
toks buvo jos vardas) pasodino į priekinę sėdynę ir prisegė dir- 
žu. Delija įsitaisė gale be diržo. Štai taip, Dani, būdavo anuo- 
met, aštuntame dešimtmetyje... Toks dalykas kaip saugumas 
neegzistavo. Niekas apie tai negalvojo... 

Minė pasakojo, kad mažylė dainavo jai į ausį — Delija visa- 
da mėgo dainuoti automobilyje. Alkūnėmis rėmėsi į keleivių 
sėdynes, žinai, kaip vaikai. Minė jai liepė atsiremti į atlošą, o 
tada... tai ir įvyko. 

— Kas įvyko? — kramtydamas nykščio nagą paklausė Danis. 

Harieta vėl pravirko. 

— Automobilį sumėtė. Supranti, keliai buvo šlapi. Daug lijo, 
ir tie bjaurybės kaimo keliai buvo šlapi ir slidūs. Minė pasako- 
jo, kad Delija neišleido nė garso, netgi tada, kai... atsitrenkė į 
priekinį stiklą. O Dieve! Atleisk, Dani, nebegaliu. 

Harieta raudojo. Buvo girdėti, kaip šaižiai kvėpuoja. 

— Tik norėjau atsiprašyti, — kūkčiojo ji, — už aną dieną. 

- Atleiskit, kad taip sujaudinau, — jam gniaužė krūtinę. — 
Ačiū, kad paskambinote. 

— Žinai, ji tave mylėjo, — šnirpščiodama tarė Harieta. - Di- 
džiavosi tavimi. Džiaugiuosi, kad atvykai į laidotuves. Ji būtų 
norėjusi, kad dalyvautum. 


Danielis padėjo ragelį. Bute buvo šalta. Perštėjo galugerklį. Jis 
nuėjo į tamsoje skendinčią svetainę. Minės palikta nuotrauka 
buvo lyg juoda iškarpa baltame židinyje. Jis paėmė ją nejung- 
damas šviesos, Minės veidą įžiūrėjo. Turbūt rai buvo septin- 
to dešimtmečio pabaiga arba aštunto pradžia: spalvos atrodė 
ryškesnės, linksmesnės nei tikrovėje, lyg nupieštos, išgriebtos 
iš vaizduotės, o ne iš gyvenimo. Minė segėjo trumpą sijoną, 
o Normanas užsidėjęs akinius tamsiais raginiais rėmais. Vai- 

kas irgi atrodė bemaž netikras: porcelianiniai skruostai, balti 
it perlai dantukai. Ji, kaip ir Benas Stouksas, dar tobula buvo 
išplėšta iš gyvenimo. 

Danielis tamsoje nuspūdino į virtuvę ir iš šaldytuvo išsi- 
traukė alaus. Trumpam užsidegusi šaldytuvo lemputė erzino. 
Buvo šalta, ir nuo vėsaus butelio pašiurpo rankos. Jis prikando 
lūpą, tada užsivertė butelį, išmaukė pusę ir trinktelėjo ant vir- 
tuvės darbastalio. 

Danielis delnu užsidengė akis. Jį krėtė šaltis, bet akys degė. 
Nesusigaudydamas priglaudė plaštaką prie lūpų, skruostais 
riedėjo karštos ašaros. Jis taip seniai neverkė. Įsikniaubė veidu 
į alkūnės linkį, prisiminė, kaip rasdavo paguodą prie jos kūno, 
susupto į šiurkščiavilnį megztinį. Nusikeikė, prikando lūpą, 
bet tamsa buvo atlaidi, nepriekaištavo. 

Atėjo pavasaris. Ore sklaidėsi mėšlo ir drąsių naujų pumpurė- 
lių kvapai. Danielis kliurksinčiais guminiais kieme šėrė Hek- 
torą ir lesino vištas. Vištidės durys kabojo ant vieno vyrio, vie- 
linis tinklas vietomis buvo kiauras. Danielis atsiklaupė į purvą 
pataisyti tinklo ir įsukti varžto. Gretimame ūkyje lapės išpjovė 
vištas. Minės paukščiai tik išsigando, vidury nakties ėmė ku- 
dakuoti ir plasnoti. Minė išėjusi su Blicu nuvijo lapę. 

Buvo pusė septynių ryto, Danielio pilvas urzgė iš alkio. Te- 
bebuvo šalta, ir rankos iki rankogalių paraudo. Jis ir vėl išaugo 
drabužius, marškinių rankovės nebesiekė riešų. Minė pažadėjo 
mėnesio gale nupirkti naujus, taip pat ir futbolo aprangą. Da- 
bar mokyklos komandoje jis buvo puolėjas. Bet šiandien šešta- 
dienis, turgaus diena. 

Danielis pro langą matė Ming, pilančią į puodą vandenį ir 
kaičiančią košę. Žili jos plaukai, šonuose susegti vėžlio kiauto 
segtukais, karojo palaidi. Tik apsirengusi ji susisuks juos ant 
viršugalvio. 

Danielio motinos plaukai buvo trumpi, šviesiai rudi, bet ji 
juos dar pašviesindavo. Išbėręs paskutinius trupinius į vištų le- 
syklą, Danielis prisiminė, kaip pirštų galais liesdavo jos plaukus. 
Jie buvo ploni ir minkšti, nepanašūs į vešlias Minės garbanas. 

Po nemalonumų su Torntonais Minė pažadėjo paprašyti leisti 
įvaikinti Danielį. Pasiskleidę popierius ant virtuvinio stalo, jie 
kartu surašė visus dokumentus. Dabar beliko laukti. Mintis, 
kad bus ne tik mamos, bet ir Minės sūnus, Danieliui pasirodė 
labai keista, bet jis sutiko ir dabar su džiugia viltimi laukė. 

Minė paklausė, ar jis norėtų pakeisti pavardę į Flino, bet 
Danielis nusprendė pasilikti savąją Hanterio. Tai buvo Danie- 
lio motinos, o ne tėvo pavardė. Ji jam patiko, tad jis norėjo likti 
Hanteris. Tai buvo jo pavardė; be to, jis samprotavo, kad kai 
sulauks aštuoniolikos, mama galbūt panorės jį susirasti. Jeigu 
ji ieškotų sūnaus, tegu jai būna lengva. 


Grįžęs Danielis vonioje nusiplovė rankas, mėgaudamasis šil- 
tu vandeniu ant šaltų pirštų. Baigęs pasilenkė virš kriauklės 
ir įsistebeilijo į savo veidą veidrodyje. Žvelgė į beveik juodus 
plaukus, rudas akis, tokias tamsias, kad tik iš labai arti galėjai 
atskirti vyzdį nuo rainelės. Danieliui savas veidas dažnai atro- 
dydavo svetimas. Labai skyrėsi nuo mamos. Nenumanė, iš kur 
tie bruožai. 
- Savo tėvo nebuvo matęs. Kelis kartus klausė jo vardo, bet 
mama nenorėdavo sakyti arba paaiškindavo nežinanti, kas jis 
toks. Danielis matė savo gimimo liudijimą, bet tėvo skiltis 
buvo tuščia. 

Netrukus jis turės dvi motinas: vieną, patvirtintą valstybės, 
o kitą — ne; vieną, kuria jam reikia rūpintis, kitą, kuri rūpinasi 
juo. O tėvas taip ir neatsirado. 


Minė virtuvėje klausėsi radijo. Maišydama košę pagal muziką 
judino klubus. Gavęs savo porciją Danielis papūtė košę, tada 
šliukštelėjo pieno ir įsibėrė cukraus. Minė jį išmokė pieną pilti 
ant šaukšto nugarėlės, kad netrūktų košės plėvelė. 

— Išbadėjau, — pasiguodė jis, Minei pilant apelsinų sultis. 

— Na, tu augi. Kirsk. 

— Mine? - kreipėsi Danielis pilna burna saldžios košės. 

— Ką, mielasai? 

— Ar šią savaitę sulauksime atsakymo)? 

— Galbūt. Taip žadėjo. Nėra ko jaudintis. Sulauksime. O 
tada tai švęsime. 

— Ką darysime? 

— Galėtume surengti išvyką. Nuvažiuotume prie jūros... 

— Rimtai? Bet tau reikėtų vairuoti. 

— Na, važiuotume lėtai. Neskubėdami. 

Danielis nusišypsojo ir sušveitė košę. Jis dar niekada nebu- 
vo prie jūros, ir nuo tos minties suspurdo širdis. 

— Mine? - laižydamas šaukštą paklausė jis. - Ar kai gausime 
dokumentus, aš tave vadinsiu mama? 

Ji pakilo ir ėmė rinkti stalą. 

— Esi laisvas pilietis, taigi gali mane vadinti kaip panorėjęs, — 
kedendama jam plaukus atsakė ji. 

Akys virš rausvų skruostų žvilgėjo. Danielis žiūrėjo į ją ne- 
suprasdamas, džiaugiasi ji ar liūdi. 


Tebebuvo šalta, ir statant prekystalį Minė jam liepė apsivilkti 
striukę su gobtuvu. Tą daryti Danielis jau buvo įgudęs. Ant 
medinio stalo prismeigė plastikinę plėvelę, Minė tuo metu iš 
automobilio bagažinės traukė prekes. Ji vilkėjo du megztinius, 
mūvėjo pirštines be pirštų. 

Minė sutvarkė stalą, išdėliojo kiaušinius, tris savo pačios 
papjautas, nupeštas ir išdorotas vištas, šviežių bulvių, svogūnų 
laiškų, morkų, griežčių ir kopūstų — visos daržovės ką tik iš 

daržo. Turėjo ir puodų su uogiene: abrikosų ir braškių, taip pat 
aštuonis rabarbarų pyragus. 

Danielis atidarė dėžutę nuo ledų — Minės kasą — ir suskai- 
čiavo pinigėlius. Viskas, kas susiję su pinigais, buvo jo darbas. 
Jis paimdavo iš pirkėjų pinigus ir atiduodavo grąžą. Skaičiuo- 
davo pelną ir savo paties atlyginimą procentais. Kai automo- 
bilis liko tuščias, o prekystalis buvo paruoštas, Minė ištraukė 
plokščius butelius: Danieliui su kava ir pienu, o sau su saldžia 
arbata — ir sumuštinius su braškių uogiene. Jeigu turės daug 
darbo, sumuštinių turbūt nebaigs, kol reikės kraustytis, o jei 
prekyvietėje bus ramu, viską sušveis iki vienuoliktos. 

— Užsisek striukę. 

— Nešalta. 

— Užsisek striukę. 

— Pati užsisek, — burbtelėjo jis darydamas, kaip liepta. 

— Nebūk akiplėša. 

Prekystaliai stovėjo aplink Bramptono bendruomenės na- 
mus, stūksančius miesto centre jau beveik du šimtus metų. Prie 
Minės stovėjo dar maždaug aštuoni prekystaliai. Daugiausia 
buvo prekiaujama daržovėmis, mėsa arba namie gamintais 
daiktais, Minė buvo viena iš nedaugelio, teikianti plačią pasiū- 
lą. Jos ūkis buvo nedidukas ir nespecializuotas. Ji pardavinėda- 
vo tai, ką gamindavosi sau. 

Pirma valanda prabėgo greitai, Minė pardavė dvi vištas ir 
kelis pustuzinius kiaušinių. Žinojo, kad jos vištos geriausios, 
todėl jos kiaušinius perka netgi tie, kurie jos nemėgsta. 

Danielio rankos nuo šalčio paraudo. Pamačiusi, kad jis grū- 
dasi jas į striukės rankoves, Minė pasiūlė patrinti, kad apšiltų. 
Liepė suglausti delnus, lyg meldžiantis, ir brūžavo, kol į rankas 
grįžo šiluma. Trynė taip stipriai, taip energingai, kad Danielis 
visas kratėsi. 


224 


Kraujui tekant į pirštus ir delnus, Danielis prisiminė, kaip 
trindavo mamai rankas. Ji nuolat būdavo sušalusi: per laiba ir 
per menkai apsirengusi. Prisiminė jos kaulus tarp savo delniu- 
kų. Susimąstė, kur ji dabar galėtų būti. Nebejautė tokio porei- 
kio ją surasti, bet vis tiek apie ją galvojo ir norėjo žinoti, ar ir 
ji apie jį galvoja. Troško papasakoti jai apie sodybą, apie Ming, 
apie tai, kaip skaičiuoja įplaukas ir pasiima savo dalį. Prisiminė, 
kaip jį liesdavo jos rankos, kaip nubraukdavo nuo veido plau- 
kus. Mąstant apie tai suskausdavo po šonkauliais. Pojūtis buvo 
panašus į stiprų alkį - troškimą, kad ji vėl atmestų jam plaukus. 

— Apie ką mąstai? - pasidomėjo Minė. 

Danielis abiem rankomis paėmė iš jos plastikinį puoduką, 
kad susiurbtų jo šilumą. Gūžtelėjo pečiais ir atsigėrė saldžios 
arbatos. 

— Tavo mintys kažkur klaidžioja! 

Minė ištiesė į jį ranką, bet Danielis išsisuko. Ji ir vėl, regis, su- 
prato, ko jam reikia. Vis dėlto ji buvo ne mama, ir niekada nebus. 

Prie prekystalio priėjo moteris kietai sučiauptomis lūpo- 
mis. Danielis atpažino ponią Vilks iš konditerijos krautuvės. Ji 
buvo jo draugo Dereko motina. Danielis žinojo, kad ji iškvietė 
greitąją mirštančiam Minės vyrui. Be to, ji įskundė direktoriui 
du jo klasės draugus, pavogusius čiulpiamų saldainių. 

Prikandusi lūpą ponia Vilks tyrinėjo Minės uogienę; suti- 
kusi Danielio žvilgsnį, prisimerkė. Jis susikišo rankas į striukės 
kišenes. 

— Už kiek parduodat uogienę? — nuleidusi lūpų kampučius 
paklausė ji. 

— Du svarai penkiasdešimt, — nutaisęs žaviausią šypseną atsa- 
kė Danielis, nors Minė uogienę buvo įkainojusi pusantro svaro. 

— Nesąmonė, - sušuko ponia Vilks ir taip trenkė uogienę į 
stalą, kad net šoktelėjo kiaušiniai. 

Minė atsigręžė į garsą ir suraukė kaktą. Rankoje laikė pra- 
kąstą sumuštinį. 

— Ponia Vilks, kokybė kainuoja, turėtumėte žinoti, — išsi- 
traukęs ranką iš kišenės ir taisydamas uogienę tarė Danielis. 

— Ko gero. 

Danielis pamatė, kad ponia Vilks nebesidomi juo, o kreipiasi 
į Minę. Minė stovėjo pilna burna, vėjas pūtė jai į veidą plaukus, 
ber ji atsigręžė linksmomis akimis, su trupiniais ant smakro. 

— Džine, viskas gerai? 

— Aš tik piktinuosi kaina. Tai apiplėšimas vidury baltos dienos. 

Ponia Vilks vos vos stumtelėjo puodą su uogiene ir vėl su- 
griovė Danielio tvarką. 

— Tai paimkite vieną, - pasiūlė Minė. 

Džinės Vilks lūpų kampučiai dar labiau nusileido. 

— Ką norite pasakyti? 

— Noriu pasakyti, imkite, vieną dovanoju. Uogienė puiki. 
Imkite ir gardžiuokitės. 

Danielis atsigręžė į Minę, bet ši, žiūrėdama į Džinę, kirto 
sumuštinį. 

— Negaliu. Duosiu, kiek ji verta, bet nė penso daugiau. 

— Niekai, imkite. Skanaus. Ačiū, Džine. 

Minė vėl nukreipė dėmesį į butelius ir vaišes, išdėliotas „Re- 
nault“ bagažinėje. Pasigriebė dar vieną sumuštinį. 

— Mine, tu juokinga, - į Danielio saugomą ledų indelį su 
pinigais tėkšdama tris svarus sušuko Džinė. — Prašai krūvos 
pinigų, o paskui atiduodi veltui. Tas pats ir su šitais vaikais. 
Visi žino, kad tai darai tik norėdama pasijusti geriau. Nesuge- 
bėjai pasirūpinti sava, o paskui staiga tampi visų motina... Vis 
dėlto tu teisi, tavo uogienė skani. 

Džinė pakilnojo ant delno uogienę. Įtraukė lūpas, lyg mė- 
gindama nusišypsoti. 

— Ką pasakei? 

Danielis atsigręžė į Minės kuždesį. Nuo jo šiaušėsi sprando 
plaukeliai. 

— Sakiau, sutinku, kad tavo uogienė skani. 

Danielis pastebėjo, kad Džinės Vilks dantys rudi, ir susi- 
mąstė, ar jie sugedo nuo saldainių. 

— Ne, prieš tai, — Minė vis dar kalbėjo pašnibždomis, bet 
dabar stovėjo pilvu prisispaudusi prie prekystalio ir pasilenkusi 
prie ponios Vilks. Rankomis taip stipriai rėmėsi į stalą, kad 
ant rausvų jos rankų atsirado baltos dėmelės. - Nesugebėjau 
pasirūpinti sava? Taip pasakei? 

Džinė Vilks jau kulniavo šalin. 

Minė vėl atsistojo ir nubraukė nuo veido plaukus. Danielis 
matė, kad jos pirštai dreba. Ji pravėrė kiaušinių dėžutę ir įkišo 
į ją raudonus, šiurkščius pirštus. 

Tekšt! 

Danielis tebestovėjo susikišęs rankas į kišenes, bet, Minei 
nusitaikius ir žiebus savo prižiūrimų vištų kiaušinį tiesiai Dži- 
nei Vilks tarp menčių, žioptelėjo. 

Džinė atsigręžė nuleistais lūpų kampučiais, bet Minė ran- 
koje jau laikė kitą kiaušinį. Danielio džiaugsmui ir nuostabai, 
Džinė Vilks pasileido bėgti, mėtydamasi į šonus su savo mėly- 
nais aukštakulniais, kad Minė nepataikytų. 

Danielis timprelėjo Minę už alkūnės ir pergalingai iškėlė 
kumštį. Minė caktelėjo liežuviu ir atitraukė ranką. 

— Meistriškai. Tu jai parodei. 

— Gana! — riktelėjo Minė. Danielis nesuprato, dėl ko ji pyks- 
ta ant jo. Jos skruostai buvo išraudę, mėlynos akys kibirkščiavo 
įniršiu. — Tvarkomės. Šalta, šiaip ar taip, laikas keliauti. 

Danielio pirštai nuo šalčio buvo sustirę, bet jis puolė krau- 
ti daiktų. Minė paskubom darbavosi šalia. Sumetė butelius į 

krepšį. Paprastai likučius būtų išpylusi į griovelį, o tuščius bu- 
telius atsargiai susidėjusi. 

— Atsiprašau, — tarė Danielis, bet ji negirdėjo. 

Minė susisupo į megztinį ir bagažinėje patvarkė likusias dė- 
žutes su kiaušiniais. 

— Atsiprašau, - garsiau pakartojo Danielis ir jau tiesė ranką 
truktelėti ją už megztinio. 

Galop Minė suglumusi atsigręžė į jį, drėgnos mėlynos akys 
svaidė žaibus. 

— Nenorėjau jos sunervinti, — aiškinosi jis. - Pasakiau, kad 
du svarai penkiasdešimt. Už uogienę. Tik truputį norėjau ap- 
mauti. Pamaniau, galėtume iš jos šiek tiek išspausti. Nema- 
niau, kad ji... 

— Nieko baisaus, mielasai. 


Važiuojant namo, Danielis laikė pinigus ir žiūrėjo pro langą. 
Nedidukai Bramptono namai, iš sodybų kylantys dūmai ir 
vilnijanti žaluma jį vis dar stebino. Viena smegenų kertele jis 
tikėjosi išvysti tvirtus raudonų plytų Niukaslo statinius, nuo 
gatvių nutolusius nuosavus namus ir miesto maišatį. Jis vis dar 
jautėsi ne savo vietoje. Mąstė apie Minę ir jos barnį su ponia 
Vilks. Nesuprato, kodėl tiek daug vietinių jos nemėgsta. Kai 
kurie, regis, dėl Minės nekentė ir Danielio. 

Minė gniaužė vairą. Važiavo palinkusi į priekį, pilvu įsirė- 
musi į vairo apačią, smakrą ištiesusi per viršų. Danielis paste- 
bėjo, kaip ji laižosi ir spaudžia lūpas. 

Minės langas buvo atviras, garbanotų žilų plaukų sruogos 
plakėsi į veidą. Kiek tik Danieliui teko su ja važiuoti, ji vai- 
ruodavo atsidariusi langą, nepaisydama oro. Minė prisipažino, 
kad automobilyje ją apima klaustrofobija. 

Danielis giliai įkvėpė ir tarė: 

— Ar žinai, kad mažai kas čia tave mėgsta? 

Ji nemėgo šnekėtis automobilyje. Neatitraukė akių nuo ke- 
lio, bet Danielis suprato, kad išgirdo, nes dar tvirčiau suspaudė 
vairą. 

— Nesvarbu, - pridūrė jis. - Tu man patinki. 

Ji ir vėl nieko neatsakė, tik papūtė lūpas. Danielis suprato, 
kad tai turėtų reikšti šypseną. 


Atėjo teismo diena. Minė pasakė, kad tai tik formalumas, jai 
tikrai leis jį įvaikinti, bet Danielis vis tiek jaudinosi. Atsikėlė 
prieš gaidgystę, apėjo ruošą ir, Minei dar nenusileidus pusry- 
čių, jau buvo išviręs košę, pašėręs šunį ir susiruošęs keliauti. 

Įėjusi į virtuvę Minė pamasažavo jam pečius ir į chalato 
kišenę įsikišo nosinę. Kol Danielis dengė stalą, nešė sviestą ir 
stiklainius su uogiene, ji išvirė arbatos ir įjungė radiją. Da- 
nieliui pilant į abi arbatas pieną ir beriant cukrų, nusišypsojo. 
Minė mėgo arbatą su trimis šaukšteliais cukraus ir daug pieno; 
Danielis įsiberdavo šaukštelį cukraus ir kliusteldavo šlakelį pie- 
no. Minės arbatą jis padėjo ant stalo prie jos dubens, o savąją 
gurkšnojo stovėdamas vidury virtuvės. 

Sriubčiodamas dairėsi po virtuvę. Blicas prisikimšęs pilvą 
drunijo ant virtuvės grindų, plonos kojos trūkčiojo.per miegus. 
Danielis stebėjo, kaip maišant košę juda Minės klubai, kaip 
pro senus langus ant šaukštų krinta šviesa. Daina per radiją 
buvo girdėta, ir jis koja mušė ritmą. Namie buvo šilta nuo ryto 
kvapų, Danielis juos įtraukė į burną, lyg norėtų paragauti. Tai 
jo namai; tai bus jo namai. 

Danielis matė, kaip ji žiovauja palinkusi virš košės puodo, 
susiėmusi ranka už kryžkaulio. Šiandien ji taps jo mama, ir jie 

amžinai gyvens šiuose namuose. Danieliui sunkiai sekėsi tuo 
patikėti. 


— Kodėl nevalgai košės? - gramdydama dubenėlį paklausė ji. 

— Valgau, žiūrėk. 

Jis įsidėjo į burną šaukštą. 

— Visada baigdavai pirmas. Kas yra? Jaudiniesi? 

— Gal truputį. 

Jis paleido šaukštą, ir šis barkštelėjo į porcelianą. 

— Nesijaudink. Bus smagu, - ji ištiesė ranką per stalą ir švel- 
niai timptelėjo jį už rankovės. — Juk nori to, ką? 

— Jo. 

— Žinai, kad viskas priklauso nuo tavęs. 

— Aš to noriu. 

— Ir aš. Šiandien tapsiu tavo mama, ne šiaip globėja, bet... 
tikra mama. 

Danielis matė, kaip jos akys pritvinksta ašarų, skruostai 
nusidažo raudoniu. Minė plačiai nusišypsojo ir to užteko: 
skruostikauliai pakilo, akys susiaurėjo, ir iš jų tuoj išriedėjo 
po ašarą. Mikliai, lyg norėdama nusišluostyti trupinį, ji brūkš- 
telėjo delnu per vieną skruostą, argalia ranka per kitą. Ašarų 
neliko, tik šypsena. 


Tikra mama, laiptų apačioje laukdamas, kol ji susiruoš, mąstė 
Danielis. Tikra mama, priminė sau pro autobuso langą žvelg- 
damas į kelią, vedantį iš Bramptono į Niukaslą. Bramptone 
jie persėdo, kad Minei nereikėtų vairuoti per Niukaslo centrą. 

Danielis vilkėjo mokyklinę uniformą, Minė avėjo batelius. 
Tikrus moteriškus batelius. Jie buvo plokščiapadžiai, rudi ir 
suvarstomi, bet visgi ne auliniai batai, ir Danielis spoksojo į 
neįprastai atrodančias jos kojas. Dar nebuvo matęs jos be au- 

linių barų. Ji segėjo pilką sijoną, vilkėjo žalią švarką, o juoda 
palaidinė po juo buvo švaresnė už kai kurias kitas. 
Minė paprašė atleisti Danielį iš pamokų - dėl šeimos reikalų. 
Šeima, mąstė Danielis, žvelgdamas pro langą, jusdamas, 
kaip jį spaudžia Minės klubas. Gerai nežinojo, ar anksčiau tu- 
rėjo šeimą ir ką tai reiškia, bet džiaugėsi šiuo žingsniu, jei tik 
galės likti su Mine ir gyventi sodyboje. 


Teismo rūmuose jų laukė Trisija. Moteris džiaugėsi ir nenu- 
stygo, sukiojosi į visas puses, paklausė, ar Danielis nenorėtų 
saldainio iš automato. Ji laikė bylas; pranešė, kad netrukus 
prasidės posėdis. 

— Širiek laiko praėjo, Dani, — kalbėjo Trisija. - Kada pirmą 
kartą susitikome? Tau buvo penkeri, ar ne? 

— Nežinau. 

— Maždaug tiek. Ketveri ar penkeri. Šitiek laiko mes pažįs- 
tami, ir dabar tave įvaikins. Aš labai džiaugiuosi. Nesitikėjau 
sulauksianti šios dienos. 

Atvyko solisitorius. Buvo jaunas, juodu kostiumu, nešėsi 
rudą lagaminą. Paspaudė Minei ranką, paskui pasilenkė prie 
Danielio. Danielis pažvelgė į ištiestą delną. 

— Dani, jei tau duoda ranką, paspausk, - pamokė Minė. 

Danielis pajuto, kaip jo plaštaką suėmė šilti, stiprūs pirštai. 

— Aš tavo solisitorius, — prisistatė vyras, ir Danielis jam nu- 
sišypsojo. 

Tą akimirką, vilkintis švarią mokyklinę uniformą, turėda- 
mas savo solisitorių ir laukdamas teisėjo, kad būtų įvaikintas, 
Danielis jautėsi galingas. Prisiminė, ką jam Minė kalbėjo apie 
teisininkus. 

Atėjus laikui, jie susitiko teismo salėje. Danielis įsivaizdavo, 
kad salėje bus vitražiniai langai kaip bažnyčioje, bet tai tebuvo 
kabinetas su dideliu rašomuoju, oda aptrauktu stalu ir knygų 
spintomis, sustatytomis eilėmis. 

Salytėje dvelkė pypkės dūmais, ir Danielis prisiminė savo 
direktorių poną Hartą, bet teisėjas nebuvo į jį panašus. Jis buvo 
su ilgais, žilais, bet galuose pageltusiais ūsais, o kai nusišypso- 
davo, antakiai pakildavo virš akinių. Danielis, Minė, Trisija ir 
įstatyminiai atstovai buvo susodinti ant minkštų baldų prie- 
šais teisėjo stalą. Danielis įsitaisė viename krėsle, Minė - kita- 
me veidu į jį. Trisija ir teisininkai atsisėdo ant sofos, o teisėjas 
su sekretoriumi, užrašinėjančiu viską, kas kalbama, ant savo 
sofos. Viskas atrodė kitaip, nei ankstesniuose teismuose, ku- 
riuose Danieliui buvo tekę dalyvauti. 

Teisėjas nevilkėjo mantijos. Jam prabilus, Danielis įspraudė 
rankas tarp šlaunų ir sučiaupė lūpas. Jam patiko posėdžio tvar- 
ka ir tai, kaip, kaskart paminėjus jo vardą, solisitorius žvilgčio- 
jo į jį pakėlęs antakius. 

— Taigi, jaunuoli, — kreipėsi teisėjas, — manau, viskas pri- 
klauso nuo tavęs. Svarbiausia, ar tu nori, kad ponia Flin tave 
įvaikintų, taptų tavo motina, o tu - jos sūnumi. Pasakyk, Da- 
nieli, ką manai. 

Salė nutyko, Danielis pajuto, kaip visi sužiuro į jį. Trisija 
jam linkčiojo, kad atsakytų; solisitorius nekantraudamas su- 
raukė kaktą. 

Danielis pakėlė galvą, Minė šypsodamasi žvelgė jam į akis. 
Vaikas suprato, kad ir ji jaudinasi. Ji sukiojo vestuvinį žiedą, 
pirštas tai parausdavo, tai pabaldavo. 

Jis atsikrenkštė ir pasižiūrėjo į teisėją. Šis šypsojosi, pageltu- 
sių ūsų galiukai buvo pakilę. 

— Aš noriu būtų įvaikintas, — atsakė Danielis. 


232 


Šiuos žodžius ištarė nuleidęs galvą, bet paskui įgijo pasitikė- 
jimo savimi ir pažvelgė į teisėją ir teisininką. 

Tik tada, kai viskas baigėsi, kai buvo sutvarkyti formalu- 
mai, Danielis vėl pažvelgė į Minę. Jie žiūrėjo vienas į kitą per 
raudonmedžio staliuką, prasižioję, iš jaudulio sunkiai šnopuo- 
dami, lyg bėgę kiek įkabindami. 

Iš salės Danielis išėjo linkstančiomis kojomis, lyg per ilgai 
žaidęs futbolą. Minė žengė pirma, Trisija per vidurį; Danie- 
lis stebėjo, kaip po pilku sijonu linguoja Minės klubai. Trisija 
tarškėjo, glostėsi plaukus, kažko naršė rankinėje. Solisitorius 
dirstelėjo į rankinį laikrodį ir vėl įsikišo ranką į kišenę. 

— Na, šaunuoli, — Minė įsirėmė ranka į klubą ir pagaliau 
atsigręžė į jį, - gal pabučiuosi mane, nes jaučiuosi pasakiškai. 

Minė pakėlė Danielį, suspaudė taip, kad plaučiuose neliko 
oro, ir ėmė sukti ratu. Danielis garsiai kvatojosi. Kai baigė, 
jam sukosi galva, o Minė taip plačiai šypsojosi, kad buvo ma- 
tyti beveik pačiame gale iškritęs dantis. Saulė sruvo į atriumą, 
Danielis ją juto rankų ir veido oda. Tarsi jie būtų prizmė, spin- 
duliuojanti savo pačių džiaugsmą. 


— Kiek jai metų? —- paklausė Danielis. 

— Beveik du tūkstančiai. Įsivaizduok tais laikais, kai dar ne- 
buvo nei automobilių, nei traukinių, nei elektros, nieko pana- 
šaus, žmonės pastatė šitokią sieną. 

— Kodėl ji vadinama Adriano siena? 

— Manau, Adrianas buvo romėnų imperatorius, liepęs ją pa- 
statyti. 

— Kam jam reikėjo tokios sienos? 

— Galbūt jis norėjo, kad po dviejų tūkstančių metų jį kas 
nors prisimintų! — nusijuokė Minė. — Taip ir įvyko. Vis dėlto 
jis buvo senas pasipūtęs šunsnukis, atsiprašau už tokius žodžius. 

Danielis palietė akmenines plytas, paglostė jas pirštų ga- 
lais. Remdamasis keliais, prisitraukė ant sienos viršaus. Jie čia 
atvažiavo švęsti įvaikinimo, paskui Minė ketino nusivesti jį 
vakarienės. 

— Atsargiai, mielasai, — šūktelėjo ji, viena ranka pasirėmusi į 
klubą, kita dangstydamasi akis. - Žiūrėk, nenugriūk. 

— Eikš čia. 

— Ką sau manai? Aš vos laiptais užsiropščiu. 

Taip jie žingsniavo greta, tik Danielis gerokai aukščiau. 
Jis gręžiojosi ir žvalgėsi į žalias, priešais jį banguojančias 
kalvas. Išskėtė rankas ir pirštus. Nuo tokių platybių jautėsi 
apsvaigęs. 

— Čia gražus vaizdas, — paerzino ją Danielis. 

— Teks patikėti tavo žodžiu. 

Priėjęs vienos sienos dalies galą, Danielis atsistojo prie pat 
briaunos ir sulenkė kelius. 

— Dani, nešok. 

— Gali mane sugauti. 

— Susimuši kelius. 

— Ne. Šokinėdavau ir nuo aukštesnių sienų. 

— Gerai, duok man rankas, ir aš tau padėsiu nušokti. 

Jis šoko, pajuto, kaip-jo rankas sugriebė ir suspaudė stiprūs 
šiurkštūs pirštai; įkrito Minei į glėbį, net kvapą gaudydamas 
iš jaudulio. 

Jie užkopė į kalvą išgerti arbatos. Danielis dirstelėjo į Ming, 
bet ši nežiūrėjo į jį. Mažumėlę pravėrusi lūpas šypsojosi to- 
liams, krūtinė kilnojosi. 

Danielis įdėjo delną į josios. Minė pažvelgė į jį ir nusišypso- 
jo, Danielis susigėdęs nusisuko. Gniaužė pilvą, tarsi net skran- 
dis būtų mėginęs nusišypsoti. Jam patiko jos rankų šiurkštu- 
mas. Einant ji nykščiu glostė jam pirštus. 

Tai štai kas ta laimė, dingtelėjo jam: giedra diena, žolės 
kvapas ir siena, stūksojusi čia šimtus metų; dar rankos paspau- 
dimas, lūpos, sudrėkusios laukiant puoduko karštos, saldžios 
arbatos. 

Danielis prisiminė savo mamą. Norėjo, kad ji pamatytų jį 
šią akimirką. Pirštams šylant Minės delne, jis įsivaizdavo, kaip 
mama prieina ir paima jį už kitos rankos. Diena buvo beveik 
tobula, bet nuo to ji būtų tapusi ideali. 


Nuosprendis 

Sebastiano byla turėjo būti nagrinėjama Londono centriniame 
teisme. 

Danielis anksti atsikėlė pabėgioti, bet net ir po dušo nuo 
įtampos maudė pilvą. Nė pats nesuprato, kodėl taip nuogąstauja 
dėl teismo. Buvo pripratęs prie Centrinio teismo, prie žmogžu- 
dysčių bylų, bet šiandien jautėsi kitaip, tarsi pats būtų teisiamas. 

Prie įėjimo į Centrinį teismą spietėsi piktų piliečių ir alkanų 
spaudos atstovų minia. Jis nesitikėjo, kad fotografai jį atpažins, 
manė, kad dėmesį patrauks tik Irena, bet, vos priartėjęs, išgir- 
do riksmą: 

— Tai vienas iš solisitorių! 

Sužybsėjo aparatai. 

— Vaikžudys, — suklykė kažkas iš minios. — Tu gini vaikžudį. 
Tas mažas bjaurybė turėtų degti. Prasmek į pragarą. 

Kaip teisiamųjų gynėjas, Danielis buvo pripratęs prie prie- 
šiškumo. Ir anksčiau jį užgauliodavo gatvėse, siųsdavo ne- 
apykantos sklidinus, grasinamus laiškus. Tokie dalykai tik dar 
labiau paskatindavo Danielį iki galo išnagrinėti bylą. Kiekvie- 
nas nusipelnė būti ginamas, nesvarbu, ką padarė. Vis dėlto ši 
minia buvo itin įtūžusi. Jis suprato pyktį dėl atimtos nekaltos 
gyvybės, bet negalėjo suvokti, kodėl žmonės taip stengiasi pa- 

smerkti berniuką. Vaiko netektis skaudi, tai tarsi netesėtas pa- 
žadas, bet Danieliui atrodė, kad kaltinti kirą vaiką ne mažiau 
žiauru. Danielis prisiminė, kaip globėjas jį išvadino nenaudė- 
liu. Net jei Sebastianas kaltas, jam reikia padėti, o ne jį smerkti. 
Jis matė siautėjančią minią, bausmės reikalaujančius pašaipius 
veidus. Protestuotojai plūdosi ir mojavo plakatais su užrašu 
„Gyvybė už gyvybę“. Pamatę su Sebastianu susijusį žmogų jie 
imdavo šaukti „bjau-ry-bė“ ir stumti laikiną užtvarą ir polici- 
ninkus geltonomis liemenėmis. 

Policininkas trūktelėjo jį už alkūnės, paragino eiti, ir Da- 
nielis kelis paskutinius laiptelius bėgte užbėgo. Sebastianas į 
teismą buvo atvežtas apsaugos autobusiuku ir laukė stebimoje 
kameroje, apačioje. 

Danieliui įžengus į kamerą, Sebastianas sėdėjo ant betoninio 
gulto, užtiesto mėlyna plastikine plėvele. Atrodė išbalęs. Vilkė- 
jo tamsiai mėlyną, per pečius platoką kostiumą, ryšėjo dryžuo- 
tą kaklaraištį. Su tokia apranga atrodė jaunesnis nei vienuolikos. 

— Kaip sekasi, Sebai? — paklausė Danielis. 

— Ačiū, gerai, —- nusukęs žvilgsnį atsakė berniukas. 

— Kietas kostiumas. 

— Tėtis norėjo, kad jį vilkėčiau. 

Iki teismo dar buvo likusi beveik valanda; Danielis užjautė 
Sebastianą — šį laiką jam teks praleisti nejaukioje betoninėje 
kameroje, kur galės tik laukti. Tai nelengva net suaugusiajam. 
Vakar Sebastianui buvo aprodyta teismo salė, išaiškintas pro- 
cesas, bet iš tiesų neįmanoma tam parengti vaiko. 

Danielis prisėdo ant gulto šalia Sebastiano. Abu žvelgė tie- 
siai į priešpriešinę sieną, išpaišytą nešvankiais ir religingais 
grafičiais. Danielis atkreipė dėmesį į peiliu betone išraižytus 
žodžius „Myliu tave, mama“. 

— Šįryt bėgiojai? — pasidomėjo Sebastianas. 

— Bėgiojau. O tu pusryčiavai? 

— Taip, — Sebastianas atsiduso, vėl nuobodžiaudamas nusi- 
gręžė. 

— Verčiau jau eisiu. 

Danielis atsistojo. 

— Danieli? 

— Ką? 

— Man baisu. 

— Viskas bus gerai. Tau parodė, kur sėdėsi? Sėdėsi šalia ma- 
nęs, kaip kalbėjome. Nenukabink nosies, gerai? 

Sebastianas linktelėjo, ir Danielis pabeldė, kad jį išleistų. 

Durims užsidarius, Danielis priglaudė prie jų delną, paskui 
ėmė lipti į teismo salę. 

Teisėjas ir baristeriai vilkėjo mantijas, bet nedėvėjo peru- 
kų, nes buvo nuspręsta, kad jie gąsdina vaikus. Viešoji galerija 
buvo beveik pilna žurnalistų, Danielis žinojo, kad dar daug jų, 
negalėjusių čia patekti, laukia už durų. Buvo tariamasi žurna- 
listų skaičių apriboti iki dešimties. Salė dūzgė iš nekantrumo. 
Danielis įsitaisė savo suole, kur sėdės su Sebastianu. Irenos 
Klark ir jaunesniojo Sebastiano advokato Marko Gibonso vie- 
tos buvo priešais juos. 

Du policininkai įvedė apatinę lūpą kandžiojantį Sebastia- 
ną. Danielis pasilenkė ir raminamai suėmė berniuką už peties. 
Dabar jie tapo keista šeima, laukiančia svarstymo pradžios. 

Sebastiano motina ir tėvas sėdėjo jiems už nugarų. Šarlotė 
vilkėjo dailiai sukirprą kostiumėlį. Kenetas atsilošė, kiek tik 
galėjo, rankas susinėrė ant pilvo. Vis dirsčiojo į laikrodį, o 
Šarlotė apvaliame veidrodėlyje apžiūrinėjo savo atvaizdą ir iš 
naujo dažėsi lūpas. Spaudos atstovams skirtoje galerijos dalyje 
buvo girdėti murmesys, bet visi kiti, regis, tylėjo. 

Danielis girdėjo, kaip Sebastianas ryja seiles. 

Įėjo teisėjas. Danielis bakstelėjo Sebastianui į alkūnę, para- 
gino atsistoti. Susirinkusieji pakilo, paskui atsisėdo. 

Buvo išrinkti ir prisaikdinti prisiekusieji. Išrinktieji iš kitos 
salės pusės nesivaržydami stebeilijo Sebastianą. Jie buvo aps- 
čiai prisiskaitę apie vaiką, o dabar išvydo jo veidą ir turės lemti 
likimą. 

Galerijoje buvo matyti Benjamino Stoukso tėvai Madlena 
ir Polas. Jie sėdėjo susiglaudę, tykūs ir liūdni, neguodė vienas 
kito ir nežiūrėjo į Sebastianą. Apsunkę nuo sielvarto laukė, kol 
viskas prasidės. 

Teisėjas pasirėmė į pultą ir pro akinių viršų pažvelgė į vie- 
šąją galeriją. 

— Spaudos atstovai, norėčiau priminti, kad jokiuose straips- 
niuose apie teismo darbą negalima minėti Sebastiano Krolio 
vardo, kol nebus duotas leidimas. 

Sebastiano pavardės priebalsės smigte smigo į nekantriai 
laukiančią salę. Danielis suraukė kaktą. 

Teisėjas dar žemiau ant nosies nusileido akinius ir nukreipė 
žvilgsnį į Sebastianą. 

— Sebastianai, neprašysiu, kad atsistotum, kai kreipsiuosi į 
tave, kaip priimta teisme. Be to, sėdėsi pagrindinėje salėje prie 
savo solisitoriaus, netoli tėvų, o ne teisiamųjų suole. Teismo 
posėdžiai dažnai truks ilgai ir tau gali atrodyti painūs. Prime- 
nu, kad turi solisitorius ir baristerius — jeigu ko nors nesuprasi, 
galėsi su jais pasikalbėti. 

Sebastianas pakėlė akis į Danielį, šis trumpam uždėjo delną 
jam ant nugaros, leisdamas suprasti, kad reikia žiūrėti į teisėją. 
Sebastianas jau buvo pamokytas, kaip elgtis teisme. 


Irena Klark atsistojo, po mantija įsisprendė į klubą. 
— Milorde, norėčiau iškelti vieną teisinį klausimą... 

Ji kalbėjo profesionaliai, taisyklingai tardama žodžius, atro- 
dė rami ir autoritetinga. 

Teismas palaukė, kol prisiekusieji: aštuoni vyrai ir keturios 
moterys, du jauni, kiti vidutinio amžiaus — susėdo į savo vietas. 
Danielis juos stebėjo. 

— Milorde, mes norėtume paprašyti atsižvelgti į tai, kad iki- 
teisminė spauda pakenkė mano kliento interesams. Pateikiu 
teismui kelias laikraščių iškarpas, liudijančias, kad ši byla spau- 
doje nagrinėjama itin emocionaliai. Labai tikėtina, kad toks 
bylos nušvietimas paveikė prisiekusiuosius. 

Teisėjas, apžvelgęs šūsnį jam perduotų straipsnių, atsiduso. 
Danielis jį pažinojo — Filipas Beronas buvo vienas iš seniausių 
tebedirbančių teisėjų. Jis pats ne kartą buvo atsidūręs laikraš- 
tyje dėl nepopuliarių sprendimų. Antraštėse mirgėjo jo pavar- 
dė dėl neva įžeidžių pastabų nagrinėjant išžaginimo bylas. Jis 
atrodė ne jaunesnis nei šešiasdešimt devynerių, koks ir buvo. 

Karališkasis prokuroras Gordonas Džounsas paprieštaravo, 
esą prisiekusieji iš straipsnių negalėję susidaryti išankstinės 
nuomonės, nes juose nebuvo minimas kaltinamojo vardas, be 
to, svarbiausios bylos detalės spaudai liko nežinomos. Rytas 
prabėgo nagrinėjant ir aptarinėjant straipsnius. Danielio pilvas 
urzgė, jis įtrempė raumenis, kad jį nutildytų. Atrodė, kad visa 
salė pavargo. Šitiek lūkesčių paskendo biurokratijos liūne. Da- 
nielis buvo prie to pripratęs, bet, Irenai kovojant už berniuką, 
matė, kad vaikas nuobodžiauja. Mažylis bloknoto kampe pai- 
šinėjo sujungtus ratukus. Danielis girdėjo, kaip vaikas dūsauja 
ir muistosi suole. 

Teisėjas atsikrenkštė. 

— Ačiū, apsvarsčiau šį klausimą ir nusprendžiau tęsti bylos 
nagrinėjimą, tačiau primenu prisiekusiesiems jų pareigą remtis 
tik teisme pateikiamais bylos faktais. Atsižvelgdamas į tai, kiek 

dabar valandų, manau, kad laikas padaryti pertrauką. Susitik- 
sime po pietų... 
Posėdis baigėsi, ir Sebastianas buvo parvestas į savo kamerą. 


Irena iš salės išbėgo Danieliui nespėjus pasikalbėti, tad jis nu- 
sileido į kamerą susitikti su Sebastianu. Sargybinis, prieš įleis- 
damas Danielį, atidarė stebėjimo langelį ir patikrino, ką veikia 
Sebastianas. 

— Sebai, gerai jautiesi? — paklausė Danielis. Sebastianas sė- 
dėjo ant gulto krašto ir spoksojo į vidun pakreiptus batus. — 
Tuoj tau atneš pietus. 

Sebastianas, nežiūrėdamas į jį, linktelėjo. 

— Suprantu, kad tau nuobodu... turbūt tai blogiausia teisme. 

— Man nebuvo nuobodu. Tik norėčiau viso to negirdėti... 

— Ko negirdėti? Ką turi omeny? 

— Visų tų blogų dalykų apie save. 

Danielis, neišmanydamas, ką atsakyti, giliai atsiduso ir at- 
sisėdo ant gulto šalia berniuko. 

— Sebai, žinok, kad viskas eis blogyn, — pasirėmęs alkūnėmis, 
kad galva būtų vieno lygio su Sebastiano, galiausiai tarė jis. 

— Mes pralaimėjome pirmą ginčą, — tarė jis. 

— Tiesa, — sutiko Danielis, — bet mes ir manėme, kad jį pra- 
laimėsime. 

— Kodėl ginčijotės, jei žinojote, kad nelaimėsite? 

— Na, viena vertus, mūsų argumentai buvo svarūs, o teisme, 
atmink, net jei vienas teisėjas nesutinka su tavimi, pateikus 
apeliaciją kitas gali nuspręsti, kad esi teisus. 

Sebastianas vėl nutilo, nunarino galvą. Danielis nebuvo ti- 
kras, kad vaikas jį suprato. Pagalvojo, ar nereikėtų paaiškinti 
plačiau, bet nenorėjo apkrauti vaiko proto. Įsivaizdavo, koks 
jausmas vienuolikos metų berniukui vienui vienam tūnoti to- 

kioje kameroje. Jam pačiam kadaise iki to nedaug trūko. Torn- 
tonai lengvai galėjo parašyti prieš jį pareiškimą. 

— Ar tu mano draugas? — paklausė Sebastianas. 

— Aš tavo advokatas. 

— Aš nepatinku žmonėms, - pasiskundė Sebastianas. — Ne- 
manau, kad patiksiu teisėjui. 

— Teisėjai nagrinėja jiems pateiktus faktus. Nesvarbu, patik- 
si jiems ar ne, — atsakė Danielis. Norėjo, kad tai būtų tiesa, bet 
pats ne itin tikėjo. 

— O fauaš patinku? - pakėlęs galvą paklausė Sebastianas. 

Danieliui norėjosi nusigręžti nuo žalių, į jį įsmeigtų akių, 
bet jis išlaikė žvilgsnį. 

— Žinoma, — jausdamasis taip, lyg vėl peržengtų ribą, pa- 
tvirtino jis. 


Netrukus turėjo prasidėti kitas posėdis. Danielis prie Šv. Pau- 
liaus katedros nusipirko sumuštinį ir sušveitė jį žiūrėdamas į 
Pabūklų gatvę. Sebastianas jį užkrėtė prasta nuotaika, galvoje 
sukosi berniuko klausimai. 

Kamavo bloga nuojauta. Jis nenumanė, ar tai baimė dėl teis- 
mo baigties, ar užuojauta berniukui dėl to, ką šiam tenka patirti. 
Jį slėgė atsakomybė. Staiga prie restorano ant atbrailos nutūpė 
varna. Danielis liovėsi valgęs ir stebėjo, kaip ji lesioja nuo šali- 
gatvio atsineštą traškutį. Paukštis glotniu snapu pakreipė gal- 
vą ir pažvelgė į Danielį, o paskui nuskrido, šovė aukštyn palei 
pastatą, ant kurio dolomitinės sienos buvo išraižytos barokinės 
fantazijos. Danielis stebėjo skrydį, kol paukštis pradingo iš akių. 

Skrydis — priešpriešinių jėgų: svorio ir keliamosios galios, 
traukos ir nuostabių tolių vilionių — valdymas. 

Kovok arba spruk - kūnas sudaro iškart abi galimybes; gali- 
ma rinktis: pulti tai, kas kelia grėsmę, arba bėgti. 


Jau daug metų Danielis nejautė poreikio sprukti, o dabar 
pajuto. Baiminosi padarinių ir savo atsakomybės už juos. 


Danieliui grįžus į Centrinį teismą, Irena, prispaudusi prie au- 
sies mobilųjį, žingsniavo palei teismo salę, jai iš paskos pleveno 
mantija. Eidamas pro šalį Danielis mirktelėjo, ir ji pakėlė į jį 
akis. 

Trylikta teismo salė buvo artipilnė. Buvo atvestas ir paso- 
dintas Sebastianas. Jis apsižvalgė mamos. Kroliai sėdėjo jam už 
nugaros, bet į sūnų nežiūrėjo. Šarlotė dėvėjo saulės akinius ir 
vis stumteldavo juos aukštyn. Tai užsimesdavo koją ant kojos, 
tai vėl nusikeldavo. Kenetas žvilgčiojo į rankinį laikrodį ir į 
prokurorą Gordoną Džounsą, kuris, Danielio akimis, net ir be 
peruko sugebėjo būti panašus į valstybinės mokyklos direkto- 
rių. Liesas, per klubus mažumėlę palinkęs į priekį, Džounsas 
buvo nenuspėjamo amžiaus. Galėjo būti trisdešimt penkerių 
arba jau netoli pensijos. Veido oda standžiai aprempė kaukolę. 

— Ką valgei pietums? — pasidomėjo Sebastianas. 

— Sumuštinį. O tu? 

— Spagečių su pomidorų padažu ir sūriu, bet skonis buvo 
nekoks. Kaip plastmasės. 

— Prastai. 

— Tik truputį suvalgiau. Jie buvo šlykštūs. 

— Išalksi. Nori saldainio? Turėsi dar ilgokai pratempti. 

Sebastianas įsimetė burnon mėtinį Danielio ledinuką. Da- 
nielis pastebėjo, kad, jam pasiūlius saldainį, vienas žurnalistas 
parodė ranka ir kažką užsirašė. 

Sebastianas atrodė patenkintas savimi. Įėjo teisėjas. Irena 
dar nebuvo grįžusi, tad ją pavadavo jaunesnysis advokatas. Po- 
pietė buvo skirta kalbėti valstybės kaltintojui. 

Gordonas Džounsas atsistojo ir dviem pirštais pasirėmė į pultą. 
— Teismo nariai, aš kalbėsiu kaip valstybės kaltintojas. Kalti- 

namajam atstovauja kompetentinga mano kolegė panelė Klark. 
Jis giliai įkvėpė ir iškvėpė. Galėjo atrodyti, kad mėgina nu- 

siraminti prieš kalbą, bet Danielis suprato, kad tai atodūsis. 

— Viljamas Batleris Itsas rašė, kad „nekalti ir gražūs turi vie- 
nintelį priešą — laiką“. Benas Stouksas buvo nekaltas ir gražus. 
Jis buvo žavus aštuonmetis. Štai tokio ūgio... 

Gordonas Džounsas ištiesė ranką ir parodė Beno ūgį. 

Staiga galerijoje sušnarpštė Beno Stoukso mama. Visas teis- 
mas sužiuro, o vyras ją apkabino. Džounsas kelias sekundes 
luktelėjo, kol vėl stojo tyla. 

— Jam prieš akis buvo visas gyvenimas: mokykla, mergaitės, 
universitetas, darbas ir šeima. Deja, Benas turėjo ir kitą priešą, 
ne tik laiką. Mes įrodysime, kad jį užpuolė ir mirtinai sužalojo 
tas, kurį jis pažinojo kaip kaimyną ir žaidimų draugą, bet iš 
tiesų tai buvo sadistas ir chuliganas. 

Šiemet rugpjūčio aštuntą dieną, sekmadienį, Benas važinė- 
josi dviračiu prie savo namų Islingtone. Jis buvo ramus, geras, 
drovus vaikas. Jam labai patiko važinėtis dviračiu — tie, kurie 
turite vaikų, turbūt suprasite. Vis dėlto jis savo dviratį paliko 
ant kelio, o kitą dieną buvo rastas negyvas, mirtinai sumuštas 
plyta, gulėjusia žaidimų aikštelės pakraštyje, ten, kur buvo ras- 
tas kūnas. 

Mes įrodysime, kad kaltinamasis Sebastianas Krolis įkalbė- 
jo Beną išeiti į lauką ir palikti dviratį, tada nusivedė jį į Bar- 
nardo parką, o ten, liudytojų tvirtinimu, tyčiojosi iš mažesnio 
ir jaunesnio berniuko ir jį mušė. Galiausiai, kai Benas atsisakė 
likti lauke ir kęsti smurtą, mūsų teigimu, Sebastianas įsiuto ir 
medžių apsuptoje parko žaidimų aikštelėje pradėjo ilgą, mirti- 
ną Beno puolimą. 

Mes įrodysime, kad Sebastianas Krolis įtūžęs panaudojo 
žmogžudystės įrankį. 

Tai žiaurus ir itin retas nusikaltimas. Laikraščiai įtikinėja, 
kad mūsų visuomenė smunka, kad sunkių vaikų nusikaltimų 
prieš kitus vaikus dabar pasitaiko dažniau nei anksčiau. Tačiau 
taip nėra. Laimė, tokios žmogžudystės retos, bet dėl to jos ne 
mažiau sunkios. Kaltinamojo amžius neturėtų atitraukti jūsų 
dėmesio nuo šios bylos faktų: mažam, nė devynerių metų ne- 
sulaukusiam vaikui Benui Stouksui buvo atimta gyvybė. 

Prokuratūros uždavinys aiškus: tvirtai įrodyti, kad kalti- 
namasis: a) atliko veiksmus, dėl kurių žuvo Benas Stouksas, 
b) jis tai darė ketindamas nužudyti arba rimtai sužaloti vaiką. 
Mes įrodysime, kad kaltinamasis smurtavo prieš Beną Stouksą, 
žvėriškam puolimui pasirinkęs nuošalią, medžiais apaugusią 
parko dalį. Mes įrodysime, kad kaltinamasis atsisėdo ant mi- 
rusiojo ir, turėdamas aiškų ketinimą jį nužudyti, smogė plyta į 
veidą mažesniajam berniukui. Taip buvo įvykdyta - kalbėkime 
tiesiai, šio fakto nieku gyvu nesumenkina jaunas kaltinamojo 
amžius — taip buvo įvykdyta iš anksto apgalvota žmogžudystė. 

Benas Stouksas išties buvo gražus ir nekaltas. Mes įrodysi- 
me, kad kaltinamasis įvykdė baisų nusikaltimą ir neabejotinai 
yra kaltas. 


Visa salė sulaikė kvapą; Danielis irgi. Ąžuolinės plokštės ir ža- 
lia oda, regis, net gurgždėjo ir šnarėjo iš nekantrumo užsitęsus 
tylai. Danielis grįžtelėjo į Krolius. Šarlotė sėdėjo tiesi, tik lūpų 
kampučiai buvo vos vos nuleisti. Kenetas dėbsojo į Gordoną 
Džounsą. 

Sebastianas atkuto. Nuobodulys išsisklaidė. Danielis matė, 
kad berniukas net pasilenkęs klausosi Džounso kalbos, tarsi 
tai būtų smagi istorija, o Sebastianas — pagrindinis veikėjas. 

Irena tyliai įėjo į salę. 

Valstybės kaltintojui bendrais bruožais dėstant kaltinimo 
esmę, Danieliui nugara bėgiojo šiurpuliai. Jis pats nenumanė, 
ar Sebastianas kaltas, ar ne; tik žinojo, kad čia, suaugusiųjų 
teisme, vaikui ne vieta — net jei stalai perstatyti, nėra perukų, o 
galerijoje sėdi tik dešimt žurnalistų. 

Galop Gordonas Džounsas atsisėdo, ir Sebastianas pasilen- 
kė prie Danielio. 

— Jis viską meluoja. Gal man jiems pasakyti? —- skambus, iš- 
raiškingas balsas net ir šnabždant atrodė garsus. 

— Ne dabar, - Danielis pastebėjo, kaip Irena atsikrenkštė ir 
pažvelgė į jį. — Ateis ir mūsų eilė. 


Antrą dieną Danielis į teismą atvyko pusę dešimtos. Prabėgo 
pro trimis eilėmis už laikinų užtvarų susigrūdusius spaudos 
fotografus. Įžengęs į Centrinį baudžiamąjį teismą pajuto, kaip 
čia tamsu ir drėgna. Visi įėjimai į pastatą atrodė grėsmingi. 
Tarsi tave rytų pabaisa, ir tu žengtum į jos vidurius. Marmuri- 
nės statulos žvelgė priekaištingai. 

Danielis jaudinosi, lyg būtų jaunas, nepatyręs advokatas. 
Jis dalyvavo daugybėje baudžiamųjų bylų, bet šiandien delnai 
drėko, tarsi jis pats būtų teisiamas. 

Prieš į salę įeinant Sebastianui, Danielis giliai įkvėpė ir pa- 
mėgino nusiraminti. Žinojo, kas šiandien laukia, ir suprato, 
kaip bus sunku berniukui. 


— Prokuratūra kviečia Madleną Stouks. 

Beno Stoukso motina pakilo ir žengė prie liudytojų pulto. 
Ėjo lyg surakinta. Plaukus susirišusi užpakalyje, netvarkingai, 
tarsi būtų šukavusis paskubom. Šukuosena išryškino įdubu- 
sius skruostus ir tamsias akis. Danielis sėdėjo mažiausiai už 

šešių metrų nuo jos, bet aiškiai matė, kaip ji virpa. Madlena 
taip pasilenkė prie mikrofono, kad buvo girdėti, kaip alsuoja. 

Nuo šildymo salėje buvo sausa ir karšta. Danielis pajuto, 
kaip nuo prakaito sušlapo pažastys. 

Bėgo sekundės, Gordonas Džounsas vartė užrašus. Visas 
teismas laukė, kol jis prabils. 

— Ponia Stouks, - po ilgos tylos kreipėsi jis, - suprantu, kaip 
jums sunku, bet norėčiau, kad mintimis persikelrumėte į rug- 
pjūčio aštuntosios, sekmadienio popietę. Ar galėtumėte pasa- 
kyti, kada paskutinį kartą matėte savo sūnų gyvą? 

— Na... diena buvo graži. Jis paklausė, ar galėtų išeiti į lauką 
su dviračiu. Aš jį išleidau, tik liepiau. .. važinėtis palei mūsų gatvę. 

Buvo matyti, kaip ji nervinasi, kaip ją palaužė gilus sielvar- 
tas, bet kalbėjo aiškiai ir mandagiai. Jos balsas Danieliui primi- 
nė ledukus stiklinėje. Kai susijaudindavo, balsas pažemėdavo. 

— Ar žiūrėjote, kaip jūsų sūnus žaidžia lauke? 

— Taip, iš pradžių žiūrėjau. Virtuvėje plaudama indus ma- 
čiau jį besivažinėjantį šaligatviu. 

— Kaip jums atrodo, kada paskutinį kartą jį matėte? - Džo- 
unsas klausinėjo švelniai, pagarbiai. 

— Apie pirmą. Po pietų jis apie pusvalandį prabuvo lauke, aš 
jo paklausiau, ar nenorėtų apsivilkti striukės arba grįžti namo. 
Atrodė, kad tuoj ims lyti. Jis pasakė, kad nešalta. Dabar gailiuosi, 
kad neliepiau jam grįžti. Gailiuosi, kad leidau likti. Gailiuosi. .. 

— Taigi jūs leidote Benui žaisti lauke? Kada pastebėjote, kad 
jo nebėra gatvėje? 

— Netrukus po to įvykio. Praėjo gal penkiolika dvidešimt 
minučių. Dirbau viršuje ir vis žvilgčiojau pro langą. Aš... iš 
viršaus gana gerai matyti mūsų gatvė, bet kai pasižiūrėjau... jo 
niekur nebemačiau. 

Tariant „niekur“ Madlenos Stouks akys išsiplėtė. 

— Ką tada darėte? 

— Išbėgau į garvę. Paėjau į vieną pusę, į kitą, už kampo ra- 
dau ant šono paguldytą dviratį. Iškart supratau, kad jam atsi- 
tiko kažkas siaubinga. Nežinau kaip, bet supratau. Iš pradžių 
man dingtelėjo, kad jį partrenkė automobilis, bet visur buvo 
ramu. Jis tiesiog... išnyko. 

Madlena Stouks jau verkė. Danielis jos klausydamasis su- 
sijaudino, neabejojo, kad prisiekusieji taip pat. Ant atitvaro 
uždėta kairė jos ranka paraudo, bet veidas liko baltas. Raudo- 
dama ji užsidengė burną. Danielis prisiminė, ką Harieta pasa- 
kojo apie Minės dukters žūtį. Prisiminė tą dieną turguje, kai 
Minė uždėjo ant jo vėsią ranką ir drėgnomis mėlynomis aki- 
mis maldavo neminėti jos dukrelės. Madlena Stouks, kaip ir 
Minė, turėjo vienintelį vaiką. Ji prarado viską, kas buvo svarbu, 
ir pasaulis jai tapo niūrus. 

— Šaukiau jį kitose gatvėse, pastovėjau prie parko vartų, bet 
jo nemačiau. Paskambinau jo draugams, paskui tėčiui ir mes... 
paskambinome į ligoninę ir policiją. 

— Ar skambinote ir kaimynams Kroliams? 

— Ne, — ji delnu nusišluostė veidą. Akys atrodė kaip vargani 
raudoni akmenėliai. - Neskambinau. 

— Ar Benas kartais žaisdavo su Sebastianu? 

— Mokykloje nelabai, tik kartais savaitgaliais. Iš pradžių ne- 
prieštaravau, bet paskui sužinojau, kad Sebastianas skriaudžia 
Beną ir pridaro jam bėdų, tada uždraudžiau matytis. 

— Gal galėtumėte paaiškinti, ką turite galvoje sakydama 
„skriaudžia ir pridaro bėdų ? 

— Na, kai atsikraustėme į Ričmondo žiedą, Sebastianas pa- 
kvietė Beną pažaisti. Aš apsidžiaugiau, kad taip arti gyvena 
mažas berniukas, nors ir šiek tiek didesnis. Vėliau nuspren- 
džiau, kad jis nelabai... tinkamas. 

— Ar galėčiau paklausti, kodėl? 

— Pažaidęs su Sebastianu, Benas imdavo /abai negražiai 
keiktis — tokių žodžių jis anksčiau nežinojo. Pabariau jį ir ke- 
lioms dienoms uždraudžiau žaisti su Sebastianu, bet savaitga- 
liais jie kartais susitikdavo. Paskui pastebėjau, kad, pažaidus su 
Sebastianu, Benui atsiranda mėlynių. Benas pasakojo, kad jei 
nedaro, kas liepta, Sebastianas jį muša. Pasiskundžiau Sebas- 
tiano mamai, o Benui liepiau niekada nebežaisti su Sebastianu. 

— Ar pasiskundusi Sebastiano motinai sulaukėte deramo at- 
sako? 

— Ne, tuose namuose Sebastianas yra pats sau šeimininkas. 
Mama jo visai nesuvaldo, o tėvo dažnai nebūna. Manau, ji 
nesveikuoja. 

Ponia Stouks šluostėsi nosį ir kalbėjo į nosinę. Danielis 
akies kampučiu stebėjo Šarlotę. Ji atrodė abejinga, bet makia- 
žas blizgėjo. Moterys nežiūrėjo viena į kirą. Sebastianas sėdėjo 
tiesiai, įsmeigęs žvilgsnį į Madleną. Dažnai mirksėjo. 

— Taigi jūs nepranešėte Kroliams, kad dingo Benas, nes bu- 
vote uždraudusi sūnui žaisti su Sebastianu, todėl neįtarėte, kad 
abu berniukai gali būti kartu. Vis dėlto manote, kad Benas 
jūsų nepaklausė. 

Ponia Stouks ėmė tyliai kūkčioti. Jos pečiai virpėjo, ji nosi- 
ne spaudė nosį. Kai prabilo, balsas buvo žemesnis. 

— Manau, Benas žavėjosi Sebastianu: jis buvo stipresnis, vy- 
resnis. Daug mėnesių jie kartu nežaidė, ir aš apie tai lioviausi 
galvojusi. Dabar tai... atrodo akivaizdu. 

— Kas buvo paskui, kai paskambinote į ligoninę ir policiją? 

— Vyras grįžo namo. Policininkai buvo pasakiški. Nesitikėjau, 
kad jie taip greitai ko nors griebsis, bet jie išsyk ėmėsi tirti aplin- 
kybes, padėjo mums apieškoti rajoną ir iškabino Beno aprašymą. 

— Ačiū, ponia Stouks, - padėkojo Gordonas Džounsas. 

Atsistojo Irena Klark. Danielis stebėjo, kaip ji drąsinamai nu- 
sišypso ir susideda rankas ant pulto. Į ponią Stouks ji žvelgė su 
liūdesiu, vos ne atgailaudama. 

— Ponia Stouks, užjaučiu jus dėl jūsų šeimą ištikusios di- 
džiulės tragedijos. Tenorėjau užduoti porą trumpų klausimų. 
Ilgai neužtruksime. 

Madlena springdama kostelėjo, tada palinksėjo. 

— Ar jūsų sūnus kada nors anksčiau buvo dingęs ilgesniam 
laikui? 

— Ne. 

— Sakėte, kad vienu metu jis dažnai žaisdavo su Sebastianu. 
Ar kada nors berniukai buvo išėję iš įprastos žaidimų vietos ar 
ilgam pradingę? 

Ponia Stouks užsikosėjo ir, regis, nebegalėjo susitvardyti. 

— Ponia Stouks? 

— Ne. 

— Artiesa, kad tik sužinojus, jog suimtas kaimynų vaikas, jums 
kilo įtarimas, kad Sebastianas susijęs su jūsų sūnaus dingimu? 

Madlena dairėsi po salės kampus. Prie liudytojų pulto ji at- 
rodė išaukštinta, o salė — kaip šventovė. Jos skruostais tyliai 
riedėjo ašaros. 

— Apie jį nepagalvojau, — vos girdimai tarė ji. 

— Sakėte, kad turėjote uždrausti Benui bendrauti su Sebas- 
tianu. Ar tiesa, kad Benui patiko žaisti su Sebastianu? 

— Ne, jis buvo peštukas, jis buvo... 

Ponios Stouks pirštai sugniaužė atitvaro briauną. 

— Ponia Stouks, mes suprantame, kad jums nepatiko Sebas- 
tianas, bet ar jūsų sūnus prašydavo leisti su juo pažaisti? Mi- 
nėjote, kad jis žavėjosi Sebastianu. Ar negalėjo būti taip, kad 
Benas su Sebastianu, nepaisydami jūsų nepritarimo, draugavo 
ir linksmai leisdavo laiką? 

Ponia Stouks išsipūtė nosį ir kelis kartus negiliai įkvėpė. 
Teisėjas paklausė, ar ji nenorėtų vandens. Moteris papurtė gal- 
vą ir pažvelgė į Ireną. 

— Užjaučiu, ponia Stouks, — tarė Irena. — Suprantu, kaip 
jums sunku. Ar tai tiesa? 

Madlena atsiduso ir linktelėjo. 

— Ponia Stouks, ar galėčiau paprašyti pasakyti balsiai? 
— Gal jie ir buvo draugai. 

Irena žvilgtelėjo į Danielį ir atsisėdo. Danielis žinojo, kad 
ji galėjo išspausti daugiau, bet prisiekusieji nuoširdžiai užjautė 
mažojo berniuko mamą. Danielis už tai gerbė Ireną — prirei- 
kus ji geba pergudrauti liudytojus, bet visada elgiasi maloniai. 


Pertraukos būdavo daromos reguliariai - po Baldžerio nužudy- 
mo bylos buvo įvestos atitinkamos taisyklės. Vos paskelbus, kad 
posėdis baigtas, Danielis nudrožė į vyrų tualetą. Jautėsi paniu- 
ręs ir pavargęs. Kulnai kaukšėjo į marmurines grindis. Tualetai 
mėlynomis sienomis ir auksiniais čiaupais jam buvo pažįstami; 
čia dvokė senu šlapimu ir niekam nereikalingu chloru. 

Tolimajame kampe buvo laisva kabina. Danielis, šlapinda- 
masis į baltą porcelianą, iškvėpė. 

— Gerai jautiesi, Dani? 

Tai buvo vyresnysis policijos inspektorius detektyvas Ma- 
kramas. Atsisegdamas užtrauktuką, jis lengvai kumštelėjo Da- 
nieliui petimi. 

— Kartais susimąstau, negi nėra kitos išeities? — šiaurietiškas 
akcentas sename Viktorijos stiliaus tualete skambėjo keistai 
šiltai ir maloniai. — Jau dabar matyti, kad teismas bus žiaurus. 
Negerai, kad jiems teks visa tai kęsti. 

— Iš visos širdies pritariu, —- sutiko Danielis. Pasipurtė, užsi- 
segė užtrauktuką ir ėmė plautis rankas. Jis neįsivaizdavo, kaip 

Sebastianas ištvers ilgas dienas ir visas jo laukiančias baisy- 
bes. — O mes dar tik pradėjome... 

— Žinau — vargšė moteris, — tarė Makramas. 

Danielis nusigręžė. Išpėdino nebetaręs nė žodžio, tik eida- 
mas pro šalį vos vos linktelėjo Makramui. Vyresnysis vyras nu- 
lydėjo jį akimis. 

Metai rikiavosi vieni po kitų, kaip suarto dirvono vagos. Kai 
vištos nulesiojo visą glaistą, Minė pataisė užpakalinius langus. 
Vėjas nuplėšė nuo stogo kelis šiferio lapus, ir lyjant lietui pro 
skylę į kibirą ant laiptų lėtai kapsėdavo vanduo. Ji neturėjo 
pinigų užtaisyti skylei, tad taip truko metų metus. Danielio 
darbas būdavo rytą išpilti kibirą. 

Trečią Danielio žiemą Bramptone nugaišo Minės ožys Hek- 
toras, bet kitą pavasarį ji nusipirko ožką su dviem jauniklėm. 
Danieliui buvo leista rytais ją melžti: patepti tešmenis, tada kan- 
triai, nuosekliai čiurškinti. Minė jį išmokė šio darbo. Jie pastatė 
naują tvartelį ožkoms ir specialų melžimo aptvarą, į kurį nega- 
lėtų įeiti kiti gyvuliai. Minė paaiškino Danieliui, kad melžimo 
aptvaras turi būti itin švarus. Nakčiai jie atskirdavo mažyles 
nuo ožkos, kad pritvinktų tešmuo. Ožkos vardas buvo Barbora, 
o jos atžalas Danielis pavadino Broku ir Lajamu - Niukaslo fut- 
bolo komandos „United“ žaidėjų vardais, nors abi buvo ožkytės. 

Vakare, išsimaudęs ir paruošęs namų darbus, jis su Mine žais- 
davo „Irik trak“, Minė gurkšnodavo džiną, o jis šveisdavo šoko- 
ladinius eklerus. Ji stebėdavosi jo gebėjimu skaičiuoti neužsira- 
šius skaičių ant lentos. Kartais sulošdavo ir kortomis: vistą arba 
dvidešimt vieną. Jiems žaidžiant, ji leisdavo muziką: Elvį, Rėjų 

Čarlzą ir Bobį Dariną. Danielis, dalydamas kortas, pasukiodavo 
pečius, Minė kilsteldavo antakį ir numesdavo Blicui traškutį. 

Danieliui jau buvo trylika, jis pirmus metus mokėsi Vilja- 
mo Hovardo vidurinėje Longtauno kelyje. Buvo futbolo ko- 
mandos kapitonas ir laimėjo du aukso medalius ilgų distancijų 
bėgimo varžybose, bet vis tiek buvo mažesnis ir liesesnis už 
bendraklasius. Kitamer jis gaus brandos atestatą. Jam puikiai 
sekėsi anglų, istorija ir chemija. Kartais po pamokų į svečius 
užsukdavo metais vyresnė mergaitė Kerola Ana. Ji buvo tikra 
nutrūktgalvė, Danielis ją išmokė spardyti futbolo kamuo- 
lį, kad nenukristų ant žemės, ir prižiūrėti gyvulius. Jeigu jos 
mama dirbdavo iki vėlumos, Minė pakviesdavo ją vakarienės. 
Kerola Ana nebuvo jo mergina, nieko panašaus, nors jis kartą 
matė jos krūtis, kai pernai vasarą jiedu plaukiojo Irvingo upėje 
ir jai nusmuko liemenėlė. 

Mokykloje Danielis buvo mėgstamas. Jis turėjo draugų iš fut- 
bolo komandos, į muštynes įsiveldavo retai. Vis dėlto į sodybą, 
be Kerolos Anos, niekas kitas neužsukdavo. Danį kviesdavosi į 
gimtadienius, jis dalyvaudavo visuose mokyklos renginiuose. Tu- 
rėjo grupelę draugų, su kuriais slampinėdavo po mokyklą, dau- 
giausia futbolininkų, bet po pamokų jis su niekuo nežaisdavo, o 
svečiuose lankydavosi tik kelis kartus per metus. Po pamokų, jei 
nevykdavo varžybos ar šventė, jis būdavo namie su Mine, rūpin- 
davosi gyvūnais, vakarienei rinkdavo žoleles, šveisdavo bulves 
arba galiniame kieme Blicui spardydavo skardines. Taip ateidavo 
laikas vakarieniauti, žaisti, gerti džiną ir klausytis muzikos. Tas. 
pats metai po metų. Dienų sklandumas, sėkmingas vilčių išsipil- 
dymas — visas šis darinys leido Danieliui jaustis saugiam. 

Jis išmoko tikėtis. Troškimus reikėjo riboti, priderinti prie 
galimybių, taip, kaip apkarpyti viščiukams sparnus, kad jie ne- 
išskristų, bet iš Minės jis gavo viską, ko jam reikėjo. 

Šeštadienį Danielis pabudo prieš suskambant žadintuvui. Jis 
pasirąžė kaip jūrų žvaigždė, išsitempė iki pat pirštų galų. Už 
savo langelio girdėjo kudakuojant ir erzeliuojant vištas, piktai 
bliaunant ožkas. Gulėjo lovoje po galva susidėjęs rankas, pa- 
skendęs prisiminimuose. 

Galop Danielis pasipurtė, nusižiovavo ir įkišo ranką į spin- 
telę prie lovos. Išsitraukęs mamos vėrinį paglostė „S“ raidę. Ji 
atrodė glotnesnė, nei jis prisiminė, ir Danielis susimąstė, ar jis 
ją nuzulino, kaip jūra nugludina aštrias stiklo briaunas. Beveik 
metus vėrinys, suvyniotas į nosinaitę, neliestas pragulėjo stal- 
čiuje. Jis buvo jį bemaž užmiršęs. 

Vėl atsigulęs Danielis apžiūrėjo vėrinį. Prisiminimai, iškil- 
davę jį glostant, nebuvo tikri prisiminimai, veikiau proto da- 
rytos nuotraukos, pamirkytos viltyje, kad jas būtų galima su- 
kabinti tamsoje, varvančias, prisisunkusias jo lūkesčių. Vienoje 
nuotraukoje jo mama juokėsi Minės virtuvėje, taip kvatojosi, 
kad buvo matyti, jog jai stinga dviejų dantų; akys iš links- 
mumo buvo taip užmerktos, kad juoko raukšlės įsirėžė net į 
kaulus. Kitoje nuotraukoje jo mama lesino vištas, o Minė mojo 
pro langą. Mamos rankos jo mintyse visada būdavo kaulėtos 
ir lėtos: jos palengva berdavo maistą, tarsi sąnariai būtų sustin- 
gę. Dar vienoje nuotraukoje jie kartu lošė kortomis, ir mama 
laimėjo; prisitraukusi kelius ji sūpavosi ant sofos ir krykštavo 
iš nuostabos. 

Danielis vėl įdėjo į stalčių vėrinį. Spėliojo, ką Minė pama- 
nytų apie jo motiną, jei jiedvi susitiktų akis į akį. Mama at- 
rodytų labai gležna: it žvirbliukas prieš trepsintį lokį. Minė ją 
maitintų, mylėtų, duotų jai darbo, kaip Danieliui. Minei Da- 
nielio motina tebūtų dar vienas vaikas. Mąstant apie tai jam 
plyšdavo širdis. Jam pačiam jo motina atrodė kaip vaikas, jis 
augo, o ji liko tokia pati: jauna, liesa, reikalinga jo. 

Nuo tada, kai buvo įvaikintas, Danielis apie mamą mąs- 
tė kitaip. Anksčiau jos netektis kėlė siaubą, jis jautėsi plėšomas, 
draskomas ir badomas. Dabar jis tetroško ją paguosti. Prisiminė, 
kaip glostydavo jai kaktą, o užmigus užtempdavo ant jos megzti- 
nį - jam šypsodavosi pajuodusios akys ir pamėlusios lūpos. Jis ne- 
benorėjo bėgti pas ją. Dabartinio gyvenimo ramybės jam reikėjo 
labiau nei sumaišties, tačiau dabar jis fantazuodavo, kaip į savo 
naująjį gyvenimą atsikelia mamą. Minė ją irgi įvaikintų, ji galėtų 
miegoti ant sofos, klausydamasi Rėjaus Čarlzo, o Danielis darže 
skintų rabarbarų skėčius ir kištų juos prie miklių ožkų lūpų. 

Apačioje Minė jau buvo užkaitusi košę. Vilkėjo chalarą, sudir- 
žusiomis purvinomis kojomis basa vaikščiojo ant virtuvės grin- 
dų. Jos kulnai buvo kieti it gyvūno oda. Vakarais ji žiūrėdavo 
televizorių, susikėlusi kojas ant taburetės, ir Danielis kartais 
pirštu patuksendavo į pusės centimetro storio pageltusią padų 
odą. Ji būtų atsistojusi ant smeigtuko ir tik po savaitės tai su- 
pratusi — ne todėl, kad skaudėtų, o kad koja dzingsėtų į grind- 
lentes. Tada ji būtų užsikėlusi kulkšnį ant kelio ir ištraukusi 
erzinantį smeigtuką, bet nebūtų išvarvėjęs nė lašas kraujo. 

Išgirdusi jį Minė su mediniu samčiu rankoje priėjo prie 
laiptų. Spustelėjo jam skruostus ir pasuko veidą, kad galėtų 
pabučiuoti į smilkinį. 

— Labą rytą, gražuoli. 

Buvo vasara; dar net ne septynios, bet diena aušo šviesi, 
danguje nė debesėlio. Danielis įsispyrė į batus ir išėjo laukan 
šerti gyvulių. Rankos buvo šaltos, tad kai uždėjo jas Barbarai 
ant tešmens, ožka ėmė spardytis ir trepsėti. Prieš mėgindamas 
dar kartą, pasišildė jas pažastyse. 

Vėl suleistos ožkos pasitrynė snukiais ir apuostinėjo viena 
kirą, o Danielis nunešė pieną Minei. 

— Tu tikras šaunuolis, - pagyrė ji, statydama priešais jį košę 
ir puoduką karštos arbatos: Danielis žinojo, kad ji jau pabalin- 
ta ir pasaldinta. — Aš einu rengtis. 


Jai grįžus, Danis kepėsi skrebučius. Pasiūlė ir Minei. 

— Pusę riekelės, mielasai. Man gana ir arbatos. 

Danielis padavė jai visą riekę, žinojo, kad ji vis tiek suval- 
gys. Minė plepėjo apie daržą, apie skylę stoge, gal kitą savaitę 
ko nors prisiprašys ją užtaisyti. Ji taip šnekėjo mėnesių mė- 
nesius. Paklausė, ką Danielis šiandien norėtų veikti, juk šeš- 
tadienis. Jei nesugestų oras, būtų galima išeiti pasivaikščioti, 
jei lytų, jie galėtų žiūrėti popietės filmus ir valgyti gruzdintas 
bulvytes. O gal Minė ką nors iškeptų ar išvirtų, kol Danis 
kieme spardytų kamuolį? 

Danielis gūžtelėjo. 

— Žinai, ką galvoju? — žiūrėdamas jai į akis, Danielis atsi- 
kando trupinėlį skrebučio. 

Ji nusišypsojo — veide liko tik mėlynos akys ir raudoni skruostai. 

— Neabejoju, kad pasakysi. 

— Kaip manai, ar socialinė darbuotoja jau išsiaiškino, kur 
dabar mano mama? 

Šviesa jos akyse išblėso. 

— Brangusis, juk girdėjai, ką jie sakė. Sulauk aštuoniolikos, 
ir tada, jei panorėsi, galėsi su ja bendrauti. Suprantu, sunku, 
bet tokie įstatymai, ir mes turime jiems paklusti. Turi pasi- 
stengti su tuo susitaikyti. 

- Žinau, aš galiu susitaikyti, tik... norėčiau jai parodyti 
naujas ožkas ir suremontuotą savo kambarį. Jai patiktų. Tik 
norėčiau su ja pasišnekėti. 

Minė atsiduso. Jos krūtinė pakilo nuo stalo ir vėl nusileido. 

— Dani, pažvelk į mane. 

— Ką? 

Jis pakėlė akis, burna buvo pilna skrudintos duonos. 

Minė raukė kaktą. 

— Negali vėl pabėgti, girdi? — ji prisidėjo ranką prie širdies. — 
Mielasai, daugiau to nebeištverčiau. 

— Nesiruošiu niekur bėgti. Tik norėčiau jai papasakoti apie 
naujas ožkas. 

Jis nusigręžė ir kimšdamas pilna burna pabaigė skrebutį, 
tada išdrįso dirstelėti į Minę. Ji sėdėjo susidėjusi rankas ant 
kelių ir stebėjo jį. 

Danielis vėl nusigręžė. 

— Galvoju, būtų gerai, jeigu ji atvažiuotų ir apsigyventų su 
mumis. 

Ištaręs balsiai suprato, kad tai neįmanoma, kvaila, bet vis 
tiek atsisuko pasižiūrėti, ką sakys Minė. 

— Dani, juk žinai, kad to būti negali, — labai tyliai tarė ji. 

Berniukas linktelėjo, perštėjo gerklę. 

— Žinau, kad jai čia patiktų. Ja reikia rūpintis, ir aš tai galėčiau. 

Danielis delne pajuto sunkią jos ranką. 

— Turi suprasti, kad ne tavo darbas rūpintis mama. Tai 
mano darbas rūpintis tavimi. 

Danielis linktelėjo. Graužė nosį, žinojo, kad vėl prabilęs 
pravirktų. Jis nenorėjo skaudinti Minės. Mylėjo ją ir troško čia 
pasilikti. Tik bandė jai išaiškinti, kad mama galėtų atsikraus- 
tyti Čia ir gyventi kartu su jais. Tada viskas būtų tobula. 

— Aš tikrai nesiruošiu niekur bėgti, — išspaudė jis. — Tik no- 
rėčiau su ja pasišnekėti. Norėčiau papasakoti jai apie ūkį ir visa 
kita, — jis pirštais persibraukė kairę akį. — Tik norėčiau su ja 
pasišnekėti. 

— Suprantu, mielasai, — tarė ji. — Aš pasikalbėsiu su jais. Gal 
man duos telefono numerį ar dar ką nors. 

— Rimtai? 

Jis pasilenkė, šypsodamasis iš palengvėjimo, bet Minė tik 
suraukė kaktą ir linktelėjo. 

— Pažadi? 

— Sakiau, paskambinsiu. 

— Kaip manai, ar jie tau pasakys? 

— Galiu tik paprašyti. 

Danielis nušvitęs atsilošė. Minė tvarkėsi: nunešė sviestą 
su uogiene, nušluostė pusę virtuvinio stalo, kur jie valgė — 
kita pusė buvo nukrauta knygomis, sausu šunų ėdalu ir se- 
nais laikraščiais. Danielis pajuto, kaip iš skrandžio į šon- 
kaulius sklinda šiluma. Ji kėlė, ir Danielis ištiesino nugarą 
ir pečius. 


Kitą savaitę Danielis risnojo namo per parką. Rado skardinę 
ir varėsi ją apie pusę kilometro. Mokyklinis kaklaraištis atsipa- 
laidavo, marškiniai išsipašė, kuprinė nusmuko nuo pečių. Ore 
sklaidėsi neseniai nupjautos žolės kvapas. Išpurvintais moky- 
kliniais batais spardydamas skardinę Danielis girdėjo savo al- 
savimą ir juto, kaip ant kaktos sunkiasi prakaitas. Jis džiaugėsi 
raumenų ir sąnarių stangrumu bei energija, šiltais saulės spin- 
duliais ant dilbių ir veido. Nusprendė, kad jaučiasi laimingas 
čia gyvendamas ir bėgdamas namo pas Minę. 

Namo. Jis smarkiai paspyrė skardinę, ir ši, žėrėdama saulėje, 
mažiausiai dešimt metrų nuskriejusi lanku, be garso nusileido 
į aukštą žolę. Namo. Danielis ją surado ir vėl spyrė. Skardi- 
nė išlėkė aukštyn, jis luktelėjo, kol ji nusileido, atmušė kojos 
briauna ir nulakdino nuo kalvos Flinų ūkio ir Minės link. Ši 
jau laukė jo pritepusi sumuštinių su trintais bananais. 

Labiausiai jam patiko jos nuspėjamumas. Ji turėjo dovaną 
atskleisti jam savo pasaulį, o paskui jame gyventi diena po 
dienos. Ką ji pažadėdavo, tas ir įvykdavo. Pasakė, kad jį įsūnys, 
ir įsūnijo. Pažvelgęs į dokumentus teisėjas nepatikliai pakraipė 
galvą, ir Danieliui širdis nusirito į kulnus, bet, žinoma, teisėjas 
patenkino jų prašymą, ir jis tapo Minės sūnumi, kaip ji buvo 
žadėjusi. 

Danielis dabar į ją žiūrėjo kitaip. Spėjo pamilti stambų, 
minkštą jos kūną, o dabar dar įžvelgė joje naują galią. Jis klio- 
vėsi ja. Ji gebėjo pasiekti, ko užsibrėžusi; jai viskas buvo įmano- 
ma. Nergi Danielio likimą ji tvirtai paėmė į rankas. Galvoda- 
mas apie ją Danielis įsivaizduodavo, kaip ji, atidarydama duris 
nepažįstamiems žmonėms, už pakarpos laiko skalijantį Blicą. 


Danielis nebebėgo, o ėjo. Alsavo nelygiai. Giliai įtraukė ma- 
lonų šiltos vasaros žolės kvapą. Dangus buvo žydras ir toks 
giedras, kad jo platuma net svaigino. 

Už nugaros išgirdo balsus, paskui žingsnius. Grįžtelėjęs per 
petį pažino, kad tai tie patys trys anksčiau jį apdaužę vyresni 
berniukai. Dabar jau žinojo jų vardus: Lajamas, Piteris ir Me- 
tas. Jie mokėsi vyresnėje klasėje. 

Danielis pajuto, kaip įsitempė raumenys. Žingsniavo lyg 
nepastebėjęs berniukų, tik paplatino žingsnį ir ėmė smarkiau 
mosikuoti rankomis. Girdėjo, apie ką jie šnekasi, nors jie ga- 
lėjo būti atsilikę maždaug septyniais metrais. Berniukai ple- 
pėjosi apie futbolą, staiga nutilo, ir Danielis pajuto, kaip ant 
sprando piestu pasistojo plaukeliai. Pamėgino įsiklausyti į jų 
judesius. 

— Ei, Dani, kaip tavo sena ragana? — šūktelėjo vienas. - Gal 
jau išmokė tave burtų, ką? 

Balsas buvo arti. 

Danielis nekreipė į juos dėmesio, tik pajuto, kaip įsitempė 
visa nugara. Sukando dantis ir sugniaužė kumščius. 

— Stora ragana. Norėčiau pamatyti, kaip skraido. 

Danielis vėl dirstelėjo per petį. Vienas berniukas vaidino 
skrendąs ant šluotos, paskui trenkiąsis į žemę ir riedąs žole. 
Visi nusikvatojo: tai buvo bjaurus juokas. Jų balsai buvo žemi, 
gerkliniai, neseniai pasikeitę ir drebantys iš juoko. 

Danielis ūmiai atsigręžė į juos. Berniukai išsyk pasiruošė 
kovai, prasižergė, išsitraukė iš kišenių rankas. 

Tvyrojo tokia tyla, kad Danieliui net ausyse spengė. 

— Kas nors negerai? — perkreipęs lūpas, primerkęs akis, sva- 
jodamas, kad Danielis pradėtų pirmas, prabilo Piteris. 

— Kad negirdėčiau apie ją daugiau nė žodžio, aišku? 

— O jei ne? 

— Gausi į snukį. 

— Ir nuo kokios gi kariuomenės? 

Viskas vyko kaip andai. Danielis puolė berniuką, galva 
smogė jam į pilvą. Piteris tebebuvo aukštesnis už Danielį. Vy- 
resnio berniuko kumščiai ėmė daužyti jam į šonkaulius, ir jis 
iš skausmo kvėptelėjo. Girdėjo kitus du šaipantis: 

— Prikulk jį, Pitai. Prikulk. 

Danielis prisiminė, kaip mušėsi su mamos draugu, tuo, ku- 
ris jį už plaukų buvo pakėlęs nuo žemės. Pajuto, kaip kūną 
nusmelkė ūmus, stiprus ir aštrus pyktis. Sukrėtimas jį išblaivė 
ir davė jėgų. Jis vožė Piteriui, pargriovė jį ir spardė į veidą, kol 
berniokas nusigręžė. 

Tada kiti berniukai prišoko prie Danielio, bet šis, įsitempęs 
nuo kovos, nejuto jų kumščių smūgių į rankas ir krūtinę. Žie- 
bė Metui į nosį, traškesys persidavė net į jo krumplius, tada 
spyrė Lajamui į paslėpsnius. 

Danielis nusvirduliavo nuo jų. Perštėjo kumštį, ir jis pažvelgęs 
pamanė, kad prakirstas krumplis, bet palietęs suprato, kad tai 
tik Meto kraujas. Vėl atsigręžė. 

— Dar žodis apie ją, ir jūs lavonai. 

Žodis „lavonai“ ištrūko iš lūpų it kulka. Nuaidėjo per atvirą 
parkelį. Jo skambesys išbaidė paukščius. 

Vaikėzai, suvirtę į aukštą žolę, nieko neatsakė. Danielis vis 
dar atsargiai, bet išdidžiai nužingsniavo tolyn. Dvelkė vėjelis, 
ir žolės stiebai lenkėsi prieš jį tarsi garbindami. 


Danielis žinojo, kad vaikiščiai gali keršyti, bet į sodybą drožė 
lengvu žingsniu, patenkintas savimi. Kitą kartą, prieš vėl kib- 
dami, jie gerai pagalvos. Dabar Minė jo motina; ir jis ją gins. 


Danieliui grįžus, sodyboje buvo tylu. Vištos ramiai stypinėjo ir 
lesiojo, ožkytės lindo prie tešmens, kurio negavo naktį. Žolėje 
žydinčios saulutės priešinosi vėjui. 

Minė tirpdė šaldytuvą. Vos grįžęs, Danielis nubėgo į tua- 
letą. Nusiplovė rankas ir pažvelgė į veidrodį. Pakėlęs marški- 
nėlius apžiūrėjo šonkaulius. Nebuvo jokio įbrėžimo. Minė nė 
nesužinos, kad jis ją apgynė, už ją kovojo ir laimėjo. 

Įeidamas į virtuvę jis nejučia ištiesino pečius. 

Minė su guminiais batais medine mentele ir plaktuku dau- 
žė šaldiklyje prišalusius ledus. 

— Motina Švenčiausioji, negi jau laikas!? — įžengus Danieliui 
sušuko ji. - Žinoma, o aš maniau, kad dar tik antra. Turbūt 
nori sumuštinių, o aš jų neparuošiau. 

Danielis rankove nusišluostė nosį ir kaktą, luktelėjo, kol ji 
ant šviežios baltos duonos sumaigė bananų skilteles ir pripy- 
lė apelsinų sulčių. Išmaukęs sultis ir sukirtęs pusę sumuštinio, 


prabilo. 

— Kam tai darai? — rodydamas į atidarytą, varvantį šaldytu- 
vą paklausė jis. 

— Dani, čia kaip ir visur kitur gyvenime. Kartais reikia pasi- 
telkti plaktuką ir viską pradėti iš naujo. 

Danielis nelabai suprato, ką ji turi galvoje. Kibo į antrą 
bananinio sumuštinio pusę. Langai buvo atviri, pro juos iš 
kaimyninio ūkio skverbėsi mėšlo smarvė. Minė vienu kartu 
išgėrė arbatą, tada pasiėmė plaktuką su mentele ir ėmė garsiai, 
smarkiai kapoti ledą. 

— Šiandien už istorijos testą gavau A, — riktelėjo Danielis. 

Minė trumpam nutraukė šaldytuvo puolimą ir mirktelėjo jam. 

— Tu tikras protinguolis. Kaip ir sakiau. Net per daug gabus. 
Jei bent truputį pasistengtum, per savaitę visiems nosį nušluos- 
tytum... Sakiau tau. 

Blicas, norėdamas išvengti mūšio triukšmo, smuko į kitą 
kambarį. Virtuvės grindimis tyliai nučiuožė ledas, ašarotas 
kaip atgaila. 

Danielis sukirto sumuštinį ir atsilošęs ant kėdės apsilaižė pirš- 
tus. Juto, kaip Minė su plaktuku rankoje žiūri į jį. Minė nuogu 
dilbiu nusibraukė kaktą ir pasidėjo įrankius į šaldytuvą. Atsisė- 
dusi prie Danielio uždėjo jam ant šlaunies sunkią, raudoną ranką. 

— Kas? — rankove šluostydamasis nosį paklausė Danielis. 

— Kalbėjausi su Trisija. 

Virtuvėje, pribarstytoje saulės zuikučių, pilnoje skrebučių 
kvapo ir šilumos, staiga kilo didžiulė įtampa. Koridoriuje ant 
letenų pasidėjęs snukį ilsėjosi šuo. Danielis laukė tiesia nugara. 
Sunki Minės ranka tebegulėjo jam ant kojos. Ji paglostė jam 
kelį. Danielis pro mokyklines kelnes pajuto trintį ir šilumą. 

— Dani, nė nežinau, kaip tau pasakyti. Dievaž, nenoriu ta- 
vęs dar labiau skaudinti, bet tu prašei išsiaiškinti. 

— Kas atsitiko? Ji vėl ligoninėje? 

— Tinkamesnio laiko nebus, taigi turiu tau pasakyti dabar. 
Sužinojau šiandien. 

Minė prikando lūpą. 

— Taip? Tai tiesa? Ji vėl susirgo? 

— Mažiyli, šįkart blogiau. 

Ji žiūrėjo į jį nemirksėdama, tarsi jis turėtų pats susiprotėti. 

— Kas? 


— Brangusis, tavo mama mirė. 


Pasidarė labai tyku ir tuo pat metu labai triukšminga. Regis, 
pasaulis sustojo, Danielis juste juto tylą. Net ausyse zvimbė. 
Kaip prieš muštynes. Jis trumpam prarado pusiausvyrą. Dėl 
ūžesio ausyse negalėjo patikėti išgirstais žodžiais, tačiau ger- 
klėje juntamas siaubo skonis - rūgštumas ir juoduma - bylojo, 
kad jis neištvertų, jei dar kartą tektų tai išklausyti. 

Danielis pakilo nuo stalo ir iškart ant peties pajuto šiltą Mi- 
nės ranką. 

— Viskas gerai, mielasai, — kalbėjo ji. - Nebėk nuo to. Aš 
visada būsiu su tavimi. 


Vėliau, prisiminus šiuos žodžius, Danieliui kaskart kildavo no- 
ras kuo greičiau lėkti. 


Jis jautėsi sukrėstas, bet ir keistai džiugus. Tarsi būtų papurty- 
tas ar apkumščiuotas. Varstė skausmas, apėmė keistas jaudulys. 
Širdis daužyte daužėsi, liežuvis prilipo prie gomurio, akys išsi- 
plėtė ir išdžiūvo. 

Mirė? 

Į burną plūdo oras, lyg būtų perpjauta gerklė. 

Mirė. 

Pažvelgęs žemyn ant rankos išvydo Minės delną; šilti pirštai 
buvo tvirtesni nei jo mamos. Jie buvo stiprūs, it virvė, kuria 
kliaudamasis gali šokti nuo uolos žinodamas, kad ji išlaikys — 
erdvėje ir laike, perims svorį, veikiant traukai. 

Mirė. 

Danis susirangė Minės glėbyje. Ji to neprašė. Neglaudė jo 
prie savęs, bet jis vis tiek susirietė, kaip rudenį, praradęs gyvas- 
tį, susiraito lapelis. 

— Štai, — murmėjo ji, — štai, štai, mielasis, brangusis vaikeli. 
Kol kas to nejauti, bet esi laisvas - dabar tu laisvas. 

Laisvas jis nesijautė, tik pakibęs ore, lyg be vietos. Baimė 
vertė spaustis prie Minės, ir jis pirmą sykį išties atidavė jai 
save — paprašė meilės. 


Vėliau ji išvirė jam arbatos, o Danielis apibėrė ją klausimais. 

— Kaip ji mirė? 

— Ir vėl perdozavo, mielasai. Smarkiai. 

Jis dviem rankomis laikė puoduką ir sriubčiojo arbatą. 

— Galiu ją pamaryti? Ar ji bus palaidota? 

— Ne, mielasai, ji buvo kremuota. Bet tu tebeturi vėrinį ir 
gali prisiminti ją kada panorėjęs. 

— Turėjau būti su ja. Būčiau iškvietęs greitąją. Aš visada lai- 
ku iškviesdavau greitąją. 

— Dani, tu nekaltas. 

— Tai todėl, kad ji liko viena. 

— Tu nekaltas. 


Jam kartais šaudavo mintis susistabdyti automobilį ir nuva- 
žiuoti į Niukaslą, bet dabar, mamai mirus, neliko prasmės. 


Dabar jo mama Minė, ir jis pasistengs būti geras. 

Buvo aiškiai justi, kad prokurorai stengiasi pavaizduoti Sebas- 
tianą kaip blogą vaiką. Dienos liudytojų sąraše buvo Krolių 
kaimynai, vaikai iš Sebastiano mokyklos ir jo mokytoja. Ne- 
girdint prisiekusiesiems, Irena paprieštaravo tokiai apklausai 
kaip bandymui gauti nereikšmingų įrodymų, kad Sebastianas 
yra netikusio būdo, bet teisėjas, nusprendęs, kad vaiko, kaip 
peštuko, reputacija susijusi su kaltinimais, davė leidimą. 

Šiandien Sebastianas atrodė budrus, sutelkęs dėmesį į teis- 
mo procesą. Nepaišinėjo, nemaskatavo kojomis. Tėvas teisme 
nebedalyvavo. Danielis pasikalbėjo su Šarlote, ir ši paaiškino, 
kad Kenetas buvo iškviestas į užsienį, bet grįš po poros die- 
nų. Šarlotė atrodė pervargusi: išsišovusios sausgyslės, įkritusios 
akys, drebantys pirštai. Pasiguodė Danieliui, kad dėl žurnalis- 
tų bijanti išeiti į lauką ir nebegalinti tverti melo, rašomo apie 
jos sūnų. Danielis spustelėjo jai alkūnę ir patarė nurimti. 

— Kol sulauksime savo eilės, viskas eis tik blogyn. Verčiau 
pasirenkite. 

— Teismas kviečia ponią Džiljaną Hodž. 

Danielis stebėjo, kaip ji žingsniuoja prie liudytojų pulto. 
Kai ji pakėlusi ranką prisiekė sakyti tiesą, žurnalistai galeri- 
joje įniko uoliai rašyti. Ji buvo ir Krolių, ir Stouksų kaimynė, 
dviejų mažų mergaičių motina. Danielis per vakarėlį rūmuose 
Irenai pasakojo apie ją. Ji kalbėjo aiškiu ir tvirtu balsu, ges- 
tikuliavo ramiai, pasitikėdama savimi. Atrodė profesionali, 
bet ir motiniška, skaisčiomis, nuoširdžiomis akimis ir tiesiais, 
dideliais dantimis. Danielis sunėrė rankas ir bemaž su baime 
ėmė laukti jos liudijimo. Ant šlaunies pajuto Sebastiano ranku- 
tę ir palenkė ausį prie berniuko lūpų. 

— Ji nekenčia manęs, — teištarė vaikas. 

— Nurimk, - veikiau pats sau tarė Danielis. 

Gordonas Džounsas prasiskleidė mantiją ir atsistojo prie pulto. 


— Ponia Hodž, gal galėtumėte pasakyti, iš kur pažįstate 
Krolius ir jų sūnų Sebastianą? 

— Aš jų kaimynė, taip pat Madlenos ir Polo Stouksų kaimy- 
nė. Gyvenų tarp jų. 

Danielis atidžiai jos klausėsi. Jos Londono valstybinės mo- 
kyklos tartis skambėjo tvirtai, jai bemaž nereikėjo priešais sto- 
vinčio mikrofono. 

— O jų vaikus? —- paragino Džounsas. - Ar galėtumėte saky- 
ti, kad ir juos gerai pažįstate? 

— Mano vaikai žaisdavo ir su Benu, ir su Sebastianu, taigi aš 
gerai pažįstu ir tėvus, ir vaikus. 

Išgirdusi „ir vaikus“, Madlena pastebimai pasisuko į Sebas- 
tianą. Danielis, pajutęs griežtą jos žvilgsnį, ištiesino pečius. 

— Jūt turite dvi dukteris, tiesa? 
— Taip. 


— Kiek joms metų? 

— Vienai aštuoneri, kitai dvylika. 

— Jaunėlei jūsų dukrai tiek pat metų, kiek Benui Stouksui? 

— Taip, jie mokosi toje pačioje klasėje. 

Džiljana didelėmis skaisčiomis akimis susirado Madleną 
Stouks, ir ši nunarino galvą. Džiljana atsikrenkštė. 

— O vyresnėlė... maždaug Sebastiano amžiaus? 

— Taip, ji vyresnė, bet su berniukais žaidžia retai. Mažėlė 
tikra padauža. Ji mėgdavo žaisti su Benu... 

— Ar jūsų dukroms žaidžiant su kuriuo nors kaimynų ber- 
niuku kilo bėdų? 

— Na, kaip sakiau, Popė, mano mažėlė, puikiai sutarė su 
Benuku, bet dažnai prie jų mėgindavo prisidėti ir Sebastianas. 
Net jei Beno nebūdavo, jis norėdavo žaisti su Pope. 

— Ar tai kėlė kokių nors rūpesčių? 

Irena pašoko, ir Danielis sulaikė kvapą. 

— Jums leidus, milorde, turiu paprieštarauti tokiems klausi- 
mams. Tai tik gandų rinkimas. 

— Taip, bet aš tai leisiu, — Filipo Berono balsas buvo žemas, 
valdingas, nors jis sėdėjo susmukęs ant suolo, apkūnus, pa- 
skendęs mantijoje. — Tai leistina dėl teisingumo. 

Irena atsisėdo. Pasisuko į Danielį. Šis linktelėjo suprasda- 
mas jos neviltį. 

— Sebastianas dažnai pešdavosi ir tyčiodavosi... 

— Kaip tai vykdavo? 

— Kartą, kai Popė nenorėjo žaisti jo pasiūlyto žaidimo, jis 
pagrasino jai stiklo šuke. Laikydamas ją už plaukų, kad nega- 
lėtų pabėgti, prikišo šukę prie gerklės... Aš mačiau pro... 

Irena jau vėl stovėjo. 

— Milorde, turiu paprieštarauti: prisiekusieji iš tokių kalbų 
gali susidaryti išankstinę nuomonę, o mano klientas neturi 
galimybės apsiginti. 

— Na, - teisėjas Beronas iškėlė rankas kaip šlovinantis krikš- 
čionis, — matau, kad jūs, panele Klark, jį kuo puikiausiai ap- 
ginsite. 

Irena prasižiojo dar kažką sakyti, bet nenorom atsisėdo. Da- 
nielis brūkštelėjo laiškelį ir perdavo jos padėjėjui Markui. Jame 
buvo parašyta: „Gal paklausk jos apie smurtą Krolių šeimoje?“ 

Perskaičiusi raštelį Irena atsigręžė. Danielis sutiko jos su- 
simąsčiusį žvilgsnį. Smurtas paaiškintų Sebastiano elgesį su 
kaimynų vaikais, bet Danielis suprato, kad to klausti rizikinga. 
Atsakymas galėtų patvirtinti, kad Sebastianas išmoko smur- 
tauti, kad jautė poreikį elgtis taip, kaip namie matė elgiantis 
šeimos narius. 

— Popė jo bijojo. Jau anksčiau buvo sakiusi, kad Sebastianas 
jai nepatinka, bet aš ją paraginau pamėginti sutarti. Pamačiusi, 
kaip jis elgiasi su mano dukra, uždraudžiau jai žaisti su Sebas- 
tianu. 

— Ar apie šį įvykį kalbėjotės su Sebastiano tėvais? 

— Taip, kalbėjausi su jo mama, — Džiljana įsitempė, lyg tas 
prisiminimas jai būtų nemalonus. — Ji nė kiek nesusidomėjo. 
Nė trupučio nesusirūpino. Taigi pasirūpinau, kad Popė su juo 
nebežaistų. 

— Ačiū, ponia Hodž. 

Gordonas Džounsas susitvarkė užrašus ir atsisėdo. 


— Ponia Hodž, - Irena kalbėjo ramiai. 

Danielis pasilenkė virš stalo, ranka pasirėmė smakrą. Po mi- 
nutės tą patį padarė Sebastianas, pamėgdžiojo Danielio padėtį. 

— Sakykit, kiek laiko gyvenate Krolių ir Stouksų kaimynys- 
tėje? 

— Aš... neprisimenu, maždaug trejus, ketverius metus. 

— Prieš tiek laiko atsikraustėte į Ričmondo žiedą? 

— Taip. 

— Vaikai kartu žaisdavo. O jūs bendravote su kuriais nors 
tėvais? 

— Taip, žinoma, kartais išgerdavome vyno ar kavos — sa- 
kyčiau, dažniau su Madlena. Nors buvau ir pas Šarlotę... gal 
porą kartų. 

— Šarlotei Krol papasakojote apie Sebastiano elgesį su jūsų 
dukra, bet, kaip sakote, ji nesusidomėjo? Kaimynė, su kuria 
bendravote? Manote, mes tuo patikėsime? 

Džiljana, regis, raustelėjo. Didelėmis akimis apžvelgė teis- 
mo salę, paskui pakėlė jas aukštyn. 

— Ji elgėsi... supratingai... bet niekas nepasikeitė. Atrodė, 
kad ji neturi jokios valdžios... 

— Ponia Hodž, ar apie tą įvykį, kai Sebastianas neva grasino 
jūsų dukrai stiklo šuke, pranešėte dar kam nors, ne tik vaiko 
motinai? 

Ponios Hodž akys išsiplėtė. Ji pažvelgė į Ireną ir papurtė 
galvą. 

— Purtote galvą. Ar apie įvykį jūs nepapasakojote policijai ar 
bent mokykloje — socialinei darbuotojai? 

Ponia Hodž atsikrenkštė. 

— Ne. 

— Kodėl? 

— Aš pamačiau, kas vyksta, griežtai išbariau jį ir uždraudžiau 
Popei su juo žaisti. Tuo viskas baigėsi. Neatsitiko nieko bloga. 

— Suprantu, neatsitiko nieko bloga. Kai išbarėte Sebastianą — 
griežtai, kaip sakote, — kaip jis elgėsi? 

— Jis... atsiprašė. Elgėsi... labai mandagiai, — Džiljana atsi- 
krenkštė. — Palieptas atsiprašė Popės. 

Sebastianas, patenkintas pagyrimu, nušvito. 

— Ponia Hodž, girdėjome jus sakant, kad Sebastianas kartais 
būna agresyvokas. Bet ar per tuos beveik ketverius metus, kiek 
gyvenate kaimynystėje, kada nors teko apie jo elgesį pranešti 
valdžiai? 

Džiljana Hodž išraudo. 

— Ne, valdžiai neteko. 

— Jei kada nors būtumėte pajutusi, kad Sebastianas kelia 
grėsmę jūsų ar kaimynų vaikams, juk kaip gera motina nedels- 
dama būtumėte tai padariusi? 

— Na taip... 

— Turite du vaikus, mirusiojo ir kaltinamojo amžiaus, tiesa? 

— Taip. 

— Sakykite, ar jie kada nors elgėsi agresyviai? 

Ponia Hodž vėl užkaito. 
Džounsas atsistojo, įpykęs iškėlė ranką. 

— Milorde, norėčiau suabejoti šių klausimų svarba. 

— Taip, bet aš tai leisiu, — tarė Beronas. — Jau daviau suti- 
kimą. 

— Ponia Hodž, - pakartojo Irena, - ar kuris nors jūsų vaikas 
kada nors elgėsi agresyviai? 

— Na taip. Visi vaikai gali būti agresyvūs. 

— Tai jau taip, — patvirtino Irena. - Daugiau klausimų ne- 
turiu. 


— Labai gerai, atsižvelgdamas į tai, kiek dabar laiko, manau, 
kad atėjo tinkama akimirka... — Beronas atsigręžė į prisieku- 
siuosius. — Skaniai papietaukite, tik dar kartą primenu neapta- 
rinėti bylos, kol visi nesusirinksime. 

Stojo tyla, paskui nuvilnijo bevandenė banga, tvankioje pa- 
talpoje sušlamėjo audiniai: visi teismo dalyviai pakilo kartu su 

teisėju, o jam išėjus susėdo. Sekretorius paprašė visus išeiti iš 
viešosios galerijos, ir Danielis, pakėlęs akis, išvydo, kaip veidai 
nenorom gręžiasi nuo spektaklio. 


Danielis atsistojo už Sebastiano kėdės ir švelniai spustelėjo 
pečius. 

— Sebastianai, ar gerai jautiesi? — pakėlęs antakį paklausė jis. 

Sebastianas ėmė šokinėti aukštyn žemyn linksėdamas gal- 
va; paskui palietė kojų pirštus ir apsisuko ratu. Aštrūs per di- 
delio kostiumo kampai šokinėjant kilnojosi iki ausų. 

— Sebai, šoki? - paklausė policininkas. — Laikas lipti apačion. 

— Tuoj, Čarli, — atsakė Sebastianas. — Aš taip ilgai sėdėjau. 

— Tai galėsi pašokti leisdamasis laiptais, gerai, Fredai Asterai? 

— Iki, Dani, - grįžtelėjęs atsisveikino Sebastianas; policinin- 
kas jau laikė jam ant peties ranką. —- Pasimatysime po pietų. 

— Iki, - kraipydamas galvą ir stebėdamas nueinantį jaunąjį 
klientą, tarstelėjo Danielis. Viena jo dalis norėjo juoktis iš ber- 
niuko ir jo kvailiojimo, o kita nuoširdžiai liūdėjo. 


Irena spustelėjo Danieliui alkūnę. 

— Dani, pamaniau, kad tai būtų neteisinga. 

Danielis nusišypsojo ir pažvelgė jai į akis, galvodamas, ko- 
kios jos gražios. 

— Tai dviašmenis kalavijas. 

— Suprantu, nauda būtų abejotina, - sutiko jis. — Be to, Se- 
bastianas ir jo šeima turbūt mažų mažiausiai norėtų, kad tai 
būtų paviešinta atvirame posėdyje. 

Irena šyptelėjo. 

— Kliaujuosi tavo sprendimais, — jiems einant iš salės, tarė jis. 

Danielis nusileido į kamerą pasikalbėti su Sebastianu. Čia 
buvo ir Šarlotė. Sargybiniui įleidus Danielį, Sebastianas spyrė 
mamai į šlaunį. Ji neišleido nė garso, tik atšlijo, prie kojos 
prispaudusi delną. 

— Ramiai, Sebai, - tarė Danielis. 

Sebastianas susmuko prie sienos, atkišo apatinę lūpą. 

Šarlotė po liudytojos kalbos atrodė susijaudinusi. 

— Kam reikėjo ją kviesti? Ji vis kiša nosį ne į savo reikalus. 

— Ji nekenčia manęs, — pakartojo Sebastianas. 

— Džiljana nekenčia mūsų visų, — pabrėžė Šarlotė. 

— Šarlote, gal galėtume pasišnekėti už durų? - paprašė Danielis. 

Ši linktelėjo ir nusigręžusi pasiėmė rankinę. Danielis pro 
kostiumą matė jos mentes. 


Uždariusi duris Šarlotė panoro užsirūkyti. Danielis apsaugos 
policininko paprašė išleisti juos laukan tiesiai pro kameras, kad 
nereikėtų lipti aukštyn. Danielis nustebo, kad sargybinis juos 
išleido, paskui jam dingtelėjo, kad Šarlotė ir anksčiau prašėsi 
išleidžiama parūkyti. Galinės už kamerų esančios durys buvo 
izoliuotos, prie jų negalėjo patekti reporteriai. 

Mėginant užsidegti cigaretę, jos rankos virpėjo. Pūtė vėjas, 
tad Danielis apgaubė žiebtuvėlį delnais. Užsidegusi cigaretę, 
Šarlotė smarkiai įtraukė dūmo, net kaktoje įsirėžė raukšlės, ir 
tik tada atsigręžė į Danielį. 

— Šarlote, žinau, kaip jums sunku, bet pagalvokite, kaip tai 
nepakeliama Sebastianui. Šiuo metu visi, kas tik duoda paro- 
dymus, jį peikia. 

— Jis mano sūnus. Jie peikia ir mane. 

— Turite būti stipri. Tai tik pradžia. Bus dar blogiau. 

— Negalima jiems leisti kalbėti tokių dalykų, - piktinosi ji. — 
Kad aš jo nesuvaldau, kad man vis vien, kai jis grasina kitiems 

vaikams. Manęs nebuvo šalia, kai jis mėgino stiklu įpjauti ki- 
tam vaikui. 

Jos balsas skambėjo šaižiai, veidas buvo sukritęs. Ji atrodė 
staiga smarkiai pasenusi. 

— Kai jie nusmuks iki tokių dalykų kaip blogas charakteris 
ir visokie gandai, pamėginkite prisiminti, kad jiems to reikia. 
Jų įkalčiai tik netiesioginiai. Mokyklos ataskaitos byloja apie 
agresiją, taigi tai turėjo iškilti, tačiau pasistenkite prisiminti, 
kad tai neįrodo... 

— Tai aš kalčiausia - štai ką jie bando pasakyti. Aš teisiama. 
Jeigu jis bus pripažintas kaltu, sakys, kad aš viską dariau blogai. 

Danielis spustelėjo Šarlotei petį. 

— Niekas to nesako... 

Ji nusisuko, o kai atsigręžė vėl trūktelėti dūmo, Danielis 
pamatė, kad ji verkia. Ašaros buvo juodos, pudroje paliko balz- 
ganus griovelius. 

— Jūs jo motina, — kalbėjo Danielis. — Jam vienuolika, ir jis 
kaltinamas žmogžudyste. Tai paveiks visą likusį jo gyvenimą. 
Jam reikia, kad būtumėte stipri. 

Teismo kieme netvarkingai susigrūdę stovėjo grėsmingi ka- 
lėjimo autobusiukai. Danieliui tai priminė ūkį tamsoje, tvarte- 
lius, kur laikomi gyvūnai. Avarinės durys, pro kurias jie išsmu- 
ko, trinksėjo nuo vėjo. 

— Turite omeny, stipri kaip jūs? - krumplius prispaudusi prie 
apatinių vokų, stengdamasi neišsitepti, tarė ji. Uždėjo delną 
Danieliui ant krūtinės. Šis pajuto, kaip nuo prisilietimo po 
marškiniais virptelėjo oda. - Jaučiu, koks jūs stiprus. 

— Šarlote, — sušnabždėjo jis, žengė žingsnį atgal ir už savęs 
pajuto pastato sieną. 

Danielis užuodė svaiginančius jos kvepalus, cigarečių tvai- 
ką iš burnos. Jos lūpos buvo už kelių milimetrų nuo jojo. Ji 

krestelėjo cigaretę, ir pelenai nubyrėjo ant jos švarko atlapo. 
Danielis atsitiesė, pakaušiu atsirėmė į sieną. 

Šarlotė lėtai nuleido ranką, Danielis ant pilvo apačios pa- 
juto ilgus nagus. Įtrempė raumenis, ir kūnas atsitraukė nuo jos. 

Išterliotais akių šešėliais, storu pudros sluoksniu ant porėto 
veido ji atrodė bemaž bjauriai, bet Danielį apėmė užuojauta. 

— Gana, - sukuždėjo jis. - Jūs reikalinga sūnui. 

Šarlotė subarta atsitraukė. Atrodė susisielojusi, ir Danielis 
suprato, kad ją slegia ne tik šis atstūmimas. Jos akis supo racilai, 
drebantys pirštai kėlė prie lūpų cigaretę. 

— Atsiprašau, — išlemeno ji. 

Numetė cigaretę ant žemės. Danielis atidarė duris. 


— Teismas kviečia Džefrį Renkiną. 

Danielis matė, kaip vyras stojasi ir eina prie liudytojų pul- 
to. Jis atrodė per aukštas teismui, kelnės vos siekė batų aulus. 
Šiaip buvo tvarkingas, retėjančiais plaukais ir nuolat pakeltais 
antakiais. Mažumėlę šypsodamasis prieš Dievą prisiekė saky- 
ti tiesą. 

— Pone Renkinai, pranešėte policijai, kad rugpjūčio aštuntos 
dienos popietę Barnardo parke matėte du besimušančius ber- 
niukus. Ar tai tiesa? 

— Tiesa. Nuo to laiko vis žiūriu žinias ir galvoju: o, kad bū- 
čiau ko nors ėmęsis... — Renkino balsas skambėjo apatiškai. 

— Savo ataskaitoje apie rupgjūčio aštuntą minėjote, kad besi- 
mušančius berniukus matėte du kartus. Kada tai buvo? 

— Pirmą kartą juos pamačiau apie antrą po pietų. Maždaug 
tokiu metu vedžioju šunį - tik trumpam pasivaikščioti po pie- 
tų, kad atliktų reikalus. 

— Gal galite apibūdinti berniukus, kuriuos matėte besimu- 
šančius? 

— Na, kaip sakiau policijai, jie abu buvo trumpais rudais 
plaukais, ne itin skyrėsi ūgiu, tik vienas buvo mažėlesnis. Vie- 
nas vilkėjo baltą džemperį, o kitas raudonus marškinėlius. 

— Milorde... norėčiau jūsų šviesybės ir prisiekusiųjų pa- 
prašyti savo bylose atsiversti penkiasdešimt septintą puslapį 
ir atkreipti dėmesį į Beno Stoukso drabužius mirties dieną, 
ypač į raudonus marškinėlius, - tarė Gordonas Džounsas, pro 
kabančius ant nosies galo akinius žiūrėdamas į savo paties 
bylą. — O penkiasdešimt aštuntame puslapyje rasite krimi- 
nalistų konfiskuotus drabužius, kuriuos kaltinamasis vilkėjo 
žmogžudystės dieną... Pone Renkinai, ar pažinojote kurį nors 
iš berniukų? 

— Jų vardų nežinojau, bet matydavau juos lakstančius. Vei- 
dai buvo pažįstami. Mes gyvename netoli vieni kitų, o aš nuo- 
lat vaikštinėju su šunimi. 

— Papasakokite apie pirmą kartą, kai tądien matėte berniukus. 

— Vedžiojau šunį, ne po parką, ber šaligatviais palei Barns- 
berio kelią. Žinot, jis senas šunėkas, mėgsta viską apšniukšti- 
nėti. Diena buvo kaip ir visos, gal tik jis slimpino kiek lėčiau. 
Švietė saulė. Parke buvo daug žmonių, pažinau kelis dažnai 
matomus šunų savininkus, o tada pastebėjau ant kalvos besi- 
pešančius du mažus berniukus. 

— Koks maždaug atstumas skyrė jus nuo berniukų? 

— Gal septyni devyni metrai, ne daugiau. 

— Ką matėte? 

— Na, iš pradžių labai nekreipiau dėmesio. Du maži berniu- 
kai susipešė ir tiek, bet vienas iš jų ėmė viršų. Prisimenu, jis 
sugriebė mažesnįjį už plaukų ir paklupdė. Spardė jam į inks- 
tus ir skrandį. Turiu du sūnus, taigi žinau, kad berniukai yra 

berniukai. Nebūčiau kišęsis, bet man pasirodė, kad muštynės 
pernelyg aršios, įnirtingos ir... pavojingos. 

— Kuris iš jūsų apibūdintų berniuku „ėmė viršų? 

— Aukštėlesnis, tas baltu džemperiu. 

— Jūs užkalbinote berniukus - ką jiems sakėte? 

— Na, suprantate, man pasirodė, kad jie elgiasi šiurkštokai. 
Liepiau liautis. 

— Kas tada nutiko? 

— Na, jie liovėsi, vienas berniukas atsigręžė į mane, nusišyp- 
sojo ir pasakė, kad jie tik žaidžia. 

— Kuris tai buvo berniukas? 

— Kaltinamasis. Jis mane ne visai įtikino, bet, kaip sakiau, 
berniukai yra berniukai — taip juos ir palikau, — Renkino 
skruostai staiga papilko. Jis nunarino galvą. - Vis mąstau apie 
tai. Matot, nereikėjo nueiti šalin. Reikėjo ką nors daryti... Jei 
būčiau bent numanęs, kas atsitiks. 

Staiga Renkinas išsitiesė. Pažvelgė į salės vidurį, kur sėdėjo 
Stouksai. 

— Atsiprašau, — tarė jis. 

Gordonas Džounsas supratingai linktelėjo, tada kalbėjo 
toliau: 

— Sakėte, jie elgėsi šiurkštokai. Ar jums atrodė, kad tai tik 
šiurkštūs, mažumėlę nevaldomi žaidimai, ar vienas iš vaikų 
buvo agresorius? 

— Galbūt taip, manau, taip. Viskas vyko senokai, bet, mano 
manymu, tai buvo berniukas baltu džemperiu... Kai buvo ras- 
tas... kūnas, policija apie jį teiravosi. 

Ponas Renkinas papurtė galvą ir užsidengė akis. 

— Ką darė berniukai paskui, kai su jais pasikalbėjote? 

— Na, jie nuėjo savais keliais, aš savais. 

— Kur jie traukė? 

— Per parką į žaidimų aikštelę... ten, kur yra tas jaunimo 
klubas. 

— Sakėte, vienas berniukas atrodė išsigandęs? 

— Taip, policija manęs apie tai klausė. Manau, taip ir buvo. 

— Kuris berniukas, jūsų akimis, buvo išsigandęs? 

— Na, regis, sakiau: tas su raudonais marškinėliais... 

— Vis dar prisimenate? 

— Manau, taip. Kiek prisimenu. 

— Kokia veido išraiška ar kūno kalba leido spėti, kad jis iš- 
sigandęs? 

— Na, regis, berniukas raudonais marškinėliais verkė. 

— Regis, verkė? 

— Tuomet jau buvau tolėliau, už keliolikos metrų. Taip at- 
rodė. 

— Turite omeny, jis rėkė, jo veidas buvo raudonas, riedėjo 
ašaros? 

— Galbūt riedėjo ašaros, taip, turbūt riedėjo ašaros ir jis buvo 
išraudęs. Regis, prisimenu, kaip jis trynėsi akis. 

Ponas Renkinas žvelgė į tolį, irgi drėgnomis akimis mėgin- 
damas įžvelgti, ką matė prieš kelis mėnesius, bet neatkreipė 
dėmesio. 

— Kaltinamasis per apklausą patvirtino matęs jus tądien tuoj 
po antros valandos, sakė, kad jūs surikote jam ir mirusiajam 
nebesipešti. Ar dar kada nors tą dieną matėte besimušančius 
berniukus? 

— Taip, kur kas vėliau, galėjo būti pusė keturių, o gal net 
keturios. Kaip tik ėjau į parduotuvę. Žvilgtelėjau į parką ir 
žaidimų aikštelėje vėl pamačiau besipešančius tuos pačius ber- 
niukus. Prisimenu, pasvarsčiau, gal pereiti per gatvę ir vėl juos 
išskirti... O, kad būčiau tai padaręs... 

— Apibūdinkite antrąsias muštynes. 

— Eidamas į parduotuvę pažvelgiau į parką. Pamačiau 
juos — tą patį baltą džemperį ir tuos pačius raudonus marški- 
nėlius. Mačiau, kaip baltasis berniukas kumščiu smogė rau- 
donajam. 

— Tik šįkart jūs nieko nedarėte? 

— Ne, — Renkinas tarsi sugniužo prie liudytojų pulto. — Aš 
gailiuosi. Labai gailiuosi. 

Jis užsidengė burną ir stipriai užsimerkė. 

— Kas jus paskatino apie šias dvejas muštynes pranešti po- 
licijai, kai kitą rytą po Beno dingimo Barnsberio kelyje buvo 
pastatytas nusikaltimo tyrimo autobusiukas? 

— Na, kitą dieną pasirodė Beno nuotrauka. Jo nerado visą 
naktį. Pamatęs ją iškart supratau, kad tai tas pats berniukas, 
kurį mušė — tas su raudonais marškinėliais. 


Sebastianas atidžiai klausėsi parodymų, stebint Renkiną tarp 
antakių įsirėžė raukšlelė. Kartais jis pasilenkdavo prie Danielio 
ir per jo ranką žvilgčiodavo į užrašus. 


Irenai atsistojus ir pasidėjus ant pulto užrašus, Renkinas sune- 
rimęs pasimuistė. Žurnalistai galerijoje ištempė kaklus. 

— Pone Renkinai, klausantis jūsų parodymų ir lyginant juos 
su policijos ataskaita, atrodo, kad nesate visiškai tikras, ką ma- 
tėte rugpjūčio aštuntos popietę. Norėčiau atkreipti jūsų dėme- 
sį į dvidešimt trečią bylos puslapį. Tai jūsų pareiškimas, kurį 
prisiekęs pateikėte policijai. Gal galėtumėte jį paskaityti nuo 
antros pastraipos. 

Renkinas atsikrenkštė ir ėmė skaityti: 

— Barnardo parke ant kalvos pamačiau du besimušančius 
berniukus, pažinau, kad tai kaimynų vaikai. Abu buvo bal- 
taodžiai. Vienas berniukas buvo mažesnis, turbūt jaunesnis, 

vilkėjo raudonus marškinėlius ir džinsus. Jį žiauriai puolė di- 
desnysis berniukas, vilkintis baltą ar žydrą džemperį. 

— Ačiū, pone Renkinai. Berniukų muštynes jūs apibūdinate 
tai kaip „žiaurų vieno berniuko puolimą, tai kaip „šiurkšto- 
kas peštynes“ ir tariate sau, kad „berniukai yra berniukai“. Tai 
kaip ten buvo, pone Renkinai. Ar jūs stebėjote žiaurų puolimą, 
ar šiurkštokas dviejų mokinukų peštynes? 

— Muštynės buvo žiaurokos. Vienas berniukas neabejotinai 
buvo stipresnis... 

— Žiaurokos? Matėte kraują? Ar kuris nors berniukas nuo 
smūgių buvo sužeistas? 

— Na, kaip sakiau, vyresnysis porą kartų smarkiai trenkė. 
Jaunesnysis atrodė išsigandęs... 

— Kokiais žodžiais nutraukėte peštynes? 

— Regis, pasakiau: „Berniukai, liaukitės... gana.“ 

— Aišku. Ar buvote nuėjęs į parką ir mėginote juos išskirti? 

— Ne, kaip sakiau, jie liovėsi, kai tik šūktelėjau. 

— Ir tuo metu neatrodė, kad kuris nors berniukas būtų su- 
žeistas? 

— Na, ne. 

— Taigi jūs patraukėte savo keliu, o jie nubėgo nuo kalvos į 
žaidimų aikštelę? 

— Taip. 

— Tuo metu niekam nepranešėte apie puolimą? 

— Ne. 

— Ką veikėte? 

— Grįžau namo. 

— Aišku, ir ką ten darėte? 

— Aš... pasižiūrėjau televizorių. 

— Taigi galima sakyti, kad pirmasis „žiaurus puolimas“ jums 
nesukėlė susirūpinimo berniuko saugumu? 

— Na taip, bet kai pamačiau, kad berniukas dingęs... 

— Apibendrinant tą pirmą atvejį, kai matėte berniukus, at- 
sižvelgiant į jūsų pareiškimą policijai ir šiandieninius paro- 
dymus, galima teigti, kad muštynės, kurias apibūdinote kaip 
„Žiaurokas“, iš tiesų buvo įprastos peštynės, apie kurias neverta 
kam nors pranešti. Jos neatitraukė jūsų nuo kitos veiklos, kaip 
antai televizoriaus žiūrėjimas. Tiesa? 

— Na... manau, taip. 

— Kaip teismui priminė mano bendradarbis, klientas per ap- 
klausą patvirtino pešęsis su auka jo mirties dienos popietę ir 
prisimenąs, kaip suaugęs žmogus jiems sušuko liautis. Dabar 
pereikime prie antro atvejo, kai neva vėl matėte berniukus. Sa- 
kėte, kad tai įvyko apie pusę keturių ar ketvirtą. Gal galėtumė- 
te tiksliau apibrėžti laiką? 

— Ne, bet tai įvyko maždaug tuo metu. 

— Norėčiau atkreipti dėmesį į trisdešimt šeštą puslapį prisie- 
kiusiųjų byloje, į Barnardo parko ir Barnsberio kelio žemėlapį. 

Žemėlapyje buvo pažymėta tiksli vieta kitoje Barnsberio ke- 
lio pusėje, iš kur ponas Renkinas matė berniukus. Liudytojas 
sutiko, kad antrą kartą berniukus matė gal penkiasdešimties 
metrų atstumu. Tarp įrodymų buvo ir pono Renkino akinių 
receptas, bylojantis, kad jis trumparegis, o jo rega -2,5. Ren- 
kinas prisipažino akinius dėvįs tik žiūrėdamas televizorių ir 
vairuodamas. Gavusi to patvirtinimą, Irena pradėjo puolimą. 

— Berniukas baltu ar žydyu džemperiu galėjo būti bet kuris 
kaimynų vaikas. Ar ne tiesa? 

— Atpažįstu, kad tai... kaltinamasis. 

— Taigi... dabar atpažįstate. Anksčiau minėjote, kad jūsų 
matyti berniukai ne itin skyrėsi ūgiu, bet pirmame pareiškime 
policijai nurodėte, kad mušėsi didelis ir mažas berniukai. Tai 
kaip buvo iš tikrųjų? 

— Na, vienas buvo didėlesnis. Nedaug, ber aiškiai didesnis — 
aukštesnis, kaip sakiau. 

— Didesnysis berniukas vilkėjo „baltai arba žydrai“, bet da- 
bar jūs, regis, esate įsitikinęs, kad baltai? 

— Dabar prisimenu, kad jo džemperis buvo baltas. 

— Aišku, 226ar prisimenate. Ar todėl, kad policija klausinėjo 
būtent apie „berniuką baltu džemperiu“, kurį jau buvo suėmę? 

— Nemanau. Ber ir nesu tikras. 

— Tiesą sakant, pone Renkinai, manau, jūs daug kuo nesate 
tikras, ar ne taip? 

Danielis stengėsi nesišypsoti. Jį apėmė pasididžiavimas Irena. 

— Na, aš... 

— Grįžkime prie pirmojo jūsų pareiškimo policijai. Atsivers- 
kite trisdešimt devintą savo bylos puslapį. Gal galėtumėte per- 
skaityti savo pareiškimą nuo „kažkada vėliau pavakare...“ 

Renkinas atsikrenkštė ir ėmė skaityti: 

— ...kažkada vėliau pavakare vėl pamačiau berniukus, šįkart 
jie mušėsi žaidimų aikštelėje. Mažesnį berniuką raudonais 
marškinėliais puolė didesnis asmuo... 

— Norėčiau jus čia sustabdyti, pone Renkinai. Didesnis as- 
muo... didesnis asmuo. Ar jūs įsitikinęs, kad tai buvo kaltina- 
masis? 

— Taip, aš jį mačiau anksčiau tą dieną. 

— Pone Renkinai, primenu, kad esate prisiekęs. Anksčiau tą 
dieną jūs matėte Sebastianą, bet ar ir po kelių valandų jis mu- 
šėsi žaidimų aikštelėje? Ir prokurorai, ir gynyba sutinka, kad 
filmavimo kameros to neįrašė. Mes žinome, kad jūs buvote be 
akinių ir ėjote kita kelio puse, žiūrėjote pro krūmus ir žaidimų 
aikštelę supančią tvorą. Manau, jūs spėjate, kad matytas asmuo 
yra mano klientas, jūsų pastebėtas anksčiau tą dieną. 

Teisėjas Beronas pasilenkė. 

— Panele Klark, ar greitai liudytojui užduosite klausimą? 

— Taip, milorde. 

— Labai džiaugiuosi, — nuleidęs lūpų kampučius išrėžė tei- 
sėjas. 

— Pone Renkinai, ar tiesa, kad jūs niekaip negalėjote iš mi- 
nimo atstumo atpažinti mano kliento, ypač atsižvelgiant į jūsų 
trumparegystę? 

— Pamaniau, kad tai ankstesnis berniukas. 

— Tikrai? Ką turėjote omeny, žmogų, pasak jūsų, puolusį 
auką, pavadindamas didesniu asmeniu? Ar norėjote pasakyti, 
kad jis buvo aukštesnis, o gal stambesnis už auką? 

— Pamaniau, kad tai ankstesnis berniukas, — vapėjo Renki- 
nas. Atrodė suglumęs, tampė sau už ausies lezgelio. — Jis buvo 
gerokai aukštesnis ir šiek tiek stambesnis už mažąjį berniuką... 

— Gerokai aukštesnis ir stambesnis? Pranešime nurodyti 
aukos, Benjamino Stoukso, ūgis — metras dvidešimt keturi 
centimetrai, o svoris — dvidešimt devyni kilogramai. Suimto 
kaltinamojo ūgis buvo metras dvidešimt devyni, o svoris — tris- 
dešimt kilogramų. Iš tiesų abu berniukai buvo panašaus ūgio 
ir svorio, o ne vienas „gerokai aukštesnis ir stambesnis“. Pone 
Renkinai, spėju, kad vėliau pavakare jūsų matytas asmuo buvo 
ne Sebastianas Krolis, kurį subarėte anksčiau, o visai kitas 
žmogus. Ar galėjo taip būti? 

— Na, anuomet buvau tikras... 

— Pone Renkinai, jūs prisiekėte. Mes turime jūsų akinių re- 
ceptą ir žinome, koks nuotolis jus skyrė nuo dviejų asmenų, 
kuriuos tvirtinate matęs tądien tarp pusės keturių ir keturių. 
Ar negalėjote su auka matyti ko nors kito, gal net suaugėlio? 

— Taip, - galop pratarė palūžęs Renkinas. — Galėjo būti ir 
taip. 

— Ačiū, — padėkojo Irena. 

Jau ketino sėstis, bet liudytojas tebestovėjo purtydamas galvą. 

— Džiaugčiausi, jei būčiau klydęs, — murmėjo jis. — Jei ne- 
būčiau jo matęs, nebūčiau galėjęs ir sulaikyti. Norėčiau būti 
neteisus. 

— Ačiū. Milorde, daugiau klausimų neturiu. 

Irena prieš atsisėsdama pasikišo po savimi mantiją. 


— Irena nebloga baristerė, — Sebastianas sušnabždėjo Da- 
nieliui, kai prisiekusieji buvo paleisti, o jį patį turėjo nuvesti 
žemyn į kamerą. — Jis tikrai nematė manęs žaidimų aikštelėje. 
Matė kažką kitą. 

Danieliui kūnu perbėgo šiurpuliai. Priėjus policininkui, jis 
uždėjo ranką Sebastianui ant peties. Neabejojo, kad berniukas 
kuo puikiausiai supranta, kas vyksta. 

Irena, išeidama iš salės, kilstelėjo antakius. 


Danielis iki vėlumos dirbo biure ir namo į žiedą grįžo tik po 
aštuonių. Uždaręs buto duris, kakta atsirėmė į staktą. Iš kvapo 
namai atrodė negyvenami. Jis įjungė šildymą, išsivirė arbatos, 
kostiumą pakeitė į džinsus ir marškinėlius, į skalbimo mašiną 
sugrūdo šūsnį drabužių. 

Paskambino Minės advokatui Kaningemui — norėjo suži- 
noti, kaip sekasi pardavinėti namą, — bet buvo įjungtas atsaki- 
klis. Kaip tik tada kažkas pabeldė į duris. Danielis spėjo, kad 
tai kaimynas, nes laiptinės duryse buvo telefonspynė. Atidaręs 
duris išvydo žemą, apkūnų vyrą su išmaniuoju telefonu, iškel- 
tu kaip mikrofonas. 

— Kuo galėčiau padėti? — dviem pirštais užsikabinęs už už- 
pakalinės džinsų kišenės, suraukęs kaktą paklausė Danielis. 

— Jūs Danielis Hanteris, „Angelo žudiko“ advokatas, — tarė 
vyras. — Gal norėtumėte su manim pasišnekėti. Aš iš „Mail“. 

Danielis pajuto, kaip į raumenis plūstelėjo pyktis, karštas ir 
greitas. Jis trumpai nusijuokė ir atsistojo tarpdury. 

— Kaip drįstare? Kaip mane suradote?.. 

— Rinkėjų sąraše, — atsainiai paaiškino vyras. 

Danielis pastebėjo, kad žurnalisto marškiniai susiglamžę, o 
pirštai dėmėti nuo nikotino. 

— Tučtuojau dinkite iš mano buto, kol neiškviečiau policijos. 

— Laiptinė vieša... 

— Čia mano laiptinė, nešdinkitės, — Danielis sušuko taip gar- 
siai, kad nuaidėjo koridoriuje. 

Jo balse buvo justi šiaurietiškas akcentas. Supykus jis visada 
sustiprėdavo. 

— Mes, šiaip ar taip, rašome apie jus straipsnį. Galbūt būtų ge- 
riau, jei ką nors pasakytumėte, — bejausmiu veidu įkalbinėjo vyras, 
siekdamas įjungti telefoną ir, kaip Danielis spėjo, įrašyti pokalbį. 

Tas judesys Danieliui buvo tarsi akstinas. Jau daug metų 
jis su niekuo nesimušė, prieš nieką nenaudojo jėgos. Sučiupęs 
vyrą už apykaklės tėškė į laiptinės sieną. Telefonas nukrito ant 
žemės ir brakštelėjo. 

— Kiek dar turėsiu kartoti? - Danielis prikišo veidą prie vyro. 
Užuodė drėgną lietpaltį ir kramtomąją gumą su mentoliu. 

Vyras išsisuko iš jo gniaužtų, paskubom pasigriebė telefoną 
ir vos nenudardėjo laiptais. Danielis luktelėjo laiptinėje, kol 
išgirdo užsitrenkiant lauko duris. 


Grįžęs ėmė žingsniuoti koridoriumi, ranka braukdamas per 
plaukus. Delnu trinktelėjo į sieną. 

Tyliai keikdamasis grįžo į svetainę. Ant židinio atbrailos 
pamatė Minės nuotrauką ir pamėgino įsivaizduoti, ką ji dabar 
sakytų. „Kam tokiam protingam berniukui kaip tu naudoti 
kumščius?“ Nenorom šyptelėjo. 

Įsivaizdavo, kaip ji ateitų į svečius: sunkiai ropštųsi laiptais, 
paburbėtų, kad jis negalėjo rasti buto pirmame aukšte. Ji sutai- 
sytų jam valgyti, jie drauge gertų džiną ir juoktųsi iš buvusių 
kivirčų. 

O dabar ji negyva, ir jis niekada nesužinos, koks jausmas 
bendrauti su ja kaip suaugusiam žmogui. Ji pasiėmė jį vaiką, 
ir jis išėjo tebebūdamas vaikas — vyresnis, bet vis dar vaikas, 
piktas ir kupinas kartėlio. Praleido progą išgerti su ja džino 
ir išgirsti jos istoriją — kaip jai lygus žmogus, o ne tas, kurį ji 
išgelbėjo. Dabar jis labiausiai ir krimtosi dėl to, kad neteko 
galimybės ją iš tikrųjų pažinti. 

Danielis atsistojo ir nusliūkino į virtuvę pasiieškoti džino. 
Alkoholinius gėrimus laikė dėžėje bufete. Jų buvo visokiausių, 
likusių po vakarėlių: maderos, „Advokat“, „Malibu“ — Danielis 
juos retai kliudydavo. Nusikėlęs dėžę susirado pusbutelį „Bom- 
bay Sapphire“. Gėrimas buvo geresnis, nei ji galėdavo sau leisti, 
bet Danielis jį rūpestingai paruošė taip, kaip jai patiko: iš pra- 
džių į aukštas taures pridėjo ledukų, paskui į gėrimą išspaudė 
citrinos (Minė spausdavo, jei turėdavo). Danielis neabejojo, 
kad Minė ledukų pridėdavo siekdama apgauti save, esą gėri- 
mo nėra tiek daug, kiek atrodo. Ant ledukų, džino ir citrinos 
užpiltas tonikas sušnypštė, ir Danielis viską išmaišė šakutės 
kotu. Gurkšnodamas virtuvėje prisiminė, kaip rausvi jos pirš- 
tai spausdavo taurę, kaip kibirkščiuodavo akys. 

Rodė futbolą, bet jis išjungė garsą, pasiėmė Minės užra- 
šų knygutę ir vėl atsivertė puslapį su Džeinės Flin numeriu 
ir adresu Haunslou. Dirstelėjo į laikrodį. Buvo šiek tiek po 
devynių — dar ne vėlu skambinti. 

Danielis surinko Minės kruopščiai mėlynu tušinuku užrašy- 
tus skaičius. Neprisiminė, kad Minė būtų bendravusi su Džei- 
ne, bet gal šis numeris buvo įrašytas tebesant gyvam Normanui. 

Sriubčiodamas gėrimą Danielis klausėsi pypsėjimo. Vien kva- 
pas priminė Minę. 

— Alio, — balsas aidėjo, atrodė vienišas, lyg būtų kalbama 
tuščiame koridoriuje. 

— Sveiki, gal galima... Džeinę Flin? 

— Čia aš. Kas skambina? 

— Mano vardas Danielis Hanteris. Aš buvau... Minė Flin 
buvo mano... Jei neklystu, ji buvo jūsų brolio žmona? 

— Pažįstate Minę? 

— Taip, ar galite kalbėti? 

— Galiu, tik... kuo galėčiau jums padėti? Kaip Minė? Daž- 
nai apie ją pagalvoju. 

— Na, ji... šiemet mirė. 

— O, kaip gaila. Kaip baisu. Iš kur ją pažinojote? 

— Aš jos... sūnus. Ji mane įvaikino. 

Nuo tų žodžių užėmė kvapą, ir jis apdujęs atsirėmė į sofos atlošą. 

— Kaip baisu, — pakartojo ji. — Dieve... labai ačiū, kad pra- 
nešėte. Kuo, sakėte, jūs vardu? 

— Danis... 

— Danis, - pakartojo Džeinė. 

Danielis per televizoriaus triukšmą girdėjo krykštaujančius 
vaikus ir susimąstė, ar tai jos vaikaičiai. 

— Ar gerai ją pažinojote? — paklausė jis. 

— Na, kai buvome jauni, dažnai išeidavome pasivaikščioti po 
Londoną. Jiedu su Normanu ten ir susipažino. Nueidavome į 
šokius, suvalgydavome žuvies su gruzdintomis bulvytėmis. O 
kai jie su Normanu grįžo į Kambriją, beveik nesimatėme. 

— Ten jūsų su Normanu gimtinė? 

— Taip, bet aš retai nuvažiuodavau. Normanas ilgėjosi namų, 
ilgėjosi to gyvenimo, o man visada patiko didmiestis. Kada 
buvo laidotuvės? 

— Prieš kelis mėnesius. Vėlokai skambinu... — Danielis, ap- 
simetęs pareigingu sūnumi, net raustelėjo. — Ji man paliko 
savo adresų knygutę, ir aš radau jūsų numerį. Nusprendžiau 
paskambinti, jei tebegyvenate ten pat... jei norėtumėte žinoti. 

— Labai ačiū. Liūdna žinia, bet... Telaimina ją Dievas, jos 
gyvenimas buvo nelengvas, tiesa? 

— Ar žinote, kas atsitiko Delijai ir Normanui? 

Danielio skruostai vis dar degė. 

— Daug metų negalėjau su tuo susitaikyti. Pusė mano širdies 
vis niršo ant Minės... Atleiskite, turbūt skamba siaubingai, bet 
dabar suprantu klydusi. Taip jautiesi, kai kas nors nutinka. No- 
risi ką nors kaltinti, o brolio gi nekaltinsi. Manau, todėl mūsų 
santykiai ir nutrūko. Turbūt manote, kad elgiausi siaubingai... 

— Aš jus suprantu, — tyliai tarė Danielis. - Kas atsitiko Nor- 
manui? 

— Delijai žuvus, Normanas išsinešė į sodą šratinį šautuvą ir... 
įsikišo į burną. Minės nebuvo namie. Jį surado kaimynai. Apie 
tai rašė visi laikraščiai. Suprantu jį... Jis mylėjo mažylę, bet juk 
buvo nekaltas... Suprantat, jų santuoka žlugo. Manau, jiems tai 
buvo labai sunkus laikas. Suprantat, jis dėl visko kaltino Minę... 

— Manau, Minė irgi kaltino save. 

— Juk ji vairavo... Jis nuvažiavo į ligoninę paskutinį kartą 
jos pamatyti, buvo šalia, kai jo mažylė mirė, o pats... pats taip 
ir neatsigavo. Po kelių mėnesių nusižudė. Dani, tikiuosi, jums 
niekada neteks to patirti. Buvau Kambrijoje per savo dukterė- 
čios laidotuves, paskui, po trijų mėnesių — brolio. Argi keista, 
kad manęs netraukia ten grįžti? 

— O kaip elgėsi Minė? Turiu omeny, per Delijos laidotuves? 

— Ji puikiai laikėsi. Susikvietė visus į svečius, iškėlė vaišes. 
Neišliejo nė ašaros. Visi sielvartavome, bet buvome kartu. Vis 
dėlto kai ką prisimenu... 

— Ką gi? 

— Laidotuvės baigėsi. Pastorius pasakė žodį. Duobkasiai už- 
kasė duobę, bet tada Minė išsprūdo Normanui iš glėbio, nubė- 
go ir puolė ant kapo. Vilkėjo pilkšvą gėlėtą suknelę. Parklupo 
prie Delijos kapo ir sukišo ranką į žemę. Turėjome ją plėšte 
atplėšti. Normanas ją tempė. Ji būtų atsigulusi į kapą kartu su 
dukrele. Tai buvo vienintelis ženklas, kad ji, kad ji... Grįžus 
namo ji patiekė biskvitinį pyragą. Šviežią biskvitinį pyragą, ne 
pirktą. Tikriausiai kepė naktį. Prisimenu, kaip ji šypsodamasi, 
sausomis akimis jį dalijo... Tik ant suknelės buvo dvi rudos 
purvo dėmės. 

Danielis nežinojo, ką sakyti. Tylomis įsivaizdavo Džeinės 
nupasakotą sceną. 

— Mirus Normanui, ji nebemėgino lįsti į kapą. Kiek mačiau, 
net nepersirengė. Vilkėjo chalatą. Net kojinių neapsiavė. Per 
Normano laidotuves biskviro nebuvo. Minė palaukė, kol viskas 
baigsis, ir išėjo. Anuomet blogai apie ją galvojau, bet dabar ne- 
bekaltinu. Ji pasiekė ribą. Suprantat, visi turime savo ribas. Ji la- 
bai pyko ant jo. Dieve, atsipeikėjusi po sukrėtimo, aš irgi pykau. 

Vėl stojo tyla. 

— Labai užjaučiu, — tarė Danielis. 

— Išties buvo baisu. Mudviejų su Mine ryšys nutrūko, nes 
aš ją kaltinau dėl Normano mirties, bet iš tiesų... tik neseniai 
pati sau pripažinau... jis pats taip nusprendė, ne Minė, ir tai 
buvo bailio išeitis. Juk visi mirsime. Aišku kaip dieną. Jis tie- 
siog negalėjo tverti. Pažinojau Minę, toks... bailumas jai tu- 
rėjo nepatikti... juoba ji pati viską narsiai tvėrė, o jai netektis 
buvo dar skaudesnė. 

— Kodėl taip sakote? 

— Na, todėl, kad ji vairavo. Tikriausiai mąstė: o, kad mažylė 
būtų sėdėjusi priekyje, prisisegusi diržu... o, kad mašina būtų 

šiek tiek kitaip pasisukusi. Nuo tokių minčių gali pakvaišti. Jai 
pavyko išsaugoti sveiką protą. Juk pavyko, tiesa?.. 

— Ji buvo itin sveiko proto, - Danielis leido sau šyptelėti. — 
Sveikesnio nei dauguma. 

Iškvėpė — tai buvo pusiau atodūsis, pusiau juokas. 

— Dani, ką jūs veikiate? Iš kur skambinate? 

— Aš teisininkas, irgi gyvenu Londone. Ist Ende. 

— Užjaučiu dėl netekties, jaunuoli. 

— Ačiū, kad pasikalbėjote. Aš tik... 

— Ne, tai jums ačiū, kad pranešėte. Jei būčiau žinojusi, bū- 
čiau atvažiavusi į laidotuves. Ji buvo šauni moteris. Šauniausia... 


Danielis padėjo ragelį. 
Šauni moteris. 
Jis užbaigė džiną, mąstydamas apie purvą ant jos suknelės. 

Klūpodama ant žemės, Minė palei daržą sodino gėles. Pri- 
spausdavo daigelį, paskui užberdavo žeme ir pamaigydavo 
krumpliais. Kerolai Anai su Danieliu einant pro šalį su kupri- 
nėmis ant pečių, iš kelnių išsipašiusiais mokykliniais marški- 
niais, ji atsisėdo. 

— Kaip gyvenate, Mine? - paklausė Kerola Ana. 

Minė atsistojo ir žengė prie jų, į sijoną valydamasi žemėtas 
rankas. 

— Kaip jums sekėsi? 

— Gerai, — sviesdamas ant žolės kuprinę atsakė Danielis. — 
Kitą savaitę laukia dar penketas. 

— Bet pavyko? — nučiupusi Blicą už pakarpos, kad nešniukš- 
tinėtų Kerolos Anos, spyrė Minė. - Jaučiatės tvirtai... 

— Kas žino, — nepasidavė Danielis. Jis jau buvo aukštesnis už 
Minę, bet, nors kalbėdamasi ji žvelgdavo į jį iš apačios, vis vien 
jautėsi mažesnis. — Viskas praėjo neblogai. Netrukus sužinosime. 

— Neblogai, vadinasi, gerai. Kerola Ana, mažyle, ar liksi va- 
karienės? Šiandien penktadienis, nupirkau žuvies. 

— Jo, - atsakė mergaitė. - Su mielu noru. 

Porelė sukrito į žolę prie Minės, jie plepėjosi ir erzino vienas 
kitą, o Minė toliau sodino daigelius. Danielis jau buvo persi- 
rengęs kasdienius drabužius. Kerola Ana, pakutenta Danielio, 
suspigo, ir Minė šypsodamasi pažvelgė į juodu. Jie vėl suvirto 
ant žolės. Kerola Ana pariedėjo ir užmetė koją ant Danielio. 
Pasilenkė prie jo, prispaudė riešus prie žolės. 

— Belaisvis? — paklausė jis. 

— Tai jau taip, — patvirtino mergaitė, mėgindama jį pakuten- 
ti, o Danielis, prispaudęs rankas prie šonų, stūmė jos pirštus. 

Virš Danielio veido pleveno baltas drugelis, žavus ir paikas. 
Jis stebėjo svaigų jo skrydį. 

— Nejudėk, - staiga riktelėjo Kerola Ana. - Jis ant tavo plau- 
kų. Noriu sugauti. Ir padovanoti tau. 

Danielis nejudėdamas žiūrėjo, kaip Kerola Ana jam virš 
galvos į saują pagavo drugelį. 

— Liaukitės! —- Minė stovėjo palinkusi virš jų. 

Danielis suglumo. Pasikėlė ant alkūnių, o Kerola Ana, vis 
dar apžergusi jį, delnuose laikydama drugelį, atsigręžė. 

— Tuoj pat paleisk jį, - pakeltu balsu paliepė Minė. 

Kerola Ana išsyk atskleidė saują. Atsistojusi uždėjo delną 
Minei ant rankos. 

— Mine, labai atsiprašau, — tarė ji. - Nenorėjau jūsų supykdyti. 

— Ir aš atsiprašau, — Minė jau gręžėsi, delnu spausdama kak- 
tą. — Jeigu jį laikysi rankoje, nuo sparnelių gali nubyrėti milte- 
liai. Tada drugelis nebepaskris ir žus. 


Kerola Ana voliojo menkę duonos džiūvėsėliuose, o Danielis 
pjaustė bulves, dėjo jas į vielinį sietelį ir merkė į gruzdintuvę. 
Minė pašėrė gyvulius, ir jie, tarp senų laikraščių ir spagečių 
stiklainių atsilaisvinę tris vietas, susėdo prie virtuvinio stalo. 
Danieliui buvo ką tik suėję šešiolika. 

Kerola Ana vakarienės pasilikdavo du tris kartus per savaitę. 
Netrukus jie turės gauti brandos atestatus, ir Minė savaičių 
savaites jaudinosi: kamantinėjo, ar jam nereikėtų pasimokyti 
prieš einant žaisti futbolo, jo kambariui nupirko naują rašomą- 
jį stalą, liepė ilgai maudytis ir anksti gultis. 

— Jūs dar nesuvokiate ir nejaučiate, - kandžiodama viršutinę 
lūpą kalbėdavo ji, - bet tai svarbus laikas. Jūs stovite tarpdury iš 
vieno gyvenimo į kitą. Jūs, aišku, patys sprendžiate, ką veiksite, 
bet aš norėčiau, kad stotumėte į universitetą. Norėčiau, kad ga- 
lėtumėte rinktis. Norėčiau, kad suprastumėte, kas yra pasiūla. 

Ji padėjo jam mokytis biologiją ir chemiją, liepė daugiau 
valgyti, kad smegenys gautų maisto. 

— Labai skanu, Mine, - pagyrė Kerola Ana, ant lėkštės kraš- 
to spausdama šlakelį kečupo. 

Blicas įdėmiai juos stebėjo, nuo apatinio žandikaulio iki 
grindų tįso seilės. 

— Tai valgyk, mieloji. 

Ji padavė bulvytę Blicui, šis godžiai pagriebė ją tiesiai iš rankų. 

Danielis kramtė alkūne pasirėmęs į stalą, dešinės rankos 
pirštus panardinęs į plaukus. 

— Kaip suprantu, sunku nebuvo. Viską supratote, o prieš iš- 
eidami dar spėjote pasitikrinti? 

— Jo, viskas buvo gerai, - pilna burna sumurmėjo Danielis, 
nenuleisdamas akių nuo žuvies gabalėlio ant šakutės. 

— Ar tikrai, mielasai? 

Ji kaire ranka nubraukė jam nuo akių plaukus. 

Danielis atsitiesė ir švelniai atsitraukė nuo jos. Jam nepa- 
tiko, kai ji liesdavo jį matant draugams. Kai būdavo vieni, jis 
neprieštaraudavo. 

— Sakiau, gerai, - negarsiai, bet jau žiūrėdamas jai į akis pa- 
kartojo. 

— Nespigink į mane savo ručkių akučių, — pasakiusi pažvel- 
gė į Kerolą Aną. — Aš tik paklausiau. 
Pašaipiai šyprtelėjusi, ji padavė šuniui dar vieną bulvytę. 


Vėliau, Kerolai Anai išėjus, Danielis vėl išsitraukė knygas ir 
sėdo prie Minės jam nupirkto didelio ąžuolinio stalo. Ji at- 
nešė jam vakarienei karšto šokolado ir blynelių su sirupu bei 
sviestu. 

— Ilgai nedirbk, mielasai, - masažuodama jam tarp menčių 
tarė Minė. - Negalima pervargri. 

— Aš nepervargęs. 

— Gal pripilti tau vonią? Pamirktum, o tada ateitum pasiš- 
nekėti. 

— Gerai. 

— Žinau, kad šiandien puikiai padirbėjai. 

— Iš kur žinai? 

— Tiesiog žinau. Šeštas airės pojūtis. Tau tai bus kai ko pui- 
kaus pradžia. Mažas laimės neturėjai, bet netrukus ji tau nu- 
sišypsos, — ji sugniaužė kumštį ir šypsodamasi pakėlė sau prie 
veido. — Regiu tave vilkintį kostiumą. Gyveni Londone, o gal 
Paryžiuje ar dar kur nors, maudaisi piniguose. Aš atvažiuoju 
tavęs aplankyti... Nusivesi mane pietų? 

— Jo, tikriausiai. Prabangių pietų, kokių tik užsigeisi. 

Minė atsilošė ir nusikvatojo. Jam patiko jos juokas. Jis kilo 
iš pilvo lyg burbuliukai. Minė ranka pasirėmė į stalą. 

— Aš tau tai priminsiu. 

Ji vėl nubraukė jam nuo veido plaukus ir šlapiai pakštelėjo į 
kaktą. Danielis nusišypsojo ir atsiplėšė nuo jos. 

— Vonia bus gatava po dešimties minučių. Žiūrėk, iki tol 


baik darbą, kitaip atšals. 

Danielis klausėsi, kaip ji lipa žemyn, kaip nuo jos svorio aima- 
nuoja grindlentės ir turėklai. Jai baigiant nusileisti, amtelėjo 
Blicas, suirzęs, kad ji drįso jį taip ilgai palikti vieną. Danie- 
lis išgirdo girgžtelint ir užsidarant svetainės duris, paskui pro 
grindis atsklido televizijos garsai. Lauke tebebuvo šviesu, anks- 
tyvos vasaros paukščiai striksėjo iš medžio į medį. Iš dalies jis 
vis dar buvo ne savo vietoje: svajojo apie miestą su jo abejingu- 
mu ir nepretenzinga laisve. Vis dėlto jis čia jautėsi kaip namie. 

Daugiau nei treji metai prabėgo nuo tada, kai Minė jį įvai- 
kino, ir dabar jis išties gyveno kitaip. Jautėsi globojamas. Tur- 
būt tai buvo keisčiausia. Kai liovėsi kovojęs su Mine, ji apgaubė 
jį rūpesčiu ir dėmesiu. Net jei ji darydavo jam gėdą bučiuoda- 
ma matant Kerolai Anai arba turguje girdama kitiems prekei- 
viams, jis jautė iš jos sklindančią šilumą. Minė sakė, kad myli 
jį, ir jis ja tikėjo. 


Vonioje Danielis atsigulė taip, kad pečiai atsidurtų po vande- 
niu. Dabar jis buvo metro šešiasdešimt aštuonių ūgio, dau- 
giau nei penkiolika centimetrų aukštesnis už Minę. Nebega- 
lėjo išsitiesti visu ūgiu. Tik buvo per liesas. Sugniaužė kumštį 
ir prisitraukė prie veido dilbį, kad galėtų apžiūrėti bicepsus. 
Be futbolo jis pradėjo kilnoti svarmenis. Atsidarius svetainės 
durims, pagarsėjo televizorius. Buvo girdėti, kaip Minė slan- 
kioja po virtuvę. Vonia buvo pilna garų, nors jis dešimt cen- 
timetrų pravėrė langą — tiek, kad matytų kiemą. Šermukšnis 
atrodė it gyslota, kaulėta ranka, iš žemės besitiesianti į nakties 
dangų. 

Vonioje ant lentynėlės tupėjo drugelis, pakreiptas į šoną 
taip, kaip patiko Minei. Danielis nusibraukė nuo veido prakai- 
tą ir, žiūrėdamas į drugelį, įsivaizdavo, kaip mažas vaikas deda 
jį ant lentynos. Atsidusęs nusigręžė. 

Nusišluostęs apsirengė šiltas sportines kelnes ir marškinė- 
lius. Išsišluostė plaukus ir nusibraukė juos nuo veido. Priekyje 
jau šiek tiek peraugo. Persibraukė skruostą, ieškodamas barz- 
dos ženklų. Veidas buvo glotnus, švarus ir plikas. 

Virtuvėje jis pasiskrudino duonos ir įsipylė stiklinę pieno, 
tada nuėjo į svetainę ir atsisėdo prie Minės. 

— Nori skrebučio? Galiu iškepti. 

— Ne, mielasai, aš ir taip stora. Jau vėl išalkai? Tavo skrandis 
turbūt bedugnis. Gaila, kad aš negaliu šlamšti tiek, kiek tu. 

Ji pamėgino pasidėti alkūnę ant krėslo ranktūrio, bet nepa- 
taikė ir paliejo ant grindų gėrimo. 

— Na ir sukežau, - tarė ji, kojinės kulnu šluostydama balutę. 

Danielis atidavė Blicui skrebučio likutį, išgėrė pieną ir ėmė 
klausytis Minės žinių komentarų. Ministras pirmininkas Džo- 
nas Meidžoras kalbėjo apie ekonomikos pagyvėjimo galimybes. 

— Šūdmaliai, - plūdo ekraną Minė. - Nebus patenkinti, kol 
neparklupdys šalies... Dieve, nekenčiau tos moters, bet šis ne 
ką geresnis. 

Ji nesitikėjo atsakymo iš Danielio, tad šis ir tylėjo. Įmetė į 
ugnį anglių gabaliuką. 

— Kaip išsimaudei, mielasai? — drėgnais skruostais, tarsi ką 
tik verkusi, paklausė ji. Šypsodamasi, linksmomis akimis per- 
silenkė per krėslo ranktūrį. — Baigei darbą? 

- Jo. 

— Tai gerai. 

— O tau viskas gerai? — paklausė jis matydamas, kad ji vėl 
šluostosi veidą. 

— Kuo puikiausiai, mielasai. Mane tik įsiutino tas nelaimin- 
gas žioplys. Išjunk žinias. Išjunk. Negaliu net žiūrėti į jį. 

Danielis atsistojo ir perjungė kanalą. Rodė sportą, ir jis dirs- 
telėjo į Minę, lyg klausdamas, ar galima. Paprastai ji prašydavo, 

kad jis sportą žiūrėtų per nespalvotą virtuvės televizorių arba 
leisdavo žiūrėti svetainėje, bet netrukus prarasdavo kantrybę. 
Šįvakar ji niekaip nesutelkė žvilgsnio į ekraną, o kartais ilgam 
užmerkdavo akis. 

Danieliui atsisėdus žiūrėti varžybų, ji užsimerkė, knabtelėjo 
galva ir prabudo. Kai jos vokai vėl apsunko, jis atsistojo, paėmė 
iš jos rankos taurę ir nunešė į virtuvę. Šuo užsimanė į lauką, 
tad jis atidarė užpakalines duris. Suplovė vakarienės indus ir 
nušluostė virtuvinio stalo dalį, kur jie valgė. 

Grįžus Blicui, Danielis užsirakino, uždarė langus ir užšovė 
užpakalines duris. Šuo įsitaisė savo krepšyje, Minės knarkimas 
šildė namus. 

Ji sėdėjo atsilošusi krėsle, dešinės rankos pirštai dar tiesėsi į 
Danielio paimtą taurę. 

Danielis pastovėjo įsirėmęs į klubus, atsiduso. Išjungė tele- 
vizorių, uždarė krosnį. Išjungė lempą prie jos krėslo, tada padė- 
jo jai pasislinkti į priekį, kad galėtų pakišti ranką po pažastimi. 

— Ne, mielasai, palik mane, palik, - prieštaravo ji. 

Bet Danielis ją pakėlė, užsimetė jos ranką sau ant peties 
ir apkabinęs per liemenį nusivedė pro svetainės duris laiptais 
aukštyn. Du kartus Minė loštelėjo, tad jis turėjo sustoti ir, vie- 
ną koją pastatęs ant žemesnio laiptelio, atgauti pusiausvyrą. 
Galiausiai užtempė ją viršun ir paguldė į lovą. Ji tįsojo prasi- 
žiojusi, persukusi liemenį, kojas nuleidusi ant žemės. 

Danielis atsiklaupė ir atrišo jai batus, nuavė juos, paskui 
nutraukė storas vilnones kojines. Visą laiką stebėjosi, kokios 
mažos jos kojos. Prasegė palaidinę, nuvyniojo megztinį, išsegė 
plaukų segtuką ir ilgos žilos garbanos pasklido ant pagalvės. 

Pakėlė jos kojas ir pakišo po antklode, kilstelėjo pečius ir 
padėjo galvą ant pagalvės vidurio, tada užklojo dygsniuota ant- 


klode. 

— Tu šaunus vaikis, — jam vis dar pasilenkus, sušnabždėjo 
Minė. Ji nuolat jį stebindavo savo nuovoka. — Myliu tave, labai 
labai. 

Jis apkamšė ją ir išjungė šviesą. 

— Labanakt, mamyte, — jau beveik užslinkus tamsai su- 
šnabždėjo jis. 

Sebastiano teismas tęsėsi jau antrą savaitę. Danielis tyčia ne- 
skaitė laikraščių, bet jo dėmesį patraukė straipsnis, kurį metro 
pamatė per keleivio petį. Išlipęs Šv. Pauliaus stotelėje, nulėkė 
į kioską, susirado „Mail“ numerį ir pervertė puslapius. Šešta- 
me puslapyje buvo jo nuotrauka. Kakta suraukta; fotografuo- 
ta prie įėjimo į Londono centrinį teismą. Antraštė skelbė: 
„VYRAS, NORINTIS IŠLAISVINTI ANGELO ŽUDIKĄ. Buvo 
rašoma ir apie Ireną. 

Danielis padėjo laikrašųį į lentyną. Kai atvyko į teismą, 
buvo beveik devynios. Nuo tada, kai prasidėjo bylos nagrinė- 
jimas, minios prie Londono centrinio nemažėjo. Policininkas 
pridengė Danielį, žygiuojantį su puoduku kavos vienoje ranko- 
je ir lagaminu kitoje. 

— Pone Hanteri, kaip ginsite kaltinamąjį? — riktelėjo žurna- 
listas, ir Danielis atsigręžė pasižiūrėti, ar jo nepažįsta, bet tai 
buvo ne tas, kuris lankėsi jo bute. - Ar manote, kad prokura- 
tūra laimės? 

Aplink reporterį grumdėsi minia. 

Įėjęs į vidų, Danielis ištiesino pečius ir, žvalgydamasis į 
įmantriai išdažytas rūmų sienas, pasuko į tryliktą salę. Prieš 
pat įeinant teisėjui išvydo Ireną. Eidama pro šalį ji patapšnojo 
jam per petį ir pasilenkusi sušnabždėjo: „Bjaurybės.“ Jos lūpos 
buvo taip arti, kad balsas sukuteno ausį. Danielis suprato: ji 
matė straipsnį. 

— Jie patys nesupranta, kaip iškreipia teisingumą, - piktinosi 
ji. - Kaip jie drįsta būti teisėjais ir prisiekusiaisiais? 


— Nesijaudink, - kuštelėjo Danielis. - Sėkmės. 


— Prokuratūra kviečia Džoną Kiensą. 

Džonas Kiensas, įspraustas į kostiumą, jautėsi nepatogiai. Iš 
to, kaip buvo įsirėžę švarko pečiai, Danielis matė, kad Kiensas 
suvaržytas. Vyras žengė prie liudytojų pulto ir, prieš pažvelg- 
damas į prisiekusiuosius, teisėją ir į jį besikreipiantį Gordoną 
Džounsą aštriais skruostikauliais, gurkštelėjo vandens. 

— Pone Kiensai, jūs dirbate Barnardo parko žaidimų aikšte- 
lėje, tiesa? 

— Taip. 

— Gal galėtumėte apibrėžti savo pareigas ir kiek laiko ten 
dirbate? 

— Aš esu vienas iš aikštelės vadybininkų, dirbu mažiausiai 
trejus metus. 

Jo balsas buvo prikimęs, lyg jis jaudintųsi arba sveiktų po 
peršalimo. 

Teismas buvo ką tik susirinkęs ir žvalus. 

— Pone Kiensai, gal galėtumėte papasakoti apie šių metų 
rugpjūčio devintos, pirmadienio, rytą? 

Ponas Kiensas šniurkštelėjo ir pasirėmė į liudytojų pultą. 

— Atėjau pirmas. Visada ateinu pirmas. Atidariau vartus ir 
išsiviriau kavos. Pirmadienio rytą visada apeinu aikštelę, pati- 

krinu, ar neatsipalaidavo virvės arba... Kartais tenka surinkti 
šiukšles, taigi tai ir padariau. Rinkdamas radau... vaiko kūną. 

— Vėliau buvo nustatyta, kad auka yra Benjaminas Stouksas. 
Ar galite nurodyti tikslią vietą, kur radote kūną? 

— Jis buvo pusiau paslėptas po mediniu nameliu tolimajame 
žaidimų aikštelės kampe, netoli Barnsberio kelio ir Kopenha- 
gos gatvės. 

— Norėčiau, kad atsiverstumėte penkiasdešimt trečią prisie- 
kusiųjų bylos puslapį. Čia rasite žaidimų aikštelės planą, pada- 
lytą į skaičiais ir raidėmis paženklintus langelius. Gal galėtu- 
mėte norodyti tą vietą plane? 

— E3. 

— Ačiū. Ar iškart pamatėte kūną? 

— Ne, ne visai. Mačiau, kad ten kažkas yra, bet, atvirai ta- 
riant, pamaniau, kad tai krepšys ar kas nors panašaus, šiukšlė, 
sulaikyta prie tvoros augusių medžių... 

Galerijoje pasigirdo aiktelėjimas. Danielis pakėlęs galvą pa- 
matė, kad ponia Stouks pasilenkė ir užsidengė burną. Vyras ją 
apglėbė, bet ji buvo nepaguodžiama ir ją teko išvesti. Sebas- 
tianas sėdėjo tiesus, susinėręs rankas ant kelių. Atrodė susido- 
mėjęs aikštelės vadybininko parodymais ir keistai patenkintas 
ponios Stouks protrūkiu. Kai berniukas pasisukęs ėmė lydėti 
žvilgsniu ponią Stouks, Danielis uždėjo ranką jam ant nugaros 
ir paprašė atsigręžti. 

Kenetas Krolis irgi dalyvavo teisme. Jis pasilenkė, pakilo 
nuo sėdynės ir bakstelėjo Sebastianui į nugarą. Storu pirštu vos 
nenustūmė vaiko nuo suolo. Danielis akies kampučiu dirste- 
lėjo į Krolį. Sebastianas ėmė markstytis ir palengvėle sūpuotis 
pirmyn atgal. 

Rašeivos galerijoje tai pastebėjo. Prisiekusieji irgi. 

— Pone Kiensai, prašom pasakoti, - paragino Džounsas. 

— Na, prisiartinęs pamačiau berniuko sportbačius ir... iš pra- 
džių vėl pamaniau, kad tai seni batai ir kelnės, kažkieno švystelėti 
per tvorą. Tokių dalykų pasitaiko... Bet kai priėjau dar arčiau... 

— Mes turime jūsų rasto kūno nuotraukų. Gal prisiekusieji 
galėtų pasižiūrėti į trečią bylos puslapį. 

Danielis stebėjo, kaip prisiekusieji, iš pasibaisėjimo užsiden- 
gę burnas, apžiūrinėja nuotrauką. Baisiausia dar laukė. Sebas- 
tianas tyrinėjo prisiekusiųjų veidus. Tuo pat metu tušinuku 
paišė medžius. 

— Pone Kiensai, apgailestauju, kad turiu jus taip spausti, su- 
prantu, kaip nemalonu visa tai prisiminti, bet gal galėtumėte 
plačiau papasakoti, ką matėte? 

— Na, prisiartinęs supratau, kad tai ne drabužių krūvelė, o 
mažas berniukas po mediniu nameliu. 

— Iškart pažinote, kad tai berniukas? 

— Ne, mačiau tik iškištas kojas. Veidas slėpėsi po nameliu, 
tik supratau, kad tai vaikas. 

— Ką darėte? 

— Palindau po medžiais ir ėmiau šliaužti, norėjau ištraukti jį 
iš po medinio namelio, bet prišliaužęs supratau... 

— Ką, pone Kiensai? 

— Supratau, kad jis negyvas, todėl nedrįsau liesti. Nedelsda- 
mas grįžau vidun ir iškviečiau policiją. 

— Supratote, kad tai tas pats pradingęs berniukas? 

— Na, gyvenu kitame rajone, bet rytą važiuodamas į darbą 
pastebėjau nuotraukas ir nusikaltimo tyrimo autobusiuką. Ži- 
nių nežiūrėjau. Nesupratau, kas čia dedasi... 

— Ką tik nupasakojote, kaip pasiekėte kūną... 

Džounsas užsidėjo ant nosies akinius ir, ištiesęs ranką su 
užrašais, perskaitė: 

— Ėmiau šliaužti, — jis nusiėmė akinius ir pasirėmė į pultą. 

— Ar galima teigti, kad vieta, kur buvo rastas kūnas, suaugu- 
siam žmogui sunkiai prieinama? 

— Taip, ji baisiai apaugusi. Manau, todėl niekas anksčiau ir 
nerado kūno. Džiaugiuosi, kad jį radau aš, o ne koks nors vaikas. 

— Išties. Ar atpažinote berniuką, kai buvo nustatyta jo ta- 
patybė? 

— Ne. Jis nebuvo dažnas svečias aikštelėje. 

— Ačiū, pone Kiensai. 


Gordonui Džounsui pasisukus į Ireną Klark, kaip visada stojo 
tyla. Danielis, laukdamas jos klausimų, kramtė lūpą. Matė, kaip 
ji tyrinėja savo užrašus, kaip ant ilgo kaklo išryškėja sausgyslė. 

Džounsas atrodė patenkintas savimi. Siekdamas įrodyti, 
kad žmogžudystės vieta neprieinama suaugusiajam, jis užbėgo 
už akių gynėjų tvirtinimui, esą Benui sužeisti reikėjo didelės 
jėgos, kokios negali turėti vaikas. 

Irena abiem rankomis atsirėmė į pultą ir nepraverdama lūpų 
šyptelėjo ponui Kiensui. Danielis žavėjosi jos laikysena. 

— Pone Kiensai, statinį, po kuriuo buvo rasta auka, pavadino- 
te mediniu nameliu. Gal galėtumėte daugiau apie jį papasakoti? 

— Na, tai trobelė ar namelis, poliais pakeltas nuo žemės... 
Galima būtų pavadinti nameliu medyje, bet... jis pakilęs nuo 
žemės vos gerą pusmetrį. Jį supa medžiai, todėl vaikai gali susi- 
daryti tokį įspūdį. Manau, toks ir buvo sumanymas. 

— Ar vaikai ten mėgsta žaisti? 

— Kartais jie ten žaidžia, bet nesakyčiau, kad ta vieta labai 
mėgstama, ne. Ji visa apkerojusi, todėl kai kuriems vaikams ten 
nejauku. Ten auga dilgėlės, dažnai būna vabzdžių ir visokių... 

— Dievulėliau, atrodo, net ir vaikui ten sunku patekti? 

— Sunkoka. Reikia brautis pro šakas, kartais tenka išsipur- 
vinti. Vis dėlto daugumai vaikų tai patinka. 

— Tai kiek laiko jums prireikė nusigauti iki namelio medyje 
ir aukos kūno? Dešimties minučių? 

— Ne, mažiau nei minutės. 

— Mažiau nei minutės? Suaugusiam žmogui prasibrauti pro 
visą tą augaliją? 

— Sakyčiau, taip. 

— Taigi negalima tvirtinti, kad į tą parko vietą gali patekti 
tik vaikai? 

— Ne, tai būtų neleistina. Mes prižiūrime vaikus, taigi turi- 
me patekti į visus užkampius, jei kartais kiltų bėdų. 

— Galbūt kai kuriems vaikams sunku prieiti prie namelio, 
jeigu jie neturi jėgų nulenkti šakų? 

— Galbūt, bet dauguma tiesiog praropoja po medžiais. Suau- 
gėliui reikėtų brautis pro šakaoms. 

— Ačiū, pone Kiensai, daugiau klausimų neturiu. 


Po pertraukos Danielis atkreipė dėmesį, kaip Kenetas Krolis 
atsilošęs ant savo kėdės akimis varsto Sebastianą. Berniukas 
nusigręžė nuo tėvo ir lyg susigėdęs nudelbė akis į stalą. Viena- 
me laikraštyje, paliktame bendroje salėje, Danielis rado galvo- 
sūkį, kuriame reikia išbraukti žodžius. Pakišo jį Sebastianui po 
nosimi, atsigręžęs linktelėjo Kroliui. 

Sebastianas pasilenkė, atsisuko tušinuką ir įniko braukyrti 
žodžius. Danielis žvelgė į gležną berniuko kaklą, sprandą su 
plonyčiais vaikiškais plaukeliais. Buvo matęs, kaip per teismą 
rauda suaugę vyrai, ir svarstė, kokia jėga padeda Sebastianui 
išlikti tokiam susikaupusiam ir ramiam. 


Buvo patikrintas monitorius. Madlena Stouks ašarojo. Da- 


nielis negalėjo žiūrėti į baltą, perkreiptą jos veidą. Per per- 
trauką matė, kaip šeimos teisininkas jiems kažką aiškina. Po- 

nas Stouksas apniukusiu veidu linkčiojo. Danielis numanė, 
kas jiems sakoma. Bus kviečiami liudyti patologas, policija 
ir medicinos ekspertas. Teisininkas juos tikriausiai perspė- 
jo, kad, siekiant pabrėžti detales, turės būti parodytos visos 
kūno nuotraukos, bet tėvams nebūtina sėdėti salėje. Veikiau- 
siai ponas Stouksas jau atpažino sūnaus kūną: patvirtino, 
kad Benas ant peties turėjo apgamą ir jo pėdutės atrodė kaip 
tik taip. 

Dabar jis neatsigręžė raminti raudančios žmonos, nepadavė 
nosinės, kai ji naršė po rankinę. Tik akyse atsispindėjo skaus- 
mas; jos bėgiojo po teismo salę, šmirinėjo po visus kampus, 
tyrinėjo veidus, tarsi tyliai klausdamos kodėl? 

— Rodys hlmą? — paklausė Sebastianas. 

— Ne, parodys kelias... nuotraukas, - prisiminęs Sebastiano 
susižavėjimą mirtimi, Danielis susilaikė nepasakęs „kūno“. — 
Anos pusės teisininkai kelių specialistų paprašys paaiškinti, 
kas, jų manymu, atsitiko aukai. Manau, jie norės viską paro- 
dyti monitoriuje... 

Sebastianas nusišypsojo ir palinksėjo, tada užsuko tušinuką 
ir susinėrė rankas. Tarsi lauktų spektaklio. 


Popietinis posėdis prasidėjo nuo policijos surinktų įkalčių: 
vaiko kūnelio, rasto gulinčio ant nugaros su prie šonų pri- 
glaustomis rankomis, nuotraukų. Sebastianą apklausęs ser- 
žantas Terneris atsistojo prie liudytojų pulto. Buvo parodyta 
Sebastiano apklausos vaizdajuostė — berniukas neprisipažino 
kaip nors sužalojęs Beną. Kitą popietės dalį Džounsas kaman- 
tinėjo seržantą Ternerį, tuo pat metu rodydamas juostą, kur 
Sebastianas pasakoja apie kraują ant savo drabužių, o paskui 
pravirksta. Džounsas atkreipė dėmesį į Sebastiano drąsą ap- 
klausos metu ir logiškus kriminalistų surinktų įkalčių paaiš- 

kinimus. Prisiekusiesiems, regis, susidarė įspūdis, kad Sebas- 
tianas ne pagal metus protingas ir gebantis manipuliuoti. 


Tik kitą rytą Irenai pavyko savo ruožtu deramai apklausti po- 
licijos seržantą. Teismo dalyviai atrodė niūresni ir tylesni nei 
paprastai, tarsi visus būtų sukrėtęs vakar matytas policijos izo- 
liatoriuje kūkčiojantis berniukas. Vaizdajuostėje jis atrodė labai 
mažas. 

— Seržante, jei galima, norėčiau užduoti kelis klausimus, su- 
sijusius su pono Renkino pareiškimu, — kreipėsi Irena. 

— Žinoma, — sutiko seržantas. 

Ryškioje teismo salės šviesoje jo veidas atrodė raudonas, be- 
maž piktas, bet jis šypsojosi Irenai. 

— Iš patologo girdėjome, kad auka galėjo būti užpulta bet 
kuriuo metu rugpjūčio aštuntos popietę... ketvirtą, penktą, 
gal net šeštą valandą. Ponas Renkinas tvirtina matęs, kaip 
asmuo žydru arba baltu džemperiu apie pusę keturių ketvir- 
tą puolė auką. Ko ėmėtės, kad būtų patvirtinta užpuoliko 
tapatybė? 

— Baltas kaltinamojo megztinis buvo konfiskuotas kaip įkal- 
tis. Liudytojas, regis, buvo tikras, kad anksčiau tą dieną matė 
kaltinamojo aprašymą atitinkantį berniuką — kaltinamasis tai 
pripažįsta, — o vėliau jį vėl pastebėjo. 

— Aišku, — Irena atsigręžė į prisiekusiuosius ir iškėlė ranką. — 
Kurgi ne! — ji vėl pažvelgė į seržantą. — Kaltinamasis turėjo 
baltą džemperį ir prisipažino apie antrą valandą susikivirčijęs 
su auka. Taigi jums nieko nebereikėjo daryti. Nereikėjo tir- 
ti, buvo ar nebuvo kitas užpuolikas, galbūt suaugėlis, vilkintis 
žydrą džemperį... 

— Panele Klark, - kreivai šyptelėjo Beronas, — ar ketinate 
užduoti klausimą liudytojui? 

— Taip, milorde. Seržante, ar liudytojas įtikėjo matęs vaiką 
baltu džemperiu, nes jūsų bendradarbiai paminėjo izoliatoriu- 
je turį tokį apibūdinimą atitinkantį asmenį? 

— Žinoma, ne! 

— Panele Klark, iš jaunos karališkosios advokatės tikėjausi 
daugiau, — supeikė ją teisėjas. 

Danielis žvilgtelėjo į Ireną, bet ši neatrodė sutrikusi, tik pa- 
kreipė smakrą, lyg mesdama iššūkį. 

— Seržante Terneri, — toliau kalbėjo ji, - ponas Renkinas 
teisme pripažino, kad galėjo matyti ir suaugėlį, vilkintį žydrą 
arba baltą džemperį. Nebekalbėkime apie tai, ar kaltinamasis 
turėjo baltą džemperį; papasakokite, kaip, kai mano klientas 
turėjo alibi, jūs ieškojote vėlią popietę užpuolusio auką asmens? 

— Peržiūrėjome fhlmavimo kamerų įrašus, bet neradome pa- 
tvirtinimo, kad tuo metu kas nors būtų buvęs aikštelėje... Tie- 
są sakant, visą popietę ir vakarą nieko nepastebėjome. 

— Ar tai patvirtina, kad tą popietę suaugęs žmogus žydru 
džemperiu neužpuolė aukos? 

— Ne. Tačiau tai nepatvirtina, kad jūsų klientas tą popietę 
neužpuolė aukos. 

— Kodėl gi? 

Seržantas Terneris kostelėjo. 

— Na, filmavimo kameros po pietų daugiausia buvo nukreip- 
tos į aplinkines gatves, o ne į parką, tad nespėjo ko nors užfik- 
suoti... Trumpai tariant, kameros nenufilmavo nei užpuolimo, 
nei ankstesnių berniukų muštynių, dėl kurių kaltinamasis jau 
prisipažino. 

— Kaip paranku, - Irena vėl kreipėsi į prisiekusiuosius. — Ka- 
meros po pietų buvo nukreiptos ne į parką, liudytojas pamatė 
auką puolantį asmenį baltu arba žydru džemperiu, izoliatoriu- 
je turite vaiką, vilkėjusį baltą džemperį, taigi... 

— Balrą džemperį, apraškytą aukos krauju, — pakeltu balsu 
pertraukė ją seržantas Terneris. 

Danielis pajuto, kaip Irenai prieš naują puolimą kilstelėjus 
smakrą, subruzdo teismo dalyviai. 

— Kai paaiškėjo, kad iš hilmuotos medžiagos jokios naudos, 
kaip dar mėginote surasti pavakarės užpuoliką? 

— Kaip sakiau, kriminalistų surinkti įrodymai patvirtino, 
kad radome ieškomą asmenį. 

Terneris nutilo ir, regis, raustelėjo, lyg supratęs, kokia nede- 
rama jo kalba. 

— Radote ieškomą asmenį, — pakartojo Irena. — Aišku. Tu- 
rėjote mažą berniuką izoliatoriuje ir liudytoją, teigiantį, kad 
apie ketvirtą valandą matė žmogų žydru arba baltu džemperiu 
puolantį auką... 

Terneris vėl pertraukė Ireną. 

— Liudytojas sakė matęs berniuką... Tą patį berniuką, kurį 
matė popiet. 

Danielis juto, kad prisiekusiesiems nepatinka, kaip seržan- 
tas šaukia ant Irenos. 

— Suprantu, radote atitikmenį... - Irena pasisuko į liudytoją 
ir nutilo. 

— Vaikas tiksliai atitiko apibūdinimą. 

Terneris jau buvo raudonas kaip burokas. 

— O jei aš jums pasakysiu, kad ponas Renkinas patvirtino 
esąs trumparegis ir jau abejojąs, kad tą popietę tikrai matęs 
vaiką, ar vis dar teigtumėte radę atitikmenį? 

— Taip, ekspertizės rezultatai viską pasako. 

— O aš sakyčiau, kad jūsų, policininkų, aplaidumas viską 
pasako. Jei yra bent menkiausia tikimybė, kad liudytojas matė 
auką puolant suaugusį žmogų, ar nemanote, kad derėtų pada- 
ryti viską, kas jūsų galioje, ir pamėginti surasti tą asmenį? 


— Mes atlikome kruopščius tyrimus. Kaltinamasis atitiko 
liudytojo pateiktą apibūdinimą, o vėliau ant jo drabužių buvo 
rasta aukos kraujo. 

— Aišku, darbas baigtas, — Irena pažvelgė į prisiekusiuosius 
ir atsisėdo. 

Beronas nuleido akinius ant nosies ir priekaištingai dėbtelė- 
jo į Ireną, bet nieko nepasakė. Tada paleido liudytoją. 

Irenai sėdantis, Danielis pastebėjo, kad ji sunkiai alsuoja. 
Matė, kaip švelniai kilnojasi jos krūtinė. Kurį laiką žiūrėjo į ją 
akis įsmeigęs, vildamasis, kad ji atsigręš, bet nesulaukė. 


Po pietų kriminalistas pateikė nusikaltimo vietoje surinktus 
įkalčius — plytą bei krauju permirkusius lapus ir davė paro- 
dymus. 

— Kalbėkime /z6ai aiškiai, - per kryžminę apklausą kreipėsi 
Irena. — Nusikaltimo vietoje neradote nė vieno piršto atspaudo? 

— Na, radome kelis nepilnus atspaudus, bet jie buvo neatpa- 
žįstami. 

— Tiksliau sakant, nusikaltimo vietoje neradote nė vieno pa- 
tikimo piršto atspaudo? 

— Tiesa. 

— O ant nužudymo įrankio? Ar nuo plytos paėmėte at- 
spaudą? 

— Ne, bet, atsižvelgiant į paviršiaus struktūrą, tai nieko 
nuostabaus... 

— Būčiau dėkinga, jei atsakytumėte „taip“ arba „ne“. 


— Ne. 


Kriminalistui pasitraukus nuo liudytojų pulto, buvo padaryta 
pertraukėlė, tada pakviestas prokuratūros medicinos ekspertas 
Haris Votsonas. 

Džounsas atsistojęs paprašė Votsono patvirtinti savo pa- 
vardę bei titulą ir nurodyti išsilavinimą. Votsonas išvardijo: 
Notingamo humanitarinio universiteto bakalauras, diplo- 
muotas biologas ir Biologijos instituto narys; baigęs pagrin- 
dinius ir pažengusiesiems skirtus kraujo dėmių analizės 
kursus Jungtinėse Amerikos Valstijose, Tarptautinės kraujo 
dėmių analizės asociacijos narys. Votsonas pasakė, kad di- 
džiausią patirtį turįs kriminalistikos mokslų biologijos srityje, 
tyrinėjančioje tokius dalykus kaip kūno skysčiai, plaukai ir 
pluoštas. 

Danielis juto, kad Sebastianas nuobodžiauja. Popietė buvo 
ilga, bec šis liudijimas bus svarbiausias prokuratūros koziris, ir 
Danielis vylėsi, kad Irenai pavyks jį pakirsti. 

— Kokius konkrečius dalykus analizavote? — paklausė 
Džounsas. 

— Daugiausia aukos ir kaltinamojo drabužius. 

Votsonui buvo apie penkiasdešimt, kostiumas jau braškėjo. 
Sustingęs, tvirtai sučiaupęs lūpas, jis laukė kito klausimo. 

— Ir ką suradote? 

— Apieškojus namus, kaip įkaltis buvo paimti kaltinamo- 
jo džinsai. Vidinėje džinsų šlaunų pusėje buvo rasta pluošto 
sankaupa. Pluoštas atitiko aukos kelnių pluoštą. Kraujo dėmių 
buvo rasta ir ant kaltinamojo batų, džinsų ir marškinėlių. Nu- 
statyta, kad kraujas yra aukos. 

— Kaip apibūdintumėte ant kaltinamojo drabužių rastas 
kraujo dėmes? 

— Ant marškinėlių buvo rasta ištryškusio kraujo — tai krau- 
jas, išpūstas iš nosies, išspjautas iš burnos ar, susidarius oro 
spaudimui, ištryškęs iš žaizdos. 

— Nuo kokių aukos sužalojimų ant kaltinamojo galėjo atsi- 
rasti tokių dėmių? 


313 


— Kraujo dėmės byloja apie veido traumą — stiprų smūgį į 
veidą ar nosį, po kurio auka apipurškė užpuoliką krauju. 

Per teismo salę nuvilnijo pasibaisėjęs murmesys. 

— Taigi Sebastianas Krolis buvo apraškytas iš aukos ištryš- 
kusiu krauju. Ar kraujo dėmės ant kaltinamojo drabužių dar 
kaip nors patvirtina, kad jis smurtavo prie mirusįjį? 

— Be ištryškusio kraujo, rasto ant kaltinamojo marškinė- 
lių, buvo kontaktinių dėmių ant džinsų ir batų. Jos leidžia 
spėti, kad kaltinamasis mirtino puolimo metu lietėsi prie 
aukos. Be to, ant kaltinamojo bato pado rastas nedidelis kie- 
kis kraujo. 

— Ką galėtų liudyti kraujas ant pado? 

— Na, jis ten galėjo patekti po užpuolimo atsistojus ant au- 
kos kraujo. 

— Ar yra teismo ekspertizės įrodymų, liudijančių, kad už- 
puolimas buvo įvykdytas ten pat, kur rastas kūnas? 

— Taip, purvas ant kaltinamojo džinsų kelių ir aukos kelnių 
užpakalio atitinka nusikaltimo vietoje esančius lapus ir žemę. 

— Ar ant aukos buvo rasta dar kokių nors biologinių kaltina- 
mojo medžiagų? 

— Taip, po aukos nagais rasta kaltinamojo odos, o kaltina- 
mojo rankos ir kaklas apdraskyti. 

— Taigi Benas mėgino priešintis Sebastianui ir jį apdraskė? 


— Regis, taip. 


Gordonas Džounsas atsisėdo, pakilo Irena Klark. 

— Pone Votsonai, — žiūrėdama ne į liudytoją, o į savo užra- 
šus prabilo Irena, - kada įstojote į Vidaus reikalų ministerijos 
kriminalistikos mokslų tarnybą? 

Ponas Votsonas pasitaisė kaklaraištį ir atsakė: 

— Daugiau nei prieš trisdešimt metų. 

— Trisdešimt metų! Oho! Didžiulė patirtis. Įstojote 1979 me- 
tais, tiesa? 

— Taip. 

— Ar galėtumėte pasakyti, kiek bylų nagrinėjote per tuos 
trisdešimt vienus metus? 

— Nepasižiūrėjęs į užrašus niekaip nepasakysiu. 

— Maždaug - kiek galėtų būti: trisdešimt, šimtas, daugiau 
nei penki šimtai? 

Irena palinko virš pulto, pečius pakėlė prie ausų. Danieliui 
dingtelėjo, kad ji panaši į mergaitę, pro langą stebinčią paradą. 

— Sakyčiau, per tuos trisdešimt vienus metus tiesiogiai ty- 
riau šimtus bylų, gal mažiau, o gal ir daugiau nei penkis šimtus. 

— Keliuose teismuose per tuos trisdešimt vienus tarnybos 
metus davėte parodymus? 

— Tikrai daugiau nei šimte. 

— Tiksliai dviejuose šimtuose septyniasdešimt trijuose. Jūs 
esate išties patyręs liudytojas. Sakykite, keliose iš tų dviejų 
šimtų septyniasdešimt trijų bylų davėte parodymus gynybos 
naudai? 

— Mano liudijimas nešališkas, nesiekiu padėti nei gynybai, 
nei kaltinimui. 

— Žinoma. Leiskite patikslinti: keliose bylose iš tų dviejų 
šimtų septyniasdešimt trijų davėte parodymus kaip gynybos 
kviečiamas liudytojas? 

— Daugumoje. 

— Daugumoje. Gal pamėgintumėte spėti, keliose? 

— Gal dviejuose trečdaliuose. 

— Ne visai, pone Votsonai. Iš dviejų šimtų septyniasdešimt 
trijų bylų tik trijose buvote gynybos liudytojas. Tris kartus per 
trisdešimt metų. Ar jūsų tai nestebina? 

— Šiek tiek. Tikėjausi, jų buvo daugėliau. 

— Suprantu. Daugėliau. Matau, kad turite Notingamo hu- 
manitarinio universiteto bakalauro laipsnį... Esate ekonomis- 
tas. Ar ekonomika jums padeda dirbti šioje srityje? 

— Vėliau tapau diplomuotu biologu. 

— Suprantu. Paliudijote, kad ant kaltinamojo drabužių buvo 
Beno Stoukso džinsų pluošto. Sakykite, ar tikėtina, kad dviem 
kartu žaidžiantiems berniukams — kaimynams - gali prilipti 
draugo drabužių pluošto? 

— Taip, tai įmanoma. 

— O kaltinamojo įdrėskimai ir oda po aukos nagais — ar jie 
negalėjo atsirasti tiesiog pešantis dviem mokinukams? 

— Tai įmanoma. 

— Teigiate, kad ant Sebastiano drabužių yra ištryškusio 
kraujo. Tvirtinate, kad jis galėjo būti išpūstas iš nosies. Tiesa? 

— Taip. 

— Kaltinamasis pasakojo, kad, jiems kartu žaidžiant, auka 
pargriuvo, susimušė nosį ir iš jos smarkiai tekėjo kraujas. Mano 
klientas patvirtino, kad pasilenkė prie aukos apžiūrėti žaizdos. 
Sakykit, ar galėjo būti, kad ištryškęs kraujas ant jo pateko šiuo 
nekaltu būdu? 

— Dėmės byloja, kad kraujas tryško su jėga, ir man pirma 
prielaida atrodo labiau tikėtina, bet gali būti, kad kraujas buvo 
išpūstas netyčia susižeidus, kaip jūs pasakojate. 

— Dar kai kas, - tarė Irena. - Kraujo ant kaltinamojo drabu- 
žių: ištryškusio, kontaktinių dėmių ir kitokio — yra labai mažai, 
tiesa? 

— Kraujo ant drabužių tėra nedaug. 

— Teismo medicinos ekspertai patvirtino, kad ant kaltina- 
mojo drabužių atsirado aukos kraujo, bet, kaip matyti iš nuo- 
traukų dvidešimt trečiame bylos puslapyje, plika akimi tai 
sunku įžiūrėti. 

Sebastianas išpūtęs akis žiūrėjo į nuotraukas. Danielis pri- 
siminė matęs, kaip draugų vaikai žaidžia vaizdo žaidimus: 
sustingę, kaip nebūdinga jauniems žmonėms. Sebastiano dė- 
mesys irgi atrodė nenatūralus. Jis spoksojo į kraujo dėmių ant 
purvinų drabužių nuotraukas. 

— Kraujo dėmės buvo matomos plika akimi, bet ne tokios 
didelės ir ryškios, kad aiškiai atpažintum, jog tai kraujas. 

— Supratau. Pone Votsonai, ačiū už patikslinimą... Ar esant 
tokiems sunkiems sužalojimams — veido traumai, padarytai 
buku daiktu, kai užpuolikas neabejotinai buvo prie pat aukos, 
nusikaltėlis neturėtų būti... visas kruvinas? 

Votsonas pasimuistė ant kėdės. Danielis jį stebėjo. Rausva 
veido spalva liudijo, kad jis greitas supykti. 

Liudytojas atsikrenkštė. 

— Toks sužalojimas turėtų sukelti didelį kraujavimą, ir gali- 
ma spėti, kad nemažai kraujo patektų ant užpuoliko. 

— Ar esant tokiems veido sužalojimams buku daiktu nesi- 
tikėtumėte gerokai didesnių ištryškusio kraujo ir kontaktinių 
dėmių, nei rasta ant kaltinamojo drabužių? 

— Turime prisiminti, kaip gulėjo kūnas, pavojingiausias čia 
buvo vidinis kraujavimas... 

— Aišku, — tarė Irena. — Bet ką tik sakėte, kad vis dėlto tikė- 
tumėtės daugiau kraujo dėmių? 

Votsonas vėl atsikrenkštė. Apžvelgė teismo salę, lyg ieško- 
damas pagalbos. Džounsas, dviem pirštais suspaudęs smakrą, 
stebeilijo jį. 

— Pone Votsonai, argi esant tokiems sužalojimams neturėtu- 
me tikėtis, kad užpuoliko drabužiai bus permirkę krauju? 

— Paprastai manytume, kad kontaktinių dėmių arba oru 
perduoto kraujo turėtų būti daugiau. 

— Ačiū, pone Votsonai. 

Kryžminė apklausa pavyko taip puikiai, kad, prasidėjus gy- 
nimui, Irena nusprendė nesikviesti gynybos teismo medicinos 
eksperto. Prokuratūros eksperto kalba gynybos naudai skam- 
bėjo kur kas įrikimiau. 


Paskutinę savaitės dieną buvo iškviesta prokuratūros patologė Dži- 
lė Golt. Prie liudytojų pulto ji stovėjo tokia par šilta ir rami, kokia 
Danieliui pasirodė savo biure, žvelgiančiame į Šv. Jurgio parką. Ji 
buvo aukšta, avėjo aulinius batus ir vilkėjo pilką kostiumą. Buvo 
panaši į žmogų, savaitgaliais plaukiojantį baidare ir nėmaž nesu- 
kantį galvos, kokiu gi būdu buvo sutraiškyta vaiko kaukolė. 

— Daktare Golt, jūs skrodėte aukos, Benjamino Stoukso, Ia- 
voną? — paklausė Džounsas. 

— Taip, tiesa. 

— Gal galėtumėte pasakyti, kokias išvadas padarėte dėl mir- 
ties priežasties? 

— Mirties priežastis buvo ūmi subdurinė hematoma, kilusi 
dėl veido sužalojimo buku daiktu —- smūgiu į priekinę dešinę 
kaukolės dalį. 

— Daktare Golt, kaip paprastais žodžiais paaiškintumėte, 
kas yra subdurinė hematoma? 

— Na, galima sakyti, tai kraujavimas į smegenis, nuo kurio 
didėja smegenų spaudimas. Negydomos smegenys žūva. 

Prisiekusiesiems ekrane buvo parodytas smegenų modelis 
ir tiksli žaizdos vieta. Prisiekusiųjų byloje buvo Beno Stoukso 
veido nuotrauka. Sebastianas ją apžiūrėjo, tada pasilenkęs su- 
kuždėjo Danieliui į ausį: 

— Kodėl kita jo akis neužmerkta? Ar kai miršti, akys neuž- 
simerkia? 

Danielis ant plaštakos pajuto švelnius berniuko pirštus. Pa- 
silenkęs jį nutildė. 

— Daktare Golt, ar nustatėte, kokiu daiktu buvo suduotas 
šis mirtinas smūgis į galvą? 

— Sužalojimas padarytas buku daiktu, taigi žmogžudystės 
įrankis turėtų būti bukas, sunkus daiktas. Nusikaltimo vietoje 
buvo rasta plyta, o iš veido žaizdų buvo ištraukta mažų plytos 
gabalėlių. 

Sekretorius atnešė demonstracinę dėžę ir prisiekusiesiems 
buvo parodyta į celofaną įvyniota plyta. 

— Nusikaltimo vietoje buvo rasta plyta, o specialistai patvir- 
tino, kad ant jos paviršiaus esama aukos kraujo, smegenų me- 
džiagos, odos ir plaukų. Ar plyta savo forma ir dydžiu atitinka 
aukai padarytus sužalojimus? 

— Taip, plytos kontūrai tiksliai atitinka žaizdos pavidalą. 
Buvo parodytas modelis, kaip plyta atitinka žaizdą. 
Sebastianas atsigręžė į Danielį ir nusišypsojo. 

— Tai tikra plyta. 

Iš jo burnos sklido medaus kvapas. 

Danielis linktelėjo ir ištiesė ranką, kad vaikas nutiltų. 
Ekrane keitėsi sužaloro Beno Stoukso veido nuotraukos, 

matomos teisėjui, prisiekusiesiems ir advokatams, bet ne ga- 
lerijai. Kairė akis, kaip pastebėjo Sebastianas, buvo armerkta: 
balta ir vaiski; dešinė Danieliui priminė sudaužytą paukštelio 
kiaušinį. Prisiekusieji atšlijo. Teisėjas Filipas Beronas bejausme 
išraiška žvelgė į ekraną. Danielis tyrinėjo pagyvenusio vyro 
veidą su nusileidusiais nuo skruostų svorio lūpų kampučiais. 
Džilė Golt lazeriu parodė, kur buvo suduotas smūgis, ir paaiš- 
kino, kad taip sužaloti kaukolę ir skruostikaulį reikėjo jėgos. 

— Daktare Golt, ar jums pavyko nustatyti mirties laiką? — 
tušinuku baksnodamas į bylą paklausė Gordonas Džounsas. 

— Taip, rugpjūčio aštuntos, sekmadienio, vakaras, maždaug 


be penkiolikos septynios. 

— Ar užpuolimas negalėjo įvykti anksčiau, pavyzdžiui, antrą 
ar ketvirtą valandą popiet, kai kaltinamasis buvo pastebėtas 
besimušantis su auka? 

— Galėjo. Esant subdurinei hematomai, įmanoma nustaty- 
ti apytikslį mirties, bet ne sužeidimo laiką. Mirtis gali ištikti 
tuoj po sužalojimo arba po kelių valandų. Kraujavimas sukelia 
smegenų spaudimą, o šis gali tapti mirtinas po kelių minučių 
arba po kelių valandų. 

— Taigi Benas galėjo mirti ir po kelių valandų, kai jam buvo 
smogta į veidą plyta, tiesa? 

— Taip, tiesa. 

— Ar per tą laiką jis galėjo būti sąmoningas? 

— Mažai tikėtina... bet įmanoma. 

— Įmanoma. Ačiū, daktare Golt. 

Teisėjas Beronas garsiai atsikrenkštė ir palinko prie mikrofono. 

— Atsižvelgdamas į tai, kiek dabar valandų, manau, pars lai- 
kas skelbti pertrauką, — jis visu liemeniu pasisuko į prisieku- 
siuosius, atgręžė kampuotą veidą, subangavo mantija. - Galite 
bėgti išgerti kavos. Primenu, kad neaptarinėtumėte bylos, kol 
nebūsite visi susirinkę. 

Teismo dalyviai atsistojo. 


Danielis pasiliko salėje, kol Sebastianas buvo nulydėtas apa- 
čion, tada išėjo į lauką. Susikišęs rankas į kišenes, stebėjo žmo- 
nes puošniai išdažytuose Centrinio baudžiamojo teismo kori- 
doriuose: minias prarastų sielų, sliūkinančių su savo sielvartais, 
bėdomis ir nesėkmėmis. Čia buvo lemiama, bet ne atrandama 
laimė ar vargas. Jis pasijuto vienišas, dar viena prarasta, erdvėje 
skriejanti siela, tad išsitraukė telefoną ir paskambino Kaninge- 
mui. Pas jį buvo klientas, tad Danielis paliko žinutę, prašyda- 
mas informacijos apie Minės namo pardavimą. 

Pajuto, kaip kažkas palietė petį. Tai buvo Irena. 

— Viskas gerai? 

— Žinoma. Kodėl klausi? 

— Kai tik pasižiūriu į tave salėje, vis raukaisi. 

— Dažnai žvilgčioji į mane? - paflirtavo jis, nors suprato, kad 
nuotaika netinkama. 

Ji griežtai bakstelėjo jam į ranką tušinuku. 

— Kas tau neduoda ramybės? 

— Matei prisiekusiųjų veidus, kai parodė tas nuotraukas. 

— Suprantu, bet mes įrodysime, kad Sebastianas nekaltas. 

— O dar Džounsas paklausė, ar Benas tas kelias valandas iki 
mirties galėjo būti sąmoningas. Dieve. 

Danielis papurtė galvą, Irena jam ant dilbio uždėjo ranką. 
Jis pajuto jos šilumą. 

— Neprarask tikėjimo, — sušnabždėjo ji. 

— Tik ne tavimi, — Irenai nusigręžus ir patraukus atgal į teis- 
mą, tarė jis. 


— Daktare Golt, subdurinę hematomą jūs apibūdinote kaip 
„kraujavimą į smegenis“, - per kryžminę apklausą kreipėsi Ire- 
na. - Taigi tikėtina, kad auka prarado daug kraujo? 

— Na, dėl traumos kraujas ima kauptis smegenyse. Kiekvie- 
nos subdurinės hematomos atveju smulkios kraujagyslės tarp 
smegenų paviršiaus ir išorinio, kietojo smegenų dangalo išsi- 
tempia ir plyšta, todėl tvenkiasi kraujas. Tas spaudimas ir su- 
kelia mirtį. 

— Ačiū, daktare, kad paaiškinote. Sakykite, ar esant tokiam 
veido sužalojimui buku daiktu, kuriam prireikė didelės jėgos, 
užpuolikas neturėtų būti... apraškytas aukos krauju? 

— Taip, tikėtina, kad nusikaltėlis, padaręs tokį veido sužalo- 
jimą, turėtų būti smarkiai apraškytas krauju. 

Irena nutilo ir linktelėjo. Danielis matė, kaip jos meliono 
sėklos pavidalo veidas mąsliai pakrypo. 

— Paskutinis klausimas — daktare Golt, kiek sveria plyta? 

— Atsiprašau? 

— Kiek sveria vidutinė plyta, tokia, kokią matome tarp 
įkalčių? 

— Spėčiau, apie du kilogramus. 

— Sakykite, daktare, kiek jėgos reikėjo padaryti tokiems su- 
žalojimams, kokius patyrė Benjaminas Stouksas, atsižvelgiant 
į nužudymo įrankio svorį? 

— Nemažai. 

— Ar manote, kad vienuolikametis berniukas gali turėti tiek 
jėgos — juolab toks smulkus kaip kaltinamasis? 

Daktarė Golt pasimuistė ant kėdės. Dirstelėjo į Sebastianą, 
ir Danielis pastebėjo, kad vaikas atlaikė jos žvilgsnį. 

— Ne, manyčiau, kad tam prireiktų suaugusio užpuoliko jė- 
gos... Vis dėlto... net ir smulkesnis asmuo, vaikas, galėjo pa- 
daryti tokius sužalojimus, jei auka buvo po užpuoliku — trau- 
kos jėga kompensuotų fizinės jėgos stygių. 

— Aišku, — teisėjas Beronas linktelėjo. - Aišku. Panele Klark, 
ar dar turite klausimų? 

— Daktare Golt, ar jūsų, medicinos ekspertės, nuomone, dėl 
nužudymo įrankio svorio vaikui nebūtų sunku padaryti tokius 
sužalojimus? 

— Panele Klark, jūs uždavėte klausimą, ir liudytoja atsakė, — 
įsikišo Beronas. 

Irena raustelėjusiais skruostais atsisėdo. 

— Pone Džounsai? 

— Jei galima, milorde, norėčiau kai ką patikslinti. 

Teisėjas Beronas pamojo pirštu. Irena metė žvilgsnį į Danie- 
lį. Gordonas Džounsas vėl atsistojo prie pulto. 

— Daktare Golr, labai trumpai: jeigu mirtinas smūgis buvo 
suduotas padedant traukos jėgai, ar tai galėjo būti padaryta 
esant tokiai padėčiai, kokioje buvo rastas aukos kūnas: aukš- 
tielninkas, prie šonų priglaustomis rankomis? 

— ...Taip, - kiek padvejojusi atsakė daktarė Golt. - Įmano- 
mos kelios padėtys, bet jei auka gulėjo ant žemės šiek tiek ap- 
kvaitusi ar išsigandusi, jai buvo galima smogti atsistojus arba 
ant jos atsisėdus... apžargomis. Silpnesniam užpuolikui taip 
būtų buvę lengviau. 

— Ačiū, daktare Golt. 


Danielis parsinešė namo kelis laikraščius ir vartė, kol rado 
straipsnių apie teismą. Kai kuriuose buvo nagrinėjami Danie- 
lio ir Sebastiano tarpusavio santykiai: „Berniukas glaudžiasi 
prie solisitoriaus.“ Vienas aprašė daktarės Golr liudijimą: „Pro- 
kuratūros patologė daktarė Džiljana Golt spėja, jog Angelo žu- 
dikas galėjo sėdėti apžargomis veidu į auką, kad užtektų jėgos 
suduoti mirtinam smūgiui.“ 

Danielis persibraukė akis. Bute buvo tamsu, bet jam ne- 
sinorėjo jungti šviesos. Virtuvės stalas buvo nukrautas darbo 
segtuvais. Atsistojęs prie lango jis apžvelgė parką, skendintį 
mirgančioje mėnesienoje. Besimainančioje šviesoje ežeras at- 
rodė panašus į monetą. Jis jautėsi pavargęs, bet nerimavo ir 
žinojo, kad užmigti negalės. 

Pastebėjo, kad mirksi atsakiklis. Kaningemas paliko ži- 
nutę. Ryšys buvo prastas, ir Danielis ne viską girdėjo. „Labą 
dieną, Dani, gavau jūsų žinutę... Namai sutvarkyti, ir jau 
yra pirkėjai. Jauna pora iš miesto, jau seniai ieškojusi trobelės 
kaime. Nusiunčiau jums elektroninį laišką. Pasiūlymas ge- 
ras, taigi paskambinkite ir praneškite, ar sutinkate parduoti 
sodybą.“ 

Danielis atsiduso ir negalvodamas ištrynė žinutę. Dar ne- 
buvo tam pasirengęs. Reikėjo laiko. Su visais drabužiais at- 
sigulė į lovą ir nemirksėdamas įsispoksojo į lubas. Prisiminė, 
kaip vaikystėje pirmą kartą atvažiavo pas Minę. Prisiminė savo 
pykčio priepuolius. Vis dėlto po visko, kas jiedviem nutiko, ką 
Minė dėl jo padarė, aiškiausiai jis prisiminė paskutinius savo 
žodžius, drėbtus jai į veidą: „Verčiau jau būtum mirusi.“ 

Dabar, jai išėjus, jis mielai atsiprašytų. Berniuko teismas 
privertė jį iš naujo susimąstyti apie Minę. Suprasti, kiek ne- 
daug trūko, kad jis pats būtų atsidūręs Sebastiano vietoje. 
Minė jį įskaudino, bet ir išgelbėjo. 

Danielis delnu persibraukė krūtinę, užčiuopė šonkaulius. 
Prisiminė nederamą Šarlotės priekabiavimą prie užpakalinių 
kamerų durų. Nė pats gerai nesuprato, kodėl jos taip gailėjo. 
Danielis už Sebastianą jautėsi nuviltas Šarlotės gležnumo ir be- 
jėgiškumo, nors vaikas nerodė nieko kito, tik meilę. 

Pasikišo po galva ranką. Suprato karštą berniuko meilę mo- 
tinai. Vaikystėje jis pats būtų sutikęs mirti, kad tik apsaugotų 
savo mamą. Prisiminė, kaip basas, tik su pižama stovėjo tarp 
mamos ir jos draugo. Prisiminė, kaip juto koja lėtai srūvant 
šiltą šlapimo upelį, ir vis dėlto buvo pasiryžęs ištverti viską, 
kad tik ją apsaugotų. 

Paskui jis buvo atiduotas globai. 

Danielis prisiminė savo mamą: randus ant rankų, nuotai- 
kos svyravimus, šleikštų kvapą iš burnos. Dabar jis jos gailėjo, 
kaip gailėjo Šarlotės. Karšta, vaikiška meilė seniai išblėso. Tik 
suaugęs jis suprato, kaip mama jį sužalojo. 

Danielis atsisėdo ir persibraukė skruostą. Paskui persirengė 
ir koridoriuje nukėlė ragelį. Neryžtingai pastoviniavo su tele- 
fonu rankoje, tada surinko numerį. Šįkart atsiliepė Harietos 
vyras. Danielis mažumėlę mikčiodamas paaiškino, kas esąs. 

— O, žinoma, — tarė vyras, — tuoj ją pakviesiu. 

Danielis lūkuriavo delnu atsirėmęs į sieną. Buvo girdėti te- 
levizoriaus triukšmas, atsikrenkštė pagyvenęs vyras. Danielis 
prikando lūpą. 

— Dar kartą sveikas, — jos balsas atrodė pavargęs. - Džiau- 
giuosi tave girdėdama, bet stebiuosi, kad taip greitai vėl 
paskambinai. 

— Žinau, skambinu dėl to, ką anadien sakėte. Mąsčiau apie 
tai. Ar turite laiko? 

— Žinoma, mielasai. Apie ką gi norėjai pasišnekėti? 

Jos balsas buvo panašus į Minės. Danielis užsimerkė. 

— Šnekėjausi su Normano seserimi. Ji man dar papasakojo 
apie avariją... 

Harieta tylėjo, Danielis girdėjo ją alsuojant. 

— Regis, niekada iki galo nesupratau, ką teko patirti Minei, 
o dabar suprantu ir... mąstau apie kai ką, ką pasakėte... 

Jis juto, kaip dunksi širdis. Nutilo, kad galėtų įsiterpti Ha- 
rieta, bet ši nepravėrė burnos. Danielis susimąstė, ar tik vėl jos 
nesupykdė. 

— Ką, mielasai? — galop paklausė ji. - Ką aš pasakiau? 

Jis giliai įkvėpė. 

— Apie tai, kaip ji, priimdama globoti vaikus, kankinosi. 

— Man taip atrodė, telaimina ją Dievas. 

Danielis sugniaužė kumštį ir trinktelėjo į sieną. 

— Kaip manote, kodėl aš? Kodėl ji įvaikino mane, o ne ką 
nors kitą? 

Harieta atsiduso. 

— Ar todėl, kad aš paprašiau? O gal... kad bijojau būti išsiųs- 
tas kitur? Ar ji mąstė apie kitų įvaikinimą? 

Danielis laukė, ką atsakys Harieta, bet ši tylėjo. Tyla buvo 
nejauki, panaši į žemą pianino natą nuspaustu pedalu. 

— Negi nesupranti, mielasai? — galop prabilo ji. - Minė tave 
mylėjo kaip savą. Tu jai buvai ypatingas. Prisimenu pirmus 
metus, kai tu apsigyvenai pas ją. Iš pradžių tu jai pridaryda- 
vai nemažai 6ėdy. Buvai tikras laukinukas. Ber ji kažką tavyje 
įžvelgė... Žinoma, ji tau norėjo tik geriausio. Būtų atidavusi 
tave tavo paties labui, kaip atidavė kitus. Ji gyveno viena ir vis 
sakydavo, kad vaikams reikia šeimos: brolių ir seserų... tėvo. 
Prisimenu, kaip ji ieškojo tau tinkamų namų, nors visą laiką 
troško, kad liktum pas ją. 

— Ji viena atstojo šeimą... Bent jau man. 

— Tądien, kai tave įvaikino, tau užmigus ji man paskambino. 
Dar nebuvau girdėjusi jos tokios laimingos nuo tada, kai žuvo 
Delija. 

Danielis krenkštelėjo. Harieta užsikosėjo — taip smarkiai ir 
aštriai, kad turėjo trumpam padėti telefoną. Danielis luktelėjo. 

— Gerai jaučiatės? 

— Negaliu atsikratyti to kosulio. Motina Švenčiausioji... 
Dani, turi žinoti... Ji nieko taip netroško, kaip kad taptum jos 
sūnumi. Tu jai buvai labai svarbus. 

— Ačiū, — beveik pašnibždom ištarė jis. 

— Sūnau, dabar apie tai nebegalvok. Užmiršk viską. 

Harieta vėl užsikosėjo. 

— Jums reikėtų nueiti pas gydytoją, — patarė jis. 

— Išsikapstysiu. O tau viskas gerai? Regis, anądien mačiau 
tave per žinias. Ar dalyvauji tame Angelo žudiko teisme? Ar 
ten tikrai buvai tu? Na ir baisus darbas. 

— Jūs neklystat, — pripažino Danielis. Atsitiesė; mintis apie 
teismą padėjo ištrūkti iš nemalonių prisiminimų gniaužtų. 

— Ir kurgi ritasi pasaulis? Ar girdėta, kad vaikai šitaip žudytų 
vieni kitus? 

Danielis įsikišo ranką į kišenę ir pasakė, kad turi baigti. 

— Tikrai, mielasai. Tu visada labai sunkiai dirbi. Prisėsk ir 
pakelk kojas. Nebegalvok apie tai. 
Danielis padėjo ragelį. Susikrimtęs atsigulė. 


Pabudo pusę septynių, jau per vėlai bėgioti. Galvoje it gyvas 
tebesisuko sapnas. Jis sapnavo namus Bramptone. Sienos buvo 
atviros, kaip prakartėlės ar lėlių namelio. Gyvuliai laisvai įei- 
davo ir išeidavo. Sapne Danielis buvo suaugęs, bet tebegyveno 
ten ir rūpinosi gyvūnais. Minė buvo kažkur kieme, bet jis jos 
nematė ir negirdėjo. 

Virtuvėje išvydo ėriuką: saldžiai miegantį, knarkiantį, besi- 
kilnojančiu pilvu, švelniai besišypsantį. Danielis paėmęs išnešė 
ėriuką į lauką, kur pro medžius skverbėsi ryški saulės šviesa. 

Sėdėdamas ant lovos krašto Danielis dar prisiminė ėriuko 
svorį ant rankų ir plonos vilnelės šilumą. 


Papusryčiavęs jis patikrino elektroninį paštą, perskambino Ka- 
ningemui ir sutiko parduoti sodybą. Danielis tai ištarė labai 
tyliai, lyg bijodamas apsigalvoti. Nusprendė, kad laikas par- 
duoti namą. Reikia eiti toliau. Galbūt, kai nebebus namo, ne- 
liks ko apgailestauti. Nebereikės apie tai galvoti. 

Minė pasišovė nuvežti jį į universitetą, bet Danielis žinojo, 
kaip jai baisu. Galiausiai sutarė, kad ji pavėžės jį iki Karlailo, 
o paskui jis sės į traukinį ir pasieks Šefildą. Blicas visą kelią 
inkštė automobilyje, o perone Minės akys sudrėko nuo ašarų. 

— Mama, grįšiu po dešimties savaičių. Kalėdos po dešimties 
savaičių. 

— Žinau, mielasai, — ji abiem delnais suėmė jo veidą. — Tai 
toks ilgas tarpsnis, o mūsų kartu praleistas laikas dabar atrodo 
pernelyg trumpas. Negaliu patikėti. 

Diena buvo šilta. Blicas tampė pavadėlį, gręžiojosi į žmones 
ir traukinius. Danielis užuodė dyzelio tvaiką ir pajuto baugulį, 
kad paliks Bramptoną ir vėl gyvens didmiestyje. Matė, kaip 
Minė prie akies prisidėjo kumštį. 

— Ištversi? — paklausė jis. 

Ji sunkiai atsiduso ir raustelėjusiais skruostais nusišypsojo. 

— Žinoma. O tu man džiaukis gyvenimu. Paskambink ret- 
sykiais, kad žinočiau, jog esi gyvas, negirtuokliauji ir nevartoji 
narkotikų. 

Ji nusijuokė, bet Danielis pastebėjo, kaip vėl sudrėko akys. 

— O tu man paskambinsi? - paklausė jis. 

— Tik pamėgink uždrausti. 

Jis šyptelėjo nuleidęs galvą. Norėjo greičiau išvažiuoti, bet 
iki traukinio buvo likusios dar kelios minutės. Palikti Minę 
buvo sunkiau, nei jis įsivaizdavo, tad dabar apgailestavo, kad 
neatsisveikino jau sodyboje. Viena jo dalis nerimavo, kad ji 
jausis vieniša, kita dalis būgštavo dėl savęs. Viduje tūnantis 
vaikas nenorėjo išvykti. Danielis nepažinojo nė vieno, studija- 
vusio universitete, tad nenumanė, ko tikėtis. 

— Tik negalvok, kad esi nevertas, — tarė ji, tarsi ir vėl perskai- 
čiusi jo mintis. Akys spinduliavo džiaugsmą ir išmintį. - Tau 
tereikėjo gauti galimybę. Dabar pasinaudok ja ir parodyk, kad 
esi ne iš kelmo spirtas. 

Danielis pasilenkė ir apglėbė Minę, spustelėjo, pajuto 
minkštą jos kūną. Blicas viauktelėjo ir šoko ant jų, pamėgino 
išskirti. 

— Tu tikras kvailiukas pavyduolis, — šiurkščiai tapšnodama 
per galvą pasišaipė iš šuns Minė. 

Atėjo laikas. Danielis šypsodamasis pabučiavo ją į šlapią 
skruostą, paglostė stačią Blico ausį ir iškeliavo. 


Šefildo universitete dauguma naujų draugų buvo vyresni, prieš 
metus baigę mokyklą, bet, kad ir kaip keista, Danielis jautė- 
si už juos brandesnis. Jis įstojo į futbolo komandą ir bėgikų 
klubą, tad eidavo išgerti.su draugais iš abiejų grupių. Kerola 
Ana liko Bramptone, jie susitikdavo per atostogas, kai Danielis 
grįždavo į sodybą, bet universitete jis miegojo su kitomis mer- 
ginomis. Kerolai Anai apie tai nepasakojo, o ji pernelyg gerai 
pažinojo Danielį, kad kamantinėtų. 

Antro kurso pradžioje viena iš merginų, su kuriomis jis 
miegojo, pastojo ir pasidarė abortą. Tuo metu jis nuomojosi 
kambarį bute Eklšolo kelyje ir kartu su ja nuvažiavo į Don- 
kasterį atlikti procedūros. Abiem buvo baisu, paskui mergina 

kraujavo ir kentė skausmus. Danielis rūpinosi ja, bet po kelių 
savaičių viskas užsimiršo. 

Danielis nežinojo, ar šis įvykis jį privertė vėl prisiminti mo- 
tiną — tikrą savo motiną, bet išlaikęs antro kurso teisės egza- 
minus jis paskambino į Niukaslo socialinės tarnybos skyrių ir 
paprašė pakviesti Trisiją. Jam buvo pranešta, kad Trisija nebe- 
dirba skyriuje nuo 1989 metų. 

Danielis prisiminė, kad jam buvo pasakyta, jog sulaukęs 
aštuoniolikos turės teisę susirasti motiną. Nors ji mirė, jam 
rūpėjo išsiaiškinti, kaip tai įvyko ir kur jos kapas. Nusprendė 
dar kartą nuvažiuoti į Niukaslą ir ten pamėginti išsiklausinėti 
apie mamos mirtį. Kita vertus, jis troško grįžti namo. Jis ne- 
pasakojo Minei, ką ketina daryti, nes žinojo, kaip ji nuliūstų. 
Nenorėjo jos skaudinti, bet, būdamas toli nuo Bramptono, jau- 
tėsi pajėgesnis atlikti, ką užsimojęs. Jis tris kartus skambino į 
socialinę tarnybą, kol galiausiai rado jam galintį padėti žmogų. 


— Sakote, Danielis Hanteris. 

— Tikrai taip. 

— O biologinė jūsų motina buvo Samanta. 1988 metais jus 
įvaikino Minė Florencija Flin? 

— Mhm. 

Socialinė darbuotoja buvo Margareta Bentli. Iš balso atrodė 
pervargusi, tarsi tie keli žodžiai iš jos būtų atėmę paskutines jėgas. 

— Apie jūsų mamą radau tik narkomanų priežiūros specialis- 
tų įrašus, bet pastaruoju metu nieko nėra... 

— Viskas gerai, žinau, kad ji mirusi. Tik norėjau išsiaiškinti, 
kaip ji mirė, galbūt surasti kapą. Žinau, kad ji buvo kremuota. 

— Apgailestauju, bet mes tokios informacijos nesaugome. 
Galite pasiteirauti Niukaslo registrų biure. Jie turės mirties liu- 
dijimą ir pasakys, ar ji buvo kremuota ir ar yra kapas... 

— Hm... paskutinis narkomanų priežiūros specialistų įrašas 
labai blogas? 

— Mums nevalia teikti tokios informacijos. 

— Jūs man nepasakytumėte nieko nauja, — atkirto Danie- 
lis. - Žinau, kad mama vartojo narkotikus. Tiesiog... 

— Na, paskutinis įrašas labai geras. Ji narkotikų nevartojo. 

— Tikrai? Kada tai buvo? 

— 1988 metais, kai jūs buvote įvaikintas. 

— Ačiū, - padėkojo Danielis ir padėjo ragelį. 

Prisiminė paskutinį susitikimą su mama, kaip ji mėgino su- 
sitaikyti su tuo, kas vyksta. Susimąstė, ar mama dėl jo stengėsi 
nevartoti narkotikų; galbūt jį praradusi išsigando ir susiėmė. 
Bet jeigu ji neperdozavo, tai nuo ko tokia jauna mirė? Pagalvo- 
jęs apie jos gyvenimo vyrus jis sukando dantis. 


Kitą rytą Danielis turėjo rašyti atsiskairomąjį darbą, bet sėdo 
į traukinį ir išvyko į Niukaslą. Grįžimas namo keistai džiugi- 
no. Traukiniui sustojus, jis pažvelgė į šiaurę, į Kaugeito rajoną. 
Miestas vis dar atrodė savas ir gerai pažįstamas. Čia jis vaikš- 
čiojo kitaip: nuleidęs galvą, susikišęs rankas į kišenes, bet ir ne- 
galvodamas žinojo, kur eiti. Niukasle jis nebuvo nuo tos dienos, 
kai Minė jį įvaikino. Ėmė džiugus jaudulys ir krėtė šiurpas, lyg 
įsibrovus į svetimas valdas ir kartu grįžus namo. 

Jis nenutuokė, kur yra registrų biuras, bet pasiteiravo cen- 
trinėje bibliotekoje. Biuras buvo Sario gatvėje, ir jis nudrožė 
tiesiai ten. Užrašė visą mamos vardą ir gimimo datą, kaip pri- 
siminė. 

Registrų biuras buvo Viktorijos laikų stiliaus pastate iš 
šviesaus skaldyto smiltainio. Atrodė, kad pastatas nuolankiai 
ištvėrė ilgus niūrius dešimtmečius. Koridoriai buvo kaip bet 
kurios miesto įstaigos, ne per švariausi. Priminė pirmą apsi- 

lankymą universiteto bibliotekoje, pirmą semestrą, kol jis su- 
prato pakankamai žinąs ir turįs teisę čia būti. Danielis vilkėjo 
futbolo marškinėlius ilgomis rankovėmis ir džinsus. Stabtelė- 
jęs ant laiptų susiglostė priekyje peraugusius ir jau į akis krin- 
tančius plaukus. Užsuko į vyrų tualetą, susikišo, paskui vėl 
išsitraukė marškinėlius. Laukdamas eilėje svarstė, kodėl taip 
baiminasi: ar dėl to, kad klausinės apie mirusiąją, ar kad mi- 
rusioji jį pametė. 
Pametė. 


Sulaukęs eilės Danielis priėjo prie langelio. Staiga pasijuto ne- 
reikalingas, ne savo vietoje. Prisiminė ilgus mamos nagus, bar- 
benančius į stalą. 

— Taip? Kuo galėčiau padėti? 

Registratorė buvo jauna. Alkūnėmis atsirėmusi į stalą nusi- 
šypsojo Danieliui. 

— Norėčiau gauti savo motinos mirties liudijimą. 

Užpildęs blankus Danielis luktelėjo ir gavo liudijimą, įdėtą 
į švarų baltą voką. Padėkojęs jaunajai registratorei išėjo. Voką 
išdrįso atidaryti tik išėjęs į lauką, bet net ir ten, judrioje garvėje 
stumdomas praeivių, jautėsi nereikalingas. 

Pinstouno gatvėje stovėjo senamadiška arbatinė, Danielis 
šmurkštelėjo vidun ir užsisakė kavos ir bandelę su kumpiu. 
Antsvorio turintis vyras raudonio išmuštais skruostais kirto 
pyragą su pupelėmis, o dvi moterys vienodomis šviesiai dažytų 
pastirų plaukų šukuosenomis dalijosi cigarete. 

Danielis atsargiai išlankstė dokumentą. Burnoje juto mote- 
rų cigaretės skonį. Širdis daužėsi, tik jis nesuprato kodėl. Žino- 
jo, kad jo mama mirė, numanė kaip, bet vis dėlto jam rodėsi, 
kad bando atskleisti kažkokią paslaptį. Raidės mirguliavo prieš 
akis. Virpančiais pirštais jis vos nulaikė popierių. 

Ji išties mirė perdozavusi narkotikų, kaip sakė Minė. Danielis 
spoksojo į lapą įsivaizduodamas, kaip švirkštas pakyla nuo ma- 
mos rankos, kaip atsileidžia mėlynas guminis turniketas — tarsi 
virš uolos pasileistų susikibusios rankos. 

Akys vis peržiūrinėjo skaičius: gimė 1956 metais, mirė 1993 
metais, trisdešimt septynerių. 


Jis nustūmė bandelę, paliko kavą, nulėkė atgal į registrų biurą 
ir žengdamas per kelis laiptus užlipo viršun. Kaip tik prasidėjo 
pietų pertrauka. 
Danielis prasibrovė prie stalo. Jauna jį aprarnavusi moteris 
šūktelėjo: 
— Atsiprašau, mes užsidarome pietų. Gal galėtumėte ateiti 
vėliau? 
— Tik norėjau paklausti... vieną klausimą, prisiekiu, tik vieną. 
Ji šyptelėjo ir grįžo prie stalo. 
— Turėsiu nemalonumų. 
Jos akys žibėjo. 
Danielis stengėsi žaisti jos žaidimą, nors knietėjo ją papurtyti. 
— Labai ačiū, jūs nuostabi. 
Registratorė nuleido ir pakėlė blakstienas. 
— Tik norėjau, kad patikrintumėte... Liudijime įrašyti 1993 
metai, bet mano mama mirė vėliausiai 1988 metais. 
— Tikrai? Keista. 
— Gal galėjote suklysti? — jausdamas, kaip iš siaubo plečiasi 
akys, bet vis vien stengdamasis nusiraminti, paklausė Danielis. 
— Na ne... Juk tai oficialus jūsų mamos mirties liudijimas. 
Jūs tikras, kad ji mirė 1988-aisiais? 
— Taip... — tarė jis. Paskui pasitaisė: — Ne... 
— Tai manau, kad įrašas teisingas. 
— Kaip man sužinoti, ar yra jos kapas? 

— Turite nueiti į savivaldybę. 

Mergina šyptelėjo, atsiprašomai papūtė lūpas. Danielis ap- 
sigręžė ir išpėdino. Lauke pamatė, kad liudijimas jo rankoje 
suglamžytas, nors jis neketino to daryti. 


Danielis luktelėjo, kol atsidarė savivaldybės kabinetai. Pilvas 
urzgė, gurguliavo, bet jis nekreipė dėmesio. Dešimt minučių 
pasėdėjo ant laiptų, tada apėjo kvartalą ir grįžo. Tris kartus 
perskaitė iškabą, skelbiančią, kad nuo pirmos iki antros savi- 
valdybė uždaryta. 

Po pietų pertraukos jį nukreipė į gedėjimo tarnybą, ten jam 
teko dvidešimt minučių palaukti, nors buvo pirmas eilėje. 

— Norėčiau sužinoti, ar yra mano mamos kapas. Manau, ji 
buvo kremuota... turiu jos mirties liudijimą. 

— Kokia jos pavardė? 


Danielis laukė ant plastikinės kėdės, skausmingai traukė 
skrandžio raumenis. Užmiršo universitetą. Niekas kitas jam 
neberūpėjo. 

Manė, kad teks pildyti daugiau blankų, parodyti asmens 
dokumentą ar pratuštinti piniginę. Moteris grįžo po poros mi- 
nučių. Pranešė, kad kremuotųjų sąrašuose jo motinos pavardės 
nėra. Ji dar kartą patikrino ir sužinojo, kad Danielio motina 
palaidota Džesmondo kelio kapinėse. 

Danielis manė padėkojęs jai, bet moteris garsiai paklausė, 
ar jis gerai jaučiasi. Jis stovėjo pirštais įsitvėręs stalo, saujoje 
gniauždamas mirties liudijimą. 


Nuo Džesmondo kelio Danielis išvydo kapines. Susiprotėjo 


nupirkti gvazdikų ir dabar juos nešėsi įvyniotus į celofaną, žie- 
dais žemyn. 

Prieš jį vėrėsi vartai: raudona smiltainio arka, graži ir tuo 
pat metu bauginanti. Danielis pastovėjo spardydamas nuo 
kelio akmenėlius. Pasijuto traukiamas į raudoną arką, o įėjus 
apėmė stiprus poreikis žengti gilyn. Nenumanė, kur ji palai- 
dora, ar pavyks ją rasti, bet įėjęs pajuto, kaip jį užliejo slogi 
ramybė. Širdis tuksėjo tyliai. Jis vaikščiojo nuo kapo prie kapo, 
ieškodamas jos pavardės. Ieškojo metodiškai, kruopščiai, ne- 
nusivildavo ir kitoje eilėje neradęs išraižyto jos vardo, iš anksto 
neapsidžiaugdavo pastebėjęs kapą su panašia pavarde. 

Galiausiai, jau po ketvirtos valandos, surado ją. „Samanta 
Džeraldinė Hanter. 1956-1993. Ilsėkis ramybėje.“ 

Jis pastovėjo, tada atsiklaupė, pro džinsus juto drėgną žolę. 
Nušluostė nuo marmuro nesenus lietaus lašus, įsivaizduoda- 
mas po savimi smulkius jos kauliukus. Gvazdikus paguldė prie 
kryžiaus. 

1993-ieji. Ji mirė vos prieš kelis mėnesius. Išmušus paskuti- 
niajai, jis tikriausiai buvo vos už valandos kelio. Būtų galėjęs 
nuvažiuoti, padėti jai, bet ji mirė nežinodama, kad jis netoliese. 
Tais metais, kai prarado jį, mama nevartojo narkotikų. Danie- 
lis spėliojo, ar ji siekė jį susigrąžinti. Aštuonioliktas gimtadie- 
nis atėjo ir praėjo. Veikiausiai ji prarado viltį. Turbūt pamanė, 
kad jis turi kitą šeimą ir jos nebeprisimena. 

Kažkas nupirko jai antkapį, išrinko baltą marmurą ir su- 
galvojo žodžius. Jis prisiminė mirties liudijime įrašytą pavardę: 
„Pranešė Maiklas Parsonsas.“ Danielis prisiminė visus vardus 
ir veidus, šmėkštelėjusius mamos gyvenime. Nunarino galvą. 
Oras strigo gerklėje, bet pravirkti jis negalėjo. Širdgėla buvo 
maža ir trapi. Susipynusi su daugybe kitų dalykų. Nematomi 
paukščiai čiulbėjo taip garsiai, kad net kurtino. 

Danielis atsistojo. Galvą pervėrė aštrus skausmas. Nusigrę- 
žęs jis išdūlino iš kapinių, po ilgų ir kantrių ieškojimų ryžtin- 

gai gurgždindamas skaldą. Ryški saulė spigino akis. Raume- 
nys buvo įsitempę, Danielis pajuto, kaip tarp menčių nuriedėjo 
šaltas prakaito lašas. 

Prisiminė dieną, kai Minė jam pranešė apie mamos mirtį. 
Taip stipriai sučiaupė lūpas, kad net žandikaulį suskaudo. 

Jis grįš į Bramptoną ir nudės ją. 

Danielis įeidamas kyštelėjo leidimą Centrinio teismo sargybi- 
niams. Šiandien pirma gynybai skirta diena. Iškeltu smakru jis 
nužygiavo į tryliktą salę, liepdamas sau abejones kol kas atidėti 
į šalį. Suvokė, kad pirmą kartą per visą profesinės veiklos laiką 
išties bijo pralaimėti. Jis nekentė Sebastiano šeimos, nerimavo, 
kad vaikui reikės grįžti į tą materialinės gerovės ir emocinio 
nepritekliaus pasaulį, bet mintis, kad Sebastianas gali atsidurti 
už grotų, teisėtvarkos sistemoje, dar labiau gąsdino. Nors ir 
sumanus, vaikas dar nesuvokė, kad spauda jį pavertė pabaisa ir 
koks sunkus bus gyvenimas, jeigu jį pripažins kaltu. Danielis 
stengėsi apie tai negalvoti. Kliovėsi Irenos gebėjimais. Po per- 
nykštės jųdviejų nesėkmės Tairelio teisme ji dar nebuvo pralai- 
mėjusi bylos. 


— Milorde, kviečiu Aleksandrą Bierdą. 

Bierdas, regis, jaudinosi taip pat, kaip tada, kai Danielis 
lankėsi jo biure. Psichologas prisiekdamas pasilenkė per arti 
mikrofono ir krūptelėjo išgirdęs savo balsą. 

Irena dalykiškai pradėjo pagrindinę savo apklausą. Plačiai 
nusišypsojo Bierdui, gestais pasveikino teismo dalyvius ir pa- 
prašė psichologą pasidalyti mintimis apie Sebastianą. 

— Daktare Bierdai, 2010 metų rugsėjį jūs du kartus tyrėte 
Sebastianą. Tiesa? 

— Tiesa. 

— Norėčiau, kad trumpai apibūdintumėte, koks jums pasi- 
rodė Sebastianas. 

Bierdas pasilenkė prie mikrofono, švelniomis rankomis 
spausdamas liudytojų pulto briauną. 

— Jei kalbėsime apie intelektą, man jis pasirodė itin protingas. 
Intelekto koeficientas siekia 140, ir tai neabejotinai byloja apie 
aukštą intelektą, tiesą sakant, beveik genialumą. Jis išties itin gabus. 

— Ką sužinojote apie Sebastiano emocinę brandą ir gebėjimą 
perprasti sudėtingus procesus, pavyzdžiui, teismo procesą? 

— Na, Sebastianas, regis, tik trumpai geba sutelkti dėmesį, 
ir tai gali būti susiję su aukštu intelektu. Pastebėjau, kad jis 
linkęs į emocijų proveržius, įprastesnius mažesniems vaikams. 

— Klausinėjote jį apie nusikaltimą. Kokia jūsų nuomonė apie 
Sebastianą pateiktų kaltinimų atžvilgiu? 

— Sebastianas supranta, kas gera, o kas bloga. Jis žino, kuo 
yra kaltinamas, ir įsitikinęs tvirtina esąs nekaltas. 

— Ar aptarėte, kas vyko nusikaltimo dieną? 

— Taip, aptarėme, mėginome žaisdami suvaidinti tos dienos 
įvykius. Apskritai jis man atrodė visiškai nuoseklus. Jis aiškiai 
suvokia, kas moralu, ir kelis kartus tikino esąs nekaltas. 

— Ar, žinodamas jo protinius gebėjimus, manote, kad Sebas- 
tianas supranta nusikaltimo, kuriuo yra kaltinamas, sunkumą? 

— Be abejo. Jis gerai žinojo, kokia bausmė gresia už tokį nu- 
sikaltimą, bet jautėsi nesuprastas. Mes kelis kartus įvairiais 
būdais aptarėme rugpjūčio aštuntos dienos įvykius: sekėme 
pasaką, žaidėme lėlėmis, jis atsakinėjo į mano klausimus, bet 
berniukas visą laiką buvo nuoseklus. 

— Ačiū, pone Bierdai. 

Prieš atsisėsdama Irena linktelėjo Danieliui. Gordonas Džoun- 
sas pakilo ir šiek tiek pastovėjo. Visi stebėjo, kaip jis atsiverčia 
sąsiuvinį ir bando jį pasidėti ant pulto, kad nenukristų. Salėje 
trūko oro, ir Danielis mažumėlę atsilaisvino kaklaraištį. Gynyba 
prasidėjo gerai, Irena atrodė atsipalaidavusi, bet Danielis ne be 
priežasties nerimavo dėl tolesnių parodymų. Sebastianas prarado 
susidomėjimą. Tabalavo kojomis ir kartais įspirdavo Danieliui. 

— Pone Bierdai, pora klausimėlių, — kryžminę apklausą pra- 
dėjo Džounsas. — Ataskaitoje minite, kad mokyklos psicholo- 
gas Sebastianui diagnozavo Aspergerio sindromą? 

Sebastianas pasilenkė, norėdamas kažką pašnibždėti, bet 
Danielis ištiesė ranką ir jį nutildė. 

— Taip, mokyklos įrašuose yra psichologo diagnozė. Aš su ja 
nesutinku. 

— Vis dėlto manote, kad jam yra... — Džounsas demonstra- 
tyviai nusileido akinius ant nosies galo, suraukė nosį, nuleido 
lūpų kampučius ir perskaitė: — netipiškas plataus masto raidos 
sutrikimas? 

Bierdas nusišypsojo ir linktelėjo. 

— Kitaip tariant, netipiškas autizmas. Iš tiesų tai yra bendra 
diagnozė visiems, kuriems nebūdingi įprasti Aspergerio sin- 
dromo, tiksliau autizmo, simptomai. 

— Aišku. Gal galėtumėte paprastai paaiškinti, kas yra tas... 
čė... netipiškas plataus masto raidos sutrikimas ir ką jis turi 
bendra su ankstesne diagnoze? 

— Paprastai tariant, tai reiškia, kad Sebastianui būdingi kai 
kurie Aspergerio sindromo bruožai, bet ne visi... Tiesą sakant, 
jam puikiai sekasi kai kuriose srityse, kurios turėtų kelti sun- 
kumų, jeigu jis sirgtų tikru Aspergerio sindromu. 

— Suprantu. Aspergeris — tai autizmas, kuriam būdingas 
aukštas intelektas, tiesa? 

— Tiesa. 

— O kokie simptomai tipiški vaikams, turintiems Asperge- 
rio sindromą? 

— Na, paprastai jie susiduria su sunkumais trijose pagrindinė- 
se srityse: bendravimo, socialinės sąveikos ir gebėjimo įsijausti. 

Atsistojo Irena. 

— Milorde, abejoju, ar tai svarbu. Koks mano kompetentin- 
go bendradarbio klausimų tikslas? 

— Milorde, mes teisėtai bandome išsiaiškinti, ar sutrikimo, 
nuo kurio galbūt kenčia berniukas, padariniai nėra susiję su 
nusikaltimu. 

— Tęskite, — leido Beronas. - Manau, tai svarbu. 

— Ką tik išvardijote tris sritis, kuriose kyla sunkumų dėl As- 
pergerio sindromo kenčiantiems vaikams — gal galėtumėte pa- 
aiškinti plačiau? — Džounsas paragino Bierdą. 

— Na, žmonėms, turintiems Aspergerio sindromą, gali būti 
būdingas įvairus elgesys. Kartais jiems kyla sunkumų patekus į 
socialines situacijas. Dažnai tai pasireiškia draugystės troškimu 
ir negebėjimu jos išsaugoti. Neretai kyla pernelyg didelis susido- 
mėjimas viena tema... Tokiems žmonėms sunku perprasti emo- 
cinį kitų atsaką. Be to, jiems dažnai keblu integruoti jutimus — 
pavyzdžiui, jie gali pernelyg jautriai reaguoti į stiprius garsus. 

Irena vėl atsistojo. 

— Milorde, turiu paprieštarauti. Liudytojas teigia, kad mano 
klientui mėra Aspergerio, taigi abejoju, ar svarbu tyrinėti šio 
sindromo simptomatologiją. 

— Panele Klark, liudytojas patvirtino, kad kaltinamajam bū- 
dingi kai kurie Aspergerio sindromo bruožai, taigi mes išklau- 
sysime jo parodymus kaip šių bruožų paaiškinimą. 

Irena atsisėdo. Danielis ją stebėjo. Jos pečiai nuo įtampos 


buvo pakelti. 

— Ačiū, milorde, — tarė Džounsas. — Tai sakykite, daktare 
Bierdai, ar Sebastianas pasižymi kokiu nors Aspergerio sindro- 
mui būdingu elgesiu, ar jam kyla atitinkamų sunkumų? 

— Taip, kai kas jam būdinga, bet ne viskas. 

— Pavyzdžiui, pernelyg didelis susidomėjimas viena tema? 
Ar pastebėjote, kad Sebastianas itin domėtųsi kokiu nors vie- 
nu dalyku?.. 

Bierdas išraudo. Dirstelėjo į Ireną. 

— Daktare Bierdai? 

— Na, pastebėjau, kad jį užvaldžiusi viena tema... Tik neži- 
nau, ar tai galima pavadinti per dideliu susidomėjimu. Turė- 
čiau ilgiau jį tirti. 

— Aišku... Kas, jūsų manymu, užvaldė Sebastianą? 

Išgirdęs tokiu rimtu tonu tariant savo vardą, Sebastianas 
išsitiesė. Pažvelgė į Danielį ir nusišypsojo. 

— Tai būtų galima pavadinti liguistu smalsumu. 

— Kam? Kuo gi jis liguistai domisi? 

— Jis atrodė labai susidomėjęs krauju, mirtimi, žaizdomis. .. 
Nesu tuo tikras, turėčiau ilgiau stebėti jo elgesį. Tik norėčiau 
pacituoti mūsų pokalbį apie jo mamos persileidimą. 

— Kodėl jums tai sukėlė nerimą? 

Irena pašoko. 

— Milorde, turiu prieštarauti: mano bendradarbis į liudytojo 
lūpas įdeda savo žodžius. Ponas Bierdas tikrai nesakė, kad jam 
tai kelia nerimą. 

Džounsas linktelėjo Irenai ir kitaip suformulavo klausimą: 

— Pone Bierdai, sakykite, ką atskleidė pokalbis apie mamos 
persileidimą. 

— Na, jo žinios man pasirodė išsamesnės, nei būtų galima ti- 
kėtis, šiek tiek nederamos tokio amžiaus vaikui... Bet tai tikrai 
nėra galutinė išvada. 

Danielis matė, kaip Irena įnirtingai rašosi į bloknotą. Žino- 
jo, kad per kryžminę apklausą ji grįš prie šios temos. 

— Supratau, tai 26 galutinė išvada. Papasakokite apie Sebas- 
tiano gebėjimą bendrauti. 

— Regis, jam kyla bendravimo ir sąveikos su aplinka sun- 
kumų... 

— Vis dėlto jūs nediagnozavote Aspergerio, o pasirinkote... — 
Džounsas perkreipęs veidą vėl perskaitė iš savo užrašų: — ne- 
tipišką plataus masto raidos sutrikimą. Mano, nespecialisto, 
akimis, jis atrodo tinkamas vaiko, kenčiančio nuo Aspergerio 
sindromo, pavyzdys. Kodėl manote kitaip? 

— Na... Sebastianas turi socialinę vaizduotę... Ne šiaip 
gebėjimą, tikrą talentą. Ypač tai atsiskleidė per vaidmenų 
žaidimą. Tai, kad jis neturi šio vieno iš pagrindinių Asper- 
gerio sindromo požymių, man neleido sutikti su ankstesne 
diagnoze. Tačiau manau, kad jam būdingas netipiškas raidos 
sutrikimas. 

— Kas gi ta socialinė vaizduotė? 

— Iš esmės tai gebėjimas įsivaizduoti įvairių galimų situaci- 
jų - ypač socialinių — padarinius. Daugelis dėl Aspergerio sin- 
dromo kenčiančių žmonių yra kūrybingi, bet įprastas šios bū- 
klės simptomas yra negebėjimas įsivaizduoti įvairių pateiktos 
situacijos padarinių arba... numatyti, kas įvyks vėliau. Dažnai 
jiems sunku suprasti, ką žino kiti. 

— Aišku, — Džounsas stovėjo išsitempęs, demonstravo savo 
mantiją ir žiūrėjo tiesiai į prisiekusiuosius. — Sakykite, pone 
Bierdai, ar geram melagiui svarbu turėti socialinę vaizduotę? 

Danielis sulaikė kvapą. Tardamas „melagiui“, Džounsas 
pakėlė balsą. Danielis apsidairė. Salėje nutilo šnaresiai ir mur- 
mesys. Bierdas sunkiai nurijo seiles. Danielis matė, kaip jo 
žvilgsnis nukrypo į Ireną. 

— Daktare Bierdai? — paragino Džounsas. 

— Na, žinoma, jei melas sudėtingas, jei reikia įsivaizduoti pa- 
darinius, tuomet socialinė vaizduotė labai svarbi... Vis dėlto 
norėčiau pabrėžti, kad žmonės, turintys Aspergerio sindromą, 
dažnai nemoka meluoti. 

— Bet, pone Bierdai, — grobuoniškai šypsodamasis tarė 
Džounsas, - jūs ką tik sakėte, kad Sebastianui nebūdingas As- 
pergerio sindromas, nes jis pasižymi gebėjimu... netgi :a/en- 
tu... įsivaizduoti socialines situacijas. Kaip tik tai jam galėjo 
padėti įtikinamai meluoti apie mažojo Beno Stoukso žmogžu- 
dystę. Argi ne taip? 

— Aš... manau, kad netipiškas raidos sutrikimas būtų tiks- 
lesnė diagnozė... Negaliu kalbėti apie... 

— Daktare Bierdai, ar galima teigti, kad vaikai, turintys As- 
pergerio sindromą, ir tie, kuriems diagnozuotas lengvesnis ne- 
tipiškas autizmas, dažnai yra linkę į smurtą? 

— Na, aš... 

Irena atsistojo. Danielis susinėrė pirštus. 

— Milorde, vėl norėčiau suabejoti to svarba... Liudytojas 
išsako savo, kaip specialisto, nuomonę apie mano kliento psi- 
chologinę būseną. Mes neturime laiko apibendrinimams... 

— Galbūt, panele Klark, bet liudytojas gali atsakyti... Kaip 
specialistas, jis turi teisę paaiškinti, kuo jūsų kliento psicholo- 
ginė būsena susijusi su... bendra diagnoze. 

— Na... — lemeno Bierdas, — vaikus, kurie serga netipišku 
autizmu ir kuriems būdingas Aspergerio sindromas, lengviau 
išvesti iš kantrybės, jie labiau linkę pratrūkti, palūžti, niršti ar 
smurtauti. 

— Suprantu... niršti ar smurtauti, - kreipdamasis į prisieku- 
siuosius pakartojo Džounsas. - Ar vaikams su šiais simptomais 
stinga... atjautos? 

— Sutrikimas apima platų spektrą, bet... Taip, tai paprastai 
būdinga agresyviems vaikams... jie gana dažnai nejaučia, tiks- 
liau, nesupranta kitų kančių. 

— Ačiū, pone Bierdai, - tarė Džounsas. 

Džounsas atrodė patenkintas savimi. 

— Gal galėčiau, milorde, - vėl stodamasi paprašė Irena. 

Teisėjas Beronas pritariamai pamojo pirštais. 

— Daktare Bierdai... nekalbėkime apibendrintai, bet sutel- 
kime dėmesį į Sebastianą. Ar jūsų, kaip specialisto, nuomone, 
tuos du kartus, kai buvote susitikę, jis elgėsi agresyviai arba 
veidmainiavo? 

— Ne, to nepastebėjau; negalėčiau sakyti, kad jam tai bū- 
dinga. 

— Supratau. Teigiate, kad Sebastianas, jūsų nuomone, ken- 
čia dėl Aspergerio sindromo spektro sutrikimo — netipiško pla- 
taus masto raidos sutrikimo. Ar jis dažnas? 

— Labai. 

— Taigi tikėtina, kad daugeliui sveikų, sveiko proto suaugė- 
lių mūsų visuomenėje būdingi šie neryškūs Aspergerio sindro- 
mo bruožai? 

— Taip, žinoma, nors neįmanoma pasakyti, kiek jis dažnas; 
net ir dabar šis sutrikimas dažnai lieka nediagnozuotas. 

— Taigi ir kitiems žmonėms teismo salėje, ne tik kaltinama- 
jam, gali būti būdingas netipiškas plataus masto raidos sutri- 
kimas? 

— Visiškai įmanoma. 

— Prisiekusieji, netgi baristeriai, solisitoriai ir teisėjas šioje 
teismo salėje gali kęsti dėl šio sutrikimo? 

Jos žodžiai buvo sukrečiantys, ir Danielis dirstelėjo į Bero- 
ną. Senukas raukėsi, bet nieko nesakė. 

— Taip, tai... įmanoma. 

— Ar tai nekelia nerimo? Ar netipiškam autizmui nebūdin- 
gas polinkis nusikalsti ir smurtauti? 

— Tikrai ne. Tik kai kuriais ribiniais sutrikimo atvejais žmo- 
gus gali būti labiau linkęs susierzinti ir pratrūkti. 

— Ačiū už patikslinimą. 

Danielis stebėjo, kaip Irena peržvelgė pastabas, užsirašytas 
Džounso apklausos metu. 

— Kalbėdamas apie neva /igwistą kaltinamojo susidomėjimą, 
kaip pavyzdį pateikėte jo pasakojimą apie mamos persileidi- 
mą. Šešiasdešimt trečiame jūsų bylos puslapyje ketvirtoje pa- 
straipoje užrašytas minėtas pokalbis. Kurie Sebastiano žodžiai 
jums pasirodė liguisti ar nederami jo amžiui? 

— Apstulbau, kokias biologines detales jis įsidėmėjo: tikslų 
vaisiaus amžių, įsčių traumą ir jos padarinius motinos vaisin- 
gumui. Jis vaizdingai apibūdino kraujavimą... 

— Daktare Bierdai, niekaip nesuprantu, kodėl tai priskiria- 
te prie sutrikimų. Mano klientas laukė broliuko. Buvo trečias 
nėštumo semestras, ir jis, tikėtina, per mamos pilvą juto ma- 
žylio judesius — tiesą sakant, jis apie tai pasakojo. Neabejoju, 
žinote, kokie klausimai kyla vaikams, susidūrus su tokia pa- 
tirtimi — biologiniai klausimai. Žinote, kad kūdikis žuvo per 
nelaimingą atsitikimą namie... - Irena nutilo. Danielis svarstė, 
kodėl ji parinko tokius žodžius. — Argi jums neatrodo supran- 
tama, kad vaikas, savo namuose matęs, kaip jo mama parkrito 
ir patyrė vėlyvą persileidimą, gali, kaip sakote, tuo... liguistai 
domėtis? Argi tai nėra didžiulė trauma berniukui ir jo šeimai? 

— Išties tai logiškas paaiškinimas. Anksčiau atsakinėjau į 
bendrus klausimus apie sutrikimą, nekalbėjau konkrečiai apie 
Sebastiano atvejį. 

— Ačiū, — pergalingai padėkojo Irena. — Taigi, ar, įvertinęs kal- 
tinamąjį, manote, kad Sebastianas galėjo įvykdyti šį nusikaltimą? 

Bierdas parylėjo, prieš atsakydamas gerai pasvėrė žodžius. 
— Ne, nemanau, kad jis galėtų nužudyti. 
— Ačiū, pone Bierdai. 


Teismas išėjo pietauti, ir Sebastianas buvo nuvestas žemyn. 
Danielis vienas vaikštinėjo Centrinio teismo koridoriais, 
glostydamasis plaukus. Niršo ant savęs. Iš anksto būgšta- 
vo dėl Bierdo parodymų, o dabar krimtosi, kad visko iki 
galo neapgalvojo. Pirmąjį jų liudytoją prokuratūra sugebė- 
jo palenkti į savo pusę, bet Irena atitaisė padėtį. Danielis 
mėgino ją sugauti išeinančią iš salės — norėjo pasveikinti 
susigrąžinus liudytoją, — bet jai reikėjo su savo mokiniu 
aptarti kitą bylą. 

Danielis nesijautė alkanas. Įmetė kelias monetas į gėrimų 
automatą ir vietoj pietų pasirinko kavą. Belaukdamas pajuto, 
kaip į žastą įsikirto nagai, ir atsigręžęs išvydo vos ne apsia- 
šarojusią Šarlotę. Ji patvirtino Sebastiano alibi žmogžudystės 
dieną nuo trečios valandos ir po pietų turėjo liudyti. 

— Danieli, nežinau, ar sugebėsiu, — guodėsi ji. - Aš bijau žo 
vyro — jis visus sudrasko į skutus. Bijau, kad suklupsiu.... 

Danielis suprato, kad ji turi omeny Džounsą. 

— Jums tikrai pavyks, —- ramino ją Danielis. Kalbėjo žemu, 
bemaž griežtu balsu, nes nenorėjo, kad Šarlotė palūžtų, ir 
nuojauta jam liepė nenuolaidžiauti. - Atsakinėkite trumpai, 
kaip aptarėme su Irena. Kalbėkite, ką žinote, ir nieko daugiau. 
Atminkite, teisia ne jus. 

— Mano sūnų. Matau, kaip jie žiūri į mane, lyg būčiau ko- 
kio... pabaisos motina. 

— Apie tai nė negalvokite. Jis nekaltas, ir mes tai įrodysime, 
bet tam reikia jūsų. /žs mums reikalinga, kad laimėtume. Jūs 
Sebastiano motina, ir jam būtina, kad jį palaikytumėte. 

Danielis tai pakartojo du sykius. Norėjo supurtyti Šarlotę. 
Suprato, koks jausmas turėti motiną, priklausomą lyg kūdikis, 
negalinčią apginti vaiko. 

Šarlotė pakėlė galvą į aukštą Centrinio baudžiamojo teismo 
skliautą, tarsi jo platybėse ieškotų atsakymo. Kai vėl nuleido 
galvą, jos akys buvo sklidinos ašarų; jas greitai nusibraukė jau 
pajuodusia nosine. Danielis prisiminė, kaip jos nagai lietė jo 
pilvą. Pažvelgęs į ją pajuto tokį stiprų pasibjaurėjimą ir gailestį, 
kad turėjo nusigręžti. 

— Šarlote, jūs tai galite, — tarė jis. — Sebastianas jumis kliaujasi. 


Iškviesta Šarlotė atrodė rami, bet Danielis sulaikęs kvapą stebė- 
jo, kaip ji žingsniuoja prie liudytojų pulto. Pro švarko rankoves 
buvo matyti alkūnių apybrėžos. Sebastianas pasilenkė, rankas 
ištiesė ant stalo, lyg mėgintų ją pasiekti. Šarlotė atsikrenkštė 
ir gurkštelėjo vandens. Iš tolo atrodė gležna, bet stulbinamai 
graži, bruožai taisyklingi, akys didžiulės. 

Irena pagrindinę apklausą pradėjo šiltu, kasdienišku tonu. 
Alkūne pasirėmusi į pultą ji švelniai, draugiškai kreipėsi į Šar- 
lotę, nors moterys buvo tik trumpam susitikusios. 

— Keli klausimėliai... Gal galėtumėte papasakoti, ką prisi- 
menate iš šių metų rugpjūčio aštuntosios? 

- Taip, — Šarlotė iš pradžių kalbėjo tyliai, paskui įgijo pasi- 
tikėjimo savimi. — Tądien prastokai jaučiausi. Vyras buvo už- 
sienyje, ir, sutaisiusi Sebastianui pietus, nusprendžiau prigulti. 

— Ką tą dieną veikė Sebastianas? 

— Na, man gulint jis išėjo į lauką pažaisti. 

— Ar žinote, kur jis žaidė? 

— Paprastai jis žaidžia prie gatvės, kartais su kaimynų vai- 
kais, bet net jei nueina į parką, aš jį dažniausiai matau pro 
antro aukšto miegamojo langą — parkas visai netoli. 

— Ar tą dieną stebėjote jį žaidžiantį? 

— Ne, gulėjau. Skaudėjo galvą. 

— Kada Sebastianas grįžo namo? 

— Prieš trečią. 

— Jūs tuo tikra? 

— Tikrų tikriausia. 

— Ar grįžęs namo jis atrodė koks nors kitoks, galbūt labai 
purvinas. Ar ant jo drabužių buvo matomų dėmių? 

— Ne daugiau nei paprastai, — Šarlotė leido sau šyptelėti. — 
Jis mažas berniukas, dažnai grįžta purvinas. Ir tądien nebuvo 
kitoks. 

— Ojo elgesys? Ar Sebastianas atrodė sunerimęs, susijaudinęs? 

— Ne, visiškai ne. Mes kartu užkandome ir pasižiūrėjome 
televizorių. 

— Ačiū. 

Irena linktelėjo ir atsisėdo. 

Danielis atsiduso ir pasilenkė prie Sebastiano. 

— Viskas gerai? —- pašnibždom paklausė berniuko. 

— Neleisk jam skriausti mamos, — neatsigręždamas irgi pa- 
šnibždom atsakė Sebastianas. 

— Nesijaudink, — ramino jį Danielis, nors ir pats gerokai ne- 
rimavo dėl Džounso kryžminės apklausos. Žinojo, kad Šarlotė 
didelio spaudimo neištvers. 


Džounsas prieš prašnekdamas išspaudė šypsenėlę. Šarlotė try- 
nėsi kaklą, žvilgsnis baugščiai krypo į viešąją galeriją. 

— Ponia Krol, ar jūs nuolat vartojate gydytojo išrašytus vaistus? 

Šarlotė atsikrenkštė ir atsakė: 

— Taip... Man sunku užmigti, be to, kamuoja... nerimas, 
todėl gana dažnai vartoju... ėė... diazepamą, beta blokatorius, 
o naktimis, kai negaliu užmigti, išgeriu... termazepamo. 

— Aišku, neblogas kokteilis. Ar rugpjūčio aštuntą dieną var- 
tojote, pavyzdžiui... diazepamo)? 

— Tiksliai neprisimenu, bet veikiausiai taip. Dažniausiai jo 
išgeriu, kad nusiraminčiau. 

— Taigi pripažįstate rugpjūčio aštuntą, kai jūsų sūnus išėjo 
žaisti, išgėrusi raminamųjų, o dabar prisiekusi liudijate, kad jis 
tikrai grįžo prieš trečią? 

— Taip, aš atsiguliau, bet tądien nemiegojau. Prastai jaučiausi, 
man tik reikėjo nusiraminti. Girdėjau, kaip apie tris grįžo Se- 
bastianas, tada paruošiau valgyti. Nebuvau užmigusi. Tikrai ne. 
Jaučiausi pernelyg... įsitempusi. Žinau, kada jis grįžo. 

— Ponia Krol, ar jūs mylite savo sūnų? 

— Žinoma, myliu. 

Mamai kalbant, Sebastianas vėl ištiesė rankas virš stalo. 
Danielis pastebėjo, kad jis šypsosi mamai kitoje salės pusėje. 

— Ir bet ką padarytumėte, kad tik jį apsaugotumėte? 

— Viską, kas mano galioje, — Šarlotė žvelgė tiesiai į Sebas- 
tianą. 

— Kai pirmadienį į namus atvyko policija, jų žiniomis, jūs 
kietai miegojote. Buvote taip... išsijungusi, kad nė nepastebėjo- 
te, kaip sūnus buvo išvežtas į policijos komisariatą, tiesa? 

— Taip, tą dieną aš miegojau. Nerimas dažnai kaupiasi, ir 
pirmadienį jaučiausi išsekusi. O sekmadienį buvau budri ir ži- 
nau, kada grįžo sūnus. 

— Liudytojas teigia daug vėliau tą popietę matęs Sebastianą 
Barnardo parke besimušantį su žuvusiuoju. Iš tiesų jūs mė me- 
nutuokiate, kada jūsų sūnus grįžo. Tą dieną buvote apkvaitusi 
ir nenuovoki. 

— Netiesa. Galbūt jis matė ką nors kitą. Žinau, kad tą dieną 
nemiegojau. Buvau apimta nerimo. Net ir norėdama nebūčiau 
užmigusi. Jis grįžo trečią, tuo esu tikra. 

— Buvote apimta nerimo. Ponia Krol, suprantu, kad jus ka- 
muoja nerimas. Kiek miligramų valiumo išgėrėte rugpjūčio 
aštuntą? 

Šarlotė kostelėjo. 

— Dešimt. Turiu tik dešimties miligramų tabletes. Kartais 
atsikandu pusę, bet tądien išgėriau visą. 

— Ir mes turėtume patikėti, kad jūs, išgėrusi dešimt miligra- 
mų valiumo, buvote sąmoninga ir netgi žinojote kiek valandų? 

— Senokai geriu vaistus nuo nerimo. Dešimt miligramų 
mane nuramina, tik tiek. Galite paklausti gydytojo, mažesnis 
kiekis man net nepadeda. Žinau, kad mano sūnus namo grįžo 
trečią. 

Danielis šyptelėjo ir atsiduso. Džounsas baigė kamantinė- 
ti, ir Šarlotė grįžo į savo vietą. Jos alkūnės atrodė lyg smailūs 
sparnai. Prieš atsisėsdama ji dirstelėjo į Sebastianą ir Danielį. 
Danielis atsigręžė į ją ir lūpomis ištarė: „Jums puikiai pavyko. 


Po pertraukėlės turėjo kalbėti gynybos patologas. Gynyba pra- 
sidėjo ne per geriausiai — Bierdas liudijo ir prokuratūra teigė, 
esą Sebastianui būdingas Aspergerio spektro sutrikimas, bet 
Šarlotė, Danielio manymu, pasirodė puiki liudytoja. Buvo pa- 
vojinga jos prašyti duoti parodymus. Ji pateikė svarų alibi, bet 
nepastovi emocinė būklė ir dėmesingumo stoka kėlė nerimą ir 
Irenai, ir Danieliui. Vis dėlto Šarlotė pasirodė šauniai. Atvirai 
pasipasakojo apie vaistus ir nerimą, ir Danielis juto, kad jos pa- 
rodymai labiau tikėtini už Renkino liudijimą, esą jis matęs be- 
simušančius berniukus, kai Sebastianas tvirtino buvęs namie. 


Po posėdžio susitikusi su juo ir Marku Irena atrodė ne itin 


pasitikinti savimi. Nusimetusi mantiją, ji žingsniavo po dra- 
bužinę, kur stovėjo baristerių spintelės. 

— Dani, man tai neatrodo gana stipru, — skundėsi ji. — Tas 
žioplys psichologas mums pridarė bėdos, - jai kalbant, baltas 
it sniegas apykaklės atvartas plazdėjo lyg pabrėždamas žodžius, 
jos rankos buvo įremtos į klubus, tarp antakių įsirėžusios dvi 
dailios vagelės. - Mums reikia dar ko nors. 

— Galėtume pasikviesti savo medicinos ekspertę, bet, spėju, 
kol kas jos nekliudysi, — tarė Danielis. , 

— Mes palenkėme į savo pusę Votsoną. Jo kapituliacija pavei- 
kesnė už viską, ką galėtų pasakyti ji. 

— Jie nori išgirsti dar vieną žmogų, — tarė Danielis. 

Irena atsigręžė į jį. Akys žvelgė įdėmiai. 

— Turi omeny Sebastianą? Šiuo metu jam niekas neleis kal- 
bėti. Gynyba dar tik prasidėjo. 

— Gal galėtum parašyti oficialų prašymą teisėjui? — pasitei- 
ravo Danielis. 

— Galėčiau, bet jis tikrai nesutiks. Manai, Sebastianas tam 
pasirengęs? 

— Galbūt. 

— Tu įsitikinęs, kad mums tai pagelbėtų? Aš ir pati apie tai 
mąstau. Galbūt, neleisdami jam kalbėti, mes kenkiame pa- 
tys sau. Reikia, kad prisiekusieji jį suprastų, juolab kad pro- 
kuratūra prikaišioja Aspergerį, liguistą smalsumą ir motinos 
priklausomybę nuo vaistų. Jis tyli, tad prisiekusieji turi laisvę 
vaizduotei... 

— Sutinku - jie visi nori išgirsti istoriją iš jo lūpų. Tylėdamas 
jis atrodo kaltas, — tarė Danielis. 

Irena atsiduso. 

— Dieve, eime išgerti. Manau, mums reikia. Ten galėsime 
viską aptarti. Reikės gauti psichologo vertinimą, tada parašy- 
siu prašymą Beronui. 

Aštuntą valandą Grėjaus restorane prie Tilto baro jie gurkš- 
nojo po trečią bokalą, už nugaros kikendami iš teisėjo Berono. 
Teisėjas sėdėjo kitoje baro pusėje su taurele chereso. 

— Daniuk, tu gerai jautiesi, taip? — pasilenkusi, braukdama 
Danieliui nuo veido plaukus, paklausė Irena. Jis neprieštara- 
vo, tik atsirėmė į medinę sienelę. — Pastaruoju metu atrodai 
niūrokas. Ne toks, kaip per ankstesnį teismą. Svarstau, ar tik 
procesas tavęs neslegia. Ir dar matau, kad labai patinki maža- 
jam mūsų klientui. 

— O manęs jis nekenčia, - įsiterpė Irenos padėjėjas Markas. 

Danielis jam šyptelėjo puse lūpų. Markas atrodė nerangus 
jaunuolis, dažnai neišmanantis, kaip elgtis. 

Danielis tyliai trinktelėjo kumščiu į stalą, subangavo alaus 
puta. 

— Nenumačiau, kad iškils tas reikalas su Aspergeriu. Juk psi- 
chologas griežtai atmetė diagnozę. 

— Dani, užmiršk, nė vienas to nenumatėme. Vis dėlto, re- 
gis, vėliau atsigriebėme. Manau, nuo šiol turėsime pripažinti šį 
faktą. Gal net paminėti jį baigiamojoje kalboje, tik turėsime 
pabrėžti jau išsakytą savo požiūrį, kad... net jei serga netipišku 
Aspergerio sindromu —- ar kaip ten jį pavadinsime - Sebastia- 
nas nėra žudikas. 

Danielis su Marku pritariamai palinksėjo. 

— Dabar svarbiausia nuspręsti, - Irena užsimetė koją ant kojos 
ir atsilošė, — ar pasinaudoti tavo siūlymu ir pasikviesti jį liudyti. 

— Neabejoju, kad jam pavyks, — tarė Danielis. — Antraip 
nesiūlyčiau. Sebastianas nepanašus į daugumą berniukų. Jis 
susidoros. 

— Markai, ką tu manai? - paklausė Irena. 

Danielis iš Irenos tono ir žvilgsnio juto, kad ji ne nori išgirs- 
ti Marko nuomonę, o jį tikrina, moko. 

— Manau, tai pavojinga. Beprecedentis atvejis. Vineiblis ir 
Tomsonas per Baldžerio procesą nedavė parodymų, nes buvo pa- 
reikšta, kad jie kenčia nuo potrauminio streso. Merė Bel pasisakė, 
bet tai buvo septintame dešimtmetyje, ir bylos nesulyginamos. .. 

— Aš manau, Danis teisus — prisiekusiesiems reikia išgirsti 
Sebą. Ir dar manau, kad jis mus nustebins savo vaidybos ge- 
bėjimais. Tik nežinia, ar psichologas sutiks, kad vaikas tam 
pasirengęs, o Beronas galiausiai remsis jo vertinimu. 

— Manau, turime pamėginti, — tarė Danielis. 

— Pamąstysiu iki rytojaus, — pažadėjo Irena. — Jis geba nu- 
ginkluoti žavesiu — vis vien, serga Aspergeriu ar ne — ir tai gali 
būti palanku gynybai. Jis keistas, gluminantis, bet žavus. Be to, 
labai brandus, gerai jaučiasi suaugėlių draugijoje, - ji nuleido 
ranką Danieliui ant kelio. — Ko gero, tu teisus. Mes galime 
leisti jam kalbėti. 

Danielis panoro, kad Markas iš čia dingtų. Atsispyręs troš- 
kimui paimti Ireną už rankos, acsilošė. 

— Mano draugijos jis nemėgsta, - pasiskundė Markas. 

Danielis vėl šyptelėjo; Markas atrodė nuoširdžiai įsižeidęs, 
kad jį atstūmė vaikas. 

— Tau paranoja, — pasišaipė Irena. - Dani, bet kodėl tu jam 
taip patinki? 

Danielis gūžtelėjo. 

— Turbūt aš visiems patinku. 

— O jis tau patinka? — pasidomėjo Markas. 

— Keista, anądien jis manęs to paties klausė. 

— Ir ką atsakei? 

— Atsakiau, kad jis man patinka... tik nežinau, ar „patin- 
ka“ tinkamas žodis. Viena mano dalis... jį supranta, bent man 
taip atrodo. Visi žinome, kad berniukas labai sutrikęs. Nesvar- 
bu, nužudė jis Beną Stouksą ar ne, jam reikia pagalbos. 

Markas keistai pažvelgė į Danielį, lyg šis būtų pasakęs ką 
nors, su kuo jis nesutiktų, bet bijotų prieštarauti. 

— Kai prisimenu, ko aš pati prikrėsdavau vaikystėje... — kal- 
bėjo Irena, - Dievulėliau, baisu net pagalvoti. 

— Pavyzdžiui? — Danielis kilstelėjo antakį. 

Irena nusišypsojo ir pakreipė galvą. 

— Sudeginau pusseserės suknelę, nes ji pasakė, kad aš panaši 
į tą mažą mergaitę iš „Namelio prerijose“. 

— Sudeginai ant jos? - Danielis net pasilenkė. 

— Taip, virtuvėje kūrenosi didelė krosnis, o aš įsiutau ant jos. 
Pasiėmiau prakurų ir uždegiau jos suknelės raukinius. Galėjo 
įvykti baisi nelaimė. Aš galėjau atsidurti Sebastiano vietoje. 

— Kuo viskas baigėsi? — vienu balsu paklausė Markas ir Danielis. 

— Įvyko stebuklas. Ji padaužė per liepsną, ir ši užgeso. Užte- 
ko tik padaužyti. Žinoma, ji mane įskundė... ir suknelė buvo 
sugadinta. 

— Taip ir žinojau, kad buvai tikra pajodžarga. 

— Aš padegėja, — pasimaivė Irena ir nuvijo Marką atnešti dar 
gėrimų. 

— O koks tu buvai mažas? - šelmiškai paklausė Irena. — Tik- 
rai žinau, kad buvai žavus. 

— Ir aš buvau nutrūktgalvis. 

Danielis sutiko jos žvilgsnį. 


— Taip. Matyti. 


Danielis su Kroliais susitiko Parko rūmuose. Psichologas pa- 
tvirtino, kad Sebastianas tam tikromis sąlygomis galės duoti 
parodymus. Irena kūrė prašymą teisėjui Filipui Beronui. 
Pliaupte pliaupė, diena buvo tamsi. Sebastianas laukė sava- 
jame viršuje, Kinkongas paniuręs sėdėjo pokalbių kambaryje. 
Plastikinė prie žemės pritvirtinta kėdė nuo jo svorio girgždėjo. 

— Norit pasakyti, kad viską sumovėt? 7ai norit pasakyti? 
Kam jam duoti parodymus? Argi nėra pavojaus, kad jis pats 
save apkaltins? 

— Su tuo ginčyčiausi: neduodamas parodymų jis atrodo kal- 
tas, o per policijos apklausas susidorojo kuo puikiausiai. Jis la- 
bai protingas... 

— Neparaikaukit. Žinau, kad mano sūnus gudrus, juk jis 
mano vaikas. Žinoma, jis viską padarys geriau nei vidutinis 
kvailas vaikėzas iš nusikaltėlių pasaulio, bet aš noriu žinoti 
strategiją. Kodėl tai būtų geriausias ėjimas? 

— Nes mes manome, kad prisiekusiesiems reikia jį išklau- 
syti. Parodymai apie Aspergerį, vėlesni liudijimai ir problema 
dėl alibi, regis, prašyte prašosi paaiškinami Sebastiano. Mes 
manome, kad jam labai svarbu kalbėti. Ypač dabar prisieku- 
siesiems reikia išgirsti, kad jis to nepadarė. Mes jau parodėme, 
kad kaltintojų liudijimai abejotini, bet jaučiame, kad prisieku- 
siesiems tai reikia išgirsti iš jo paties. 

Klausantis Danielio, dešinė Keneto akis trūkčiojo. 

— Jeigu Sebastianas susidorotų, tai daug ką pakeistų. 

— Jeigu?.. Manęs netenkina jokie „jeigu“. Stebiuosi, kad jus 
tenkina. 

Danielis giliai atsiduso. 

— Galėtume paklausti Sebastiano, ką mano jis, — pasiūlė 
Šarlotė. 

— Dėl Dievo meilės, jis gi vaikas, ką gali išmanyti? - Kenetas 
niekinamai pažvelgė į Šarlotę. Ant stalo patiško seilių. 

— Daug kas priklausys nuo to, kokį įspūdį jis sukels, — atsi- 
laisvindamas kaklaraištį aiškino Danielis. Parko rūmų pokal- 
bių kambarys slėgė. Į langelį lubose vėjas šuorais bloškė lietų, 
lašai barbeno kaip žvyro saujos. Danielis nenumanė kodėl, bet 
jam tai priminė Minės laidotuves. — Jeigu jis pasirodytų gerai, 

mes galėtume laimėti. Jeigu ištiktų nesėkmė, jeigu Džounsui 
pavyktų jį įbauginti ar sutrikdyti, mums visiems būtų riesta, — 
Danielis iškvėpė ir pažvelgė į akis Kenetui, o paskui Šarlotei. — 
Tai rizika, bet, mano manymu, rizikuoti verta, kad prisiekusie- 
ji išgirstų jo požiūrį. 

Šarlotė žvilgtelėjo į vyrą ir paklausė: 

— O jeigu jis neduotų parodymų? — ji nudelbė akis, kad 
nesutiktų Danielio žvilgsnio. — Ar būtinai būtų pripažintas 
kaltu? 

— Tikrai ne. 

— Vis dėlto jūs manote, kad jis turėtų duoti parodymus? 

— Taip, manau, Sebastianui reikėtų stoti prie liudytojų pul- 
to, — atsakė Danielis. 

Kenetas papūtė jau ir taip putlias lūpas. Danielis žiūrėjo 
jam į akis, protingas ir griežtas. 

— Manau, mes visi žinome, kad jis tai sugebėtų, - lėtai ištarė 
Kenetas. — Ir dar manau, kad laikas baigti šią beprotybę. Mes 
laukiame, kada jis grįš namo. Jeigu jis panorės tai daryti, ir jūs 
manote, kad bus naudos, mes leisime. 


Buvo pakviestas Sebastianas. Jis lėtai įžengė į kambarį, išblyš- 
kusiame veide žaidė šypsenėlė, žalios akys spindėjo iš jaudulio. 
Atsisėdo stalo gale, tėvams iš dešinės, o Danieliui iš kairės. 
Šarlotė priglaudė delną jam prie skruosto, ir Sebastianas at- 
sirėmė. 

Kinkongas spragtelėjo pirštais. 

— Sėsk tiesiai, turime aptarti svarbų dalyką. 

Sebastianas, nežiūrėdamas į tėvą, padarė, kaip liepta. Da- 
nieliui jis vėl pasirodė labai mažas, sėdėdamas ant kėdės kojo- 
mis nesiekė žemės, didelė galva siūbavo ant plono kakliuko, o 
šypsantis dešiniame skruoste atsirasdavo dvi duobutės. 

— Sebastianai, kaip manai, ar galėtum duoti parodymus? — 
paklausė tėvas. — Tau reikėtų atsistoti prie liudytojų pulto ir 
atsakyti į klausimus. 

— Na, prie liudytojų pulto stotis nereikėtų, - pataisė Danie- 
lis. — Veikiausiai sėdėtum gretimame kambaryje. Būtų įreng- 
tas vaizdo ryšys. Tave globotų socialinė darbuotoja. 

— O tu galėtum sėdėti prie manęs? — Sebastianas kreipėsi į 
Danielį. - Taip būtų geriausia. 

— Kokia čia kvaila meilė? — staiga sududeno Krolis. - Ant 
kortos pastatyti svarbūs dalykai. Davęs parodymus galbūt iš- 
vengsi kalėjimo. Ar supranti? 

Sebastianas staiga susigūžė, žalios akys patamsėjo, rausvos 
lūpytės prasišiepė. Danielis išvydo blykstelint apatinius ber- 
niuko dantis. 

— Man tikriausiai reikės likti teismo salėje, — atsakė Danie- 
lis. — Bet per pertraukas ateičiau tavęs aplankyti. Vėliau viską 
išsiaiškinsime. Mes norime, kad žmonės išgirstų tavo istoriją. 
Prieš tai daug repetuosime... bet spręsti turi tu. 

— Aš noriu duoti parodymus, - žvelgdamas į Danielį patvir- 
tino Sebastianas. — Noriu papasakoti prisiekusiesiems, kas iš 
tiesų įvyko. 

Kenetas Krolis giliai atsiduso. 

— Na, tai viskas nuspręsta. 

Jis linktelėjo Danieliui, lyg jiedu ką tik būtų sudarę sandėrį. 

Danieliui išlipus iš autobuso, švietė saulė. Buvo tyku, jam 
žingsniuojant į Minės sodybą, žydinčios dilgėlės kėlė galvas. 

Pėdinant per miestą, vargiai beatpažįstami žmonės traukėsi 
iš kelio. Jis praėjo pro mėsinę, kurioje, kaip žinojo, buvo pre- 
kiaujama Flinų ūkio vištiena ir kiaušiniais, konditerijos krau- 
tuvę, kur dirbo bjauri senė ponia Vilks. Dabar langai buvo 
užkalti - namas tapo laiko auka. Danielis pražygiavo pro vi- 
sada uždarytą policijos komisariatą. Ant durų pamatė telefoną, 
kuris, kaip žinojo, sujungtų su Karlailo policija. 

Į sodybą atkako jau uždusęs. Rankos atrodė sunkios, atsi- 
palaidavusios, bet pirštai virpėjo. Ant kaktos telkėsi prakaito 
karoliukai, jis persibraukė ranka galvą, nusišluostė delną į 
marškinėlius ir užkabino smilių už užpakalinės kišenės. At- 
sistojęs ant kalvos žvelgė į namus, kol nurimo kvėpavimas. 
Dienos ramybė tiesiog nuginklavo. Jis patraukė prie prieki- 
nių durų. 

Pasuko rankeną, ir durys girgžtelėjusios prasivėrė. Blicas 
paseno ir nebeatbėgo pasitikti svečio, bet Danielis, žengdamas 
į koridorių, girdėjo šuns nagus braižant linoleumą. 

Šuo pastatė ausis, atsigręžė, tada nuleidęs galvą, vizginda- 
mas uodegą pribėgo prie Danielio. Jis nepriklaupė paglostyti 

šuns, kaip visada darydavo, tik pasilenkęs palietė aksomines 
ausis ir trumpai pakasė smakrą. 

— Labas, vaikine, — sušnabždėjo. 

Pasižiūrėjo į virtuvę jusdamas, kaip, laukiant susidūrimo, 
širdis ima smarkiau tvaksėti. Pro langus sruvo saulė. 

Minę pamatė lauke, pasilenkusią, pakilusiu sijonu, rudais 
kaustytais nesuvarstytais batais. Ji taisė vištidės dalį, kartu 
rovė iš kiemo piktžoles ir metė jas į komposto krūvą. 

Minei stovint kieme su metaliniu kibirėliu ir teptuku, Danie- 
lis atkėlė užpakalinių durų skląstį ir išėjo į lauką. Kurį laiką ste- 
bėjo ją nuo durų, puse širdies džiaugėsi, kad po ilgų išsiskyrimo 
mėnesių vėl mato Minę. Staiga kiemas su mėšlo kvapu ir ožkų 
nuėsta lyg golfo aikštelės žole jam pasirodė gražus. Ožkytės seniai 
buvo suaugusios, viena netgi pralenkė mamą. Supratęs, kad tai 
pirmi ir paskutiniai tikri jo namai, Danielis pajuto perštint gerklę. 


Minė jo vis dar nepastebėjo, ir Danielis svarstė, gal palaukti, 
kol ji atsigręš ir pamatys jį tarpduryje. Blicas atsitūpė prie jo 
ant durų slenksčio. 

— Mine, - pašaukė jis. 

„Mine“, ne „mama“. 

Ji atsigręžė, išmetė kibirėlį ir tepruką, abiem rankomis susi- 
ėmė už skruostų, lyg pasiduodama. 

— O, mielasai... kokia staigmena, — sušuko ji. 

Ranka remdamasi į nesveiką klubą, šypsodamasi taip pla- 
čiai, kad bemaž nesimatė akių, ji nukrypavo prie jo. Ėjo prisi- 
dengusi akis nuo saulės. Danielis žinojo, kad ji nemato jo veido 
išraiškos. Įsivaizdavo save kaip tamsią išpjovą duryse. 

Minė nusijuokė, ir Danielis kvėptelėjo. Jos juokas jam bū- 
davo nepaprastai svarbus, jis mokėjo jį vertinti. Minė nusi- 
šluostė į sijoną dulkinas rankas. 

— Kam turėčiau būti dėkinga už tokią garbę? 

Ji prisiartino, atitraukė nuo akių delną ir žengė į vėsų šešėlį, 
kur jis stovėjo. Ištiesė rankas, bet tada jų žvilgsniai susitiko. 

— Mielasai, viskas gerai? Ar viskas gerai? 

Guosdama uždėjo delną jam ant rankos. Suraukė kaktą, 
nuo rūpesčio skruostuose atsirado duobutės. 

— Ne, nelabai, — nusikratydamas jos rankos sušnabždėjo 
Danielis ir pro ją nudrožė į kiemą. Ožka ėmė kramsnoti jo 
marškinėlių kraštą, jis išplėšė jį ir patrepsėjo koja, kad nubai- 
dytų gyvulį. 

Minė patraukė prie jo. Nuo jos neatsiliko Blicas, šuo lakstė 
pirmyn atgal, sustodavo priešais Minę ir pažvelgdavo jai į akis, 
lyg klausdamas, kas negerai. Suinkštė, pakapstė žemę. Minė 
pirštais palietė šuns galvą, bet neatitraukė akių nuo Danielio. 

— Kas yra, mielasai? — vėl paklausė ji. — Kas atsitiko? 

Danielio širdis daužyte daužėsi, delnai prakaitavo. Jis pa- 
mėgino atgauti kvapą ir ramiai jai viską išsakyti, bet burna 
buvo perdžiūvusi. Norėjo papasakoti jai, apie ką mąstė, kaip, 
sulaukęs aštuoniolikos, pajuto poreikį išsiaiškinti, kas atsitiko 
tikrajai jo motinai. Ketino iškloti apie registracijos biurą, mir- 
ties liudijimą ir kapines su baltu marmuriniu kryžiumi bei jau 
apsilaupiusiomis jos vardo raidėmis. Troško išrėžti, kad tada, 
kai Minė jam pranešė apie mamos mirtį, ši nevartojo narko- 
tikų. Ji stengėsi dėl jo, o perdozavo tik pamaniusi, kad jis nie- 
kada nebeateis jos ieškoti; kad jis ją pamiršo. Jam viso to buvo 
per daug, tad jis tik išrėkė: 

— Mano mama mirė pernai! 

Nustebo, kad staiga ištryško ašaros. Juto, kaip išpampo 
smilkinio vena, kaip ėmė perštėti galugerklį. Labiausiai jį siu- 
tino ašaros. Jis nenorėjo jų. Neketino žliumbri. 

— Pernai, - pakėlęs metalinį kibirą sukriokė jis. 

Nusiraikęs apsimetė sviedžiąs jį į Minę, siekė ją išgąsdinti, 
bet ji nė nekrūptelėjo. Tada tėškė kibirą už dviejų metrų į de- 
šinę nuo Minės, jis trinktelėjo į durų slenkstį, ožkos išsilaks- 
tė į kiemo pakraščius, o Blicas atsistojo ant užpakalinių kojų. 
Danielis pačiupo šluotą ir paleido, tada stvėrė į vištų aptvarą 
atremtą kastuvą. Užsimojo juo, jusdamas, kaip rieda ašaros, 
mėgaudamasis maloniu svoriu. 

Sukando lūpą. 

— Tu man melavai, - sukuždėjo. 

Minė stovėjo priešais jį nuleidusi rankas. Jos veido išraiška 
buvo pažįstama iš vaikystės: rami, ryžtinga. 

Danielis, stebėdamas ją, mestelėjo ir sugavo kastuvą. 

— Ką dabar pasakysi? Ką... tu... dabar... man... pasakysi, ką? 

Vėl prasiveržė pagieža. 

— Ką? — plyšavo jis. 

Pakėlė kastuvą virš galvos, žengė žingsnį į priekį ir kirto 
į vištidės kampą. Trankė ir badė, kol vištidė pakrypo. Tada 
užsimojęs parvertė kibirą su pašaru ir ištaškė kraiką, sukrautą 
prie vištidės. Blicas iš pradžių išsigando, paskui atsistojo prie 
Minės ir, pritūpęs ant priekinių letenų, puolė loti ir urgzti ant 
Danielio, šokinėti pirmyn atgal, lyg ketintų jam grybštelėti — 
tarsi auklėtų nuklydusią avį. 

— Aš turiu jos... mirties liudijimą. Mačiau jos kapą. Ji mirė 
pernai. Būčiau galėjęs ją pamatyti. Būčiau galėjęs... 

Skruostais riedėjo karštos ašaros. Jis jų nesišluostė. Nežiū- 
rėjo Minei į akis. Regėjo užpakalinio kiemo vaizdus: apgriautą 
vištidę, priešais stovinčią Minę sukabintomis rankomis, išsi- 
gandusias ožkas ir šunį iššieptais nasrais, saugantį ją. 

— Eime vidun, — pakvietė ji. - Susėskime ir pasišnekėkime. 

— Nenoriu vidun. Nenoriu su tavim apie tai šnekėtis. Ver- 
čiau jau būtum mirusi. 

Išmetė kastuvą. Šuo atšoko, paskui vėl suurzgė. Danielis 
delnais užsidengė veidą. Liežuviu juto druskos skonį. Ant ran- 
kos nusileido jos pirštai. 

— Nagi, mielasai, - murmėjo ji. - Einu, išvirsiu tau arbatėlės. 

Jis taip smarkiai išplėšė ranką, kad Minė prarado pusiau- 
svyrą ir skaudžiai pargriuvo ant šono. Blicas urgzdamas stryk- 
telėjo šen ir ten, paskui suinkštė. Minė pakėlė akis į Danielį. 
Jam pasidingojo, kad ji išsigando, bet po akimirkos jos veido 
išraiška pasikeitė, tapo tokia, kaip visada, tarsi ji permatytų jį 
kiaurai. Danielis prisiminė, kaip vėpsodavo į ją pro svetainės 
duris, kaip jai nuo smakro ant dramblio kaulo spalvos klavišų 
lašėdavo ašaros, kaip basos kojos spaudydavo pedalus. Jis mė- 
gindavo ją perprasti taip, kaip ji, regis, perprato jį. 

— Stokis, — užriko jis. Ašaros išdžiūvo, saulė pasislėpė už 
namo, kiemas paskendo šešėlyje. - Stokis. 

Jis spyrė jai į barą, Blicas kaukštelėjo dantimis ir atšoko. 
Minė apsivertė, pakėlė kelį ir lėtai atsistojo. 

Danielis stovėjo ir žiūrėjo į ją, įsisprendęs į klubus, sunkiai 
šnopuodamas, lyg būtų bėgte atbėgęs iš Niukaslo į Bramptoną. 
Minė apsisuko ir nusliūkino į vidų. Danieliui magėjo vožti jai 
kastuvu, vėl ją parblokšti, pastverti už žilų garbanų ir tėkšti vei- 
du į sukiužusią trobą. Šuo nusekė jai įkandin, o jai įėjus sustojo 
tarpdury, tarsi perspėdamas Danielį, kad nemėgintų brautis. 

Danielis giliai įkvėpė ir apsidairė po kiemą. Ožkos vėl 
kramsnojo jam kišenes, ieškodamos skanėstų. Vištos nurimu- 
sios knaibė žoles. Jis pasuko į namus. 

Virtuvėje Minės nesimatė. Vonios durys buvo praviros, ir 
Danielis dirstelėjo vidun į siaurą saulės ruožą ir ant lentynos 
tebetupintį porcelianinį drugelį išskleistais sparnais. Nusigręžė. 

Minė stovėjo svetainėje, vieną ranką uždėjusi ant pianino, 
kitą — sau ant klubo. Kakta tebebuvo suraukta. 

Danielis apsižvalgė, lyg pirmą kartą matytų šį kambarį. Ant 
židinio stovėjo jaunos Minės su vyru ir dukra nuotrauka. Šalia 
jos — trys Danielio nuotraukos, dvi mokykline uniforma, tre- 
čia daryta turguje. 

Danielis stovėjo susibrukęs rankas į kišenes. Niršti ant Mi- 
nės buvo keistai įprasta. Jis prisiminė save vaikystėje. Dabar 
tokiam įtūžiui atrodė sau per aukštas, per platus, užėmė visą 
tarpdurį. Prisiminė, kaip prieš daug metų jausdavosi toks pat 
įpykęs, nepatiklus, vienišas. Andai buvo daug mažesnis. Ji ga- 
lėdavo prispausti jį prie grindų; dabar nebegalėtų. Dabar sti- 
presnis jis. 

— Gal nori išgerti? - paklausė Danielis. 

Minė neatsakė, tik papurtė galvą. 

— Kodėl ne? Juk pars laikas. 

— Matau, nori kai ką aptarti. 

Jos balsas pasikeitė; taip ji turguje kalbėdavosi su nemėgs- 
tamais žmonėmis. 

— Jo, pavyzdžiui, apie tai, kodėl man melavai. 

Danielis gerklėje vėl pajuto ašaras. Šuo suglumęs atsistojo 
tarp jų, žvilgčiojo tai į vieną, tai į kitą, tai pavizgindavo, tai 
pabrukdavo uodegą. 

— Tu buvai mažas berniukas. Tau reikėjo pastovumo. Reikėjo 
galimybės susirasti namus, pamilti ir pasitikėti. Aš tik pasirūpi- 
nau, kad porą metų niekur nebėgiotum. Suteikiau tau progą... 

Ji kalbėjo pakuždomis. Danielis turėjo įtempti ausis, kad 
išgirstų. 

— Būti su tavim? 

— Būti, tiesiog būti. 

— Man nuo tavęs bloga. 

Ji gūžtelėjo. Ranka perbraukė pianiną, lyg šluostydama dulkes. 


— Kas aš tau buvau? Sušiktas jos pakaitalas? 

Minė atsigręžė į jį. Krūtinė kilnojosi, bet ji nieko nesakė. 

— Tu nebuvai pakaitalas. Tu buvai man sūnus. Tu esi man 
SUnus. 

— Taip siaubingai norėjai manęs, kad penkeriais metais 
anksčiau laiko turėjai nužudyti mano motiną? Būčiau galėjęs 
dar sykį ją pamatyti. Būčiau galėjęs... 

Jis priglaudė atgalią ranką prie nosies. Minė tebežiūrėjo į jį. 

— Tau reikėjo laisvės negalvoti apie ją... 

— Kam? Kad galvočiau apie tave, mama? 

— Kad pagaliau pagalvotum apie save, kad tau nereikėtų nie- 
kuo rūpintis, kad galėtum būti vaikas. 

— Guldydavau tave į lovą. Kas būtų buvę kitaip, jei būčiau 
guldęs ją? 

Tai Minę suerzino. Ji uždarė krosnį ir surinko nuo sofos 
išmėtytus laikraščius. 

— Liaukis, — jos balsas atrodė pavargęs, tarsi ji nebeturėtų 
jėgų kovoti, bet smakras buvo iškeltas, tonas ramus. Jos tvir- 
tumas ir švelnumas, kaip visada, malšino jo įniršį. - Suprantu, 
jautiesi įskaudintas. Suprantu tave. Galbūt, prieš tau išvykstant 
į universitetą, turėjau tai pasakyti, bet pamaniau, kad netin- 
kamas laikas tave blaškyti. Užjaučiu dėl jos mirties. Maniau, 
paaiškinsiu, kai suaugsi. Nė nenutuoki, kaip pasikeitei, kai tau 
nebereikėjo dėl jos nerimauti. Tik pažvelk į save. Dievas nori, 
kad taptum teisininku. Mama būtų didžiavusis tavimi. Buvai 
geras, mielas berniukas, bet tau reikėjo išsilaisvinti iš jos, kad 
pagaliau galėtum rinktis savo kelią. 

Danielis iškošė: 

— Atkakau čia tik norėdamas tau į akis pasakyti, kad nieka- 
da nebenoriu tavęs matyti, nebenoriu su tavim kalbėtis. Man 


nereikia iš tavęs nė grašio. Nebenoriu nieko apie tave žinoti. 
Nekenčiu tavęs. 

Minė atsistojo tiesi, uždėjo ranką ant sofos. Veidą perkreipė 
sielvartas. Danielis prisiminė vakarus, kai ji raudodavo — tada 
atrodydavo taip pat. Jos lūpos prasivėrė, ji atsiduso. 

— Sūnau, meldžiu. Pasikalbėkim apie tai, kai nurimsi. Da- 
bar tu susijaudinęs. Noriu, kad suprastum, kodėl tai padariau. 
Ne dėl savęs. Tu nesuvoki, kaip ji griovė tau gyvenimą. Nie- 
kaip negalėjai išmesti jos iš galvos, o kai jos nebeliko, tarsi su- 
sikaupei. Pažvelk, kuo tapai — tik todėl, kad visus šiuos metus 
gyvenai ramiai, žinodamas, jog nereikia bėgti pas ją. 

— Bet man reikėjo bėgti pas ją, negi nesupranti. Ji mirė, ir 
dabar jau per vėlu. 

Danielis žengtelėjo prie Minės. Ji iškėlė galvą, lyg laukdama 
smūgio. Danielio sprando raumenys įsitempė, jis virptelėjo. 

— Tai atsiprašau, — tarė ji. — Galbūt klydau. Dariau tai dėl 
tavęs, bet tu teisus, nereikėjo tau meluoti. Atleisk. 

Danielis taip stengėsi sulaikyti ašaras, kad net gerklę skau- 
dėjo. Sukando lūpą, užsitempė ant plaštakos rankovę. Vienu 
mostu nuo krosnies atbrailos nušveitė nuotraukas. Šios sukrito 
į žaizdrą, stiklai sudužo, šuo atšoko ir ėmė skalyti. 

Minė abiem rankomis užsidengė burną. 

— Ne, nereikėjo man meluoti, bet kas padaryta, tas padary- 
ta, — jis žengė prie jos, rankas priglaudęs prie šonų. - Daugiau 
manęs nepamatysi. Verčiau jau būtum mirusi. 


Atsidaręs duris jis išėjo ir ėmė leistis nuo kalvos; skruostus vėl 
degino ašaros. „Būk geras, grįžk“, — tarėsi girdįs ją šaukiant. 

Linkstančiomis kojomis nulipo nuo kalvos. Klupčiojo lyg 
sužeistas, bet nugarą raminamai šildė saulė. Delnu nusišluostė 
veidą žinodamas, kad užpakaly lieka visa gyvenime patirta ši- 
luma ir meilė. Jis visko atsisakė. 

Pabėgiojęs Danielis nusiprausė po dušu ir, rankšluosčiu apsi- 
juosęs liemenį, nusiskuto. Paprastai būtų skubėjęs, skutęsis vir- 
tuvėje prieš pusryčius. Šįryt jis turėjo apsčiai laiko, taigi prieš 
skusdamasis pasimuilino. Irenos prašymas teisėjui buvo paten- 
kintas. Šiandien Sebastianas duos parodymus. Galbūt savaitės 
pabaigoje bus paskelbtas nuosprendis. 

Danielis baigė skustis ir nusišluostė veidą. Atsirėmęs ran- 
komis į kriauklę įsispoksojo į savo atspindį. Ant žastų buvo 
matyti raumenų apybrėžos, o sulaikius kvapą ir įsitempus iš- 
ryškėdavo ruožuotas pilvo presas. Krūtinė buvo plika, žėlė tik 
pora plaukelių prie krūtinkaulio ir retas trikampis po bamba. 
Danielis persibraukė glotnų skruostą. Pabėgiojęs jautėsi atsipa- 
laidavęs, bet galvoje sukosi neramios mintys. 

Kaningemas tvarkė sodybos pardavimo reikalus. Danieliui 
jos nereikėjo, bet prisiminus kaskart persmelkdavo širdgėla. 

Jis vėl pažvelgė į savo veidą. Prisiminė, kaip Minė smiliu- 
mi ir nykščiu suimdavo jam už smakro ir aiškindavo, koks jis 
gražuolis. Prisiminė, kaip nuo krosnies atbrailos nušlavė visas 
jos nuotraukas. Prisiminė skausmo perkreiptą Minės veidą, kai 
suprato, kad po visko, ką drauge patyrė, ji praras jį. Dabar 
Danielis pripažino, kad jam stinga jos. Stigo nuo tada, kai sto- 

vėdamas prieš ją prisiekė niekada nebesimatyti. Pasiryžęs uni- 
versitetą užbaigti be jos pagalbos, jis pasiėmė paskolų, vakarais 
dirbo Šefildo baruose. Stigo jos anuomet, stigo ir dabar. 

Ji svajojo atvažiuoti į diplomų teikimą, bet Danielis uždrau- 
dė. Niekada nė pats sau neprisipažino, bet ir tądien jos ilgėjosi. 
Prisiminė, kaip baugščiai žvalgėsi: gal vis dėlto ji pasirodys? 
Susirinko visų tėvai, broliai ir seserys. Jis vienas pats išgėrė 
šampano, o paskui pasiglamonėjo su padavėja. 

Paskui pradėjo dirbti ir išmetė Minę iš galvos. Greitai su- 
laukė sėkmės, išsimokėjo kreditus ir nusipirko butą žiede. 

Abiem rankomis pasirėmęs į kriauklę jis lenkėsi į priekį, kol 
bematė tik rudas akis. Dabar jam atrodė nesuvokiama, kad 
taip ilgai ir taip stipriai ant jos tūžo. Visą laiką norėjo iš jos 
kažko daugiau, atgailos jam buvo maža. Nė nesusimąstė, ką ji 
jau buvo praradusi, kol neatėmė iš jos ir savęs paties. 

Danielis giliai atsiduso. Nenorėjo pradėti dienos slegiamas 
gailesčio, bet buvo pasirengęs. 


Kameroje Sebastianas su policininku žaidė „akmenį, popierių ir 
žirkles“. Policininkas su švarku ir kaklaraiščiu kikendamas klū- 
pojo ant gulto. Prisiekusieji turėtų tai pamatyti, pamanė Da- 
nielis: ne pabaisą, o vaiką, besidžiaugiantį vaikiškais žaidimais. 
— Dani, nori pažaisti? - paklausė Sebastianas. 
— Ne, tuoj turėsime eiti. 


Teisėjas sutiko, kad Sebastianas duotų parodymus, bet net abe- 
jonių nekilo, kad tai vyks per vaizdo ryšį. Niekaip negalėjai 
numatyti, kaip tą dieną elgsis vaikas, be to, kilo praktinių ke- 
blumų, pavyzdžiui, Sebastianas pasirodė esąs per žemas liudy- 
tojų pultui, o teismas turėjo matyti jo veido išraišką. Baudžia- 
mosios teisės sistema pastaraisiais metais buvo daug pliekiama 

už abejingumą jauniems žmonėms, kaltinamiems rimtais nu- 
sikaltimais, tad teisėjas Beronas nebenorėjo suteikti peno kri- 
tikai. Vaizdas bus rodomas teismo dalyviams, bet ne galerijai. 

Žingsniuodamas į tryliktą salę Danielis pasitikrino telefoną. 
Rado žinutę nuo Kaningemo: „Sutartis dėl namo bus pasirašy- 
ta savaitės pabaigoje. Paskambinkite vėliau.“ 

Danielis sustojo plytelėmis išgrįstame koridoriuje, virš gal- 
vos rietėsi akmeninės senojo teismo arkos. Ne dabar. Ne dabar. 
Jis iškvėpė ir suspaudė lūpas. Prie šono išdygo Irena. 

Danielis išsijungė telefoną ir įsidėjo jį į kišenę. 

— Klausyk, norėčiau, kad šįryt jį atidžiai stebėrum. Jei išvys- 
tum, kad jis nesusitvarko, galėtume viską nutraukti. Regis, su 
tavim jis bendrauja, — tarė Irena. 

— Aš su juo nebūsiu. Tam yra socialinė darbuotoja... 

— Žinau, bet darysime pertraukas. Pasižiūrėk, kaip jis. 

— Būtinai... Sėkmės, — palinkėjo Danielis. 


— Milorde, dabar kviečiu... Sebastianą Krolį. 

Sumirgėjo ekranas ir pasirodė Sebastiano veidas. Jis sėdėjo 
tiesus, vos vos šypsodamasis. 

— Sebastianai? — Filipas Beronas atsigręžė į monitorių. 

— Klausau, pone. 

Danielis atsilošė. „Klausau, pone.“ Per repeticiją Sebastia- 
nas buvo perspėtas šitaip nesikreipti į teisėją. Danielis pakėlė 
akis į galeriją. Šiandien ji buvo sausakimša, susirinkusieji šur- 
muliavo. Danielis juto, kaip nusivylė žurnalistai, kad nemato 
monitoriaus: jie tiesė kaklus, kabinosi už balkono krašto. 

— Norėčiau kai ko tavęs paklausti. Ar žinai, ką reiškia sakyti tiesą? 


— Taip, pone, tai reiškia nemeluoti. 

— Ar žinai, kuo tiesa skiriasi nuo melo? 

— Taip, tiesa yra tai, kas nutiko iš tikrųjų, o melas — kas 
nenutiko. 

— Jei šiandien pažadėsi sakyti tiesą, kaip manai, ką tai reikš? 

— Kad privalėsiu sakyti tiesą. 

— Labai gerai, — teismui tarė Beronas. -— Jį galima prisaikdinti. 


Atsistojo Irena. 

— Norėčiau, kad iš pradžių papasakotum apie savo santykius 
su Benu Stouksu. Kada judu susipažinote? 

— Prieš trejus ketverius metus. 

— Kaip apibūdintum Beną? Ar galėtum pasakyti, kad judu 
buvote draugai? 

— Jis buvo mano draugas, kaimynas ir mokyklos draugas, — 
aiškiai išvardijo Sebastianas. 

— Ar judu kartu žaisdavote? 

— Kartais pažaisdavome. 

— Kaip dažnai? 

Monitoriuje buvo matyti mąslus Sebastiano veidas, didelės 
žalios akys nukreiptos į šoną. Jis apsvarstė kausimą. 

— Gal kokius tris kartus per mėnesį. 

— Ką jūs drauge veikdavote? 

— Na, mokykloje žaisdavome kamuoliu arba gaudynes. Kar- 
tais jis ateidavo pas mane į svečius, kartais aš pas jį, bet daž- 
niausiai susitikdavome lauke. 

— Sebastianai, ar tą dieną, kai Benas dingo, judu matėtės? 

— Taip. 

— Galėtum papasakoti, kas nutiko? 

— Kaip sakiau policijai, jis važinėjosi dviračiu, o aš paklau- 
siau, ar nenorėtų pažaisti. Kurį laiką žaidėme prie namų, pas- 
kui nusprendėme nueiti į aikštelę parke. 

— Kas taip nusprendė? 

— Manau, abu. 

Teisėjas nutraukė apklausą, stambūs jo skruostai buvo pa- 
raudę iš susierzinimo. 

— Panele Klark, /ėčiau. Užmirštate, kad turiu užsirašyti! 

— Taip, milorde, mažumėlę užsimiršau... Sebastianai, gal 
galėtum truputį lėčiau pasakyti, ar pranešei mamai, kur eini? 

— Ne. 

— Kodėl gi? 

— Na, juk mes ėjome tik į parką. Jis netoli, ir ketinome grįžti 
jai nė nepastebėjus. 

Danielis iškvėpė pro nosį. Sebastianas sulėtino kalbos tem- 
pą, po kiekvienos frazės parylėdavo, kad teisėjas galėtų užsira- 
šyti pastabas. 

— Ką veikėte nuėję į parką? 

— Bėgiojome, gaudėme vienas kitą, paskui žaidėme imtynes 
ir išties mažumėlę susimušėme... Benas pradėjo mane pravar- 
džiuoti ir stumdyti... Iš pradžių liepiau liautis, bet jis nė nesi- 
ruošė. Aš pastūmiau jį. Tada mums ir šūktelėjo aukštas vyras 
su šuniu... ponas Renkinas. 

Irena trumpam užsikirto. Sebastianas įsiminė liudytojo pavardę. 

— Jis liepė baigti, tai mes ir baigėme — nubėgome už kalvos. 

— Kas nutiko tada? - atsikrenkštusi paragino Irena. 

— Nulėkėme į žaidimų aikštelę. Ji buvo uždaryta, bet patek- 
ti įmanoma. Ten užlipome į pačią lipynių viršūnę, bet aš jau 
ėmiau nerimauti dėl mamos. Ji buvo prigulusi, nes skaudėjo 
galvą. Nusprendžiau grįžti ir pasižiūrėti, kaip ji... 

Danielis matė, kaip atsipalaidavo Irenos pečiai. Sebastianas 
pasakojo sklandžiai. 

— Bet... Benas nenorėjo, kad eičiau namo. Vėl pradėjo mane 
stumdyti ir kumščiuoti. Išsigandau, kad nenustumtų nuo lipy- 

nių. Jis man trankė į pilvą, pešė ir stūmė. Liepiau baigti, bet 
jis nebaigė. Po kiek laiko pasakiau, kad man nebelinksma ir iš 
jau tikrai einu namo. 

— O tada? - vėl paragino Irena. 

— Na, jau ruošiausi lipti žemyn, bet Benas labai nusiminė, 
kad išeinu. Jis norėjo dar pabūti lauke. Pasakė, kad šoks nuo 
lipynių. Atsakiau, kad gali sau šokti, nemaniau, kad jis tai pa- 
darys. Manau, jis tik norėjo padaryti man įspūdį. Aš vyresnis 
už jį, — šypsodamasis pridūrė Sebastianas. — Jis norėjo mane 
sulaikyti, kad neičiau namo... 

— Ar Benas nušoko? 

— Taip, nušoko — ir nesėkmingai. Susimušė nosį ir kaktą, 
jam bėgo kraujas. Jis persivertė ant nugaros, o aš nulipau jam 
padėti. 

— Kuo jam padėjai? 

— Na, nelabai kuo. Šiek tiek mokiausi pirmosios pagalbos, 
bet mažai. Pasilenkiau prie jo, pamėginau sustabdyti kraują. 
Nosis smarkiai kraujavo. Visas veidas išsiterliojo... Jis siuto ant 
manęs. Vėl ėmė pravardžiuoti. Nežinau kodėl, juk tai jis sugal- 
vojo nušokti. 

— Kas įvyko paskui? 

— Palikau jį aikštelėje. Pagąsdinau, kad papasakosiu jo ma- 
mai, kaip jis mane mušė, bet nepadariau to. Išsigandau, kad ji 
supyks, jog parke trenkiau jam atgal. Gailiuosi, kad palikau jį 
ten. Nežinau, kas jį nužudė, bet kartais pagalvoju, kad verčiau 
būčiau nepalikęs. Manau, būčiau galėjęs ką nors padaryti... 

— Kodėl taip manai? - paklausė Irena. 

Danielis iš jos balso tono suprato, kad ji bemaž bijo išgirsti 
atsakymą. 

Sebastianas pritaiko tai, ką išgirdo iš kitų, toptelėjo Danie- 
liui. Jis mėgina paaiškinti, kaip ant jo marškinių atsirado krau- 

jo. Danielis spėjo, kad berniukas mėgdžioja liudytojus, apgai- 
lestavusius, kad tądien nieko nedarė, pavyzdžiui, Renkiną. 

— Nežinojau, kad kas nors jį užpuls. Jeigu būtume susitaikę 
ir kartu grįžę namo, jis tikriausiai būtų gyvas ir sveikas. 

Sebastianas vėl pažvelgė tiesiai į kamerą. Danielis sulaikė 
kvapą. Šypsenos nebeliko, žalios akys atrodė sklidinos ašarų. 

— Kada palikai Beną aikštelėje ir grįžai namo)? 

— Grįžau apie trečią. 

— Ačiū, Sebastianai, — padėkojo Irena. 

Sėsdamasi ji raminamai pažvelgė į savo padėjėją Marką, 
tada kilstelėjo antakį Danieliui. 


Po pertraukos apklausti Sebastiano atsistojo Gordonas Džoun- 
sas. Berniuko veide vėl atsirado šypsenėlė. Danielis susidomė- 
jęs net pasilenkė. 

— Sebastianai, ar girdėjai anksčiau teisme leistus policijos 
įrašus — tavo apklausų, vykdytų izoliatoriuje, įrašus? 

— Taip, pone. 

— Paskaitysiu tavo žodžius: „Mes nuėjome į žaidimų aikš- 
telę ir užlipomę į pačią viršūnę, bet paskui man reikėjo grįžti 
namo. Pamaniau, pasižiūrėsiu, kaip mama, ar jai nereikia pa- 
masažuoti galvos.“ 

Sebastianas dideliame ekrane nemirksėdamas linktelėjo. 

— Sebastianai, — vėl įsiterpė teisėjas Beronas. — Suprantu, 
kad tau turbūt keista kalbėti, taip sakant, per... televizorių... 
bet jei įgarsintum savo atsakymus, mums labai padėtum. No- 
rėjau pasakyti... 

— Viskas gerai, aš supratau. Negalima linkčioti, turiu sakyti 
„taip“. 

— Tiesa, — pritarė Beronas. Teisėjas kreivai pritariamai šyp- 
telėjo savo užrašams. 

— Sebastianai, ar prisimeni, kaip tai pasakojai policijoje? — 
paragino Džounsas. 

— Taip. 

— Tik vėliau, kai policija pranešė, kad ant tavo drabužių 
ir batų rado Beno Stoukso kraujo, taip pat išaiškino, kad tai 
ištryškęs kraujas, tu pakeitei savo istoriją, įtraukei kritimą ir 
kraujavimą iš nosies. Tiesa? 

— Policijos nuovadoje man buvo /z6ai baisu, - atsakė Sebas- 
tianas. Jo akys buvo išplėstos, Danielis spygsojo į jas. — Jie atė- 
mė visus mano drabužius, aprengė baltu popieriniu kostiumu... 
Sakė, kad negalėsiu susitikti su mama - jie jos nepakvies, — kol 
neatsakysiu į visus klausimus. Aš susipainiojau. Buvau tikrai 
labai išsigandęs. 

Didžiulės akys vėl atrodė ašarotos. 

Danielis nusišypsojo pats sau. Jis labai tikėjosi, kad Sebas- 
tianas atsilaikys prieš Gordoną Džounsą. Kaltinimų strėlės 
žeis, bet berniukas nepasiduos. Sebastianas prisiminė, kaip 
Danielis supyko, kai detektyvai delsė į pokalbių kambarį at- 
vesti jo mamą, ir dabar teisme tai panaudojo savo labui. Bier- 
das, prokuratūros palenktas psichologas, pridarė žalos, bet 
Sebastianas procesą kreipė tinkama linkme. Ne visi Danielio 
ginti suaugusieji buvo tokie sumanūs kaip šis vaikas. 

— Nesvarbu, bijojai ar ne, tu prisipažįsti, kad policijai sakei 
viena, o supratęs, kad istorija nesutampa su faktais, pakeitei ją... 
Tu melavai. Tiesa, Sebastianai? 

— Nemanau, kad iš tikrųjų melavau. Aš tik išsigandau, sutri- 
kau, mažumėlę susipainiojau ir kai ką užmiršau. Aš tik norėjau 
pamatyti mamą. 

— Sebastianai, — toliau spyrė Gordonas Džounsas, — ant 
tavo marškinėlių, džinsų ir sportbačių buvo rasta Benjamino 
Stoukso kraujo; po Beno Stoukso nagais rasta tavo odos, o 

ant Beno kelnių juosmens — tavo džinsų pluošto, lyg būtum 
sėdėjęs ant jo apžargomis — neabejoju, girdėjai, kad ir patologė 
išsakė tokią galimybę. Atsakyk, ar žaidimų aikštelėje trenkei 
Benui Stouksui į veidą plyta? 

— Ne, pone. 

— Ar smogei jam į veidą, įskėlei akiduobės kaulą ir padarei 
sunkius galvos sužalojimus, sukėlusius mirtį? 

— Ne, pone, — Sebastianas kalbėjo garsiai, įtaigiai. Akys 
buvo plačios, apskritos. 

— Manau, tu melagis. Prisipažįsti melavęs policijai? 

— Aš buvau sutrikęs. Nemelavau. 

— Ir mums dabar meluoji, argi ne? 

— Ne, pone, me, - nulenkęs galvą tvirtino Sebastianas. 

Maža rankelė uždengė veidą. Berniukas smiliaus krumpliu 
prispaudė akį, lyg mėgintų sustabdyti ašarą. 

Teismas kurį laiką klausėsi vaiko šniurkščiojimo, tada teisė- 
jas socialinės darbuotojos, sėdinčios prie Sebastiano, paklausė, 
ar nereikėtų padaryti pertraukos. 

Danielis matė, kaip socialinė darbuotoja pasilenkė prie Se- 
bastiano, prikišo prie jo veidą. Sebastianas papurtė galvą ir at- 
sitraukė nuo jos. 

Džounsas tęsė apklausą. Pavartė spirale surištą sąsiuvinį, ir Da- 
nielis ėmė spėlioti, ar jis pacituos daugiau policijos darytų įrašų. 

Prokuroras tylėjo ilgiau, nei reikia. Jis buvo aktorius: šal- 
takraujis, gebantis iš akimirkos išspausti viską, kas įmanoma, 
patraukti į save dėmesį. 

— Sebastianai, ar tu protingas berniukas? 

— Manau, taip. 

— Ar daug žmonių taip mano? 
— Galbūt. 


— Ar mokytojai taip mano? 

— Tikriausiai. 

— Tavo tėvai? 

— Taip. 

— Sebastianai, ir aš manau, kad tu esi protingas. Manau, esi 
labai protingas berniukas... 

Sebastianas sučiauptomis lūpomis nusišypsojo iš pagyrų. 

— Tu puikiai supranti, kas šiandien vyksta teisme, tiesa? — 
Džounso balsas skambėjo grėsmingai. — Tu supratai, ką gydy- 
toja kalbėjo apie Benjamino Stoukso sužalojimus, kraują ir ant 
tavo drabužių rastas DNR, tiesa? 

Sebastianas atsargiai linktelėjo, tada ištarė: 

— Taip. 

— Sebastianai,-ar tu žiūri televizorių? 

— Taip. 

— Kasdien? 

— Taip, beveik kasdien. 

— Kiek valandų per dieną žiūri televizorių? 

— Nežinau. Gal dvi tris. 

— Ką mėgsti žiūrėti? 

— Daug ką. 

— Mėgsti kriminalines dramas? 

— Kartais. 

— Detektyvinius serialus, kur ieškoma žudikų? 

— Kartais. 

— Aišku. Sebastianai, ar tau įdomios žmogžudystės? 

— Žmogžudystės įdomios visiems, — atsakė Sebastianas. Da- 
nielis sulaikė kvapą. — Juk apie jas sukurta daug serialų. Jeigu 
žmonės nesidomėtų, jų tiek nebūtų. 

Danielis atsiduso. 

— Ar girdėjai, kaip daktaras sakė, kad tavo smalsumas nesvei- 

kas... kad tu liguistai domiesi... krauju, mirtimi ir sužalojimais? 

Džounsas kiekvieną žodį ištarė lėtai, mėgaudamasis spekta- 
kliu, žodžių balsiai pasklido salėje. 

— Taip, girdėjau, bet manau, kad jis nieko apie mane nežino. 
Mes buvome susitikę tik du kartus. Jis nė nenutuokia, kuo aš 
domiuosi, kas man patinka, o kas ne - jis nieko nežino. 

— Aišku, — bemaž pats sau pratarė Džounsas. — Liudytojas 
ekspertas nieko nežino... Vis dėlto jis išsakė savo nuomonę 
apie tavo ankstesnę Aspergerio sindromo diagnozę. Sebastia- 
nai, ar tu sergi Aspergeriu? 

— Ne! - berniuko veidas tapo rūstus. Žalios akys apniuko, 
antakiai nusileido. 

— Ar žinai, kas yra Aspergerio sindromas? 

Sebastianas sėdėjo netekęs žado, suraukęs kaktą. Pašoko 
Irena. 

— Milorde, jums leidus, liudytojas ekspertas patvirtino, kad 

Sebastianas neserga anksčiau diagnozuotu Aspergerio sindromu. 
Beronas gūžtelėjo ir nuleido lūpų kampučius. 

— Taip, pone Džounsai, gal galėtumėte kitaip pateikti klau- 
simą? 

— Sebastianai, norėčiau paklausti, ar tikrai neturi draugų? 

— Aš turiu draugų. 

— Supratau. Mokytojai teigia kitaip. Kas tavo draugai?.. Be- 
nas Stouksas? 

— Aš turiu draugų. 

— Taigi. Čia turime tavo mokyklinius įrašus. Jie byloja, kad 
esi peštukas, kad niekas nenori su tavim draugauti, nes tyčio- 
jiesi iš kitų. 

— Tai netiesa. 

Sebastianas į žodį „netiesa“ įliejo tylų, bet aiškiai juntamą 
pyktį. Danielis patyliukais sušnabždėjo: „Viskas gerai, nurimk. 
Tu šaunuolis, tik nurimk.“ 

Irena šiek tiek pasisuko ant kėdės ir žvilgtelėjo į Danielį. 
Šis palinksėjo sakydamas, kad viskas bus gerai. Širdyje nebuvo 
tuo tikras. 

— Ar tiesa, kad susidraugauji tik 4252i trumpam laikui? 

— Ne. 

— Sebastianai, kiti vaikai nenori būti su tavim, ar tai tiesa? 

— Ne. 

Berniukas nešaukė, bet pasimatė apatiniai dantys. Jie buvo 
smulkučiai ir balti kaip lydekos. 

— Argi ne tiesa, kad vaikai susipažinę nebenori su tavim 
draugauti? 

— Ne! 

Teismo dėmesys buvo prikaustytas. Sebastiano skruostai iš 
pykčio raustelėjo. 

— Turiu įrašus iš izoliatoriaus, kur tu dabar saugomas. Pri- 
žiūrėtojas ypač pabrėžė tavo negebėjimą sutarti su kitais vai- 
kais ir užmegzti draugystę... 

Irena atsistojo. 

— Milorde, turiu paprieštarauti. Mano klientas yra nekaltas 
berniukas tarp sunkiai sutrikusių paauglių. Manau, akivaizdu, 
ir tai byloja mano kliento naudai, kad jam tokiomis aplinky- 
bėmis sunku užmegzti draugystę. 

Stojo trumpa tyla, Danielis aprimo, kad ir Džounsas, ir Be- 
ronas sutiko su Irenos požiūriu. 

— Grįžkime prie Beno nužudymo... Juk tu domiesi žmogžu- 
dystėmis. Ant tavo drabužių ir batų buvo Beno Stoukso krau- 
jo - koks tai jausmas? 

— Ką turite omeny? — Sebastianas, traukiamas į Džounso 
abstrakcijas, valandėlę prarado kantrybę. 

— Na, kaip jauteisi, kai Benas neva prasimušė nosį, ir ant 
tavo drabužių bei batų užtiško jo kraujo? 

— Gerai. Tai tik kraujas. Kraujo turi visi. 

— Aišku. Taigi eidamas namo, išsitepęs Beno krauju, jauteisi 
gerai? 

— Jaučiausi normaliai. Tai natūralus dalykas. 

Sebastianas žvelgė į viršutinį ekrano kampą, lyg mėginda- 
mas prisiminti. Veide vėl pasirodė šypsenėlė. 

— Ką jautei susižeidus Benui? 

— Na, skaudėjo jam, ne man. Aš nieko nejaučiau. 

— Kaip manai, ką jautė Benas? 

— Jis pargriuvo, bėgo kraujas — taip kartais būna, kai susimu- 
ši nosį. Kartais... net nereikia smarkiai trenkti... vos bumbteli, 
ir jau kraujuoja. Nosys labai jautrios. 

Danieliui užėmė kvapą. Sebastianas atrodė toli toli, tarsi 
anapus ekrano jis būtų nusikėlęs į kitą matmenį, kur jam ne- 
padės jokie bandymai išgelbėti. Jis pražuvo, nesugrąžinamai. 
Teismas girdėjo berniuką, be jokios atjautos kalbantį apie at- 
sitiktinį smurtą, ir tik Danielis žinojo, kad Sebastianas turi 
omeny Kinkongą, mušantį jo mamą. 

— Sebastianai, ar tu trenkei Benui, ir todėl jam iš nosies pasi- 
pylė kraujas? - Gordonas Džounsas kalbėjo veik pašnibždomis. 

Danielis nustebo, kad Sebastianas jį išgirdo. Jeigu viskas 
būtų vykę teismo salėje, Džounsui būtų tekę kalbėti garsiau. 

Sebastianas papurtė galvą. 

— Ne. 

— Kraujas... natūralus dalykas, — pakartojo Džounsas. — 
Visi turi kraujo... Apraškytas Beno krauju, jauteisi gerai. Se- 
bastianai, ar kada nors anksčiau buvai išsitepęs krauju? 

— Na... savo paties... kai susižeisdavau. 

— Aišku. Dar kieno nors? 

Sebastianas susimąstė, mėgino prisiminti, žalios akys nu- 
krypo į šoną ir į viršų. 

— Savo mamos... Turiu omeny ne tada, kai gimiau, nors 
gimstant išteka daug kraujo, ir kūdikis juo išsitepa, o vėliau, 
kai ji susižeisdavo ir paliesdavo mane — tada kartais iškruvin- 
davo. 

— Ar buvai ką nors sužeidęs taip, kad bėgtų kraujas? 

Irena atsistojo. 

— Milorde, turiu suabejoti šio klausimo svarba. 

Beronas linktelėjo ir garsiai atsikrenkštė. 

— Taip, pone Džounsai, gal galėtumėte eiti prie esmės. 

— Gerai, milorde. Sebastianai, skaičiau tavo apklausos įrašą. 
Ar taip kalbėjai policijoje? | 

„Ar žinai, kieno kraujo galėtų būti ant tavo džemperio?“ 

„Paukščio?“ 

„Kodėl taip manai? Sužeidei paukštį?“ 

„Ne, tik radau negyvą ir paėmiau. Jis buvo dar šiltas, kraujas 
lipnus.“ 

Irena vėl pašoko. 

— Milorde, — pradėjo sakyti, bet Beronas nutildė ją ranka. 

— Aš išklausysiu atsakymą, — tarė jis. — Vis dėlto, pone 
Džounsai, panelė Klark teisi, turite aiškiai pateikti klausimus. 

— Taip, milorde. 

Irena atsisėdo. 

— Sebastianai, ar prisimeni, kaip tai pasakojai policijai? — pa- 
klausė Džounsas. 

— Taip. 

— Kodėl manei, kad kraujas ant tavo drabužių paukščio, o 
ne Beno? 

— Susipainiojau. Paukštį mačiau kitą dieną. 

— Aišku, kitą dieną. Ar tu jį sužeidei? 

— Ne, — Sebastianas nutilo. Susimąstęs nukreipė žvilgsnį į 
kairį ekrano kampą. Danieliui pasirodė, kad jis panašus į jau- 

ną persekiojamą šventąjį. Vaikas įtraukė apatinę lūpą. Pačiul- 
pęs paleido ją, garsas buvo kaip bučinio. - Aš jam padėjau... 

— Sebastianai, papasakok man apie paukštį. Ką tu jam pada- 
rei, kad ant tavo drabužių pateko kraujo? 

Sebastianas vėl paskendo prisiminimuose ir pakėlė akis. Di- 
deliame ekrane jos atrodė milžiniškos. 

— Na, vieną dieną parke radau paukštį. Jo sparnas buvo 
sulaužytas. Tai buvo balandis ar kažkas panašaus. Vis sukosi 
ratu, negalėjo paskristi. Suprantat, jis turėjo žūti. Jį būtų su- 
ėdusi lapė, šuo arba katė, arba jis būtų miręs iš bado... 

— Ir ką tu padarei? —- Džounsas stovėjo pasisukęs į prisieku- 
siuosius, bet kreipdamasis į Sebastianą pažvelgdavo į kamerą. 

— Užmyniau jam ant galvos; norėjau, kad paukštis nebesi- 
kankintų, bet jis nenugaišo. Kojos vis dar judėjo, — tarsi nebū- 
tų užtekę žodžių, Sebastianas pakėlė prie veido rankas. Surietė 
jas kaip paukščio pirštus ir pakratė. — Taigi turėjau jį pribaigti. 

— Ką padarei? - kamantinėjo Džounsas. 

— Nutraukiau jam galvą, ir tada... jis nurimo, - Sebastianas 
vėl pakėlė akis į kairę. — Bet išsitepiau paukščio krauju. 

Sebastianas pasižiūrėjo į kamerą. Pasitrynė rankas, lyg praustųsi. 

Danielis po stalu sugniaužė rankas. Jos buvo drėgnos nuo 
prakaito. 

— Sebastianai, kodėl nusprendei nužudyti paukštį? — vis dar 
nusigręžęs nuo berniuko sukuždėjo Gordonas Džounsas. 

— Jau sakiau. Jis, šiaip ar taip, būtų žuvęs. Nenorėjau, kad 
jis kankintųsi. 

— Galėjai nunešti veterinarui. Kodėl nenorėjai padėti paukš- 
čiui? Kodėl nusprendei jį nužudyti? 

— Nemanau, kad veterinarai padeda balandžiams sulaužy- 
tais sparnais, — atsakė Sebastianas. Kalbėjo iš aukšto, pamoko- 
mai. — Veterinaras jį irgi būtų nužudęs, tik adata. 

Žodis „adata“, regis, perdūrė tylos plėvę salėje. Pasigirdo 
šnaresys, žmonės ėmė muistytis. 

— Kaip pasijutai, kai paukštis nugaišo? — pasidomėjo Džounsas. 

— Jis buvo dar mažas, bet jam reikėjo žūti, taigi gailėjau jo. 
Bet jam taip buvo geriau, nei kankintis. 

— Benas Stouksas buvo dar mažas. Ar liūdėjai, kai jis žuvo? 

Sebastianas pamirksėjo, pakreipė galvą, lyg laukdamas, kad 
Šarlotė jį paglostytų. 

— Na... aširgi mažas, - atsakė jis. - Kodėl visiems taip rūpi 
Benas? Jis miręs, o aš tebesu čia. 


Salė neįprastai nutyko. 

— Milorde, liudytojui klausimų nebeturiu, - tarė Džounsas. 

— Panele Klark? - kreipėsi Beronas. 

Danielis vos ne dusdamas matė, kaip Irena atsistojo. Ji atro- 
dė stipri ir drąsi, neįbauginta įkalčių. 

— Sebastianai, — pašaukė Irena. 

Skambus jos balsas pažadino salę. Sebastianas mirksėda- 
mas vėl atsigręžė į kamerą. 

— Benas Stouksas buvo tavo draugas. Kuo jis tau patiko? 

— Jis buvo linksmas... labai gerai mokėjo atbulas verstis kū- 
lio. Man taip neišeidavo. Skaudėdavo sprandą. 

— Beną pažinojai beveik ketverius metus. Ar per tą laiką bu- 
vote taip susimušę, kad kuriam nors tektų gultis į ligoninę ar 
bent kreiptis į traumatologijos punktą? 

— Ne, tik kartais žaisdavome imčių, kelis kartus buvome su- 
sipešę, bet susižeidę nebuvome. 

— Ar tu šių metų rugpjūčio aštuntą dieną nužudei Beną 
Stouksą? 

— Ne, — Sebastianas kalbėjo tyliai, prispaudęs smakrą prie 
krūtinės. 


— Ar rugpjūčio aštuntą žaidimų aikštelėje trenkei savo drau- 
gui Benui Stouksui plyta? 

— Ne! - Sebastianas papūtė lūpas, susijaudinęs nuleido akis. 

Danielis juto, kaip pasikeitė nuotaika salėje. Prisiekusieji, 
netgi galerija, atrodė sukrėsti, kad Irena gali šitaip užsipulti 
vaiką. Bet Danielis už tai ja didžiavosi. Paukštis jau buvo už- 
mirštas. 

— Milorde, daugiau klausimų neturiu. 

Ekranas zvimbė. Sebastianas žvilgančiomis akimis, su raus- 
vų lūpų šypsenėle stebeilijo į kamerą. Nusišluostė vieną akį, 
paskui kitą, tada ekranas išsijungė. 


Danielis išėjo į lauką, jam reikėjo gryno oro. Prieš vėl susiren- 
kant teismui, turės nusileisti žemyn susitikti su vaiku. 

Danieliui buvo sunku stebėti, kaip Sebastianas duoda pa- 
rodymus. Jis pasistatė apykaklę ir pakėlė galvą į debesis, slėgte 
slegiančius pastatus. Galvoje pynėsi nauji ir tolimi prisiminimai. 
Jis matė ekrane padidintą Sebastiano veidą; girdėjo Minės kie- 
me barškant kibirą ir kastuvą; matė, kaip Minė parkrito — jam 
pasitraukus prarado pusiausvyrą ir pargriuvo ant nesveiko klubo. 

Jai skaudėjo, dabar suprato jis. 

Jo paties skausmas dėl Minės melo dabar atrodė nebe toks 
svarbus, kaip Minei sukeltas skausmas. Ji visada žinojo, kas 
jam geriausia. Anuomet Danielis to nesuprato, bet Minė jį sau- 
gojo. Jis įsivaizdavo ją mirštančią, trokštančią bent kartelį jį 
pamatyti, bet žinančią, kad jis neateis. Ji buvo vienintelis žmo- 
gus, kurios meile Danielis neabejojo. Užsimerkęs jis prisiminė 
šiltą sunkią ranką ant galvos, kai ji linkėdavo jam labos nakties. 
Net ir per tuos pykčio metus jis nesiliovė tikėjęs, kad Minė jį 
myli. Vylėsi, kad ir ji žinojo, jog Danielis ją myli. Metų metus 
jis jos nepripažino, tik dabar įvertino, ką ji dėl jo padarė. 

Danielis nuėjo pasižiūrėti, kaip laikosi Sebastianas. Šis savo 
kameroje vėl žaidė su policininku. Atrodė šnekus ir energin- 
gas, atsistojęs ant gulto mėgino pasiekti lubas. Regis, kryžminė 
apklausa jo nenuvargino, jis nesuvokė, ką padarė blogai, o kas 
pavyko. 

— Ar gerai kalbėjau? - mirksėdamas paklausė Sebastianas. 

Danielis susikišo rankas į kišenes. 

— Puikiai. 


Užlipęs į viršų Danielis paskambino Kaningemui. 

— Turiu jus pradžiuginti — viskas sutvarkyta, — tarė Kanin- 
gemas. — Turbūt manėte, kad sodybos neparduosime amžiais, 
bet viskas pavyko daug greičiau, nei tikėjausi. Atvažiuosite, ar 
norite, kad reikalus sutvarkyčiau aš? 

— Sutvarkykite jūs, — greitai atsakė Danielis. Persibraukė 
plaukus ir pasuko į koridorių. — Nors gal... galėtumėte pa- 
laukti? Savaitgalį arvažiuočiau. Norėčiau dar kartą pamatyti 
namus. Aš tik... Ar galėtumėte palaukti? 

— Žinoma. Užjaučiu, kad viskas vyksta... jums sunkiu metu. 

— Ką turite galvoje? 

— Mačiau jus per televiziją. „Angelo žudikas“. Jūs dalyvau- 
jate byloje. 

Danielis įkvėpė. Visi jau susidarė nuomonę apie Sebastianą. 
Jis spėliojo, ką nuspręs prisiekusieji. 

Džounsas pergalingai pažvelgė į savo užrašus. Baigiamosios 
kalbos buvo numatytos rytojaus dieną, o po pietų — teisėjo 
apibendrinimas. Įėjo teisėjas, prigužėjo galerija. Danielis sten- 
gėsi nežiūrėti žurnalistams į akis. 

Džounsas susidėjo popierius ant pulto ir, susikišęs rankas į 
kišenes, sūpuodamasis ant kulnų, atsigręžė į prisiekusiuosius. 
Atrodė patenkintas savimi. 

— Prisiminkite viską, ką girdėjote apie šių metų rugpjūčio 
aštuntosios įvykius... Kaltinamasis prisipažino tądien žaidęs 
su mažuoju Benu Stouksu. Liudytojas matė, kaip kaltinamasis 
parke pešėsi su Benu, vėliau buvo nustatyta, kad jie mušėsi 
žaidimų aikštelėje, kur vėliau Benas buvo rastas negyvas. 

Beno sužalojimai neleidžia nustatyti tikslaus užpuolimo 
laiko, težinome, kad jis mirė apie šeštą vakaro. Tai reiškia, kd 
Benas šiuos mirtinus sužalojimus galėjo patirti bet kada po 
pietų ar vakare, nes paskutinį kartą jį gyvą matė apie antrą. 
Kaltinamasis teigia nuo trečios valandos turįs alibi — jį patvir- 
tina motina, — bet jūs girdėjote, kokį vaistų kokteilį ji tą dieną 
išgėrė, taigi visai pagrįstai galime abejoti jos patikimumu. 

Medicinos ekspertai paaiškino, kaip ant užpuoliko drabu- 
žių pateko aukos kraujo. Primenu, kad kaltinamojo rankos 

buvo apdraskytos ginantis, ant jo džinsų rasta aukos drabužių 
pluošto, ir iš to galima daryti išvadą, kad jis sėdėjo apžergęs 
auką. Tokioje padėtyje kaltinamasis, padedamas traukos jėgos, 
galėjo sukelti sunkius, žiaurius veido sužalojimus, nuo kurių 
Benukas tiesiogine prasme mirtinai nukraujavo. 

Teismo medicinos ekspertas patvirtino, kad kraujo dėmės ant 
kaltinamojo drabužių „byloja apie veido traumą - stiprų smūgį į 
veidą ar nosį, po kurio auka apipurškė užpuoliką krauju“. 

Nepadarykite klaidos, - Džounsas nutilo ir smiliumi pa- 
baksnojo į pultą. Pabrėždamas žodžius pasilenkė remdamasis 
pirštu ir įsmeigė į prisiekusiuosius nemirksinčias akis. — Įvyk- 
dyti šią žmogžudystę buvo nelengva. Tai ne nelaimingas atsiti- 
kimas sudrebėjus rankai ar paslydus kojai. Tai žvėriškas nužu- 
dymas, įvykdytas žiūrint aukai į akis. 

Patys girdėjote kaltinamąjį pasakojant apie žavėjimąsi 
žmogžudystėmis ir mirtimi. Specialistai patvirtino, kad kal- 
tinamajam būdingas švelnus Aspergerio spektro sutrikimas: 
sutrikimas, dėl kurio jis yra linkęs į smurtą ir sunkiai susi- 
randa draugų. Vis dėlto šis sutrikimas jam netrukdo meluoti 
apie savo veiksmus. O jis melavo, melavo tvirtindamas, kad 
nenužudė aukos. Išklausėme aukos kaimynus, kurių vaikus te- 
rorizavo kaltinamasis prieš tai, kai žengė dar vieną žingsnį ir 
žiauriai nužudė Benjaminą Stouksą. Kaltinamasis grasino kai- 
mynų vaikams stiklo šuke, tyčiojosi iš Beno ir prieš jį fiziškai 
smurtavo, kol galiausiai rugpjūčio aštuntą nužudė. 

Galbūt berniukai yra berniukai, bet šis vaikas visoje apy- 
linkėje buvo žinomas kaip pavojingas. Nekyla abejonių, kad 
jis galėjo įvykdyti tokį šiurpų nusikaltimą. Teismo medicinos 
ekspertai įrodė, kad jis buvo nusikaltimo vietoje. Mes žinome, 
kad kaltinamasis mušėsi su auka, ir kaltinamojo drabužiai iš- 
sitepė aukos krauju. 

Sebastianas Krolis yra smurtautojas, liguistai besidomintis 
žmogžudystėmis ir šių metų rugpjūčio aštuntą dieną įvykdęs 
žmogžudystę. 

Žinau, kad apsvarstę bylos faktus suprasite, jog kaltinama- 
sis Sebastianas Krolis yra... kaltas. 


Danielis jau įsivaizdavo antraštes „SMURTAUTOJAS, LIGUISTAI 
BESIDOMINTIS ŽMOGŽUDYSTĖMIS“. Prisiminė Tairelio teis- 
mą, kai nuosprendis atrodė kaip dar vienas smurtinis veiksmas. 

Per pertrauką Danielis iš teismo salės išėjo paskui Krolius. 
Virpėjo net Šarlotės veido oda. Jis palydėjo šeimą į viešą lau- 
kiamąjį. Kenetas Krolis, paėmęs už alkūnės, įvedė žmoną į pa- 
talpą. Pareikalavo kavos, bet Šarlotė taip tirtėjo, kad neįtaikė 
į plyšį monetų. Danielis jai padėjo, paskui nunešė puoduką 
išsidrėbusiam, išsižergusiam, virš galvos rankas susinėrusiam 
Kroliui. 

— Galėsime rašyti apeliaciją? — paklausė šis. 

— Apie apeliacijas pakalbėsime, jeigu jis bus pripažintas kal- 
tu, — atkirto Danielis. 

Krolio akys plykstelėjo pykčiu. Danielis atlaikė jo žvilgsnį. 


Grįžęs į salę Danielis pastebėjo, kad Irena jaudinasi. Jis dar 
nebuvo matęs jos tokios sunerimusios. Karališkoji advokatė 
muistėsi, sukiojo ant riešo laikrodį. Jiems nepasitaikė proga 
šnektelėti, bet Irena pažvelgė į jį. Danielis lūpomis palinkėjo 
sėkmės. Ji nusišypsojo ir nusigręžė. 

Pašaukta Irena atsistojo ir ant pulto pasidėjo atverstą užra- 
šų knygelę. Jai peržiūrinėjant užrašus ir dėmintis argumentus, 
tvyrojo tyla. Kai jie gynė Tairelį, Irena iš vakaro prieš Danielį 

surepetavo baigiamąją kalbą. Danielis prisiminė, kaip ji vieno- 
mis kojinėmis žingsniavo po kambarį. 

Irena atsigręžė į prisiekusiuosius. 

— Sebastianas... yra mažas berniukas, — prabilo ji. Nebe- 
atrodė susijaudinusi: ištiesino pečius, iškėlė galvą. — Sebastia- 
nui... vienuolika. Jei būtų pusantrų metų jaunesnis, šiandien 
nestovėtų prieš jus. Sebastianas — vaikas, kaltinamas žmogžu- 
dyste. Jis kaltinamas nužudęs kitą mažą berniuką, dar jaunes- 
nį už save. 

Beno nužudymas - tai tragedija, sukrėtusi mus visus... Ta- 
čiau teisingumo neįvykdysime nuteisę kitą mažą nekaltą ber- 
niuką. 

Laikraščiams patinka įdomios istorijos, žinau, kad apie šią 
bylą skaitėte dar prieš ateidami į teismą, dar net nežinodami, 
kad būsite pakviesti prisiekusiaisiais. Laikraščiai rašė apie vi- 
suomenės žlugimą, apie šeimos irimą... Jie vartojo tokius žo- 
džius kaip „blogas“, „piktas“ ir „sugedęs“. 

Tačiau, ponios ir ponai, noriu jums priminti, kad tai... ne 
įdomi istorija. Čia teisiama ne žlunganti visuomenė, ir ne 
jūsų uždavinys tai nagrinėti. Jūsų darbas - apsvarstyti faktus, 
pateiktus šioje teismo salėje, o ne spaudoje. Jūsų darbas — at- 
sižvelgiant į įrodymus ir tik į įrodymus spręsti, kaltinamasis 
kaltas ar ne. 

Šio teismo metu jūs matėte siaubingų vaizdų ir girdėjote 
trikdančių liudijimų. Susidūrus su sukrečiančiais smurto veiks- 
mais natūralu kaltinti, ieškoti... atsakingų. Bet šis berniukas 
nėra kaltas dėl smurto, apie kurį girdėjote šio teismo metu. 

Kokie gi įrodymai? 

Nėra šio kraupaus nusikaltimo liudytojų. Niekas nematė, 
kaip buvo užpultas Benas. Liudytojas teigia žmogžudystės die- 
nos popietę matęs Sebastianą mušantis su Benu, bet jo paro- 


387 


dymai nepatikimi. Kaip įrodymas pateikiamas žmogžudystės 
įrankis, bet jo neįmanoma priskirti nė vienam įtariamajam. 
Ant plytos, kuria buvo nužudytas mažasis Benas Stouksas, ne- 
rasta nei pirštų atspaudų, nei DNR. Benas patyrė cerebrinę 
hematomą, todėl žinome, kada maždaug jis mirė — apie šeštą 
vakaro, bet neaišku, kada jis buvo užpultas ir patyrė mirtiną 
smūgį. Sebastianas tą dieną nuo trečios valandos buvo namie, 
o apie Beno dingimą pranešta daug vėliau. 

Sebastianas prisipažįsta anksčiau tą dieną pešęsis su Benu, 
jis mums papasakojo, kaip Benukas nušoko nuo lipynės ir jam 
iš nosies ėmė bėgti kraujas. Ant Sebastiano drabužių buvo ras- 
ta Beno kraujo ir drabužių pluošto, bet ne daugiau, nei galima 
tikėtis po kelių valandų žaidimo lauke, vaikiško ginčo ir ne- 
laimingo atsitikimo. Pačios prokuratūros specialistai pripažino, 
kad, jei Sebastianas iš tiesų būtų šitaip žiauriai nužudęs Beną, 
ant jo drabužių veikiausiai būtų buvę kur kas daugiau kraujo. 
Tie, kurie turite vaikų, žinote, kad truputis pluošto ir audinio 
ant Sebastiano drabužių galėjo atsirasti paprasčiausiai pešantis. 

Benas buvo nužudytas žiauriai, ir tam prireikė nemažos jė- 
gos; jūs, be abejo, suabejosite absurdišku prokuratūros teigimu, 
kad mažas jūsų matytas berniukas galėjo turėti šitiek jėgos. 
Mes žinome, kad liudytojas ponas Renkinas yra trumparegis. 
Tą popietę su Benu jis tikriausiai matė ne Sebastianą, o kitą 
žmogų, bandantį nuskriausti vaiką. Jis pripažino galėjęs maty- 
ti ir nedidelį suaugėlį, puolantį Beną. 

Irena pervertė užrašų knygelės lapą. Giliai įkvėpė, nurijo 
seiles ir linktelėjo prisiekusiesiems. Danielis juos stebėjo: jie 
atrodė sužavėti, nenuleido nuo Irenos akių, tikėjo ja. 

— Jūs girdėjote, kad Sebastianas kenčia nuo itin švelnaus 
sutrikimo, vadinamo netipišku plataus masto raidos sutriki- 
mu — tai Aspergerio spektro sutrikimas, — todėl gali atrodyti... 

šmesnis už kitus jūsų pažįstamus vienuolikmečius. Vis dėlto... 
kad ir koks keistas jis atrodytų, neužmirškite bylos įkalčių. Se- 
bastianas... išdrįso papasakoti mums savo istoriją. Neprivalėjo 
to daryti, bet panoro pasisakyti, kad iš jo lūpų išgirstumėte tie- 
są, kas tądien įvyko. Galbūt Sebastianas ūmus, bet ne žudikas. 
Galbūt mokykloje tyčiojasi iš vaikų, bet nežudo jų. 

Faktai tokie: jeigu Sebastianas būtų nužudęs Beną, tą dieną 
jis namo būtų grįžęs visas kruvinas. Nebūtų parėjęs trečią va- 
landą ir su mama žiūrėjęs televizorių. Sebastianas - mažas ber- 
niukas, jis nebūtų galėjęs laisvai pasiimti žmogžudystės įrankio 
ir smogti su tokia jėga, kad nužudytų Beną. Dar svarbiau tai, 
kad nerasta jokių įrodymų, siejančių Sebastianą su plyta, be to, 
niekas nematė Sebastiano žalojant Beną. Jis buvo pastebėtas 
parke besivaikantis Beną ir su juo besipešantis, bet liudyto- 
jui peštynės pasirodė tokios nereikšmingos, kad jis nejuto po- 
reikio fiziškai išskirti vaikus arba apie įvykį pranešti policijai. 
Prokuratūros liudytojas grįžo namo ir sėdo prie televizoriaus, 
nes tai, ką jis matė, buvo ne smurtiniai veiksmai, vedantys prie 
žmogžudystės, o labai įprastas dviejų mažų berniukų kivirčas. 
Suaugusio žmogaus paliepti liautis, vaikai taip ir padarė. 

Svarbiausias klausimas: ką padarė policija, kad šiuo atveju 
būtų įvykdytas teisingumas? Ponas Renkinas pripažino galbūt 
matęs suaugusį vyrą žydru ar baltu džemperiu, puolantį Beną. 
Ko gi ėmėsi policija? Patikrino savivaldybės kamerų vaizda- 
juostes ir nieko nerado. Ko griebėsi tada?.. 

Irena, atsigręžusi į prisiekusiuosius, iškėlė rankas, lyg prašy- 
dama pagalbos. 

— Ničnieko, — ji gūžtelėjo pečiais ir atsirėmė į pultą, tarsi 
nusivylusi tokiu aplaidumu. — Iš to, ką žinome, suaugęs nusi- 
kaltėlis baltu arba žydru džemperiu galėjo užpulti ir nužudyti 
Benjaminą paskui, kai Sebastianas buvo išėjęs iš aikštelės. Ši 

reikšminga aplinkybė, nurodyta prokuratūros liudytojo, nebu- 
vo kaip reikiant ištirta. Ar mes tikri, kad nusikaltimą padarė 
šis berniukas? O gal iš tiesų tai padarė kas nors kitas? 

Taigi turite apsvarstyti, ar, remiantis šiais įrodymais, galima 
nuteisti vaiką. Nustumkite į šalį laikraščius, užmirškite krau- 
pius matytus vaizdus ir tai, ką girdėjote; pagalvokite: nėra jo- 
kių įkalčių, tiesiogiai įrodančių, kad Sebastianas nužudė Beną. 
Kriminalistai nepateikia įkalčių, susijusių su tokio pobūdžio 
sužalojimais: ant žmogžudystės įrankio nėra pirštų atspaudų; 
nė vienas liudytojas nematė paties užpuolimo. Visa tai apsvars- 
tę galite padaryti tik vieną išvadą. 

Kaltintojai turi tvirtai įrodyti, kad kaltinamasis yra kaltas. 
Įrodymų našta gula ant prokuratūros, o ne ant gynybos pečių. 
Apgalvokite, ar ji padarė savo darbą, o gal netiesioginiai jums 
pateikti įrodymai vis dėlto kelia abejonių. Prieš jus stovi ne už- 
kietėjęs, daug kartų teistas nusikaltėlis. Prieš jus stovi... mažas 
berniukas. 

Norėčiau, kad grįžę namo po teismo nė kiek — nė kiek - ne- 
abejotumėte priėmę teisingą sprendimą. Žinau, kad įvertinsite 
faktus tokius, kokie jie yra, ir suprasite, kad Sebastianas... ne- 
kaltas. 

Jei manote, kad Sebastianas nekaltas, išteisinkite jį. Jei ma- 
note, kad Sebastianas veikiausiai nekaltas, išteisinkite jį. Net 
jei manote, kad jis ga/bū: nekaltas, išteisinkite jį. 

Irena susirinko užrašus. 

— Ačiū, kad išklausėte. 


Teisėjo apibendrinimas, kaip ir tikėtasi, truko visą popietę, 

paskui prisiekusieji buvo paleisti priimti nuosprendžio. 
Danielis iki vėlaus vakaro dirbo biure, paskui nuėjo į „Ka- 

rūną užbaigti dienos. Įpusėjęs bokalą parašė Irenai: „Galvoju 


390 


apie rytojų. Nežinau, ar esu tam pasirengęs. Tikiuosi, tau vis- 
kas gerai. Atsakymo nesulaukė. 


Kita diena buvo penktadienis, ir Danielis dirbo visą rytą, kol 
sulaukė skambučio, kad prisiekusieji priėmė sprendimą. 

Į teismo salę susirinko visi: teisininkai, šeimos nariai, žur- 
nalistai ir visuomenė. Sebastianas sėdėjo prie Danielio ir laukė 
sprendimo, nulemsiančio visą likusį jo gyvenimą. 

Teismui posėdžiaujant, Danielis žvalgėsi. Vangiai slinko 
minutės. Jis dirstelėjo į mažą šalia sėdintį berniuką, vėl atkrei- 
pė dėmesį į ryžtingai iškeltą smakrą ir viltingas, budrias jaunas 
žalias akis. 

Uždėjo ranką Sebastianui ant nugaros. Su naujais, ties apy- 
kakle per dideliais marškiniais ir dryžuotu kaklaraiščiu šian- 
dien berniukas atrodė itin puošnus. Pakėlęs galvą jis nusišyp- 
sojo Danieliui. 

Beronas pakilo nuo kėdės ir pro akinių viršų pažvelgė į Se- 
bastianą ir Danielį. 

— Vaikui stotis nereikia. 
Sekretorius pakilo ir kreipėsi į prisiekusiuosius. 
— Gal galėtų atsistoti pirmininkas? 
Pirmininkė buvo moteris. Ji pakilo nuo kėdės ir priekyje 
sukabino rankas. 
— Ar visi vieningai priėmėte nuosprendį? 
— Taip, — atsakė vidutinio amžiaus, aiškiai kalbanti moteris. 
— Kaip manote, kaltinamasis Sebastianas Krolis kaltas dėl 
Benjamino Stoukso mirties ar ne? 

Danieliui užėmė kvapą. Oras atrodė tirštas. Visų akys sau- 
sakimšoje teismo salėje buvo nukreiptos į moters lūpas, laukė, 
ką ji pasakys. Danielis iš greta sėdinčio berniuko juto sklin- 
dant įtampą. 

Kai Tairelis stovėjo teisiamųjų suole, Danielis jautėsi nuo jo 
atskirtas ir bejėgis. Sebastianas sėdėjo šalia, bet dabar buvo dar 
sunkiau. Jis juto vaiko rankos prisilietimą, matė, kaip vos paste- 
bimai linguoja kūnas, uodė švarius plaukus. Net ir mažajam kli- 
entui esant greta, jis negalėjo jo apginti, kaip neapgynė Tairelio. 

Jeigu Sebastianas būtų apkaltintas žmogžudyste, teisėjas ne- 
begalėtų veikti savo nuožiūra, turėtų jį įkalinti pagal Jos Dide- 
nybės įsaką. Net ir paskelbus nuosprendį Sebastiano įkalinimo 
trukmę nustatytų vidaus reikalų ministras, o ne profesionalūs 
teisininkai. Vaikas taptų žaisliuku politikų rankose, ir minis- 
tras pirmininkas, siekdamas nuraminti visuomenės ir žinia- 
sklaidos pasipiktinimą, veikiausiai pailgintų bausmės laiką. 

Danielis mąstė apie tuos metus, kuriuos vaikas turėtų pra- 
leisti nepilnamečių kolonijose, o paskui suaugusiųjų kalėjimuo- 
se, apie narkotikus, kuriuos jis išmėgintų, santykius, kuriuos 
užmegztų ir nutrauktų, apie visuomenę, kuri jį atstums, ir apie 
ateitį, kurios nebus. Ateityje lauktų tik nauji kalėjimai. Prisie- 
kusiųjų pirmininkė pakėlė akis ir pažvelgė į sekretorę. 

Sebastianas atsiduso ir tuo pat metu įbruko delniuką Da- 
nieliui į ranką. Danielis nykščiu paglostė vaiko plaštaką, kaip 
būtų padariusi Minė. Danielis prisiminė, koks šiurkštus jo 
vaikiškai odai atrodė Minės nykštys. Minė jį išmokė rūpintis, 
įskiepijo šį instinktą. 

Irenos nugara buvo tiesut tiesutėlė. Danielis panoro ir ją 
paimti už rankos. 

— Nekaltas. 
— Ir toks jūsų visų sprendimas? 


— Taip. 


Nenuaidėjo džiaugsmo šūksniai, visa teismo salė pasijuto sukrėsta. 


Iš pradžių atsivėrė tylos bedugnė, paskui pasigirdo balsai, prislo- 


392 


pinti ir reiklūs, kaip į krantą dūžtančios bangos. Aukos šeimos na- 
riai springdami kūkčiojo, skambėjo pikti prieštaraujantys balsai. 
Beronas nutildė salę. 
— Norėčiau priminti, kad čia ne futbolo stadionas. 


— Ką tai reiškia? — paleidus prisiekusiuosius, išėjus teisėjui ir 
ištuštėjus galerijai paklausė Sebastianas. Jis tebesilaikė įsikibęs 
Danieliui už rankos. 

— Brangusis, tai reiškia, kad gali grįžti namo, — gręždama 
sūnų į save atsakė Šarlotė. Vokai virš didelių akių virpėjo. 

Sebastianas kaip lapelis prigludo prie mamos. Šarlotė apsi- 
vijo jį rankomis, pakedeno plaukus. 

Susirinkusieji pradėjo skirstytis. Danielis nusekė paskui Ire- 
ną ir Marką į didįjį Londono centrinio teismo vestibiulį. 

Traukdamas prie išėjimo Danielis pajuto, kaip tvirta ranka 
sugriebė jį už peties ir apsuko. Jam nespėjus ištarti nė žodžio, 
Kenetas Kingas Krolis paspaudė ranką ir patapšnojo per nuga- 
rą. Paskui spustelėjo ranką Markui, suėmė už pečių Ireną, ją 
švelniai papurtė ir pabučiavo į abu skruostus. 

Keneto paleista Irena atsigręžė į Danielį ir šyptelėjo. Danie- 
lis troško ją apkabinti, bet prie klientų jautėsi suvaržytas. 

— Ką dabar veiksi? — žiūrėdamas į ją, mėgindamas sugauti 
žvilgsnį paklausė Danielis. 

— Turbūt grįšiu į biurą. Nežinau. Jaučiuosi išsekusi. Gal va- 
žiuosiu namo. O tu? Turėsi susitikti su nuostabiąja britų spauda. 

— Jie užkurs man pirtį. 

— Ar man tavęs palaukti? — paklausė ji. 

— Palauk, galėsime nueiti išgerti ar dar kur nors. Tikiuosi, aš 
greitai. Pasistengsiu neužtrukti. 

Irenai išėjus, Danielis atsigręžęs pamatė išeinančius Beno 
Stoukso tėvus ir jų šeimos teisininką. Staiga jį apėmė užuojau- 
ta. Polas laikė Madleną už pečių. Beveik nešte nešė. Ji šliūrino 
mažais žingsneliais, nunarinusi galvą, ant veido užkritusiais 
plaukais. Prisiartinusi prie Danielio atmetė sruogas, ir jis išvy- 
do raudonas jos akis ir nosį, įkritusius skruostus. Akys blyks- 
telėjo, ir ji atsiplėšė nuo vyro. Danielis atšlijo, neabejojo, kad 
moteris jį puls. Tačiau Madlena taikėsi į Šarlotę. Nuo jos riks- 
mo suaidėjo erdvus vestibiulis, tada pirštais it žvėries nagais ji 
griebė Šarlotę už peties. 

— Jis pabaisa, - klykė Madlena Stouks. — Jis nužudė mano 
mažylį... 

Danielis jau ketino kviesti apsaugą, bet Polas Stouksas at- 
plėšė žmoną. Ji romiai leidosi nuvedama vyro. 

— Šarlote, ar jūs sveika? — paklausė Danielis. 

Šarlotė atsidarė rankinę. Puolė karštligiškai naršyti. Ant 
žemės pabiro daiktai: plaukų šepetys, veidrodėlis, akių pieš- 
tukai ir tušinukai. Sebastianas vikriai tūpčiodamas ėmė juos 
rankioti. 

— Man reikia, man reikia... — vapėjo ji. 

— Dėl Dievo meilės, moterie, nurimk, — sušnypštė Kenetas. 

Danielis pamėgino ją sugriebti, bet nespėjo. Šarlotės keliai 
sulinko, ji išmetė rankinę ir pargriuvo ant žemės. Išriedėjo jos 
ieškotos tabletės. Sebastianas padavė jas tėvui. 

— Štai. 

Keneto veidas tapo veik violetinis, tik Danielis nesuprato, 
ar iš gėdos, ar dėl pastangų keliant Šarlotę. 

Priėjo apsaugos darbuotojas ir paklausė, ar nereikia padėti. 

— Viskas čia gerai, — burbtelėjo Krolis. Kreipėsi į Danielį: — 
Gal galėčiau paprašyti trumpam pabūti su Sebastianu? Prieš 
išeinant turiu ją nuraminti. 

Danielis linktelėjo ir nulydėjo juos akimis. Sebastianas, pri- 
glaudęs rankas prie šonų, pakreipė smakrą ir atgręžė apvalų 
veidelį į Danielį. 

— Mes būsime konferencijų salėje, - Kroliui pavymui šūkte- 
lėjo Danielis. 

— Duokit mums dvidešimt minučių. 

Danielis žvilgtelėjo į laikrodį. Berniukas vis dar goksojo į jį. 

— Jai panikos priepuolis. Tada ji dūsta, veidas išbąla, prade- 
da kvėpuoti šitaip... 

Sebastianas mėgdžiojo greitą kvėpavimą, kol Danielis jam 
ant peties uždėjo ranką. Berniukas jau buvo visas raudonas ir 
kosėjo. 

— Eime, - paragino Danielis, atidarė duris į konferencijų salę 
ir pakėlęs ranką pasveikino netoliese stovintį apsaugos darbuo- 
toją. - Eime vidun, pasėdėsime, kol tavo mama pasijus geriau. 

Durys užsivėrė, atskyrė juos nuo pasaulio. Salėje langų 
nebuvo. Danieliui ji priminė patalpą, kurioje buvo kremuota 
Minė. Centrinio teismo garsai: kulniukų kaukšėjimas į plyte- 
les, teisininkai, vienas per kitą besišnekantys mobiliaisiais, su 
klientais besišnabždantys advokatai — liko už durų. 

Čia tvyrojo šilta, vaisinga tyla. Berniuko akys buvo sausos, 
blyškus veidelis susimąstęs. Danielis prisiminė pirmą kartą, 
kai jie susitiko Islingtono policijos komisariate. 

— Kaip manai, ar daug žmonių nusiminė, kad mane paskel- 
bė nekaltu? - žvelgdamas į Danielį paklausė Sebastianas. 

— Nesvarbu, ką mano kiti; tu turėjai puikius gynėjus, ir pri- 
siekusieji nusprendė, kad esi nekaltas. Dabar gali grįžti į savo 
gyvenimą. 

Sebastianas atsistojo ir aplink stalą priėjo prie Danielio. At- 
sistojo prie jo kėdės. 

— Nenorėjau grįžti į Parko rūmus. 

— Ne, - patvirtino Danielis. Jis rymojo ant alkūnių, jo vei- 
das buvo viename aukštyje su berniuko. - Ir aš nenorėjau, kad 
tu ten grįžtum. 

Vaikas atsiduso ir prisiglaudė prie Danielio. Padėjo galvą 
jam ant peties. Danielis ne sykį matė, kaip mama guodė sūnų, 
tad žinojo, ką daryti. Kiek palūkėjęs pakėlė ranką ir pirštais 
perbraukė berniuko plaukus. | 

— Viskas bus gerai, — sušnabždėjo. — Viskas baigta. 

— Kaip manai, ar aš eisiu į pragarą? 

— Ne, Sebai. 

— Iš kur žinai? 

— Nes pragaro nėra. Bent jau aš juo netikiu. 

— Bet tu nesi tikras. Niekas nėra tikras. Tikėjimas — tai tik 
manymas, kad taip yra. 

— Gali vadinti mane užsispyrėliu, bet aš manau, kad žinau. 
Man visa tai atrodo paistalai. 

— O Benas pateks į dangų? Visi sako, kad jis angelas. 

— Sebai, paklausyk, žinau, kad tau buvo labai sunku — bylą 
rodė per televiziją, apie ją rašė laikraščiuose, ją aptarinėjo visi 
vaikai Parko rūmuose, bet pasistenk į visa tai nekreipti dėme- 
sio. Straipsnius rašo tam, kad parduotų laikraščius, o ne todėl, 
kad juose yra bent kruopelė tiesos... 

— Tiesa, — ramiai tarė Sebastianas. — Danieli, ar aš tau pa- 
tinku? 

— Taip, — atsidusęs atsakė Danielis. 

— Jei kai ką tau pasakysiu, ar vis tiek patiksiu? 

Danielis pamąstė, tada linktelėjo. 

— Aš uždėjau plytą Benui ant veido. 

Danielis sulaikęs kvapą stebėjo berniuką. Šviesa krito ant 
žalių jo akių. Lūpose žaidė veik nematoma šypsenėlė. 

— Sakei, kad parėjai tiesiai namo... 

— Viskas gerai, — dabar Sebastianas plačiai šypsojosi. — Aš 
nepražūsiu. Dėl manęs nesijaudink. 

Danielis linktelėjo. Pajuto, kaip įsirempė pilvo raumenys. 

— Ir tu man patinki, — prisipažino Sebastianas. — Manau, 
mes draugai. Džiaugiuosi, kad buvai mano advokatas... 

Danielis vėl linktelėjo. Apykaklė veržė gerklę. 

— Ką tuo nori pasakyti? Kaip suprasti, kad tu... uždėjai... 
plytą Benui ant veido? 

— Man nepatiko Beno veidas. Norėjau jį paslėpti, kad nebe- 
matyčiau. Jis buvo žliumba, snarglius, norėjo namo. Liepiau 
jam /iautis bliauti. Pasakiau, kad jei mėgins išeiti, tikrai turės 
ko raudoti... Kai uždėjau jam ant veido plytą, jis nebeverkė. 
Neišleido nė garso. Nė garselio. 

Danielio pečiai pakumpo. Jis iškvėpė ir atsilaisvino kakla- 
raištį. Pasilenkęs sukišo pirštus į plaukus. 

— Sebastianai, turėjai man pasakyti, — jo balsas salėje skam- 
bėjo garsiai. — Turėjai iš pat pradžių pasakyti. Daug ką būtume 
darę kitaip. 

Sebastianas nusišypsojo ir vėl atsisėdo priešais Danielį. At- 
rodė tikras nekaltybės įsikūnijimas: blakstienos, strazdanėlės, 
dailiai perskirti plaukai. 

— Pamaniau, jei pasakysiu, nebepatiksiu tau. Norėjau tau 
patikti. 

— Sebastianai, kalbame ne apie patikimą. Iš pat pradžių tau 
sakiau, kad turi man sakyti viską, visą tiesą, gryną ir paprastą. 
Aš tavo advokatas... Turėjai man pasakyti. 

— Na, dabar pasakiau. 

Sebastianas pakreipė galvą. 

Danieliui nugarą išpylė šleikštus, šaltas prakaitas. Jis pri- 
spaudė liežuvį prie gomurio, pamėgino susitvardyrti. 

— Man laikas eiti, — tarė Danielis. — Paieškokime tavo tėvų. 

Berniukas pakėlė į jį akis, ir Danielis giliai atsiduso. Neiš- 
manė, ką pasakyti vaikui. 

Šarlotė stovėjo vestibiulyje, siūbavo kaip saulėgrąža, po aki- 
mis juodavo dideli ratilai. Kenas prilaikė ją už alkūnės. 

— Ačiū, Dani, - Danieliui atidavus berniuką į jų globą, pa- 
dėkojo Kenetas. 

Danielis susiraukė dėl jo familiarumo. 

— Viskas gerai, jaunuoli? — Kenetas sububeno sūnui. 

Sebastianas šmurkštelėjo tarp tėvų ir įsikibo jiems į rankas. 
Danieliui net bloga darėsi nuo tokio šeimos vaizdo. Magėjo 
nusigręžti. 

Susikibę už rankų jie išėjo pro Centrinio teismo duris, Sebas- 
tianas dar grįžtelėjo į Danielį, bet buvo švelniai ištemptas laukan. 


Danielis atsisegė viršutinę marškinių sagą, nusirišo kaklaraištį 
ir susigrūdo jį į kišenę. Kojos linko. Jautėsi kaip tada, kai pa- 
skutinį kartą išėjo iš Minės. Ne pirmą kartą jį apgavo klientas. 
Danielis nesuprato, kodėl šįkart jautėsi toks palūžęs. 

Atsistojęs puošniame Centrinio baudžiamojo teismo ves- 
tibiulyje apsidairė. Pralaimėjimą gaubė keistas palengvėjimas. 
Šiaip ar taip, dabar viskas baigta. 


Danielis žengė į žurnalistų spiečių. Buvo šalta, grasino lietu- 
mi, bet jis juto fotoaparatų blyksčių karštį. Blykstės akino, ir 
jis nematė pašnekovų veidų, tik po nosimi kišamus porolonu 
aptrauktus mikrofonus. 

— Mes džiaugiamės proceso baigtimi; mano klientas su šei- 
ma trokšta grįžti į įprastą gyvenimą. Užjaučiame aukos šeimą 
šiuo sunkiu jiems metu. 

Danieliui braunantis per minią, vienas žurnalistas riktelėjo: 

— Koks jausmas laimėjus? Stebitės? 

Danielis atsigręžė žinodamas, kad stovi per arti fotoaparato. 
Jo veidas su visomis emocijomis bus išplatintas ir vėliau apra- 
rinėjamas. 

— Šiandien niekas nelaimėjo. Mažas berniukas prarado gy- 
vybę, bet mes džiaugiamės, kad mano klientui buvo paskelb- 
tas teisingas nuosprendis. 

Buvo ir daugiau klausimų, bet tada pasirodė Stouksai. Ma- 
dlena atrodė atsigavusi, bet trapi; Polas ryžtingai sučiaupęs lū- 
pas. Danielis ir prokuratūros solisitorius buvo palikti ramybėje 
ir užpulti aukos tėvai. 


Danielis apsižvalgė Irenos, bet jos niekur nebuvo matyti. 
Žingsniuodamas prie metro priešaky išvydo ją. Atrodė prislėg- 
ta, sliūkino nunarinusi galvą. 

— Regis, žadėjai manęs palaukti, - vydamasis ją sušuko Da- 
nielis. 

— Dievulėliau, štai kur tu. Nenutuokiau, kur prašapai. 

Ji nusibraukė nuo veido sruogą. 

— Kaip jautiesi? — žvelgdamas į pavargusias akis paklausė Danielis. 

— Nė nežinau, — mįslingai šypsodamasi atsakė ji. — Keisto- 
kai. Gal tiesiog pavargau. 

— Tu laimėjai, — tarė jis. 

— Mes laimėjome, — pataisė ji ir uždėjo delną jam ant atlapo. 

Danielis mėgavosi jos rankos svoriu ant krūtinės. Akimirką 
kilo mintis ją prisitraukti ir pabučiuoti. 

Įkvėpė, pasiruošė pasakoti, ką jam prisipažino Sebastianas, 
bet susilaikė. Ji buvo vienintelis žmogus, kuriam jis norėjo iš- 
lieti širdį; vienintelis žmogus, kuris suprastų. Jis jai pasakys, bet 
ne dabar. Šiandien jie ir taip gana ištvėrė. 

— Kaip sekėsi? — paklausė ji, mostelėdama į žurnalistų minią 
tolumoje. 

— Gerai. Žinai gi, kaip būna — jie jau peršoko prie Stouksų. 

Irena nusigręžė. 

— Man dėl jų plyšta širdis. Dabar jie visai nuleido rankas. 
Sūnus negyvas, o kaltininkas nesurastas. 

Danielis virptelėjo nuo drėgnos žvarbos, pamėgino išmes- 
ti iš galvos Sebastiano pašnibždom ištartus žodžius. Susikišo 
rankas į kišenes ir pažvelgė į niūrų dangų. 

— Visgi mes šauni komanda, - pasidžiaugė ji. 

Danielis sutiko jos žvilgsnį ir linktelėjo. Ji vėl uždėjo ranką 
jam ant atlapo. 

Staiga Danielis pajuto, kaip ji visu svoriu palinko prie jo. 
Pasistiebusi pabučiavo į lūpas. 

Jos lūpos buvo vėsios. Ant galvų krito pirmi lietaus lašai. 
Danielis jautėsi pernelyg sukrėstas bučiuotis, bet nepasitraukė, 
kol pati Irena atšlijo. 

- Atleisk, — nuraudusiais skruostais tarė ji ir nusigręžė, ant 
akių užkrito plaukai. 

Jis paglostė jai sprandą, nykščiu perbraukė per smakrą. Ne- 
numanė, kas bus toliau, bet juto, kad laukia kai kas svarbaus. 


EPILOGAS 


Danieliui įvažiavus į Bramptoną, kaip tik nustojo lyti. Jį užlie- 
jo retai patiriama ramybė. Iki pat Kambrijos mąstė apie teismą. 

Nė pars nežinojo, ar kada nors laikė Sebastianą nekaltu. 
Jam tai buvo nesvarbu, rūpėjo tik byla. Tačiau dabar, kai ber- 
niukas išėjo į laisvę ir prisipažino kaltę, Danielis pasijuto at- 
sakingas. Vėl prisiminė Polą ir Madleną Stouksus, jų širdgėlą, 
plūduriuojančią be tikrumo irklų. Vaikui reikėjo pagalbos, bet 
dabar Danielio darbas baigtas. Jis tegali tikėtis, kad teisme da- 
lyvavę socialiniai darbuotojai ir kiti su Sebastianu dirbantys 
profesionalai supras, ko jam reikia. 

Danielis žinojo, kad nesijaustų geriau, jei nuosprendis būtų 
buvęs kitoks. Jo patirtis su nepilnamečių kolonijomis, izolia- 
toriais ir kalėjimais tik patvirtino, kad net labiausiai sugadinti 
jaunuoliai, slegiami neišsprendžiamų rūpesčių, šiose bausmės 
ir perauklėjimo vietose dar labiau pagenda. 

Bramptone Sebastianas jam atrodė tolimas, išblukęs ir iš- 
skydęs, kaip sunkiai girdima žinutė. Jau buvo beveik žiema, 
Bramptono medžių lapai nuplėšti vėjo. Pliki medžiai dunksojo 
dangaus fone it plaučiai. Važiuodamas į kaimą Danielis girdė- 
jo, kaip iš po ratų tyška vanduo. Įkvėpė ir sulaikė orą, svarsty- 
damas, kaip Minė būtų galėjusi pakeisti Sebastianą. 

Pamėgino išmesti iš galvos mintis apie berniuką. Prisiminė 
vakarykštį Irenos lūpų skonį ir šyptelėjo. 

Sustojo prie sodybos. Kiemas buvo sutvarkytas, sena vištidė 
nugriauta. Daržas sukastas, žolė priešais namą nupjauta. Da- 
nielis įtraukė švarų žemės kvapą. Buvo šalta, tad jis išsitraukė 
raktą ir paskutinį kartą įžengė į namus. 


Namai atrodė pasikeitę. Minės neliko nė ženklo. Grindys buvo 
švarutėlės, vonioje ir virtuvėje kvepėjo chloru. Danielis dar ne- 
buvo matęs tokios baltos ir spindinčios viryklės. Jis perbraukė 
ją pirštu, prisiminė, ką Minė jam gamindavo: bulvių apkepą su 
mėsa, žuvį su gruzdintomis bulvytėmis, keprą jautieną, Jork- 
šyro pudingą. 

Langai buvo perdažyti. Stalas švarus, šaldytuvas atviras, 
išvalytas. Vėliau jis susitiks su Kaningemu, pasirašys sutartis 
ir atiduos raktus. Danielis prisiminė, kaip prieš kelis mėne- 
sius atvyko į tuščius namus. Tada jis tebeniršo ant Minės, juto 
skausmą, bet negalėjo pripažinti sielvartaująs. Paprašė, kad visi 
jos daiktai būtų išmesti, kad namus sutvarkytų profesionalai. 
Dabar jis panoro pamatyti jos skaitytus laikraščius, stiklainius 
su sagomis, senus drabužius, vinilines plokšteles, ant kurių 
draudžiama palikti pirštų atspaudus, gyvulius, su kuriais ji 
viskuo dalijosi, kai Danielis ją paniekino. 

Danieliui perštėjo gerklę. Jis atidarė duris į svetainę. Kam- 
barys buvo tuščias: neliko palaikės sofos, senučiuko televizo- 
riaus ir vaizdo grotuvo, dingo jos nuotraukos ir paveikslai, suo- 
lelis, ant kurio ji susikeldavo storaodes, kietanages kojas. 

Grindlentės buvo subraižytos pianino kojelių, o ten, kur ins- 
trumentas užstojo šviesą, medis liko tamsesnis. Danielis del- 
nais užsidengė veidą. At/eisk, mama, sušnabždėjo jis į tuščią tro- 
bą. Gniaužė gerklę, skruostais riedėjo karštos ašaros. Dovanok. 

Basos jos kojos maigė pedalus, keliai buvo praskėsti, tarp šlau- 
nų krito sijono audinys. Ji ištiesino pečius, atsilošė ir, spausda- 
ma klavišus, nusijuokė. 

— Kada išmokai skambinti pianinu? — paklausė jis. Gulėjo 
ant sofos ir, po galva susidėjęs rankas, stebėjo ją. 

— Vaikystėje. Tėvas mėgo skambinti ir išmokė mus, abi mer- 
gaites... Vesdavosi į koncertus... Kai klausydavomės plokš- 
telių, liepdavo sėdėti tyliai, prie lūpų priglaudus pirštą. Kai 
kurias plokšteles gavau iš jo, jų klausydavausi dar vaikystėje, — 
kalbėdama Minė pasilenkė prie Danielio, dešinė ranka bėgiojo 
klavišais, kairės smilius buvo priglaustas prie lūpų. - Norėtum, 
kad pamokyčiau? 

Danielis papurtė galvą. 

— Ar tavo dukra skambino pianinu? 

Minė neatsakė. 

Danielis vis dar nieko nežinojo apie mergytę, kurios drugelį 
bandė pavogti, bet pamatęs suvenyrą kaskart ją prisimindavo. 

— Ji šiek tiek mokėjo, - teatsakė Minė. 

Vėl ėmė skambinti, garsiai, Danielis net per sofą juto vir- 
pesius. Dilgsėjo galvos oda. Jis matė, kaip paraudo Minės 
skruostai, akys priplūdo ašarų. Paskui, kaip visada, ji atsilošė 
ir nusikvatojo. Sunkias rankas nuleidusi ant klavišų pažvelgė 
pro langą. 

— Nagi, Dani, sėsk prie manęs, pažiūrėsim, kaip tau pavyks. 

Jis vėl papurtė galvą. 

— Žinai, anądien girdėjau tave skambinant. Manei, kad aš 
lauke, bet girdėjau, kaip mėginai. Nebijok, jis nesulūš. Galė- 
čiau išmokyti tave skambinti kokią nors melodiją, arba gali 
ir pats ką nors sukurti. Nesvarbu. Kartais tiesiog smagu kelti 
triukšmą. Jis nuslopina šurmulį galvoje. Pamatysi. Eikš, pri- 
sėsk šalia... 

Minė persėdo ant pianino suoliuko ir patapšnojo sėstis prie 
savęs. Vos prieš dvi savaites Danielis primuštas bėgo pas mamą. 
Nosis vis dar atrodė nesava, atsisėdęs prie Minės ir pažvelgęs į 
klavišus jis šniurkštelėjo. Užuodė drėgną jos vilną ir šonu paju- 
to minkštą it pagalvėlė jos klubą. 

— Nori, išmokysiu lengvos dainelės? O gal tik patriukšmau- 
si? Kaip nori. 

— Išmokyk ko nors, — tyliai atsakė jis ir nuleido pirštus ant 
klavišų. Išgirdo vienišas, duslias gaidas. 

— Gerai. Pažvelgęs į pianiną pamatysi juodus ir baltus klavi- 
šus. Ar pastebėjai, kaip sugrupuoti juodieji? 

Danielis perbraukė juodus klavišus. 

— Vieni po du, kiti po tris. 

— Dievulėliau, tu tikras gudrutis. Kodėl gi manęs neišmokai 
skambinti tuo bjaurybe pianinu? 

Ji nusijuokė, ir Danielis atsigręžęs šyptelėjo. Iš savo vietos 
matė, kad jai trūksta danties: viršutinio krūminio. 

— Dabar paklausyk, — ji ištiesė ranką į dešinę pianino 
pusę, pasilenkė prie Danielio, jųdviejų veidai suartėjo. Spus- 
telėjo klavišus, tada pirštais nubėgo į kairį kraštą. — Paste- 
bėjai, kuo skiriasi garsai? — paklausė ji, prisikišusi taip arti, 
kad Danielis aplink žydras jos akių raineles išvydo tamsiai 
mėlynus žiedus. Jos akys atrodė it stiklo rutuliukai, kietos ir 
skaidrios. 

— Ten žemi, o ten aukšti, — jis mostelėjo į vieną ir kitą pia- 
nino kraštą. 

— Taip, dešinėje aukšti, o kairėje žemi — tu tikras talentas. 
Dabar pamėginkime skambinti Zuetu. 

Minė jam parodė tris klavišus dešinėje, sunumeravo juos 
tokia tvarka, kokia jis turės skambinti, o pati pradėjo melodiją 
žemomis gaidomis. Pamokė jį spaudyti klavišus, norėjo pripra- 

tinti trim pirštais, bet Danieliui labiau patiko baksnoti juos 
smiliumi ir mėgautis šaltais jų skleidžiamais garsais. 

Jiedu skambino kelias minutes. Minė — kairėje pianino 
pusėje, o kai jis savo pusėje turėdavo skambinti jos parodytas 
natas, ji alkūne baksteldavo jam į šonkaulius, keista airių tar- 
me šaukdama „jau, jau“. Minė jam pasakė, kad daina vadinasi 

„Širdis ir siela“. 

Paskui Danieliui įgriso, ir jis ėmė delnais daužyti klavišus. 
Terkšt, terkšt, terkšt, aukštyn, žemyn. Manė, kad Minė supyks. 
Dar prastai ją pažino. Pažvelgė jai į akis, bet jos buvo plačios iš 
džiaugsmo. Ji trinktelėjo delnais per žemąsias natas, į cypian- 
čius ir spiegiančius garsus įsiliejo sodrūs tonai. Tai buvo tikras 
duetas. Triukšmas išvijo Blicą iš kambario, Minė visa gerkle 
rėkavo bet kokius žodžius, Danielis irgi klykavo, kol užkimo; 
abu prikurto, skruostais riedėjo juoko ašaros. 

Tada abu nutilo, Minė priglaudė jį prie savęs. Danielis jau- 
tėsi pavargęs ir leidosi apkabinamas. Skambesiui ausyse nuti- 
lus, į galvą šovė aiški ir ryški, kaip aukščiausias pianino garsas, 
mintis. Minė jam patinka, ir jis norėtų čia pasilikti. Mintis 
galvoje rado atgarsį, ir jis nutyko. Paglostė dramblio kaulu ap- 
taisytą pianino medį, nuo klavišų daužymo dar maudė pirštus. 


PADĖKA 


Pirmiausia norėčiau karštai padėkoti savo leidėjai Emmai Bes- 
wetherick už jos kūrybingumą ir palaikymą, taip pat visam 
„Piarkus“ už nenuilstamą entuziazmą. 

Keletas žmonių nepagailėjo laiko ir padėjo atlikti šiai kny- 
gai reikalingus tyrimus, tai man labai pagelbėjo kuriant rea- 
listišką veikėjų pasaulį. Norėčiau padėkoti Kate Barrie, Tony 
Beswetherickui, Iainui Cockbainui, Jasonui Cubbonui, Eli- 
zabeth Gray, Jacintai Jones, Eileen Leyden, Johnui Leydenui, 
Sarah Long, Alastairui ir Juliette'i MacDonaldams, Sandrai 
Morrison, Laurai Stuart, Sarah Stuart ir Scottui A. Ware'ui, 
kad padėjo man susipažinti su teisės pasauliu, įvairių regionų 
tarmėmis, muzika ir vietovėmis. Ypač dėkoju Gerry Considi- 
ne'ui, kad leido pažvelgti į baudžiamosios teisės solisitoriaus 
darbą, taip pat Lizai ir Alanui Patersonams už patarimus 
socialinio darbo temomis. 

Rašytojas daug laiko praleidžia vienas, bet abejoju, ar bū- 
čiau galėjusi pasinerti į šią kūrybinę vienatvę, jei ne daugybė 
draugų, šeimos narių ir bendradarbių, tikėjusių, kad man pa- 
vyks — net kai aš pati suabejodavau. Noriu padėkoti Paului 
Ballantyne'ui, Russellui Ballantyn'ui, seserims Darroch: Mai- 
ri, Jane'i ir Val, Marie Kobine, Timui Laverui, Helenai Ley- 

den, Erinui MacLeanui, Jennifer Markey, Julie Ramsay, Ianui 
Thomsonui, Gordonui Webbui. 

Rašytojas be skaitytojų nebus rašytojas, taigi skolingiausia 
esu pirmiesiems savo skaitytojams, be kurių teigiamos kriti- 
kos turbūt nieko nebūčiau parašiusi: Kentui ir Mary Ballanty- 
neams, Ritai Balneaves, Mary Fitzgerald-Peltier, Markui Ko- 
bine'ui, Philui Masonui ir Elizabeth McCrone. Be jūsų nebūtų 
ir šios knygos. 

Atlikdama tyrimus šiai knygai skaičiau Blakeo Morriso- 
no „As If“ („Tarsi“) ir Gittos Sereny „Ihe Case of Mary Bell“ 
(„Merės Bel byla“). Norėčiau abiem rašytojams padėkoti už la- 
bai skirtingus, bet vienodai įžvalgius teisme atsidūrusių vaikų 
portretus. 

Galiausiai nuoširdžią padėką siunčiu nuostabiajai savo agen- 
tei Nicolai Barr už jos nuovokumą, tikėjimą ir padrąsinimą. 


Kaltas 


Skaitytojo vadovas 


KLAUSIMAI SKAITYTOJŲ 
GRUPĖMS 


Kaip abi pasakojimo gijos papildo viena kirą? Ar 
jos sėkmingai sąveikauja? 


Kuris veikėjas jums labiausiai patinka ir kodėl? 
Kaip manote, ar Minė pasielgė teisingai? 


Ką galėtumėte pasakyti apie Danielio apmaudą, 
giežiamą ant Minės? 


Ar pasakojime deramai atskleistos vaikų globos ir 
vaikų, atsidūrusių baudžiamosios teisės sistemoje, 
temos? 


Kokias sąsajas įžvelgiate tarp suaugusio Danielio 
ir Danielio vaikystėje? 


Kokiais būdais, jūsų manymu, pasakojime atsklei- 


džiami motinų ir sūnų, suaugusiųjų ir vaikų tar- 
pusavio santykiai? 

buy dy 


Apie knygą 


* 


* 


Iki didžiojo prisipažinimo knygos pabaigoje ma- 
nėte, kad Sebastianas kaltas ar ne? 


Ką gavote iš šios knygos? Ką, jūsų manymu, ji mė- 
gino pasakyti? 


KLAUSIMAI IR AUTORĖS 
ATSAKYMAI 


Ar visada norėjote būti rašytoja? 


Taip, tik nebūtinai romaniste. Daug metų kūriau poe- 
ziją, kaip pramoga ji šiek tiek visuomeniškesnė. Pajutau 
poreikį parašyti didelį grožinį kūrinį, nes manyje apsi- 
gyveno veikėjai su savo likimais. 


Gal galėtumėte papasakoti, kas jus paskatino para- 
šyti „Kaltą“, ar lengva buvo rašyti? 


Mane visada traukė asmenybės, o Minės ir Danielio 
personažai tiesiog „apsėdo“. Kiti veikėjai ir pati istorija 
išsirutuliojo mėginant perprasti jų santykių pagrindą. 


Koks jausmas išleidus pirmą romaną? 


Nenusakomas. Net dabar, praėjus keliems mėnesiams, 
negaliu patikėti, kad tai įvyko. 

Žuognv dy 


Apie autorę 


Išleidus „Kaltą“ Jungtinėje Karalystėje, knygą imta 
pardavinėti visame pasaulyje. Kaip dėl to jaučiatės? 


Laimė, tuo metu, kai visa tai vyko, turėjau labai daug 
darbo. Man tai padėjo į viską pažvelgti iš šalies. Vis dar 
svarstau, ar tik kažkaip neįsmukau į paralelinę visatą. 


Jauniems literatams dažnai patariama rašyti apie tai, 
ką jie išmano. Ar apie baudžiamąją teisę ir vaikų glo- 
bą taip tikroviškai rašote todėl, kad gerai išmanote 

šiuos dalykus? 


Rašau ne apie tai, ką žinau, o apie tai, kas man įdomu. 
Meilė veikėjams mane skatina tyrinėti. Siekdama sukur- 
ti tikroviškus personažus, stengiuosi, kad ir jų pasauliai 
atrodytų realistiški. Vis dėlto nedrįsčiau teigti, kad pa- 
saulį vaizduoju tikroviškai. Daugų daugiausia viliuosi, 
kad jis atrodo tikėtinas. Mažai kas teikia tiek džiaugs- 
mo, kaip išgalvotų veikėjų gyvenimo tyrimas. Jaučiuosi 
taip, lyg slapčia vaikštinėčiau po savo pačios vaizduotės 
pasaulį. 


Ar veikėjai jūsų galvoje atsiranda jau visiškai susifor- 
mavę, o gal, rutuliojantis veiksmui, keičiasi? Kuris 
yra jūsų mylimiausias veikėjas? 


Danielis ir Minė nuo pat pradžių buvo tarsi gyvi — net 
uodžiau jų kvapą. Kiti veikėjai, taip pat ir suaugęs Da- 
nielis, istorijos eigoje tobulėjo. 

Pats įdomiausias yra Danielis, ir man smalsu, ką dar 
jis sumanys, vis dėlto žaviuosi Minės drąsa. 

Danielis turi tvirtą požiūrį į tai, kaip visuomenė pri- 
valo elgtis su jaunaisiais nusikaltėliais. Ar Danielio 
požiūris sutampa su jūsų? 


Sebastiano personažas atsirado daugmaž kaip pagalbinė 
priemonė, skirta nušviesti Danielio kovai su prigimtimi 
ir auklėjimu. Šia istorija siekiama parodyti, kad nusi- 
kaltėliais negimstama. Be to, suaugęs Danielis pabrėžia, 
kaip Anglija ir Velsas vaikų ir baudžiamosios teisės srity- 
je atsilieka nuo didžiosios Europos dalies. 


Kaip manote, ar Minė, meluodama Danieliui, elgėsi 
teisingai? 


Manau, mylėdami dažnai padarome sprendimų, kuriuos 
vėliau sunku pateisinti. 


Kas, jūsų manymu, šioje istorijoje kalčiausias? 


Beveik visi šioje istorijoje yra kalti. Jų kaltės skirtingos ir 
bemaž nesulyginamos. 


Ką kuriate dabar? 


Istoriją apie klusnumą ir maištą. 

Tai jaunos autorės debiutas, vadinamas tarptautine sensacija. 
Anglijoje knyga išleista tik 2012-ųjų rugpjūtį, o jos teises 

jau nupirkusios daugiau kaip 20 šalių. Kaltas tapo vienu 
labiausiai aptarinėjamų metų romanų. 


Danielis Hanteris gina kaltinamuosius beviltiškose bylose. 

Jo gyvenimas pasikeičia susipažinus su vienuolikmečiu 
Sebastianu, kaltinamu nužudžius nekaltą berniuką. Nerdamas 
į drumzlinas neramaus Sebastiano šeimyninio gyvenimo 
gelmes, Danielis prisimena savo vaikystę pas globėjus - 

ir pas Minę, moterį, kurios meilė jį išgelbėjo. Vis dėlto Minė 

jį išdavė taip žiauriai, kad Danielis išbraukė ją iš savo 
gyvenimo? Kuo nusikalto moteris? Ar Danielio susitapatinimas 
su žmogžudyste kaltinamu vaiku paskatins jį suabejoti 

viskuo, kuo ligi šiol tikėjo? 


Rašau apie tai, kas man įdomu. Meilė veikėjams mane skatina 
tyrinėti. Stengiuosi sukurti tikroviškus personažus. Danielis 

ir Minė nuo pat pradžių buvo tarsi gyvi - net uodžiau jų kvapą. 
Sebastianas atsirado bemaž kaip pagalbinė priemonė, skirta 
nušviesti Danielio kovai su prigimtimi ir auklėjimu. Šia istorija 
siekiu parodyti, kad nusikaltėliais negimstama. Čia beveik visi 
yra kalti. Jų kaltės skirtingos ir nesulyginamos. 


Lisa Ballantyne 


